
Mulţumiri 


Trei persoane foarte speciale au contribuit la apariția 
acestei povestiri: Sue Hahn, Fran Kane şi Donzella Schlager, 
toate iubitoare de aventură, care au împărtăşit visul meu de 
a parcurge Oregon Trail. Cu binecuvântarea soților noştri, 
ne-am urcat într-un Suburban şi am condus din Sevastopol, 
California, până în Independence, Missouri. De aici am 
urmat Oregon Trail până în The Dalles, Oregon. Peste cinci 
mii de mile puse cap la cap. Am descoperit frumusețea şi 
vasta întindere a ţării noastre, am oprit la fiecare obiectiv 
istoric (şi popas) pe care l-am întâlnit pe drum, am vizitat 
fiecare muzeu posibil (din oraşele mai mari sau mai mici) şi 
am adunat suficiente informaţii care să ne ţină interesul 
treaz față de lectură pe următorii câţiva ani. 

Vă mulțumesc, fetelor. A fost una dintre cele mai 
frumoase perioade din viața mea. 

Când ne apucăm şi de traseul Lewis şi Clark?! 

Multe mulțumiri şi lui Ryan MacDonald, pentru faptul 
că ne-a oferit sfaturile sale de expert în jocurile de calculator 
şi târgurile de specialitate. 


Călătoria lui Mary Kathryn McMurray 


1 Vestit traseu istoric ce traversează SUA, de la est la vest, traseu ales 
de colonişti pentru a ajunge în Oregon în perioada anilor 1840-1860; 
vezi harta ataşată (n. trad.). 


PARTEA ÎNTÂI 
APELUL 


CAPITOLUL 1 


Sierra Clanton Madrid nu se putea opri din tremurat. 
Stomacul îi era numai noduri. O apucă o migrenă 
chinuitoare din clipa în care Alex îi dădu vestea. 

Nu o mai duruse capul atât de îngrozitor din seara 
banchetului de absolvire a liceului. Alex venise să o ia în 
Chevy-ul rablagit al tatălui său cu trei minute înainte ca 
tatăl ei să intre cu maşina pe alee. A fost pentru prima oară 
în viața ei când tatăl său venise acasă devreme de la lucru. 
Ar fi trebuit să ştie că aşa se va întâmpla. Îşi amintea 
şi-acum fața pe care o făcuse tatăl ei când dăduse cu ochii 
de Alex - un băiat hispanic, frumos foc, cu plete, îmbrăcat 
într-un smoching de împrumut - care stătea pe veranda 
spațioasă a casei victoriene pe care o deţinea familia ei pe 
Matheson Street. Şi ca şi când asta n-ar fi fost de-ajuns, 
Alex tocmai se întindea să-i prindă o orhidee de rochia ei 
elegantă de banchet. Când Sierra auzi trântitul portierei de 
la maşina tatălui ei, aproape că leşinase de frică. 

Atunci o apucase migrena, care fusese întețită mai 
apoi de privirea întrebătoare de pe fața lui Alex. 

— Ce s-a întâmplat? o întrebase el. 

Ce-ar fi putut spune? îi spusese tatălui ei despre Alex; 
doar că nu-i spusese tot. 

Urmase apoi un schimb de cuvinte, dar, din fericire, 
mama ei fusese acolo să intervină şi să-l liniştească pe tatăl 
ei. 

În cele din urmă, Alex o însoţise la maşina sa 
împrumutată şi o ajutase să urce în ea, în timp ce tatălei 
stătea pe primele trepte ale verandei, fixându-l cu privirea. 


Alex nu o privise deloc în timp ce băga în marşarier şi apoi 
se îndepărtase de trotuar. Ajunseseră aproape de jumătatea 
drumului spre Santa Rosa înainte să zică ceva. 

— Nu i-ai spus cine te însoţeşte la banchet, nu-i aşa? 

— Ba da, i-am spus. 

— Da, sigur. Doar că ai uitat câteva amănunte 
importante, nu-i aşa, chiquita? Nu o mai numise niciodată 
aşa până atunci, şi asta nu prevestea nimic bun pentru 
seara ce se întindea înaintea lor. Nu mai spusese nimic 
până ajunseră la restaurantul scump din Santa Rosa. Ea 
comandase ceva ieftin, ceea ce-l înfuriase şi mai rău. 

— Îţi imaginezi că nu-mi permit să-ţi plătesc decât o 
salată? 

Cu fața roşie ca racul, îşi comandase atunci o porție 
de coaste afumate ca şi el, dar asta nu păru să-l 
binedispună cu nimic. 

Lucrurile erau tot mai jalnice pe măsură ce orele serii 
se scurgeau. Pe la ora zece, Alex nu mai vorbea deloc, nici 
cu ea, nici cu altcineva. Sfârşi într-o toaletă din Villa de 
Chanticlair, unde vomitase toată cina gustoasă pe care i-o 
cumpărase el. 

Era îndrăgostită nebuneşte de Alejandro Luis Madrid. 
Nebuneşte era cuvântul cheie. Tatăl ei o avertizase. Iar ea ar 
fi trebuit să-l asculte. 

Pe Sierra o usturau acum ochii înlăcrimațţi, în timp ce 
conducea pe Old Redwood Highway, care făcea legătura 
între Windsor şi Healdsburg. Cu toată tulburarea de care 
avusese parte, prefera să se agațe mai degrabă de trecutul 
ce acum îi părea romantic, decât de prezentul şi viitorul ce 
erau nesigure şi înspăimântătoare. 

Seara banchetului fusese un dezastru total. În timp ce 
aproape toate prietenele ei se duseseră în Santa Rosa la 
petreceri ce urmau să țină până în zori, Alex o condusese 
acasă mult înainte de miezul nopţii. Luminile din fața casei 


erau aprinse şi parcă mai luminoase decât până acum. 
Probabil că în timpul cât fusese plecată de acasă, tatăl ei 
schimbase becul de 60 de waţi într-unul de 250. În seara 
aceea erau aprinse chiar şi luminile din casă. 

Avea suficientă lumină să vadă cât de furios era Alex. 
Însă expresia feţei lui trăda ceva mai profund decât furie. Îi 
putea simți durerea ce zăcea ascunsă în spatele expresiei 
reci şi distante. Se gândea că probabil va pleca de îndată ce 
vor ajunge la ea acasă. Dar din nefericire însă el nu 
intenționa să se ducă înainte să spună tot ce avea pe suflet. 

— Am ştiut de la bun început că e o greşeală şi numai 
să te invit în oraş. 

Cuvintele lui o loviră ca o mitralieră drept în inimă. Şi 
nu se oprise aici. 

— Nu sunt cine ştie ce personaj din vreo dramă de 
Shakespeare, Sierra. Nu sunt Romeo pentru rolul tău de 
Julieta. Şi nu te-am invitat pentru că aveam chef să mă joc! 

Acestea fiind spuse, se întorsese şi aproape ajunsese 
la trepte înainte ca ea să reuşească să-şi înfrângă lacrimile 
ce o sugrumau. 

— Te iubesc, Alex. 

El se întoarse atunci şi o privi. 

— Ce-ai zis? 

Ochii îi erau întunecaţți şi pătrunzători, fără să-i fi 
trecut încă supărarea pe ea - pe bună dreptate. Nu se 
gândise cum avea să-l afecteze tăinuirea unor detalii în ce-l 
privea. Nu se gândise la nimic altceva decât să evite 
confruntarea cu tatăl ei. 

Alex rămase aşteptând. 

— Ă... am spus că te iubesc. 

— Spune-o în spaniolă, îi spusese el pe acelaşi ton pe 
care-l folosea când o ajuta la teme. 

Ea înghițise în gol, întrebându-se dacă nu cumva nu 
avea nicio altă intenție decât să o umilească şi mai rău 


înainte să iasă definitiv din viaţa ei. 

— Ti amo, Alejandro Luis Madrid. Corazón y alma. 
Atunci pufnise în plâns, hohotind de-i sărea cămaşa pe ea. 
El o prinsese atunci şi-şi vărsase inima înaintea ei în 
spaniolă. Cu toate că nu-i înțelesese toate cuvintele, i-o 
citise în priviri şi o simţise în atingerea lui că şi el o iubea. 

Folosise limba sa maternă de puține ori de-a lungul 
anilor, în momente deosebit de intense sentimental. Îi 
vorbise în spaniolă când făcuseră dragoste în noaptea nunții 
lor şi din nou atunci când ea-i împărtăşise faptul că era 
însărcinată. Plânsese şi îi vorbise în spaniolă în zorii zilei 
când Clanton venise cu greu pe lume, şi din nou atunci 
când se născuse Carolyn. Şi îi vorbise din nou în spaniolă, 
printre lacrimi, în noaptea în care murise tatăl ei. 

Dar în noaptea aceea pe verandă, amândoi uitaseră cu 
desăvârşire de toate luminile. De fapt, uitaseră de toate 
până în clipa în care se deschise uşa din față, iar tatăl ei îi 
porunci lui să dispară de acolo. 

I se interzisese să-l mai vadă pe Alex. În acel moment, 
tatălui ei nu-i păsa de faptul că Alex era al patrulea într-un 
an cu două sute de elevi. Singurul lucru care conta era 
faptul că Luis Madrid, tatăl lui Alex, era „unul din sărăntocii 
ăia” care lucra ca muncitor în viile din Sonoma County. 
Tatălui ei nu-i păsa de faptul că Alex lucra patruzeci de ore 
pe săptămână la o benzinărie locală pentru a-şi strânge bani 
să poată merge la colegiu. 

— Noroc îi doresc, spuse el, deşi era clar că norocul 
era ultimul lucru pe care i-l dorea în realitate lui Alex. 

Ea începu să se justifice, să îl linguşească, să se 
văicărească şi să-l implore. Apelă la mama ei, care refuză 
brusc să-i mai țină partea. În disperarea ei, amenință că 
avea să fugă de acasă sau să se omoare. lar cu asta reuşise 
să le atragă atenția. 

— De îndrăzneşti şi numai să stai de vorbă cu 


sărăntocul acela la telefon, chem poliția! urlase tatăl ei la ea. 
Ai cincisprezece ani. El are optsprezece. Pot pune să-l 
aresteze! 

— N-ai decât, şi eu o să le spun poliţiştilor că mă 
siluieşti! Tatăl ei o sunase atunci pe mătuşa ei din Merced şi 
făcu toate pregătirile ca ea să-şi petreacă câteva săptămâni 
acolo, pentru „a-i veni mințile la cap”. 

Când se întoarse, Alex o aştepta, însă se dovedi şi mai 
puțin maleabil decât părintele ei patern. Nu-i oferi decât 
câteva cuvinte succinte în spaniolă când îi auzi ideea de a se 
întâlni în taină cu el. Alex era un luptător care prefera lupta 
fățişă. Dar nu se aşteptase vreodată din partea lui că va lua 
problema în propriile mâini. Doar îl văzu într-o zi că-şi face 
apariția la casa lor cu numai cinci minute după ce sosise 
tatăl ei de la lucru. Aflase mai târziu de la un vecin că Alex 
aşteptase ceva mai jos pe drum mai bine de o oră. Mama «i, 
foarte înțelegătoare cu problema lor, îl invită pe Alex în 
foaier înainte ca tatăl ei să apară pe verandă şi să-l alunge 
de pe proprietatea lor. 

Strângând în mâini volanul maşinii ei Honda Acord, 
Sierra îşi aminti cum se simțise în ziua aceea, văzându-l pe 
Alex stând în holul de la intrare, între mama şi tatăl ei. Era 
aproape convinsă că tatăl ei avea să-l ucidă sau cel puțin 
să-l snopească în bătaie. 

— Elce caută aici? 

Încă auzea furia din tonul vocii tatălui ei când acesta 
îşi aruncă geanta diplomat pe podea. Sierra se gândise că 
nu făcuse altceva decât să-şi elibereze mâinile ca să îl apuce 
cu ele pe Alex de gât. 

Alex păşi din spatele mamei ei şi-l privi în față. 

— Am venit să vă cer permisiunea de a mă întâlni cu 
fiica dumneavoastră. 

— Permisiunea! La fel cum mi-ai cerut permisiunea să 
o însoțeşti la banchet? 


— Credeam că Sierra a lămurit lucrurile cu 
dumneavoastră. Greşeala mea. 

— Aici ai dreptate! Mare greşeală. Acum piei din fața 
mea! 

— Brian, dă-i tânărului o şansă să.. 

— Nu te-amesteca în asta, Mariannal Alex însă nu se 
lăsă bătut. 

— Nu cer nimic altceva decât dreptul de a-mi susține 
cererea. Nici măcar nu sesizase prezența ei pe scări, 
deasupra lor. 

— Nu vreau să aud nimic din ce ai avea tu de spus. 
Erau ca doi dulăi zburliți. 

— Tati, te rog... spuse ea, începând să coboare scările. 
Ne iubim. 

— Iubire. Mă îndoiesc că asta simte dumnealui pentru 
tine. 

— Nu înţelegi, începu ea să suspine. 

— Ba înţeleg foarte bine! Dispari în camera ta! 

— Nu plec nicăieri decât cu Alex, spuse ea, ajungând 
în hol şi luându-şi poziția alături de prietenul ei, şi în clipa 
aceea avea convingerea că dacă tatăl ei s-ar fi năpustit la el, 
ar fi făcut orice-ar fi fost necesar să-l oprească. Nu mai 
fusese niciodată atât de furioasă! 

Alex o apucase însă de încheietura mâinii ei şi o 
împinsese hotărât înapoia sa. 

— Asta este între tatăl tău şi mine. Nu te amesteca. 

Cât timp vorbise, Alex nu-şi dezlipise nicio clipă ochii 
de la tatăl ei. 

— leşi afară din casa mea. 

— Tot ce vă cer este să-mi dați voie să vă vorbesc 
câteva minute, domnule Clanton. Dacă îmi veți spune mai 
apoi să dispar de aici, o voi face. 

— Şi te duci înapoi în Mexic? 

— Brian! 


De îndată ce tatăl ei rostise aceste vorbe, fața i se făcu 
roşie ca racul. Alex, cu propriile sale prejudecăţi, nu avea de 
gând să se lase alungat cu uşurinţă. 

— M-am născut în Healdsburg, domnule Clanton. La 
fel ca şi dumneavoastră. Tatăl meu a obţinut cetățenia acum 
zece ani. Nu că asta ar conta. A luat testul cu brio. Cel 
dintâi. Nu a primit nici un singur dolar ca ajutor social în 
toată viața lui şi lucrează din greu în meseria pe care o are, 
probabil mai greu decât ați lucrat dumneavoastră vreodată 
în biroul acela capitonat de la agenţia imobiliară pe care-l 
aveți în centru. Nu locuim într-o casă victoriană, spuse el 
aruncând o privire grăitoare în jurul său, dar nici într-o 
cocioabă nu trăim. 

Cuvântarea lui nu schimbase cu nimic starea 
lucrurilor. 

— Ai terminat? spuse tatăl său şi orice urmă de 
stânjeneală îi fu spulberată de furia ce-l copleşea. 

— Poate că v-aţi bucura să ştiţi că tatăl şi mama mea 
sunt în egală măsură împotriva Sierrei, cum sunteți şi 
dumneavoastră în privința mea. 

Ea rămase cu gura căscată. 

— Împotriva Sierrei? făcu tatăl ei jignit. De ce? 

— Dumneavoastră de ce credeți, domnule Clanton? E 
albă, şi protestantă. 

— Poate că ar trebui să-i asculți. 

— Îi ascult. Îi respect mult pe părinţii mei, dar am şi 
eu capul pe umeri. După cum văd eu lucrurile, un bigot 
rămâne un bigot, indiferent ce culoare are pielea lui. 

O tăcere prelungă, tensionată, părea să se fi lăsat 
peste foaier. 

— Deci, spuse Alex simplu. Stăm de vorbă, sau pot să 
plec? Tatăl ei o privi o clipă, apoi îl privi din nou pe Alex, cu 
o resemnare plină de resentimente. 

— Stăm de vorbă. Arătă cu capul spre o cameră din 


capătul holului. Dar mă îndoiesc că o să-ți placă ce am eu 
de spus. 

Apoi petrecură următoarele două ceasuri în biroul 
micut din partea din față a casei, în timp ce ea şedea în 
bucătărie împreună cu mama ei, când plângând, când 
revoltându-se şi amenințând cu ce avea să facă dacă tatăl ei 
nu o lăsa să se întâlnească cu Alex. Mama ei nu prea 
spusese mai nimic în ziua aceea. 

Când tatăl ei veni în bucătărie, îi spuse că Alex 
plecase. Înainte să apuce să-i arunce toate învinuirile din 
lume în față, el o informă că avea voie să-l întâlnească, dacă 
acceptă să respecte regulile pe care le stabiliseră amândoi. O 
singură convorbire telefonică pe seară, nu mai lungă de 
treizeci de minute, şi numai după ce-şi terminase temele. 
Fără întâlniri de luni până joi. Vineri seara trebuia să fie 
acasă până la ora unsprezece. Sâmbătă înainte de ora zece. 
Da, zece. Trebuia să fie odihnită pentru serviciul de 
duminică de la biserică. Dacă notele ei dădeau semne de 
scădere, cât de mică, nu mai avea voie să se întâlnească 
deloc cu Alex. Dacă lipsea de la biserică, la fel. 

— Şi Alex a fost de acord? 

— Da, a fost de acord. 

Nu-i plăcuse nimic din toate astea, dar fusese atât de 
îndrăgostită încât ar fi fost gata să accepte orice, iar tatăl ei 
ştia bine asta. 

— Puştiul acesta o să-ți frângă inima, Sierra. 

Acum, paisprezece ani mai târziu, exact asta se 
întâmplase. 

Ştergându-şi lacrimile din ochi, Sierra traversă podul 
de peste Russian River şi viră la dreapta. 

Ştia că tatăl ei sperase ca lucrurile să se liniştească, 
dacă lăsa relației lor suficient timp să apară primele fisuri. 
Însă pe atunci nu-L cunoscuse pe Alex şi nu-i înțelesese nici 
hotărârea şi nici forța ce-l mistuia. Alex absolvi cu bine 


liceul şi intră la colegiul local. Sierra ar fi vrut să renunțe la 
şcoală şi să se căsătorească cu el, gândindu-se că avea să 
fie foarte romantic să lucreze şi să-l susțină pe timpul 
colegiului. El îi spulberă această idee. Îi spusese în termeni 
fără echivoc că intenționa să absolve colegiul cu forțe proprii 
şi cu siguranță nu voia să aibă o soţie care nu-şi încheiase 
studiile. Termină doi ani la Santa Rosa Junior College în 
doar un an şi jumătate şi se transferă la Berkeley, 
Universitatea din California, unde urmase facultatea de 
ştiinţe economice, cu specializarea în tehnologie informatică. 
Ea absolvi liceul şi intră la colegiul local, la specialitatea 
ştiinţe economice, apoi număra zilele până la absolvirea lui. 

De îndată ce Alex se întoarse la Healdsburg, găsi o 
slujbă la Hewlett-Packard în Santa Rosa, cumpără o maşină 
la mâna a doua şi închirie un bungalou micut în Windsor. 

Cum nu reuşiră să-şi pună părinții de acord asupra 
stilului nunții, fugiră pe ascuns la Reno. Nimeni nu agrease 
alegerea lor. 

Erau căsătoriţi de zece ani. Zece ani minunațţi. În tot 
acest timp se gândise că Alex era la fel de fericit ca şi ea. 
Niciodată nu îşi imaginase ce se petrecea în realitate. De ce 
nu-şi dăduse seama? De ce nu-i spusese din capul locului 
că nu era satisfăcut? 

Sierra viră maşina pe aleea ce ducea la casa victoriană 
de pe Matheson Street şi se rugă ca mama ei să fie acasă. 
Mama fusese întotdeauna în stare să îi ţină piept tatii. Poate 
că o putea ajuta şi pe Sierra să-şi dea seama cum să-l facă 
pe Alex să se răzgândească cu privire la planurile pe care le 
avea legat de viitorul lor. 

Sierra descuie uşa de la intrare, intră în foaierul 
pardosit cu lemn lustruit. 

— Mamă? 

Închise uşa în spatele ei şi parcurse tot coridorul ce 
ducea spre bucătărie. Aproape că îl chemă şi pe tatăl ei, dar 


se opri la timp. 

Îşi aminti dintr-odată telefonul pe care-l primiseră ea 
şi Alex la ora trei dimineaţă în urmă cu doi ani. Niciodată 
până atunci nu mai auzise pe mama ei vorbind astfel şi nici 
de atunci încoace. 

— Tatăl tău a făcut infarct, dragă. Salvarea este aici la 
noi acasă. Se întâlniseră cu ea la Spitalul din Healdsburg, 
dar fusese prea târziu. 

— De dimineață s-a plâns de indigestie, spusese 
mama ei pierdută, şocată. Şi-l durea umărul. 

Acum, Sierra se opri în dreptul uşii ce dădea spre 
biroul său şi privi înăuntru, aproape aşteptându-se să-l 
vadă şezând la biroul său, citind rubrica de vânzări 
imobiliare din ziar. Încă îi era dor de el. Şi în mod ciudat, şi 
lui Alex îi era. El şi tatăl ei deveniseră apropiaţi după ce se 
născuseră Clanton şi Carolyn - uimitor cum reuşesc nepoții 
să dărâme zidurile dintre oameni. Înainte să rămână 
însărcinată, ea şi Alex nu-i prea întâlniseră pe părinții ei. 
Tatăl ei găsea întotdeauna câte o scuză să le refuze invitația 
la cină; iar părinții lui Alex nu erau mai prejos. 

Totul se schimbase când o apucaseră durerile. Toţi 
ajunseseră la spitalul Kaiser în seara când născuse. Alex o 
sărutase şi îi spusese că poate trebuiau să-şi numească fiul 
Makepeace?. Se hotărâseră mai apoi să-l numească Clanton 
Luis Madrid, sudând ambele familii la un loc. După un an, 
când se născu şi Carolyn Maria, familia Clanton şi familia 
Madrid avuseseră deja o mulțime de ocazii să se cunoască 
reciproc şi să descopere că de fapt aveau mult mai multe în 
comun decât şi-ar fi putut imagina cineva vreodată. 

— Mamă? o strigă din nou Sierra, după ce nu o găsi în 
bucătărie. Privi afară pe geam în curtea din spate, unde 


2 Împăciuitorul (n.trad.). 


obişnuia să lucreze mama ei adesea. Nu era nici acolo. 
Maşina ei Buick Regal era pe alee, aşa că ştia că mama ei 
nu plecase la unul din multele proiecte caritabile în care era 
implicată sau la biserică. 

Sierra parcurse tot culoarul înapoi şi apoi sui scările. 

— Mamă? 

Poate că dormea. Aruncă o privire în dormitorul 
părinților ei. O pătură de culoare deschisă, din pătrăţele 
croşetates, era împăturită frumos la picioarele patului. 

— Mamă? 

— Sunt în pod, dragă. Vino sus. 

Surprinsă, Sierra traversă holul şi urcă pe scările 
înguste. 

— Ce faci aici? spuse ea, pătrunzând în podul aflat 
într-o dezordine totală. Geamurile minuscule erau deschise, 
lăsând un vânticel călduț să pătrundă în încăperea plină de 
praf şi slab luminată. Particule de praf dansau în razele de 
soare. Locul acela mirosea a umed, după atâţia ani de 
nefolosință. 

Podul o fascinase dintotdeauna pe Sierra, şi în timp ce 
privea în jurul ei acum, îşi lăsă pentru moment toate 
îngrijorările deoparte. În spate erau stivuite mai multe 
şezlonguri de grădină. Imediat lângă uşă era o canistră de 
lapte, plină cu umbrele vechi, două bastoane şi o cârjă 
ruptă. Pe o etajeră înaltă erau aranjate tot felul de coşuri 
din nuiele, de toate mărimile şi formele. Cutiile erau stivuite 
într-o ordine aleatorie, în stive ciudate, cu un conținut 
misterios. 

De câte ori se apucaseră ea şi fratele ei să facă curat 
prin camerele lor, sortând lucruri şi strângându-le în cutii, 
ca mai apoi să le depoziteze în pod? Când muriseră bunica 

şi bunicul Clanton, cutiile de la proprietatea lor îşi găsiseră 
locul în obscuritatea tăcută a podului lor. Cărţi vechi, cufere 
şi cutii cu vase şi argintărie erau răsfirate prin tot podul. Un 
cuier pentru pălării stătea în colțul din spate pe un covoraş 
împletit din fâşii de cârpe, pe care-l făcuse străbunica 
Sierrei. Cutia cu rochii vechi cu care obişnuia să se îmbrace 
când fusese mică era încă acolo. La fel şi oglinda mare şi 
ovală în care se admira după fiecare nouă schimbare de 
înfăţişare. 

În apropiere, în căruciorul roşu Red Flyert al fratelui 
ei, se aflau o duzină sau mai multe fotografii înrămate, 
rezemate unele de altele de perete. Unele erau tablouri 
originale pictate în ulei de bunicul ei, după ce ieşise la 
pensie. Altele erau fotografii de familie ce fuseseră făcute cu 
mult timp înainte. Cutii cu vopsele rămase după lucrările de 
renovare a casei erau îngrămădite pe o etajeră, în caz că 
erau necesare retuşuri la lemnăria vopsită în culori. Un corp 
de bibliotecă era ticsit cu cutii de pantofi, fiecare purtând 
câte o etichetă pe care se putea vedea scrisul ordonat al 
tatălui ei, în care erau păstrate documente şi chitanțe din 
ultimii douăzeci de ani. 

Un căluț vechi din lemn, cu vopseaua scorojită, stătea 
părăsit într-un colț îndepărtat. 

Mama ei mutase câteva piese de mobilier prin jur, 
încât acum canapeaua bunicului Edgeworth, cea veche şi cu 
picioarele în formă de labe de leu, stătea drept în mijlocul 
podului. În faţa sa se afla fotoliul uzat al tatii. Două taburete 
cu tapițerie din goblen serveau drept suport pentru lucrurile 
pe care le scosese mama ei dintr-o valiză veche ce stătea 
acum deschisă înaintea ei. 


+ Cunoscută companie producătoare de jucării din Statele Unite, 
devenită faimoasă mai ales pentru cărucioarele-remorci roşii pe care le 
produc (n.trad.). 


Marianna Clanton îşi legase un prosop de bucătărie în 
jurul părului. 

— M-am gândit că ar trebui să sortez puțin prin 
lucrurile astea şi să iau nişte decizii. 

— Ce fel de decizii? întrebă Sierra, îngândurată. 

— Ce să arunc, ce să păstrez. 

— De ce tocmai acum? 

— Trebuia să mă apuc de asta cu ani în urmă, spuse 
mama ei cu un zâmbet trist. Doar că am tot amânat. Privi în 
jur la încăperea aflată în neorânduială. E puţin copleşitor. 
Frânturi din atâtea vieți. 

Sierra îşi trecu mâna peste un scaun vechi care se 
aflase în bucătărioară înainte de renovare. Îşi amintea când 
venea de la grădiniță şi se suia pe el, la masa unde serveau 
micul dejun, ca să o poată urmări pe mama ci în timp ce 
pregătea prăjiturele cu bucățele de ciocolată. 

— M-a sunat Alex ceva mai devreme şi mi-a spus că a 
acceptat o slujbă în Los Angeles. 

Mama ei îşi ridică privirile la ea, cu o expresie 
suferindă pe față. 

— Cred că era de aşteptat. 

— De aşteptat? Cum aşa? 

— Alex a fost dintotdeauna ambițios. 

— Are o slujbă bună. A avut parte de promovarea 
aceea serioasă anul trecut şi câştigă bani frumoşi. I-au oferit 
o asigurare de sănătate şi un plan de pensionare 
avantajoase. Avem o casă nouă minunată. Ne plac vecinii pe 
care-i avem. Clanton şi Carolyn sunt fericiți la şcoală. 
Suntem aproape de familiile noastre. Nici n-am ştiut că Alex 
şi-a depus cererea pentru un nou loc de muncă până când 
m-a sunat azi... Vocea i se frânse. Era atât de încântat, 
mamă. Ar fi trebuit să-l auzi. Spunea că această companie 
nouă îi făcuse o ofertă fantastică şi că o acceptase fără ca 
măcar să stea de vorbă cu mine. 


— Ce fel de companie? 

— Computere. Jocuri. Genul acela de jocuri cu care-i 
place lui Alex să-şi petreacă timpul pe acasă. I-a întâlnit pe 
oamenii aceştia la o conferință de marketing primăvara 
trecută la Los Vegas. Nu mi-a povestit niciodată despre ei. El 
spune că mi-ar fi spus, dar eu nu-mi amintesc. Alex îşi 
perfecta o idee a sa, un joc de rol pentru un program pentru 
internet. Jucătorii se pot alia între ei şi pot crea armate şi 
scenarii de luptă. Spunea că este exact ceea ce căutau. Şi 
nici măcar nu-l deranjează faptul că nu au încă patru ani de 
când au apărut pe piaţă şi nici faptul că au început într-un 
garaj. 

— La fel a început şi Apple Computers. 

— Dar asta-i altceva. Băieţii ăştia nu există de 
suficient timp pentru a demonstra că pot rămâne în afaceri. 
Nu-mi dau seama cum poate da Alex cu piciorul la zece ani 
de seniorat la Hewlett-Packard când oamenii îşi pierd 
slujbele pe capete în zilele noastre! Nu vreau să plec la Los 
Angeles, mamă. Tot ce iubesc este aici. 

— Îl iubeşti pe Alex, draga mea. 

— Pe Alex îmi vine să-l împuşc. Cum poate să ia o 
decizie ca asta fără ca măcar să o discute cu mine? 

— Dar l-ai fi ascultat dacă ar fi inițiat o discuție? Nu-i 
venea să creadă că mama ei o întreba una ca asta. 

— Sigur că aş fi ascultat! Nu-şi dă seama că asta mă 
implică şi pe mine? îşi şterse lacrimile de supărare de pe 
obraji. Ştii ce mi-a spus, mamă? Mi-a spus că a sunat deja 
la agenția imobiliară, iar angajata lor va trece deseară să 
evalueze casa. Îţi vine să crezi? Numai ce am plantat narcise 
de-a lungul gardului din spate. Dacă plecăm, aşa cum şi-a 
propus el, nici n-o să mai fiu aici să le văd înflorind! 

Multă vreme mama ei nu spuse nimic. Îşi împreună 
mâinile în poală în timp ce Sierra începu să scotocească prin 
poşetă după un şervețţel. 


Îşi suflă nasul. 

— Nu-i corect. Niciodată n-a ţinut cont de ce simt eu, 
mamă. N-a făcut decât să ia decizii de unul singur şi apoi să 
mă anunțe şi pe mine. Uite-aşa. Indiferent dacă-mi place 
sau nu, ne mutăm în Los Angeles. Nici măcar nu-i pasă cum 
mă simt eu, pentru că asta este ceea ce-şi doreşte el. 

— Sunt convinsă că Alex nu ia decizii în mod arbitrar. 
Întotdeauna a analizat lucrurile din toate unghiurile. 

— Nu şi din unghiul meu. Tulburată şi supărată, 
traversă încăperea şi culese un ursuleț vechi din pluş pe 
care fratele ei obişnuia să-l poarte cu sine când era mic. îl 
strânse la piept. Alex a crescut aici la fel ca mine, mamă. Nu 
înțeleg cum poate să întoarcă acum spatele la tot şi să fie 
atât de fericit. 

— Poate că Alex n-a avut parte de o viață la fel de 
plăcută ca şi a ta, Sierra. 

Sierra o privi surprinsă pe mama ei. 

— Părinții lui nu l-au abuzat niciodată. 

— Nu mă refeream la Luis sau la Maria; ei sunt 
oameni minunati. Mă refer la presupunerile pe care prea 
mulți oameni le fac când vine vorba despre hispanici. 

— Ei bine, va putea adăuga la asta toate celelalte 
lucruri pe care le va avea de oferit Los Angelesul. Smog. 
Trafic. Revolte. Cutremure. 

Mama ei zâmbi. 

— Disneyland. Staruri de cinema. Plaje, recită ea, 
reuşind evident să vadă o față mult mai pozitivă a lucrurilor. 
Tatăl ei obişnuise să numească această atitudine gen 
Pollyanna, mai ales când era nervos şi nu avea niciun chef 
să vadă partea bună a lucrurilor. La fel cum de altfel se 
simțea şi Sierra acum. 

— Toţi cei pe care-i iubim sunt aici, mamă. Familia, 
prietenii. 

— Nu vă mutaţi în Maine, dragă. Nu e cale decât de-o 


zi între Healdsburg şi Los Angeles. Şi trăim în epoca 
telefoanelor. 

— Vorbeşti de parcă nici nu ţi-ar păsa de faptul că 
plecăm. Sierra îşi muşcă buza şi privi în altă parte. Mă 
gândeam că măcar tu o să mă înţelegi. 

— Dacă ar depinde de mine, atunci sigur, aş prefera 
să fii aici. Dar înțeleg, să ştii. Bunicii tăi erau departe de a fi 
bucuroşi când m-am mutat din Fresno la San Francisco. 
Zâmbi. Pe atunci trebuia să conduci zece ore dintr-un loc în 
celălalt, dar ai fi spus că m-am mutat de-a dreptul pe lună. 

Sierra schiță un zâmbet. 

— Mi-e greu să mi te imaginez trăind ca un beatnic la 
San Francisco, mamă. 

Ea râse. 

— Nici mie nu mi-e deloc mai uşor să mi te imaginez 
ca o tânără cu un soț minunat şi doi copii de şcoală. 

Sierra îşi suflă încă o dată nasul. 

— Soţ minunat, mormăi ea. E un necioplit şovin. 
Probabil că Alex nici nu s-a sinchisit să le pomenească 
părinților săi despre asta. 

— Luis va înțelege. La fel cum ar fi înțeles şi tatăl tău. 
Cred că Alex a rămas aici zece ani de dragul tău. E timpul 
acum să-i îngădui şi tu lui să facă ceea ce trebuie să facă 
pentru, a-şi folosi la maxim talentele pe care le are. 

Era ultimul lucru pe care şi l-ar fi dorit Sierra să-l 
audă. Nu răspunse în timp ce-şi trecu mâna de-a lungul 
cărților aliniate pe raftul vechi de bibliotecă. Ştia că ceea ce 
spusese mama ci era adevărat, dar asta nu însemna că era 
dispusă să plece urechea la vorbele ei. Alex primise alte 
oferte şi le refuzase pe toate după ce discutase cu ea. Se 
gândise că deciziile pe care le luaseră împreună erau 
mutuale, dar acum începu să se îndoiască. Păruse atât de 
încântat şi de fericit când îi împărtăşise despre acest loc de 
muncă... 


Scoase cartea cu Winnie PluşS şi suflă praful ce se 
pusese pe cotorul acesteia. Mângâind coperta din față a 
cărții, îşi amintea cum şedea cândva în poala mamei, 
ascultând povestea pe care i-o citea aceasta. De câte ori o 
auzise oare? Coperta era uzată de atâta folosire. 

Şi numai gândul plecării şi a faptului că nu va mai 
putea s-o vadă pe mama ei şi să povestească cu ea tot la 
câteva zile o făcu pe Sierra să se simtă pustiită. Lacrimile îi 
încețoşară privirea. 

— Alex şi-a depus demisia azi dimineață. Vâri cartea la 
loc de unde o scosese. A fost primul lucru pe care l-a făcut 
după ce a primit apelul din Los Angeles. Apoi m-a sunat şi 
pe mine să-mi dea vestea cea mare. 

Îşi îngropă faţa în mâini şi plânse. Simţi o oarecare 
consolare când o cuprinse mama ei în brațe. 

— Va fi bine, dragă. O să vezi. Mama ei o mângâia pe 
spate, de parcă ar fi fost încă doar un copil. Lucrurile au 
felul lor de a lucra spre bine. Domnul are planurile Lui 
pentru tine şi pentru Alex, planuri spre binele vostru, nu 
spre nimicirea voastră. Ai încredere în El. 

Domnul! De ce trebuia mama ei să aducă întotdeauna 
vorba despre Domnul? Ce fel de plan mai era şi acesta să 
destrame viețile oamenilor? 

Se desprinse din braţele mamei ei. 

— Toţi prietenii noştri sunt aici. Tu eşti aici. Nu vreau 
să plec. Nu are nicio logică. Ce-şi imaginează Alex că va găsi 
la Los Angeles şi nu are deja aici? 

— Poate că vrea ocazia să arate ce poate. 

— Dar a dovedit deja ce poate. A reuşit în tot ce a 
făcut până acum. 

— Poate simte că nu a făcut îndeajuns. 


5 Winnie the Pooh (n.trad.). 


— Dar mie nu trebuie să-mi dovedească nimic, spuse 
Sierra, cu vocea sugrumată. 

— Uneori bărbaţii trebuie să-şi dovedească lor înşişi 
anumite lucruri, Sierra. O luă de mână pe fiica ei. Ia loc, 
dragă. O trase lângă ea pe canapeaua cea veche şi 
decolorată. Bătând-o uşor pe mână, zâmbi parcă învăluită 
în mister. Îmi amintesc când Alex a discutat cu tatăl tău 
despre toate frustrările pe care le simțea la serviciu. 

— Tati a fost cel care i-a spus lui Alex să rămână aici 
şi să persevereze, ca să beneficieze mai apoi de toate 
beneficiile. 

— Tatăl tău era îngrijorat de faptul că Alex avea să 
facă acelaşi lucru pe care l-a făcut şi el. 

Îşi suflă nasul şi o privi pe mama ei. 

— Ce vrei să spui? 

— Tatăl tău şi-a schimbat slujba de zece ori înainte să 
se oprească la afacerile imobiliare. 

— Serios? Nu-mi amintesc de asta. 

— Erai prea mică să ţii minte asta. Mama ei zâmbi din 
nou visătoare. Tatăl tău îşi dorea să fie profesor de biologie 
la liceu. 

— Tati? Profesor? Nu şi-l putea imagina. N-ar fi ajuns 
la niciun rezultat. Primul elev care ar fi îndrăznit să arunce 
cu un cocoloş de hârtie umezită în gură ar fi aterizat imediat 
cu capul în jos în tomberonul cu gunoi de lângă uşa de la 
intrarea în clasă. 

Mama ei râse. 

— Da, tati. Şi-a petrecut cinci ani în colegiu, 
pregătindu-se exact pentru asta, şi după un an de predat 
într-o clasă, şi-a dat seama că nu-i place deloc să facă asta. 
Spunea că toate fetele erau cu capul în nori şi toți băieţii se 
scăldau în testosteron. 

Sierra zâmbi, amuzată. 

— Nici nu-mi pot imagina. 


— Tatăl tău a continuat după aceea să lucreze într-un 
laborator. Nici asta nu i-a plăcut. Spunea că se plictisea de 
moarte să se uite toată ziulica la microscop. Aşa că şi-a luat 
o slujbă într-un magazin de îmbrăcăminte bărbătească. 

— Tati? făcu Sierra din nou, uimită. 

— Da, tati. Tu şi Mike erați amândoi încă la şcoală 
când şi-a dat demisia. După aceea, s-a pregătit să devină 
ofițer de poliție. Am fost la fel de împotrivitoare la asta cum 
eşti tu acum la gândul de a te muta în Los Angeles. O bătu 
din nou uşor pe mână pe Sierra. Dar din asta a ieşit ceva 
bun. Obişnuiam să zac trează toată noaptea, îngrijorată de 
moarte pentru el. Mă temeam atât de tare că o să i se 
întâmple ceva. Anii aceia au fost cei mai groaznici ani din 
viața mea, şi căsnicia noastră a avut de suferit din această 
cauză. Şi cu toate astea în această perioadă am avut parte 
de cea mai mare binecuvântare tot din această perioadă a 
ieşit. Am devenit creştină, în timp ce tatăl tău lucra în tura 
de noapte de la unsprezece la şapte ca ofițer de patrulă pe 
autostradă. 

— N-am ştiut toate astea, mamă. 

— Cum să fi ştiut? O mamă îşi împărtăşeşte doar 
arareori toate frământările cu copiii ei mici. Tu aveai patru 
ani, iar Mike şapte. Niciunul din voi nu erați fericiți. Tu 
simțeai încordarea dintre noi şi nu o înțelegeai. Nu prea 
apucai să-l vezi pe tatăl tău când era acasă, pentru că 
trebuia să doarmă peste zi. Îmi petreceam cea mai mare 
parte din timp spunându-vă la amândoi să faceți linişte şi 
să încercaţi să vă ocupați timpul cu jocuri şi puzzle-uri şi 
plimbări interminabile. Ceasurile de noapte şi stresul erau 
destul de grele pentru tatăl tău, dar cred că până la urmă 
dorul după tine şi Mike l-au făcut să renunţe. Înainte de 
asta, s-a apucat să studieze pentru a-şi lua licenţa în afaceri 
imobiliare. A încercat să vadă cum este, şi i-a plăcut. De 
parcă Dumnezeu însuşi ar fi regizat toate lucrurile, a intrat 


în afaceri chiar pe când afacerile imobiliare erau înfloritoare. 
Era o piață de vânzări. În doar doi ani după ce şi-a luat 
licența, tatăl tău a ajuns unul dintre agenţii de top din 
Sonoma County. A devenit atât de ocupat, încât în cele din 
urmă a renunțat la afacerile imobiliare rezidenţiale şi s-a 
specializat în proprietăți comerciale. 

O strânse pe Sierra de mână. 

— Dragă, uite ce încerc eu să-ți spun de fapt: tatălui 
tău i-au trebuit şaisprezece ani pentru a-şi găsi profesia 
care să-l satisfacă. Zâmbi. Alex ştia ce-şi dorea să facă 
atunci când s-a dus la colegiu. Problema este că n-a avut 
niciodată şansa de a-şi împlini visul. Cel mai mare dar pe 
care i-l poţi face este libertatea de a-şi deschide aripile. 

Din nou, nu asta era ceea ce-şi dorea Sierra să audă. 

— Vorbeşti de parcă eu i-aş fi agăţat vreo ghiulea de 
gât. Se ridică şi începu din nou să se plimbe de colo-colo. Aş 
fi preferat să mă întrebe şi pe mine, mamă. E chiar atât de 
greu să înţelegi asta? Alex nici măcar n-a discutat oferta 
asta cu mine. A acceptat-o şi abia după aceea m-a informat 
şi pe mine de decizia lui. Nu-i corect. 

— Dar cine a spus vreodată că viața este corectă? 
răspunse mama ei, cu mâinile împreunate. 

Sierra simți cum intră în defensivă, cuprinsă de 
supărare. 

— Tati nu te-a făcut să te muţi. 

— Aşa este. Aş fi fost încântată să o fi făcut. Sierra se 
întoarse şi o privi cu ochi mari. 

— Credeam că îți place Healdsburg. 

— Acum îmi place. Când eram mai tânără, nu mă 
puteam gândi la nimic altceva decât cum să plec de aici. Mă 
gândeam cât de minunat ar fi fost să locuim într-un oraş 
mare precum San Francisco, unde se întâmplau o mulțime 
de lucruri. Ştii că am crescut la ferma bunicului din vale şi, 
crede-mă, a fost orice altceva numai o bucurie nu, dragă. 


Voiam să mă duc la teatru şi la concerte. Voiam să uit de 
mine prin muzee şi cultură. Voiam să mă plimb prin Golden 
Gate Park€. Şi în ciuda avertismentelor şi rugăminților 
părinților mei, exact asta am şi făcut. 

— Şi l-ai întâlnit pe tati. 

— Da. M-a salvat să nu ajung să cerşesc. 

Sierra se gândi la fotografia lor de nuntă de pe etajera 
de la parter. Părul tatălui ei fusese lung pe atunci, iar 
„smochingul” consta dintr-o pereche de blugi Levi şi nişte 
bocanci grei, mama ei fusese îmbrăcată într-o helancă 
neagră, nişte pantaloni trei sferturi, iar în părul lung şi 
roşcat ce-i ajungea până la mijloc îşi împletise flori. 
Fotografia fusese întotdeauna într-un contrast izbitor cu 
felul în care-i ştia pe părinții ei. Şi ei fuseseră tineri cândva — 
şi rebeli pe deasupra. 

Mama ei zâmbi, când îşi aduse aminte. 

— Dacă ar fi fost după mine, ne-am fi stabilit în San 
Francisco. 

— Nu mi-ai spus niciodată asta. 

— Pe când v-aţi născut tu şi fratele tău, ideile mele 
despre ce-mi doream se schimbaseră drastic. La fel cum se 
vor schimba şi ideile tale. Viața nu e statică, Sierra. Slavă 
Domnului. E într-o continuă mişcare. Uneori ne trezim traşi 
în nişte curenți şi purtaţi în direcţii în care nu ne dorim să 
mergem. Apoi aflăm mai târziu că în tot acest timp ne-a 
însoțit mâna lui Dumnezeu. 

— Nu Dumnezeu a luat decizia de a ne muta la Los 
Angeles. Alex a luat-o. Dar la o adică, cred că-şi imaginează 
că el e Dumnezeu. Sierra îşi auzea lămurit resentimentele 
din voce, dar se împietri, neîngăduindu-şi să simtă nicio 
urmă de regret sau vinovăție. Sentimentele se războiau în 


6 Cunoscut parc din centrul San Franciscoului, întins pe o suprafață 
totală de peste 400 ha (n.trad.). 


ea: resentimentul față de faptul că Alex luase o asemenea 
decizie fără să vorbească mai întâi cu ea; teama că dacă se 
ridica împotriva lui, pierdea oricum; groaza de a părăsi viața 
pe care o iubea şi care o considera atât de confortabilă. 

— Ce o să mă fac, mamă? 

— Asta depinde de tine, dragă, spuse mama ei blând, 
cu ochii plini de lacrimi de compasiune. 

— Am nevoie de sfatul tău. 

— A doua cea mai mare poruncă este să ne iubim unii 
pe alții aşa cum ne iubim pe noi înşine, Sierra. Uită-te pe 
tine şi gândeşte-te la ceea ce are Alex nevoie. Şi iubeşte-l în 
consecinţă. 

— Dacă fac aşa, o să mă calce în picioare. Data 
viitoare o să accepte o slujbă tocmai în New York City! Ştia 
că greşea chiar în clipa când rostise cuvintele acestea. Alex 
îi dăruise doi copii frumoşi, o casă frumoasă cu trei 
dormitoare în Windsor şi o viață sigură, fericită. Viața lor 
fusese de fapt atât de lipsită de frecuşuri, încât nu îşi 
imaginase niciodată tulburarea din el. Când îşi dădu seama 
de asta, se simți cuprinsă de spaimă. Conştientiza că de fapt 
nu cunoştea inima şi mintea lui Alex chiar atât de bine 
precum îşi imagina. 

Nu reuşea să vadă nicio cale de scăpare. O parte din 
ea ar fi vrut să ia copiii de la şcoală şi să-i aducă aici, la 
casa de pe Matheson Street şi să-l lase pe Alex să se 
descurce singur cu femeia de la agenţia imobiliară; nu putea 
vinde casa de unul singur dacă nu semna şi ea. Dar ştia că 
dacă făcea aşa, l-ar fi înfuriat. De cele câteva ori când îl 
rănise fără să vrea, el se refugiase în furie, punând între ei 
un zid rece, şi se ascunsese într-o lume a tăcerii. Nu 
provenea dintr-o familie de oameni care ridicau vocea. Nici 
măcar nu voia să se gândească cum avea să reacționeze 
dacă îl rănea şi-l înfuria intenționat. 

— S-ar putea să-ţi fie de folos să nu te mai gândeşti 


câteva ore la asta şi apoi să încerci să reanalizezi situația 
mai târziu, spuse mama ei. 

Cu inima îndurerată, Sierra se aşeză din nou pe 
canapea. Se uită la cufărul deschis şi la teancurile de cutii. 

— De ce faci toate astea acum, mamă? Ceva licări în 
ochii mamei ei. 

— E o bună activitate pe timpul iernii, nu crezi? Privi 
în jur. E aşa o harababură aici. Tatăl tău şi cu mine 
intenționam să sortăm toate lucrurile astea acum câțiva ani, 
dar apoi... Deveni tristă. Timpul are un mod de a ni se 
scurge printre degete. Privi în jur prin încăpere la ciudata 
colecție de comori, unele uzate şi aduse acolo din cine ştie 
ce locuri. Nu vreau să vă las toată nebunia asta pe cap ţie şi 
lui Mike. 

Ea se ridică şi începu să se plimbe prin pod, 
trecându-şi uşor mâna peste un balansoar vechi, un raft de 
cărți, un premergător pentru copii. 

— O să sortez toate lucrurile astea, şi o să pun 
lucrurile lui Mike şi ale tale acolo, în colțul nordic. Voi doi 
puteţi apoi să hotărâți ce să păstraţi şi ce vreți să aruncați. 
Lucrurile speciale din familia tatălui tău şi a mea le voi 
împacheta. Majoritatea hârtiilor tatii din afaceri pot fi arse. 
Nu are niciun rost să le păstrăm. lar picturile bunicului... 
unele din ele se dezintegrează. 

— Unele dintre ele sunt rele de tot, spuse Sierra, 
zâmbind. 

— Şi cu asta ai dreptate, căzu mama ei de acord 
râzând. Dar i-a dat o ocupaţie. Se opri lângă geam, privind 
gânditoare afară spre gazonul din fața casei. Sunt o mulțime 
de hârtii de familie. Voi avea toată iarna la dispoziție să le 
sortez şi să le pun în ordine pentru tine şi Mike. Se întoarse 
spre Sierra zâmbindu-i. E multă muncă, dar cred că va fi 
distractivă şi interesantă. Se întoarse şi se aşeză pe 
canapeaua veche şi înflorată. Cufărul acesta a aparținut 


cândva lui Mary Kathryn McMurray. Ea a fost una din 
înaintaşele tale. A traversat țara într-o căruță în 1847. 
Tocmai citeam în jurnalul ei când ai venit, spuse ea, luă din 
cufăr un volum legat în piele şi-şi trecu mâna peste ea. 
Uitasem de el. Se pare că la început a fost un fel de registru 
de datorii şi cheltuieli, dar apoi a devenit jurnalul ei. 

Puse volumul între ele pe canapea. Sierra îl luă şi-l 
deschise, citind cuvintele copilăreşti de pe prima pagină. 

Mama spune că trâitul în pustie nu înseamnă să fi 
ignorant. Tatăl ei a fost om cu carte şi n-a vrut proşti în 
familia lui. 

— Cufărul l-am găsit la casa bunicului Clanton, spuse 
mama ei. N-am mai deschis lucrurile astea de ani de zile. 
Scoase o cutie mică din lemn sculptat. O, mi-amintesc de 
asta, spuse ea zâmbind. În interiorul ei era o batistă brodată 
din mătase. O despături cu grijă şi îi arătă Sierrei lanţul de 
aur cu cruce de ametist din interiorul ei. 

— O, ce frumos e, spuse Sierra luând-o şi admirând-o. 

— ŢIi-l dau ţie, dacă vrei. 

— Mi-ar plăcea, spuse Sierra  deschizându-i 
închizătoarea minusculă şi punându-şi-l la gât. 

Mama ei scoase o ferotipie” veche încadrată într-o 
ramă ovală. Cuplul reprezentat de aceasta erau îmbrăcați în 
haine de miri, iar expresia fețelor lor era mai degrabă una 
solemnă decât plină de bucurie. Mirele era frumos în 
costumul lui negru şi cămaşa apretată, iar părul negru, 
pieptănat cu grijă peste cap, îi încadra trăsăturile ferme şi 
ochii pătrunzători de culoare deschisă. Albaştri, se gândi 
Sierra. Trebuiau să fi fost albaştri, să fie atât de pali în 
imagine. Mireasa era foarte tânără şi drăguță. Purta o rochie 


7 Imagine reprodusă printr-un procedeu de fotografiere în care 
materialul sensibil îl reprezintă o emulsie de colodiu aplicată pe o tablă 
smălțuită, procedeu folosit în perioada 1850-1900 (n.trad.). 


de mireasă din perioada victoriană, dintr-o dantelă superbă. 
Ea şedea, în timp ce soțul ei era în picioare, cu mâna pusă 
ferm pe umărul ei. 

Sierra scoase o altă cutie. În interiorul ei, învelită în 
hârtie creponată era un coşuleț indian împletit, cu desene 
pe el. În jurul marginii de sus erau prepelițe şi mărgeluţe. 

— Cred că este un coşuleț de cadouri, mamă. 
Valorează o mulțime de bani. Am văzut ceva asemănător la 
Muzeul Indian din Sutter's Fort. 

— Este ceva în coş care să spună ceva despre el? 
Sierra scoase hârtiile din el şi scutură din cap. 

— Nimic. 

— Ia uită-te la Biblia asta veche, spuse mama ei, dusă 
pe gânduri. Când o deschise, o hârtie se desprinse din ea şi 
căzu pe podea. Mama ei o ridică şi o puse pe canapea 
alături de ea. 

Sierra luă bucata de hârtie îngălbenită de vreme şi citi 
scrisul frumos aşternut pe ea. 

Scumpă Mary Kathryn, 

Sper că ţi-ai revizuit atitudinea în ce-L priveşte pe 
Dumnezeu. El te iubeşte atât de mult şi veghează asupra ta. 
Nu ştiu greutăţile şi pierderile cu care te vei confrunta pe 
drum spre Oregon sau ce se va întâmpla odată ce vei ajunge 
la capătul călătoriei. Ceea ce ştiu însă este că Dumnezeu nu 
te va lăsa şi nu te va părăsi niciodată. 

Te învălui în dragostea mea şi te amintesc mereu în 
rugăciunile mele de dimineaţă şi de seară. Doamnele de la 
clubul de quilting? îți transmit toată dragostea lor, la fel şi 
Betsy şi Clovis. Domnul să-ți binecuvânteze noul cămin. 

Mătuşa Martha 


3 Quilt — cuvertură matlasată, a cărei față este creată prin coaserea mai 
multor bucăţi de material laolaltă, prin care se creează imagini 
deosebite, tehnică foarte îndrăgită în Statele Unite (n.trad.). 


Mama ei frunzări Biblia neagră învelită în piele 
crăpată, apoi luă bucata de hârtie care căzuse din ea. 

— Uită-te ce uzate sunt paginile astea, spuse ea 
zâmbind. Lui Mary Kathryn îi plăceau Evangheliile. Luă 
biletul de la Sierra şi-l citi. Îl împături, îl vâri la loc printre 
paginile ce abia dacă se mai țineau, şi puse Biblia cu grijă 
lângă jurnalul lui Mary Kathryn McMurray. 

Sierra scoase o cutie înflorată de pălării uzată de 
vreme. Găsi pe capacul ei un bilet pe care scria simplu, cu 
un scris caligrafic, „Păstrează-le pentru Joshua McMurray”. 
Cutia era plină de animale, sculptate în lemn, fiecare 
învelită cu grijă într-o bucată de stambă îinflorată sau de 
pânză cadrilată. Dezveli un lup fioros, un zimbru maiestuos, 
un şarpe cu clopoței încolăcit, un câine de prerie aşezat, un 
iepure sălbatic nostim, o antilopă grațioasă, două capre de 
munte încleştate într-o luptă crâncenă, şi un urs grizzly 
stând în două picioare, gata de atac. 

Pe fundul cufărului se afla un pachet mare, învelit în 
hârtie de măcelărie şi legat cu o sfoară. 

— De asta nu-mi aduc aminte, spuse mama ci, şi 
îndepărtă sfoara pentru a putea despacheta obiectul din 
interior. 

— O, spuse ea, cuprinsă de uimire şi admiraţie. Cred că este 
un crazy quilt?. îl deschise suficient cât Sierra să-l apuce de 
un colț şi apoi se ridică în picioare, netezindu-i cutele, 
pentru a desfăşura întregul model. 

Nu era un crazy quilt, ci un picture quilti0, cu pătrate 
alcătuite din sute de bucățele de material diferite, fiecare 
reprezentând câte o scenă diferită, încadrată de o margine 


9 Model de quilt în care părțile constitutive sunt din cele mai variate, 
neregulate, deosebit de creative (n.trad.). 

10 Model de quilt în care bucăţile constitutive reprezintă diferite scene, 
sau câte o imagine care respectă o temă unitară (n.trad.). 


de material maroniu, şi toate cusute împreună cu un fir de o 
nuanţă intens stacojie. Fiecare imagine era împrejmuită cu 
un punct de coasere diferit: tighel cu lanț, os de hering, 
porumbel, ferigă, ramuri de măslin, pană, cretan deschis, 
muscă, lanț zigzag, pietrar şi punct în snop, margine 
portugheză şi ochiuri în steall. 

— E frumoasă, spuse Sierra, dorindu-şi să o poată 
avea. 

— Dacă aş fi ştiut că e aici, aş fi dus-o la curățat şi aş 
fi atârnat-o de mulți ani pe peretele din sufragerie, spuse 
mama el. 

Sierra privi rând pe rând pătratele care alcătuiau 
quiltul. Pe primul rând era o gospodărie cu un bărbat, o 
femeie şi trei copii. Doi băieți şi o fată stăteau în spaţiul 
deschis dintre casă şi grajd. Al doilea pătrat era strălucitor, 
ilustrând nişte flăcări mistuitoare. Al treilea arăta un copil 
într-o iesle şi o fetiță ce-l păzea, înconjurați de întuneric. 

La parter se auzi telefonul. O clipă mai târziu, sună şi 
telefonul portabil din apropiere. Mama Sierrei îi întinse 
celălalt capăt al quiltului şi se duse să ia receptorul aflat pe o 
cutie şi răspunse. 

— Da, e aici, Alex. 

Inima Sierrei se făcu mică. Mâinile începură din nou 
să-i tremure, împături quiltul în timp ce asculta replicile 
mamei ci. 

— Da, mi-a spus. Da, dar asta era de aşteptat, Alex. 
Tonul mamei ei nu ascundea niciun fel de condamnare sau 
de dezamăgire. Tăcu multă vreme, ascultând din nou. Ştiu 
asta, Alex, spuse ea cu multă blândețe, cu o voce nesigură 
de emoție, şi am fost întotdeauna recunoscătoare. Nu 
trebuie să te justifici. Altă pauză. Atât de curând, spuse 


11 O varietate de puncte de cusătură folosite în quilting, în tehnica 
manuală (n.trad.). 


mama ei resemnată. Cum au primit-o părinţii tăi? O. Ei 
bine, îmi imaginez că şi pentru ei va fi un şoc la fel de mare. 
Zâmbi uşor. Sigur că da, Alex. Ştii că aşa voi face. 
Anunţă-mă după ce ai vorbit cu ei şi o să-i sun şi eu. 

Marianna îşi puse mâna căuş peste receptor. 

— Alex vrea să vorbească cu tine. 

Sierra ar fi vrut să spună că ea nu dorea să vorbească 
cu el, dar ştia că asta ar fi pus-o pe mama ei între ei. Lăsă 
quiltul împăturit peste cufăr şi traversă podul spre a lua 
telefonul din mâna mamei ei. 

— O să pregătesc nişte cafea pentru noi, spuse mama 
ei cu un zâmbet delicat. 

Sierra o privi coborând scările, ştiind că mama ei îi 
oferea intimitatea de care avea nevoie pentru a discuta cu 
Alex. Se simți cuprinsă de un tăvălug întreg de emoții, de la 
uşurare la disperare. Mama ei nu spusese niciun cuvânt 
pentru a-l descuraja pe Alex de la decizia sa. De ce nu? 

— Da? spuse ea în receptor, iar vocea îi sună subțire 
şi sugrumată. 

Îi venea să ţipe la el, dar abia reuşea să respire din 
cauza durerii pe care o simțea în piept. Gâtul îi era uscat şi 
strâns,; 

— Mi-am făcut griji pentru tine. 

— Chiar aşa? De ce să-şi facă griji pentru ea doar 
pentru faptul că îi distrugea viața cu desăvârşire? Era 
copleşită de resentimente, şi lacrimi fierbinți i se adunară 
din nou în ochi. 

— Nu spui prea multe. 

— Şi ce-ai vrea să spun? Că sunt fericită? El oftă. 

— Presupun că aş avea aşteptări prea mari, mai ales 
dacă este să luăm în considerare că aceasta este cea mai 
mare ocazie din cariera mea. 

Auzi urma de dezamăgire şi de supărare din vocea lui. 
Ce drept avea acum ca tot el să fie supărat pe ea, după ce 


luase o decizie ce-i influența întreaga viață, fără ca măcar să 
o întrebe şi pe ea ceva? 

— Sunt convinsă că copiii vor fi încântați să audă că îi 
smulgem de aici şi că rămân fără prietenii şi familia lor. 

— Noi suntem familia lor. 

— Da, dar mama? Şi părinții tăi? 

— Nu ne mutăm la New York, Sierra. 

— Presupun că asta o păstrezi pentru marea surpriză 
a anului viitor. 

Se lăsă tăcerea. Inima ei începu să bată mai repede; 
simţea clar cum furia lui lua proporții. 

Opreşte-te chiar acum, o avertiză o voce din interior. 
Opreşte-te înainte să mergi prea departe... 

Dar ea nici nu se gândea să se oprească. 

— Ai fi putut să-mi împărtăşeşti şi mie, Alex, spuse ea, 
strângând receptorul în mână. 

— Am făcut chiar mai mult de atât. Ţi-am spus acum 
câteva săptămâni de compania asta. Îţi tot spun de patru 
ani încoace ce îmi doresc să fac. Problema este că tu nu 
asculți. 

— Ba ascult. 

— Şi nu auzi niciodată nimic. 

— Ba aud! 

— Atunci ia auzi şi asta. Am făcut cum ai vrut tu zece 
ani. Poate, ca o variaţie, ai putea să-mi îngădui şi mie o mică 
ieşire. 

Clic. 

— Alex? 

O tăcere de mormânt îi tiui în ureche. Sierra clipi, 
şocată. Rămase privind receptorul din mână de parcă 
tocmai s-ar fi preschimbat într-un şarpe veninos. Alex nu-i 
mai închisese niciodată până atunci telefonul în nas. 

Mai tulburată decât fusese când venise, Sierra cobori 
scările. Mireasma îmbătătoare de cafea fără cofeină cu lapte 


şi aromă de caramel umplea toată bucătăria. Preferata ei. La 
fel erau şi prăjiturelele cu bucățele de ciocolată pe care 
mama ei le aranjase pe o farfurie de desert în alcovul însorit 
ce dădea spre curtea din spate. Evident, mama ei voia să o 
binedispună. Slabe şanse. 

Puse telefonul portabil pe fața de masă frumoasă, 
brodată cu flori ce acoperea măsuțţa şi se lăsă pe scaun. 

— Mi-a închis telefonul în nas. Mama ei îi turnă 
cafeaua în ceaşcă. Nu mi-a mai închis niciodată telefonul în 
nas, continuă Sierra, iar vocea i se frânse în timp ce o privea 
pe mama ei. El luase o decizie care ştia că avea să-i facă 
țăndări toată viața ei, iar apoi tot el era cel care îi închidea ei 
telefonul în nas? A spus că nu ascult. 

Mama ei lăsă carafa pe un trepied ornat cu floarea 
soarelui şi ocupă locul din fața ei. 

— Uneori auzim doar ceea ce vrem să auzim. Îşi luă 
ceaşca de cafea şi sorbi din ea, pierdută pe gânduri. 

— Pari obosită, mamă. 

— N-am dormit prea bine noaptea trecută. M-am tot 
gândit la tatăl tău. Gura i se undui uşor, iar expresia feței i 
se înduioşa. Uneori îmi imaginez că stă în fotoliul său şi 
urmăreşte ştirile la televizor. Casa pârâie şi mă trezesc, şi 
atunci am impresia că vine şi el la culcare. Zâmbi tristă şi 
privi în ceaşca ei de cafea, după care o puse înapoi pe 
fartfurioara de porțelan. Mi-e dor de el. 

— Şi mie mi-e dor de el. 

Poate că el ar fi reuşit să-l facă pe Alex să se 
răzgândească cu plecatul acesta la Los Angeles. 

Mama ei îşi înălță capul şi privi spre ea, cu un 
oarecare umor. 

— Nici tatăl tău n-a fost un om docil, Sierra, dar a 
meritat să trăiesc alături de el? 

— Dacă Alex va insista, mă duc, dar nu voi zâmbi şi 
nici nu mă voi preface că mă bucur. 


— Poate că nu, dar ai face mai bine să te obişnuieşti 
cu decizia pe care a luat-o. Resentimentele şi supărarea 
reuşesc să roadă toată dragostea la fel de repede precum 
reuşeşte rugina să corodeze şezlongul de metal de afară din 
curte. Şi una din cele mai mari tragedii în viață este să vezi 
cum o relație se duce de râpă din cauza unui lucru care ar fi 
putut fi rezolvat cu uşurinţă într-o singură conversație 
cerebrală, ca între adulți. 

Cuvintele mamei ei o răniră. 

— O singură conversaţie nu îl va face pe Alex să se 
răzgândească. 

— Atunci depinde de ceea ce-ţi doreşti tu cu adevărat. 

Sierra îşi ridică privirea înlăcrimată şi întâlni ochii 
limpezi, de culoarea alunei ai mamei. 

— Ce vrei să spui? 

Marianna se întinse şi o luă pe fiica ei de mână. 

— E simplu, Sierra. Vrei să faci cum vrei tu sau îl vrei 
pe Alex? 


CAPITOLUL 2 


Sierra plecă la timp de la mama ei pentru a ajunge la 
Windsor. şi a-i lua pe copii de la şcoală. Ei se suiră în 
maşină trântind portiera şi începură să se lupte imediat 
pentru atenția ei neîmpărțită. Era adesea amuzată de 
tacticile lor. Azi, exuberanța şi competitivitatea dintre ei o 
iritau. În timp ce conducea de-a lungul Bruttes Road, spre 
poalele dealurilor, nu auzi decât frânturi din poveştile zilei 
pe care o avuseseră la şcoală, distrasă de propriile ei 
gânduri tulburătoare. Tânjea după un loc tăcut unde să-şi 
poată linge rănile. 

Inima ei începu să bată într-un ritm de luptă când 
văzu Honda lui Alex pe alee. Niciodată nu ajungea acasă 
înainte de cinci jumătate. 

— Tati e acasă! sări Carolyn, sărind din maşină şi apoi 
țâşnind pe treptele din față, uitându-şi rucsacul pe scaunul 
din față. 

Sierra acționă telecomanda uşii de la garaj şi urmări 
felul încet în care se ridica uşa. Intră, parcă maşina, trase 
frâna de mână şi opri motorul - fiecare mişcare măsurată şi 
controlată cu atenție. 

— Te rog, du şi lucrurile lui Carolyn în casă, bine, 
Clanton? 

— Ba să vină să şi le ia singură. 

— N-ar strica dacă a-i ajuta... 

— Nu-s sluga ei. Şi-apoi, tocmai se lăuda cu faptul că 
fetele sunt mai bune decât băieţii. la s-o lăsăm pe micuța 
Miss Minunată să îşi care singură ghiozdanul! 

— Nu îmi răspunde înapoi. N-am niciun chef de aşa 
ceva azi. Clanton mormăi ceva, dar după ce aruncă o privire 
la fața ei, tăcu imediat, înghițindu-şi restul protestelor. 
Sierra îşi luă lucrurile ei şi-l urmă în bucătărie. O auzea pe 
Carolyn povestind fericită şi râsul baritonal al lui Alex. Ceva 


groaznic o fulgeră imediat, deşi n-ar fi putut spune dacă era 
durere sau furie. Poate amândouă. Cum putea râde în 
momente ca acesta? Chiar nu-i păsa deloc de felul în care se 
simțea ea? 

— De ce ai venit atât de devreme acasă, tati? Vocea 
încântată a lui Clanton răsuna în toată casa, la fel cum făcu 
şi bufnitura celor două ghiozdane când aterizară pe podeaua 
din sufragerie. Alex răspunse prea încet ca să poată ea 
înțelege ce spusese şi strânse din dinţi. În timp ce deschise 
bufetul şi luă borcanul cu cafea de pe raft, rămase 
ascultând la murmurul abia inteligibil al vocilor lor, acum 
estompat de-a binelea. Oare le spunea copiilor că hotărâse 
să-i smulgă de aici şi să-i ducă departe de prietenii şi 
familiile lor? Cum o primeau? Ştia că ar fi trebuit să fie 
acolo, să-i ajute să înțeleagă... dar cum ar fi putut face una 
ca asta, când ea însăşi nu mai înțelegea nimic? Mâna îi 
tremura în timp ce măsura cafeaua. 

Gâtul i se strânse când îl auzi pe Alex intrând în 
bucătărie. Nu se uită la el. Nu putea s-o facă şi în acelaşi 
timp să păstreze aparențele că se stăpânea. Turnă apă în 
automatul de cafea apoi îşi îndreptă atenţia la pachetul cu 
carne de pui pe care-l lăsase la dezghețat pe bufet. 

— Îmi pare rău că ţi-am închis telefonul. Vocea lui 
baritonală era calmă. 

Ochii îi ardeau. Îndepărtă folia de plastic de pe pui şi 
porni robinetul. 

— Le-ai spus? 

— Da. 

Luă o pulpă din pachetul deschis şi începu să-l spele 
cu meticulozitate. 

— Şi? 

— Carolyn se va duce acasă la Karen. Iar Clanton se 
duce cu bicicleta la David. 

— Nu i-am lăsat niciodată să plece nicăieri până nu 


şi-au terminat temele. 

— Ei bine, cred că azi putem face o excepție de la 
regulă, nu crezi? Părea atât de sigur pe el. O călca pe nervi. 
Le-am spus să fie acasă până la ora cinci. Se rezemă de 
tocul uşii şi îşi încrucişă braţele la piept. M-am gândit că ar 
fi bine să fie amândoi în altă parte până discutăm noi puţin. 

— Discutăm? spuse ea încordată. Nu-i puțin cam 
târziu? Parcă aveam impresia că ai hotărât deja totul. 

— Foarte bine, rosti el printre dinți. O să facem cum 
vrei tu. Nu o să discutăm. 

Privind peste umăr, îl văzu întorcându-se în 
sufragerie. Inima îi bătea anevoie, iar stomacul îi era strâns. 
Era a doua oară într-o singură zi când îi arunca o acuzație 
nedreaptă! Puse ultima bucată de carne de pui curățat pe 
un tocător de lemn, îşi spălă mâinile cu săpun, apoi lovi 
peste închizătorul robinetului. Înşfăcă prosopul de pe 
mânerul uşii de la cuptor, îşi uscă repede mâinile, apoi 
aruncă prosopul în direcția bufetului, înainte de a porni pe 
urmele lui, tremurând de furie. 

— Cum vreau eu, spuse ea. Tu eşti cel care ai sunat şi 
mi-ai spus că ne mutăm. O, şi apropo, Sierra, vine şi femeia 
de la agenția imobiliară deseară să-ți evalueze casa! 

— Casa noastră, o corectă el, cu ochii tot mai mijiți. 

— Păi aşa credeam şi eu până să arunci tu bomba! 

— Am luat decizia. 

— Dar tocmai ai fost promovat şi ţi-au mărit şi 
salariul. Când majoritatea oamenilor tremură la gândul că 
vor fi concediațţi, tu ai un post sigur, pensie şi asigurare de 
sănătate. Avem o casă frumoasă. Copiii sunt fericiți... 

— Majoritatea oamenilor nu au niciodată o asemenea 
ocazie, Sierra. 

— O ocazie pentru ce? Să lucreze la o companie nouă 
care ar putea da faliment într-un an? 

— Cred că e puţin probabil să se întâmple asta. 


— Dar nu ştii sigur. 

— Nu, nu ştiu sigur, spuse el, înfuriat acum de-a 
binelea. N-am o minge de cristal. Dar am un sentiment 
puternic legat de direcția în care se îndreaptă şi aş vrea să 
fiu şi eu alături de ei în călătoria asta a lor. 

— Un sentiment? Şi tu vorbeşti despre faptul că eu mă 
bazez întru totul pe sentimente. 

— Asta e altceva, spuse el printre dinți. 

— Şi ce-i aşa diferit la asta? Ai lucrat atât de asiduu 
pentru siguranţă... 

— Siguranţa nu e totul. 

Ea-şi astupă urechile la auzul replicii lui. 

— Iar acum dai la tot cu piciorul pentru un moft. 

— Nu dau la nimic cu piciorul! Nici acum nu înţelegi, 
nu? Tot ce am făcut până acum a fost să mă pregătesc 
pentru o ocazie ca şi asta. Nu am de gând să-mi petrec tot 
restul vieții aducând la viață ideile altora. Am ideile mele! 

— Şi de ce nu poți face ce vrei tu în timpul tău liber 
aici? 

— Pentru că nu am echipamentul necesar. 

— Şi dacă nu iese nimic din ce-ţi propui tu, Alex? 

— O să rezolv problema asta dacă ajung acolo. 

Tremurând din toate mădularele, se lăsă să cadă pe 
canapea, cu pumnii strânşi în timp ce se lupta cu lacrimile. 

— Nu vreau să mă mut, Alex. 

— Şi crezi că nu ştiu asta? spuse el, părând că 
oscilează între frustrare şi înțelegere. Tu ai fi fericită dacă 
am rămâne aici tot restul vieții noastre. 

Ea-i întâlni privirea tulburată. 

— Şi ce nu-i în regulă cu locul acesta? 

— Vreau mai mult de la viața asta decât o ipotecă pe 
treizeci de ani pe o casă de serie. 

Casă de serie? Aşa considera el casa lor? După cum o 
spusese, lăsă impresia că vorbeşte de o cutie de carton. Se 


gândi la tot timpul pe care-l petrecuse zugrăvind, punând 
tapet, plantând şi îngrijind curtea din față şi din spate, 
făcându-le să arate ca nişte grădini englezeşti. Rănită peste 
măsură, îşi îngropă fața în mâini şi plânse. 

Alex mormăi o înjurătură pe sub mustăţi şi se aşeză 
pe canapea alături de ea. 

— Micuța mea gospodină, spuse el tandru, 
atingându-i părul. Ea se smulse de lângă el şi dădu să se 
ridice în picioare. El o apucă de încheietura mâinii şi o trase 
înapoi lângă el. Nu pleci nicăieri. 

Ea plânse şi mai tare, iar el o luă ferm în brațele sale, 
înjurând din nou uşor printre dinți. Ştiu că eşti speriată, 
Sierra. Toată viaţa ta ai trăit în Healdsburg. Ce ştii tu despre 
restul lumii? Crezi că locul acesta este capătul întregii 
creații. 

— Majoritatea oamenilor din Los Angeles şi-ar imagina 
probabil că au murit şi au ajuns în rai dacă ar putea trăi 
aici unde trăim noi acum. 

— Oameni care nu merg nicăieri, probabil. Ar fi trebuit 
să te iau cu mine la Berkeley. Atunci poate că ai înțelege 
cum poate un loc să vuiască de idei şi de acțiune. Asta simt 
când sunt în preajma băieţilor ăstora. Energie. 

Ea nu ştia despre ce vorbea el, dar simțea vădit 
încântarea ce-l cuprinsese. 

— Am absolvit cu notă mare, Sierra, şi ce fac eu cu 
ceea ce am învățat? râse sarcastic pe sub mustăți. Nimic. 

Ea se smulse din prinsoarea lui. 

— Cum poți să spui asta? Lucrezi abia de zece ani, şi 
deja ai realizat ceea ce majoritatea oamenilor se chinuiesc o 
viață întreagă să atingă. 

— Da, spuse el cinic. O casă de serie cu trei 
dormitoare şi două băi, care arată la fel ca toate celelalte 
case de pe strada noastră. Doi copii. Două maşini. Tot ce ne 
mai lipseşte este un câine şi o pisică pentru a ne potrivi în 


ghiveciul american al clasei de mijloc. Mare scofală! Ochii îi 
ardeau pătrunzători. 

Ea simți cum se împietreşte în sufletul ei când îl auzi 
cum le descria viața pe care o duceau. El o privi atent în 
față. 

— Nu te uita aşa la mine, Sierra, spuse el 
înduioşându-se. Îi cuprinse faţa în palme. Nu critic nimic 
din ceea ce ai trudit tu ca să faci din locul acesta un cămin. 
Nu am luat decizia aceasta ca să te rănesc. Te iubesc. O 
sărută. Ştii doar că te iubesc. Până acum am făcut tot ce am 
putut ca să te fac fericită. 

— Sunt fericită, Alex. 

— Ştiu, spuse el sumbru, iar mâinile îi alunecară 
deoparte. Problema este că eu nu sunt. 

Cuvintele lui rostite blând o loviră din plin. Se simți 
cuprinsă de teamă şi confuzie. Îi spunea că ea nu-i era 
de-ajuns; nu era satisfăcut. 

— Îmi doresc mai mult, Sierra. Sunt încă înfometat. 
Vreau să explorez noi frontiere în tehnologia informatică. 
Vreau să am o şansă să fac ceva semnificativ. Zâmbi obosit. 
Şi poate chiar să ajung bogat în timp ce fac asta. 

Când ea se cufundă în tăcere, el îşi petrecu următorul 
ceas împărtăşindu-i toate amănuntele noii sale slujbe. 
Deprimată, spuse că trebuia să se apuce de cină. 

— O să mă duc sâmbătă cu avionul până în Los 
Angeles, spuse Alex, rezemându-se de tocul uşii, privind-o 
în timp ce lucra. Steve Silverman mi-a făcut o programare la 
o agenție imobiliară care se ocupă de închirieri în nordul 
Hollywoodului. Îi ştie pe toţi din zona aceea. 

Să-i fie de bine, se gândi Sierra sfidătoare. Mâinile îi 
tremurau în timp ce curăța cartofii. 

— Şi cât de curând va trebui să ne mutăm? 

— Încep lucrul în întâi, luna viitoare. 

— Trei săptămâni? Simţi cum tot sângele i se scurge 


din obraji. Dar cum crezi că vom reuşi să vindem casa în 
doar trei săptămâni? spuse ea tremurând, căutând o scuză 
pentru a-i amâna plecarea. 

— Probabil că nu vom reuşi, dar şi asta e în regulă. 
Unul din băieţii de la lucru o va închiria. 

Sierra clipi repede. 

— O va închiria? 

— Soţia lui e însărcinată şi căutau o locuință mai 
mare. Telefonul sună în sufragerie. Cheltuielile noastre 
pentru casă sunt mai mici decât ce plătesc ei pentru a 
închiria un apartament cu două dormitoare, spuse el peste 
umăr în timp ce se duse să răspundă. 

Îl auzea pe Alex în timp ce discuta în camera 
alăturată. 

— Tocmai discutam despre asta. Nu, dar nici nu mă 
aştept din partea ei să fie. Nu-ţi face tu griji de asta. Şi apoi 
se lăsă tăcerea multă vreme. 

Sierra privi afară pe geam la tufele de trandafiri pe 
care tocmai le plantase de-a lungul gardului din spatele 
casei. Nu avea să-i vadă niciodată înfloriți. 

— Voi ajunge în Burbank la zece şi un sfert. Nu, dar 
mulțumesc de ofertă, Steve. Voi închiria o maşină. Vreau să 
mă plimb puţin prin jur şi să simt puţin atmosfera, spuse el 
râzând. Am un dezvoltat simț al orientării. 

Lacrimile se rostogoleau pe obrajii Sierrei când 
termină de pregătit Cina. În mod normal îi plăcea mult să 
gătească; însă acum, chiar şi numai imaginea mâncării îi 
întorcea stomacul pe dos. 

Alex vorbea încă la telefon. Discuta condiţiile. Părea 
foarte relaxat, stăpân pe sine. 

Urma să îşi ducă planul la îndeplinire. Nimic din ce 
spusese ea nu ajunsese la el. 

O, Doamne, se ruga ea frenetic. Dacă exişti cu 
adevărat, nu-l lăsa pe Alex să-mi facă una ca asta. Pune-i 


piedici mari în drum. Deschide-i ochii să vadă ce avem aici. 
Ajută-l să se simtă satisfăcut. Nu lăsa să se vândă casa. Fă-l 
să se răzgândească. Eu nu vreau să mă mut! Iisuse, vreau să 
rămân exact aici unde mă aflu acum. O, Doamne, Te rog nu 
îngădui să se întâmple asta! 

Trântind o salată pe bufet, îi scoase cotorul. Puse 
căpățâna în chiuvetă şi lăsă apa rece să curgă peste ea, apoi 
o rupse în bucățele. 

Cu fiecare nouă mişcare, continua să rostească în 
şoaptă: O, Doamne. O, Doamne, o, Doamne, o, Doamne. 
Umerii i se zguduiau uşor de plâns în timp ce asculta cum 
Alex îi spulbera toată viața cu planurile lui. 


PARTEA A DOUA 
SĂLBĂTICIA 


CAPITOLUL 3 


Epuizată, Sierra porni cu Honda ei în urma 
camionului de la U-Haul!2 pe care îl închiriase Alex pentru 
a muta toate lucrurile lor şi pentru a-şi remorca maşina sa. 
Clanton ieşi din camion pe partea pasagerului şi îşi ridică 
privirea spre blocul înalt şi alb de apartamente. Sierra îi 
urmări privirea. Locul acela avea farmecul unei fortărețe. 

Îşi lăsă geamul jos, deloc dornică să coboare în ploaia 
rece şi măruntă de ianuarie. Auzea vuietul traficului din 
intersecția de autostrăzi nu departe de ei. 

— Am ajuns? 

— Arată mult mai bine înăuntru. Haideţi să vă prezint 
totul. 

Ea se întinse spre celălalt scaun şi o sărută pe 
Carolyn, trezind-o. 

— Am ajuns, scumpo. 

Carolyn privi afară spre blocul de apartamente. 

— E urât, spuse ea mohorâtă. Sierra nu o contrazise. 
Clanton trecea deja prin poarta de fier ce ducea spre 
complex. 

— Hei! Uite o piscină! Pot să mă duc să înot, tati? 

— Sigur, dacă reuşim să-ți găsim costumul de baie, 
spuse Alex, râzând. 

În timp ce cobora din maşină şi apoi o înconjură 
pentru a o ajuta pe Carolyn să coboare, Sierra era convinsă 

că putea mirosi şi simți gustul smogului pe limbă, în ciuda 
ploii ce cădea generos pe creştetul ei. O luă pe fiica ei încă 
somnoroasă de mână şi-l urmă pe Alex pe poartă. Curtea 
din interior era sterilă: ciment cenuşiu, ziduri albe stucate, 
şi un gard de fier negru. Trei etaje de apartamente erau 
înghesuite unele într-altele precum lăzile dintr-un magazin. 
Geometric. Ultramodern. Rece şi impersonal. 

Sierra nu văzu nicio urmă de viață, până când o 
femeie se uită la ea de la un geam aflat la etajul întâi. Sierra 
se sili să zâmbească. Femeia se ascunse repede, şi lăsă 
draperiile grele să cadă la loc. 

Bine-ai venit acasă, gândi Sierra cu amar, urmându-l 
pe Alex. 

— Apartamentul nostru este la etajul al doilea, 
apartamentul D, spuse el. Clanton ajunse primul la scări, 
dornic să-şi vadă noul cămin. 

Apartamentul era la fel de alb în interior precum era şi 
clădirea în exterior, în afară de covor, care era de un bej pal. 
Camera de zi era destul de spațioasă, însă bucătăria era 
înghesuită şi pur utilitară. Spaţiul mic din sufragerie abia 
dacă ajungea pentru a îndesa cumva o masă şi patru 
scaune. Sierra se îndreptă spre hol. La stânga era 
dormitorul pe care aveau să-l împartă Clanton şi Carolyn. 
Era suficient de mare pentru un pat dublu şi un singur 
dulap. Celălalt dulap trebuia pus în debara. Buzele Sierrei 
se strânseră. Clanton şi Carolyn aveau să fie încântați de 
asta; oricum se certau deja. 

O privire aruncată în baie îi descoperi pereții, gresia şi 
o comodă de un alb antiseptic. Îşi continuă drumul prin 
holul scurt ce o duse în dormitorul principal. Cea mai mare 
parte din mobila lor avea să încapă aici, cu toate că scrinul 
lui Alex probabil trebuia să meargă tot în debara. Sierra îşi 
surprinse imaginea reflectată de oglinda de pe uşile 
debaralei; nu părea mulțumită. Se întoarse cu spatele, şi se 


duse să deschidă draperiile ce acopereau un geam imens, şi 
descoperi sub ochii ei imaginea curții şi a piscinei de 
dedesubt. Exact ca la hotel. 

Deprimată, se întoarse în sufragerie. 

Alex tocmai închidea telefonul pe care Steve 
Silverman, noul său şef, fusese atât de amabil să i-l 
instaleze în apartament înainte de sosirea lor. Steve îi 
spusese lui Alex să sune de îndată ce ajungeau, iar el şi 
Matt urmau să vină să-i ajute să se instaleze. 

— Ajung în zece minute, spuse Alex, zâmbind. 

Fie nu-i vedea dispoziția, fie i-o ignora, o apucă de 
umeri şi o sărută înainte să se ducă la uşa de la intrare. 

În mai puţin de două ceasuri, toată mobila lor era 
aranjată, iar cutiile stivuite lângă peretele din sufragerie. 
Steve comandă câteva tăvi de pizza. Matt aduse şase beri şi 
şase sucuri. Clanton şi Carolyn mâncară cu poftă 
mâncarea, în timp ce Sierra se scuză cum că nu-i era foame 
şi se retrase în dormitoare, spre a-şi ascunde frica. Făcu 
paturile, atârnă tablouri, puse covoraşul din baie pe jos şi 
prosoape pe suporturi. Apoi se apucă să lucreze în 
dormitorul lor, sunetul râsetelor bărbaților iritând-o tot mai 
mult cu fiecare minut. 

Clanton îşi găsise costumul de baie. Primul nu al 
Sierrei dezlănțui talentul său polemic. Mama ei spunea 
întotdeauna că Clanton avea să ajungă un avocat de 
excepție. 

— Am spus nu, Clanton. Plouă şi... 

El o urmă afară din dormitor până în sufragerie şi se 
adresă lui Alex. 

— Tati, pot să mă duc să înot? Ploaia nu o să-mi facă 
niciun rău. 

— Sigur. Du-te, făcu Alex, întrerupându-şi discuţia cu 
Steve şi Matt suficient cât să o contrazică pe ea. Îi văzu 
imediat expresia de pe față. 


— Ce-i aşa mare lucru? spuse el în timp ce Clanton o 
zbughi pe uşă înainte ca ea să mai apuce să spună ceva. 
Oricum o să se ude, şi piscina e încălzită. 

— Bine. Du-te tu afară în ploaie şi stai cu ochii pe el, 
spuse ea, furia fiindu-i exagerată raportată la situaţia în 
sine. Se răsuci şi se întoarse în dormitorul lor, unde se 
zvârli pe pat. 

Alex veni după o clipă, cu buzele strânse. 

— leşim puţin. 

— leşiţi? 

— Vreo oră sau două. Să discutăm afaceri. Ea-şi 
prinse mâinile, venindu-i să urle. 

— S-a întors Clanton de la înot? întrebă ea cu o 
dulcegărie prefăcută. 

El traversă înfuriat camera. 

— N-ai decât să rămâi aici, aşa cum îți place, şi să stai 
tu cu ochii pe el, în timp ce eşti bosumflată. 

Îl privi oţărâtă şi epuizată. 

— Cum rămâne cu cumpărăturile, sau ne ajung 
resturile de pizza pentru micul dejun? 

— Dacă te uiţi pe poarta din față, vei vedea partea din 
spate a unuia dintre cele mai mari supermarketuri din 
North Hollywood. Ai maşină şi ai carnetul de cecuri. Du-te şi 
cumpără ce este necesar. Se îndreptă spre uşă şi se opri. 
Înjură încet şi lovi cu pumnul în tocul uşii. 

— Îmi pare rău, spuse el sec. 

Clipind repede spre a-şi alunga lacrimile, ea privi în 
altă parte. 

— E doar temporar, Sierra. Din nou, nu spuse nimic. 

— O să leg cablul la televizor înainte să plec. 

— Minunat. Asta va fi o mare mângâiere pentru mine, 
murmură ea în timp ce el ieşea din cameră. Câteva clipe mai 
târziu îl văzu de la geamul dormitorului, plecând împreună 
cu Steve şi Matt. Erau atât de prinşi în discuţiile lor, încât 


nici măcar nu se sinchisi să se uite la ea. O şi uitase deja. 

Clanton şi Carolyn dormeau deja când se întoarse el 
din oraş. 

— O oră sau două? spuse ea când intră el pe uşă. El 
îşi dezbrăcă haina şi o aruncă pe canapea. 

— Am avut multe de discutat. 

Ea stinse televizorul. Nici măcar nu băgase de seamă 
la ce se uita, atât de concentrată fusese la ceas. E trecut de 
miezul nopții, Alex. Mi-am făcut o mulțime de griji. Ai fi 
putut suna. 

— Aş fi sunat, dacă mi-aş fi amintit numărul. Încă nu 
figurăm în cartea de telefon. 

Se scuza, nu-şi cerea iertare. 

— Mă duc la culcare, spuse ea cu vocea sugrumată 
şi-l lăsă singur în sufragerie. 

Se spălă pe dinți şi pe față, apoi se duse în dormitor să 
se dezbrace. Alex intră tocmai când îşi lua cămaşa de noapte 
pe ea. 

— A fost o zi lungă, spuse el. 

— Cea mai lungă zi din viața mea. 

Ea se urcă în pat şi-şi trase plapuma până sub bărbie, 
uitându-se la tavanul întunecat. Auzi foşnetul hainelor în 
timp ce Alex se dezbrăca. Patul se mişcă uşor când se aşeză 
pe marginea lui. El nu mai spuse nimic. Cum ar fi putut să 
mai şi zică ceva? înghițindu-şi lacrimile fierbinţi, îi întoarse 
spatele, în timp ce el fixa alarma de la ceas. Când se întinse 
în cele din urmă pe spate, oftă uşor. 

— Îmi pare rău. 

Cuvintele lui îi iscară un torent de sentimente şi o 
cascadă de lacrimi. Îşi îngropă degetele în pernă, încercând 
să-şi înăbuşe  suspinele. Alex se întoarse spre ea. 
Cuibărindu-se în spatele ei, o trase aproape de el, ținând-o 
ferm când ea încercă să i se împotrivească. O mângâie pe 
creştet, îndepărtându-i părul lung din față şi sărutând-o pe 


gât. 

— Te iubesc. 

lar ea începu să plângă acum în hohote. El o întoarse 
blând spre el. 

— Ai încredere în mine, spuse el răguşit şi o sărută, 
consolând-o în singurul mod în care ştia să o facă. 

Şi pentru o vreme, Sierra reuşi să uite tot în afară de 
faptul că-l iubea pe Alejandro Madrid mai presus de orice 
altceva. 


CAPITOLUL 4 


Înarmată cu o hartă şi o adresă, Sierra se porni să 
ducă copiii la şcoală. Dar scăpă un viraj şi se rătăci. Pe când 
găsise ceea ce căuta, ea şi copiii străbătuseră întregul North 
Hollywood, o parte din Studio City, mâncaseră la 
McDonald's şi văzuseră cea mai mare parte din Sherman 
Oaks şi San Fernando Valley. Ajunseră şi intrară în şcoală 
chiar în momentul când clopoţelul suna sfârşitul orelor. 

Copiii năvăliră afară din sălile de clasă şi umplură 
coridoarele. Cacofonia adidaşilor care scârțâiau, prietenii 
care se chemau între ei, şi graba generală de a ajunge în 
stația de autobuz îi luă cu asalt. Carolyn se agăța speriată 
de mâna Sierrei când porniră împotriva curentului, în timp 
ce Clanton mergea hotărât înainte, conducându-le spre 
biroul directorului. 

O secretară îi întâmpină. Era politicoasă, dar distantă, 
evident obosită şi gata să meargă acasă. 

— Completaţi aceste formulare, spuse ea aspru şi 
intră să vorbească cu directorul. Când se întoarse, o anunță 
pe Sierra că Clanton urma să fie admis în clasa a patra a 
domnului Cannon, iar Carolyn în clasa a treia a doamnei 
Lindstrom. 

— Amândoi învățătorii sunt în şedinţă azi după-masă, 
aşa că va trebui să aşteptaţi până mâine dimineaţă să-i 
puteți întâlni. Şcoala începe la ora opt şi jumătate. Secretara 
le preluă formularele şi le parcurse cu privirea. Kling Street, 
spuse ea. Asta e la doar câteva străzi de aici. Fața Sierrei se 
îmbujoră jignită când se simţi descoperită. 

— Avem o listă de părinţi care fac cu schimbul şi-şi 
conduc pe rând copiii la şcoală în fiecare zi. 

— Eu îi voi aduce cu maşina pe ai mei, spuse Sierra, 
nedorind să-şi încredințeze copiii pe mâna nimănui. Clanton 
gemu cu subînțeles, iar ea-i aruncă o privire grăitoare. 


Ajunşi înapoi în maşină, ea se apucă din nou să 
studieze harta înainte să pornească motorul. Nu mai voia să 
se rătăcească din nou şi să se trezească de data asta în 
Watts. 

Alex râse când îi povesti despre toată tărăşenia. 

— Mă întrebam eu pe unde umbli, spuse el. Am sunat 
de două ori azi şi nu mi-a răspuns nimeni. M-am temut că 
ţi-ai strâns lucrurile şi te-ai întors în Windsor. 

Ei nu i se păru deloc amuzantă remarca lui. 

— Nu-ţi face griji de asta, spuse el, rezemându-se cu 
şoldul de bufet. Prima oară când am venit aici, am avut o 
programare în Burbank. Am ieşit pe autostrada greşită şi 
m-am trezit în Agoura. Nu-i greu deloc. 

Cuvintele lui nu reuşeau deloc să o consoleze. În seara 
aceea luară cina la casa lui Steven. Noul şef al lui Alex 
angajase chiar un babysitter profesionist care să aibă grijă 
de Clanton şi Carolyn. Aceasta veni însoțită de referințe şi o 
listă întreagă de cursuri de prim ajutor pe care le urmase la 
Northridge. 

Alex reuşi să găsească apoi cu uşurinţă drumul spre 
casa lor din Sherman Oaks. Steven îi întâmpină la intrare şi 
îi conduse într-un living spaţios, decorat cu multă eleganță. 
Soţia lui, Audra, era o femeie deosebit de fermecătoare şi 
manierată, însă Sierra simți o umbră de dispreț la ea care 
reuşi să anuleze toate aparențele de căldură şi ospitalitate. 
Audra afişa la suprafaţă o atitudine de amabilitate cizelată, 
lăsând-o pe Sierra să se întrebe ce s-o fi ascunzând sub 
aparențele imaculate. 

Alex părea în largul lui cu amândoi, făcând-o pe sierra 
să se întrebe dacă nu cumva sentimentul că femeia aceea 
ascunde ceva este doar în imaginaţia ei. Dar în decurs de 
numai zece minute de conversație, ştiu că era mai mult 
decât doar simplă imaginație. Cumva, Sierrei îi fusese adus 
la cunoştinţă faptul că Audra absolvise USC, unde studiase 


şi obținuse mai apoi şi un master în arte frumoase, şi că 
era membră a Unuia dintre cele mai prestigioase cluburi din 
zonă. 

Apoi Audra se întoarse şi o privi pe Sierra cu o postură 
perfectă, elegantă, şi o întrebă simplu ce colegiu urmase. lar 
Sierra se simţi pentru prima oară în viaţa ei stânjenită să 
recunoască faptul că nu absolvise decât liceul şi apoi 
urmase doar un singur an cursurile unui colegiu de 
secretare. 

— Îţi place teatrul, Sierra? 

— N-am fost la prea multe spectacole. 

— Ce spectacol ai văzut? o chestionă Audra, iar ochii îi 
luceau de interes. 

— Joseph and the Amazing Tehnicolor Dream Coati!5, 
spuse ea, fără ai mai spune Audrei că fusese producția unei 
trupe de teatru de liceu. Şi câteva concerte, adăugă ea, ceea 
ce era adevărat - numai în ultimile şase luni participase la 
un concert de muzică country şi apoi la un concert unde 
cântaseră câțiva interpreți de muzică creştină care fuseseră 
în vizită la bisericile din Santa Rosa. Sigur, nu-şi imagina că 
Audra ar fi fost curioasă să afle toate amănuntele. 

Cu toate astea, fără să audă nimic din toate detaliile, 
femeia râse. 

— Ei bine, va trebui să corectăm asta. Los Angelesul 
are o mulțime de oferte culturale. 

Sierra se simți ca un țopârlan de provincie. 

În timp ce bărbaţii discutau afaceri, Audra îi oferi 
Sierrei o prezentare a tuturor evenimentelor culturale din 
prezent. Se părea că fusese la absolut toate spectacolele şi 
concertele de seamă din zonă, şi avea o părere despre fiecare 


13 Musical de Andrew Lloyd Webber, cu versuri de Tim Rice, produs la 
finele anilor *60, iar acțiunea se bazează pe haina multicoloră a lui Iosif 
din Geneza (n.trad.) 


dintre ele. Trecu rapid în revistă toate companiile de teatru 
şi toţi actorii care erau în vogă, până când Sierra ajunse să 
se întrebe dacă cina cu o femeie obişnuită, sau cu vreo 
încarnare ciudată, sofisticată, aristocratică a lui Siskel şi 
Ebert!. 

Cina se dovedi spectaculară. Orice critic al bucătăriei 
de înaltă clasă i-ar fi acordat Audrei zece stele. Ea acceptă 
toate complimentele cu un aer uşor amuzat, schimbând cu 
îndemânare subiectul spre restaurante. Audra le ştia pe cele 
mai bune. De asemenea ştia de unde să cumpere carnea, 
legumele şi fructele de cea mai bună calitate. Dar niciodată 
nu pomeni de prețuri. 

Sierra se uită la Alex şi observă că era impresionat de 
toate — însă mai ales de Audra. Oare aşa o nevastă îşi dorea 
acum? Deprimată, îşi mâncă sufleul pufos de spanac. I se 
topea în gură, dar îi făcu inima grea. Oare ce le-ar fi putut 
pune pe masă acestor oameni când îi venea rândul să le 
întoarcă invitația? Specialitatea ei era friptură cu cartofi 
piure. O, cu asta avea să dea lovitura! Sau poate preferatul 
lui Clanton şi al lui Carolyn: ton la cuptor. Ăsta da meniu cu 
care să dai gata înalta societate! 

— Ai fost cam tăcută seara asta, spuse Alex pe drum 
spre casă. În mintea ei, deja îşi şi strângea lucrurile şi se 
muta înapoi în 

Windsor. Nu-i plăcu deloc faptul că-i curmă şirul 
gândurilor. Însă el nu păru să bage de seamă. 

— Audra a încercat să te facă să te simți bine-venită. 

— Oare chiar asta încerca să facă? făcu Sierra, ea 
însăşi surprinsă de răceala din tonul vocii ei. 

Cu buzele strânse, Alex rămase cu privirea ațintită 


14 Doi realizatori celebri de emisiuni televizate care au creat o emisiune 
de critică de film devenită faimoasă în Statele Unite în perioada anilor 
'80-90 (n.trad.). 


înainte, în timp ce farurile maşinilor de pe contrasens îi 
luminau trăsăturile frumoase. 

— Se oferea să te ia sub aripa ei. 

— Doar nu-s găină. 

— Încetează, Sierra. Ea a crescut aici. Ți-ar putea 
prezenta puțin împrejurimile. 

— O să-mi amintesc să-i mulțumesc cum se cuvine 
data viitoare, dar mă descurc şi singură, mersi frumos. Doar 
mi-ai pus o hartă în mâini, sau ai uitat? 

— Da, şi te-ai descurcat de minune cu ea. Cel puțin 
străduieşte-te să nu te mai rătăceşti data viitoare. N-o să am 
timp să vin să te caut ziua în amiaza mare. 

Nu-şi mai rostiră niciun cuvânt tot restul drumului 
până acasă. De fapt, toată săptămâna următoare îşi spuseră 
foarte puţine lucruri unul altuia. Alex pleca devreme de 
acasă, se întorcea târziu şi întotdeauna îşi aducea ceva de 
lucru acasă. Ajunseră să se obişnuiască să schimbe între ei 
un formal „Cum a fost ziua ta?” „Bună”. „A ta?” „Bună”. — 
după care el se instala în fața televizorului, studia hârtiile pe 
care le întindea peste toată măsuța de cafea, în timp ce ea 
spăla vasele murdare de după cină, se ocupa de îmbăiatul 
copiilor, le citea poveşti şi îi ducea la culcare. 

Era o viață perfectă — pentru cineva căruia îi plăcea să 
fie nefericit. 

După zece zile şi patru telefoane date mamei ei, Sierra 
primi un pachet prin poştă. 

— Ce-i asta? întrebă Alex, luând cartea uzată şi legată 
în piele de pe măsuţă, înainte să-şi întindă lucrurile pe ea. 

— E un jurnal. Mi l-a trimis mama drept cadou de 
casă nouă. El i-l întinse. 

— Pare vechi. 

— Este, spuse ea înduioşată. A fost al unei femei din 
familia mea, Mary Kath... 

— M-hm, răspunse el absent, întrerupând-o în timp ce 


îşi îndrepta acum toată atenţia la hârtiile răsfirate înaintea 
lui. Frumos. 

Ea se simți rănită de felul nepăsător în care îi 
întorsese spatele. N-ar fi trebuit s-o mire faptul că nu 
asculta. Acum nu o mai asculta decât arareori. Tot ce mai 
conta acum pentru el era munca lui prețioasă. 

Părăsi încăperea într-o tăcere plină de amărăciune. 
Intră în dormitor, fără să se sinchisească să aprindă 
luminile. Prin geamuri Intra suficientă lumină să vadă cât 
de cât. Şi-apoi, întunericul se potrivea mai bine dispoziţiei ei 
de acum. Se pregăti de culcare, apoi se strecură în 
aşternuturile răcoroase. Când se întoarse pe o parte, 
jurnalul pe care-l puse pe noptieră îi atrase atenţia. Se 
întinse după el, atingându-i visătoare coperţile de piele. 

Cel puţin Mary Kathryn nu avea nimic împotrivă să 
petreacă puţin timp cu ea. 


Mama spune că trăitul în pustie nu seamnă să fi 
ignorant. 

Tata ei a fost om cu carte şi n-a vrut proşti în familiea 
lui. Preticatorul a adus cărți şi jurnole să scriască în ele de 
la tuşa Martha şi acum cu zăpata până la geamuri, avem 
destul timp. Tata şede la foc şi fumează, şi mama ne citeaşte 
Dinu Biblia ei. 

Lui Matt nu-i place deloc să citeaşte. El desenasă lupi 
cu gheare mari şi cu singe, şi pe mine mă fac să visesc urât. 
Odată mia desinat un iepure. Şi acum atârnă de asupra la 
patul mieu. E frumoz. Mi-ar plăcea să deseneze pasări şi 
fluori şi nu lupi. Na vast un lup decât odată în viaţa lui şi 
ăla era muort. Îl mâncau magotsii. 

Lucas nu desinează, nici nu citeşte, nici nu scrieşte. 
El i-a zis lui Papa că nu ştie şi nici nu-i trebie. Papa la dus 
la şopru de lemne pencă a năcăjito pe Mama, dar nu să 
cumințât când s-a întors. Atunci Papa i-a dat o puşcă şi i-a 


zis să miargă la vânătoare. A fos plecat tri zile. Mama a fost 
zigură că lau omorât ingienii sau ursu, dar santors acasă cu 
o căpriuară legată de un băț. Papa aplecat şi i-a dat un 
pahar cu rom. Mama sa furiat ca o ghespe sălbatică, da’ 
nu-i mai zice lu’ Lucas nici să citască şi nici să scriie. 

Scumpă Mary Kathryn. 

Te rog, exersează să scrii corect următoarele cuvinte, 
după aceea scrie un eseu cu ele. Te iubesc, şi am mare 
nădejde în tine. 

Mama trăiască jurnal viață întreg citesc alegere mort 
învățat lup/ lupi vin jurnal spate floare 

Dacă vrei să fi învățat, n-ai de ales. Trebuie să citeşti 
şi să scrii toată viața ta, până mori. Nu poţi fi un lup sau o 
floare care numa se bucură să trăiască. Trebuie să te întorci 
la masă şi să lucresi în jurnalul tău până degetele tali face 
curcei şi duare. 

numai cârcei tale fac lucrez dor numai cârcei tale fac 
lucrez dor numai cârcei tale fac lucrez dor numai cârcei tale 
fac lucrez dor încăpățânarea nu-i stă bine unei domnişoare, 
încăpățânarea nu-i stă bine unei domnişoare, încăpățânarea 
nu-i stă bine unei domnişoare, încăpățânarea nu-i stă bine 
unei domnişoare, încăpățânarea nu-i stă bine unei 
domnişoare. 

„Primăvara”. 

Primăvara este vremea când se topeşte zăpada şi răsar 
florile. Papa şi Matthew le ară cu plugul, şi eu trebuie să mă 
duc în pădore să culec câteva. Îmi place să culec flori în 
pădore dar Mama se îngrijoreşte că mar prinde ingienii. Unu 
a venit la casă odată să ceară mâncare. Mama i-a dat ceva 
să mance şi nu l-am mai văzt de atunci. Cred că nu ia prea 
plăcut cum găteşte. 

Primăvara este şi atunci când Matt sapă în grădina di 
ligume a lu’ Mama. Fiecare rumă pe care o scoate el eu o 
pun într-o kană pentru piscuit. Mie-mi place să prind peşte, 


dar nu-mi place să-l mănânc. Lucas mi-a spus că ştia un 
băiet care sa necat şa murit de un os de peşte. Mama a zâs 
că mă postieşte dar io de atunci n-am mai mănâncat peşte. 

Papa zice că primăvara este o vreme pentru curtat. 
L-am întrebat cei aia curtat şi mi-a zis căi atunci când 
sungele la bărbații tineri înşepe să urce can copaci. Când 
am întrebat cum vine aia, Mama s-a uitat la el şi el a plicat 
şi na voit să-mi spuie. L-am întrebat mai târziu pe Matt, dar 
el s-a făcut roş şi na voit să-mi spuie. 

Lucas a zis că curtat e atunci când Papa o duce pi 
vacă la bouu de la familiea Grayson. Matt i-a zis să-şi ție 
fleanca şi Lucas la lovit pe el peste gură, şi Papa a venit 
repede la ei înainte să somoare. Sunt tot mai curioasă cei 
aia curtat. 

Primăvara este atunci când vine preticatorul şi stă 
piun buştean şi urlă la noi de moarte sfântă. Urlă de 
DOMNZEU şi de MÂNTUIRE şi de SÂNGELE Lu CRISTOS. 
Omenii viu din toate locurile să-l vadă. El se aprinde aşa 
tare că se roşeşte la față ca focu. Nu ştiu de care focu, de 
sus sau de jos. Mama zice căi zălos pentru Domnul. Papa 
zice căi nebun de legat. Dar de fii care dat când vie, noi 
merem şi ne uităm la el cu toți ceilalți. El e cea mai bună 
distracțiie din loc. 

Întotdeauna mergem după aia la râu şi preticatorul îi 
spală pe omeni de păcat şi-i îngropează şi-i înviază odată cu 
lisus. Mama zice amin şi plunge de fiecare dat când cineva 
sembată şi Papa vine din pădure şi miroasă a whiskey şi 
tăbac. 

Eu şi cu Mama am sămănat porumb şi dovleac şi 
rudichi şi morcovi. Mama mi-a dat o mână de semințe şi 
mantrebat ce văd şi eu am zis că semințe. Ea m-a întrebat 
dacă mi se par vi şi am spus că arată ca nişte pietricele. Ea 
a zis căi adevărat dar când le îngropăm ele o să crească şi o 
să aduce roade. Am zis că or să aducă dovlecei. Ea mi-a zis 


că atunci când noi punem sămânța, Dumnezeu o înmuiază 
şi o udă şi o face să crească. Ea mi-a zis că aşa sunt şi 
oamenii. 

Bătrânul Schmidt a murit vara trecută şi lau plantat şi 
pe el da n-a ieşit nimic de-acolo afară de buruieni. Lucas a 
zis că lau mâncat viermii. Cred că de aia. 

„Fântâna”. 

Fântâna este foarte adâncă şi foarte întunecoasă. E 
rece la început când cobori, dar dacă stai mai mult e frig. 
Pereţii sunt uzi şi alunecoşi şi auzi cum picură. Când te uiţi 
în sus vezi un cerc de cer albastru, asta dacă nu pune 
Lucas capacul. 

Atunci nu mai vezi nimic. Nu auzi în jur decât vocea ta 
cum urli. Lucas a luat capacul şi-a strigat la mine că sunt o 
laşă fără pireche. Şi eu am urlat înapoi că nu-s. El mi-a zis 
să dovedesc şi a pus capacul la loc. Am stat toată ziua în 
găleată aşa că acum ştie. 

Matt mo găsit când a venit să ia o găleată cu apă 
pentru Papa. Sa uitat în jos şi a zis că ce fac acolo jos. 
Mama a înnebunit de atâta căutat după mine. Crede că 
m-au furat ingienii. Atunci a strigat că ma găsit şi Mama a 
venit repede şi-a crezut că m-am înecat. Nu mai simțeam 
nimic la şezut şi eram blocată în găliată. Ma durut rău când 
ma scos Papa de-acolo. Lucas se răzima de casă şi rudea. 
Am striga la el că nu-s laşă. Nu, eşti o proastă mi-a zis el. 

Papa la dus la şopru de lemne şi Mama a plâns şi ma 
dus în casă. Ma făcut să şed în cada cu apă fierbinte şi să 
beau whiskey. Nu-nţeleg cei place lui Papa la whiskey. Te 
arde până jos şi după aceea vine înapoi. 

Scumpă Mary Kathryn. 

Te rog exersează aceste cuvinte pe tăblița ta până când 
vei fi pregătită să te verific. Foloseşte zece cuvinte dintre ele 
într-un eseu. Şi nu mai întreba pe nimeni despre curtat. 

Te iubesc, Mama 


m sa oa Îngrijorar 


ergi u/s-au meni e/îngrijorări 

ze Ind pă grădină 
los ieni dure 

În plă râ Întreba 
ecat cut dea 

M la câ poate 
oarte nd 

Di uni săi să prindă 
n i/unele  /să-i 

să să să să 
fugă spele crească gătească 


Dumnezeu iubeşte oamenii zeloşi din păduri. S-ar 
putea să-i iubească pe unii indieni. Mamei îi place să spele, 
să gătească şi să crească gheini. 

Mary Kathryn McMurray. 

Nu vei primi cina până nu scrii de douăzeci şi cinci de 
ori găini pe tăblița ta şi „O inimă care se căieşte este o inimă 
smerită” de cincizeci de ori. 

Mama 


CAPITOLUL 5 


— La ce oră crezi că vei ajunge acasă? întrebă Sierra, 
încercând să-şi păstreze tonul vocii calm, în timp ce 
strângea receptorul telefonului în mână. 

— Cinci jumătate sau şase, spuse Alex, părând cu 
gândul în altă parte. Îl auzea folosind tastatura de la 
calculator. 

Chiar nu se putea opri din lucru cât vorbea două 
minute cu ea? 

— Ce ți-ar place să mănânci la cină? 

— Ceva uşor. Am luat un prânz copios cu Steve. 

— Unde v-aţi dus? întrebă ea, încercând să 
prelungească puţin conversaţia lor. 

— La Serre. Este un local franțuzesc. Mare clasă. 

— Scump? 

— Foarte. Alex chicoti. E drăguţ când alege şeful 
localul. Probabil că era drăguţ să iei un prânz elegant şi apoi 
să ai pretenţii la o cină cu ceva uşor. Se uită la vasele 
murdare rămase de la micul dejun în chiuvetă. Nici nu luase 
prânzul încă. Deschise frigiderul în timp ce stătea de vorbă 
cu el la telefon. Poate că îşi putea deschide un borcan cu 
piersici şi să termine brânza dulce ce mai rămăsese pe 
etajera de sus. 

— Sărbătoream. 

— Ce anume? întrebă ea, simțindu-se exclusă. 

— Am intrat în producție azi, spuse el, evident mândru 
de jocul pe care-l crease. Steve spune că până la mijlocul 
săptămânii viitoare vor trimite câteva exemplare din trialul 
jocului la criticii de jocuri de calculator din toată țara. 

— Şi dacă nu le place? 

— O să le placă. Uite, dragă, trebuie să închid acum. 
Tocmai primesc un apel, şi sunt prins în ceva important. 
Mai vorbim deseară. 


Puse receptorul în furcă înainte ca ea să apuce să mai 
spună ceva. Rămase ținând receptorul tăcut în mână şi se 
simți şi mai pustiită decât atunci când sunase. De ce se 
sinchisise? întotdeauna era ocupat, şi întotdeauna era vorba 
de ceva important. Mai important decât ea, în orice caz. 

Sărbătorea. Nici măcar nu se  obosise să-i 
împărtăşească vestea. La Serre. Mare clasă. Scump. 

Supărată, scoase o pungă cu chiftele de hamburgeri 
înghețate din congelator şi o aruncă pe blatul de lucru. 
Urma să facă din nou spaghete. Era uşor, iar copiilor le 
plăceau. 

Aprinse televizorul, îşi puse coşul cu haine curate 
înaintea ei. Îşi făcuse un obicei să spele rufe imediat după 
ce lăsa copiii la şcoală, şi apoi lăsa călcatul şi împăturitul 
lor pe acum. Cel puțin aşa îşi putea depăşi sentimentul de 
vinovăție că urmărea o telenovelă. Se lăsă pe canapea şi 
începu să împăturească tricouri, prosoape şi lenjerie de 
corp, în timp ce urmărea episodul ce se derula înaintea 
ochilor ei. Înainte dispreţuia telenovelele. Acum îşi găsea o 
oarecare consolare în ele. Preţ de o oră, putea uita cât de 
nefericită era şi să uite de sine în viețile încâlcite ale 
personajelor din serial. Problemele lor erau mai tragice şi 
mai complexe decât ale ei, iar pasiunile lor mai incitante. 
Oricum, de câte ori fusese căsătorită deja Erica Kane? 

Toate rufele erau aranjate şi puse deoparte înainte de 
a treia repriză de reclame care promovau un nou produs de 
igienă feminină. Puse prosoapele şi hainele la locul lor. Se 
aşeză din nou pe canapea, îşi puse picioarele pe măsuța de 
cafea şi se lăsă pe spate. Ar trebui să facă ceva. Dar ce? 

Trăiau în apartamentul acesta de trei luni, şi nici 
măcar nu cunoştea familia de alături. Ştia că aveau copii. 
Băiatul cel mic alerga pe coridorul din fața geamului de la 
sufragerie de zece ori pe zi în fiecare zi, chiar şi atunci când 
ploua. Şi mai era şi femeia aceea la primul etaj care se uita 


mereu de după perdele, şi după aceea se ascundea rapid 
dacă se întâmpla s-o observe careva. Ce problemă o fi avut? 

Sierra nu prea voia să afle. Erau douăzeci de 
apartamente în tot complexul, şi nu cunoştea nici un singur 
om care locuia aici. Toţi îşi protejau viața privată. Probabil 
că pe măsuţa din hol aveau cu toţii câte un revolver. Îşi 
amintea o conversație pe care o avusese cu mama ei în 
telefon, în care mama ei spusese: 

— leşi din carapacea ta, Sierra. Nu ştii niciodată pe 
cine a pregătit Dumnezeu să-i dai bună ziua. Aşa că o 
salutase pe o femeie care intrase în spălătorie, iar femeia 
abia dacă luase în seamă tentativa ei de a fi amabilă. Îşi 
zvârlise doar scutecele într-una din maşinile de spălat, 
turnă detergent lichid, îşi alese programul de spălare şi se 
făcuse nevăzută. 

Respinsă, Sierra nu mai încercă a doua oară. Dacă 
Dumnezeu pregătise pe cineva care o aştepta, atunci 
trebuia să-i spună aceluia să facă prima mutare. 

Nu se ridică de pe canapea decât în momentul în care 
începu să se deruleze genericul, iar apoi stinse televizorul. 
Îşi adună lucrurile şi leşi pe uşă. Totul era după ceas. Dacă 
pleca imediat după ce se încheia episodul telenovelei, 
ajungea în fața şcolii lui Carolyn şi a lui Clanton chiar în 
momentul când ceilalți copii se îngrămădeau în stația de 
autobuz. 

Copiii o implorară să se oprească la McDonald's pe 
drum spre casă, iar Sierra cedă la insistențele lor. Oricum 
n-avea niciun chef să pregătească spaghete, iar Alex 
spusese deja că nu-i era foame. Ceva uşor. Prea bine. Avea 
să se oprească pe la magazin şi avea să cumpere o pungă de 
salată asortată şi nişte dressing. 

Deretică prin bucătărie în timp ce copiii se puseseră la 
masă să-şi facă temele şi să-i povestească despre aventurile 
de la şcoală. Cel puţin ei îşi făceau noi prieteni. 


Clanton îşi vâri mâna în ghiozdan şi scoase o mână 
întreagă de anunțuri de la şcoală, formulare de înscriere şi 
teme pe care primise calificative. 

— Pot să mă înscriu în Little League, mamă? 

— Va trebui să discutăm cu tata despre asta, spuse 
Sierra, aranjând ultimul vas clătit în maşina de spălat vase. 

— Crezi că tata va mai antrena anul acesta? 

— Nu ştiu, Clanton. Va trebui să-l întrebi pe el. 

Şi Clanton nu întârzie să-l întrebe chiar în clipa când 
Alex intră pe uşă. 

— Anul acesta nu, campionule, spuse Alex 
ciufulindu-i părul. N-o să am timp. Se aplecă să o salute de 
bun-venit pe Carolyn. 

Aruncându-şi prosopul de bucătărie peste umăr, se 
apropie în momentul în care el se ridică şi-şi lărgi cravata. 

— Ai avut o zi bună? 

— Minunată. O sărută hotărât şi-şi scoase cravata de 
la gât. În timp ce-şi descheia gulerul cămăşii, se îndreptă 
spre dormitor. Mă duc să mă schimb şi ies să alerg puțin. 

Joggingul era alt lucru nou în viața lui Alex. Steve şi 
Matt făceau jogging; şi susțineau că era un mod excelent de 
a se descărca de stres. Deci, desigur, le urmase şi Alex 
exemplul. 

Pe când se întoarse Alex, Clanton şi Carolyn se 
îmbăiaseră deja şi erau îmbrăcați în pijamale. Le citea în 
timp ce Alex făcu un duş şi se îmbrăcă într-o pereche de 
blugi uzați Levi's şi un sveter de la UCB. Când ieşi să facă 
ordine în living, intră şi el să le spună noapte bună copiilor. 
Probabil că trebuia să fie fericită pentru faptul că-şi petrecu 
următoarea jumătate de oră povestind cu ei. 

— M-a sunat Jack chiar înainte să plec de la birou, 
spuse el când ieşi din camera copiilor. 

Jack şi soția lui gravidă închiriaseră casa lor din 
Windsor. 


— Ceva probleme? 

— Dimpotrivă. A reuşit să strângă suficienți bani 
pentru a plăti avansul pentru casă. 

— O cumpără? făcu ea cu jumătate de gură. Câtă 
vreme dețineau casa din Windsor, continua să spere că 
aveau să se întoarcă acolo. Cuvintele lui Alex însă îi 
spulberară toate speranțele. 

— Sperau să o poată cumpăra încă de când s-au 
mutat acolo. l-am spus cât valora casa încă înainte să 
plecăm. A spus azi că părinții lui au hotărât să-i dea acum o 
parte din moştenirea lui. A luat legătura cu fostul partener 
al tatălui tău pentru a se ocupa de hârtii. Vom primi banii 
până la sfârşitul lui mai. 

Îi cuprinse faţa în mâini. 

— Ştiu ce a însemnat locşorul acela pentru tine. 

Locşorul acela. O spuse atât de într-o doară, de parcă 
ar fi fost vorba de cine ştie ce cocioabă, sau vreo grotă. 
Habar nu avea ce însemnase casa aceea pentru ea, altfel nu 
s-ar fi grăbit aşa să o vândă. 

— Matt mi-a spus de numele unui agent imobiliar 
bun. Vreau să începi să vizitezi nişte case. Patru dormitoare, 
trei băi şi o piscină. 

Întâlneşte-te cu Audra. Ea cunoaşte cele mai bune 
zone. Vreau să locuim într-un cartier bun. 

— Dar suntem într-un cartier bun. El îşi retrase 
mâinile. 

— Vom locui într-unul şi mai bun. Steve mi-a mărit 
salariul azi. Şi mi l-a mărit serios. E absolut sigur că vom da 
lovitura cu Vigilantes. 

Văzu cât de strălucitori îi erau ochii, scăpărând de 
ambiţie şi de toate planurile pe care le avea. 

— De asta ai petrecut douăzeci de minute întregi cu 
copiii tăi? Alex nu se urni din loc, iar Sierra simți cum între 
ei se lasă o răceală mai cumplită decât iernile din Illinois. 


Limba este un rău, care nu se poate înfrâna, este plină 
de o otravă de moarte... îi răsună vocea mamei ei în minte, 
iar Sierra simţi o urmă de ruşine. Dar înainte să apuce să-şi 
ceară iertare, Alex spuse cu un ton ca gheața: 

— Le place ideea de a avea propria lor piscină. 

— Le place şi ideea de a schimba din nou şcoala? lovi 
ea înapoi, încercând din răsputeri să renunțe la tonul 
sarcastic, dar fără sorți de Izbândă. 

— Audra a sugerat o şcoală privată. Am scris numele 
şcolii pe care mi-a recomandat-o ea. 

Sigur că da. 

— S-a oferit să şi plătească pentru şcoala asta? 

Temperamentul lui Alex se dezlănţui acum. 

— Ce ai împotriva ei? N-ai plăcut-o de la bun început, 
şi ea n-a făcut nimic altceva decât să încerce să fie drăguță 
cu tine. 

— Aşa numeşti tu atitudinea ei? Aminteşte-mi să-i 
sărut picioarele data viitoare când o văd! Sierra îi întoarse 
spatele, plină de resentimente şi simțindu-se trădată. 
Încercase să îi explice lui Alex cum o făcuse Audra să se 
simtă: needucată, incultă şi dintr-o clasă de jos, într-o 
societate considerată lipsită de segregare. Alex insistase 
atunci că totul era doar imaginaţia ei; iar ea ştia că fusese 
intenționat. 

De fiecare dată când era cu Audra, femeia nu pregeta 
să pomenească de cursul cutare sau cutare pe care-l 
urmase la USC, şi care o făceau să fie o expertă în a oferi un 
sfat într-un domeniu oarecare. Poate că avea şi Sierra o 
părere, dar era părerea uneia fără educație. 

— O! făcu Audra cu două zile în urmă drept răspuns 
la unul din comentariile Sierrei. Îşi arcuise sprânceana 
elegantă. Şi cum de ai ajuns la concluzia asta? 

Discutaseră despre problema avorturilor, iar Sierra 
spusese că ea personal credea că era greşit să pui capăt 


vieții unui copil nenăscut. Evident, ceea ce învățase ea de la 
mama ei nu făcea nici cât o ceapă degerată în ochii Audrei. 

— Mie îmi sună a gunoi fundamentalist, spuse ea 
aruncându-i o privire compătimitoare, care desființa tot ce 
învățase Sierra într-o viață întreagă pe genunchii mamei ei. 
Apoi Audra se lansă într-o dizertație completă pe tema 
„faptelor” ce dovedeau non-entitatea fătului uman. 

— De ce nu ai urmat cursurile unei facultăţi, Sierra? o 
întrebă în cele din urmă Audra. La facultate te învață cum 
să gândeşti pentru tine. Dacă părinții tăi nu şi-au putut 
permite să te ţină la şcoală, ai fi putut merge la un colegiu şi 
apoi să termini cu patru ani de studii la facultate. O spusese 
atât de dulce încât părea chiar că îi pare rău pentru că 
Sierra pierduse şansele pe care le avusese. 

— Banii nu au fost o problemă. Eu n-am fost 
interesată de asta. 

— N-ai fost interesată? Din nou arcuitul acela de 
sprâncene. Steve a spus că Alex a absolvit cu notă mare de 
la UC Berkeley. 

— Da, aşa e. 

— Ai putea să te gândeşti să mergi la cursuri la seral, 
spuse ea serioasă. 

Sierra aşteptă să continue, dar aceasta nu mai adăugă 
nimic. Se părea că Audra considera că spusese suficient, şi 
într-adevăr aşa era. Chiar şi acum, câteva zile mai târziu, 
aluziile Audrei o zgândăreau: Alex avea să-şi piardă 
interesul față de ea din cauza lipsei ei de educaţie. Sierra se 
uită afară pe geam la şirul de maşini din fața ei, două şiruri 
la dreapta, şi două la stânga. Doar prin faptul că nu fusese 
la colegiu nu însemna că nu putea ține pasul cu tot ce se 
întâmpla în lume. Citea ziarul. Citea revistele. Urmărea 
CNN! 

Cu toate astea, chiar cu toate astea, se trezea 
simțindu-se de parcă ar fi plutit pe nişte nisipuri 


mişcătoare. 

Cumpărăturile erau şi mai frustrante. Acceptase trei 
din invitaţiile pe care i le făcuse Audra, pentru că Alex 
insistase. De fiecare dată când sosea, Audra bătea la uşă cu 
unghiile ei lungi, vopsite în roşu ca mărgeanul şi îşi zornăia 
cheile Mercedesului ei argintiu până când venea Sierra la 
uşă. 

— Eşti gata? spunea ea de parcă i-ar fi vorbit unui 
copil recalcitrant. 

Sporovăind bine dispusă, Audra o plimba prin 
magazine care erau departe de bugetul oricărui cetățean 
obişnuit. 

— N-ai de gând să cumperi nimic, Sierra? o întrebase 
Audra ultima oară în timp ce semna cecul pentru o rochie 
de opt sute de dolari. Rochia aceea albastră la care te uitai 
te-ar face să arăţi splendid. 

— La şase sute cinci zeci de dolari şi un cimpanzeu ar 
arăta splendid în ea. 

Audra râse când îi auzi răspunsul, însă Sierra simți 
din plin privirea consternată a vânzătoarei elegante de la 
magazin. Pur şi simplu astfel de cuvinte nu se cădeau a fi 
rostite pe Rodeo Drive. 

De fapt, Sierra ar fi vrut să spună mai mult de atât. 
Voia să adauge Nntru binele amândurora că dacă ar fi avut 
şase sau şapte sute de dolari la discreţie, cu siguranță nu 
i-ar fi irosit să se îmbrace ea cu ei. 

Audra se oferi să-i facă cinste cu un prânz la Lowry's. 
Sierra o refuză. Învăţase să întoarcă invitaţiile, şi se îndoia 
că Audra s-ar fi simțit recompensată suficient dacă o invita 
să mănânce la Denny's. 

— Îmi pare rău, dar trebuie să ajung acasă, Audra. 
Copiii ies curând de la şcoală. Se uită la ceas pentru a-şi 
întări cuvintele. Întotdeauna îi iau cu maşina. 

— Ar trebui să te alături şi tu unui grup de părinți 


care-şi duc copiii cu rândul la şcoală, comentase Audra, 
intrând şi ieşind cu Mercedesul ei din trafic cu îndemânarea 
unui experimentat pilot din cursa Indianapolis 500. 

Sierra obosise să o mai tot audă pe Audra cu ce „ar 
trebui” ea să facă. 

— Condusul copiilor la şcoală cu maşina este una din 
deliciile unei mame. 

— Delicii? Audra pufni în râs. Trecând uşor prin trei 
benzi cu trafic intens, intră pe o rampă care o scotea de pe 
autostradă. Asta nu îţi influențează prea mult calitatea vieţii 
tale. Ochii ei licăreau răutăcios. Va trebui să facem ceva în 
privința asta, să te incităm puţin. 

Şi acum se părea că reuşise. 

Oare chiar era ideea lui Alex să caute o casă atât de 
curând? Sau aşa îl sfătuise Audra prin Steve că trebuia să 
facă? Odată ce intrau sub povara ipotecii, avea să fie destul 
de greu să se mai răzeândească cu privire la locuitul lor în 
Los Angeles. 

Alungă repede gândurile despre Audra şi încercă să 
discute cu Alex. 

— Cred că e prea devreme să ne gândim să cumpărăm 
o casă, spuse ea. 

— Îţi place să trăieşti într-un apartament înghesuit? 

Ea se zbârli din nou când îi simți sarcasmul, dar 
rămase calmă. 

— Nu ai încă patru luni de când lucrezi la noul tău loc 
de muncă, Alex. Dacă te trezeşti într-o bună zi că nu-ți mai 
place? 

— Îl ador. 

— Eu am spus că dacă te răzgândeşti. În momentul de 
față eşti încă în luna ta de miere. Toată povestea asta s-ar 
putea să se năruiască peste capul tău ca un castel din cărți 
de joc. 

— Mulţumesc pentru votul tău de încredere. 


— Am încredere în tine, Alex, dar nu am încredere în 
ei. Totul se schimbă prea repede. E prea uşor. Ar trebui să 
aşteptăm măcar un an, Alex. Atât de multe se pot schimba... 

— Înţelege odată, Sierra. Eu unul nu o să mă 
răzgândesc cu privire la nimic. Cu fața împietrită şi palidă 
de furie, o privea sfidător. Am început deja să mă satur să te 
văd mereu cu un nor negru deasupra capului tău. Îşi luă 
geanta şi se îndreptă spre calculatorul său. Îşi deschise 
geanta şi scoase o dischetă. Aprinse computerul şi introduse 
discheta în lăcaşul destinat acesteia. Fie te duci să cauţi o 
casă şi mă ajuţi în luarea acestei decizii, fie mă ocup 
personal de asta spuse el, cu spatele la ea. Tu alegi. 

Cam atât despre priorități, se gândi ea, iar lacrimile îi 
ardeau în ochi când se întoarse în bucătărie. 

Sună agentul imobiliar chiar a doua zi de dimineață 
şi-şi făcu o programare. Roberta Folse spuse că avea să 
treacă pe la ea la ora zece dimineaţă, ceea ce-i lăsa Sierrei 
suficient timp să ducă copiii la şcoală şi să-şi facă 
cumpărăturile. 

Roberta avea un păr roşu-arămiu, ochi de un maroniu 
închis şi era uşor supraponderală. Era îmbrăcată elegant 
într-un costum verde cu o bluză aurie de mătase şi un şirag 
de perle la gât. 

— Soţul tău mi-a spus că v-aţi mutat recent şi că îţi 
este greu să te acomodezi aici, spuse ea când se îndreptară 
spre superbul ei Jaguar negru. N-a pomenit unde ați locuit 
înainte. 

— Am crescut amândoi în Healdsburg, spuse Sierra, 
întrebându-se cam ce alte lucruri îi împărtăşise Alex acestei 
străine atrăgătoare. E la şaptezeci de mile la nord de San 
Francisco, în țara vinurilor. 

— Mi-e cunoscută zona, spuse Roberta şi zâmbi întru 
totul înțelegător. Țara lui Dumnezeu. Nici nu-i de mirare că 
ţi-e greu. Şoc cultural. Zona aceasta probabil că ți se pare 


cu totul altă planetă. 

Sierra o simpatiză pe loc şi simți cum se relaxează. 
Din momentul acela, discuția dintre ele se relaxă. Roberta 
avea patru copii, toți mari şi la colegiu sau căsătoriți. Ea-şi 
luase licenţa în afaceri imobiliare pe când piaţa era în floare. 

— Întotdeauna mi-a plăcut să vizitez case, spuse ea, 
conducând de-a lungul unor străzi frumoase, umbrite de 
copaci, cu case fermecătoare stil fermă şi o notă victoriană. 
Ştii, majoritatea celor pe care îi cunosc visează să se retragă 
în țara vinurilor imediat ce ies la pensie, sau şi mai la nord, 
în păduri. Mie una îmi place Garberville. Are o atmosferă 
cumva de modă veche. 

— Fratele meu are o proprietate acolo. Are douăzeci de 
acri lângă White Thorn, pe drum spre Shelter Cove. Îi place 
să meargă acolo în weekenduri şi să se relaxeze. 

— Cerule, oftă Roberta. Ei bine, să vedem dacă nu 
găsim pe aici o casă care să aibă atmosfera aceea country. 
Ce-ar fi să ne uităm mai întâi la aceasta? 

Roberta îi arătă patru locuinţe, toate cu câte patru 
dormitoare, trei băi şi o piscină. Preţurile o făcură pe Sierra 
să amețească şi stomacul i se strânse. Erau de patru ori mai 
mari decât prețul pe care ea şi Alex îl achitaseră pentru casa 
din Windsor! Unde-i stătea capul lui Alex? Sierra îi 
împărtăşi grijile ei Robertei. 

— E şocant, ştiu. Soţul tău mi-a spus cam cât veți 
obţine după vânzarea casei voastre şi cât câştigă în prezent. 
Va fi destul de strâns, dar nu cred că veți avea probleme să 
vă calificați. Mai ales dacă Steve Silverman va fi cosemnatar. 

Sierra simți cum i se scurge tot sângele din obraji. 

— Cosemnatar? 

— Va accelera procesul prin care tu şi soțul tău veți 
avea un nou cămin. Steve nu face altceva decât să garanteze 
împrumutul. 

— Deci ei vor fi coproprietari pe casa noastră? 


— O, nu, dar dacă se întâmplă cumva că veți avea 
dificultăți financiare, ceea ce este puţin probabil, Steve va 
trebui să-şi asume responsabilitatea pentru ipotecă. Alex 
mi-a spus că singura lui grijă este locaţia, ceea ce este un 
lucru înțelept. Pentru că dacă vă hotărâți să vindeți peste 
câțiva ani, oricare dintre casele acestea vor fi rapid înhățate 
de pe piață. 

Clopoţeii de avertizare zornăiau ca nebuni în mintea 
Sierrei, dar nu reuşea să se liniştească. Încercă să 
vorbească seara cu Alex despre asta, dar el consideră că ea 
era suspicioasă pe motivele pentru care Steve era dispus să 
se ofere drept garant pentru împrumutul lor şi se simți 
ofensat. 

— Nu asta am spus! ripostă Sierra, necăjită. 

— Dar nici departe n-ai fost. 

— Pur şi simplu nu mă asculti. 

— Atunci încearcă să îți limpezeşti minţile. Încearcă să 
gândeşti înainte să-ți deschizi gura. 

— Ştii ceva, uită, spuse ea, rănită. Chiar îşi imagina 
despre ea că era proastă, doar pentru faptul că-şi dorea să 
cunoască toate amănuntele? Uită că am spus ceva. O să 
cumpărăm o casă. La urma urmei, sunt banii tăi. Nu? 
Căsătoria asta nu este un parteneriat. Eu sunt doar o 
casnică tâmpită, needucată, care se face că e soția ta! 

— N-am spus asta! 

— Nici nu era nevoie. 

Alex abia dacă îi mai adresă câteva vorbe în 
următoarea săptămână. 


James Farr v-a veni să locuiască cu noi. 

Uneori vorbeşte cu mine când Matthew are altceva de 
făcut. Zace cu piciorul rupt şi e foarte trist pentru că mama 
şi tatăl lui au murit amândoi într-o Tragedie cumplită. 

L-am auzit când io zis lui Matthew ce s-a întâmplat. 


James şi mama lui şi tatăl lui veneau acasă de la 
întâlnirea taberei când tatăl lui a spus că a vândut tot şi că 
pleacă în Vest. James a spus că mama lui aproape a 
înnebunit. A spus că obosise de atâta călătorit şi că prinsese 
rădăcini. Spusese că dacă ar fi să mai plece undeva, va fi 
doar înapoi, în est, la familia ei. Tatăl lui spusese că era 
pământ mai bun în Vest, şi ea a zis că nu după pământ 
umbla el. Plânsul ei şi răcnetele lui i-au făcut pe cai s-o ia la 
galop. Şi nu ia mai putut opri. O roată s-a desprins de la 
căruță şi s-a răsturnat. Dumnezeu s-a îndurat de James şi 
l-a zvârlit pe loc moale. Dar capul tatălui lui s-a crăpat ca 
un pepene, şi mama ei a fost zdrobită când a trecut căruța 
peste ea. 

Îmi pare rău că mama şi tatăl lui sunt morţi, dar 
nu-mi pare rău că James e la noi. Sper să rămână pentru 
totdeauna. 

Când o să cresc, o să mă mărit cu el. James mă lasă 
să stau cu el în fiecare zi. El nu mi-a zis prea multe şi nici 
eu nu ştiu ce să-i spun. l-am citit două capitole din Exodul, 
unde Moise a ajuns în stufăriş şi l-a găsit fiica lui faraon. 
James a spus mulțumesc frumos. Mi-a luat mâna şi mi-a 
sărutat-o. 

N-o să-mi mai spăl niciodată mâna, cât o să trăiesc. 

Dumnezeu spune să ne iubim unii pe alţii, dar e tare 
greu să-l iubesc pe Lucas. 

Lucas i-a zis Mamei că el era în grajd când am rămas 
încuiată în cotețul găinilor. E un mincinos. Întotdeauna 
minte şi Mama e aşa bună şi nu-şi dă seama. Dar eu l-am 
văzut pe Lucas când a încuiat uşa. L-am auzit când a tras 
zăvorul. L-am auzit cum rudea când eu țipam la el să mă 
lase să ies. Ştie cât de tiamă mie de găini. 

Mama m-a întrebat de ce să facă el aşa ceva cu 
surioara lui mai mică. l-am spus că el a făcut aşa pentru căi 
rău. Ea a spus că e foarte urât să spun aşa ceva despre 


fratele meu. 

Uneori Mama nu voieşte să audă adevărul, pentru că 
atunci ar trebui să ia măsuri. Matthew ar fi luat măsuri. Dar 
Matthew era afară la cump cu Papa. 

Uneori îmi doresc să fi fost băiat, să cresc distul cât 
să-l pot pogni distul de tare pe Lucas, să-l pun la pământ 
cum face Matthew. Lucas are nevoie să-l pui la pământ. 

Mama zice că dacă diavolu bate la uşa ta nu înseamnă 
că trebuie să-i şi deschizi uşa. 

Eu cred că Lucas i-a deschis uşa şi l-a poftit pe diavol 
de multă vreme să locuiască cu el. 

Ne-am dus iarăşi la întâlnirea din tabără. Nu mi-a 
prea plăcut de data asta. A venit Sally Mae Grayson cu păru 
ei galben cu tot. Ea n-a mai fost la întâlniri de doi ani, pencă 
a locuit în Fever River cu bunica ei şi s-a dus la şcoală. Ar fi 
fost mai bine să rămână în Fever River cu bunicăsa. 

Chiar şi Matthew care zice de fete că-s proaste şi n-au 
nimic în cap s-a uitat la Sally Mae ca vițelu la poarta nouă. 
Toţi băieții umblau după ea şi voiau să vorbească cu ea. 
Singura pe care l-a băgat ea în seamă a fost James. Au 
şezut împreună la întâlnire, şi au mâncat împreună la cină. 
Sally Mae se tot uita la mine şi zicea că ulciorul mic are 
urechi mari. James mi-a spus să plec şi să-i mai aduc o 
halbă de cidru, dar când m-am întors, nu mai era acolo. Nici 
Sally Mae nu mai era. 

I-am căutat până i-am găsit. Acum ştiu ce-i curtatul. 

Nu mai vreau să vorbesc niciodată despre curtat sau 
să mai aud despre asta. Nimeni n-o să mă curteze pe mine 
aşa. 

Mama m-a găsit mai jos la pârâu când mă spălam pe 
mână. M-a întrebat că de ce plungeam. Şi i-am zis de ce. Am 
crezut că o săse ducă şi o să-i facă săse oprească din ce 
făceau, sau măcar săi zică la Domnu” Grayson. Dar tot ce-a 
făcut ea a fost să mă ţină şi să mă legene multă, multă 


vreme. A zis că idolii au picioare de lut. 

Sally Mae nu se mai întoarce la şcoală în Fever River. 
James i-a zis lui Matthew că bunica ei a scris o scrisoare la 
tatăl ei şi i-a spus că era bolnavă şi că nu mai poate să aibă 
grijă de ea. A zis că e mai bine de Sally Mae să ştia acasă cu 
papa al ei. James a spus că oricum toată şcoala aia a fost 
pierdere de vreme. A spus că Sally Mae ştie deja mai multe 
decât ar trebi. 

Eu o să mor. Mă doare inima atât de rău că ştiu că o 
să ajung curând în mormânt. James pleacă. N-o să-l mai 
văd niciodată. Singura mea consultație este că nici Sally 
Mae n-o să-l aibă. 

I-a mulțumit lui Mama şi lui Papa la cină şi a zis că nu 
le va putea răsplăti niciodată pentru bunătatia lor față de el. 
A zis că are şaişpe ani şi e distul de mare să se grijească de 
el. Papa a zis că Fever River e loc mare. James a zis că vrea 
să fie într-un loc mare. A zis că poate pleacă chiar în est. A 
zis că iar place să vadă Bostonul şi New York-ul. A zis că iar 
place să vadă Anglia, şi poate şi China. 

El şi Matthew au povestit toată noaptea înainte să 
plece. Am auzit când io spus lui Matthew că no iubea pe 
Sally Mae şi că ar fi fost bine dacă no iubea nici Matthew. 
Tu nu eşti ca mine, a zis James. Asta o să-ți smulgă inima şi 
o să petreacă după aia. 

L-am condus până la podul de la pârâu. N-am plâns. 
L-am întrebat în față ce gândia că o să găsiască mai bun în 
Fever River sau în China. El a zis că nu căuta nimic mai 
bun. Căuta altceva. 

Mama a zis căi pierdut. 

Ştiu că eu una sunt. 


CAPITOLUL 6 


— Pentru că aşa se fac lucrurile aici, spuse Alex iritat. 
Când o să încetezi să te mai îngrijorezi de bani? Tocmai am 
primit o  bonificație. Ne putem permite un decorator 
profesionist. 

— Nu e vorba dacă ne putem permite sau nu, spuse 
Sierra, deşi şi asta o preocupa. Alex cheltuia banii cu o 
viteză alarmantă, luând prânzul în fiecare zi în restaurante 
elegante, cumpărându-şi costume scumpe. De ce nu mai 
pleca urechea la nimic din tot ce-i spunea ea? Ce nu-ţi place 
în felul în care am decorat noi? Oamenii se simt confortabil. 

— Nimic nu se potriveşte cu restul. Uită-te în jurul 
tău, Sierra. Arată casa lui Steve aşa? Sau a lui Matt? Cea 
mai mare parte din lucrurile pe care le avem sunt lucruri de 
căpătat, lucruri pe care ni le-au dat părinții noştri când 
ne-am căsătorit. Scrinul cel vechi din dormitor, masa aceea 
din lemn cu capete metalice şi lămpile acelea caraghioase 
din bronz! 

— Scrinul a fost prima mobilă pe care au cumpărat-o 
părinții tăi când au ajuns în California. 

— Şi ce-i cu asta? 

— Are povestea lui în familia asta! Pentru ei a 
însemnat ceva. 

— Iar pentru mine înseamnă sărăcie. Şi n-am chef 
să-mi amintesc de asta. 

— lar masa din lemn cu capete metalice vine de pe un 
vechi vas de negoț care a înconjurat Cape Horn şi a acostat 
în portul San Francisco în 1910. Unchiul meu a restaurat-o 
şi ne-a dăruit-o la nuntă. lar lămpile acelea de bronz au o 
sută de ani. 

— Şi-şi arată vârsta cu vârf şi îndesat. 

— Pot face rost de abajururi noi. 

— Abajururile noi nu vor schimba lucrurile cu nimic. 


Tu chiar nu înţelegi? Tot ce avem noi este gunoi Dacă 
cumperi ceva azi dintr-un magazin de reduceri şi-l păstrezi o 
sută de ani, nu va fi altceva decât un gunoi vechi de o sută 
de ani. Asta avem noi. Gunoi vechi! 

Sierra stătea în picioare, ca trăsnită. Oare întotdeauna 
gândise în felul acesta? îşi aminti cât de frumos arătase 
totul în casa lor micuță din Windsor. Poate că îşi imagina că 
acum toate astea pur şi simplu nu erau suficient de bune 
pentru casa lor modernă de aproape 500 de metri pătrați, 
stil fermă, deținută de un tânăr director promițător. 

— Uite ce e, Sierra, spuse Alex, îmblânzindu-şi 
întrucâtva tonul, există un mod bun şi unul greşit de a 
decora o casă, şi angajarea unui expert este modul bun. 

— Cine ţi-a spus mizeria asta? făcu ea. Dar ştiu 
răspunsul şi fără să-l întrebe. 

Ochii lui întunecați scăpărară de furie. 

— Eu spun aşa. Da? Ţi-e mai uşor să o înghiți aşa? 
M-am săturat să trăiesc cu gunoaiele altor oameni în jurul 
meu. Câştig bani frumoşi. Am cumpărat casa asta frumoasă 
pentru tine. 

Ea-şi dădu ochii peste cap, şi îi întoarse spatele. 

— Nu vreau să pară de parcă a fost decorată de 
proprietarul vreunei piețe de vechituri, spuse el printre 
dinți. 

Ea se întrebă dacă îşi dădea seama cât de mult o 
răneau cuvintele lui. Ea fusese cea care se ocupase 
întotdeauna de decorarea casei lor. Oamenii spuseseră 
întotdeauna că avea gusturi. Prietenii veneau să-i ceară 
sfatul, şi cineva chiar se oferise cândva să o plătească 
pentru a-i decora casa. Îi plăcea să restaureze canapele şi 
scaune vechi, să picteze pe mobilă, şi să facă coronițe. Îi 
plăcea stilul country! 

Alex îşi deschise agenda şi făcu câteva notițe pe 
carnețelul ei de cumpărături. 


— Îţi scriu aici câteva nume de decoratori de interior. 
Cel din Keverly Hills e cel mai bun. Sună-l mai întâi pe 
acela. Dacă nu e disponibil, sună-l pe al doilea. Smulse 
hârtia din carnețel şi i-o întinse. Trecând prin fața ei, îşi 
ridică geanta diplomat. Rezolvă asta azi, spuse el, de parcă 
i-ar fi dat o poruncă unui subaltern. Tot ce mai lipsea acum 
era să mai adopte şi poziția de drepţi în timp ce se îndrepta 
spre uşa de la intrare. 

Nu era prima dimineață din ultima vreme când uita să 
o sărute la plecare. Sierra îl urmă, cu bucata de hârtie în 
mână, şi rămase în pragul uşii ce ducea spre garajul lor de 
trei maşini. Poate că avea să-şi amintească. 

— Vreau să termin cu asta cât mai repede cu putință, 
spuse el, deschizând uşa noului său Mercedes argintiu, cu 
interior din piele neagră, cu casetofon, CD-player şi telefon 
de maşină. După ce-şi aruncă geanta diplomat pe scaunul 
de lângă şofer, se sui în maşină şi trânti portiera. Acționă 
butonul uşii automate a garajului, se întoarse cu fața 
înapoi, cuprinzând scaunul alăturat cu braţul în timp ce 
intră în marşarier. 

Ea se uită la BMW-ul alb care se afla în garaj. Alex i-l 
cumpărase de ziua ei în urmă cu o lună. Fusese atât de 
mândru când venise cu maşina acasă. 

— Unde este Honda mea? întrebă ea vlăguită. 

— Am dat-o la schimb, spuse el, zâmbindu-i şi îi 
întinse cheile. El se aşteptase desigur ca ea să sară în sus 
de bucurie pentru că primise o maşină nouă. Însă ei nu-i 
venea decât să plângă. Honda fusese maşina pe care le-o 
dăruiseră părinţii ei la nuntă. Pe Clanton şi pe Carolyn îi 
dusese cu maşina aceasta peste tot, încă de când fuseseră 
bebeluşi. Era ca un prieten vechi de familie. BMW-ul în 
schimb, era un fel de musafir nepoftit. 

Alex nu-şi pierduse niciodată vremea cu întreținerea 
Hondei. Ea o aspira şi o spăla la fiecare câteva săptămâni. 


Acum, Alex îşi petrecea fiecare sâmbătă aspirând, spălând şi 
uscând manual amândouă maşinile; mai întâi Mercedesul, 
apoi BMW-ul. Chiar lustruia şi bordurile deja strălucitoare 
cu silicon. Folosea chiar o periuță de dinţi să lustruiască 
capacele de la roți! 

Cu trei zile înainte, Alex îi spusesecă nu avea să 
ajungă la meciul din Little League al lui Clanton - dar îşi 
rezerva două ore pentru maşini. Nici măcar nu-şi mai 
amintea ultima oară când primise ea însăşi măcar un sfert 
de oră de atenție din partea lui. 

Un junghi dureros o sfâşie când îşi aminti de zilele de 
acum mai puţin de un an în urmă, când Alex abia aştepta 
să vină acasă la ea, să vorbească cu ea, să îi împărtăşească 
totul, să râdă cu ea şi să o iubească, îşi amintea cum se 
simțea când şedeau împreună, împărtăşindu-şi visele şi 
ideile. Şi uimirea de a se pierde unul în brațele celuilalt 
după o zi întreagă petrecută departe de celălalt. Cum se 
putea schimba un om atât de mult? 

Întotdeauna ştiuse că Alex era un om ambițios şi 
hotărât. Ceea ce nu prevăzuse însă era faptul că munca 
devenise între timp forța lui motrice şi singurul obiectiv în 
viață. Era mistuit de cariera sa, împătimit de ea, obsedat 
chiar. Era ca şi când succesul pe care-l înregistrase cu 
primul său joc, Vigilantes, nu făcu decât să-i alimenteze 
apetitul de a fi şi mai bun la următorul. Se părea că 
succesul reuşea să-i furnizeze un val de adrenalină pe care 
ea şi copiii nu izbuteau să i-o ofere. 

Sierra îşi dăduse deja seama că Alex câştiga peste 
patru ori mai mult decât câştigase la locul său de muncă 
din Santa Rosa. Două reviste scriseseră câte un articol 
despre el în ultimele două luni, făcând preziceri strălucite 
pentru viitorul lui Vigilantes. Văzuse reclamele de la 
televizor. 

— V-aţi săturat de ce se întâmplă în lume? întreba 


moale vocea prezentatorului. Faceţi voi legea! 

Redactorii din branşă preziceau că Vigilantes urma să 
devină cel mai bun joc gen arcade din ultimul deceniu. În 
interviul pe care-l dăduse pentru al doilea articol, Alex 
spusese că până anul următor, Beyond Tomorrow avea să 
producă un nou sistem de 64 de biţi, care avea să 
funcționeze pe baza unui CD, numit The Monolith. Sistemul 
avea să se vândă împreună cu un set de coduri care avea să 
le permită celor care-l cumpărau să joace orice joc pe CD de 
pe piață. The Monolith era destinat adolescenților mai mari şi 
adulților, şi avea să însoțească Vigilantes. Magazinele se 
interesau deja insistent la Beyond Tomorrow şi făceau 
comenzile înainte ca sistemul să fi ajuns deja pe piață. lar 
Alex lucra zi şi noapte la cel de-al doilea joc, The Chameleon, 
un joc de computer cu joc de rol, care utiliza un modem şi 
internetul, pentru ca jucătorii din toată lumea să poată juca 
împreună. 

Nu încăpea discuţie. Beyond Tomorrow dădeau 
lovitura. „Schimbăm Viitorul jocurilor!” mottoul companiei 
lor, devenise de-a dreptul o lozincă; Alex era hotărât să facă 
din acest vis o realitate. 

Însă Sierra nu se bucura deloc de cele ce se 
întâmplau. Era prea mult. Prea repede. 

Fără discuţie, Steve se dovedise un om de cuvânt. Îşi 
ținuse, apsolut toate promisiunile pe care i le făcuse lui 
Alex. Bonusuri, creşteri de salariu, beneficii... Chiar 
angajase şi o secretară personală pentru Alex, şi angajase 
personal pentru departamentul de marketing distribuție. 
Locul şi poziția lui Alex erau garantate; el era cheia pentru 
succesul incredibil pe care-l înregistra Beyond Tomorrow. El 
era în vârful topului profesional. 

lar Sierra nu se mai simţise atât de nesigură în toată 
viața ei. 

Ea şi Alex abia dacă îşi mai vorbeau. El era în 


permanență ocupat şi avea de lucru. Sierra încercase odată, 
într-o seară, să deschidă subiectul, dar el o luă direct cu 
întrebarea ce anume ar fi de discutat, iar ea se inhibă şi îi 
spuse că nu era nimic deosebit. Aşa că Alex îşi îndreptă din 
nou toată atenţia la ecranul computerului său şi se cufundă 
în lucru pentru tot restul serii. 

A doua zi de dimineaţă, ea încercase să readucă 
subiectul acesta în discuție. 

— Aşadar, spune-mi, zise el părând nerăbdător. Ce te 
frământă? Nici măcar nu se sinchisise să-şi lase Wall Street 
Journal din fața ochilor. 

— Păi... începu ea. 

Dar cum să înceapă o discuție în care trebuia să 
vorbească tocmai despre faptul că nu-şi mai vorbeau unul 
altuia? 

— Vrei să-mi torni încă o ceaşcă de cafea? făcu el din 
spatele ziarului. 

Iar ei îi veni să-i toarne toată cafeaua în cap. 

— Obişnuiam să discutăm despre tot felul de lucruri 
din clipa când intrai pe uşă şi până ne duceam la culcare. 

— Discutăm şi acum. 

— Despre afaceri. Despre jocurile la care lucrezi. 
Despre copii. 

În sfârşit îşi lăsă ziarul şi o privi. Ea văzu clar cum îşi 
ridică armura, cum îşi pregăteşte toate armele. Întotdeauna 
fusese mai bine echipat decât ea când venea vorba de 
ceartă. 

— Ce vrei să spui de fapt, Sierra? 

Doamne, ce să spun acum? Ce să fac? urlă ea în sinea 
ei. Când Alex îi afişă o atitudine de răceală, ea se simți 
incapabilă să ajungă până la el — şi asta părea să se 
întâmple de o vreme mereu. Ochii ei se umplură de lacrimi 
de frustrare. Cândva el simțea când avea nevoie de el. 
Acum, nu părea să-i mai pese de ceea ce simțea sau gândea 


ea. Voia să-i spună că-i era dor de el. Voia să-i spună că se 
simţea singură. Voia să-i spună că se temea de faptul că se 
înstrăinau unul de celălalt şi că Audra avusese dreptate: era 
plictisitoare, needucată... iar acum îl pierdea cu desăvârşire. 

Însăşi gândul acesta o umplu de o groază fără margini. 
Dar era şi mai îngrozită să spună toate lucrurile astea cu 
voce tare şi să descopere că lui îi era indiferent. 

Ochii ei îl priviră implorator. Spune-mi că mă iubeşti, 
Alex. Nu mă determina să te întreb dacă o mai faci. 

El şedea însă acolo, privind-o, cu ochii mijiți, cu o 
atitudine defensivă. 

Aşa că se lăsă înapoi în scaunul ei, copleşită de 
sentimentul de înfrângere. 

— Nu vreau să spun nimic, răspunse ea în cele din 
urmă, tânjind în interior după legătura pe care o simţise 
cândva cu el. 

Cum puteai fi cu cineva pe care-l iubeai cu atâta 
disperare şi în acelaşi timp să te simți atât de singur? 

El rămase privind-o, de parcă ar fi studiat-o ca pe o 
insectă ciudată de pe fereastră. Ridică din umeri. 

— Presupun că n-am mai ieşit de o vreme, concluzionă 
el şi-şi împături ziarul aruncându-l apoi pe măsuța de cafea. 
Privirea lui o evită acum pe a ei. Agitat, îşi privi ceasul de la 
mână şi se ridică în picioare. Voiam să ajung devreme la 
birou în dimineața asta. Am multe de făcut. Îşi sorbi cafeaua 
din ceaşcă şi se duse în bucătărie. De ce nu te gândeşti la ce 
restaurant ai vrea să mergi şi să faci rezervările? 

Părea atât de distant, atât de lipsit de orice urmă de 
interes... îşi închise ochii din nou, refuzând să se lase 
cuprinsă de durerea ce părea să ia dimensiuni enorme în 
interiorul ei. Alex fusese întotdeauna cel care sugerase 
locurile unde să meargă împreună şi lucrurile pe care le 
puteau face împreună. De câteva ori o surprinsese cu bilete 
la un spectacol la Luther Burbank Center. Obişnuia să îi 


scoată pe copii şi pe ea la pizza sau la câte un film. Odată, 
chiar aranjase cu mama ei să aibă grijă de copii, iar apoi 
petrecuseră un weekend romantic la un hotel cu mic dejun 
inclus în Mendocino. 

Acum, doar gândul că trebuia să o scoată undeva în 
oraş părea o simplă responsabilitate de care trebuia să se 
ocupe. Ea îi sugeră un local unde serveau costițe. 

— Prea multe grăsimi şi colesterol. De când îi păsa lui 
de grăsimi şi colesterol? 

Căzură de acord să vizioneze un film, dar în seara 
aceea Alex sună şi spuse că mai avea încă de lucru. Ea-l 
rugă să-şi rezerve seara de vineri pentru a lua cina în oraş 
împreună cu copiii, dar vineri seara în ultimul minut sună 
de la birou şi spuse că avea o şedinţă importantă de la care 
nu putea lipsi. 

lar ea renunță să mai facă planuri. 

Acum, se părea, că el nu considera că ea avea 
abilitatea de a decora cum trebuie propria lor locuinţă. 

Scârțâitul uşii de la garaj care se închidea şi zgomotul 
roților lui Alex în timp ce țâşni spre serviciu o aduseră 
înapoi la realitate pe Sierra din visarea ei posomorâtă. 
Trebuia să-i trezească curând pe copii pentru a avea 
suficient timp să se pregătească de şcoală. 

Carolyn era invitată la o petrecere la o aniversare în 
weekend. Prietena ei, Pamela, locuia undeva în Studio City. 
Sierra se întoarse în bucătărie şi-şi notă pe un bilet că 
trebuia să cumpere un cadou. 

Se uită la hârtia pe care i-o dăduse Alex: Bruce Davies 
Interiors. O puse pe carnețelul de lângă telefon. Nu sună 
până târziu după-masă, după ce o sunase Alex şi o 
întrebase dacă se ocupase de asta. 

Recepţionera de la biroul designerului avea o voce 
catifelată, plină, cu accent puternic de New England. 

— Soţul meu m-a pus să angajez un decorator, spuse 


Sierra. Femeia era politicoasă şi eficientă, fără a face nicio 
promisiune şi lăsând să se înțeleagă faptul că Bruce era 
foarte căutat şi îngrozitor de ocupat. Prea ocupat, spera 
Sierra. 

— Vă rog aşteptaţi puţin. La urechea Sierrei se auzea 
în fundal muzică de Yanni. 

Recepţionera se întoarse pe fir. 

— Soţul dumneavoastră este cumva angajat la Beyond 
Tomorrow? 

— Da, este. 

Oare sunase Alex înainte? 

— O clipă, vă rog, spuse recepţionera, iar Sierra auzi 
din nou muzica de Yanni. Îşi luă un creion din sertarul 
bufetului şi începu să deseneze flori şi frunzulițe pe 
marginea carnețelului ei pentru cumpărături. Dar nici nu se 
apucase bine, când recepţionera se întoarse pe fir. 

— Îmi cer scuze pentru aşteptare, doamnă Madrid. 
Domnul Davies va fi încântat să stea de vorbă cu 
dumneavoastră. 

Înainte să apuce să protesteze, Bruce Davies o salută 
cu familiaritatea unui prieten vechi. 

— Sierra, sunt atât de fericit că m-ai sunat în sfârşit. 
Ştiam eu că cineva cu aşa un nume fermecător nu m-ar 
putea dezamăgi. Desigur, mă aşteptam să mă suni acum 
câteva zile, dar nu-i nicio problemă. Tocmai am terminat de 
decorat o casă fantastică la doar câteva străzi de casa 
voastră, şi sunt gata pentru ceva nou şi extraordinar! Şi 
crede-mă, am câteva idei extraordinare pentru casa voastră! 

După o conversație de două minute cu Bruce, Sierra 
se simțea de parcă tocmai trecuse acceleratul peste ea. El îi 
făcu o programare pentru joi după-masă târziu şi o informă 
că avea să-şi aducă şi o asistentă cu el. Ştia cine era Alex, 
pentru că Audra Silverman îi trimisese un articol dintr-o 
revistă foarte cunoscută de jocuri de calculator. 


— Va fi o adevărată provocare să decorez casa unui 
designer de jocuri, zise el, evident dornic să se apuce de 
treabă. 

— Nu sunt sigur că Alex va dori să se implice prea 
mult, domnule David. 

— O, dar trebuie. Insist. 

În mod surprinzător, Alex nu comentă şi o asigură că 
avea să sosească devreme acasă joi după-amiază. 

Bruce Davies se dovedi a fi un bărbat atrăgător de 
peste patruzeci de ani, îngrijit şi elegant îmbrăcat, care 
exploda pur şi simplu de energie. Asistenta lui îl însoțea 
tăcută, notându-şi totul în timp ce se plimbau prin întreaga 
casă, Bruce şi Alex. 

Deveni foarte repede clar că Sierra avea să aibă puțin 
de spus de ceea ce avea să se facă în casa ei. Bruce o 
informă că stilul country era un „nu - nu” categoric, şi că 
totul ce amintea câtuşi de puţin de stilul victorian „pur şi 
simplu nu este în vogă, darling”. Bruce era interesat de 
arhitectură, făcu câteva sugestii cu privire la ceea ce trebuia 
schimbat şi lansă o mulțime de idei de decoraţiuni. Alex 
avea propriile sale idei, iar Bruce asculta de parcă cuvintele 
lui ar fi fost de-a dreptul geniale. 

— Un bărbat care va schimba viitorul jocurilor trebuie 
să aibă o casă care să-i reflecte creativitatea, spuse Bruce, 
iar ochii îi sclipeau când survolă cu privirea uşa de la 
intrare. 

Pe când plecară Bruce şi asistenta sa, Sierra era 
convinsă că locuința lor va purta în final amprenta Bruce 
Davies Interiors, o uşoară notă de Alejandro Madrid, şi 
absolut nicio fărâmă din ea însăşi. 

— Va fi scump, spuse Alex, fără a-şi face prea multe 
griji de asta,» dar va merita. Bruce spune că schițele vor fi 
gata într-o săptămână, şi putem decide atunci totul. 

Iar ea ştiu cine avea să ia toate deciziile. 


A doua zi de dimineață, după ce lăsă copiii la şcoala 
privată, Sierra se duse la cel mai apropiat mall pentru a 
căuta un cadou potrivit pentru noua prietenă a lui Carolyn. 
Însă nimic nu i se părea potrivit: selecția era mult prea largă 
iar prețurile prea mari. 

Deprimată, îşi luă un cappuccino şi se aşeză privind la 
furnicarul de oameni ce mişunau în mall. Majoritatea erau 
femei. Unele se plimbau la pas lejer, părând singure şi 
plictisite în timp ce se opreau în fața vitrinelor. Altele 
mergeau repede, apăsat, părând că ştiau exact unde se 
îndreaptă şi ce urmăresc. 

Sierra tânjea să poată fi acasă. Îşi dorea ca mama ei să 
fi şezut cu ea, să-şi poată vărsa inima înaintea ei, şi să-i 
ceară sfatul. Dar o făcuse de suficiente ori în ultimele dăți la 
telefon. Cuvintele de încheiere ale mamei ei la ultima lor 
conversație continuau să-i răsune în urechi. 

— Ţine minte, dragă, Dumnezeu este în control. 

Dacă era adevărat, atunci de ce se simțea atât de 
disperată? 

Scuturând din cap, se întoarse cu gândurile înapoi la 
problema pe care o avea acum. Ce cadou să cumpere ea? 
Când era de vârsta lui Carolyn, nu avea nimic mai bun de 
făcut decât să se ducă cu prietenele ei sus în pod şi să se 
îmbrace în hainele vechi ale mamei şi ale bunicii ei, în 
pantofi cu toc, pălării şi bijuterii - toate accesorii perfecte 
pentru a se crede Cenuşăreasa, Albă ca Zăpada sau cine 
ştie ce alt personaj din poveşti. 

Oare copiii mai făceau lucruri de felul acesta în 
prezent? Carolyn obişnuia să-i încerce hainele pe vremea 
când era la grădiniță. Şcoala Windsor le oferise o mulțime de 
costumațţii din care să aleagă: halate de medic, uniforme de 
asistente, costume şi genţi diplomat, pălării de pompieri şi 
uniformă de polițist. Nimic frivol sau simandicos. Totul era 
menit să răspundă unor întrebări esențiale: Ce vei fi când 


vei fi mare? Sierra îşi amintea încă frustrarea pe care o 
simţise când descoperise întrebarea pe care le-o punea 
învăţătoarea lui Carolyn şi colegilor ei. Oare chiar era 
necesar să ştii ce vei face tot restul vieții, când nu aveai 
decât patru sau cinci ani? Părea să fi trecut atâta timp de 
atunci. lar acum căzuse pe gânduri. 

Oare mai era suficient în prezent să fii soție şi mamă? 

Sierra se simți înfrântă, îşi termină de băut cafeaua şi 
se duse la Cost Plus, un magazin universal din cartier. 
Plimbându-se printre rafturile acestuia, găsi o cutie indiană 
cu o împletitură complicată. Era frumoasă şi deloc scumpă. 
O cumpără şi se duse la Kmart, de unde cumpără trei 
coliere din mărgele, o brățară aurie cu animale africane pe 
ea şi două ace de păr cu pietre false, precum şi o eşarfă 
lungă şi subțire, multicoloră. Mulțumită de alegerea făcută, 
se îndreptă spre casă. 

În timp ce-şi urmări episodul din telenovelă, folosi 
eşarfa spre a înveli cadoul. Îndoindu-i capetele, le legă în 
aşa fel încât păreau o floare deasupra cutiei. În timpul 
reclamelor, începu să caute prin cutia cu hârtie de cadouri 
din debara şi găsi nişte panglică aurie. Tăie o fâşie lungă, şi 
o legă în jurul florii, apoi scrise pe capetele ei: La mulți ani, 
Pamela. De la Carolyn. Se lăsă pe spate, foarte mulțumită de 
cadou. 

Apoi sâmbătă o duse pe Carolyn cu maşina la 
petrecere. 

Casa Pamelei se afla sus de tot pe dealuri, cu o poartă 
de fier la intrare. Poarta era deschisă, dar un portar în 
uniformă era de serviciu. 

Acesta le întrebă cum se numesc şi verifică pe o listă 
înainte să le lase să intre. Alte maşini erau deja parcate 
acolo: două Cadillacuri, trei Mercedesuri, şi o maşină sport 
roşie cum Sierra nu mai văzuse până atunci. Şi toate trădau 
bună-starea. 


Sierra o conduse pe Carolyn până la intrare, unde 
sunară la uşă şi fură întâmpinate de o slujitoare. Era 
spaniolă şi era îmbrăcată într-o Uniformă neagră apretată, 
cu guler şi şorțuleț alb. 

Carolyn o strânse de mână. 

— Nu pleca, mami. Te rog. 

Sierra se sili să-i zâmbească, încercând să o 
liniştească, dar fiica ei nu-i dădu drumul până nu intrară 
într-o hală imensă, cu geamuri ca de catedrală în spate, şi o 
zări pe Pamela împreună cu alte câteva fetiţe. Sierra le văzu 
şi pe mamele acestora. 

Toate stăteau lângă geamurile care ofereau o privelişte 
panoramică a San Fernando Valley. Fiecare dintre doamne 
arătau de parcă tocmai ar fi coborât dintr-o revistă de modă. 
Sierra se făcu mică înăuntrul ei, întrebându-se ce aveau să 
gândească acestea despre ea, îmbrăcată Cum era în tunica 
ei de un turcoaz pal, pantaloni negri mulați şi adidaşii 
Reebok înalți. O, Dumnezeule, se gândi ea, te rog n-o lăsa pe 
Carolyn să se simtă stânjenită de mine. Una dintre femei 
privi în direcţia Sierrei şi a lui Carolyn. Zâmbind, le spuse 
ceva celorlalte şi veni spre ele. 

— Voi trebuie să fiți Sierra şi Carolyn Madrid, spuse 
ea, pe un ton cald de bun-venit. Mă bucur aşa de mult că 
ați putut veni. O atinse uşor pe Carolyn pe creştet. Pamela 
abia dacă mai vorbeşte despre altcineva de când ai venit la 
şcoala lor, Carolyn. Îmi spune mereu că sunteţi 
suflete-pereche, exact ca fetele din Anne of Green Gables. 

Marcia Burton avea clasă şi era plină de grație, 
reuşind să spulbere toată sfiala lui Carolyn. Zâmbind, fetița 
îi întinse cadoul ei Marciei. 

— Vai, dar ce drăguţ este, spuse ea. 

— Mama l-a pregătit, îi spuse Carolyn mândră, iar 
Sierra simți cum se îmbujorează la față. Văzuse toate 
celelalte cadouri de pe măsuţa de cafea din mahon lustruit 


aflată în apropiere, toate provenind evident din magazine 
scumpe, şi împachetate de experți. Se gândi la cutia din 
lemn şi la bijuteriile ieftine şi puţin kitsch din interiorul ei. 
Îşi dorea acum să o fi putut lua înapoi şi să o ia la fugă. 

În timp ce Carolyn se alătură celorlalți copii, Sierra îi 
mulțumi Marciei pentru faptul că o invitase şi se scuză 
pentru faptul că trebuia să plece. 

— O, te rog, rămâi, spuse Marcia, spunând-o de parcă 
chiar ar fi vorbit serios. Pamela spunea că fiul tău joacă în 
echipa de baseball a şcolii, şi ştiu că azi au antrenamente. 

Avea dreptate. Sierra îl dusese pe Clanton acolo 
înainte să o conducă pe Carolyn la petrecere. Antrenorul îi 
invitase pe toți băieţii la casa lui pentru a pregăti un 
barbecue împreună şi a viziona apoi un film. 

Marcia îi zâmbi, iar ochii ei albaştri păreau amuzațţi 
când îi mărturisi că Pamela se îndrăgostise de Clanton. 

— Mi-a spus că e cel mai simpatic băiat din toată 
şcoala. Sierra nu era surprinsă de faptul că fiul ei cucerea 
inimile fetelor. 

Clanton avea trăsăturile şi culoarea pielii lui Alex, şi 
ochii ei de un verde deschis. lar combinația era uimitoare, 
atrăgând atenția tuturor încă de când fusese mic. 

— Serios, ar fi mai bine să plec, spuse Sierra. 

— Cel puţin haide să le cunoşti pe celelalte mămici. 

Când Marcia Burton o cuprinse uşor cu mâna pe după 
cot, Sierra se resemnă, pregătindu-se de noi umilinţe. 

Toate doamnele se dovediră politicoase. Doar una 
dintre ele o măsură din priviri de parcă ar fi fost convinsă că 
Sierra tocmai ieşise din cine ştie ce adăpost pentru persoane 
fără locuință. Marcia, care păru să nu bage de seamă, 
rămase caldă şi amabilă cu toate, rămânând permanent 
aproape de Sierra. 

Însă eforturile femeii nu reuşiră aproape deloc să-i 
spulbere disconfortul Sierrei. După ce petrecu câteva 


minute politicoase de conversație uşoară, se scuză şi plecă. 

Reugşi să respire mult mai uşor după ce ieşi pe porți şi 
cobori aleea şerpuitoare, îndepărtându-se de aerul rarefiat 
de pe dealurile Studio City-ului, spre norul de smog ce 
plutea peste cartierele de jos ale North Hollywoodului. Un 
singur lucru era cert: nu avea să mai calce pragul acelei 
case când avea să se întoarcă pentru a o lua pe Carolyn. 

Oftând, Sierra se concentră asupra lui Alex. Azi avea o 
după-amiază liberă şi urmau să o petreacă împreună. Când 
o întrebase dacă ar vrea şi ea asta, ochii i se umplură 
imediat de lacrimi de recunoştinţă. Trecuse atât de mult 
timp de când nu mai fuseseră cu adevărat împreună, doar ei 
doi. Poate că aceasta avea să fie şansa lor de a trece peste 
hăul ce se lăsase între ei. Sierra nu era sigură că o puteau 
face, dar şi-o dorea. O, şi încă cum şi-o dorea. 

Când descuie uşa şi intră în casa lor, se simți aproape 
plutind. 

— Alex? Am ajuns acasă, strigă ea. O întâmpină 
tăcerea. 

— Alex? spuse ea din nou, intrând în bucătărie. 
Încăperea era pustie, dar pe frigider era prins un bilet. 
Ghearele reci ale dezamăgirii îi aprinseră inima când se 
îndreptă într-acolo şi-l luă în mână. 

Sierra. 

M-a sunat Steve. Un client de seamă este în oraş, pe 
neaşteptate, aşa că ieşim să luăm cina cu el. Probabil voi 
ajunge târziu acasă. 

Şi atât. Sunt plecat, mă întorc târziu. Nicio scuză. 
Niciun regret că nu-şi putea petrece timpul cu ea. 

Furioasă, Sierra făcu hârtia ghemotoc şi o aruncă la 
gunoi. Începu să aspire, şterse praful şi făcu pregătirile 
pentru o cină în trei. Se gândi să-şi schimbe ţinuta înainte 
de a se întoarce după Carolyn, dar apoi se încăpățână şi 
rămase neschimbată. Aceasta era ea. Şi-apoi, nici chiar 


înțolită la patru ace nu se potrivea în grupul acela. 

Luându-şi inima în dinți, se îndreptă înapoi spre 
Studio City. În timp ce trase maşina în faţa locuinţei 
somptuoase, descoperi că toate maşinile erau exact în 
acelaşi loc unde le lăsase cu trei ceasuri în urmă. Se pare că 
rămăseseră toate împreună la toată petrecerea, savurând 
împreună hors d'oeuvres şi prânzul, apoi tortul frumos 
decorat, şi se distraseră urmărindu-l pe magicianul care se 
asigura că copiii erau bine întreținuți. leşi din maşină chiar 
când câteva femei ieşiră însoțite de fiicele lor din casă, 
fiecare dintre copii ţinând în braţe câte o pungă cu tot felul 
de bunătăți primite după petrecere. 

— Fetele noastre se joacă în sufragerie, spuse Marcia, 
întâmpinând-o la intrare. 

— Îmi pare rău dacă am întârziat. 

— Nu ai întârziat chiar deloc. Haide, intră te rog. Nu 
doreşti puțină cafea? 

— Mulţumesc, dar mai bine nu. Sunt puţin grăbită. 
Trebuie să-l iau curând şi pe Clanton. 

Expresia de pe fața Marciei îi transmise înțelegere şi 
dezamăgire totodată; era o scuză, şi amândouă ştiau asta. 

— Te conduc, spuse ea încet. Pamelei i-a plăcut mult 
cutia cu comori şi eşarfa. 

Da, era politicoasă până la capăt, se gândi Sierra 
sarcastică, apoi simţi o undă de ruşine cu privire la 
atitudinea ei critică. Se dojeni în sinea ei. Marcia nu a făcut 
decât să se arate prietenoasă față de mine. Dar apoi, poate 
că chiar nu mai ştiu cum să mă comport când cineva este 
prietenos cu mine... 

Fetele stăteau lipite una de cealaltă şi povesteau de 
parcă ar fi împărțit mari taine. Spre surprinderea şi bucuria 
Sierrei, Pamela purta eşarfa primită de la ea şi toate 
bijuteriile. Carolyn râdea fericită la ceva ce-i spunea 
prietena ei, apoi o observă. 


— O, mami, spuse ea evident dezamăgită. N-aş mai 
putea rămâne un picuț? Te rog? 

— E timpul să mergem, Carolyn. 

— Clanton stă la... 

— Acum, Carolyn. 

Carolyn se ridică supusă. Amintindu-şi de bunele 
maniere, îi mulțumi Pamelei şi mamei acesteia pentru 
timpul minunat şi pentru punga cu bunătăți. 

— De ce nu am ieş odată împreună undeva? întrebă 
Marcia în timp ce urcau treptele la nivelul superior. 

— Ar fi drăguţ, spuse Sierra, intonând răspunsul 
cuvenit. Ştia că de fapt odată însemna niciodată. Fetele 
povesteau deja din nou una cu cealaltă, îndreptându-se 
înaintea lor la uşa de la intrare, evident încercând să 
găsească o nouă modalitate de a amâna inevitabilul. 

— Eşti liberă luni? întrebă Marcia. Uimită, Sierra se 
întoarse spre ea. 

— Luni? 

— Să bem o cafea împreună, spuse Marcia şi îi zâmbi. 
Sau ceai. Sau apă. Nu prea contează ce. Râse când văzu fața 
pe care o făcu Sierra, apoi se întinse şi o strânse uşor de 
mână. De fapt îmi doresc tare mult să ne cunoaştem mai 
bine. 

Vorbea cu atâta sinceritate, încât Sierra nu se mai 
îndoi de ea. Ochii i se umplură brusc de lacrimi fierbinți, şi 
fu surprinsă să vadă cât de profund reuşea să o mişte o 
simplă invitaţie la cafea. 

— Luni este foarte bine. 


Domnul Grayson a venit pe la noi azi furios ca un 
grizzly. 

A zis că Matthew trebuie să se însoare cu Sally Mae, 
că de nu, o să-l împuşte. Papa a zis că niciun fiu de-al lui 
n-o să se însoare cu o curvă. Matthew a zis că Sally Mae 


nu-i curvă şi că sunt deja căsătoriți în ochii lui Dumnezeu. 

Lucas a râs şi a zis că Matthew e un prost. Matthew 
l-a lovit în gură şi l-a aruncat la pământ. Apoi a sărit pe el şi 
atâta l-a lovit până l-a dat Papa jos. 

Mama nu s-a mai oprit din plâns două zile încheiate. 

Papa a zis că domnul Grayson a trimis un om călare 
prin toată zona şi care le spune la toţi care vin la adunarea 
din tabără că fata lui se căsătoreşte cu Matthew Benjamin 
McMurray. Papa zice că face pe prostul cu asta. 

Mama zice că unii oameni n-au pic de ruşine. 

Matthew s-a însurat cu Sally Mae azi. Ea a purtat 
rochia de mireasă albă a mamei ei care a murit. Nu l-am 
mai văzut niciodată pe Matthew atât de fericit cum era când 
i-a pus pe deget inelul Mamei. 

Sally Mae era cât pe aici să rămână fără inel. Papa n-a 
vrut să-l lase pe Matthew să ia inelul bunicii McMurray. 
L-am auzit pe Papa şi pe Matthew cum urlau unul la celălalt 
în grajd. Matthew a zis că o iubeşte pe Sally Mae. 

Papa a zis că una ca Sally Mae n-o să poarte niciodată 
inelul mamei lui. A zis că-i păria rău că a ascultat de Mama. 
A zis că trebuia să-l ducă demult pe Matthew la Fever River 
şi să-l lase să înveţe nişte lucruri despre viață şi despre 
femei, şi poate că atunci n-ar fi căzut în lațul uneia ca ea. 

Aşa că Mama i-a dat lui Matthew inelul ei de nuntă. 
Papa n-a mai vorbit deloc de atunci cu ea. 

Mă întreb dacă James este tot în Fever River şi ce-o fi 
făcând pe acolo. 

Nu am avut timp să scriu în jurnalul acesta, dar e 
singurul loc unde-mi pot aşterne sentimentele. Şi încă ce 
sentimente! Uneori cred că o să explodez. 

Mama e bolnavă, grav bolnavă. Sally Mae nu mişcă un 
deget să ajute. Ea şi Matt se ceartă tot timpul. Sau mai 
degrabă Sally Mae se ceartă. El face tot. Ea zice că s-a 
plictisit de viaţa asta, şi că s-a plictisit de el. Tot ce face el e 


să lucreze la câmp cu Papa şi nu o distrează pe ea deloc. 
Uneori o urăsc atât de tare de-mi doresc să o văd moartă. 
Atunci începe să plângă şi să-mi spună cât de mult îl 
iubeşte ea pe Matthew şi cum vrea să fie o nevastă bună 
pentru el, şi atunci mă simt vinovată. Nu ştie cum să fie o 
soție bună pencă n-a avut niciodată o mamă ca mine care 
să n-o lese să fie altfel. 

Mama a tuşit cu sânge azi. Nu ştiu ce să fac. Papa nu 
stă mult lângă ea, pentru că de fiecare dată când e cu ea, 
plânge. A zis că nu suportă să o vadă suferind. I-a zis că nu 
ştie ce o să se facă fără ea. El nu crede în Dumnezeu. El nu 
crede în nimic decât în ce poate să facă singur, şi nu poate 
să facă nimic pentru Mama. 

Azi Mama a zis că nu i-i frică să moară şi că nici mie 
nu trebe să-mi fie frică să o las. Zâmbeşte când stau lângă 
ea. A zis că e tot mai aproape de Dumnezeu cu fiecare 
minut. l-am spus că noi avem mai multă nevoie de ea decât 
are Dumnezeu, dar ea a zis că poate ne stă în cale. Cum 
adică în cale, am întrebat-o eu, dar a tuşit atât de mult şi de 
rău că n-a mai avut nicio putere să îmi răspundă. 

Azi a murit Mama. A zis să poată mirosi liliacul pe 
geam. A vrut să-i aduc nişte liliac. Aşa că m-am dus afară 
să-i aduc. Când m-am întors, era moartă. 

Am stat cu ea trei zile întregi, pentru că ştiam că 
timpul ei e aproape. De ce m-a trimis chiar atunci să ies? 

Papa şi Matthew au îngropat-o pe Mama ieri 
dimineață. N-am mai putut aştepta încă o zi să se întoarcă 
şi Lucas acasă de la vânătoare. Uneori e plecat şi câte o 
săptămână. 

Soarele apune iarăşi, iar Papa şede tot lângă mormânt, 
cu cana în mână. 

Nu cred că Sally Mae o să poată fi femeia din casă. Ea 
nu găteşte. Nu face curat. Numai îmi spune mie ce să fac. 
Matt zice că ea e mai mare şi are dreptul să facă aşa, pentru 


că Sally Mae e soţia lui. l-am spus că asta nu o face să fie 
mama mea. Niciodată nu m-a mai lovit peste față până 
atunci. l-am spus să facă bine să nu mă mai lovească 
vreodată. 

Papa stă tot timpul afară pe câmp şi nu ştie ce se 
întâmplă în casa asta. Vine acasă doar când apune soarele. 
Atunci stă numai în fața focului, cu cana lui cu whiskey în 
mână şi bea până nu mai ştie nimic de el. 

Matt s-a dus la vânătoare cu Lucas. L-am auzit pe 
Lucas că a vorbit cu Sally Mae înainte să plece. A zis că 
poate îl duce pe fratele lui la Fever River să-i arate puțin 
priveliştea de acolo. Au fost plecaţi cinci zile. Sally Mae n-a 
prea vorbit. Papa nu zice nimic. Uneori mă simt de parcă aş 
fi o bufniță bătrână şi jurnalul acesta e singurul meu 
tovarăş. 

Matt şi Lucas s-au întors azi acasă. Nu au adus niciun 
vânat cu ei. Sally Mae n-a zis nimic. Aşa că l-am întrebat pe 
Matt dacă s-au dus la Fever River. A zis că da. L-am întrebat 
dacă l-a văzut pe James. A zis că nu. L-am întrebat cum era 
în Fever River, şi el mi-a zis că erau prea mulți oameni 
acolo. După aia n-a mai zis nimic. Lucas numai rânjea la 
Sally Mae. A zis că au învățat multe lucruri cât au fost 
plecați în Fever River, dar n-a zis ce. Sally Mae nu arăta 
bine deloc. A zis că iese afară să ia nişte aer. Matt s-a dus 
să-l ajute pe Papa la câmp. 

Când m-am dus afară să spăl vasele, am văzut că 
Lucas vorbea cu Sally Mae. L-am văzut cum râdia la ea, 
după aia ea l-a lovit peste față. Iar el a lovit-o înapoi, şi ea a 
fugit de acolo plângând. 

Papa l-a trimis pe Lucas la Fever River cu porumbul. 
Matt nu s-a dus cu el de data asta pentru că Sally Mae i-a 
cerut să rămână acasă. Papa a zis că or să aive distui bani 
să plătească taxele, să cumpere provizii şi să pună ceva 
deoparte pentru vremuri grele. 


Eu am un sentiment rău, dar Papa nu ascultă. 

Lucas s-a-ntors din Fever River azi, în timp ce eu 
lucram la grădină. El şi Papa s-au certat. Lucas a zis că 
porumbul nu s-a vândut bine anul acesta, că a plătit taxele, 
dar n-a mai rămas aproape cu nimic pentru provizii. Papa a 
zis că minte. A zis că sigur Lucas a cheltuit banii pe jocuri 
sau pe femei. Lucas a zis că-i păcat dacă un tată nu are 
încredere în sânge din sângele lui. 

Lucas a plecat. Aluat cel mai bun cal şi puşca lui Papa 
şi a plecat înainte să răsară soarele. N-am mai auzit 
niciodată aşa înjurături cum le-a zis Papa când a descoperit 
ce-a făcut. Matt a zis că nu crede că Lucas se mai întoarce 
de data asta. Papa a zis că lar omori de s-ar întoarce. Papa 
n-a mai zis nimic după aia. Nu a mâncat de dimineaţă şi 
nici la cină. Tot ce face este să lucreze la câmp şi să bea. 

Eu nu m-aş supăra deloc dacă nu l-aş mai vedea 
niciodată pe Lucas. Din câte îmi amintesc eu, a fost un 
lăstar rău în el pe care Papa n-a putut niciodată să-l 
stârpiască cu bătaia. Mama a încercat să-l ia cu binişorul. 
Dar nu cred că Lucas a ascultat vreodată vreo vorbă din 
câte i-a zis ea. Mama credea că noi ar trebui să ne purtăm 
cu alții aşa cum ne-ar place să se poarte ei cu noi. Lucas a 
zis căi prostie să gândeşti aşa. A zis că n-ai decât să iei ce 
vrei, că de nu, nu rămâi cu nimic. 

Aşa că ieu crez că Lucas a luat ce-a vrut. A luat banii 
lui Papa. A luat calul lui Papa. A luat puşca lui Papa. 
Singurele lucruri pe care nu le-a luat au fost pământul şi 
casa lui Papa. Şi le-ar fi luat şi pe astea dacă le-ar fi putut 
vâri într-o desagă lângă şa. Când o veni iarna, Sally Mae o 
să aibă un bebiluş. Matt e bucuros. Îmi place că-l aud iarăşi 
râzând. 

Papa n-a zis multe despre asta. Papa nu mai prea zice 
multe despre nimic în ultima vreme. 

Azi e ziua mea de naştere. Am paisprezece ani. Nici 


măcar Matt n-a pomenit nimic de asta. Cred că a uitat şi el, 
la fel ca Papa. 


CAPITOLUL 7 


Sierra aruncă mingea şuierând peste neț. Atinse 
terenul mult în dreapta față de locul unde o aştepta Marcia, 
ajutând-o să câştige punctul de meci. 

— Da! strigă ea şi sări în sus, ridicându-şi 
triumfătoare racheta deasupra capului. 

— Nu-i corect, spuse Marcia bine dispusă. Dacă tot ai 
câştigat, trebuie să sari peste neț.!” 

— Nu prea cred, spuse Sierra, râzând. Se îndreptă 
spre bancă şi îşi luă prosopul. Ştergându-şi sudoarea de pe 
față, îi zâmbi Marciei în timp ce se duseră să bea dintr-o 
sticlă cu apă Calistoga. Poate că acum sunt în sfârşit o 
concurentă pe măsura ta. 

— Eşti tot mai bună cu fiecare nou meci, spuse 
Marcia, pe un ton enigmatic. 

— Eşti un bun profesor. Sierra se aplecă să-şi ia bluza 
din bumbac pe care o lăsase pe bancă. O băgă în geanta de 
canava şi puse şi racheta deasupra. 

— Ei bine, eu nu te mai învăţ nimic, spuse Marcia 
râzând. 

Doi bărbaţi îşi făcură apariția pe teren, unul mai în 
vârstă decât celălalt, amândoi îmbrăcați în costume albe de 
tenis, amândoi emanând forță. 

— E prima oară când te văd că pierzi, Marcia, spuse 
cel mai tânăr şi mai atractiv dintre cei doi. 

— S-a lăsat învinsă, spuse Sierra râzând. 

— Nu prea-i stă în fire, spuse el, iar zâmbetul ce-i 
apăru pe față îl făcu şi mai atrăgător. Marcia pune suflet în 
tot ce face. Îi făcu cu ochiul Marciei, apoi o privi fix pe 
Sierra. Dar nu vrei să ne faci prezentările? 

Marcia îşi aruncă prosopul pe după gât. 

— Sierra, acesta este Ronal Peirozo, un vechi prieten 
de familie. Ron, ea este Sierra Madrid. E căsătorită cu Alex 


Madrid, designerul de jocuri de la Beyond Tomorrov. 

— Plăcerea e de partea mea, spuse el, întinzându-i 
mâna. 

— Încântată de cunoştinţă. Sierra simţi o forță 
răcoritoare în degetele lui când îi cuprinse ferm mâna într-a 
sa. Ochii săi erau de un albastru gen Paul Newman, iar felul 
în care o privea era tulburător, fără discuţie. O prezentă şi 
bărbatului mai în vârstă care-l însoțea, dar, fâstâcită, nu 
reuşi să-i rețină numele. 

Marcia îi zâmbi în timp ce parcurgeau aleea. 

— Nu te simți stânjenită. Ron are efectul acesta 
asupra majorităţii femeilor. 

— Ce efect? Marcia râse. 

— Bun. Fie cum spui tu. 

Când lui Alex i se decernă de Crăciun titlul de 
membru al clubului, Sierra refuzase să meargă la Lakeside 
Country Club. Până când o invitase Marcia la un prânz într-o 
după-masă nici nu voise să recunoască faptul că era 
membră. 

— Glumeşti. Şi nu îl frecventezi? 

— Nu. 

— Pentru numele lui Dumnezeu, Sierra. Şi ce ai de 
gând să faci? Să şezi în casă şi să urmăreşti telenovele tot 
restul vieții tale? N-am mai cunoscut pe nimeni atât de 
împotrivitor la succes şi la toate beneficiile ce decurg de aici. 

Resemnată, Sierra o însoțţise la club. Se simţise atât de 
bine întâlnindu-se cu prietenii Marciei, încât devenise în 
scurt timp o parte a rutinei ei zilnice. Se întâlnea cu Marcia 
să joace tenis sau golf, sau squash, după vreme, apoi o 
repriză de sauna, un duş, şi apoi se relaxa câteva ceasuri. 
Uneori şedeau în salon şi li se făcea manichiura sau 
pedichiura. De cele mai multe ori se alăturau celorlalte 
femei în salonul femeilor şi serveau prânzul şi câte ceva de 
băut. 


Când ajunseră pe terasă, Sierra le văzu pe Nancy 
Berne şi Edie Redmond care deja şedeau la masa lor 
obişnuită. Era considerată un loc excelent, aşezată lângă 
geamurile ce dădeau spre terenul de golf, dar apoi, era cel 
mai firesc lucru din lume pentru aceste femei să aibă tot ce 
este mai bun. Amândouă erau căsătorite cu directori ai unor 
firme puternice. Lângă ele, Ashley Worrell — care divorțase 
de curând de faimosul şi extrem de bogatul ei soț care era 
chirurg plastic - sorbea din paharul cu apă minerală. 
Lorraine Sheedy, o prietenă apropiată a lui Ashley, şedea 
lângă ea, părând abătută. Soţul lui Lorraine era avocat, 
câştigând o avere cu cazurile de divorț ale starurilor de 
cinema. Ultima din ceea ce Marcia numea în glumă „Echipa 
de Şobolani” era Meredith Schneider, o moştenitoare ce 
divorțase de patru ori, iar acum era căsătorită pentru a 
cincea oară. 

În timp ce Sierra îşi ocupă locul obişnuit lângă ferigile 
înalte, le salută pe celelalte cu o camaraderie relaxată. 
Wylie, chelnerul care le prelua întotdeauna comenzile, veni 
la masa lor. Luă paharul gol de martini din fața lui 
Meredith, înlocui şerveţelul şi puse un nou martini înaintea 
ei. 

— Mulţumesc, Wylie, spuse Meredith, iar Sierra îşi 
dădu seama că aceasta bea deja de ceva vreme. Meredith 
zâmbi binevoitoare spre celelalte femei din jurul mesei. Hei, 
fetelor, voi nu comandați nimic? Haideţi că fac eu cinste. 

Marcia se uită la ceas. 

— Nici măcar nu-i ora prânzului încă, Merry. Nu ai 
început puţin cam devreme azi? 

— Dragă, avertismentul tău vine o oră prea târziu. Se 
uită la Rolexul ei. E unsprezece patruzeci şi cinci. Dacă vrei 
să fi legalistă, mai aşteaptă cinşpe minute. Apoi poți şi tu să 
comanzi ceva de băut. 

Marcia îşi comandă un gin tonic cu puţin lime. Nancy 


şi Edie îşi comandară câte un espresso. Ashley făcu delicat o 
grimasă. 

— De câte ori trebuie să vă spun fetelor ce vă face 
cofeina la ten? spuse ea şi-şi comandă un punch cu rom. 

— Aha, şi romul îi face bine? făcu Nancy amuzată. 

— Romul e făcut din trestie de zahăr şi melasă, 
amândouă substanțe naturale. Cu puţin suc de fructe - ai 
parte de o delicatesă pentru ora prânzului. 

— Şi de puţină amețeală, spuse Edie sec. 

Lorraine îşi comandă tăcută un scotch dublu cu 
gheață. Toate celelalte din jurul mesei o priviră surprinse. 
Niciodată nu bea nimic altceva decât vin alb Zinfandel. 
Meredith îşi aruncă măslina verde în gură, privind-o 
amuzată. 

Sierra îşi comandă un ceai cu gheaţă. Învăţase foarte 
repede că nu îi plăcea nici gustul alcoolului şi nici efectele 
sale ameţitoare. 

Discutară despre tot felul de lucruri mondene până li 
se aduse comanda. Lorraine îşi sorbi scotchul din două 
înghițituri. Cutremurându-se, îşi puse paharul gol în fața ei, 
înainte ca Wylie să apuce să facă trei paşi de la masa lor. 

— Te simți mai bine acum? o întrebă Marcia încetişor, 
mirată. 

— Wylie, spuse Lorraine ferm, încă unul, te rog. 

— Da, doamnă, spuse el, arcuindu-şi surprins 
sprâncenele. 

— Să înțeleg că azi ne-am pus serios pe băut, da? 
comentă Meredith. 

Lorraine pufni într-un râs lipsit de umor, iar ochii îi 
scânteiau. 

— Frank mă înşală. 

Ashley îşi trânti paharul cu punch cu rom pe masă şi 
înjură scurt. 

— Pe cinstea mea. Toţi bărbații sunt nişte porci. 


— Dragă, făcu Merredith, prea ameţită pentru a mai fi 
tulburată de ceva. Priveşti întru totul greşit. N-ai citit Men 
Are Just Desserts? O privi pe Lorraine. A mărturisit singur, 
scumpo, sau a trebuit să-i smulgi informaţia cu cleştele? 

— L-am întrebat direct. A încercat să schimbe 
subiectul, cu bla-bla-ul lui juridic obişnuit. Poate că îi poate 
ameți pe unii la procese, dar eu am ştiut întotdeauna când 
mă minte. 

— Şi ai de gând să divorțezi? întrebă Ashley, al cărei 
propriu divorț numai ce fusese pronunțat. 

— De fapt, mă gândeam mai degrabă să-l castrez. 

— Ţine, spuse Meredith încântată. Ia cuțitul acesta de 
întins untul. 

Ignorând-o pe Meredith, Marcia îşi puse mâna peste a 
lui 

Lorraine. 

— Nu lua nicio decizie prea repede, Lorry. Încercaţi să 
o rezolvați 

Cumva. 

— Să o rezolvăm! Ochii negri ai lui Lorraine se 
umplură de lacrimi. L-am ţinut pe ticălosul acesta până a 
terminat facultatea de drept. Patru ani de zile am avut două 
locuri de muncă, doar să-l văd absolvind. Ştii cine-i femeia? 
Tipa aia blondă cu capul în nori de care-ţi spuneam, cea din 
ultimul proces de divorț pe care l-a avut. 

— Fii recunoscătoare, spuse Meredith. Măcar nu-i 
soțul ei. Nancy începu să râdă înainte să se poată abţine. 
Privind prosteşte, îşi ceru imediat scuze. 

— Termină cu glumele, Meredith, spuse ea în şoaptă. 
Nu-i nostim deloc. 

— Ba sigur că-i nostim. E de-a dreptul ilar! spuse 
Meredith. Îşi ridică paharul de martini drept salut. Închin 
pentru căsătorie, cea mai proastă glumă pe care omul i-a 
spus-o vreodată un bărbat unei femei. Eu ar trebui să ştiu. 


Am fost de suficiente ori căsătorită până acum. Îşi dădu 
martiniul pe gât dintr-o mişcare a mâinii. 

— Măcar Eric e credincios, spuse Lorraine plină de 
amar. 

— O, dar sigur că e, drăguță. Atâta timp cât îi dau tot 
ce-şi doreşte, se poartă ca un câine dresat, cu toate că aş 
îndrăzni să spun că un câine este mult mai loial decât un 
bărbat. Gura ei se strâmbă într-un zâmbet batjocoritor. 
Maşinuţa aceea sport pe care o conduce Eric m-a costat o 
sută cincizeci de mii de dolari. Râse sec. Fidelitatea e 
scumpă în zilele astea. 

Sierra văzu licărul lacrimilor în ochii lui Meredith. 

— M-aş omori dacă John m-ar înşela, spuse Edie. 

— Ah, astea da vorbe de consolare, spuse Meredith, pe 
un ton aproape disprețuitor. Îi făcu semn lui Wylie să-i 
aducă încă un martini. Departe de a fi original, însă. 
Încearcă şi tu o tentativă de suicid, şi soţul tău va fi chinuit 
de vinovăție. Am încercat asta la al doilea meu soț. Charles 
a chemat salvarea şi mi-a făcut spălături gastrice. O 
experiență cu totul dezgustătoare, pot să vă asigur. Şi ce, 
crezi că mi-a cerut iertare şi mi-a spus cât de mult mă 
iubeşte şi că a greşit rău de tot? Ha! Şi-a strâns toate 
lucrurile şi s-a cărat cât timp eram încă în spital. Pe fața ei 
se întrezări durerea în timp ce relata această rană veche, 
dar evident încă nevindecată. 

— l-am spus lui Frank de multă vreme că ce-i place 
gânsacului i-ar plăcea şi gâştei, spuse Lorraine în timp ce 
chelnerul se îndepărta. 

— Şi asta ce înseamnă? întrebă Edie. Acum ai de gând 
să-l înşeli tu pe el? 

— De ce nu? făcu Lorraine întărâtată, cu ochii 
lucindu-i plini de lacrimi. la să guste şi el cum e să fi 
înşelat. 

— Aşa te vreau! spuse Meredith râzând exagerat de 


tare. Şi să ştii că îl cunosc pe tipul potrivit care să umple de 
gelozie orice soț. James! Ia vino puțţintel încoace, dragă. 

Lorraine, conştientă în întregime de ce lucruri 
scandaloase era Meredith în stare când consuma alcool, se 
roşi când un chelner tânăr se întoarse uşor pentru a se uita 
spre masa lor. 

— Să nu îndrăzneşti, Meredith! îi spuse ea şuierând 
printre dinți. 

— Nu-i aşa că-i delicios? făcu Meredith, zornăindu-şi 
degetele pline de inele în direcția lui, în joacă. Superb, 
ambițios, şi are doar jumătate din vârsta lui Frank. Şi pe 
deasupra este într-o formă mult mai bună. 

— Dacă face un pas în direcția noastră, eu am plecat. 
Meredith ridică patetic din umeri în direcția tânărului. 

— Altă dată, dragă. Lorraine s-a răzgândit. 

— Îţi jur, Meredith. Eşti irecuperabilă, spuse Lorraine. 

— Asta vine odată cu teritoriul, spuse Meredith, iar 
ochii ei albaştri păreau dintr-odată goi. Încercă să ascundă 
asta după un zâmbet larg, acaparator. 

Ashley se uită la ceas. 

— Trebuie să ajung la sală. 

— Acum trebuie să dea jos romul, spuse Meredith sec. 

Ashley lucra în fiecare dimineață câte o oră acasă, apoi 
îşi petrecea încă o oră după-masa la club, împreună cu un 
antrenor personal, specializat în modelare corporală. Avea 
un trup perfect, dar era convinsă că dacă trecea o zi fără 
exerciții, avea să se umfle ca un balon. Uneori nu mânca 
nimic decât o salată fără dressing, în timp ce alteori devora 
cu lăcomie toate deserturile din meniu. Sierra nu mai 
cunoscuse pe nimeni atât de obsedat de trupul ei şi de 
consumul de calorii. 

— Nu poţi să sari măcar de data asta peste program? 
spuse 

Lorraine, deranjată. 


— De ce nu vii şi tu cu mine? Un exerciţiu sănătos 
ti-ar face enorm de mult bine. 

Meredith zâmbi ironic. 

— Da, nu-i aşa, benzile de alergat sunt nişte aparate 
minunate? Reduc o ființă umană la mentalitatea unui 
hamster într-o roată. 

Ashley o privi tăios. 

— Un exercițiu sănătos i-ar face mult mai bine decât 
să stea să se gândească obsedant la Frank şi să se îmbete 
ca tine. 

Meredith ridică elegant dintr-o sprânceană. 

— O, pisicuța şi-a scos gheruțele azi. Ignorând-o, 
Ashley se ridică în picioare. 

— Vii cu mine, Lorry? 

— Nu. Mă doare inima deja. N-am nevoie să mă doară 
şi toate încheieturile. 

— Bun.  Răsucindu-se, Ashley traversă repede 
încăperea şi apoi ieşi în lobby. 

— Fata asta-i atât de încordată că ar putea 
preschimba cărbunii în diamante, spuse Meredith 
scuturând din cap. Eu propun să-i punem ceva în apa 
minerală. Poate aşa o să se bucure ceva mai mult de viață. 

Sierra îşi ridică ceaiul cu gheață şi sorbi din el, 
întrebându-se dacă vreuna dintre femeile astea se bucurau 
vreun pic de viață. Aveau tot ce considera lumea a fi 
important, şi cu toate astea nu vedea nicio urmă de bucurie 
în viața lor. Toate erau lihnite după altceva. 

La fel ca tine... auzi o voce în sinea ei. Se foi stânjenită, 
ştiind că era adevărat. Aceeaşi foame o rodea şi pe ea şi o 
lăsa cu un sentiment de nelinişte şi nesiguranță. 

Ceva îi lipsea, dar nu îşi dădea seama ce anume. 

Marcia îşi puse mâna peste mâna lui Meredith. 

— Ce-i cu tine azi? Meredith râse sec. 

— Nimic mai deosebit decât în fiecare zi din viața mea. 


Îi oferi un zâmbet radios chelnerului în timp ce acesta aşeză 
încă un martini înaintea ei. Mulţumesc, Wylie. Ridică 
băutura în direcția Marciei. Noroc, drăguțo. 

— L-ai vizitat vreodată pe Dr. Worth? o întrebă Marcia. 
Meredith râse disprețuitor. 

— N-am nevoie de psihiatru. 

Sierra fu uimită să afle că Marcia cea atât de 
echilibrată fusese vreodată la psihiatru, darămite să facă 
terapie timp de zece ani. Marcia susținu că numai de asta se 
simțea atât de împăcată cu sine. Dr. Worth o condusese 
într-o călătorie până în trecutul ei, unde reuşise să rezolve 
toate cauzele problemelor din prezent. Aparent, părinţii ei 
spuseseră şi făcuseră anumite lucruri care la acel moment 
păruseră lipsite de importanţă, dar care avuseseră efecte 
profunde asupra comportamentului său ca adult. 

— Odată ce am înțeles asta — şi cine anume era 
responsabil - am descoperit că eram liberă să merg mai 
departe, îi spuse ea Sierrei, cu acel zâmbet calm pe față. 

Ori de câte ori apăreau probleme în viața ei de 
căsnicie, Marcia se întorcea pur şi simplu la sfatul proaspăt 
şi consolator şi la canapeaua doctorului Worth. Odată 
ajunsă acolo, primea o nouă doză de stimă de sine, de 
eliberare şi de direcție. 

— Tu nu înţelegi, Meredith? continuă Marcia. N-o să 
fii niciodată cu adevărat fericită până... 

— Nu prea cred că m-ar ajuta prea mult să iau 
legătura cu „copilul meu interior”, spuse Meredith plat, 
retezându-i vorba. 

— Ba te-ar ajuta. Ţi-o garantez. Pe mine m-a ajutat 
enorm. 

— Serios? făcu Meredith râzând trist. De-ar fi chiar 
aşa, cum de te întorci în fiecare lună la şedinţele de terapie? 

— Dr. Worth îmi oferă o perspectivă nouă. 

— Drăguţă, ți-aş putea da şi eu o perspectivă nouă, şi 


cu siguranță nu te-aş taxa cu două sute cinzeci pe oră. 

Marcia bătu în retragere cu un zâmbet calm pe față. 
Oftă uşor, un semn că se străduia din răsputeri să nu-şi 
piardă răbdarea. 

— De ce nu comandăm prânzul? 

— Ah, ah, ah. Sunt convinsă că orice psihiatru care se 
respectă, ca şi Dr. Worth de altfel, ţi-ar spune că dacă 
înlocuieşti o ceartă bună cu mâncare îți înăbuşi trăirile şi 
este dăunător pentru sănătatea ta psihică şi emoţională. 

— Mi-e foame, spuse Marcia cu un zâmbet angelic. 

— Ba nu ţi-e foame. Eşti furioasă. 

— Ba nu, nu sunt. 

Cu toate că Marcia şedea în poziția ei obişnuită, 
elegant relaxată, Sierra simțea clar tensiunea pe care 
aceasta o radia. Simţise acelaşi lucru şi în alte situații în 
care Marcia fusese confruntată cu o întrebare dificilă. 

Meredith îi zâmbi în față. 

— Ba te înfurii. 

— Sunt convinsă că ţi-ar plăcea să mă vezi furioasă, 
spuse Marcia distantă, dar nu e constructiv. 

— Constructiv? Meredith zâmbi, iar fața ei drăguță, 
machiată perfect nu trăda nimic din lupta interioară ce o 
tulbura acum evident. Sunt întotdeauna curioasă să văd cât 
de profundă e seninătatea asta a ta, Marcia. Şi am aşa o 
senzație că nu e profundă deloc. 

Marcia ridică din sprâncene. 

— Ce vrei să spui cu asta? 

— Nu eşti senină deloc, în ciuda aparenţelor. Îţi admir 
puterea de control. Serios. Întotdeauna eşti atât de relaxată 
şi de calmă. Soțul tău nu calcă niciodată în străchini. Copiii 
tăi sunt desăvârşiți. Nici un singur vârtej pe râul vieţii tale, 
nu-i aşa, drăguță? Adică nu ceva ce să se poată vedea din 
afară. Meredith îşi răsuci grațios mâna frumoasă, 
aristocratică şi plină de bijuterii prin aer, adăugând 


batjocoritor: Şi toate astea pentru că ai îmbrățişat lumina, ai 
devenit una cu universul, şi trăieşti la un nivel superior al 
conştiinţei față de restul dintre noi, sărmane muritoare de 
rând. Mâna ei se lăsă în cele din urmă jos, odihnindu-se 
lângă paharul de martini, iar ochii îi erau plini de viclenie. Ia 
spune-mi, drăguță. Te ajută Valiumul!5? 

Două pete de culoare apărură pe obrajii Marciei. 

— Eu îmi rezolv direct toate problemele, Meredith. 

— O, sigur, şi le zvârli la pământ şi le nimiceşti cu 
desăvârşire doar prin forța voinţei tale. Ştiu, spuse Meredith. 
Am văzut privirea hăituită de pe faţa lui Tom. Îmi imaginez 
că dacă sărmanul om s-ar simți vreodată suficient de liber 
pentru a purta o cămaşă descheiată la gât, am vedea urmele 
muşcăturilor pe gâtul lui. 

Fața Marciei se făcu acum roşie ca sfecla. Deveni 
rigidă pentru o clipă, apoi oftă încet prelung şi audibil, o 
tehnică yoga pe care o recunoscu până şi Sierra. 

— Prefer compania ta când eşti trează, spuse ea cu un 
calm de gheață. 

— Şi, de asemenea, ceva mai puțin sinceră, poate? 
Ochii lui Meredith scăpărară a dispreț. Rezolvă-ţi tu mai 
întâi problemele tale, drăguță, înainte să te apuci să vezi 
de-ale mele. 

Marcia se ridică cu atitudinea unei regine şi le aruncă 
un zâmbet scorțos celorlalte femei aşezate în jurul mesei. 

— De ce nu mergem toate să servim prânzul, 
doamnelor? Edie, care ura conflictele, se ridică imediat. 

— Eu una cred că e o idee strălucită. 

— Am fi încântate dacă ni te-ai alătura, Merry, spuse 
Marcia în timp ce-şi aduna sveterul alb de tenis şi sacoşa 
din canava. 

— Mincinoaso, spuse Meredith şi-şi înălță paharul de 
martini spre a o saluta batjocoritor. 

Sierra o urmă pe Marcia în sala de mese. Nancy şi 
Edie li se alăturară; Lorraine, preferând spiritul caustic al 
moştenitoarei, comandă încă un pahar cu Bourbon şi 
rămase în urmă. 

— Pe cuvântul meu, Merry va deveni o alcoolică, spuse 
Nancy, ocupându-şi locul la masă. 

— Şi ce crezi că va face Lorraine? întrebă Edie, luând 
meniul pe care i-l aduse un chelner. 

— O să se îmbolnăvească şi o să plângă pe rupte, 
spuse Nancy privind compătimitoare înapoi spre bar. E 
destul de rău că se termină o căsnicie, dacă se ajunge acolo. 
Dacă însă se întâmplă să fii căsătorită tocmai cu unul din 
cei mai tari avocați în divorțuri din ţară, atunci te poți 
aştepta să pierzi tot, inclusiv copiii. 

— Dacă-i vrea, spuse Marcia blândă. Ai auzit-o doar 
pe Lorry spunând destul de des că Frank nu arată niciun 
interes față de copii încă din ziua când s-au născut. 

Sierra se gândi la cât de puțin timp mai avea Alex 
pentru copii în ultima vreme. Când se jucase ultima oară 
baseball cu Clanton sau când povestise ultima oară cu 
Carolyn? Ea îşi asumase întreaga responsabilitate de 
părinte de când se mutaseră în Los Angeles. Apoi, când 
lucrurile nu mergeau bine, cum se întâmplase cu carnetul 
de note al lui Clanton, în care apăruseră doi de 8 şi un 7, 
Alex o învinuia întotdeauna pe ea. 

— Cum e cu Ashley? întrebă Edie. Gerry a cerut 
custodie comună, doar ca să-i facă viața mizerabilă. 

— Eu nu cred că-i adevărat, spuse Marcia, închizând 
meniul şi punându-l deoparte. Gerry era preocupat de copii, 
şi pe drept. Ashley e atât de obsedată cu greutatea ei, iar 
săraca Veronica tocmai trece prin stadiul ei de copil rotofei. 
Îţi imaginezi ce înseamnă pentru un copil de zece ani să fie 


târât prin săli de aerobic în fiecare după-masă după ore? 
Asta se întâmpla până a intervenit Gerry. 

— O oră de exerciții pe zi doar nu-i strică, nu? spuse 
Edie, privind-o pe Marcia şi aşteptându-i răspunsul. Propriii 
ei copii erau înrolați în diferite programe sportive, cu totul 
împotriva voinței lor. 

— Nu exercițiul îi face rău, Edie, spuse Marcia, pe un 
ton de-ai fi zis că tocmai explică o ecuație simplă unui elev 
mai greu de cap. Ci experiența de a fi silit să faci ceea ce nu 
vrei să faci. Asta lasă urmări teribile asupra psihicului. 

Sierra şi-o şi imagina deja pe Veronica adultă acum, 
petrecând de două ori pe săptămână câte o oră în cabinetul 
Dr. Worth, explorându-şi „copilul interior”. Cu toate astea, 
ar face oare un copil ceva dacă nu l-ai sili? Nu-şi îmboldea şi 
Marcia copiii să exceleze? Şi unde era diferența? 

— Tu ai văzut-o pe Veronica? întrebă Nancy scuturând 
tristă din cap. Copilul acela nu face nimic altceva toată ziua 
decât să stea în fața televizorului şi să mănânce snacksuri. 
Nu vorbeşte; se miorlăie. 

Simțindu-se inconfortabil de direcția pe care o luase 
discuția, Sierra rămase privind prelung meniul. Nu se putea 
abține să nu se întrebe dacă femeile acestea povesteau la fel 
şi despre ea şi despre copiii ei când ea nu era de față. 

Comandă homar Thermidor 1€ şi lăsă fluxul 
conversației să se rotească în jurul ei fără să se implice. 

— Ai fost foarte tăcută, spuse Marcia la un moment 
dat. 


16 Mâncare consistentă, care constă din carne de homar scoasă din 
carapace şi stropită cu sos bechamel, apoi presărată cu parmesan, şi 
care se crede că a fost numită astfel de Napoleon după luna în care a 
gustat-o întâia oară - Thermidor fiind a unsprezecea lună din calendarul 
republican folosit în Franța pentru puţină vreme după Revoluţia 

În ultima jumătate de oră Sierra ascultase la cele trei 
prietene ale ei disecând viața lui Meredith, a lui Lorraine şi a 
lui Ashley. Le dezveliseră fiecare defect, fiecare greşeală din 
trecut şi fiecare temere personală, părând să se delecteze de 
această activitate mult mai mult decât se bucurau de 
mâncarea din fața lor. 

Întâlni privirea calmă a Marciei. 

— Viața mea e atât de plină de probleme, nu simt că 
aş avea vreun drept să vorbim despre ele. 

În jurul mesei se lăsă tăcerea, şi simți privirile celor 
trei femei fixând-o, cu sentimente amestecate. 

Marcia clipi, iar ochii i se făcură mari de surprindere. 

— Adică tu crezi că bârfim, spuse ea pe un ton uşor 
acuzator. Sierra îşi plimbă privirea de la Marcia la Nancy, ai 
cărei ochi ardeau de indignare. Edie, pe de altă parte, părea 
stânjenită. 

Sierra se simți încolțită. Uneori prietenele ei se 
comportau ca o haită de câini. Aveau o spoială de atitudine 
sofisticată, dar dovediseră de multe ori cât de sălbatice erau 
de fapt. Nu-şi foloseau dinţii pentru a sfâşia în bucăţi un om 
— nici n-aveau nevoie de aşa ceva. Cuvintele lor rostite atât 
de moale erau tăioase şi ghimpate şi reuşeau cu multă 
eficiență să se rănească una pe cealaltă cu regularitate. 
Oare chiar nu-şi dădeau seama ce făceau? 

— Cred că sunteți  îngrijorate, spuse Sierra, 
întrebându-se dacă nu cumva aceasta era doar deviza sub 
care îşi ascundeau toate motivele mai puţin altruiste. 

— Sigur că suntem, spuse Marcia. O iubim pe 
Meredith. 

— Şi pe Ashley, spuse Nancy. 

— Şi pe Lorraine, adăugă şi Edie. Ştii doar că le iubim. 

— Da, ştiu, concluzionă Sierra, dar nu se putu abține 
să nu se întrebe dacă nu cumva la fel o iubeau şi pe ea. 
Doar că discutând aşa despre problemele lor nu schimbă 


NIMIC. 

— Şi atunci ce va schimba? întrebă Nancy. 

— Mi-aş dori să ştiu. Privi în jurul mesei, neştiind ce 
altceva să spună. Văzându-le ochii goi şi atitudinile 
defensive, brusc îşi dori să fi semănat mai mult cu mama ei. 
Ar fi avut ceva de oferit, o frântură de înțelepciune sau o 
încurajare. 

La început, compania acestor femei i se păruse 
incitantă şi provocatoare. O făceau să râdă. O făceau să 
gândească. Îi deschiseseră ochii la felul în care era lumea. 
Nu mai era fata inocentă, provincială pe care o adusese Alex 
în Los Angeles în urmă cu un an. Şi era mulțumitoare 
pentru asta. Dar uneori, simțea că în ciuda rafinamentului, 
erudiției şi înțelepciunii de viață pe care păreau să o aibă 
femeile acestea, de fapt nu înțelegeau absolut nimic. Nimic 
care să conteze. Nimic care să schimbe ceva. Pentru că dacă 
ar fi fost altfel, nu ar fi reflectat şi vieţile lor asta? 

Teama de Domnul este începutul înțelepciunii, Sierra. 
Se încruntă când îşi aminti cuvintele acelea; mama ei i le 
spusese adeseori. Se uită din nou la femeile din jurul mesei. 
Era destul de rău că reuşise cu cuvintele ei să pună capăt 
conversației. Nu avea cum să încerce acum să-L mai aducă 
şi pe Dumnezeu în discuție! Poate că asta ar fi funcţionat la 
una ca mama ei, dar Sierra nu era la fel de convinsă ca şi 
mama ei că Dumnezeu deținea toate răspunsurile. Şi dacă 
ar fi fost aşa, cu siguranță nu era dornic deloc să le 
împărtăşească cu ele. Sau cel puțin cu ea. 

Se foi din nou pe locul ei, întrebându-se de ce se 
simțea dintr-odată atât de deprimată. Poate era din cauza 
faptului că discuţia se învârtise în jurul vieții pe cale de 
dezintegrare a trei femei pe care le admira şi care îi erau pe 
plac. Poate că era din cauza faptului că atât de mulți oameni 
în jurul ei păreau să fie răniți. 

Poate că era din cauza faptului că propria ei viață era 


atât de goală şi de scăpată de sub control. 

— Ce te frământă? o întrebă Marcia, sensibilă la 
dispoziția ei. Nancy şi Edie o priveau la rândul lor. 

Cât de sinceră putea fi cu femeile acestea? Oare ea era 
singura dintre ele care se lupta cu sentimentul acesta de 
neajutorare? 

— Nu ştiu. Multe, cred. Nici nu sunt sigură că pot 
explica. Rămaseră toate în aşteptare. 

Sierra se avântă înainte, asumându-şi riscul. 

— Sunt atât de ocupată tot timpul. Totuşi, la capătul 
zilei, mă simt... goală, de parcă a trecut timpul, dar eu n-am 
reuşit să realizez nimic semnificativ. 

— Dar ce-ai vrea să faci? întrebă Nancy. Să găseşti 
leacul pentru cancer? 

— Nu. Doar ceva. 

— Cel mai bun lucru pe care-l putem face este să fim 
fericite, spuse Edie. 

— În interior, spuse Marcia corectându-le cu blândeţe. 
Dacă nu ne putem struni propriile vieți, cum ne-am putea 
aştepta să le strunim pe ale celor din familia noastră? 

Strunire. Cuvântul suna strident. Discordant. Sierra îşi 
imagină preşedinta unei companii dând ordine angajaților 
ei. Cuvintele lui Meredith îi năvăliră înapoi în minte, 
fuseseră crude, dar adevărate. Sierra văzuse dinamica 
familiei Marciei. Când o priveai cum se poartă cu Tom şi cu 
copiii aveai impresia că vedeai un maestru păpuşar 
manipulând nişte paiațe. Marcia ştia întotdeauna exact ce 
să spună şi să facă pentru a-i face pe membrii familiei sale 
să facă ceea ce aştepta ea din partea lor. Amândoi copiii ei 
erau copii de nota 10, buni sportivi, foarte populari. Soţul ei 
lucra din greu, câştiga bine şi venea acasă de la lucru în 
fiecare seară la cinci şi jumătate fix. Viața Marciei părea să 
curgă atât de lin. 

Oare acesta să fi fost secretul unei familii fericite? O 


femeie care reuşea să strunească totul? 

Dacă era adevărat, atunci ea era sortită unui eşec 
veşnic. 

Să-l strunească pe Alex? Ce glumă bună! Abia dacă 
reuşea să-l facă pe soțul ei să şadă suficient de mult la 
masă pentru a mai schimba o vorbă cu ea. lar când izbutea, 
sfârşeau prin a se certa. El avea o voinţă de fier. În ultimul 
an, voința aceasta reuşise să o desființeze pe a ei ca un 
buldozer care nivelează toate asperitățile unei suprafeţe. 

Edie schimbă subiectul. Făcu referire la un spectacol 
pe care-l văzuse, iar Nancy îi cântă în strună, fiind de acord 
cu ea că era un spectacol minunat. Marcia pomeni despre 
planurile ei de-al însoți pe Tom la o conferință de afaceri în 
Detroit. Când fu întrebată de Nancy, recunoscu că 
majoritatea bărbaților din firmă nu-şi luau soțiile cu ei. 
Zâmbind, spuse că Tom fusese de acord că avea să fie un 
timp excelent pentru ei să fie puțin singuri. 

— Singuri? sări Nancy. Când Tom va fi cea mai mare 
parte din zi în şedinţe? Şi ce-o să faci? 

— O să mă relaxez şi o să iau prânzul şi cina cu Tom. 
Îmi imaginez că vom găsi puţin timp să dăm o raită 
printr-un muzeu, două, între două prezentări. 

— Sunt muzee în Detroit? întrebă Nancy. 

— Este muzeul Fairlane al lui Henry Ford, spuse 
Marcia râzând cristalin, însă Sierra nu se putu abţine să nu 
se gândească dacă nu cumva adevăratul motiv din care îl 
însoțea pe Tom era să-l ţină sub strictă observație. 

Ei, şi dacă o face? se întrebă ea, aproape defensiv. E 
chiar aşa o idee rea în zilele acestea în care căsătoriile se 
strică şi se dezintegrează? 

Înfigându-şi la întâmplare furculita prin porţia ei de 
homar Thermidor, Sierra îşi aminti că Alex o invitase anul 


trecut să-l însoțească la Târgul consumatorilor de aparate 
electronice!” din Las Vegas. 

— Dar cum rămâne cu mama? spusese ea. 

— Ce are CES de-a face cu mama ta? 

— Păi vine în vizită. Ştiai asta! Ţi-am spus de câteva 
săptămâni. 

— Dar şi tu ştiai de CES! apoi înjurase în spaniolă. 
Ţi-am spus data. 

— Ba nu mi-ai spus! 

— Sun-o pe mama ta şi roag-o să-şi amâne sosirea cu 
o săptămână. 

— Şi ce, ar trebui să-şi schimbe tot programul doar 
să-ți facă ţie pe plac? 

— E pensionară. Ce program are ea de trebuie să şi-l 
schimbe? Până la urmă ea nu se dusese la CES, cu toate că 
o sunase pe mama ei şi-şi schimbaseră planurile. În loc să 
vină mama ei la ei, Sierra se dusese cu copiii la ea şi-şi 
petrecu opt zile în Healdsburg. Mama ei slăbise mult şi 
părea obosită, dar altfel era bine dispusă. Povestiseră 
ceasuri întregi şezând pe malul Memorial Beach, privindu-i 
pe copii cum se scăldau în Russian River. Sierra se întorsese 
apoi în North Hollywood plină de remuşcări, aproape 
înspăimântată de primirea pe care avea să i-o facă Alex. 
Conversațţiile lor la telefon fuseseră dificile şi dezlânate cât 
timp fusese în Healdsburg. Ea-şi ceruse iertare, iar lucrurile 
fuseseră apoi mai relaxate între ei pentru o vreme. 

Mai relaxate, dar nu la fel. 

Audra adusese vorba despre CES cu o seară înainte, 
când ea şi Alex luaseră cina acasă la Matt şi Laura. Steve 
spusese că o parte dintre noii membri ai echipei urmau să 
participe la rândul lor în acest an. Alex nici măcar nu se 

uitase la ea când sorbise din vinul său şi spusese că abia 
aştepta să facă o călătorie în Las Vegas. 

Înfigându-şi furculița într-o bucăţică de homar, Sierra 
se gândi că era în interesul căsniciei ei dacă îl însoțea de 
această dată. 

— N-ai fi interesată de aşa ceva, îi spusese Alex în 
aceeaşi seară când aduse vorba despre asta. 

— Ce te face să fii aşa de sigur? 

— Vor fi o mulțime de întâlniri şi o atmosferă de lux, şi 
o mulțime de oameni pe care nu-i cunoşti. lar pe cei pe 
care-i cunoşti, nu-i suporţi. 

— Presupun că te referi la faptul că şi Audra va fi 
acolo. 

— Da, Audra va fi acolo. Ea-l sprijină pe Steve trup şi 
suflet. 

lar ea auzi şi ceea ce el nu spusese: Ea nu-l sprijinea 
pe el. Se simți cuprinsă de furie; în ultima vreme, îi sărea 
atât de uşor ţandăra. Dar cine era de vină? Alex o repezea 
de fiecare dată. Ea nu-l sprijinea. Ea nu era o mamă bună, 
că de-ar fi fost, copiii ei ar fi luat note mai bune. Nu făcea 
nimic altceva decât să-i cheltuiască banii lui la club. A cui 
fusese de fapt ideea ca ea să meargă la club? 

— Aş vrea să te însoțesc anul acesta, insistase ea. El o 
privi enigmatic. 

— Ai spus că urăşti Vegasul. 

Ceea ce ura cu adevărat era felul în care el îşi amintea 
fiecare cuvințel pe care-l rostise ea vreodată, ca să i-l poată 
arunca la momentul oportun în față. Respirând rar, se 
strădui din răsputeri să se stăpânească. 

— N-am fost niciodată în Las Vegas, Alex. Aş vrea să 
văd şi eu cum este. 

El nu spusese nimic. Doar se uitase la ea. lar ea se 
întrebase atunci de ce îi cădea lui atât de greu să se 
hotărască. Nu-şi dorise anul trecut ca ea să-l însoțească? 


Nu o mai dorea alături de sine de această dată? 

— Bun, spuse el, iar ochii păreau să-şi piardă din 
asprime, dar nu vreau să vină şi copiii. Târgurile astea sunt 
muncă, nu o joacă. Ai face bine să nu uiţi nici tu asta. Nu 
voi putea să văd de tine. 

În sfârşit îndurător. 

— O să o întreb pe Marcia dacă ar deranja-o să-i las 
pe copii să-şi petreacă sfârşitul de săptămână la ea acasă. 

— Nu te aştepta la o excursie turistică, spuse el. Vom 
participa la o mulțime de cine de afaceri şi petreceri ale 
companiei. 

— Am nevoie de haine noi? 

— Întreab-o pe Audra. 


Doamne, tu n-auzi cum se roagă oamenii? 

Nu-ţi pasă? Mama zicea că i pasă, dar nu înțeleg cum 
se poate, cu Marele Necaz care a dat peste noi. Eu una mă 
îndoiesc până şi că exişti. 

Uneori nu cred că lucrurile s-ar putea înrăutăți mai 
mult de atât. Dar apoi îmi dau seama că se pot. Mai întâi a 
plecat James. Apoi a venit Sally Mae ca nevasta lui Matt. 
Apoi a murit Mama, apoi Papa s-a apucat de whiskey. Şi ca 
şi când toate astea n-ar fi rău distul, a mai plecat şi Lucas 
şi-a luat calul cel mai bun cu el. Doamne, ce altceva o să ne 
mai iei acum? 

Mama obişnuia să zică că Tu eşti în controlul tuturor 
lucrurilor. Şi-atunci, ceaş vrea eu să te întreb este de ce 
îngădui în viața noastră atâta Suferință şi Durere? 

Sally Mae se simte rău cea mai mare parte din timp. E 
speriată mereu. Nimic nu o bucură. Dacă Matt e ieşit cu 
lucru, plânge după el, iar dacă e pe-acasă, ţipă la el. Ea zice 
că vrea să se ducă acasă la bunica ei din Fever River. Matt 
nu vrea să se ducă şi tata iei sa spălat pe mâini de ea în 
ziua când s-o măritat. 


Papa lucrează toată ziua şi bea toată noaptea până 
adoarme. Şi cu toate că lucrează atât de greu, nu se pare că 
va fi un an bun. 

N-am mai mâncat carne de o lună şi de când a furat 
Lucas puşca lu’ Papa, nici n-avem cum să facem rost de 
carne. 

Lucrurile nu pot fi mai rele de atât. 

M-am înşelat. 

N-o să îmi mai pun nădejdea în dumnezeu de aici 
înainte. Nu există dumnezeu. Nu există decât iadul pe 
pământ. Mama e norocoasă. Şi Sally Mae e, acum că a 
murit. Ele nu mai au griji. Restul din noi trebuie să ne 
descurcăm cu ce-au făcut ele. Mama şi nădejdea ei după rai. 
Şi Sally Mae care ştia că se ducea în iad. 

Nu ştiu ce o să mă fac acum cu copilu” ăsta. 

Matt a ars câmpurile lui Papa ieri. Şi a avea toate 
motivele. Sally Mae i-a zis că copilu’ nu-i a lui. Ea ştia că 
moare şi asta a băgat spaima în ea. Aşa că i-a zis adevărul 
ăsta groaznic Crezi că tu eşti tată, Matthew? A trebuit să te 
duci la Fever River cu Lucas, nu? Ştiam eu ce aveai să 
gândeşti despre mine când aveai să te întorci. Am vrut să te 
rănesc înainte să mă răneşti tu pe mine. O, şi am făcut-o. Nu 
am vrut să-ți zic, da” nu pot să mor cu păcatul acesta pe cap. 
Nu vreau să ajung în iad. M-auzi? Matt a zis că ce tot spui 
acolo? Şi Sally Mae a zis Copilu” nu-i al tău. Taică-tu l-a pus 
în mine. Matt a făcut-o că-i mincinoasă şi ea a zis să se ducă 
să-l întrebe. Şi el s-a dus. 

Papa a zis că era băut când a venit la el şi să culcat cu 
el ca o nevastă. El nu ştia ce făcea. Matt a înnebunit de tot. 
L-a bătut pe Papa deam crezut căl omoară. Pe mine ma 
aruncat de trei ori cât colo înainte să-l pot opri. Şi Papa 
zăcea pe jos şi sângera. Matt a dat foc la câmp. Nu l-am mai 
văzut de atunci. 

Sally Mae urla îngrozitor. Mia zburlit părul pe ceafă. 


Copilu” a venit odată cu focul. Era atât de mult fum că mă 
ardeau ochii. Focul nu s-a atins de casă. Vântul so 
schimbat şi s-a întors de la câmp spre păduri şi spre pârâu. 
Dacă n-ar fi fost aşa, Papa, Sally Mae, copilu” şi cu mine am 
fi murit toți. 

Copilu” a ieşit din ea la apus, şi-a venit cu mult sânge. 
N-am văzut niciodată atâta sânge. A umplut toată saltiaua 
de paie şi după aia a curs sub pat. Papa a venit în casă 
când l-am strigat, dar el s-a oprit în prag. Am tot urlat la el 
să mă ajute. Dar el a zis să las copilu’ dracului să moară 
odată cu ea. A zis că n-aveau decât să se ducă să-l 
întâlnească pe diavolu împreună. 

Dar eu n-am putut. Nu pot să las copilu' ăsta să 
moară. Mama lui a fost o nebună, şi tatăl lui un bețiv. Şi 
asta înseamnă că el trebuie să moară? 

Papa a zis că n-are de gând să aibă puiul de drac a lui 
Sally Mae în casa lui. Eu am zis că nu-i drac, căi copilu” lui. 
Şi-atunci el m-a blestemat. A zis că nu mai sunt fiica lui. A 
zis că dacă nu plec din casa aia, o să mă omoare şi pe mine 
şi pe copil. 

Îl aud pe Papa cum îi sapă mormântul. N-o să fie nicio 
înmormântare sau vreo cruce şi o să ardă toate lucrurile ei 
şi patul în care a dormit ea cu Matthew. 

El ar trebui să ardă odată cu ele. 

M-am hotărât să-i zic Joshua!8 la copil. Nu-i un nume 
de familie ca Matthew sau Lucas. Dar de ce-ar vrea cineva 
să facă parte din familia asta? îmi place cum sună Joshua. 
Am citit de el în Biblie. Mama cânta de Joshua care a sunat 
din trâmbiță şi cum s-au prăbuşit toate zidurile de la 
Ierihon. 

Poate că plânsul lui Joshua o să dărâme toate zidurile 


18 Iosua, în româneşte (n.trad.). 


lui Papa. Şi o să ne lase să ne întoarcem acasă şi să locuim 
în casă înainte să vină iarna. 

Poate că Joshua nu-i un nume bun pentru copilu” 
acesta. El naa venit în lumea asta să îşi ducă familia în Ţara 
Pruamisă. De când sa născut na adus decât necaz. 

Azi a vemit predicatorul. 

A zis că o doamnă de dincol de râu îşi doreşte tare 
mult copilu”. I-am zis că ea ar trebui să vorbească cu soțul 
ei despre asta şi nu să-l trimită pe predicator la mine. 
Predicatorul a zis că dacă renunţ la copil, Papa s-ar putea 
să-mi ierte păcatele şi să mă lase să mă întorc în casă. L-am 
întrebat pe predicator dacă ştia ce s-a întâmplat şi el a zis 
că ştia tot ce trebuia să ştie şi eu i-am zis atunci că nu ştia 
nimic. Atunci el so umflat ca o broască râioasă şi s-a făcut 
rooşu. A zis că o fată nemăritată cu copil n-ar trebui să 
vorbbească aşa cum vorbeam eu cu el şi că nu era de mirare 
că Papa ma aruncat din casă. A zis că Papa a făcut foarte 
bbine. A zis că în vecchime m-ar fi omorât cu pietre pentru 
ce făcusem. Eu n-am mai zis nimic până n-o plecat. 

Nimeni n-o să-l ia pe Joshua de la mine. 

Azi am încercat să vorbesc cu Papa, dar el a trecut pe 
lângă mine de parcă nici nu erann acolo. M-am dus după el 
pe câmpul | ars şi m-am rugat de el, dar el părea că nu mo 
auzit până nu so apucat Joshua de plâns. Atunci so întors 
şi s-o uitat la mine. Niciodată n-am mai văzut aşa o privire 
pe fața lui. De fapt n-am mai văzut aşa o privire la nimeni. A 
zis să plec de-acolo că de nu ne omoară pe amândoi. 

Am zis că vine iarna, Papa. Vrei să murim? 

A zis că da. 

Azi a căzut prima zăpadă. Capra nu mai prea dă lapte. 
Se pare că n-am reuşit să scap copilu” ăsta de la moarte. Nu 
lam făcut decât să sufere. 

Preabunull reverend a venit iar azi. A zis că dacă nul 
trimit pe copil la doamna de peste râu, Papa o să mă trimită 


pe mine şi pe copil la sora Mamei din Fever River cu familia 
Reinholtz, familia de nemți care se mută de aici. 
Predicatorul a zis că ei au pierdut doi copii de friguri acum o 
lună şi că nu mai suportă să mai stea o iarnă. Ar fi un gest 
de bunătate creştină dacă le-aş da lor copilu”. Am zis că 
dacă or putut să aibă doi copii ai lor, puteau să facă şi alții, 
dar eu nu dădeam sânge din sângele meu la străini, aşa, 
pentru nimic. El a zis că nu-s pocăită şi că-s arogantă. Când 
n-am zis nimic, mo întrebat dacă ştiu cei aia arogantă. l-am 
zis căi atunci când cineva îşi închipuie că ştie tot ce e de 
ştiut şi de fapt nu ştie absolut nimic. 

A zis că o să ajung în iad. Poate că acolo o să ajung. 
Tot ce ştiu sigur e că preabunului reverend i-ar fi mai greu 
să înghită adevărul decât toate minciunile la care stă şi 
rumegă. Adevărul lar sugruma de moarte. 

Eu una no să-i zic ce s-a întâmplat. E mai bine să 
creadă că Joshua e al meu decât să ştie de unde vine. E 
destul de rău că ştie Dumnezeu, nu mai trebuie să afle toată 
lumea. 

Iar lui Dumnezeu nu-i pasă. 

N-am crezut că Mătuşa Martha mar lăsa să trec pragul 
casei ei frumoase. Familia Reinholtz mi-a zis să aştept o oră 
înainte să intru în Fever River. Oraşul se cheamă Galena 
acum, după minereul pe care-l scot din mină. Reinholtz n-a 
vrut să afle nimeni că au ceva de-a face cu o fată care avea 
copil şi fără soț şi nici măcar nu ştia unde se duce. Aşa că 
am făcut cum mi-a cerut şi am aşteptat până so lăsat seara 
înainte să intru în oraş. Am întrebat primul om pe care l-am 
întâlnit unde stă Martha Werner. Băiatul ma dus până 
acolo. Aproape am căzut pe spate când am văzut oraşul. E 
atât de mare şi chiar pe o stradă pe deal. Două etaje de 
lemn şi piatră, cu scară pe o parte. 

Când am bătut, o ieşit o femeie neagră. Am întrebat de 
Martha Werner. Ea a strigat după Clovis. Un bărbat negru a 


venit repede şi a început să-mi dezlege funia de la mijloc. 
M-am speriat atunci şi am zis că nu-l las să-mi ia capra. 
Copilul meu are nevoie de lapte să nu moară. Ela zis că o 
să se îngrijească de capră să aibă ce mânca şi ce bea. 

Mătuşa Martha e cea mai frumoasă femeie din câte am 
văzut. Purta o rochie galbenă cu dantelă albă. A ştiut 
imediat cine eram. A zis că seamăn cu Mama. La luat pe 
Joshua din braţele mele. A făcut o treabă bună, pentru că 
oricum ieu nu mai puteam. E drum lung de acasă până la 
Fever River sau Galena sau cum io fi spunând. Mai rău încă 
dacă trebuie să înghiți praf într-o căruță. N-am vrut să şez 
pe mobila ei cu hainele mele murdare, dar femeia neagră ma 
luat de unde m-am pus şi ma forțat să şed pe canapea. 

Pe femeia neagră o cheamă Betsy. Ea mo dus în 
bucătărie şi mo pus lângă sobă. Mătuşa Martha so ocupat 
de Joshua. Clovis o adus apă din fântâna din oraş şi Betsy a 
încălzit-o în nişte oale mari. Am întrebat de capră. A zis că 
capra e bine mersi şi că o luat cina şi a ieşit după aia să mai 
aducă încă o găleată cu apă. Betsy ma dezbrăcat de hainele 
mele şi mo băgat în cadă. Nu m-am simțit niciodată mai 
bine decât atunci când am simțit cum curge apă caldă pe 
mine. Ea mo spălat ca pe un copil în timp ce Mătuşa Martha 
lo scăldat şi s-o jucat cu Joshua. Betsy a zis să nu-mi mai 
fac griji de capră. Bărbatu meu Clovis va avea grijă de ea. 

Când Joshua so apucat să plângă, Betsy so dus afară 
în spate şi o muls capra. Mătuşa Martha so pus într-un 
leagăn lângă sobă şi i-a dat lui Joshua să mănânce şi cânta 
cântecul Mamei. Am plâns. Nu mă puteam opri. Aşa cum 
stăteam în apa caldă, lacrimile nu mi se mai opreau. 

Mătuşa Martha mi-o dat un pat adevărat în care să 
dorm şi o cameră numai a mea. Joshua a dormit cu mine. 
N-a mai dormit într-un pat niciodată. De fapt, nici eu n-am 
mai văzut aşa pat în toată viața mea. E din metal lucitor ca 
aurul, cu un cort de dantelă deasupra capului. Mătuşa 


Martha a zis că a fost a Mamei înainte să fugă cu Papa. A zis 
că Papa al ei a dat comandă pentru patul acesta, şi după aia 
lo trimis tocmai de la New York. 

Mă întreb dacă James o fi reuşit să ajungă la New 
York aşa cum şi-o dorit. Poate că o fi ajuns şi-n China până 
acum. 

Mătuşa Martha nu mă prea întreabă nimic. Şi nici nu 
se uită la mine aşa cum se uită majoritatea oamenilor. Azi a 
fost familia Reinholtz la biserică şi nici nusor uitat la mine. 
Pe drum acasă i-am zis Mătuşii Martha că Joshua e fiul lui 
Sally Mae. E pe jumătate adevărat. Ea a plâns şi mo sărutat. 
A zis că mă iubeşte şi că pot trăi cu ea pentru totdeauna, 
dacă vreau. A zis Nu trebuie să te îngrijeşti de ce zice lumea. 
Adevărul va ieşi întotdeauna la iveală într-o bună zi. 

Sper că nu şi adevărul ăsta. 

Mătuşa Martha are aceeaşi părere despre ieducasie ca 
şi Mama. Zice că am minte bună pe care trebuie să o umplu 
cu lucruri bune. Şi atunci pentru asta, mă învaţă să citesc, 
să scriesc, să număr şi mă învaţă din Biblie. Zice că singura 
cale să faci bine în viața asta este să cunoşti cuvântul lui 
Dumnezeu. Mama ştia Biblia din scoarță în scoarță şi asta 
nu i-a făcut niciun bine. Dar nu i-am zis Mătuşii Martha 
asta. Mai bine ştiu că mănânc pietre decât să o rănesc. O 
face viața destul de uşor şi aşa. 


CAPITOLUL 8 


Sierra umbla singură pe culoarele aglomerate ale 
Târgului de Electronice Consumabile. Centrul convenției era 
un furnicar de activitate. Îi amintea de un bâlci statal cu 
atmosfera de carnaval-doar că aici erau puţini oameni cu 
vârsta de peste treizeci de ani şi toți erau îmbrăcați în 
costume. 

Standuri imense se aliniau de ambele părți ale 
culoarelor acoperite de covoare. Se derulau videoclipuri ale 
celor mai noi jocuri. Peste tot se vedea lucrări de artă 
animată în culori vibrante, țipătoare. Era amețitor pentru 
ochi şi urechi. Văzu un bărbat scund ce purta un costum 
demodat şi ochelari cu rame cu strasuri, discutând cu 
câţiva bărbaţi mai înalți îmbrăcaţi la costum. Îşi dădea 
seama după atenția pe care i-o acordau că era cineva 
important din branşă. 

Uneori îşi dădea seama dacă cineva era important, dar 
alteori nu. Cu o seară înainte, Alex îi făcuse cunoştinţă cu 
un bărbat la o petrecere. Bărbatul părea cu totul obişnuit, 
până când se despărțiră de el, iar Alex o informă că cei de la 
compania acestuia îi construise un studio de două milioane 
de dolari la el acasă, pentru ca el să poată lucra la 
sonorizarea jocurilor. 

Cineva se ciocni de ea, se uită imediat la ecusonul ei, 
îşi ceru scuze şi îşi văzu de drum. Toţi oamenii studiau 
ecusoanele celorlalți. Alex îi mirosea pe toți reprezentanții de 
vânzări şi pe reporteri ca un câine care-şi mirosea de 
departe prada. Nu că ar fi trebuit să se străduiască prea 
mult. Reporterii de la Game Informer, Blaster Magazine şi 
Next Generation se luptau să se programeze în agenda lui. 

Pierdută în labirintul de standuri şi oameni, Sierra 
încercă să-şi dea seama unde se află şi să găsească drumul 
înapoi spre standul Beyond Tomorrow. Era aproape ora 


cinci, iar Alex îi spusese că la cinci aveau să se întâlnească 
acolo. Trebuiau să urce în camerele lor şi să se schimbe 
pentru o cină de afaceri. Standul Beyond Tomorrow era 
aproape de centru, cu un ecran imens pe care era prezentat 
ultimul joc al lui Alex: Camouflage. 

Unde se întorcea, toți vorbeau în jargon IT. —- Au cel 
mai bun FMV din branşă, trâmbiță un bărbat, referindu-se 
la full-motion video. Alex îi explicase că în tehnica FMV, 
actorii erau cei care se luptau în fața camerelor de filmat, 
după care secvențele filmate erau introduse în computer, 
pentru a genera o grafică cât mai asemănătoare cu 
realitatea. Companiile foloseau apoi metode cut & paste 
pentru a aplica FMV. Auzi oamenii discutând despre texture 
mapping!” şi polygon graphics2 şi nu avea nici cea mai 
mică idee despre ce discutau. La cină, îl ascultase pe Alex 
discutând despre serviciul său şi despre cel mai nou joc al 
său. Radia de siguranță de sine în timp ce răspundea 
întrebărilor şi îşi explica teoriile şi planurile. Reuşea să 
mențină atenţia tuturor invitaţilor săi, trezindu-le interesul. 
Această față a soțului ei nu o mai văzuse niciodată până 
atunci. Era mândră de el, de realizările sale evidente şi de 
abilitatea sa de a-i cuceri pe ceilalți. Cu toate astea se 
simţise permanent marginalizată - ca un fel de podoabă 
frumoasă, dar cu totul inutilă. După ce se făcură 
prezentările şi se schimbară amabilități, rămase ascultând. 
Conversaţia se purta în prezenţa ei, dar abia dacă îi adresa 
cineva şi ei vreo vorbă. Jumătate din timp nici măcar nu ştia 
despre ce discutau. 

— Te joci jocul soțului tău, Sierra? o întrebă unul din 


19 Tehnică de adăugare a detaliilor, a texturii unei suprafeţe sau a 
culorii la un model grafic computerizat sau 3D (n.trad.). 

20 Metodă folosită în grafica computerizată utilizând poligoane pentru a 
compune imagini care sunt aparent tridimensionale, (n.trad.). 


tineri în timp ce se servea cina. 

— Nu. Nu mă pasionează jocurile video. Sunt prea 
rapide şi prea complexe pentru mine. 

Alex râse. 

— Sierra preferă activitățile fizice, cum ar fi tenisul la 
country-club, manichiura şi shoppingul. 

Ceilalți bărbați râseră şi ei. Râse şi ea, prefăcându-se 
a-i gusta gluma în timp ce tot ce putea face era să-şi 
ascundă surpriza şi durerea pe care o simțea auzindu-i 
remarca. O spusese relaxat, de parcă ar fi fost chiar amuzat. 
Cu toate astea, se simți jignită. 

Oare aşa o vedea? Ca o tânără superficială care nu 
avea nimic semnificativ de făcut? 

Gândul acela o urmări toată noaptea şi ziua 
următoare. 

Doamne, nici măcar nu mai ştiu cine sunt. 

Înaintea ei era un ecran imens cu nişte războinici viu 
colorați ce-şi foloseau armele pentru a se ciopârți unul pe 
celălalt. Unul îl despică pe celălalt în două cu o secure, 
împroşcând în toate părțile cu un sânge de un roşu-neon. 
Scârbită, îşi întoarse privirea şi continuă să meargă. Cel 
puţin acum ştia unde se afla. Beyond Tomorrow era la două 
standuri mai încolo, la dreapta. 

Alex discuta cu doi bărbați în costume, în timp ce 
Elizabeth Langford, fermecătoarea directoare de marketing 
de la Beyond Tomorrow stătea alături de el cu un clip-bord 
în mână. Tânăra era îmbrăcată într-un costum de designer 
de un verde închis. I se potrivea ca o mănuşă pe trupul 
zvelt. Nicio urmă de rid sau încrețitură a pielii, nici măcar 
după o zi întreagă de stat în picioare şi discutat cu 
reprezentanți de vânzări. Părul lung şi blond al lui Elizabeth 
era încrețit într-o mulțime de bucle ce i se revărsau pe 
spate. 

Sierra o întâlnise pe Elizabeth doar de câteva ori şi o 


găsise distantă şi rezervată. Era foarte atrăgătoare, o 
profesionistă ambițioasă. Sierra nu se simțea deloc în largul 
ei în preajma acesteia, cu atât mai mult când îl văzu pe Alex 
povestind atât de relaxat cu ea. 

— Da, e tânără, spuse Audra în seara aceea la o 
petrecere. Sierra stătea alături de ea la hors d'oeuvres, 
sorbind din cupa de şampanie. Numai ce a împlinit douăzeci 
şi şase de ani acum câteva săptămâni. 

Alex şi Steve stăteau ceva mai încolo discutând despre 
afaceri cu câţiva reprezentanți de vânzări, care păreau mai 
interesați în a-i admira rochia mulară cu decolteu adânc. 
Designul simplu, elegant costase mult. Chiar foarte mult. 

— A absolvit în Wellesley, spuse Audra, lăsându-şi 
cupa de şampanie din mână „pentru a-şi pune nişte caviar 
pe o felioară mică şi rotundă de pâine prăjită. Şi-a luat 
masteratul în marketing la Columbia. Sierra o privi pe 
tânăra femeie îndreptându-se spre ringul de dans cu unul 
dintre reprezentanți. Unduirile grațioase ale lui Elizabeth 
erau un contrast puternic cu mişcările pline de entuziasm 
ale partenerului ei. 

— E foarte drăguță, spuse Sierra, observând felul în 
care o priveau atât Alex, cât şi Steve. 

— Într-adevăr, făcu Audra enigmatică. Ştie cum să se 
vândă. Şi-a terminat şcoala în Ellveţia şi tot acolo şi-a făcut 
intrarea în societate, îşi ridică din nou cupa de şampanie. 
Am întrebat-o ceva despre asta, dar ea neagă totul. Presiuni 
din partea familiei. E de înțeles. Muşcă delicat din bucata de 
pâine. Tatăl ei este descendent al unuia dintre pelerinii de la 
bordul navei Mayflower. Colaborează strâns cu Alex, 
continuă Audra întorcându-se spre Sierra. 

Cumva, în spatele cuvintelor Audrei se ascundea o 
avertizare. Reuşiră să semene îndoială şi teamă în sufletul 
ei. 

— Îţi place de Elizabeth? îl întrebă Sierra pe Alex mai 


târziu în camera lor de hotel. 

— E pricepută în slujba ei, spuse el, desfăcându-şi 
cravata. 

După ce-i puse sacoul Pe umeraş, Sierra aşteptă ca el 
să continue. Cum el nu mai spuse nimic, ea se întoarse 
privindu-l cum stătea lângă geamul ce dezvăluia toate 
luminile din Las Vegas. Era atât de frumos, încât simţi un 
junghi în piept. Ce femeie n-ar fi atrasă de el? El îşi scoase 
cămaşa din pantalonii de costum şi o descheie la gât. 

Stomacul Sierrei începu să-i tremure. Cât timp trecuse 
de când se uniseră dintr-o nevoie pasionată unul de 
celălalt? Cât timp trecuse de când el nu o mai ținuse în 
braţe şi îi spusese că o iubeşte? îl iubea atât de mult. Avea 
nevoie de el. Cu toate astea, el părea atât de distant, de 
îngândurat. Indiferent ce gânduri îi treceau acum prin 
minte, îl tulburau. Oare lucrurile nu merseseră bine în 
seara aceasta? Sau să fi fost altceva? 

O durea gâtul. Ar fi vrut să spună ceva, dar nu reuşea 
să articuleze niciun sunet. Se certaseră atât de des în ultima 
vreme, de obicei pentru cele mai neînsemnate lucruri. Nu 
era sigură cum ar fi reacționat Alex dacă dădea să-l atingă. 
Îşi dorea să fie din nou aproape de el, aşa cum erau pe 
vremea când puteau vorbi despre orice, când se simțea ca în 
rai doar pentru faptul că puteau fi împreună şi se puteau 
atinge unul pe celălalt. Acum, avea nevoie de tot curajul de 
care era în stare pentru a traversa toată camera. 

Îi îndepărtă mâinile, şi se apucă să-i descheie ea 
cămaşa. 

— Te iubesc, Alex. El nu spuse nimic. Nu o atinse. Dar 
nici nu se trase din mâinile ei. Când termină, îşi ridică 
privirea la el. O să te iubesc întotdeauna. 

Încruntându-se, o privi cercetător în ochi. 

Nu reuşi să înțeleagă expresia feței lui. Dintr-odată o 
cuprinse frica, şi nici măcar n-ar fi putut spune de ce. 


Privirea lui se îmblânzi. Oftând, îi cuprinse fața în 
mâini. 

— Întotdeauna am fost înnebunit după tine, Sierra, 
spuse el, cu voce baritonală şi răguşită în timp ce degetele 
sale îi atingeau pielea. Nu părea însă deloc fericit în timp ce 
o spunea. 

— Te amo muchisimo, îi spuse ea în şoaptă. 

El îi despleti coada împletită. Îşi îngropă degetele în 
părul ei şi o sărută. 

Oftând uşurată, se lăsă copleşită de pasiune. 

Nimic nu s-a schimbat, chiar deloc, îşi spuse ea, 
dorindu-şi cu disperare să poată crede asta. 


A trecut mult timp de când am scris în jurnalul 
acesta. 

Am avut puţin timp de altceva în ultimele luni în afară 
de temele pe care mi le pregăteşte Mătuşa Martha. 

Nu mă plâng. Ea zice că are Mari Aşteptări de la mine. 
Când mă descurc bine, ea e mai încântată decât mine. În 
timp ce toți ceilalți din oraş par să se uite la mine de parcă 
aş fi posedată de demoni, Mătuşa Martha se delectează de-a 
dreptul în mine. Nu înţeleg nici în ruptul capului de ce. Pun 
întrebări legat de tot ce mă învaţă ea. Ea mă ascultă şi nu 
mă judecă, în timp ce alții nu mi-ar fi dăruit nici măcar o zi 
din viața lor. 

Mătuşa Martha îmi spune că eu sunt darul lui 
Dumnezeu pentru ea. N-a fost niciodată căsătorită şi nu a 
avut niciodată copii. Acum, are doi, pe mine şi pe Joshua. 

Joshua creşte atât de repede. Uneori mi se face frică. 
O văd pe Sally Mae în el. Are ochii ei albaştri şi părul ei 
auriu. Îl văd şi pe Papa. Dar celelalte lucruri pe care le văd 
în el mă tulbură. Are firea aprinsă a lui Papa şi pofta de 
viaţă a lui Sally Mae. Îl iubesc atât de mult pe Joshua. Dar 
mă întreb ce se va alege de el. 


Toţi cei din Galena cred că Joshua e copilul meu. 
Foarte bine dacă cred aşa. Gândesc rău despre mine, dar cu 
el se poartă frumos. Cred că datorită Mătugşii Martha o fac. 
Ea este o adevărată Forță în comunitatea aceasta. Toţi o 
iubesc şi o respectă. Ea este cea mai delicată dintre doamne 
şi e dedicată facerii de Fapte Bune. lar pe mine mă tolerează 
de dragul ei. Îl iubesc pe Joshua pentru felul lui de-a fi. E 
frumos ca Sally Mae şi fermecător cum era Papa cândva. 
Mătuşa Martha spune că Papa a cucerit inima Mamei cu 
farmecul şi frumusețea lui. 

În seara asta n-am pace. Nu ştiu de ce. Am un 
sentiment din cele mai ciudate că o să se întâmple ceva. 
Rău sau bine. Nu ştiu. 

Thomas Atwood Houghton este ceea ce urma să se 
întâmple. El este un prieten vechi şi scump al Mătuşii 
Martha care a venit la ea în vizită. Toţi şuşoteau când a 
intrat el în biserică. E foarte cunoscut pentru că are Bani şi 
Pământ, şi Relaţii. Nu sunt sigură de ce se află acum aici. 
I-a spus Mătugşii Martha că a venit în Galena cu Afaceri, dar 
nu e deloc limpede ce fel de Afaceri. 

Eu am fost un şoc pentru el. S-a uitat atât de ciudat la 
mine când ne-am întâlnit. Ca vițelul, a zis Mătuşa Martha. 
Ea crede că s-a îndrăgostit de mine. Ea e foarte încântată, 
însă eu am presimțiri rele. 

Thomas se poartă frumos cu Mătuşa Martha. Joshua 
îl adoră. Toţi cei din Galena îl plac pe Thomas. Şi eu îl plac 
pe Thomas, dar el a fost foarte categoric că se gândeşte la 
Căsătorie. A vorbit cu Mătuşa Martha despre asta şi ea a 
vorbit cu mine. Nu ştiu de ce vrea el să se căsătorească cu 
mine. Nu există nicio tânără nemăritată din oraşul acesta 
care n-ar fi încântată de ideea de a fi soţia lui Thomas 
Atwood Houghton. E un om îndărătnic dacă se apucă să 
curteze o fată ce nu-i interesată de el. 

Mi-am luat inima în dinţi şi l-am întrebat drept în față 


la ce se gândea. A zis că nu îşi dorea o fată stupidă, ci o fată 
care-şi spunea părerea. Am spus că Mătuşa Martha îşi 
spune părerea. El a zis că Martha este cea mai scumpă şi 
mai bună prietenă a lui. l-am spus că ar fi înțelept să se 
căsătorească cu ea. E mult mai potrivită pentru el, şi mai 
apropiată de vârsta lui. El a zis că e o chestiune de dragoste 
şi nu de cât de practic ar fi. 

Mi se pare că eu cât mă împotrivesc eu mai tare, cu 
atât el e mai hotărât să mă facă soția lui. Aşa că o să mă 
apuc să fac pe proasta. Poate că asta o să-l facă să mă lase 
în pace. 

Anunţul logodnei mele cu Thomas mi-a schimbat viața 
cu totul. Oamenii au început acum să-mi vorbească. Sunt 
chiar Politicoşi. Unii se prefac a-mi fi prieteni. Elmira 
Standish a insistat să servesc ceaiul într-o după-amiază cu 
ea, şi să particip la vizitele făcute de doamnele de la 
Women’s Society. Mătuşa Martha este membră. Ea nu s-a 
mai dus la nicio întâlnire de când am venit să locuiesc la ea, 
dar a venit ieri cu mine. Sunt recunoscătoare că a venit. 

Câteva doamne tinere au vorbit cu mine, acum că 
sunt socotită o companie acceptabilă. Mămicile lor au fost 
cu ochii pe noi, dar nu le-au chemat imediat de lângă mine. 
Fetele erau pline de întrebări, dar nu despre Thomas, ci 
despre tatăl lui Joshua. Am simţit cum toată fața îmi ia foc. 
O fată a spus că au auzit că tatăl copilului meu este un om 
din munți care şi-a petrecut iarna în casa noastră. Alta a 
auzit că era un comis-voiajor. O fată mi-a spus că mama ei 
era foarte supărată că eu l-am fermecat pe Thomas la fel 
cum l-a fermecat şi Sally Mae Grayson pe sărmanul Noah 
Carnegie. Am întrebat-o despre ce e vorba. 

Ei o țin minte pe Sally Mae. Sărmana ei bunică a 
murit înainte să sosesc eu aici. O fată a spus că bătrâna 
doamnă Grayson s-a dus în cer, ca să nu sufere din nou 
iadul cu Sally Mae. Am întrebat ce voia să spună, şi atunci o 


alta a zis că Sally Mae era felul acela de fată care reuşea să 
sucească capul bărbaţilor care erau prea buni pentru ea. Se 
uita drept la mine când a spus asta, şi am înțeles exact ce 
voia să spună. Alta a zis că ultimul logodnic al lui Sally Mae 
a fost Noali, fiul unuia dintre prezbiterii bisericii. A venit să 
îi mărturisească bunicii lui Sally Mae despre ce făceau ei doi 
când ieşeau duminica cu căruța împreună. Cealaltă fată 
care se uita la mine a spus că ştia ce ar face o fată ca ea să 
pună mâna pe un bărbat. Cealaltă a zis că Noah era un 
prost şi că a vrut să se însoare cu Sally Mae ca să îndrepte 
lucrurile. Atunci m-am gândit la Matthew şi cum a îndreptat 
el lucrurile. Însă lui Noah i-a băgat minţile în cap doamna 
Grayson. Ea a trimis-o pe Sally Mae să-şi facă bagajele. 
După asta, doamna Grayson n-a mai ieşit niciodată din 
casă. Doctorul s-a dus la ea, şi oamenii au început să 
întrebe de ea. Dar toți au înţeles atunci că sărmana femeie 
s-a retras din lume de ruşine că Sally Mae era nepoata cei. 
Cât despre săracul Noah, până la urmă i-au venit minţile la 
cap şi şi-a dat seama ce fel de fată era Sally Mae. Şi când 
şi-a dat seama, a fost atât de copleşit de ruşine şi de durere, 
că s-a ridicat în picioare în biserică şi şi-a mărturisit 
păcatele în fața întregii adunări. Şi uite aşa a ajuns să ştie 
toată lumea din oraş ce s-a întâmplat. 

Una din ele zicea că e curioasă dacă Sally Mae o să se 
mai întoarcă vreodată în Galena, după Marele Scandal pe 
care l-a provocat. Mi-am ţinut gura. Eram eu însămi 
copleşită în momentul acela. Aproape că mi-a scăpat că 
Sally Mae mi-a distrus familia. Dar de-aş fi spus asta, s-ar fi 
năpustit asupra mea ca nişte ciori, dorind să ştie cu orice 
preț toate detaliile murdare despre cum şi ce s-a întâmplat. 
Dacă le-aş fi răspuns, ar fi împrăştiat Groaznicul Adevăr 
prin tot oraşul, ca balega pe câmp. 

Pentru Joshua e mai bine să creadă toți că e al meu, 
decât să ştie că e al lui Sally Mae Grayson. 


Sărmanul Matthew. Plâng de fiecare dată când mă 
gândesc la el. Mi-e îngrozitor de dor de el. La fel cum mi-e 
dor şi de Mama. Mă întreb unde s-o fi dus după ce a dat foc 
la câmpurile lui Papa. Mă întreb dacă o să-l mai văd 
vreodată. Şi dacă da, ce are să-mi zică de Joshua? Oare 
m-ar uri la fel cum mă urăşte Papa? Cred că da. Dar asta 
nu mă face să mă răzgândesc cu privire la ce am făcut şi de 
ce. 

Mătuşa Martha spune în fiecare zi că Dumnezeu este 
în control. Dacă e adevărat, atunci Dumnezeu a făcut mare 
belea. Mătuşa Martha spune că există un scop în spatele a 
tot ce se întâmplă. Ea spune că Dumnezeu are un Plan 
pentru fiecare. Mi-a venit să urlu la ea când a spus asta. 
Oare a fost planul lui Dumnezeu când Mama a murit 
singură, înecată în propriul ei sânge? Să fi fost planul lui 
Dumnezeu că Matthew s-a însurat cu Sally Mae care a adus 
atâta durere în viața tuturor? Să fi fost planul lui Dumnezeu 
ca Papa să facă un copil cu soția fiului său? Şi cum 
rămânea cu bunul, iubitorul „credinciosul Matthew? Merita 
el tot ce a primit? Ce motiv bun exista pentru oricare din 
lucrurile Groaznice care s-au întâmplat? 

Mătuşa Martha nu ştie tot. Şi eu o să fiu ultima care o 
să-i spun. E fericită în Neştiința ei. Sper că Mătuşa Martha 
n-o să afle niciodată. N-aş vrea să ştie toată murdăria şi 
răutatea din viață. Mai bine mor decât să ştie şi ea de 
ruşinea pe care a adus-o Papa peste noi toți. lisus acesta al 
Mătuşii Martha îi vindecă pe cei bolnavi, îi înviază pe cei 
morți şi hrăneşte cinci mii de oameni. La fel ca şi lisus al 
Mamei. E mai bine pentru ea să creadă povestea aceasta 
frumoasă. 

Iisus — cel pe care-l cunosc eu - stă deoparte şi nu face 
nimic. Nu salvează pe nimeni şi nu stinge incendii. Ci le 
porneşte. Poate că e ca unul din zeii din Olimp despre care 
citeam. Le place să se joace cu oamenii. lar când se satură 


de cineva, îl aruncă deoparte, poate că asta a făcut şi 
Dumnezeu. S-a săturat de Mama şi de Sally Mae, şi de 
Matthew, şi de Papa. Poate că Tatăl nostru care eşti în 
ceruri este ca unul din zeii aceia. Nu mă pot abţine să nu 
mă gândesc dacă nu cumva ar fi mai bine ca lisus să şadă 
undeva şi să privească doar la spectacolul ce se desfăşoară 
sub picioarele Lui, dar să nu se implice deloc în el, nici cu 
bine „nici cu rău. 

Şi apoi mă întreb uneori dacă nu cumva lisus este 
doar un om dintr-o carte mare şi neagră. 

Nu mai ştiu. Nu suport să mă gândesc prea mult la 
asta. 

Când eram micuță şi culegeam împreună cu Mama 
flori de pe pajişte „mă gândeam că Dumnezeu era acolo 
împreună cu noi. Îl iubeam şi vorbeam cu El aşa cum mă 
învățase Mama. Mă gândeam că Dumnezeu este 
pretutindeni, chiar şi în interiorul nostru. Mama aşa spunea 
întotdeauna. Şi eu am crezut-o. Întotdeauna credeam tot ce 
spunea Mama. 

Acum nu mai cred în nimic. Doare mai puţin aşa. 


CAPITOLUL 9 


— Va trebui să-ţi găseşti o slujbă. 

Ochii negri ai lui Alex erau sumbri. 

— O slujbă? făcu ea uimită. Nu mai avusese nicio 
slujbă de când se căsătoriseră. De ce? 

— Pentru că facturile din ultimele şase luni au început 
să se adune, şi pentru că nu văd nicio altă ieşire din asta. 

— Spuneai că avem mai mulți bani decât ne trebuie. 

— Asta era înainte să te apuci tu să îţi iei prânzul la 
club în fiecare zi a săptămânii. Factura de luna trecută era 
de o mie patru sute de dolari! 

O aruncă pe biroul unde lucrase până atunci la 
registrul lor contabil. 

— O mie patru sute de dolari? întrebă ea stins, 
simțind cum i se scurge tot sângele din obraji. 

Alex înjură în spaniolă. 

— Tu chiar nu te oboseşti niciodată să arunci o privire 
la hârtiuțele pe care le semnezi sau să ţii socoteală de tot ce 
cheltuieşti? spuse el dezgustat. 

Cu mâna tremurând, luă factura şi se uită la ea. 
Plimbându-şi degetul de-a lungul coloanei, văzu că suma 
aceea nu i se datora în întregime. 

— Taxa verde şi cinele reprezintă mai bine de jumătate 
din factura asta. 

— Acelea sunt cheltuieli de afaceri! spuse el pornit. 

Dar tot din buzunarul lor trebuiau plătite până la 
sfârşitul anului, apoi taxele. Anul trecut trebuiseră să 
plătească mai mult. Iar acesta fusese un şoc pentru ei, după 
zece ani în care primiseră rambursări de taxe. 

— Alex, tu ai fost cel care m-ai încurajat să mă duc şi 
să mă întâlnesc... 

— Nu în fiecare zi a săptămânii! M-am gândit că dacă 
te vei duce la club vei găsi ceva constructiv de făcut cu 


timpul tău. Şedeai toată ziua prin casă, urmăreai telenovele, 
citeai romame şi te autocompătiimeai. 

Ea lăsă să-i cadă factura de la country-club înapoi pe 
birou. El dădea acum vina pe ea pentru toate problemele lor 
financiare. Ce convenabil. 

— Nu eu sunt cea care i-am dat lui Bruce Davies carte 
Manche şi apoi am sfârşit plătind optzeci şi şase de mii de 
dolari cheltuieli pentru decoraţiuni. Atunci au început 
problemele noastre. 

Un muşchi tresări pe maxilarul lui iar ochii i se 
întunecară. 

— Problema a început atunci când te-ai hotărât că 
aveai nevoie de un dulap plin de haine, ca să poţi ţine pasul 
cu Marcia Burtoa şi tot restul prietenelor lor burgheze. 

— Dacă e cineva burghez, atunci noi suntem aceia. 
Faţa lui Alex se împietri. 

— Tu eşti cea pe care mi-ai spus să-mi cumpăr niscai 
haine, continuă ea, coborând tonul. 

— Vreau să-mi dai cărțile tale de credit. 

— Nu eşti corect în privinţa asta! Întotdeauna dai vina 
numai pe mine. Tu te duci şi serveşti prânzul în restaurante 
scumpe în fiecare zi a săptămânii şi plăteşti şi pentru cel 
care se untâmplă să te însoțească. Numai săptămâna 
trecută ţi-ai cumpărat trei costume de la croitor şi o 
jumătate de duzină de cămăşi. Şi apoi spui că eu cheltuiesc 
prea mulți bani pe haine! 

— Eu îmi câştig existența. 

Ea încremeni când văzu expresia satisfăcută de pe fața 
lui. 

Şi ea lucra, nu că el ar fi observat vreodată ceva. Îi 
ducea pe copii la şcoală, şi îi aducea apoi acasă, îi ducea la 
activități sportive, la programările la doctor şi la dentist. 
Participa la şedinţele cu părinţii şi la orele deschise. Făcea 
planuri de meniuri, făcea cumpărături şi pregătea cina, cu 


toate că el era doar arareori acasă să se bucure de ea. Cine 
credea că ţinea casa curată toată săptămâna? Vreo 
menajeră? Cine îşi închipuia că spăla şi călca toate hainele 
lor şi se îngrijea ca toate costumele lui cele scumpe să fie 
curățate şi să atârne îngrijit în dulap? Ea îndeplinea toate 
cele o sută unu sarcini pe care i le dădea el zi de zi din 
nenorocita ei de viață, şi el nici nu se sinchisea să-i zică 
mulțumesc! 

Ochii i se umplură de lacrimi fierbinți. 

— Bine. Se simți copleşită de furie şi resentimente 
până tremura din tot corpul. Îşi luă poşeta, îşi scoase 
portmoneul şi extrase din el patru cărți de credit. I le aruncă 
pe birou. 

— Ce-o să faci acum? spuse Alex. Plângi? Asta o să 
rezolve o mulțime de lucruri, nu? 

— Nu. Mă duc să-mi găsesc de lucru. Alex îşi trecu 
frustrat o mână prin păr. 

— Ţine-ţi cardurile. Doar nu le folosi o vreme. Şi nu te 
mai gândi să-ți găseşti de lucru. Nu am chef să audă Steve 
ceva de mizeria asta. Râse batjocoritor. Ce-ai şi putea găsi? 
N-ai decât câteva luni de şcoală economică. Mare scofală! În 
orice loc de muncă unde te-ar primi pe tine nu ar da cine 
ştie ce salariu, spuse el, şi înjură. Doar stai departe de club 
o vreme până găsesc o cale să învârt cumva lucrurile şi să 
plătesc câteva din facturile astea. 

Sierra stătea în picioare înaintea lui, tăcută ca o 
stană. După plecarea lui, ea tăie cardurile de credit şi le 
aruncă în coşul cu facturi, unde cu siguranță avea să le 
găsească el. Apoi o sună pe Marcia. 

— Ştii pe cineva care face angajări? 

— Angajări? făcu Marcia surprinsă. 

— M-am săturat să mă simt ca un parazit, spuse ea, 
cu vocea tremurătoare. 

— Iarăşi te-ai certat cu Alex? 


— Trăiesc urşii în pădure? 

— Îmi pare rău, Sierra. 

— M-am săturat de asta, Marcia. Până peste cap. 

Se opri, strângând receptorul telefonului cu atâta 
putere în mână, încât o duru. 

— Ron Peirozo a trecut pe aici ieri şi îi spunea lui Tom 
că are mare nevoie de o secretară. Judy trebuie să nască 
spre sfârşitul lunii. Ai vreo pregătire ca secretară? 

— Am fost la colegiul de ştiinţe economice înainte să 
mă căsătoresc cu Alex, dar nu am absolvit. 

— Ei bine, organizaţiile caritabile trebuie să mai facă 
şi câte un act de caritate. 

— Caritate? Nu m-ai prezentat lui Ron Peirozo acum 
câteva luni la club? spuse Sierra... Nu i se păruse a arăta ca 
unul care lucra în domeniul actelor caritabile. 

— De fapt, da. Am uitat, spuse Marcia râzând. Te şi 
aud ce gândeşti acum. Nu, nu trăieşte din donațiile 
caritabile ale altora. Are banii lui. Bunicul lui a murit şi i-a 
lăsat moştenire o mulțime de bani, la fel ca şi o inimă 
dedicată filantropiei. Primul lucru pe care l-a făcut Ron a 
fost să doneze câteva sute de mii de dolari la facultatea sa 
alma mater ca burse pentru studenții minorităților. Apoi a 
fondat Outreach. De când îl cunosc pe Ron, întotdeauna a 
fost implicat într-un soi sau altul de activități comunitare. E 
generos şi absolut fermecător. Şi-apoi, relaţiile sale de 
familie îl pun în contact cu unii dintre cei mai influenți şi 
mai bogați oameni din ţară. Ar putea scoate bani din cel mai 
mare zgârcit dintre ei şi în acelaşi timp să-l facă să se simtă 
excelent în timp ce-şi semnează cecul. 

— Nu cred că ar fi interesat de una ca mine, spuse 
Sierra, convinsă de faptul că-i lipseau calificările pentru a 
lucra pentru un bărbat ca Ron Peirozo. 

— Prostii. Caută pe cineva care să se ocupe de 
aspectele birocratice. O să-l sun. Dacă postul e încă 


neocupat, te anunț, şi apoi te poţi ocupa să-ți faci o 
programare la el pentru un interviu. 

— Nu ştiu ce să spun, Marcia. 

— Dacă nu îndrăzmeşti, nu ajungi nicăieri. Trebuie 
să-ți iei viața în mâini. 

Sierra făcu cumpărăturile în piaţă şi luă două costume 
de-ale lui Alex de la curățătorie. Pe drum spre casă se opri 
la oficiul poştal spre a cumpăra nişte timbre. Pe ultima o 
lipise pe scrisoarea pe care i-o scrisese mamei ei în 
dimineața aceea. 

Când intră în bucătărie din garaj, auzi telefonul 
sunând. Lăsă costumele pe blatul de lucru, puse sacoşa cu 
cumpărături alături, şi se năpusti la telefon când acesta 
sună din nou. 

— Alo, spuse ea cu răsuflarea tăiată, aruncându-şi 
poşeta şi cheile pe blat. 

— Sierra? Sierra Madrid? 

— Da, spuse ea, încruntându-se uşor. Vocea 
bărbatului îi suna vag cunoscut, dar nu ştia de unde să-l ia. 

— Sunt Ron Peirozo. Marcia mi-a spus că te-ar 
interesa un loc de muncă. 

Ea simți cum îi ia fața foc. 

— Da, spuse ea simplu, în timp ce inima îi bătea 
nebuneşte. Credeam că ar trebui să fac ceva mai important 
decât numai să joc tenis şi să beau ceai cu gheaţă la club. 

El râse. 

— Tot o mai baţi la tenis pe Marcia? Ea începu să se 
relaxeze uşor. 

— Din când în când, dacă e cu garda jos. 

— Oare ar fi convenabil pentru tine dacă ai veni mâine 
dimineaţă pentru un interviu? 

— Ar fi foarte bine. La ce oră? 

— La nouă, dacă nu cumva e prea devreme pentru 
mâine, ținând cont că te anunț atât de târziu. 


— Ora nouă e foarte bine. 

— Îţi voi prezenta pe scurt postul. Odată ce voi face 
asta, s-ar putea să te răzgândeşti, şi să nu mai doreşti să 
lucrezi pentru mine. 

— Mă îndoiesc de asta, domnule Peirozo, dar s-ar 
putea ca dumneavoastră să vă răzgândiți. Cam cât v-a spus 
totuşi Marcia? 

— Doar că eşti în căutarea unui loc de muncă. 

— Am făcut colegiul la ştiinţe economice dar nu l-am 
absolvit. Practic, toată viața mea am fost soție şi mamă. 
Cam asta e. 

E] chicoti. 

— Mie-mi pare o responsabilitate destul de mare. 

— Aşa mă gândeam şi eu, spuse ea sec. Dar unii nu 
vor fi de acord. 

— Bun, spuse el încet, gândindu-se la remarca ei. Eşti 
pregătită să lucrezi din greu? 

— Da. 

— Eşti dispusă să înveți? 

— Da. 

— Accepti să fii îndrumată? 

— Da. 

— Ştii să baţi la maşină? 

— Da. 

— Dactilografiere? 

— Puțin. 

— Te califici. Ne vedem la nouă. Alex o sună la şase în 
seara aceea. 

— O să întârzii. Ce mai surpriză. Cina era deja la 
masă iar copiii mâncau. Steve şi cu mine trebuie să revedem 
încă o dată noile articole de promovare, continuă el când ea 
nu spuse nimic. 

— Şi ai vrea să îți păstrez cina caldă la cuptor, spuse 
ea, mândră de cât de calmă putea vorbi. 


— Nu, mersi. O să comandăm ceva aici. 

La zece jumătate renunţă să-l mai aştepte şi se duse la 
culcare. Se trezi la unu dimineaţă când auzi uşa garajului 
deschizându-se. Lăsase aprinsă lumina în baie ca atunci 
când va veni acasă, el să se descurce cu uşurinţă prin 
dormitor. 

— Tu şi Steve ați terminat tot ce ați avut de făcut? 
întrebă ea morocănoasă, privindu-l cum intră în dressing şi 
se dezbrăcă de haine. 

— Scuză-mă, mormăi el. N-am vrut să te trezesc. 
Scoţțându-şi sacoul, îl aruncă peste spătarul unui scaun şi 
se îndreptă în baia dormitorului lor. Îl auzi pornind duşul. 
Uşa de sticlă se închise cu un pocnet. Lăsă apa să curgă 
atât de mult, încât ea adormi adânc din nou şi nu se trezi 
decât când sună ceasul la cinci jumătate. 

— N-ai mutat alarma? spuse ea adormită. 

— Mă scol. 

Ea-şi îndepărtă părul de pe față. 

— Dar ai lucrat până la ora unu dimineaţă, Alex. Steve 
te transformă într-un sclav? 

El se ridică în şezut şi-şi trecu mâinile prin păr. 

— Steve va ajunge la birou la şase şi jumătate, spuse 
el, cu spatele la ea. 

Simți că ceva nu era în regulă. Oare era vorba de 
cearta pe care o avuseseră ieri? Ea avusese timp să se 
gândească la toate şi se liniştise. Se întinse şi dădu să-l 
atingă, dar înainte să apuce să o facă, el se ridică şi ieşi din 
dormitor. Dădu plapuma la o parte, cobori din pat, îşi luă 
capotul şi îl urmă. îl găsi în bucătărie, urmărind cafeaua ce 
umplea carafa. Ştia că o simte că e acolo, dar nu se uită la 
ea. Scoase carafa din automatul de cafea şi-şi turnă o cană 
cu cafea. 

— Ce-i cu tine, Alex? 

— Nimic, spuse el, şi un muşchi i se încordă pe 


maxilar. 

— Dacă e vorba de facturi, am... 

— Uite ce e, sunt obosit. N-am prea dormit cine ştie ce 
azi-noapte. 

— Eşti încă supărat pe mine. Crezi în continuare că eu 
sunt de vină. 

El se făcu mic. 

— Nu vreau să vorbesc despre asta, Sierra. Ea simțea 
cum el înalță un zid între ei. 

— Nu vrei de fapt să vorbim despre nimic, nu? El o 
privi, iar cu ochii o fulgeră. 

— Nu acum. 

— Bun. Poate că asta te va bucura. Am un interviu 
pentru o slujbă azi dimineaţă. Ai putea să-mi urezi noroc. Se 
întoarse şi se îndreptă spre dormitor înainte ca el să apuce 
să-i vadă lacrimile din ochi. 

Alex înjură şi trânti cana cu cafea pe masă. 

— Ţi-am spus să nu îţi cauţi de lucru! 

Ea trânti uşa dormitorului în urma ei. Luând aer în 
piept, îşi strânse pumnii. Îi venea să urle şi să plângă în 
acelaşi timp. Ce se întâmpla cu ei? Nu îşi mai puteau adresa 
nici două propoziții unul altuia fără să se certe. 

Alex intră în dormitor, părând supărat. 

— Nu trebuie să te duci la lucru. O să scădem puţin 
cheltuielile până recuperăm. Vreau să stai acasă. 

— De ce? Ca să ai un convenabil țap ispăşitor? Mi-ai 
spus că eu sunt de vină pentru facturile alea, Alex. Ai spus 
că cheltuiesc prea mult pe haine. Mi-ai spus că atunci când 
nu cheltuiesc toți banii aceia la club cu prietenele mele 
burgheze, zac prin casă şi urmăresc telenovele, citesc 
romane şi îmi plâng de milă! Abia mai reuşea să vadă ceva 
prin vălul de lacrimi ce-o orbea. 

— Eram furios, Sierra. Am spus multe lucruri. La fel şi 
tu! 


— M-am săturat să mă faci întotdeauna să mă simt că 
trăiesc din mila ta! Crezi că nu fac nimic prin casă. Ei bine, 
nu prea eşti prin preajmă să vezi ce fac! Singurul lucru care 
mai contează pentru tine este cât de mulți bani câştigă un 
om. Şi eu nu prea câştig mare lucru, nu, Alex? Şi asta mă 
face să arăt ca un nimic în ochii tăi. 

El făcu o grimasă. 

— N-am spus asta. 

— O spui în fiecare zi, în sute de moduri. Vocea i se 
frânse. Când el făcu un pas spre ea, ea se retrase doi înapoi. 
Erai atât de îngrijorat de ce ar putea zice Steve dacă soţia ta 
se duce la lucru. Ei bine, dacă sunt suficient de norocoasă 
să primesc slujba asta, poți să-i spui că lucrez la o 
organizație caritabilă. Poate că o să creadă că fac 
voluntariat. Intră în baie şi încuie uşa în urma ei. 

Paradoxal, spera ca el să bată la uşă şi să-i spună să 
iasă ca să poată discuta. Spera să spună că-i părea rău 
pentru faptul că o învinovăţise pe ea pentru problemele lor 
financiare şi să recunoască faptul că o parte din ele i se 
datorau lui. 

Dar el nu făcu nimic din toate astea. 

— Discutăm mai târziu despre asta, spuse el plat. Auzi 
uşile dressingului deschizându-se şi ştiu că se îmbrăca 
pentru a pleca la lucru. 

Sierra se aşeză deasupra pe scrin şi plânse în tăcere. 

— Te sun mai târziu, spuse Alex. Suna ca o altă 
promisiune goală. 

Când îi secară toate lacrimile, făcu un duş prelungit şi 
se hotări ce să îmbrace pentru interviul cu Ronal Peirozo. 
Brusc, obţinerea acestui post conta mai mult ca orice 
altceva. 

Clanton şi Carolyn nu prea vorbiră multe la micul 
dejun. Sierra ştia că îşi dădeau seama că ceva era altfel, dar 
nu voiau să ştie ce anume. Încercă să îi liniştească cumva, 


dar era mereu cu plânsul în vârful nasului, iar înăuntru, 
clocotea de furie. 

Intră pe porțile şcolii private, îi sărută pe amândoi de 
la-revedere, apoi le spuse că urmau să se revadă mai târziu. 

O jumătate de oră mai târziu, intra pe uşa din față a 
L.A. Outreach. Era ora nouă fix după ceasul ei. O femeie de 
vârstă mijlocie într-o rochie înflorată şedea la biroul de la 
recepţie. În timp ce vorbea la telefon, îşi ridică privirea şi îi 
zâmbi călduros. Când puse receptorul înapoi în furcă, spuse 
veselă: 

— Bună dimineața! Vai, dar ce costum frumos. 

— Vă mulțumesc, spuse Sierra, relaxată întrucâtva de 
căldura doamnei. Alesese un costum scump, de un maroniu 
gălbui, şi o bluză din mătase crem. Iar la rever îşi prinsese o 
broşă din aur ce întruchipa trei copii ce se țineau de mână. 
Mă numesc Sierra Madrid. Am o programare la domnul 
Peirozo. 

— Da. Vă aşteptam. Se ridică şi-i întinse mâna. Mă 
numesc Ariene Whiting. Să vă conduc, doamnă Madrid. O 
conduse pe Sierra pe un coridor apoi bătu la o uşă. Când o 
deschise, Sierra o văzu pe femeia mult mai tânără, evident 
însărcinată, ridicându-se de pe scaunul din fața biroului lui 
Ron Peirozo. Ea-i zâmbi cu căldură. 

Sierra se simți imediat îmbrăcată exagerat de elegant. 
Judy purta o rochie simplă pentru gravide. 

Ron purta blugi Levi, un sveter uşor de culoare pastel 
şi o haină sport bleumarin. 

— Ron, a venit Sierra Madrid, spuse Ariene, 
îndemnând-o să intre. Sierra, dumnealui este Ron Peirozo, 
şi secretara lui, Judy Franklin. 

După ce schimbară câteva amabilităţi, cele două femei 
ieşiră, lăsând-o singură cu Ron. 

— La timp, spuse el zâmbind. Îmi place asta. Te rog, ia 
loc. 


— Mulţumesc, spuse ea, şi se aşeză pe scaunul de pe 
care tocmai se ridicase Judy. Îşi încrucişă cu grijă picioarele 
şi-şi cuprinse mâinile în poală, sperând să nu arate cât de 
emoționată era. 

— Dă-mi voie să-ți povestesc câte ceva despre 
Outreach, pentru început, spuse Ron. Îşi  petrecu 
următoarea jumătate de oră  explicându-i misiunea 
organizației pe care o fondase în urmă cu mai puţin de cinci 
ani. Scopul principal pentru Outreach era de a plasa copii 
fără adăpost în cămine sigure şi a-i încuraja să devină 
cetățeni responsabili, productivi în comunitatea în care 
trăiau. Ron aduna bani şi îi cheltuia pe adăposturi şi pe 
familii adoptive. La fel de important, alcătuise o listă cu 
consilieri profesionişti care lucrau voluntar o parte din timp, 
ca mediatori între părinți şi copii fugiți de acasă. 

— Vrem să-i aducem pe aceşti copii înapoi în familiile 
lor, ori de câte ori este posibil. Uneori este nevoie de timp. 
Alteori, au nevoie de protecție. 

De asemenea, îşi alcătuise o listă extinsă cu agenții şi 
servicii disponibile pentru familiile aflate în dificultate. Mulţi 
dintre copiii care veneau în contact cu L.A. Outreach intrau 
în programe de dezintoxicare şi reabilitare după consum de 
droguri, tratament medical şi consiliere pentru incest, 
pentru abuz fizic şi emoţional, şi o serie de alte probleme 
grave. 

Câteva biserici de seamă denominaționale erau 
implicate în acest program, oferind îndrumători voluntari. 

— Am fost foarte norocoşi. Douăzeci de copii au reuşit 
să ia examenul de bacalaureat de sfârşit de liceu anul 
trecut. De patru ori mai mulți s-au întors în gimnazii şi licee 
din tot statul. Şase au intrat la colegiu în septembrie. 
Doisprezece sunt în şcoli profesionale. Douăzeci şi şapte au 
găsit loc de muncă anul acesta. Nu sunt nişte numere 
extraordinare, ştiu, dar fiecare caz în parte este important. 


Fiecare copil care intra în programul Outreach trebuia 
să petreacă două ore zilnic de luni până vineri în activități 
comunitare. 

— La început bombănesc, dar cooperează. După o 
vreme, învaţă că ajutându-i pe alții cresc în propriii lor ochi. 
Atunci încep să se schimbe, şi lucrurile devin încurajatoare. 

Ochii îi străluceau când vorbea. Nu încăpea îndoială 
că iubea ce făcea şi că-i iubea pe copiii pe care spera să-i 
poată ajuta. 

— Bisericile ne ajută mult în această etapă a 
programului. Copiii ăştia nu se apucă să adune gunoiul de 
pe nu ştiu ce drum. În schimb, tund gazonul pentru cei 
bătrâni, ajută în centre de zi, le servesc masa celor din 
închisoare, ajută la spitalele de convalescențţi, orice 
activitate care-i poate aduce în contact cu oameni din 
comunitatea lor. Zâmbi. Vei auzi oamenii vorbind despre 
faptul că se duc la FCDD. Nu te gândi la cine ştie ce. 
Înseamnă că se duc să „facă ceva din dragoste”. 

— Copiii sunt cei care vin aici pentru a se înrola în 
program? 

— În general nu. Din nefericire. Sincer, la început 
principala noastră problemă a fost să-i găsim pe copiii ăştia. 
Obişnuiam să mă duc în centru cu un prieten de-al meu şi 
să povestim cu copiii pe care-i găseam locuind pe stradă. 
Unii dintre ei nu aveau niciun motiv să aibă încredere 
într-un adult, darămite să-l mai şi asculte. Cu cât stai mai 
mult prin preajma lor, devine mai uşor. Am angajat şase din 
copiii care au trecut prin program să meargă pe străzi şi să 
dea şi altora de veste că existăm şi că suntem gata să le 
oferim ajutor celor care o doresc. Copiii ascultă mai bine de 
copii. 

Ron se aplecă înainte, iar ochii săi albaştri erau plini 
de o intensitate caldă şi de pasiune pentru ceea ce făcea. 

— Toată ideea programului este să implicăm cât mai 


mulți oameni din comunitate cu putinţă pentru a lucra cu 
aceşti copii, spuse el. În acelaşi timp, încercăm să nu 
depăşim anumite limite. Vreau ca oamenii să fie sinceri în 
ceea ce fac, nu oameni care să iasă în prim plan pentru a 
obţine ovaţii. E o lucrare om la om. Personală. Nu trimitem 
emailuri în masă pentru donații. Nu facem spoturi 
publicitare la radio sau televiziune. Nu angajăm celebrități 
care să ne prezideze comitetele sau staruri de cinema care 
să ne fie purtători de cuvânt. Nu decernăm premii sau 
felicitări publice. Şi nici nu batem din uşă în uşă pentru 
donații. 

— Şi atunci de unde aveţi bani pentru a finanța tot 
acest program? 

— Prin campanii de strângere de fonduri. În mare 
parte prin discuţii de la om la om. La început m-au ajutat 
câțiva prieteni. Eu vorbesc în fața a diferite adunări şi 
grupuri comunitare. Oamenii răspândesc apoi mesajul. Nu 
ne acoperim întotdeauna bugetul, dar Dumnezeu se 
îngrijeşte întotdeauna să avem suficienți bani pentru a ne 
acoperi nevoile. 

Ron Peirozo vorbea la fel de firesc de Dumnezeu cum o 
făcea şi mama ei, de parcă Cel Preainalt ar fi fost personal 
implicat în viața şi munca lui. Se simți relaxându-se şi mai 
mult. 

El se lăsă încet pe spate şi îi zâmbi. 

— În sfârşit ţi-ai descleştat mâinile. Sierra se roşi. 

— Speram să nu observați. 

— Observ multe lucruri, spuse el secretos, studiind-o. 

— Încă nu mi-aţi spus ce ar implica slujba pentru care 
aplic. 

— Simplu, spuse el, redevenind din nou omul de 
afaceri. Mă asişti în tot ce fac. 

— Sunt convinsă că e vorba de mult mai mult de atât, 
domnule Peirozo. 


— Spune-mi Ron. Eu am de gând să-ţi spun Sierra. 
Noi pe aici nu prea suntem formali. 

Ea simți cum devine tot mai încântată pe măsură ce-l 
asculta vorbind. El avea lucruri importante de făcut, şi 
dorea ca ea să-l ajute. Ştia că avea să-i placă să lucreze 
pentru Ron Peirozo. Dacă alegea să o angajeze. 

— Nu prea am multe calificări, spuse ea direct, 
dorindu-şi să ajungă la subiectul de bază. Poate că durea 
mai puțin dacă încheiau o dată toată povestea asta. 

E] îi zâmbi, cu privirea caldă. 

— Mă gândeam că deja am lămurit partea asta. Ştii să 
baţi la maşină. 

— Nouăzeci de cuvinte pe minut. 

— Şi să dactilografiezi. 

— Da, dar au trecut zece ani de când am făcut asta 
ultima oară. 

— Nu-ţi face griji. Eu îmi înregistrez pe casetă 
majoritatea scrisorilor în timp ce sunt prins în traficul de 
ora cinci după-amiaza. O să găseşti în fiecare dimineață o 
casetă pe birou. 

Vorbea de parcă i-ar fi şi oferit slujba deja. 

Ron îşi luă un creion şi începu să bată uşor cu el în 
masă. Avea mâini puternice, frumoase. Sierra observă că nu 
avea verighetă. 

— Salariul nu e cine ştie ce. Începem cu o mie patru 
sute de dolari pe lună. 

Suficient cât să-mi acopere factura de luna trecută de la 
country-club, gândi ea, cu toate că se îndoia că Alex ar fi 
apreciat gestul. 

— Să înțeleg prin urmare că primesc slujba? 

— Dacă o vrei. Ea râse. 

— Când pot începe? El îi zâmbi. 

— Ce-ai zice de mâine? 

— Mâine e în regulă, spuse ea, uşurată şi parcă 


plutind. La ora nouă? 

— Nouă să fie. Ron se ridică odată cu ea. 

— Mulţumesc, spuse ea, întinzându-şi mâna spre el, 
în timp ce Ron apăru din spatele biroului său. El îi cuprinse 
mâna ferm, dar nu i-o mai păstră la fel de mult cum o 
făcuse întâia oară când se întâlniseră la club. Apreciez 
oportunitatea pe care mi-o oferi, Ron. Sper că nu te 
dezamăgesc. 

— Sunt convins că nu mă vei dezamăgi, spuse el cu o 
siguranţă care o făcu să se simtă încurajată. 

Îşi petrecu încă câteva minute sporovăind cu Judy şi 
Ariene. Amândouă păreau foarte încântate de faptul că 
urma să vină să lucreze pentru Outreach. 

— Ron este un şef fantastic, spuse Judy. 

În timp ce Sierra se îndreptă spre BMW-ul ei, îşi dădu 
seama ce anume îi plăcuse atât de mult la Ron Peirozo. O 
făcuse să se simtă ca o femeie atrăgătoare. Nu doar asta, o 
făcuse să se simtă valoroasă, inteligentă, şi capabilă. 

Şi nu se mai simțise în felul acesta de multă, multă 
vreme. 


James Farr en Galena. 

L-am văzut la băcănie azi şi aproape că am leşinat. 
Mătuşa Martha m-a trimis după nişte panglică albă. 
Thomas m-a însoţit pe mine şi pe Joshua. Îi place să se 
plimbe prin oraş cu mine de braț. Sau cel puțin aşa zice. 
Ne-am dus la Coopers şi l-a dus pe Joshua la tejghea să-i 
cumpere o acadea. Eu mă uitam la nişte baloturi de 
material. 

Şi apoi l-am văzut pe James, care stătea în prag. 
Inima îmi bătea atât de tare. Probabil că a simțit cum mă 
uitam la el, pentru că a privit în jur şi m-a văzut. Mi-a 
zâmbit. Niciodată nu mi-a mai zâmbit aşa înainte. A venit să 
mă salute. Nici n-am mai putut respira atunci. Thomas l-a 


văzut şi a venit imediat lângă mine. Când l-a luat pe Joshua 
şi mi l-a întins, James şi-a dus degetul la borul pălăriei şi a 
ieşit din prăvălie. Nici măcar nu cred că ştia cine sunt. 

James a venit azi pe la noi pe acasă. Mătuşa Martha 
nu era acasă. Se dusese la piață cu Betsy. Clovis le-a dus cu 
căruța. Aşa că eu am fost cea care i-am deschis uşa. Joshua 
s-a dus drept la el, de parcă James ar fi fost un vechi 
prieten de familie. James a râs şi l-a luat în brațe. Nu te-am 
recunoscut deunăzi în băcănie, a zis el. Micuța Mairy 
Kathryn McMurray a crescut şi s-a făcut frumoasă ca o 
prințesă. l-am zis că nu se putea să-l invit în casă cum nu 
era nimeni acasă, şi nu se cădea pentru mine care eram 
logodiită şi aşa. E prea bătrân pentru tine., Mary Kathryn, 
mi-a zis el. Totul e hotărât, am zis eu. Cine a hotărât, a vrut 
să ştie el. L-am luat pe Joshua de la el şi i-am zis că ar fi 
mai bine dacă ar veni în vizită când e şi Mătuşa Martha 
acasă. A zis că aşa o să facă. 

Thomas a plecat azi acasă la el. Trebuie să se ocupe de 
afacerile lui. M-a sărutat înainte să plece. A fost primul 
sărut şi decent. Mă simt vinovată că n-am simțit nimic. Mi-e 
drag Thomas, dar mă întreb mereu cum o să trăim noi ca 
bărbat şi femeie. I-a spus Mătuşii Martha să aibă grijă de 
mine. l-am spus să nu-şi facă el griji, că pot să-mi port şi 
singură de grijă. Nu mă pot abţine să nu mă întreb de ce mă 
vrea de nevastă dacă se poartă cu mine ca şi cu un copil. 

Azi a venit James. L-am prezentat Mătuşii Martha. A 
rămas un ceas întreg şi a povestit de Matthew, şi de Mama, 
şi de Papa. A pus atâtea întrebări. Nu am putut să-i 
răspund la prea multe. I-am spus ce s-a întâmplat. Mama a 
murit de ftizie. Papa plânge încă după ea. Sally Mae şi 
Matthew s-au luat. Sally Mae a murit când a născut copilul 
şi Matthew a plecat de acasă. Nu l-am mai văzut pe fratele 
meu de atunci. James n-a întrebat nimic despre cum a 
ajuns Joshua e la mine. Mă întreb ce crede el despre asta. 


Mătuşa Martha a fost foarte tăcută după ce a plecat 
James. Am întrebat-o dacă e supărată pe ceva. A zis că 
trebuie să fiu foarte atentă cu James. N-am întrebat-o de ce. 
Ştiu. 

Şi numai când mă uit la James mă răscoleşte profund. 
Când e aproape de mine, inima îmi bate tare şi abia mai pot 
să respir. Thomas Atwood Houghton mă iubeşte, şi eu nu 
simt absolut nimic pentru el. 

Sunt într-o mare încurcătură. Nu ştiu ce să fac. 

Azi de dimineață m-am trezit tulburată. Poate că era 
un presentiment pentru ce urma să se întâmple. Joshua era 
arțăgos, iar Mătuşa Martha avea nevoie de odihnă. Aşa că 
am ieşit să ne plimbăm puțin. Toţi pomii sunt în floare. Cred 
că parfumul primăverii mi s-a suit drept la cap. M-am 
îndepărtat mult de la drum şi l-am lăsat pe Joshua să se 
joace pe o pajişte micuță. 

James m-a urmărit. La început am crezut că mi se 
pare că-l văd cum stă la marginea pădurii şi mă priveşte. 
Atât de des m-am gândit la el în ultimele zile. Nu mi-l pot 
scoate din minte oricât aş încerca. Încerc să mă gândesc la 
Thomas şi la nunta noastră apropiată, dar inima mă 
trădează şi îmi vine numai James în minte. Dar James nu 
era o plăsmuire a minții mele. Era aievea. Prea aievea, după 
cum s-a dovedit. 

James a venit la mine şi, în timp ce Joshua se juca, 
s-a aşezat cu mine în iarba moale, în mijlocul florilor. La 
început, mi-a vorbit de lucruri obişnuite. Şi eu nu mă 
puteam abține să mă întreb de ce a venit după mine. Eram 
atât de fericită să-l văd. Fericită şi înspăimântată. Stomacul 
îmi tremura, iar inima îmi bătea atât de tare. L-am întrebat 
despre călătoriile lui la New York şi în Carolina, şi în Anglia. 
Mă delectam în vocea lui şi de privirea ochilor lui în timp ce 
vorbea. În acelaşi timp mă făcea oarecum tristă. Mă tot 
întrebam cât avea să mai treacă înainte să plece din nou, 


să-mi frângă din nou inima cum o făcuse înainte. 

James m-a luat de mână. 

I-am spus că nu e cuviincios ce face. A zis că nu-i 
pasă de ce-i cuviincios. A zis că nu mă puteam căsători cu 
Thomas Atwood Houghton. N-o să te facă niciodată fericită, 
a zis el. l-am spus că Thomas era un om bun şi amabil. 
James a zis că se poate să fie aşa, Mary Kathryn, dar tu nu 
eşti îndrăgostită de el. l-am spus că dragostea va veni cu 
timpul. James a zis că nouă nu ne-a luat niciun fel de timp. 
Ştiam că ar fi trebuit să plec chiar în clipa aceea, dar în 
schimb, i-am spus că nu ştiu despre ce vorbeşte. Mi-a zis să 
nu mint. A zis că amândoi am ştiut din clipa când ne-am 
văzut în băcănie. A zis că şi Thomas a ştiut. l-am spus că 
nu ştiu despre ce vorbeşte şi mi-a spus că o să-mi arate. 

James m-a sărutat. N-a fost un sărut ca cel pe care mi 
l-a dat Thomas. N-a fost nici decent şi nici delicat. James 
m-a răscolit atât de rău pe dinăuntru, că nu mă mai puteam 
gândi la nimic altceva decât să fug înainte să mă mistuie cu 
totul focul ce se aprinsese în mine. L-am îmbrâncit deoparte 
şi m-am sculat în picioare. l-am spus că nu mă putea curta 
pe mine ca pe Sally Mae Grayson. 

Am fugit să-l iau pe Joshua, dar James m-a prins din 
urmă. Mi-a spus că nu s-a gândit niciodată să se însoare cu 
Sally Mae şi că era mare păcat de ce făcuse Matthew. l-am 
spus să-mi dea drumul. A zis că avea să se țină după mine 
cât avea să trăiască. Eşti a mea, Mary Kathryn McMurray. 
Încă de când erai copil şi prea bine o ştii şi tu. l-am spus că 
era o pacoste. Şi a spus că nu o pacoste chiar atât de mare 
pe cât ar fi dacă te-ai mărita cu un bărbat pe care nu-l 
iubeşti. Ar fi trebuit să fug chiar atunci. Dar n-am făcut-o, şi 
el m-a sărutat din nou. Când am reuşit din nou să pot sufla, 
i-am spus să plece din Galena. Mi-a spus că o să plece când 
aveam să fiu gata să vin cu el, nu înainte de asta. I-am spus 
că-i nebun. Ela râs şi a zis că e drept. E nebun de dragoste. 


Şi acum, iată-mă în liniştea camerei mele, încercând să 
găsesc o cale de ieşire din încurcătura în care mă aflu. 

Mătuşa Martha a plâns toată după-amiaza. Thomas a 
venit în vizită azi dimineață şi i-am spus că nu mă pot 
căsători cu el. l-am spus de ce. Ela zis că o să-mi dea timp 
să-mi vină minţile la cap. l-am spus că ar fi trebuit să-mi ţin 
mințile în cap la început, când nu ar fi trebuit să fiu de 
acord nici în ruptul capului să mă mărit cu el. l-am spus că 
nu am vrut niciodată să-l rănesc sau să-l înfurii. îl admir şi 
îl respect ca pe un prieten drag. l-am spus că nu-l iubesc. El 
a spus că ceea ce simt pentru James Farr nu e dragoste. A 
spus că ar trebui să mă căsătoresc cu el şi să las deoparte 
toate fanteziile şi pasiunile copilăreşti. Mi-a spus că mă lasă 
să mă gândesc la ce vreau să renunt. 

Mă simt vinovată pentru că-mi încalc cuvântul pe care 
i l-am dat. Ar fi mai rău însă dacă m-aş căsători cu el şi în 
toată povestea asta mi-aş frânge inima, i-aş frânge-o şi pe a 
lui, şi pe a lui James. Dar Thomas nu vede lucrurile aşa 
cum le văd eu. 

M-am pus în genunchi înaintea Mătuşii Martha şi am 
încercat să-i explic. A zis că ştie prea bine ce s-a întâmplat. 
A spus că eşti fiica mamei tale, Mary Kathryn. A zis că unii 
bărbaţi sunt ca un vin tare care se suie drept la capul unei 
fete, iar apoi îşi petrec restul vieții plătind scump pentru 
plăcere. De faci asta, Mary Kathryn, toată viața ta va fi 
nenorocită. James te va duce în sălbăticie. Mi-a spus că 
sperase şi se rugase să mi se întâmple ceva mai bun decât i 
se întâmplase mamei mele. 

James şi cu mine ne-am luat de şaptezeci şi trei de 
zile, nouă ore şi cincisprezece minute, şi nu am suferit nicio 
clipă! M-a făcut atât de fericită, că n-am avut nici timp să 
scriu. Am savurat fiecare minut cu James. 

Era cât pe aici să nici nu ne căsătorim. Mătuşa 
Martha a fost cea care a insistat ca un pastor să ne cunune. 


El n-a vrut să o facă, dar Mătuşa Martha a insistat că eu 
trebuia să fiu cununată cu James înaintea lui Dumnezeu, 
iar dacă pastorul refuză să ne unească, pe capul lui avea să 
fie dacă plecam şi trăiam în păcat unul cu celălalt. Aşa că a 
ținut ceremonia cât a ştiut el mai scurt. 

Mătuşa Martha, Betsy şi Clovis au participat la 
cununia noastră. N-a mai venit nimeni altcineva. Din nou 
sunt o paria, dar nu-mi pasă. Trăim într-o căsuță mică la 
marginea oraşului, lângă moară, şi oricum mă văd cu puţini 
oameni. James a zis că o să ne ducem să trăim la Chicago 
de îndată ce va strânge destui bani să ne ducă acolo. 

Căsuţa lui închiriată e numai bună. James mă face 
fericită. Când mă ţine în brațe, uit tot în afară de cât de 
mult îl iubesc. Nu-mi pasă ce zic toți. 

James s-a dus să lucreze la joagăr. Pleacă dimineață 
devreme şi nu se întoarce acasă decât la apus. 

Nu prea am ce face în căsuţa asta mică, şi nu-l am 
decât pe Joshua care să-mi ţină de urât. Îmi petrec cea mai 
mare parte din zi gândindu-mă la James şi aşteptându-l să 
vină acasă. Mi-am făcut o grădină micuță. 

James a adus-o pe Mătuşa Martha. Îşi face griji de 
mine pentru că mi-a fost atât de rău în ultima vreme. 
Mătuşa Martha mi-a pregătit ceai de muşețel şi am povestit 
multă vreme despre multe lucruri. Mi-a pus întrebări. Unele 
din ele m-au surprins, atât au fost de personale. M-a 
sărutat aşa cum mă săruta Mama şi mi-a spus să nu mă 
îngrijorez. Totul avea să fie bine, mi-a spus. L-a chemat pe 
James. Când a intrat, Mătuşa Martha ne-a spus ce era cu 
mine. 

Voi avea un copil la iarnă. 

Sau voi muri încercând să-l nasc. 

Mi-e frică. Nu mi-a mai fost niciodată atât de frică. Nici 
când a murit Mama. Nici măcar când m-a aruncat Papa din 
casă şi a venit iarna. Nu mi-a fost aşa de frică când am 


îngrijit-o pe Sally Mae în ultimul ei ceas pe lumea asta. Doar 
nu mi s-o întâmpla mie ce i s-a întâmplat ei. Acum mă 
întreb dacă nu cumva asta mă aşteaptă şi pe mine. 

Sally Mae a fost una din alea care s-a lăsat condusă de 
pasiuni, şi la fel se pare că sunt şi eu. James ştie cum să 
mă facă fericită. El a zis că aşa ar trebui să fie între un 
bărbat şi nevasta lui. A zis că aşa scrie în Biblie. L-am 
întrebat că unde. Nu mi-a putut arăta unde, dar jură că aşa 
e. Şi eu nu îndrăznesc să-l întreb pe pastor. El crede că sunt 
Izabela, şi aşa se şi poartă cu mine. O să mă duc în iad dacă 
este după el, şi el vorbeşte toată ziulica cu Dumnezeu. 

Nu-i pot spune lui James de temerile mele. James ştie 
că ceva nu e în regulă, dar nu ştie să facă altceva decât să 
se îngrijoreze. lar eu am învățat că nu se schimbă nimic 
dacă îmi fac griji de prea devreme. 

Ieri am vorbit cu mătuşa Martha. Nu i-am putut spune 
nici ei de ce mi-e atât de ruşine. A fost de acord să-l ia pe 
Joshua când îmi vine sorocul. A zis că o să aibă grijă de el 
până mă obişnuiam cu noul meu copil. Ştiu acum că până 
şi Mătuşa Martha crede că Joshua e al meu. Probabil s-a 
gândit că mințeam când i-am spus că Sally Mae a fost cea 
care l-a născut. Am plâns. Nu mă puteam abţine. Ea m-a 
întrebat că de ce, dar eu n-am vrut să-i spun. Doare atunci 
când oamenii gândesc rău despre tine. l-am spus că dacă 
mor, vreau ca Joshua să rămână la ea pentru totdeauna. Ea 
a zis că sunt puternică şi sănătoasă şi n-ar trebui să fie 
probleme. 

Mi-a stat pe limbă să-i spun că şi Sally Mae a fost 
puternică şi sănătoasă. Mătuşa Martha a zis că trebuie să 
mă încred în Domnul. A zis că Dumnezeu te iubeşte, Mary 
Kathryn Farr. 

Nu am niciun motiv să mă încred în Dumnezeu şi 
aproape nicio dovadă că El m-ar iubi. Nu i-am putut spune 
Mătuşii Martha asta. Ea e atât de convinsă şi s-ar apuca 


să-mi pună întrebări. Chiar dacă i-aş spune tot adevărul, 
probabil că nu l-ar crede. Probabil că s-ar gândi că mint 
despre probleme la fel cum crede că am mințit despre 
Joshua. Uneori mi-e greu când mă gândesc la asta. Când 
mă gândesc la Papa, îmi amintesc de felul cum era când 
trăia Mama. 

I-am scris o scrisoare lui Thomas Atwood Houghton şi 
l-am rugat să mă ierte. Poate că mintea mea va reuşi să-şi 
găsească liniştea dacă mă iartă. Chiar acum, am impresia 
că tot soiul de draci au venit să-şi facă sălaşul pe capul 
meu. 

A trecut o lună iar Thomas nu mi-a răspuns la 
scrisoare. M-am dus ieri în Galena cu James. L-am rugat să 
mă ducă la biserică împreună cu Mătuşa Martha. Şi m-a 
dus. 

Numai pastorul a vorbit cu noi. Scurt. Despre vreme. 

Cred că la fel gândeşte şi Dumnezeu. 

Frunzele au început să se coloreze în roşu şi în galben. 
Joshua e singura mea mângâiere toată ziua cât James e 
plecat. 

Ieri a venit Mătuşa Martha să mă viziteze. Nu am prea 
avut chef să stau de vorbă cu ea. 

Mătuşa Martha s-a întors azi dimineaţă. Mi-a adus 
nişte cărți. A zis că doar pentru faptul că sunt căsătorită nu 
înseamnă că trebuie să-mi las mintea să se irosească. Mă 
bucur de compania ei. În timp ce eu studiez şi scriu lecţiile, 
ea se joacă cu Joshua. 

Henry James Farr s-a născut la răsăritul zilei de 11 
decembrie. A venit pe lume cu o pereche zdravănă de 
plămâni. 

James a leşinat înainte să ni se nască fiul. A zăcut pe 
podea în căsuță, şi nu mi-a fost de niciun ajutor. Eu l-am 
spălat pe Henry şi l-am învelit în pătura de bumbac. A tot 
curs din mine. Parcă nu se mai oprea. N-am mai fost 


niciodată atât de slăbită. Pe când am reuşit să mă spăl şi 
să-mi schimb cămaşa de noapte, abia am mai avut puterea 
să mă târăsc înapoi în pat. Am adormit împreună cu fiul 
meu. Când m-am trezit a doua zi, James era în pat alături 
de noi, cu brațul pe după noi. 

Joshua a venit azi acasă. Mi-a fost îngrozitor de dor de 
el. E copilul meu. Nu contează cum a ajuns să fie al meu. 
Poate că seamănă cu tatăl şi cu mama lui, dar asta nu 
înseamnă că va fi ca ei. Henry are o săptămână şi e un copil 
puternic, sănătos. Joshua încearcă să mi se suie în poală 
când îi dau să sugă. 

Sunt bine dispusă în seara asta. James doarme în 
patul nostru. Fiul nostru doarme adânc în leagănul lui 
aproape de foc. Joshua doarme lângă el, învelit în pături. Nu 
mai vrea să doarmă în patul lui, pentru că vrea să fie 
aproape de frățiorul lui. Uneori cred că Joshua îl păzeşte la 
fel cum m-a păzit şi Matthew pe mine. Totul e atât de plin de 
pace. Mai ales eu. 

Mătuşa Martha mi-a adus azi un pacheţțel pe care 
scria domnului Henry James Farr, prin Martha Werner. lar 
înăuntru am găsit o linguriţă frumoasă din argint şi o 
ceaşcă micuță. Şi biletul acesta. 

Scumpa mea Mary Kathrin. Fie ca Dumnezeu să te 
binecuvânteze întotdeauna pe tine şi pe familia ta. Prietenul 
tău pe veci, Tom. 

Am plâns când l-am citit. 

Inima mea e plină de dă pe deasupra. 

Azi a împlinit Henry James patru luni. Va avea o soră 
sau un frate spre sfârşitul toamnei. James e încântat. 
Mătuşa Martha e îngrozită. S-a făcut roşie ca focul când 
i-am spus. A zis că e prea devreme. Cum rămâne cu 
sănătatea ta? Şi gândeşte-te ce vor spune oamenii. I-am 
spus că sunt mai puternică decât multe şi putea spune 
tuturor că se părea că era voia lui Dumnezeu ca eu şi cu 


James să fim roditori şi să ne înmulțim. 

Adevărul este că am parte de puţine plăceri în lumea 
asta şi n-am nicio dorință să refuz îmbrățişările lui James. 
I-am spus ce mi-a spus Mătuşa Martha. A râs. l-am spus că 
nu era nostim. Mi-a zis că ea e inocentă şi modestă. Cât 
despre restul, sunt invidioşi. Mi-a spus că toți ceilalți aveau 
să se obişnuiască cu noi după ce vor vedea că vom avea câte 
un copil pe an, şi după aceea n-or să mai aibă nimic de zis. 

Martha Elizabeth s-a născut în miezul zilei de 20 
noiembrie. E sănătoasă şi frumoasă. Mătuşa Martha a fost 
aici când a venit pe lume. Ea a fost prima persoană care a 
tinut-o în brațe. 

James a spus că Beth are ochii mei albaştri şi părul 
roşu. Şi micuțul Hank avea ochi albaştri când s-a născut. 
Acum sunt căprui închis. Tot părul lui blond i-a căzut când 
avea o lună. M-am temut că o să rămână chel. Apoi i-a 
crescut tot la loc, negru ca al lui Papa. 

Azi a venit Betsy până la căsuţa noastră. A zis că 
arătam istovită. M-am simțit mai bine după vizita ei. O 
după-amiază bună de poveşti poate înviora duhul şi poate 
înnoi puterea. Mă simt singură când singurii oameni cu care 
pot vorbi toată ziua sunt un băiețel de cinci ani şi doi copii 
mici. Îi iubesc mult, dar încă nu sunt destul de mari să 
stimuleze Conversaţia. lar Mătuşa Martha e adesea prea 
ocupată cu Faptele Bune pentru a petrece prea mult timp 
cu mine. Când vine, îşi îndreaptă toată atenția la Hank şi 
Beth. Betsy e ca o boare proaspătă de primăvară, chiar dacă 
a boscorodit întruna un ceas cât a stat cu mine. 

Ştiu că n-ar trebui să mă plâng. Mătuşa Marta e 
întotdeauna atât de bună cu mine şi cu ai mei. Îmi amintesc 
că am mai mult Noroc decât alții, îl iubesc pe James. El mă 
iubeşte pe mine. Am trei copii frumoşi. Sunt sănătoasă. 

Am un acoperiş deasupra capului cu doar foarte 
puţine ţigle sparte. 


Am de-ale gurii pe masă. 

Cu toate astea sunt momente când simt că ceva 
lipseşte. Disper. Tânjesc. Nu pot spune după ce tânjesc sau 
de ce. E pur şi simplu o durere în interior care nu se stinge. 

Poate că sunt doar obosită. Sunt istovită de atâta 
spălat scutece. Mă gândesc la femeile africane despre care 
am citit într-o carte pe care mi-a adus-o Mătuşa Martha. Ele 
îşi lasă copiii să crească goi. Poate că e mai bine aşa. Cel 
puţin eu aş avea în felul acesta timp să fac alte lucruri. 


CAPITOLUL 10 


Len Wating o sună pe Sierra la biroul ei. 

— Aveţi un apel pe linia unu. Michael Clanton? 

Fratele meu, spuse ea surprinsă şi apăsă butonul. 
Mike nu suna niciodată. Nu se simţea în largul lui la telefon, 
şi o lăsa pe Melissa, soţia lui, să păstreze legătura. 

— Ce mai faceți toți în ţara la-la? o întreba Melissa 
întotdeauna şi o făcea să râdă. 

Nimic în afară de o urgenţă nu l-ar fi putut face să 
ducă receptorul la ureche. 

— Ce s-a întâmplat, Mike? 

— Mama e bolnavă. 

— Bolnavă? întrebă ea alarmată. 

— Are cancer. 

Sierrei nu-i venea să creadă. 

— Nu se poate să aibă cancer. Doar am văzut-o acum 
câteva luni. Observase de Crăciun că mama ei păruse slabă. 
Chiar o întrebase despre asta. A pierdut câteva kilograme, 
dar a spus că se simţea bine. 

— N-a vrut să ştii. 

Sierra strânse receptorul telefonului mai tare. 

— Eşti sigur? 

— Ea ştie deja de o vreme, spuse fratele ei încetişor. 
Doar că a păstrat secretul până de curând. 

— Cum adică ştia? Când a aflat? Fratele ei tăcu o 
vreme. 

— A fost diagnosticată cu cancer mamar chiar înainte 
să te muuți tu şi Alex în sud. 

— Cum? Sierra simți fiori reci. Asta a fost acum doi 
ani, Mikke. Într-o clipă îşi aminti tot felul de indicii că ceva 
nu fusese în regulă. Se întrebase de ce era mama ei atât de 
insistentă să facă ordinne prin toate lucrurile din pod. Oare 
nu spusese că nu voia să lase tot haosul pe umerii ei şi ai 


lui Mike. O, Doamne. Ochii Sierrei se umplură de lacrimi 
fierbinți. De ce n-a zis nimic? 

— Ştii doar cum e mama, Sierra. Nu vrea să-şi facă 
vreunul grriji pentru ea. 

— Şi urmează vreun tratament? 

— I s-a făcut o intervenţie de excizie a nodulului, când 
a fost diagnosticată de medicul ei. Au aflat apoi din 
investigațiile pe carre le-au făcut după aceea că boala a dat 
deja metastaze la oase. 

— O, nu, murmură Sierra. Şi nu ţi-a spus? 

— N-a spus nimănui până acum câteva zile. Simţi cum 
o cuprinde panica. 

— Dar ce s-a întâmplat acum câteva zile? 

— Piciorul drept a durut-o aşa de rău încât nu a mai 
putut conduce. L-a sunat pe Brady şi l-a întrebat dacă ar 
putea-o duce la cabinetul medicului. Rămase tăcut pentru 
câteva secunde. l-am făcut încă un RMN. E de rău. 

Sierra îşi închise ochii, năpădită de panică. Mama ei 
era stânca ei de refugiu. Nu o putea pierde! Nu avea decât 
şaizeci şi cinci de ani. Întotdeauna râseseră şi discutaseră 
despre cum aveau să sărbătorească ziua ei de o sută de ani, 
când avea să vină. 

— Va face chimioterapie? 

— Nu. 

— Cum adică nu? 

— A zis că nu vrea aşa ceva. 

— Dar... 

— În momentul acesta nu ar mai ajuta-o cu nimic, 
Sierra. 

— Cu siguranță pot face ceva. Radioterapie? N-ar 
putea face asta? 

— Boala ei avea deja metastaze osoase când a fost 
diagnosticată. I-a ajuns şi la ficat. 

Sierra îşi plecă creştetul şi-şi acoperi gura pentru o 


clipă, până reuşi să-şi stăpânească emoțiile. 

Mike nu mai spusese nimic pentru un minut întreg. 

— Urmează tratament paliativ, spuse el răguşit. 

— Asta ce mai e? 

— I se fac radiaţii pentru a-i uşura durerea de la 
piciorul drept. Pe obrajii Sierrei i se rostogoleau lacrimi 
grele. Înghiţi, încercând să-şi păstreze vocea calmă. 

— Are dureri mari, Mike? 

— Nu vorbeşte despre asta, spuse el încurcat. Doar o 
ştii pe mama. lar tăcea. Cred că ia medicamente de durere 
de luni de zile. Melissa aranja deunăzi vasele în bufet când a 
dat peste un recipient ascuns într-un colț. El înjură printre 
dinți, iar ea ştia că fratele ei plângea. Te sun peste câteva 
minute. Puse abrupt receptorul în furcă. 

Sierra făcu la fel şi-şi îngropă faţa în mâini. Încercă să 
îşi învingă tumultul de emoţii: durere, teamă, dorința de a 
sări în maşină şi de a porni imediat înspre nord. Tremura şi 
simţi că i se face frig. 

— Veşti proaste? întrebă Ron, care stătea în pragul 
uşii ce făcea legătura între biroul său cel mare şi biroul ei 
mai Mic. 

— Da, spuse ea, fără a-şi ridica privirea. Se temea că 
dacă mai spunea ceva, avea să se prăbuşească. 

Interfonul ei sună. Luă telefonul şi apăsă tasta unu. 

— Mike? 

— Scuză-mă, spuse el răguşit. 

— E în regulă, spuse ea, strângând cu putere 
receptorul,  ţinându-şi cealaltă mână drept scut, 
ascunzându-se de privirea sfredelitoare a lui Ron. Gâtul îi 
era atât de uscat, încât abia dacă mai putea respira. Cât 
mai are? 

— O lună. Chiar mai puţin. 

Înghiți acum convulsiv. Privirea i se încețoşă de 
lacrimi în timp ce privi calendarul. Dacă era adevărat, 


atunci mama ei nu avea să apuce aniversarea ei de şaizeci şi 
şase de ani. Simţi o durere în piept de frică. 

— E acasă? 

— Nu. E la spital Doar până îşi termină tratamentul. 
Cinci zile, poate şase. Apoi se întoarce acasă. 

— La care spital? 

— Community. Îi dădu numărul de telefon al 
spitalului. 

— Te sun deseară, Mike. Mâna îi tremura în timp ce 
închise telefonul. Ron continua să stea în prag. Nu spuse 
nimic, dar ea îi simţi grija adâncă. În ultimele patru luni în 
care lucrase alături de el, învățase că era un om receptiv şi 
plin de compasiune. 

— Mama are cancer. El oftă prelung. 

— Cât de rău e? 

— A ajuns la ficat, spuse ea scurt, temându-se că dacă 
zicea mai mult, avea să izbucnească în lacrimi. Simți mâna 
lui Ron alunecând peste umărul ei şi strângând-o uşor, a 
consolare. 

— Îmi pare rău să aud asta, Sierra. 

Ea îşi aminti cum arătase mama ei în urmă cu şase 
luni, slabă, părul încărunțţit. O întrebase direct dacă totul 
era în regulă, iar mama ei îi spusese că da, totul era bine. 
Bine? Cum putuse să ţină un asemenea secret? 

— N-a scos nicio vorbă, Ron. 

— Ce vrei să faci acum? 

Ea simți cum i se fac mâinile de gheaţă. 

— Vreau să mă duc acasă. 

— Du-te, spuse el simplu. 

Se gândi la haosul pe care-l lăsa în urma ei dacă 
pleca. Biroul îi era ticsit de lucru. Şi cum rămânea cu copiii? 
Cine avea să aibă grijă de Clanton şi de Carolyn? Cine avea 
să-i ducă la şcoală? Cine avea să-l ducă pe Clanton la 
antrenamentele de baseball sau pe Carolyn la lecţiile ei de 


pian? Alex era plecat până la şase jumătate, şi nu ajungea 
acasă niciodată mai repede de şapte. 

Poate că putea să-i învoiască pe copii de la şcoală şi 
să-i ia cu ea. Dar cum putea face asta fără ca măcar să ştie 
ce avea să găsească odată ajunsă acasă? Ce aveau să facă ei 
în timp ce ea se îngrijea de mama ei. 

— Nu ştiu ce să fac, spuse ea tremurat. Nici măcar nu 
ştiu pe ce să pun mâna mai întâi. Cuvintele fratelui ei îi 
răsunau încă în urechi. O lună. Chiar mai puţin. 

O, Doamne! Dumnezeule, unde eşti? 

Voia să fie alături de mama ei. Şi-o dorea cu atâta 
disperare, încât tremura de teama că s-ar fi putut să nu fie 
posibil. 

Ron se aşeză pe marginea biroului ei. 

— Sună-l pe Alex. 

Formă numărul de la Beyond Tomorrow. Secretara lui 
Alex îi spuse că nu era în birou. 

— Are o întâlnire la ora unu. 

— Îi puteţi trimite un mesaj pe pager? 

— Mi-a spus să nu... 

— E important! Când dai de el, spune-i să mă sune 
aici, la lucru. Te rog. 

Închise. De fiecare dată când îl suna în ultima vreme 
pe Alex, era ieşit pe undeva. 

Tremurând, începu să facă ordine între hârtiile din 
jurul biroului ei, întrebându-se cum putea sorta totul şi să 
şi termine până la sfârşitul zilei. Dar cum rămânea cu ziua 
de mâine? Avea documente de bătut la maşină. Avea de dat 
telefoane. Avea de scris scrisori. 

Nu se putea concentra. 

Mâna lui Ron îi opri mişcările agitate. 

— O sun pe Judy. A zis că ea şi Max economisesc 
pentru un avans pentru o casă. Sunt convinsă că ar fi de 
acord să stea în locul tău cât eşti plecată. 


— Nu poate, Ron. Are grijă de Jason. 

— Îl poate aduce pe micuț cu ea. Pe mine nu mă 
deranjează. lar Ariene adoră să-şi ocupe timpul cu micuțul. 
Dacă lucrurile devin prea agitate, cred că putem găsi câțiva 
adolescenți responsabili care să ne sară în ajutor. 

— Miranda, spuse Sierra imediat, gândindu-se la 
copila de cincisprezece ani care fugise de acasă, şi care 
intrase în program cam în acelaşi timp când ea începuse să 
lucreze pentru Ron. Cei de la centrul de zi spun că se 
pricepe de minune cu copiii mici. 

Ron zâmbi şi o mângâie uşor pe obraz cu încheieturile 
degetelor sale. Era un gest neobişnuit de intim şi de tandru 
care o făcu să roşească. 

— Ne ocupăm moi de lucrurile de pe aici. Tu du-te la 
mama ta. Se îndepărtă de la biroul ei. 

Când Alex nu o sună înapoi până la unu şi jumătate, 
Sierra îl excluse din toate aranjamentele pe care le făcu. 
Marcia îi dădu numele unei bone profesioniste. Sierra o 
sună pe Dolores Huerta şi îi explică situația. Dolores căzu 
de acord să se întâlnească cu ea acasă în după-amiaza 
aceea la ora patru, ca să poată parcurge împreună 
programul copiilor şi lucrurile pe care le avea de făcut prin 
casă. 

Sierra îşi făcea bagajele când ajunse Alex acasă. Se 
opri în uşa de la dormitor şi rămase privind la cele două 
geamantane deschise de pe patul dublu. 

— Ce se întâmplă aici? întrebă el, pălind. Ce faci? 
Unde pleci? 

— Dacă te-ai fi sinchisit să-mi răspunzi la telefonul de 
azi dimineaţă, ai şti. Deschise un sertar. Plec acasă. 

El înjură printre dinți şi intră în cameră. 

— Uite ce e. Haide să discutăm despre... 

— N-avem nimic de discutat, i-o reteză ea scurt. Mama 
e în spital. Are cancer. Înghiţi cu greu în timp ce-şi puse 


sveterul peste o pereche de pantaloni gri închis. 

El oftă. 

— Am crezut... Scutură din cap. Îmi pare rău, spuse el 
greu. 

Ea se răsuci să-l privească în ochi, cu o expresie 
dureroasă pe față. 

— Pentru ce-ţi pare rău, Alex? Că nu eşti niciodată 
prin preajmă când am nevoie de tine? Că mama are cancer? 
Că totul va complica programul tău prețios de la lucru? 

El nu spuse nimic. 

Ea-l privi supărată şi rănită. 

— Unde ai fost? Secretara ta mi-a spus că îţi trimite 
un mesaj pe pager. A făcut-o? 

— Da. 

— Şi atunci de ce nu m-ai sunat? 

— Am fost ocupat. Se apropie şi mai mult de ea. Uite 
ce e. M-am gândit că dacă este cu adevărat ceva important, 
o să mai revii cu un telefon. 

Se întoarse înapoi la geamantanul ei, frustrată. 

— E bine de ştiut unde îmi este locul pe lista ta de 
priorități. 

— Vrei să ne certăm înainte să pleci? Asta îți doreşti 
de fapt? 

Ea se duse la dulap. Când se întoarse cu încă două 
perechi de pantaloni, Alex continua să stea în mijlocul 
camerei, frecându-se la ceafă. Tremurând, aruncă hainele 
pe pat. 

— Am avut nevoie de tine, Alex. Unde erai? 

Se întoarse şi se uită la ea. Văzu ceva în expresia sa 
care îi făcu greață. Vinovăţie. Ruşine. Şi nu doar pentru 
faptul că nu-i răspunsese la telefon. Ci era altceva, ceva 
mult mai profund. Ochii îi scăpărară, întunecaţi şi 
îndurerați, dar în secunda următoare, expresia aceea se 
făcuse nevăzută. 


— Cu ce te pot ajuta? o întrebă el placid. 

Ar fi vrut să-i spună că ar fi putut-o ţine puţin în 
braţe. l-ar fi putut spune că o iubea. l-ar fi putut promite că 
avea să o sune şi să stea de vorbă cu ea în fiecare zi. Ar fi 
putut-o asigura că totul avea să fie în regulă cu copiii cât 
timp avea să fie plecată. 

— Nu ştiu, spuse ea simplu. Poate că vrei să te rogi 
pentru un miracol? 

Pentru cine, Sierra? întrebă o voce interioară. Pentru 
mama ta, sau pentru tine... şi Alex? 

Cum ajunseseră în impasul acesta? Nici măcar nu mai 
puteau vorbi unul cu celălalt. Era ca şi când ar fi stat un zid 
înalt între ei, gros de peste un metru, şi înalt de treizeci. 
Obosise să mai încerce să-şi sape drumul spre el. 

El îşi scoase sacoul şi-l aruncă pe spătarul unui 
scaun. 

— Ce vei face cu copiii? 

Se simți năpădită de furie, iar stomacul i se strânse 
într-un nod. Oare nu o întrebase mai înainte dacă o putea 
ajuta cu ceva? Ce glumă. Nu-i păsa de nimic altceva decât 
să nu sufere vreun inconvenient. 

— Nu-ţi face griji. Am angajat deja o bonă. Nu va 
trebui să mai cauţi tu una. O cheamă Dolores Huerta. Va fi 
aici în fiecare dimineață la ora şapte. M-am gândit că nu te 
va deranja să stai acasă treizeci de minute în plus până 
ajunge aici. Dolores a fost de acord să facă de mâncare şi să 
spele şi să aibă grijă de casă. Ea va conduce maşina, va lăsa 
copiii la şcoală şi îi va lua apoi de acolo. De asemenea se va 
îngriji ca Clanton să ajungă la antrenamentele de baseball şi 
Carolyn la lecţiile ei de pian. Ştiam că nu vei avea nici timp 
şi nici dorința de a fi aici pentru copii. l-am dat o sută de 
dolari pentru benzină. Va primi un salariu de trei sute de 
dolari pe săptămână. Va trebui să o plăteşti vinerea. Îl privi, 
aşteptând un răspuns. Fața îi era rigidă. 


— Şi cât timp crezi că vei lipsi de acasă? 

Ea-şi muşcă buza, luptându-se să nu izbucnească în 
plâns. 

— Atât timp cât este nevoie, reuşi ea să spună sec, 
întorcându-i spatele. 

Nu-şi mai amintea ce haine îşi împachetase deja şi ce-i 
mai trebuia. 

— Nu poți face asta de una singură, Sierra. 

Îşi dorea să poată crede că chiar îi păsa un pic de ea, 
dar nu reuşi. De fapt pentru ce anume îşi făcea griji? 

— Mike a spus că medicul i-a spus mamei că mai are 
o lună de trăit, poate chiar mai puţin. Îmi doresc să petrec 
fiecare minut pe care-l mai are de trăit alături de ea. 

— Şi crezi că nu înțeleg asta? Şi eu o iubesc pe mama 
ta. 

Oare? îi veni ei să-l întrebe. Dacă da, nu s-ar fi mutat 
niciodată cu familia în sudul Californiei. Se întreba uneori 
dacă îşi iubea propriii lui părinți. Când îi sunase oare ultima 
oară? Părea să îi pară rău de timpul pe care trebuia să-l 
pună deoparte pentru a-şi vizita familia de două ori într-un 
an întreg. 

Ceea ce iubea - aparent singurul lucru pe care-l iubea 
cu adevărat - era munca lui. Nimic altceva nu mai părea 
să-l intereseze, şi mai puţin decât orice altceva de ea sau de 
copii. Mama ei nici măcar nu mai intra în ecuație. 

— Nu mă crezi, nu? întrebă el defensiv. 

— Ar trebui oare să te cred? Sper că vei suna şi i-o vei 
spune chiar tu, până mai ai cui. Îşi ridică privirea la el, 
revărsându-şi durerea şi furia asupra amândurora, 
simțindu-se năpădită de dorința de a riposta. Oamenii au 
nevoie de dragoste atunci când suferă. 

Ochii lui deveniră de gheaţă. 

— Te las singură, să-ți poţi termina de făcut bagajele. 
leşi din cameră. 


Preabunul reverend a venit la mine azi să stăm de 
vorbă. 

Se pare că predică în piața din Galena. Primul lucru 
pe care l-a făcut a fost să se uite la copiii mei şi la pântecul 
meu mare şi să mă întrebe de cât timp eram căsătorită. De 
suficient timp. Mi-a spus că domnul Grayson a murit 
primăvara trecută. A căzut şi s-a înjunghiat într-o lamă de 
la plug, şi a murit două săptămâni mai târziu cu fălcile 
încleştate şi cu trupul îndoit ca un covrig. L-am întrebat 
dacă despre asta vrea să vorbim. Mi-a spus că Papa e 
bolnav şi că la fermă se apucă de însămânţat, şi s-a gândit 
că ar trebui să ştiu ca să vin să dau o mână de ajutor. l-am 
spus că foarte probabil Papa nu-i bolnav, ci e beat. Mi-a 
spus că în vremurile biblice, Papa ar fi putut să mă ducă la 
porțile cetăţii şi să pună să fiu omorâtă cu pietre. l-am spus 
că din câte înțelesesem eu, singurii oameni pe care S-a 
înfuriat lisus vreodată au fost oameni bisericoşi care erau 
atât de preocupaţi să caute paiele din ochii celorlalți, încât 
nu-şi mai vedeau bârnele din ochii proprii. A plecat nu prea 
fericit. 

Acum stau aici şi mă întreb ce să fac. Chiar şi beat, 
Papa nu şi-a neglijat niciodată pământurile. 

Stau cu Mătuşa Martha în timp ce James s-a dus la 
fermă să vadă ce face Papa. 

Am uitat cât de bine e să dormi într-un pat mare cu 
baldachin şi dantelă şi sub un acoperiş prin care nu plouă. 
Vântul nu bate pe la ferestre, iar zidurile sunt vopsite în alb, 
şi este şi un tablou cu o fată grecoaică ce toarnă apă dintr-o 
carafă. Beth doarme cu mine în patul de puf, în timp ce 
Joshua şi micuțul Hank dorm în cămăruța cea mică de 
alături. Mi-e dor de James. 

Oamenii vin şi pleacă destul de des din casa Mătuşii 
Martha. Ea are o uşă deschisă pentru toţi. A invitat chiar şi 


un comis-voiajor ieri la cină. Părea obosit şi sleit de puteri. 
Arăta mai bine când a plecat. Ea i-a dat bani să-şi plătească 
o cameră la hotel. Mătuşa Martha şi trei prietene de-ale ei 
au lucrat la nişte quilturi toată după-amiaza. Ea m-a invitat 
să mă alătur lor, şi aşa am şi făcut. Betsy s-a ocupat de 
Joshua şi de copiii mei. Le-a mers bine sub aripa ei. A făcut 
chec pentru Joshua şi sos de mere pentru Hank. Doamnele 
au fost încântate să se uite la copii cum se joacă. Copiii lor 
sunt mari deja şi au plecat de acasă, cine ştie pe unde. 

Nu credeam că e posibil să mă bucur atât de mult de 
tovărăşia femeilor, cu toate că întotdeauna m-am bucurat de 
prezența Mătuşii Martha. Dar ea nu seamănă aproape cu 
nimeni din celelalte femei pe care le cunosc. Femeile acestea 
sunt la fel ca ea. Râd despre tot felul de lucruri, dar niciun 
cuvânt urât nu au spus despre nimeni. 

Viaţa e grea şi crudă. 

James a spus că Papa e bolnav şi că trebuie să ne 
ducem acasă şi să ne ocupăm de lucru în locul lui. N-am 
îndrăznit să-l întreb dacă inima lui Papa s-a schimbat în 
privința mea. O să aflu asta destul de curând singură. 

Adevărul e că mă bucur că mă duc acasă, cu toate că 
o să-mi fie dor de Mătuşa Martha şi de Betsy şi de Clovis. 


CAPITOLUL 11 


Aparatul metalic zumzăia în dormitorul principal de la 
etaj, sunetul constant semnalând influxul de oxigen ce 
trecea printr-un tub transparent spre mama Sierrei. Sierra 
verifica adesea tubul, asigurându-se că era la loc, sub nasul 
mamei ei, astfel încât oxigenul curat să poată ajunge în 
plămânii suferinzi ai mamei. Edemul îi făcea respiratul 
dificil. În ultimele câteva zile, edemul se ameliorase. Iar 
respirațiile mamei ei se uşuraseră şi se răriseră. La fel se 
întâmplase şi cu urina ce se prelingea în punga agățată de 
partea laterală a patului ei. Asistenta de la hospice îi 
spusese că aceasta avea să-şi schimbe culoarea odată cu 
apropierea morții. 

Sierra se ridică din balansoarul ei de lângă pat şi 
verifică din nou tubul. Atinse părul mamei ei, cândva moale 
şi de un roşcat închis, acum încărunțit şi ciudat de aspru. 
Pielea mamei ei era uscată, ca nişte frunze veştejite. Era 
trează. 

— Să-ţi aduc nişte supă, mamă? Era disperată să facă 
ceva, orice, să o facă pe mama ei să se simtă confortabil, să 
o mențină în viaţă. 

— Du-mă mai aproape de geam. 

Patul pe care-l închiriaseră de la spital era prevăzut cu 
roți, însă Sierra ştia că dacă-l muta, o zgâlțâia pe mama ei şi 
îi producea şi mai multă durere. Ezită. 

— Te rog, o rugă în şoaptă mama ei. 

Sierra făcu ceea ce-i ceruse mama ei, strângând din 
dinţi de fiecare dată când patul se scutura. Mama ei însă nu 
scoase niciun sunet. 

— E bine aşa, mamă? 

— Hmmm, făcu mama ei, iar degetele ei subțiri se 
desprinseră din încleştarea cu care ținuseră perna. Trupul i 
se relaxă încet din nou. Ai putea deschide geamul? 


— E răcoare afară. 

— Te rog. 

Chiar în timp ce-l deschidea, prin mintea Sierrei 
năpădeau tot felul de idei. Dacă se răcea mama ei? Chiar 
când se gândi la asta, îşi dădu seama că era ilogică. 
Asistenta de la hospice spusese ieri că nu mai avea să fie 
mult. 

— Brady tunde gazonul din spate, spuse mama ei, iar 
Sierra observă că mama ei vorbea uşor împleticit. Morfina îşi 
făcea efectul. Mai observase şi alte lucruri. Ochii mamei ei 
de culoarea alunelor îşi pierduseră strălucirea. Pielea nu-i 
mai era frumos bronzată de la multele ceasuri pe care le 
petrecea îngrijindu-se de frumoasa ei grădină. Întotdeauna 
mi-am dorit o piele albă ca alabastrul, o tachinase mama ei 
cu câteva zile înainte. Sierra nu fusese în stare să râdă 
împreună cu ea. 

Alb. Culoarea purității. Culoarea morții. 

— Întotdeauna mi-a plăcut mirosul de iarbă proaspăt 
tunsă, spuse mama ei încetişor. Se întinse şi o luă pe Sierra 
de mână. Sierra simți tremurul slăbiciunii din strânsoarea 
mâinii mamei ei. Acesta e anotimpul meu preferat. Cireşii 
sunt în floare, iar narcisele au început să răsară. Totul e 
atât de verde şi de frumos. Oftă, şi acesta era un ecou de 
mulțumire, nu de tristețe. Cum se poate ca cineva să nu 
întrezărească mâna lui Dumnezeu în toate astea? 

Sierra simți cum i se pune un nod în gât. Rămase 
privind afară pe geam, în timp ce norii goneau uşor pe cerul 
azuriu. Mama ei nu şi-ar fi dorit s-o vadă plângând. Trebuia 
să fie tare. Trebuia să fie curajoasă. Dar înlăuntru simțea 
cum fărâme din ea se fac țăndări, rând pe rând. 

— An de an, lisus ne arată învierea, spuse mama ci şi 
o strânse uşor de mână. 

— E o zi frumoasă, spuse Sierra mecanic, gândindu-se 
că probabil asta şi-ar fi dorit mama ei să audă. Nu putea 


spune ce simțea cu adevărat. Cum putea mama ei să 
vorbească acum despre lisus? îi venea să-L blesteme pe 
Dumnezeu, nu să-L slăvească! Mama ei îl slujise pe 
Dumnezeu de când o ştia, şi aceasta îi era răsplata? O 
moarte lentă, în dureri? Mama ei zărea mâna lui Dumnezeu 
în toate. Dar unde era mâna lui Dumnezeu în asta? 

— Poţi să ridici puţin patul? 

— Cred că da, spuse Sierra şi se duse la tabloul de 
comandă. Apăsă un buton, iar partea de la capul patului 
începu să se ridice. Când se opri, mama ei avea o privelişte 
mult mai bună asupra grădinii. 

— O, ce frumos, spuse ea, mulțumită. 

Sierra îi verifică tubul de oxigen şi îi potrivi din nou 
panglica elastică ce-i trecea pe după urechi. Îi lăsase urme 
pe obrazul mamei ei. 

— N-ai vrea să-mi culegi nişte zambile? 

— Zambile? întrebă Sierra tristă. 

— Văd că au răsărit câteva jos lângă trotuar, în 
spatele eleşteului pentru păsări. Mâna îi tremură uşor când 
încercă să arate într-acolo. Foarfecele sunt în găleata de sub 
scări. 

Sierra fugi pe scări în jos şi apoi pe uşa din spate pe 
verandă. Găsi foarfecele exact acolo unde-i spusese mama ei 
că avea să fie. Întotdeauna îi plăcuse ca toate lucrurile să 
aibă locul lor, şi totul să fie la locul lui. 

Cobori repede pe trotuarul de cărămidă, Sierra fu 
dezolată de starea grădinii. Chiar şi în timpul iernii, mama 
ei făcuse curat peste tot şi păstrase totul în ordine. Acum 
totul era evident neglijat. 

Sierra găsi un petic de flori frumoase şi albastre în 
spatele grădinii. Se lăsă jos, alese două tufe de flori frumos 
înflorite şi le tăie pentru mama ei. Când se întoarse în 
dormitorul de la etaj, văzu că mama ei era cu telecomanda 
în mână. Îşi înălțase partea de la capul patului cu aproape 


treizeci de centimetri mai sus, obținând astfel o privelişte şi 
mai bună. 

Oare ce trebuia să simtă mama ei privind la grădina 
tristă, dezolantă de jos? 

— Îţi mulțumesc, scumpo. Atinse florile cu vârfurile 
degetelor. Se mişca agitată, iar pe faţă i se citea durerea. Mă 
uimeşte de fiecare dată când mă gândesc cum a făcut 
Dumnezeu grădina şi l-a pus pe om în ea, spuse ea, iar 
cuvintele le rosti încet, greoi. Tot ce a făcut, din fundul mării 
până sus în ceruri, a fost făcut pentru noi, pentru 
delectarea noastră. Cum sunt zambilele şi cireşii înfloriți şi 
razele de soare. Dulceaţa, speranța, lumina. 

Speranţa, gândi Sierra. Unde mai era speranță când 
cancerul mamei ei avansa ca o armată cuceritoare, făcând 
ravagii în trupul ei, sleind-o de puteri? Unde mai era vreo 
urmă de speranţă când moartea era iminentă? 

Ea ajustă tuburile de oxigen. 

— E mai bine aşa? o întrebă ea, atingând tandru fața 
mamei ci. 

— E bine, draga mea. 

Seara, când Sierra se întinse pe un pat extensibil pe 
care îl instalase lângă patul mamei ei, îi ascultă respirațţiile. 
Şi număra secundele. Unu. Doi. Trei. Patru. Cinci. Inima ei 
se oprea după şase, şi apoi bătea mai repede după şapte. 
Opt. Nouă. Uneori zece. lar apoi mama ei mai lua o gură 
prețioasă de aer, iar Sierra se trezea relaxându-se din nou 
pentru o clipă, înainte să înceapă din nou să numere. 

— Vine primăvara, spuse mama ei, privind afară pe 
geam. Grădina e întotdeauna atât de frumoasă. 

Tot ce vedea însă Sierra erau toate buruienile ce o 
năpădiseră, şi toate tulpinile de trandafiri sălbatic ce 
răsăriseră din rădăcina câtorva tufe de trandafir neîngrijiți. 
Frunzele căzute toamna din mesteceni acopereau acum ca o 
pătură groasă şi neagră peste iarba netunsă. 


De-a lungul tuturor anilor în care familia trăise în 
această frumoasă casă, mama ei fusese cea care se îngrijise 
de grădinuța de flori şi care tunsese tufişurile şi pomii. 
Mama ei fusese grădinarul care afânase pământul, care 
adusese compost, cea care semănase semințele şi care apoi 
se îngrijise de tinerele plante. Mama ei fusese cea care îşi 
alesese în aşa fel florile încât să înflorească în tot timpul 
anului, umplând curtea cu o explozie de culori strălucitoare. 

Sierra îşi aminti ceasurile pe care le petrecuse cu 
mama ei afară la soare, jucându-se cu găletuța ei de 
tinichea şi săpăliga de jucărie în timp ce mama ei plivea, 
rărea plantele şi curăța tufele de florile ofilite. Îşi amintea 
ziua când mama ei plantase caprifoi, legând cu blândețe 
firele subțiri de grilaj. Caprifoiul acoperea acum întregul zid 
din spatele curții. 

Fără mama ei, totul avea să se sălbăticească. 

Norii acoperiră soarele, aruncând umbre peste curtea 
de dedesubt. 

— Sper să nu înceapă iarăşi să plouă, spuse ea 
încetişor. 

— Nu poate fi tot soare, altfel florile n-ar creşte din 
lipsă de apă. Chiar şi acum, în suferință, muribundă, mama 
ei reuşea să vadă fața frumoasă a lucrurilor. Pe Sierra o 
ardeau ochii. Gâtul o durea de lacrimi. Îşi duse mâna la 
piept, dorindu-şi să fi putut îndepărta greutatea de durere 
ce se făcea tot mai apăsătoare cu fiecare nouă zi. Aproape că 
o sufoca. O sugruma. Dacă o durea atât de mult să o vadă 
pe mama ei scurgându-se tot mai mult cu fiecare nouă oră, 
cum avea să arate viața pentru ea după ce nu avea să mai 
fie? 

— Sierra, murmură mama ci încetişor. 

Sierra o luă de mână, observând cum îi tremura de 
slăbiciune. 

— Ce e, mamă? Nu te simți bine? Pot să-ți aduc ceva? 


— Ia loc, draga mea, spuse ea. 

Sierra făcu ce i se ceruse şi se sili să zâmbească în 
timp ce cuprinse mâna mamei ei între mâinile ei. 

— Aş vrea să faci ceva pentru mine, spuse mama ei 
încetişor. 

— Ce anume, mamă? Ce aş putea face? 

— Dă-mi voie să plec. 

Sierra simți cum nu mai are aer. Trebui să-şi strângă 
buzele cu putere să nu izbucnească în plâns. Îşi stoarse 
fiecare umbră de vlagă pe care o mai avea, dar cu toate 
astea, lacrimi fierbinţi îi clocoteau în ochi. 

— Te iubesc, spuse ea tremurat. Se aplecă înainte, 
şi-şi rezemă fruntea de pieptul mamei ei şi plânse. 

Mama ei o mângâie o dată pe cap, apoi îşi lăsă mâna 
obosită pe creştetul ei. 

— Şi eu te iubesc. Ai fost întotdeauna o binecuvântare 
de la Dumnezeu pentru mine. 

— Mi-aş dori să mă pot întoarce la vremea când eram 
copil, când şedeam afară pe terasă la soare, în timp ce tu 
lucrai în grădină. 

Mâinile îi tremurau de slăbiciune. 

— Fiecare etapă din viață este prețioasă, Sierra. Chiar 
şi acum. Uşa nu se închide înaintea mea, scumpo. Cu 
fiecare respirație pe care o iau, se deschide tot mai larg. 

— Dar suferi atât de mult. 

Mama ei o mângâie din nou pe creştet şi spuse blând: 

— Şşşş. Nu mai plânge. Aş vrea să-ți aduci aminte că 
Dumnezeu face ca toate lucrurile să lucreze împreună spre 
binele celor care-L iubesc, adică al celor care sunt chemaţi 
după planul Său. 

Sierra învățase cuvintele acestea în copilărie, când 
participa la şcoala duminicală. Mama ei o ajutase să le 
înveţe pe de rost în timp ce lucrau în grădină. Dar cuvintele 
acelea nu avuseseră niciun înțeles. Ce lucru bun era în 


suferință? Inspiră mireasma mamei ei şi i se făcu frică. Oare 
Dumnezeu n-ar fi trebuit să îi vindece pe cei care aveau 
credință? Mama ei avea credință. Ea nu se îndoia niciodată. 
Şi atunci, unde era Dumnezeu acum? îşi dorea să se agaţe 
de ea, să o implore să lupte mai tare, să se ţină cu putere de 
viață; dar ştia că nu putea rosti cuvintele acelea cu voce tare 
şi să nu adauge şi mai mult la povara de durere a mamei ei. 
Era un gest egoist chiar şi numai să gândească să-i ceară să 
îndure mai mult. 

Se simți cuprinsă de chin. Ce avea să se facă fără 
mama ei? Fusese destul de greu să-l piardă pe tatăl ei, dar 
mama ei fusese întotdeauna sfătuitorul ei, sprijinul ei. De 
câte ori alergase la mama ei după ajutor? De câte ori o 
însoțise mama ei prin probleme, călăuzind-o cu blândețe, 
arătându-i drumul cel bun? 

Sierra ascultă la bătăile inimii mamei ei. Nimeni din 
lume nu o cunoştea aşa de bine şi nu o iubea atât de mult 
cum o făcea mama ei. Nici chiar Alex, soțul ei, deşi ar fi 
trebuit. Buzele Sierrei se subțiară. Mai ales Alex, care nici 
măcar nu se mai sinchisise să o sune de trei zile, cele mai 
grele zile din viața ei. 

— O, mamă, o să-mi fie atât de dor de tine, murmură 
ea, dorindu-şi să se întindă alături de ea şi să se stingă 
odată cu ea. Viața e prea dureroasă, iar viitorul atât de 
pustiu. 

Mâna mamei ei se mişcă uşor deasupra părului ei. 

— Dumnezeu are un plan pentru tine, Sierra, un plan 
pentru binele tău, şi nu pentru nimicirea ta, un plan să-ți 
dea un viitor şi o nădejde. 

Vocea îi era atât de slabă, atât de istovită. Îţi mai 
aminteşti cuvintele acestea? 

— Da, spuse Sierra ascultătoare. 

Mama ei o învățase şi versetul acela, şi la fel ca atâtea 
altele, nu avuseseră niciun înțeles pentru ea. De ea aveau 


grijă mama şi tatăl ei. Apoi fusese Alex. Dumnezeu nu intra 
niciodată în ecuaţie. 

— Ţine-te bine de ele, scumpo. Când te vei întoarce, 
vei vedea că sunt chiar în inima ta. 

Sierra crezuse că mama ei adormise. Îi auzea încă 
bătăile rare, egale ale inimii. Rămase unde era, cu capul 
odihnindu-i-se pe pieptul mamei ei, simțindu-se consolată 
de apropierea şi căldura acesteia. Vlăguită, se întinse lângă 
ea, o cuprinse cu brațul şi adormi. 

Se trezi când trecu Mike pe acolo după serviciu. Stătea 
lângă pat. 

— Respiră altfel. Expresia feței lui era mohorâtă şi 
controlată. 

Mâna i-i rece. 

Sierra mai observase alte câteva lucruri. Nivelul de 
lichid din pungă era neschimbat de ore întregi. lar culoarea 
pielii mamei ei se schimbase. 

Sună la hospice, şi li se trimise o asistentă. Sierra o 
recunoscu, dar nu-şi mai aminti numele ei. Mama ei cu 
siguranţă ar fi ştiut cum o cheamă. Mama ei îşi amintea 
întotdeauna toţi oamenii pe nume. Îşi amintea şi tot felul de 
lucruri despre ei, pentru că-i întreba despre familia lor şi 
despre locul lor de muncă. Lucruri mărunte. 

Personale. 

— Nu mai este mult, spuse asistenta, iar Sierra 
spunea că femeia îi anunța de fapt că mama ei nu avea să 
se mai trezească niciodată. Asistenta îşi aranjă păturile şi 
mângâie uşor şi tandru părul mamei ei, netezindu-i-l pe 
spate. Se îndreptă şi o privi pe Sierra. Aţi dori să rămân cu 
dumneavoastră? 

Sierra nu reuşi să scoată niciun sunet. Scutură din 
cap. Continuă doar să numere mişcările respiratorii abia 
simțite ale mamei ei, şi număra secundele dintre ele. Unu. 
Doi. Trei. 


— O sun pe Melissa, spuse Mike şi ieşi din încăpere. 

Imediat după ce ajunse Melissa, sosiră şi Luis şi Maria 
Madrid. Mama lui Alex o îmbrăţişă pe Sierra şi plânse fățiş, 
în timp ce tatăl lui stătea ferm, cu o demnitate gravă, la 
picioarele patului de spital. 

— Când soseşte Alex? întrebă el. 

— Nu ştiu să wină, spuse Sierra obosită, stând în 
picioare lângă geam. Nu am mai worbit de o vreme cu el. 
Ascultă clicul aparatului de oxigen şi începu să numere. 

În clipa aceea mu voia să se gândească la Alex sau la 
altcineva. Nu voia de fapt să se gândească la absolut nimic. 

Opt. Nouă. 

Tatăl lui Alex ieşi din dormitor. 

Melissa intră câteva minute mai târziu şi rămase în 
picioare lângă Sierra. Ea nu-i spuse nimic. Doar o luă de 
mână şi o ţinu aşa, în tăcere. 

Optsprezece. Nouăsprezece. Douăzeci. 

Melissa îi dădu drumul mâinii ei şi se apropie de pat. 
O atinse tandru pe Marianna Clanton şi îi verifică pulsul la 
încheietura mâinii. Aplecându-se înainte, o sărută pe frunte. 

— Adio, Mamă. 

Îndreptându-se „se întoarse încet spre Sierra. 

— E la Domnul, spuse ea în şoaptă, în timp ce 
lacrimile i se rostogoleau pe obraji. 

Sierra se opri din numărat. Inima parcă îi era o bucată 
rece de piatră în piept. Nu spuse nimic. Nu era în stare. 
Doar se întoarse şi privi în jos la grădina scăldată în razele 
lunii şi simți cum încremenirea o cuprinde şi pe ea. 

— Acum nu mai suferă, Sierra. 

De ce simțeau oamenii întotdeauna că trebuiau să 
spună ceva? Ştia că Melissa încerca să o consoleze, dar 
niciun cuvânt nu avea puterea aceasta. Au-zi încă un clic ce 
semnala închiderea automată a aparatului de oxigem. 

Peste tot se aşternu tăcerea. Totul era încremenit... 


atât de inert încât se întrebă dacă nu cumva se oprise şi 
inima ei. Îşi dorea să se fi oprit. 

Nu putea gândi., Se simțea paralizată, atât de 
paralizată, încât se întrebă dacă nu cumwa devenea exact ca 
şi micuța statuetă a Fecioarei Maria pe care o adusese 
soacra ci şi o aşezase pe pervazul geamului. Fără sânge. 
Pustie. 

Mike intră din mou în cameră. Nu scoase nicio vorbă. 
Cel puţin fratele ei înțelegea. Se opri la picioarele patului de 
spital, privind în jos la mama lor. Arăta împăcată, iar trupul 
îi era relaxat cu totul. Când se întoarse, o atinse pe Sierra 
de braț. Era o simplă atingere de mână, dar suficient să o 
asigure că da, era chiar acolo, şi era în viaţă. 

Mike traversă camera, se aşeză pe un scaun şi se 
aplecă înainte, cu mâinile prinse într-o doară între ele, între 
genunchi. Ce făcea, se ruga? Creştetul îi era plecat. Dacă 
plângea, atunci o făcea în tăcere. Nu plecă din cameră şi de 
lângă ea până nu ajunseră oamenii de la firma de pompe 
funebre. 

Sierra îi urmă pe bărbați la parter în timp ce o duceau 
pe mama lor cu ei. Rămase în pragul uşii de la intrare, 
privind în urma lor, până când se închiseră uşile dricului. 
S-ar mai fi aflat şi acum sus, la etaj, dacă nu ar fi sunat 
Melissa după ei. 

Mama ei făcuse toate pregătirile în urmă cu doi ani, 
fără să ştie careva din ei ceva. Fără bătăi de cap. Fără 
tămbălău. Totul ca la carte. Urma să fie incinerată a doua zi 
dimineață. lar din ea nu avea să mai rămână nimic decât 
cenuşă. 

Sierra închise uşa de la intrare şi îşi rezemă fruntea de 
lemnul rece. Era atât de obosită, iar mintea îi uruia ca un 
motor ce mergea în ralanti, fără a o duce nicăieri. 

Sună telefonul. Îl auzi pe Luis răspunzând. După 
primul cuvânt, începu să vorbească în spaniolă, pornit. 


— E Alex, spuse el şi-i întinse receptorul telefonului 
portabil. A tot încercat să dea de tine. 

O minciună, convenabilă, dar neconvingătoare. Luă 
receptorul şi şi-l duse la ureche. 

— Sierra? Condoleanţe pentru mama ta. Apoi tăcu, 
aşteptând. Ea-şi închise ochii strâns. Ce-ar fi vrut să spună 
ea? Oare chiar îşi imagina că un simplu telefon şi puțină 
compasiune îl absolvea de toate zilele în care o neglijase? 
Avusese nevoie de el. Am încercat să te sun ieri, dar 
telefonul a fost ocupat. Ea nu putea vorbi, nu cu apăsarea 
durerii ce-o copleşea. Sierra? încă un cuvânt, şi avea să se 
prăbuşească. Sau mai rău, avea să spună lucruri pe care 
avea să le regrete mai târziu. 

— O să-mi rezerv un bilet, spuse el în cele din urmă. 
În vocea lui nu se auzi nicio inflexiune care să-i trădeze 
sentimentele. Eu şi copiii venim mâine la San Francisco cu 
avionul. Voi închiria o maşină. Vom ajunge în Healdsburg 
până la lăsarea serii. Vorbea de parcă făcea nişte 
aranjamente de afaceri. Din nou tăcere. De data asta se 
prelungi. Eşti bine? Vocea îi era aproape tandră. O umplu 
de o tristețe fără margini şi de amintiri. Sierra? 

Apăsă tasta de încheiere a convorbirii, apoi lăsă 
telefonul portabil pe măsuţa de lângă perete. 


James lucrează din greu la fel cum a făcut şi 
papa, de când îl ştiu. 

Iese pe câmp în zori şi se întoarce acasă să ia prânzul. 
Apoi iese din nou până la lăsatul serii. Toată ziua sunt 
singură şi-l îngrijesc pe Papa. 

Papa s-a schimbat mult în cei patru ani cât am fost 
plecată de acasă. Părul i-a albit de tot şi a ajuns atât de slab 
şi de neputincios de nu se mai poate da jos din pat. Când 
am ajuns acasă, credeam că a orbit, dar când s-a oprit 
Joshua în pragul uşii, am ştiut că nu era orb deloc. S-a roşit 


îngrozitor la față. A început să urle atât de tare, de cred că 
l-a auzit şi Mătuşa Martha din Galena. 

A zis — Ţine-l pe diavolul acesta de copil departe de 
mine sau jur înaintea lui Dumnezeu că-l omor. 

Joshua a ieşit în fugă din casă. Dacă nu l-aş fi auzit 
plângând, nu l-aş fi găsit niciodată în interiorul unui pom 
ars. Era la marginea câmpului la care i-a dat foc Matthew. 

Când m-am întors în casă, James m-a întrebat de cea 
zis Papa aşa o grozăvie. l-am spus că a înnebunit. 

Ştiu ce-l mănâncă pe Papa. Ura. îl mănâncă de viu. 

Uneori îmi doresc ca Papa să moară şi să i se termine 
toată durerea. Şi a mea. 

E atât de slab şi de bolnav, că nu poate face nimic de 
unul singur. Şi nimic din ce fac eu nu-l ajută. Ci numai 
înrăutățeşte şi mai mult lucrurile. Nu vrea să se uite la 
mine, şi nici să vorbească cu mine nu vrea. Nici mâncarea 
n-ar primi-o din mâna mea de nu i-ar da foamea ghes. 
James nu mi-a cerut explicaţii. El crede că Joshua e al meu, 
la fel cum cred toți. Iar eu nu i-am spus altceva. 

James l-a mutat pe Papa în dormitorul cel mic de 
lângă bucătărie. Avem nevoie de patul cel mare pentru noi. 
Papa n-a zis nimic, dar i-am văzut lacrimile din ochi. 

M-am simțit ciudat să dorm în patul pe care l-a 
împărțit Papa cu Mama. James a vrut să mă iubească în 
prima noapte, dar eu n-am putut. Nu mă mai puteam opri 
din plâns. A zis că înțelege, dar eu cred că n-a înțeles nimic. 
Credea că sunt obosită şi tristă. Dar ce simt eu e mult mai 
groaznic de atât. 

Papa şi Mama l-a făcut pe Lucas, şi pe Matthew, şi pe 
mine, în patul în care dormim acum eu şi James. Papa şi cu 
Sally Mae l-au făcut pe Joshua. Şi asta era în mintea mea. 
Mi-o imaginam cum se strecoară la el noaptea, când Papa 
zăcea beat şi inconştient. A fost exact ca fetele lui Lot. Şi 
uite ce-a ieşit din asta. Singura mea mângâiere este să-mi 


amintesc că Rut a fost moabită. 

Sunt tulburată de tot în sufletul meu. Papa mă 
răneşte cu tăcerea şi răutatea lui. Dar sunt şi supărată. Şi 
îndurerată. Mă întreb ce-ar spune Mama de toate astea. Şi 
de mine. Mă întreb unde e Matthew şi ce face. Sper că e bine 
şi fericit, oriunde o fi. Dar mă îndoiesc de asta. Matthew a 
pus întotdeauna tot la inimă. 

Mi se pare că Papa e cel care ar trebui să dea 
socoteală de toată durerea pe care a pricinuit-o. Sally Mae 
n-a făcut ce-a făcut fără ca el să îşi facă partea lui. Şi n-are 
nicio scuză pentru faptul că era beat. Lui Papa nu i-am spus 
asta. N-ar fi de niciun folos, iar el e Convins că am greşit că 
l-am ţinut pe Joshua în viață. Papa nu crede că el are vreo 
vină în toată povestea asta. N-a fost decât vina lui Sally 
Mae. lar când ea a murit, n-a fost decât vina lui Joshua. Iar 
când l-am luat sub aripa mea, a fost vina mea. 

Prea bine. Sunt mai puternică decât Joshua şi pot 
suporta arşița iadului tăcut pe care-l revarsă Papa asupra 
mea. La fel ca Dumnezeu. Îl simt de fiecare dată când intru 
pe uşă. Ura este un lucru atât de puternic. 

Joshua nici nu intră în bucătărie, pentru că ştie că 
Papa e în odaia cea mică din spate. Şi mă bucur că nu intră. 
Cred că Papa l-ar omori dacă i s-ar ivi ocazia. Şi nu 
intenționez să i-o dau. Dar noaptea stau trează şi mă întreb 
ce-o să iasă din toată asta. 

Când o să crească mare, Joshua o să vrea să ştie cine 
e tatăl lui. Şi eu ce-o să-i spun dacă mă întreabă? 

Am auzit spunându-se odată că păcatele părinţilor se 
transmit asupra copiilor. Asta înseamnă că Joshua trebuie 
să plătească pentru ce a făcut Papa? 

Viața nu-i dreaptă. 

Am pus o cruce pe mormântul lui Sally Mae. 

Papa e tot mai rău. Şi-a pierdut minţile. Azi când 
m-am dus să îl spăl şi să-i schimb iarăşi aşternutul, a 


crezut că sunt Mama. A zis - Unde-ai fost, Katie, dragoste. 
Mi-a fost atât de dor de tine. 

I-am luat mâna şi i-am spus că am fost cu lisus toți 
anii aceştia. 

Iar Papa a zis blând de tot, cu lacrimi în ochi - pune o 
vorbă bună şi pentru mine la El. 

Nu mă pot opri din plâns. A fost un om bun cândva, 
înainte să îl apuce băutul şi nebuniile. Şi a iubit-o pe Mama 
mai presus de toate. Când l-am auzit cum vorbea azi, mi-am 
amintit cum era când trăia Mama. Şi după ce mi-am adus 
aminte, mi s-a făcut aşa de dor de ea, că mă doare tot 
trupul de dor. Totul din mine e făcut ghem, mă doare şi mă 
simt atât de singură. 

Mi se pare că atunci când Dumnezeu a luat-o pe 
Mama de la noi, Satana a intrat valsând pe uşă şi de atunci 
trăieşte în casa asta. 

Papa se stinge. Nu mai mănâncă. Doarme cea mai 
mare parte din zi. lar când e treaz, nu mai vorbeşte. Se tot 
uită într-un colț al camerei lui, de parcă ar fi careva acolo, 
în vizită la el. Uneori zâmbeşte şi bâiguie câte ceva. 

Mi-i frică. Blestemul lui zace atât de greu peste mine. 

Papa a murit azi dimineață. 

Toată noaptea s-a zvârcolit. S-a tot vânzolit şi a tot 
gemut. N-am ştiut ce să fac să-l liniştesc. Nu prea putea 
respira. A fost mai bine când l-am ridicat în şezut şi m-am 
aşezat în spatele lui şi l-am ţinut în brațe. L-am mângâiat pe 
păr şi i-am vorbit la fel cum fac cu copiii mei când sunt 
agitați. 

lar aproape de venirea zorilor, mi-a venit un gând în 
minte, atât de puternic şi de limpede, de parcă ar fi fost 
chiar o voce, aievea, care-mi vorbea. Ştiam ce era cu Papa şi 
ce-i lipsea. M-am cam împotrivit, dar era de parcă o mână 
m-ar fi cuprins în jurul inimii şi m-ar fi strâns. L-am lăsat 
pe spate şi m-am pus în genunchi lângă patul lui. 


I-am spus - Papa, te iert. Mă auzi, Papa? Te iert. 

Degetele i s-au mişcat. Doar puţin de tot. Aşa că l-am 
luat de mână şi i-am sărutat-o. Am spus - Te iubesc, Papa. 
Şi eram sinceră. Chiar în clipa aceea, după atâta timp. 
Vorbeam serios. Am uitat cât de mult m-a rănit şi am văzut 
cât de mult suferă. Du-te în pace, Papa, am mai zis. N-am 
putut spune mai mult de atât. 

Şi aşa mi-a părut că a făcut. N-a spus nimic. Nicio 
vorbă. Doar a oftat prelung şi dus a fost. 

L-am îngropat pe Papa în costumul pe care l-a purtat 
James în ziua când ne-am luat. L-am cusut pe Papa în 
interiorul quiltului pe care l-au cusut prietenele mamei drept 
cadou de nuntă pentru ei. Cum domnul Grayson murise, 
n-a venit nimeni să-l vadă pe Papa înmormântat alături de 
Mama şi de copilaşii care le-au murit. La mormânt n-am 
fost decât eu cu Beth în braţe, şi James cu Hank în brațe, şi 
cu Joshua alături de el. Am citit cuvinte din Biblie. Mamei 
i-ar fi plăcut asta. 

De atunci plouă fără contenire. Vreme potrivită pentru 
cum mă simt eu. 

Nu mă pot abţine să nu-mi doresc ca Papa să fi spus 
ceva înainte să moară, indiferent ce l-o fi aşteptat dincolo. 
Măcar şi numai numele meu mi-ar fi fost de-ajuns. Sau 
măcar de s-ar fi uitat la mine înainte să moară. Poate că 
atunci n-aş avea durerea asta îngrozitoare în piept. 

Papa nu mi-a spus nicio vorbă. Nu din ziua când m-a 
dat afară din casă, şi până în ziua când a murit. Dar la 
sfârşit, când îl lăsaseră toate puterile, cred că ar fi vrut să o 
facă. Cel puţin aşa sper. 

O, ce creaturi proaste putem fi. Blestemaţi cu mândria 
asta a noastră! Blestemați cu încăpățânare! 

Nici nu-i de mirare că ne-a părăsit Dumnezeu. 


CAPITOLUL 12 


Sierra şedea în prima bancă din biserică, cu Alex de o 
parte, şi cu Clanton şi cu Carolyn de cealaltă. Mike şedea pe 
celălalt rând, cu Melissa alături de el, iar cei trei copii ai lor, 
lângă ea. 

Biserica era ticsită de oameni, în timp ce pastorul îi 
citea necrologul, Alex o luă de mână. Aproape că nu atinsese 
deloc în cele trei zile de când sosise. lar ea-şi păstrase 
lacrimile pentru când avea să fie singură, nedorind să le 
împărtăşească cu el sau cu altcineva. 

Nu se putea abține să nu se gândească la urna mică şi 
lustruită ce fusese amplasată pe piatra funerară a tatălui ei 
la cimitir. Asta era tot ce mai rămânea dintr-un om? O cutie 
mică cu cenuşă, ce cântărea ceva mai puțin decât un 
nou-născut? Pastorul îi întâlnise acolo şi efectuase o 
ceremonie solemnă, dar scurtă. Fuseseră de față membrii 
familiei: ea şi Alex, copiii lor, Mike şi Melissa şi copiii lor, şi 
Luis şi Maria Madrid. Atât de puţini. Sau de mulți. 

Cenuşa mamei ei avea să fie amestecată cu cenuşa 
tatălui ei, iar peste câteva zile urma să vină un sculptor în 
piatră şi să adauge şi data morții ei pe piatra ce urma să-i 
acopere pe amândoi. 

Acum, pe jumătate ascultând la predica pastorului, se 
întreba dacă seminţele de nu-mă-uita pe care le semănaseră 
copiii în jurul pietrei de mormânt aveau să răsară. 

— Marianna Clanton a trăit în Duhul, spuse pastorul, 
folosind această ocazie pentru a vesti Evanghelia. 
Înlăcrimat, se bucura pentru prietena şi membra bisericii 
sale. Marianna ne va lipsi foarte mult, dar suntem mângâiațţi 
de faptul că ştim că acum se află în brațele Mântuitorului ei 
iubit. Şi aceia dintre noi care împărtăşesc credința ei, au 
mângâierea de a şti că nu am pierdut-o. Ne vom revedea. 

O doamnă din biserică cântă Take my life andlet it bez 

Paralizată de durere, Sierra stătea privind la fotografia 
mamei ei de pe masa din fața bisericii, acoperită cu o față de 
masă de pânză. Ea ar fi ales o altă fotografie. De fiecare 
parte erau vaze pline de narcise galbene. De fapt, toată 
biserica era plină de flori - nu coroane funerare, ci 
aranjamente de primăvară, viu-colorate, şi o atmosferă de 
sărbătoare. 

— Aceasta a fost dorința mamei voastre, le explică 
pastorul când ajunseră şi fu întrebat de ea asupra acestui 
amănunt. Ea mi-a adus această fotografie acum câteva luni. 

Departe de fotografiile formale folosite în serviciile 
solemne, mama ei alesese una în care era cu câțiva ani mai 
tânără, şi râdea, într-o mână o găleată de buruieni din 
grădină şi foarfecele în cealaltă. Lăsase de asemenea şi un 
mesaj: „Bucuraţi-vă cu mine”. 

Încheindu-şi predica, pastorul lăsă loc pentru doritori 
să-şi aducă omagiile. Unul câte unul, prietenii se ridicară şi 
vorbiră despre Marianna Clanton şi despre ce însemnase ea 
în viața lor. Unele dintre poveştile lor erau nostime, şi îi 
făceau să râdă. Altele le aduceau lacrimi tăcute în ochi. 
Când toți doritorii îşi încheiară cuvântările, Melissa păşi 
înainte şi vorbi pe scurt din partea familiei. Urmară alte 
câteva imnuri în comun. „Măreţul har”. „Ave Maria”. „Stând 
pe promisiunile Domnului”. Şi în fine, iscând râsete 
înlăcrimate, „Tatăl Avraam avea mulți fii”. Toţi erau în 
picioare, fluturându-şi brațele prin aer şi rotindu-se. Chiar 
şi Sierra se prefăcu a li se alătura la atmosfera de 
sărbătoare. 

— Bucuraţi-vă în Domnul întotdeauna, spuse pastorul 
în încheiere. Iarăşi zic, bucurați-vă. Duhul vostru să fie 


21 Cunoscut cântec al lui Chris Tomlin, Ia-mi Doamne viața şi fie ea 
dedicată Ție... (n.trad.). 


cunoscut de toți oamenii. Domnul este aproape. Sierra îl 
simţi privind-o iar tonul i se îmblânzi. Nu vă temeţi de 
nimic, preaiubiților, dar în toate lucrurile aduceți cererile şi 
rugăciunile voastre la cunoştinţa lui Dumnezeu cu 
mulțumiri. lar pacea lui Dumnezeu care întrece orice 
pricepere, să vă păzească inimile şi minţile în Cristos lisus”. 

În sala alăturată urmă o recepţie. 

Întărindu-se în faţa tulburării ce-i chinuia sufletul, 
Sierra le zâmbi şi le mulțumi tuturor care veniră să-şi 
prezinte condoleanţele. Genul de cuvinte care alunecau pe 
lângă ea precum apa de pe spatele unei rațe. Nu-şi putea 
permite să le lase să o atingă. Nu acum. Nu aici, în fața 
tuturor. Mai târziu, când avea să fie singură, avea să se 
scalde într-o mare de lacrimi. 

Alex stătea alături de ea, aproape dar fără să o atingă. 
Era ca un străin frumos în costumul lui negru - politicos, 
distant, dar nu indiferent. Toţi erau impresionați de 
succesul lui evident. Nu ştiau ei care era prețul. 

Clanton şi Carolyn şedeau cu cei trei verişori ai lor în 
cealaltă parte a sălii. Povesteau unii cu alții, beau ceva 
răcoritor împreună. 

Sierra era gata de plecare înaintea celorlalți. O rugă pe 
Melissa să aibă puţin grijă de Clanton şi Carolyn. Ştia că 
copiii voiau să petreacă cât mai mult timp împreună. 

— Ce-ar fi să-i laşi să doarmă la noi peste noapte? 
întrebă Melissa. 

— N-am vrut să spun... 

Ea o întrerupse strângând-o uşor de braț. 

— Noi ne-am bucura. Îi vedem atât de rar de când 
v-aţi mutat tu şi Alex în sud. De îndată ce o spusese, Sierra 
îşi dădu seama imediat că-şi dorea să nu o fi făcut. Nu-ţi 
face griji de ei. Ai nevoie de odihnă. 

Alex venise la cimitir şi apoi la biserică cu Cadillac-ul 
pe care-l închiriase. Ea se luptase cu gândul de a-i cere să o 


ducă acasă, apoi se hotări să nu o facă. Părea adâncit într-o 
discuție aprinsă cu tatăl lui. 

Schimbă câteva cuvinte cu pastorul şi se strecură 
neobservată afară din sală. Afară era frumos, totul în floare. 
Mama ei ar fi adorat o zi ca aceasta. 

La trei străzi mai încolo, Alex opri maşina alături de 
ea. 

— De ce nu mi-ai spus că pleci? 

În tonul său încordat nu se simţea nicio urmă de grijă, 
cât nerăbdare, supărare. Nu o întrebă dacă se simțea bine. 

— Erai ocupat, întotdeauna era prea ocupat. 

Alex cobori din maşină. Când o atinse, o făcu fără 
blândeţe. Apoi o apucă de cot, iar expresia feței îi era 
umbrită de tristeţe. 

— Urcă-te în maşină, Sierra. Te rog. 

Ea făcu ceea ce-i ceruse. Lăsându-şi capul pe spate, 
şi-l sprijini de tetiera scaunului din piele neagră, şi-şi 
închise ochii, simțindu-se pustiită. 

— Ce crezi că gândesc oamenii despre noi când ieşi 
aşa pe uşă fără ca măcar să-mi adresezi vreo vorbă? 

Ea-l privi. Deci despre asta era vorba? De asta venise 
după ea? 

— De când îţi faci tu griji de ce spun alții? 

— Păi ar trebui să-ți pese şi ție. Oamenii aceia sunt 
rude şi prieteni. 

— Nu-ţi face griji, Alex. N-am spus nimănui că nu 
m-ai sunat decât de trei ori în ultima lună. Ron o sunase de 
mai multe ori decât propriul soţ. 

— Telefonul funcționează în două sensuri. 

— Aşa e, nu? Dar apoi, de câte ori te-am sunat acasă, 
nu te-am găsit niciodată acolo. 

Un muşchi îi tresări pe față şi nu mai spuse nimic. 
Când trase maşina pe aleea ce se oprea în fața casei de pe 
Matheson Street, se întoarse spre ea. 


— Îmi pare rău, Sierra. Eu... 

— Las-o baltă cu scuzele tale, Alex. Cobori din maşină 
şi se îndreptă pe cărarea pavată cu pietriş spre treptele de la 
intrare. Scotocind prin poşetă după cheie, o vâri în broască 
şi descuie uşa. 

Tremurând, se îndreptă pe coridor spre bucătărie. 
Poate că o ceaşcă de cafea o putea întări pentru orice avea 
să urmeze. 

În bucătărie mirosea a lasagna. Caserola din sticlă 
termorezistentă stătea pe tocătorul de lemn unde-l pusese şi 
după care uitase de ea de dimineaţă. Sally Endecott adusese 
vasul cu lasagna împreună cu un castron acoperit cu 
celofan de salată asortată şi o prăjitură de ciocolată. În 
fiecare zi cineva din biserică apărea cu câte ceva de mâncare 
— într-o zi spaghete, în alta o cină cu carne de curcan dreasă 
cu sos de merişor. Altcineva adusese friptură cu cartofi 
piure, sote de morcovi şi mazăre verde. Alţi prieteni le 
aduseseră plăcinte cu mere şi prăjiturele cu ciocolată. 

Nimeni nu voia ca ea să-şi bată capul cu gătitul. 
Nimeni nu dorea ca ea să-şi bată capul cu nimic. 

Fără să-i fie deloc foame, măsură cafeaua pentru filtru 
şi introduse recipientul la locul cuvenit. În timp ce turna 
apă în aparat, îl auzi pe Alex intrând în bucătărie. Se opri o 
clipă, fără a spune nimic. Când ea rămase cu spatele la el, 
se duse la geam. Ştia că se uita afară la veranda din spate şi 
la grădină. 

— Casa parcă nu-i aceeaşi fără ea, nu-i aşa? spuse el 
încet. 

Sierra înghiți greu. Nu putea scăpa de senzaţia că 
mama ci era încă undeva sus la etaj sau mai încolo, undeva 
pe hol. Dacă o striga suficient de tare, cu siguranţă avea să-i 
răspundă. 

Dar nu era adevărat. Trebuia să-şi amintească faptul 
că mama ei murise. Ceremonia de la cimitir de dimineaţă ar 


fi trebuit să-i lămurească îndeajuns acest aspect. Ţărână în 
țărână. Ceva mai mult de un pumn de cenuşă echivalau o 
viață de om. 

Acum se simțea paralizată în interior. Acum se simțea 
năpădită de o spaimă şi o frică îngrozitoare. 

Lipindu-şi podul palmelor de ochi, încercă să nu se 
gândească la asta acum. 

— Cât poţi rămâne? întrebă ea, sperând că Alex avea 
să spună că atât timp cât avea nevoie de el. 

— Am rezervat bilete pentru mâine. 

Ea-şi luă mâinile încet de la ochi, simțind cum o 
copleşeşte disperarea. Alex îi oferise trei zile din prețiosul lui 
timp. Şi probabil că trebuia să-i fie recunoscătoare. 

— Copiii au spus că vor să rămână cu tine. 

— E în regulă, spuse ea cu o voce nesigură. Luă o 
ceaşcă şi o farfurie din bufet. Vrei cafea? 

— Si 

Îl privi, şi văzu că privea în continuare pe geam în 
curtea din spatele casei. Poate că mama ei chiar însemnase 
ceva şi pentru el. umplu încă o ceaşcă şi i-o aduse pe masa 
de lângă geam. 

— Mama şi cu mine şedeam aici împreună, acum doar 
câteva săptămâni, înainte să fie prea slăbită să mai poată 
cobori din pat. 

Ceştile zornăiră uşor când le puse Sierra pe masă şi se 
aşeză. Roy Lubbeck va veni la cinci şi va citi testamentul 
mamei. Alex se aşeză în fața ei. 

— Mai pot sta o zi sau două, dacă vrei să stau, Sierra. 

Sigur, se gândi ea plină de amărăciune, ar sta şi i-ar 
scoate-o pe ochi în fiecare minut. Scutură din cap. 

— Ce vei face cu casa? 

— Ce să fac? spuse ea moale, ridicându-şi ochii la el. 

— Va trebui să închiriezi sau să o vinzi. Nu o poți lăsa 
nelocuită. Se va distruge. Grădina e deja în paragină. 


Simți cum păleşte. 

— Am crescut în casa asta. 

— Ştiu cât înseamnă locul acesta pentru tine, Sierra, 
dar n-ai idee cât costă să administrezi un asemenea spațiu. 
Mama ta lucra permanent. 

— Azi dimineață am îngropat-o pe mama, iar acum ai 
pretenția din partea mea să renunţ la casă? 

— Nu vorbi acum de parcă eu aş fi de vină că mama ta 
a murit de cancer, spuse el, cu ochii scăpărându-i. 

— N-am spus asta, dar ar fi drăguţ din partea ta dacă 
ai aştepta încă câteva zile înainte să-mi spui că ar trebui să 
mă gândesc să mă scap de proprietatea mamei mele! 

— Bien, chiquita. la-ţi tot timpul de care ai nevoie. Mai 
stai o lună! Păstrează casa dacă vrei. Nu-mi pasă ce faci! îşi 
împinse scaunul înapoi. Dar nu te aştepta de la mine să 
achit facturile pentru întreţinere şi pentru impozite! O lăsă 
şezând la masă. 

O clipă mai târziu, Sierra auzi uruitul motorului 
Cadillac-ului. leşi în trombă de pe alee, împroşcând pietrişul 
înapoia roților în timp ce se îndepărta. 

Împinse ceaşca şi farfuria de la sine, Sierra îşi lăsă 
capul pe braţe şi plânse. 

O oră mai târziu, Mike intră cu maşina lui pe alee. 
Carolyn şi Clanton coborâră însoțiți de cei trei verişori ai lor. 
După un sărut fugar de salut, se duseră toți în sufragerie 
pentru a viziona un film cu verişorii lor. Melissa îşi puse 
mâna uşor pe umărul Sierrei, apoi scoase lasagna din 
frigider şi o puse în cuptor, pentru a o încălzi. 

— Alex i-a dus pe mama şi pe tatăl lui acasă, spuse 
Mike, în timp ce-şi turna o cană de cafea. A spus că avea să 
mai stea puțin la ei, dar să-ți spun că se întoarce înainte de 
cinci. l-ai spus că vine Roy pe aici? 

— Da. Sierra îşi păstră privirea plecată asupra cafelei 
care se răcise între timp. Îmi pare rău că am plecat aşa. 


— Nu-ţi face griji de asta. Toţi au înțeles, în afară de 
Alex. 

Melissa se întoarse şi se aşeză pe scaunul pe care 
şezuse înainte Alex. 

— Pari obosită, Sierra. De ce nu te duci să te culci 
puţin? Te trezesc eu când e gata cina. 

Sierra încuviință din cap şi se ridică. Se simți privită 
de fratele ei şi se întrebă dacă cumva îşi dăduse seama cât 
de rău stăteau lucrurile între ea şi Alex. Dacă da, era 
suficient de simţit să nu spună nimic. 

În timp ce urca scările şi parcurse holul de la etaj, se 
uită spre scările înguste ce duceau în pod. Îşi aminti cum o 
găsise pe mama ei acolo în ziua când Alex îi întorsese viața 
cu fundul în sus. Viața nu i se mai redresase de atunci 
încoace. 

Urcă scările şi deschise uşa. Stând acolo, privi 
înăuntru, uimită de schimbare. 

Podul era măturat şi şters de praf, perdele noi din 
dantelă de Nottingham atârnau la cele patru gemulețe. 
Canapeaua cea veche era învelită într-o husă nouă, de un 
verde muşchi, şi patru perne mari, două de un galben auriu, 
şi două albe brodate cu floarea soarelui şi volane verzi. 
Măsuţa de cafea fusese renovată. Pe ea fuseseră aranjate 
câteva albume vechi cu fotografii. Vechea lampă de alamă, 
acum lustruită, stătea între canapeaua şi fotoliul vechi şi 
uzat din piele al tatălui ei. 

Pereţii fuseseră zugrăviți cu un galben pal, iar tavanul 
deschis traversat de bârne — în alb. Pe zidul sudic atârnau o 
duzină de tablouri şi fotografii. Sierra o luă pe una. Nu 
recunoscu persoana reprezentată de aceasta, o întoarse şi 
văzu că mama ei scrisese câteva informaţii istorice 
pertinente pe un cartonaş pe care apoi îl lipise de spatele 
din carton de curând schimbat al acesteia. Zâmbi. Mama ei 
fusese întotdeauna un om al detaliilor. 


Biblioteca unde fuseseră depozitate toate dosarele 
vechi ale tatălui ei era acum plină de cărți vechi. Primele trei 
rânduri erau destinate lui Mike, printre care se numărau 
Robinson Crusoe, Comoara din insulă, Opere alese de H.G. 
Wells, Earth Abides”?. Ultimele trei rafturi de jos erau ale ei. 
Scoase un exemplar uzat din Fiicele doctorului Marci?’ şi o 
frunzări. Apoi o puse la loc pe raft şi-şi trecu degetele peste 
titlurile Anne of Avonlea2+, Daddylonglegs25, Captainform 
Căştile?6, Laleaua Neagră şi apoi privi în altă parte. 

În colțul îndepărtat al podului, stând în razele 
soarelui, se afla oglinda ovală cu ramă din lemn sculptat. 
Vechiul covoraş împletit fusese curățat, iar cufărul cel mare 
cu haine fusese repictat cu flori şi frunze. îl deschise şi 
descoperi că toate hainele cele vechi fuseseră spălate şi 
călcate, şi apoi împăturite cu grijă. În apropiere era o 
valijoară mică cu jocuri şi cărți pentru copii. 

Când se întoarse, descoperi două stive distincte de 
cutii pe zidul vestic, unul pentru Mike, celălalt pentru ea. 
Căruțul roşu Radio Flyer era împachetat frumos, împreună 


22 Cunoscut roman SF post-apocaliptic din 1949 al scriitorului 
american George R. Stewart, premiat cu International Fantasy Award în 
1951 (n.trad.). 

23 Roman al autoarei Louisa M. Alcott (Little Women) ecranizat prima 
oară în 1933 cu K. Hepburn în distribuţie, apoi în 1949, şi în 1994 
(n.trad.). 

24 Continuarea romanului Anne of Green Gables, de Lucy Maud 
Montgomery, publicat în 1909 (n.trad.). 

25 Roman epistolar al autoarei americane Jean Webster, din anul 1912 
al cărei personaj principal îl constituie o tânără fată, Jerusha Abbott, 
elevă la colegiu (n.trad.). 

26 Roman istoric al autorului american Samuel Shellabarger publicat în 
1945, ecranizat apoi în 1947, şi care relatează aventurile unui tânăr 
nobil spaniol de la începutul secolului al XVI-lea, care ajunge în mâinile 
Inchiziției spaniole, ca apoi să ajungă în Mexic, de unde mai apoi se va 
reîntoarce în Spania (n.trad.). 


cu alte amintiri, cărți preferate, un ursulet de pluş vechi, o 
mănuşă şi o bâtă de baseball. Alături de căruț erau cutii 
etichetate ordonat cu titluri de genul: „Obiecte din colegiu”, 
„Trofee”, „Benzi desenate”, „Suveniruri din liceu, svetere”. 

Şi lucrurile ei erau sortate, legate şi etichetate, „Haine 
/ rochia de banchet”, „Păpuşi”, „Albume foto”, „Animale de 
pluş”. Într-o cutie erau nişte haine pe care nu le mai 
îmbrăcase, dar de care nu se îndurase să se 
descotorosească. Cufărul lui Mary Kathryn McMurray se 
afla lângă cutiile noi şi albe, iar de capacul ei era lipit un 
plic pe care scria „Sierra” cu scrisul familiar al mamei ei. 

Sierra îl desprinse şi-l deschise cu grijă, scoțând 
mesajul din interior. 


Scumpa mea Sierra, 

Cufărul acesta şi toate lucrurile din interiorul lui îți sunt 
destinate. Am citit jurnalul înainte să ţi-l trimit şi impresia 
mea permanentă a fost aceea că tu şi Mary Kathryn 
McMurray aveți foarte multe în comun. Quiltul ascunde un 
mesaj pentru tine. Poate că acum nu-l vei vedea, şi nu-l vei 
înțelege, dar vine o zi când îl vei vedea ca o stea care va 
apărea dintr-odată pe cer. Şi ce zi minunată va fi aceea! 

Te iubesc. Mama 


Îngenunchind, Sierra îşi trecu mâinile peste lemnul 
curat şi peste balamalele metalice ale cufărului. Mirosea a 
uleiul de in pe care-l folosise mama ei. Desfăcând lăcaşul de 
metal al capacului, îl deschise. Parfumul de trandafiri uscați 
o învălui. Vechiul şi frumosul quit stătea chiar deasupra, 
curat şi frumos împăturit. Sierra îl scoase şi văzu cutiile 
învelite în hârtie de cadouri de dedesubt. Într-una era 
coşuleţul indian. În cealaltă erau animalele sculptate în 
lemn împreună cu biletul pe care scria că erau pentru 
Joshua. Într-o cutie de catifea albastră erau şase verighete, 


fiecare purtând un cartonaş minuscul cu numele rudei 
care-l purtase. Gâtul i se uscă în momentul când le 
descoperi pe cele două legate împreună cu un cartonaş pe 
care scria „Brian Philip Clanton, Marianna Lovell 
Edgeworth, căsătoriți în 21 decembrie 1958, în San 
Francisco”. 

Sierra puse totul la loc, la fel cum le găsise. împături 
biletul şi-l puse deasupra, pe quilt. Închise capacul, şi-şi 
trecu vârful degetelor peste suprafața din lemn şi metal. Un 
vânticel de primăvară învolbură perdelele dantelate. 

Sunt chiar în inima ta. 

Sierra se simți răvăşită de durere, se întoarse la 
canapea şi se aşeză pe ea. Deschise albumul cel mai de sus. 
Pe prima pagină erau două fotografii cu tatăl ei pe vremea 
când fusese tânăr. Într-una era cu părul pe umeri şi 
îmbrăcat în nişte blugi uzați cu bocanci în picioare. Lângă 
ea era o altă fotografie a lui, proaspăt ras, tuns, şi îmbrăcat 
în uniformă de polițist. Zâmbi văzând contrastul. Pe 
următoarea pagină erau fotografii ale mamei ei. Întruna, 
apărea dansând pe o pajişte. Braţele îi erau întinse, capul 
lăsat pe spate, iar părul ce-i ajungea până la mijloc o 
învăluia. Într-alta, şedea pe malul unui lac, privind visătoare 
peste luciul apei. Apoi urmau fotografii cu Mike, un bebeluş 
dormind pe umărul tatălui său, copilaş jucându-se în țarc, 
copil mic jucându-se în cutia cu nisip din curtea din spate. 
Pe pagina următoare erau fotografii cu ea, învelită într-o 
pătură în braţele mamei ei, apoi o alta când şedea într-un 
scaun înalt, cu toată fața plină de spaghete, iar în cealaltă 
când mergea copăcel pe cărarea din piatră din curtea din 
spate. 

Fiecare an era imortalizat în fotografii. Se întinse pe 
canapea, frunzărind prin album, privindu-i pe mama şi pe 
tatăl ei în primii lor ani de căsătorie. Zâmbi când văzu 
fotografiile lui Mike de când fusese mic şi până la nunta lui. 


Frunzări albumul, retrăind amintiri când se văzu în grădină 
împreună cu mama ei, îmbrăcată în haine de oameni mari 
împreună cu prietenele ei în pod, înotând la Memorial 
Beach, jucând baseball, purtând uniforma de lider de 
majorete. Ajunse la o fotografie cu Alex în care el purta 
tichie şi robă. Ea stătea lângă el şi se priveau unul pe 
celălalt cuprinşi de o adorare fățişă. O dragoste în floare. 
Uitase că mama ei o însoțise la ceremonia de absolvire a 
liceului. Tatăl ei îi ignorase invitația. Pe următoarea pagină, 
se descoperi pe sine însărcinată cu primul copil. Următoarea 
fotografie o înfățişa într-un pat de spital, obosită dar fericită, 
cu Clanton în brațe. Maria şi Luis erau de-o parte a patului, 
iar mama ei şi tatăl ei de cealaltă. Sub fotografie era scris 
Reconciliere. 

În faţa geamului de la pod câteva păsărele ciripeau 
vesele într-un cuib. Sierra îşi rezemă albumul de piept şi 
rămase ascultând. Ştia când mama păsărilor era în 
apropiere sau când zbura din cuib după felul în care țipau 
puii. Închizându-şi ochii, alunecă departe. 

Nu poți să te dai bătută. Mama ei îi zâmbi în timp ce 
lucrau împreună în genunchi în grădină. Trebuie să fii cu 
băgare de seamă în fiecare zi. Ia uită-te cum au răsărit deja. 
Dacă le dai buruienilor ăstora o zi sau două, vor începe să 
sufoce florile. Se lăsă înapoi pe călcâie şi îi îndepărtă câteva 
şuvițe de păr negru de la tâmple. Era din nou tânără, 
sănătoasă şi fericită. La fel e şi în viață, draga mea. 

Sierra se trezi brusc când albumele îi fură luate de pe 
piept. Alex stătea în picioare în fața ei. 

— Roy Lubbeck e jos. 

— O, spuse ea adormită. 

Alex închise albumul şi-l puse înapoi pe măsuţa de 
cafea. Se îndepărtă uşor când ea se ridică în şezut şi-şi 
trecu mâinile prin păr. Se simți dezordonată. Rochia ei de 
biserică era toată şifonată. 


— Trebuie să mă aranjez puțin înainte să cobor. Era 
atât de obosită. Şi-ar fi dorit să se întindă la loc şi să 
doarmă aici în pod, unde era înconjurată de amintiri 
frumoase. Poate că avea să o viseze din nou pe mama cei. 
Întâlnirea cu Roy Lubbeck nu avea decât să întărească şi 
mai mult faptul că ea nu mai era. 

Privind afară pe geam, Alex îşi îndesă mâinile în 
buzunare. 

— Îmi pare rău de ce am zis mai devreme. Sierra nu 
voia să vorbească despre asta. 

— Nu pot lua încă nicio decizie, Alex. 

— Înţeleg asta. 

— Am crescut aici. 

— Ştiu. 

Răspunsul lui era sec, neutru. Zidul era în continuare 
neclintit între ei. Prima cărămidă fusese pusă atunci când el 
acceptase slujba în Los Angeles. Altele se adăugaseră mai 
apoi, zi de zi, lună de lună, mai bine de doi ani. Nici măcar 
nu mai ştia cine era în interiorul zidului, şi cine afară. 

— Mi-e dor de tine, spuse ea încetişor, înfrântă. Mi-e 
dor de relația pe care o aveam cândva. 

El o privi atunci, cu ochii goi. Ştia că era profund 
tulburat, că dorea să spună ceva important. Poate că îşi 
făcea şi el griji de căsnicia lor, la fel ca ea. 

— O să plec mâine. Cred că e mai bine aşa. Astfel o să 
poți să te gândeşti în linişte la toate. 

Care toate? se întrebă ea. Casa? Sau mai era ceva ce 
nu spunea? El se îndepărtă de la geam. 

— Cobor şi le spun celorlalți că vii şi tu imediat. 

— Alex? 

Când se întoarse spre ea, se ridică în picioare. 
Luându-şi inima în dinți, îşi asumă riscul şi-şi dădu 
sentimentele pe față. 

— Vrei să mă ţii puţin în brațe? Doar un minut. 


El veni la ea şi făcu ceea ce-i ceruse, dar ea nu simți 
niciun fel de consolare. Braţele lui erau într-adevăr în jurul 
ei, dar era de parcă s-ar fi abținut, şi-ar fi ținut inima 
departe. 

Cum putea sta acolo, ținând-o în brațe, şi cu toate 
astea să fie atât de departe de ea? 

Când se alătură celorlalți la parter, se aşeză în fotoliul 
din fața şemineului rece. Alex îşi ocupă locul cuvenit alături 
de ea. Nu se osteni însă să-şi pună mâna consolator pe 
umărul ei. Mike şi Melissa şedeau pe canapea, ținându-se 
de mână. 

Încercă să audă ce spunea Roy Lubbeck. Explica 
faptul că după moartea tatălui lor, mama lor pusese toate 
bunurile de preț ale familiei într-un depozit, ca în 
eventualitatea morții ei, să nu pună problema moştenirii. 

Mama ei pusese casa pe numele lui Mike şi al ei cu doi 
ani în urmă. Taxele şi impozitele, care se ridicau la o sumă 
considerabilă fuseseră achitate pe tot anul. De asemenea 
deschisese un cont care se dorea să acopere unele probleme 
minore ce puteau apărea, cum ar fi fost reparații la 
instalația de apă şi lucruri de felul acesta. 

Sierra îşi aminti că la scurt timp după ce murise tatăl 
ei, mama ei angajase un constructor care să renoveze tot 
acoperişul. Cheltuise o sumă frumoasă pentru demolarea 
verandei din spate şi a scocurilor dinspre sud după ce le 
găsise invadate de termite. Roy continuă cu explicațiile 
privind restul averii mamei ei care era stocată în certificate 
de depozit şi conturi, însumând cincisprezece mii de dolari 
pentru fiecare nepot, bani care urmau să intre în posesia lor 
la împlinirea vârstei de optsprezece ani. 

După ce-şi închise geanta diplomat, Roy îşi drese 
glasul. Se uită la Mike, apoi la ea. 

— Mama voastră a fost o femeie remarcabilă. Sunt 
norocos că i-am avut ca prieteni apropiaţi. Dădu să mai 


spună ceva, dar nu mai fu în stare. Se ridică în picioare, 
scoase un plic din buzunarul interior al hainei sale şi i-l 
întinse lui Alex. Marianna m-a rugat să-ți dau scrisoarea 
aceasta. 

Tulburat, Alex luă scrisoarea, o împături în două şi o 
vâri în buzunarul din față al pantalonilor săi. 

— Te conduc, spuse el. 

Sierra le auzi murmurul vocilor. După câteva clipe uşa 
de la intrare se închise, însă Alex nu mai apăru. Vedea prin 
geamul cu vitraliu de la intrare ce încadra uşa de fiecare 
parte. Alex stătea afară, pe treptele de la intrare, cu mâinile 
adânc vârâte în buzunare, în timp ce Tunderbirdul lui Roy 
Lubbeck dispărea după curbă, Alex cobori treptele. Inima ei 
începu să bată greu, înspăimântată, dar el nu se îndreptă 
spre maşina sa, care era parcată pe aleea din fața casei. Ci o 
luă pe trotuar şi porni spre Piaza, unde obişnuiau să şadă şi 
să asculte concertele de vară de pe arenă. Uşurată, îşi 
rezemă fruntea de uşă pentru o clipă, apoi se întoarse în 
camera de zi. 

— Noi am mâncat deja, spuse Melissa. Vrei să 
mănânci ceva? Sierra îşi închise ochii, scuturând din cap. 
Gândul la mâncare era suficient să-i întoarcă stomacul pe 
dos. 


— Încearcă să dormi puţin, îi spuse Melissa când 
orologiul bătu ora unsprezece. 

Sierra urcă la etaj la culcare. Întinsă în patul ei cu 
baldachin, încercă să se gândească la vremuri mai bune. 
Mintea îi era frământată de scenarii gen „ce-ar fi fost dacă”. 
Când se trezi de dimineaţă, Alex nu era alături de ea. 

Îşi luă halatul, şi cobori în bucătărie unde o găsi pe 
Melissa pregătind cafea şi vafe pentru copii. 

— L-ai văzut pe Alex? întrebă ea. 

— Tati s-a dus la aeroport, spuse Carolyn în timp ce-şi 


turna sirop pe o vafă. 

— Când? întrebă Sierra simțind cum o lasă puterile. 
Chiar plecase fără să-şi ia măcar rămas bun de la ea? 

— Cam acum o oră, cred. A intrat şi a stat de vorbă cu 
mine şi cu Clanton în timp ce ne uitam la televizor. 

Întorcându-se, clipi repede, alungându-şi lacrimile. 
Melissa turnă aluatul în aparatul de vafe. 

— A zis că n-a vrut să te trezească, a spus ea 
încetişor. S-a gândit că ai nevoie de somn. 

Când Melissa o privi, Sierra ştiu că Alex nu reuşise să 
prostească pe nimeni cu scuzele lui. Sierra îi zâmbi ironic 
cumnatei ei, îşi turnă cafea într-o cană şi se aşeză alături de 
copii. 


Dacă copilul acesta nu se naşte curând, cred că o 
să explodez ca un pepene trecut. 

James îşi face griji de moarte. Mă agită şi pe mine. pe 
aici nu este nicio moaşă, şi sunt mult prea aproape să nasc 
ca să mă mai pornesc acum spre Galena într-o căruță sau 
altfel. Aşa că va trebui să ne descurcăm singuri. Nu mă mai 
pot nici apleca să mă îngrijesc de copiii pe care-i am, şi nu 
mai am nici unde să-i iau în poală. În câte o zi, copilul 
acesta mă loveşte în pântece de mă întreb dacă nu cumva or 
fi doi în mine. Poate că se războiesc între ei ca Esau şi Iacov. 

Matthew Lucas Farr s-a născut în dimineaţa zilei de 5 
mai, sau cam pe atunci. E puternic şi urlă cu aceeaşi 
vehemenţă cum făcea şi fratele lui mai mare. Deborah Anne 
l-a urmat pe fratele ei în lume imediat. Nu seamănă deloc 
între ei, dar după voce, abia dacă-i deosebesc. 

James s-a întors la lucru pe câmp. E mult mai uşurat 
acum că m-am ridicat în sfârşit din pat şi m-am apucat de 
treabă. El nu are răbdare să se ocupe de cei mici, dar cu 
toate astea a trebuit să se descurce de unul singur cu ei trei 
zile încheiate. lar eu nu mai puteam de râs când îl vedeam 


ce Frustrat era. Josua a trebuit să-i arate cum se schimbă 
scutecele, dar să le mai şi spele, ei bine, James ar prefera să 
fie mai bine mort decât să se apuce să le spele pe cele 
murdare. Şi ce, crede că mie-mi place? 

Încep să mă simt ca sărmana noastră văcuţă de lapte. 

Au trecut doi ani de când am scris ultimul cuvânt în 
jurnalul acesta. Unde a trecut timpul atât de repede? înapoi 
la fermă, pe când se termină o zi, sunt prea obosită să mai 
leg două vorbe în capul meu, darămite să mai aştern ceva 
inteligent pe hârtie. Acum, sunt în vizită la Mătuşa Martha 
şi Poverile mele mi-au fost luate. Ea e încântată de gemeni şi 
se desfată să-i aibă pe Joshua, pe Hank şi pe Beth înapoi 
sub acoperişul casei ei. Şi Betsy şi Clovis se bucură. Joshua 
e umbra lui Clovis. Hank şi Beth îşi petrec cea mai mare 
parte din timp în bucătărie cu Betsy. Au descoperit gătitul ei 
delicios. Singurele momente în care Mătuşa Martha îi lasă 
pe gemeni este atunci când trebuie să-i alăptez. 

Galena este acum mult mai mare decât era acum trei 
ani. Mătuşa Martha a spus că acum locuiesc peste zece mii 
de suflete în oraş. Eu cred că mai bine de patru mii din ei 
n-au suflet deloc, după câte am văzut eu. Pe râu e mare 
forfotă cu toate vasele din Mississippi. Irlandezii şi germanii 
umplu docurile, şi mai sunt şi negrii. Betsy spune că au o 
biserică nouă acum, Biserica episcopală metodistă africană. 
Ea şi Clovis se duc acolo să se închine lui lisus. E atâta 
gălăgie acolo, că nu mai poți auzi nici ce gândeşti tu însuți. 

Mătuşa Martha are o cişmea nouă. A zis că prea multă 
lume foloseşte fântâna din oraş, şi oricum e prea lung 
drumul până acolo, şi trebuie să aştepte prea mult după 
apă. 

Eu şi James am văzut un om cărând o ladă afară pe 
trotuarul de lângă piață. S-a suit pe ea şi a început să 
vorbească despre Oregon. A vorbit despre Actul de 
Preempţiune din 1841, în care se spune că fiecare cap de 


familie poate primi 160 de acri de pământ în Oregon. James 
a insistat să rămânem şi să auzim tot ce are de spus omul 
acesta. Bărbatul susține că Oregonul este o ţară unde curge 
miere şi lapte, pe malul Pacificului. Spune că acolo sunt 
recolte bogate de grâu, care creşte atât de mare de întrece 
un stat de om. Spune că pe acolo porcii se fugăresc pe sub 
copacii de arțar, rotunzi şi graşi, şi sunt deja fripți, cu cuțite 
şi furculițe înfipte în spinare, de nu trebuie decât să te duci 
şi să-ți tai câte o felie de friptură când pofteşti. Unii chiar au 
crezut toată apa de lături pe care a scos-o pe gură, şi au fost 
gata să semneze şi să se suie imediat în căruțele lor. Sunt 
fericită că James are mai multă minte de atât. 

James ne-a vândut recolta de porumb azi. Preţurile au 
scăzut. A lucrat din greu în ultimii câțiva ani să plătească 
toate datoriile lui Papa şi să facă reparaţii la fermă. Dacă 
Papa ar vedea pământurile acum, ar fi mândru de James. 

Ne ducem acasă curând. O să-mi fie dor de Mătuşa 
Martha şi de Betsy şi de Clovis. O să-mi fie dor de mâncarea 
cea gustoasă, patul de puf, pianul şi doamnele de la cercul 
de cusut quilturi. 

Dar cu toate astea, abia aştept să fiu iarăşi acasă. 

Pe James l-a apucat febra plecării. Nu mai vorbeşte 
despre nimic altceva decât despre Oregon. 

Ce-i cu bărbații de-şi imaginează mereu că iarba e mai 
verde de cealaltă parte a muntelui? Iarba e destul de verde 
aici unde suntem. l-am spus lui James că avem aici pământ 
care este tot al nostru, o casă sănătoasă, un grajd, doi cai, o 
vacă de lapte, câteva capre şi o mulțime de găini. Suntem 
sănătoşi şi avem copiii noştri şi suntem fericiți. 

El a zis — Tu eşti fericită, Mary Kathryn. Dar după cum 
văd eu lucrurile, vom trăi cu mâna la gură toată viața 
noastră, cât vom rămâne în Illinois. În Oregon avem şi noi o 
şansă. O şansă pentru ce, am vrut să ştiu. Să construim 
ceva ce va dăinui, a zis el. Şi iernile sunt mai blânde acolo. 


I-am spus că atunci când ceva sună prea bine ca să fie 
adevărat, foarte probabil nici nu este. 

Dar tot ce a spus el a fost asta — pământ liber, Mary 
Kathryn. Gândeşte-te la asta. 

I-am spus - pământ liber la două mii de mile de aici. 
Pământ pe care nu l-am văzut, şi despre care nu ştim nimic. 
Avem deja pământ chiar aici unde suntem acum. 

El a zis — pământ sărac, plin de pietre şi rădăcini şi 
sudoare. 

Uneori James vorbeşte exact la fel cum o făcea când 
spunea că pleacă la New York, în Anglia şi în China. 

M-am săturat să tot aud de Oregon. 


PARTEA A TREIA 
CAPITULAREA 


CAPITOLUL 13 


Casa părea goală când Sierra descuie uşa laterală 
dinspre garaj, Carolyn şi Clanton o urmară, cărându-şi 
valizele Prin bucătărie şi apoi pe hol spre dormitoarele lor. 
Sierra îşi lăsă valiza proprie în living şi dădu o raită prin 
casă. 

Ceva nu era în regulă. Sierra nu putea spune ce 
anume, dar o cuprinse o presimţire rea. La început, se 
întrebă dacă nu cumva cineva intrase prin efracție în casă, 
dar nu lipsea nimic. Deschise draperiile din camera de zi şi 
lăsă soarele de primăvară să pătrundă în casă, dar nu fu de 
niciun folos în tentativa ei de a risipi atmosfera sumbră. 

După ce-şi luă valizele, Sierra se duse pe hol spre 
dormitorul lor. Sprâncenele i se arcuiră uşor când descoperi 
patul făcut. În cei treisprezece ani de căsătorie, Alex nu 
făcuse niciodată patul. Covorul fusese aspirat. Prosoape noi 
atârnau în baie. Îşi puse mâna pe clanţa dressingului, dar 
ezită, şi o frică de neînțeles o năpădi. Trase adânc aer în 
piept, deschise uşa, şi răsuflă uşurată, când văzu costumele 
lui Alex atârnând în partea dreaptă. Cămăşile de pe rafturile 
din spate erau aranjate ordonat. 

Se întoarse în dormitor, unde îşi puse geamantanele. 
Aruncă una pe pat, o deschise şi începu să despacheteze. În 
timp ce-şi aranja hainele înapoi în dulap, şi-şi duse geanta 
cu lucruri personale în baie, nu putea scăpa de îndoieli şi de 
temerile care se întețiseră în ea de când plecase Alex din 
Healdsburg. 

Copiii le iscaseră. 

În ultimele două săptămâni în care rămăsese în 


Healdsburg pentru a lua câteva decizii împreună cu fratele 
ei, apăruseră câteva amănunte în discuţiile cu copiii. Cât 
timp Sierra fusese singură în Healdsburg, Dolores îşi 
petrecuse noaptea cu ei de patru ori, iar Clanton şi Carolyn 
îşi petrecuseră un weekend acasă la Marcia Burton. 

— Tati! strigă Carolyn din cealaltă cameră, iar Sierra îl 
auzi pe Clanton povestind precipitat cu tatăl lor care se 
întorsese devreme de la serviciu. Sierra simți cum pulsul ei 
o ia razna. Privi din nou în jurul ei prin dormitor şi-şi muşcă 
buza. Oare angajase o femeie de serviciu? Dacă da, de ce 
acum, când nu o făcuse niciodată înainte? închise 
geamantanele goale, le luă de pe pat şi le aşeză lângă uşă. 
Avea să le ducă mai târziu în garaj. 

Stomacul i se strânse de încordare. Încercând să se 
liniştească, se aşeză în fotoliul de lângă geam. Îşi sprijini 
mâinile de braţele fotoliului şi aşteptă. 

Păru că trecuse o oră întreagă înainte ca Alex să apară 
în prag. 

— Mă bucur că te-ai întors acasă cu bine. Tonul şi 
expresia de pe faţă îi erau enigmatice. 

— Mersi. Inima îi bătea şi mai tare acum, nu cum o 
făcea cândva când îl privea, dar oarecum mai profund, mai 
primitiv. Unde sunt Clanton şi Carolyn? întrebă ea, 
încercând să-şi păstreze tonul neutru. 

— Carolyn povesteşte la telefon cu Pamela, iar Clanton 
e afară pe stradă, joacă fotbal cu câţiva prieteni. Se întoarce 
în casă când se înserează. Ochii i se îngustară uşor. Ce s-a 
întâmplat? 

— Păi spune-mi tu ce s-a întâmplat, Alex, spuse ea 
fără nicio inflexiune a vocii. Când el nu spuse nimic, ea 
trase aer prelung în piept, încercând să se oprească din 
tremurat. Am auzit că Dolores a trebuit să petreacă patru 
nopți cu copiii cât am fost plecată. Expresia de pe faţa lui se 
schimbă din nou oarecum. Şi au fost un weekend la Marcia. 


O uşoară nuanţă rozalie îi sui de la nivelul gulerului şi apoi 
îi cuprinse toată fața. 

Sierra îşi închise ochii. 

Alex intră în dormitor şi închise uşa încet în urma sa. 
Se rezemă o clipă de ea, fără să spună nimic. Când vorbi, 
vocea îi era grea şi profundă. 

— N-am vrut să vorbim despre asta. Nu în prima zi 
când te întorci acasă. Se aşeză pe pat şi se aplecă înainte, 
încleştându-şi mâinile între genunchi. Lucrurile nu mai 
funcționează între noi. 

Ea-şi deschise ochii şi-l privi. Ochii lui se înălțară să o 
privească, dar apoi se uită repede în altă parte. 

— Tu nu înţelegi ce este important pentru mine, spuse 
el. 

— Ce e important, Alex? Atunci se uită la ea, distant. 

— Munca mea. Ai fost plină de reproşuri la adresa 
muncii mele de la bun început. 

— Deci poți să-mi spui cu mâna pe inimă că munca a 
fost cea care te-a ţinut departe de casă şase nopți cât timp 
am lipsit de acasă? 

Ridurile mici din jurul gurii lui se adânciră. 

— Nu mai avem nimic în comun. Căsnicia noastră a 
început să se destrame cu mult timp în urmă. 

— Avem doi copii împreună, spuse ea încet. Suntem 
căsătoriți unul cu celălalt. Asta avem în comun. 

— Atunci haide să ţi-o spun de-a dreptul. Nu te mai 
iubesc. Sierra nu realizase cât de mult avea să o rănească 
să-l audă pe Alex rostindu-i acele cuvinte drept în față. Îşi 
aminti că o ascultase pe Meredith discutând despre foştii ei 
soţi. Întotdeauna spun că nu-i înţelegi niciodată, că nu mai 
aveţi nimic în comun. Dar de obicei totul se reduce la un 
singur lucru. La o altă femeie. Inima ei se făcu mică de tot. 

— Îmi pare rău, Sierra. Eu... 

— Cine e, Alex? 


El îşi întoarse privirea de la ea şi oftă. Se sculă în 
picioare şi începu să se plimbe agitat prin cameră, ca să se 
oprească mai apoi lângă dulapul ei. 

— Ce contează? 

— Aş vrea să aud asta de la tine înainte să o aud de la 
altcineva. Alex îşi îndesă mâinile în buzunare, amintindu-i 
de noaptea în care 

Roy Lubbeck îi dăduse o scrisoare de la mama ei. Oare 
se sinchisise măcar să o citească? 

— Elizabeth. 

— Elizabeth? Inima începu să-i bubuie de-a dreptul. 
Elizabeth Longford? spuse apoi abia auzit, simțindu-se 
lovită de o claritate care o năuci. Femeia din Connecticut? 

— Da. 

— Cea care a absolvit la Wellesley? 

— Da. 

Alex spusese că ea nu-l înțelegea. O, dar cât de mult 
greşea, cât de mult! îl cunoştea mai bine decât se cunoştea 
el însuşi. În clipa aceea îl văzu mai clar ca oricând. Era ca şi 
când orice umbră de văl fusese smuls, lăsându-i tot sufletul 
gol-goluț, despuiat înaintea ochilor ei. 

— În sfârşit ai dat lovitura, nu? spuse ea încet, rănită 
mai rău decât crezuse că este cu putinţă. 

Alex se întoarse încet şi o privi. Sierra îşi privi soțul 
făcând feţe-fețe. Şoc. Durere. Furie. Ştia că vorbele ei 
rostiseră adevărul, atinseseră însăşi esența problemei. Ştia 
exact la ce se referea. Săracul fiu de salahor la fermă care 
nu se simţise niciodată suficient de bun, reuşise în sfârşit 
să-şi câştige un trofeu merituos. Frumoasa Elizabeth 
Longford, cu o educaţie aleasă şi realizată, fiica Revoluţiei 
Americane. Poate că el nu realizase cu adevărat faptul că 
ea-i înțelesese întotdeauna nesiguranțele şi că îl iubise în 
ciuda acestora. Cu siguranță nu se aşteptase să i le arunce 
vreodată în față. Dar pe de altă parte, nu se aşteptase 


niciodată nici să o înşele cu o altă femeie. 

— Bruja, rosti el printre dinți. 

— Şi tu ce eşti, Alex? Un mincinos şi un escroc. 

De-ar fi fost Alex un alt gen de bărbat, în clipa aceea 
ar fi lovit-o. Vedea cât de mult şi-o dorea să o facă. Aproape 
că-şi dorea ea însăşi să o facă. Poate că atunci nu mai avea 
să simtă groaza asta fără margini. Ar fi fost fericită să-l vadă 
că pleacă. Nu avea să-i pese. Nu avea să se simtă de parcă 
tocmai i-ar fi smuls inima din piept. Privindu-l în ochi, nu 
descoperi în ei nicio urmă de regret sau tandrețe. Văzu doar 
un bărbat pornit să fie liber, dornic să dispară de acolo. 

— Farsa asta de căsnicie s-a încheiat! spuse el înfuriat. 

Sierra se simţi copleşită de durere până aproape că nu 
mai putu respira. îl cunoştea atât de bine pe Alejandro Luis 
Madrid. Dacă ea şi-ar fi cerut scuze, oricum nu ar fi 
schimbat nimic. Făcuse ceva catastrofal când aruncase 
lumină asupra durerii sale tainice. Dacă l-ar fi implorat, 
nimic nu s-ar fi schimbat. Nu avea să o ierte niciodată, 
însăşi sângele lui ar fi urlat împotriva ei. 

— Pentru mine nu s-a încheiat, Alex. Nu se va încheia 
niciodată. După ce traversă încăperea, deschise uşa. 

— Asta-i problema ta, spuse el, şi ieşi din dormitor. 


Azi s-a întors Lucas. 

Dacă mi-aş dori să văd pe unul mort, ei bine, atunci el 
e acela. A fost sămânță rea de când mi-l amintesc, iar acum 
a crescut şi-a ajuns un om încâlcit şi plin de vicleşug. 

A venit călare drept până sus la casă, pe un cal 
frumos şi îmbrăcat în haine bune, cu pretenţia că ferma e a 
lui. l-am spus că era un hoț şi un mincinos. A râs şi a zis că 
nu are importanţă. Ce era important era că el era întâiul 
născut al lui Papa, iar eu urma să fiu dezmoştenită. Avea o 
scrisoare de la Hiram Reinholtz care dovedea asta. 

După aia a spus îndrăzneț nevoie mare - Dar de vreme 


ce James a făcut aşa o treabă bună cu lucrul pe aici, voi fi 
darnic şi vă voi îngădui să rămânețţi ca şi lucrători la ferma 
mea. Dar dacă nu-ți place treaba asta, Mary Kathryn, n-ai 
decât să-ți strângi lucrurile şi să te duci drept în Hades. 

James spune că nu se va bate cu Lucas pentru 
pământ. Orice-aş spune eu, el n-ascultă. Pământul ăsta e 
casa mea. M-am născut în casa asta. James a muncit mai 
mult pe câmpul ăsta decât a muncit Lucas vreodată. Iar 
acum, netrebnicul de frate al meu apare după atâta vreme şi 
spune că toată ferma e a lui. Eu spun că nu fără război. 

James zice că nu. Zice că ne ducem în Oregon. 

Lucas a venit azi la casă şi a adus un bărbat şi o 
femeie cu el. Toţi erau într-o căruță. Eu am ieşit pe verandă 
cu o puşcă, dar James mi-a luat-o din mâini înainte să apuc 
să trag şi să-l omor pe fratele meu. Lucas l-a adus pe Elder 
drept până în casa mea. Bărbatul stătea cu pălăria în mână 
şi nu se uita la mine. lar eu nu i-am făcut treaba mai 
uşoară, ştiind că i-i ruşine că-mi ia casa. Lucas a zis că are 
un contract cu Elder. Elder va lucra pământul şi vor împărți 
profitul. 

Acum scriu în grajd, la lumina lumânării, pentru că 
m-a scos din propria mea casă, şi soțul meu i-a dat o mână 
de ajutor. Dorm în fân cu copiii mei. Unde doarme James 
nu ştiu, şi nici nu-mi pasă. 

Mătuşa Martha ne-a întâmpinat cu brațele deschise. 
La fel Betsy şi Clovis. Nu am vărsat o lacrimă până i-am 
văzut, iar acum nu mă mai pot opri. 

A fost o călătorie lungă până aici cu căruța de la 
fermă. Nu ca distanţă. Copiii s-au smiorcăit tot drumul, şi 
nu mai conteneau cu întrebările că dacă mai era mult până 
la Galena. James e irascibil. Dacă aşa se poartă într-o 
călătorie de două zile, cum îşi imaginează că o să fie într-o 
călătorie de două mii de mile prin sălbăticia ticsită de 
indieni? 


A zis — Lasă că vezi tu că am dreptate atunci când 
ajungem în Oregon, Mary Kathryn. 

Nu i-am răspuns, şi nici nu m-am uitat la el. 

Degeaba am sperat că pe când ajungem aici avea să se 
răzgândească. Speram să-şi dea seama că am dreptate şi că 
avea să întoarcă căruța şi să se lupte pentru ceea ce era de 
drept al nostru. 

Nu s-a răzgândit cu privire la nimic. E la fel de 
încăpățânat ca şi Papa. S-a dus drept în piață şi a vândut 
căruța noastră, şi a folosit o parte din bani să ne cumpere 
bilete pe un vapor cu aburi. Spune că o să călătorim pe 
Mississippi la sfârşitul săptămânii, şi vom cobori la 
Independence Landing. 

Am spus - Adio, James Farr. Mi-a părut bine de 
cunoştinţă. 

El a zis — Vii cu mine şi de trebuie să te leg fedeleş şi 
să te duc în brațe! I-am spus că exact asta trebuia să facă. 
Aşa că a ieşit în oraş şi s-a îmbătat atât de rău că Clovis a 
trebuit să se ducă după el să-l aducă acasă. Sărmanul şi 
bătrânul Clovis a trebuit să-l care pe James până acasă, 
atârnat de umărul lui, ca pe-un sac cu grâu. l-am spus lui 
Clovis că n-avea decât să-l arunce pe James în pivnița de 
cartofi şi să-l lase acolo până începe să încolțească. În patul 
meu n-are ce căuta. 

Cred că exact asta a şi făcut Clovis cu el. 

Abia văd pagina de lacrimi. Cum se poate să urăsc un 
bărbat pe care-l iubesc atât de mult? 

Mătuşa Martha spune că în povestea asta e mâna lui 
Dumnezeu. Dacă e adevărat, atunci va trebui să am o 
discuție cu Dumnezeu. Nu că va pleca urechea la ce am eu 
de spus. N-a făcut-o niciodată. 

Mătuşa Martha şi cu mine am petrecut toată ziua 
povestind şi plângând. Am întrebat-o dacă n-ar putea copiii 
mei să rămână şi să trăiască cu ea până când James va 


pleca înspre Oregon. A spus că nu. A spus că nu se poate 
pune între un soț şi soția lui. A spus că Dumnezeu ne-a 
unit, şi ea n-o să mă ajute să destram căsnicia noastră. Aşa 
că sunt legată de James Addison Farr şi de visele lui din 
Oregon. 

Ar fi trebuit să mă mărit cu Thomas Atwood 
Houghton. 

Mătuşa Martha mi-a adus un cufăr. James cumpără 
echipament de drum pentru noi în Independence. Până 
acum, tot ce am pregătit eu e o cutie cu medicamente — 
chinină, pastile albastre27, opiu, laudanum, whisky, corn de 
cerb pentru muşcături de şarpe şi acid citric pentru 
tratamentul scorbutului, cărți, tăblițe, cretă şi cerneală la 
discreție. Nu vreau „să-mi ştiu copiii crescând ignoranți ca 
şi tatăl lor. Doamnele de la cercul de cusut quilturi mi-au 
pregătit o mulțime de bucăţi de material în toate culorile şi 
modelele imaginabile, să îmi pot face într-o bună zi propriul 
meu quilt. Am împachetat pânză groasă de in ace mari, 
ceară de albine, nasturi, ace şi 2 degetare, şi le-am băgat 
într-o cutie frumoasă de bomboane pe care mi-a dăruit-o 
Thomas acum multă vreme. 

Dacă m-aş fi măritat cu Thomas, acum nu m-aş duce 
în Oregon. 

În pachetul trei sunt: 

1 rochie de stofă aspră 

1 rochie de lână 

Indispensabili 

4 perechi şosete de lână 

2 perechi pantofi 

1 şal bun 

1 bonetă 


27 Blue mass (în original) — clorură de mercur, folosită în secolul XIX în 
diferite afecțiuni, precum constipaţie, depresie, dureri dentare (n.trad.). 


pieptene, perie şi 2 periuţe de dinți 

Pachetul doi conţine: 

2 pulovere din flanel 

2 svetere de lână 

2 perechi de izmene groase din bumbac 

4 perechi şosete de lână 

4 batiste colorate 

2 perechi pantofi 

1 pereche bocanci 

1 poncho gutaperca 

1 mantie 

Pieptene, perie, 2 periuțe de dinți 

Tigaie 

Ibric 

Oală pentru cafea 

Tavă de plăcinte 

Putinei pentru unt 

2 fierăstraie 

2 lopeți 

2 topoare 

3 cuțite de cingătoare 

1 piatră de ascuțit 

1 flintă 

1 pistol 

Muniţie 

James spune că are bani să cumpere restul lucrurilor 
de care avem nevoie când vom ajunge în Independence. 
Cred că ar fi mai ieftin să ne cumpărăm proviziile de aici, 
dar el a spus că ar costa prea mult taxa să le cărăm pe 
fluviu în jos. Aşa că vom pleca cu puţinul pe care-l avem, şi 
vreau să spun că e chiar puţin. 

Mătuşa Martha s-a oferit să-i dea bani lui James, dar 
el n-a vrut nimic de la ea. Eu n-am fost la fel de mândră ca 
el. 


Azi dimineață mi-am luat rămas bun de la Mătuşa 
Martha. Aproape că mi-a frânt inima. E o linişte înfiorătoare 
cum stau acum în vasul acesta mizerabil cu aburi, care mă 
duce pe Mississippi în jos, departe de ea şi de Betsy şi de 
Clovis şi de casa mea. Mătuşa Martha m-a sărutat şi şi-a 
scos lanțul cu cruce de la gât şi mi l-a pus mie la gât. E 
lanţul acela frumos cu crucea din pietre de ametist, pe care 
l-am admirat atât când am venit prima oară în Galena, după 
ce m-a alungat tata de acasă. L-a purtat în fiecare zi a vieţii 
ei, de când i l-a dăruit tăticul ei - când a împlinit 
paisprezece ani. 

A spus - vreau să fie al tău, să-ți amintească de mine. 
Să-ţi amintească de faptul că mă rog pentru tine zi de zi. A 
spus - Dumnezeu este cu tine, Mary Kathryn Farr, să nu 
uiţi vreodată asta. 

Nu m-am simțit mângâiată. 

Nu îi voi mai vedea niciodată. Ea spune că ba da, dar 
ea se referă la cer, şi eu nu o să intru acolo. Nu o să intru 
nicăieri unde este Dumnezeu. 

Îi am pe Dumnezeu şi pe James Addison Farr pe care 
îi învinuiesc pentru suferința asta din sufletul meu. 

Joshua m-a întrebat azi că de ce nu vorbesc cu Papa. 
I-am spus că nu-i ceva cu care să-şi bată el capul, dar cu 
toate astea l-am văzut îngrijorat. I-am spus că eram ocupată 
să am grijă ca Beth şi Hank şi gemenii să nu cadă peste 
bord în fluviu. Dar a spus că nu-i adevărat, că Papa îi are pe 
Matthew şi pe Hank la el, şi că gemenii dorm, şi Beth e prea 
speriată de apă ca să se apropie de margine. 

Mi-a spus - Când ajungem în Oregon, o să vezi că 
Papa are dreptate. I-am spus atunci că dacă mai aud odată 
vorbele alea din gura lui, Papa al lui o să se trezească în 
apele murdare ale Mississippiului. Şi nu ştie să înoate! 

Am coborât de pe vas la Independence Landing acum 
două zile. A fost înnorat şi rece. James a găsit un loc unde 


să ne păstrăm toate lucrurile până când vom avea o căruță 
în care să ni le aranjăm pe toate. E bine că nu plouă, pentru 
că dormim sub cerul liber, fără măcar un cort deasupra 
capului. 

Independence e cel mai sălbatic loc din câte am văzut 
vreodată. E plin de oameni din toate păturile sociale, dar cu 
majoritatea din ei n-aş vrea să mă întâlnesc vreodată 
singură. N-am mai văzut niciodată atât de mulţi oameni. 
Toţi cumpără sau vând ceva. Toţi se grăbesc să se 
pregătească de plecare în Oregon sau California, sau Santa 
Fe. 

E seară, şi încă aud ciocanele cum bat în timp ce se 
construiesc căruțe şi boii mugesc, şi caii nechează. E 
imposibil să închizi un ochi în locul acesta blestemat. 

James m-a lăsat cu copiii, ca el să facă un tur prin 
piața oraşului - să vadă puţin ce se mai întâmplă - cum a 
zis el. Încep să mă satur de atâta stat şi privit. Majoritatea 
oamenilor de pe aici sunt la fel de nebuni ca şi el. Cel puţin 
bărbații. N-am văzut nicio femeie fericită de când am ajuns 
aici. 

James a vorbit toată ziua cu bărbați ce locuiesc pe 
lângă noi cu nevestele şi copiii lor, dacă e mai înțelept să 
cumpere boi sau măgari. S-a întors şi mi-a spus tot ce a 
auzit, după care a zis — Tu ce zici, Mary Kathryn? 

Nu cred că vrea să ştie ce gândesc eu. 

A zis — Tot trebuie să începi să vorbeşti cu mine. 

Ba nu, nu în viața asta. 

James a cumpărat patru perechi de boi azi la 25 de 
dolari bucata! Sunt animale bune, puternice şi blânde, dar 
nu meritau atâta bănet. Ar fi trebuit să se târguiască mai 
bine. James a zis că data viitoare mă trimite pe mine. A zis 
că dacă lucrurile nu merg bine pe drum, îi putem mânca. 
Dar eu aş vrea să ştiu cum crede el că poate face una ca 
asta, când Beth se şi lipeşte deja de dobitoacele astea bune 


de lucru. 

Azi am cunoscut-o pe Nellie Doane. Ea şi soțul ei Wells 
locuiesc lângă noi. Spăla haine la pârâu odată cu mine. Nu 
sunt singura care se plânge de plecarea la Oregon. Am plâns 
împreună, dar am şi râs puţin. Amândouă avem nişte idei 
straşnice despre ce am putea face cu soții noştri. Ea a spus 
că se gândea că trebuie să scoatem ce-i mai bun din ce avea 
să se întâmple. Ea are trei copii care sunt toți dornici să 
pornească în vest. Joshua şi fiul ei Harlan sunt deja frați la 
cataramă. 

S-au adunat şi alți oameni pe lângă noi. Virgil Boon e 
unul din ei. El e un dogar din Pennsylvania, şi are vârstă 
înaintată. Are cel puţin patruzeci de ani. Mai este 
Judecătorul Skinner şi nevasta lui. El e şi mai bătrân. 
Patruzeci şi trei, a zis. Se gândeşte că vor avea nevoie şi de 
legiuitor în Oregon. Soţia lui nu e aşa de prietenoasă, aşa că 
nu ştiu cum o cheamă. Ruckel Buckeye e din Kentucky şi 
nu are decât cincisprezece ani. L-am întrebat ce zice mama 
lui despre plecarea sa de unul singur la Oregon şi el a zis că 
ea i-a spus să plece şi să-şi facă o viață mai bună în vest. 
Nu-mi pot imagina cum ar putea o mamă să-i spună fiului 
ei să plece, ştiind că nu avea să-l mai vadă vreodată. 
Probabil că era o femeie foarte tare. A plouat aproape în 
fiecare zi. Hainele ni-s umede, la fel ca şi sufletul meu. Înot 
prin noroi ca să ajung la băcănie. James a zis că are nevoie 
să-i țin socotelile, că de nu, n-o să avem destui bani să mai 
pornim în călătorie. 

A zis - o să mă ajuţi, dacă nu vrei să trăieşti în 
sălbăticia asta tot restul zilelor tale, Mary Kathryn. Nu ştie 
scrie sau citi, şi sunt oameni în oraşul acesta care te-ar 
scalpa numai pentru plăcerea lor. A zis că avem 854 de 
dolari şi 22 de cenți pe numele nostru, şi că a avut nevoie de 
toți anii în care am lucrat la fermă să economisească toți 
banii ăştia. Mătuşa Martha mi-a dat 120 de dolari pe care 


i-am ascuns în cufăr, în siguranță, departe de jefuitori. Nu 
i-am spus de ei. 

James l-a adus azi pe domnul Kavanaugh la focul 
nostru de tabără. L-am văzut pe bărbatul acesta cu două 
zile în urmă la băcănie. Sau mai degrabă m-a văzut el pe 
mine. Stătea la tejghea şi cumpăra praf de puşcă, alice şi 
gloanţe când am intrat cu copiii. E un bărbat mare şi e greu 
să nu-l vezi. Arată sălbatic ca un indian în pantalonii lui de 
piele de căprioară. Are părul negru şi lung, şi-l ţine legat în 
spate de o bucată de piele crudă. Avea o flintă Sharp's 
pentru bizoni, şi avea cei mai albaştri ochi pe care i-am 
văzut vreodată şi care m-au fixat din clipa când am intrat pe 
uşă. 

Joshua ar fi vrut să vorbească cu el, dar i-am spus să 
stea lângă mine şi să vadă de Hank şi Beth să nu se piardă 
de noi. M-am întors o clipă cu spatele, şi l-am şi văzut pe 
Joshua cum se duce drept la el împreună cu Hank şi Beth. 
Ar fi trebuit să fiu mai atentă, dar eram cu gemenii şi mă 
târguiam cu MacDonald care e un hoț şi cu care trebuie să 
ai mare grijă. Apoi m-am întors din nou şi-l văd pe Joshua 
întrebându-l pe străinul acesta bădăran tot felul de lucruri, 
şi cum se uită el la mine cu ochii ăia albaştri ai lui. I-am 
alungat pe copii de la el, m-am scuzat şi am plecat cât am 
putut de repede. 

Ştiam că o să-l văd din nou. Nu ştiam când sau cum, 
dar ştiam şi pace. Cum l-o fi întâlnit James nu ştiu, şi nici 
n-am de gând să întreb. l-am oferit domnului Kavanaugh să 
ia cina cu noi, iar el a acceptat. James povesti cel mai mult 
cât timp mâncară. Eu n-am zis nimic. Am ascultat şi am 
aflat că domnul Kavanaugh a făcut afaceri cu indienii 
Kanisa, Pawnee, Cheyenne şi Sioux. A trăit cu indienii 
Cheyenne doi ani de zile. Are un mare respect pentru 
indieni, dar nu cine ştie ce pentru cei pe care i-a văzut că-şi 
fac bagajele să pornească spre vest. A spus că majoritatea 


nu sunt pregătiți deloc pentru ceea ce-i aşteaptă. 

Am spus - vă referiți la noi, domnule Kavanaugh? 

Iar el mi-a răspuns - Depinde. 

De ce anume, am vrut eu să ştiu. El s-a uitat la mine 
şi n-a mai spus nimic. 

James şi Wells şi o jumătate de duzină de alți oameni 
se întâlnesc deseară cu John MacLeod. Se va constitui un 
contract şi îl vor semna, şi se vor stabili tarifele pentru că 
l-au angajat pe el. James a zis că el îl recomandă cu căldură 
pe Kavanaugh ca şi cercetaş, dar se îndoieşte că el o să fie 
de acord. Kavanaugh are o afinitate pentru indieni şi pune 
puţin preț pe cei albi. 

James a zis că Kavanaugh a fost de acord să ne 
însoțească până în Oregon. A zis că John MacLeod a fost 
surprins şi mulțumit. A zis - Kavanaugh cunoaşte țara asta 
ca-n palmă. 

Toate doamnele sunt Impresionate de el. Îl consideră 
Foarte Atrăgător şi Misterios. Mă întreb uneori dacă James 
şi ceilalți nu au chiar nicio rezervă cu privire la nebunia asta 
de călătorie în vest. 

Azi plouă din nou şi în tabără este mare mizerie. 
Noaptea trecută a bătut vântul şi a plouat în căruță. E prea 
ud ca să pornim focul. Aş vrea să fiu acasă la Mătuşa 
Martha cu copiii mei cuibăriți în patul mare din metal. 

L-am întrebat pe James ce ne facem dacă ni se 
îmbolnăvesc copiii. A zis că-l avem pe Doc Murphy. Dar 
dacă ni se rupe căruța? zice că avem piese de rezervă şi 
roțile au spițele din lemn de portocal. Dar cu indienii cum 
ne descurcăm? A zis că Kavanaugh ştie ce să facă cu 
indienii. James zice că-mi fac prea multe griji, şi eu zic că el 
îşi face prea puţine. 

În seara asta am mâncat fasole rece şi pesmeţi uscați. 
Mă tot gândesc la mâncarea gustoasă pe care o făcea Betsy 
şi la bucătăria cea caldă. Mă întreb dacă vom mai cunoaşte 


vreodată asemenea conforturi. Pe când vom ajunge în 
Oregon, va fi probabil prea târziu să mai semănăm ceva pe 
câmp. Şi apoi vom ajunge să murim cu toții de foame până 
în primăvară. 

Mă întreb dacă peste un an o mai fi vreunul din noi în 
viață 

CHELTUIELI 

Căruță din lemn de stejar...85 dolari 

Plăpumi din bumbac cu pene de gâscă 100 dolari 

4 perechi de boi...200 dolari 

Frâie...25 dolari 

6 barile?8 de făină...25 dolari 

600 pfunzi?9 şuncă...30 dolari 

50 pfunzi pastramă de vită...8 dolari 

50 pfunzi untură...2, 50 dolari 

100 pfunzi fructe uscate...6 dolari 

50 pfunzi sare şi piper...3 dolari 

100 pfunzi cafea...9 dolari 

200 pfunzi fasole boabe...8 dolari 

75 pfunzi orez...3, 75 dolari 

10 pfunzi praf de copt...1l dolar 

5 pfunzi muştar... dolar 

150 pfunzi zahăr...7 dolari 

praf de puşcă, alice, gloanţe...20 dolari 

30 pfunzi pânză de cort...5 dolari 

chibrituri...1 dolar 

50 pfunzi lumânare...3, 30 dolari 

3 pfunzi săpun...2 dolari 
100 picioare30 funie groasă...4 dolari 


28 Un baril — unitate de măsură americană, echivalentul a 115 litri; în 
total, aproape 700 litri făină (n.trad.). 

29 Un pfund - unitate de măsură americană pentru masă, echivalentul a 
450 g (n.trad.). 


45 pfunzi aşternut...22, 50 dolari 

Total...572, 05 dolari 

Economii 

854, 22 — 572, 05 = 282, 17 

Plată pentru căpitan /cercetaş MacLeod şi Kavanaugh 
- 44 dolari 


Economii 

282, 17 — 44,00 = 238, 17 

Membrii 

John MacLeod Compania de mişcare spre Teritoriul 
Oregon 


Cercetaş - Domnul Kavanaugh 

James şi Mary Kathryn Farr-lllinois/ fermier 

Copii: Joshua, Henry, Beth, Matt şi Deborah 

Virgilboon — Pennsylvania/ dogar 

Judge Skinner şi soția Mary — Carolina / avocat 

Reese Murphy — New York / medic 

Sora: Susan 

Cal Chaffey — Maine / farmer 

Mary şi Marcus Sweeney — Ohio / fierar 

Mittie Catlow - Illinois / fermier 

Fiul: Calhoun Franklin şi Paralee Sinnott — Missouri / 
negustor 

Copii: Frank şi Patricia 

Werner Hoffman — New York / fermier 

Fiul: Herbert 

Kaiser Vandervert — Massachusetts / croitor 

Ernest şi Winifred Holty — New York / rotar 

Copii: Ernst, Louisa, Alicia, Gottlieb 

Melzena şi Arbozena Pratt-Alabama/ cusătorese 

Slujitor negru: Homer 


30 Aprox. 30 de metri în total (n.trad.). 


Wells şi Nellie Doane-Missouri/ brutar 

Copii: Robert, Harlan, LeRoy 

Lot Whimcomby - Massachusetts/ funcționar 

Paul Colvigne — Delaware / profesor 

Binger Siddons - Indiana / fermier 

Oren şi Aphie McKenzie — Virginia/ fermier 

Dunham şi Celia Banks - Connecticut/pantofar 

Copii: bebeluşul Hortense 

A.J. Wright — Tennessee/ face harnaşamente 

Wyatt Collins — Vermont/ fermier 

Cage Baker-Kentucky/ fermier 

Ruckel Buckeye — Ohio/ vânător 

Artemesia şi Athena Hendershott — Georgia/ căruțaş 

Frate: Apollo 

Stern Janssen — Sweden/ marinar 

Matthew Odell — Illinois/ armurier 

Less Moore — South Carolina/ cartofor 

Plată în avans acordată lui John MacLeod - 800 dolari 

Plată în avans acordată lui Bogan Kavanaugh - 300 
dolari 

În sfârşit a ieşit soarele. Suntem ocupați toată ziua să 
aranjăm bagajele, după indicațiile lui John MacLeod. Făina 
am pus-o acum în saci de canava şi nu în butoiaşe, câte 
100 de pfunzi de sac. Rezervele de şuncă am împachetat-o 
în cutii, de câte 100 de pfunzi fiecare. Şunca am învelit-o în 
tărâțe. JM spune că în felul acesta slănina n-o să se 
topească şi n-o să se strice şunca. 

Sunt prea obosită să mai scriu acum. 

A început din nou ploaia. Ne-am mutat pe un platou 
mai înalt. Toţi suntem uzi şi ne este frig, şi suntem agitați. 
JM spune că nu vom pleca înainte să crească iarba de patru 
inci. Deocamdată, animalele noastre pasc toată iarba de pe 
aici, şi nu e multă deloc. 

Nimeni nu e bine dispus, nici chiar James care a avut 


ideea asta prostească să pornească spre Oregon. 

Mi-e dor de casă. Nu mă pot gândi la Mătuşa Martha, 
la Betsy şi la Clovis fără să mă apuce plânsul. 

James a cumpărat o vacă de lapte cu 20 de dolari. 
Beth se va îngriji de ea. Joshua va ajuta la păstori tul 
turmei pe care a cumpărat-o compania din fondul comun. 

Am pornit la drum de trei zile. Am plecat din 
Courthouse Square în zorii zilei de 12 mai. Sunt douăzeci şi 
opt de căruțe în compania noastră şi am numărat cinzeci şi 
opt de suflete. Am trecut hotarul statului Missouri şi am 
ieşit din Statele Unite ale Americii. Singura lege pe care o 
mai avem acum este cea asupra căreia am căzut de acord 
între noi. Am călătorit pe drumuri noroioase, am trecut pe 
lângă o movilă mare şi albastră, apoi am traversat Bull 
Creek. Am apucat spre apus, şi am văzut un indicator pe 
care scria Drumul spre Oregon. Am avut mari dificultăți 
când am traversat Vermillion. A.J. Wright a pierdut o roată 
când a coborât malul abrupt. 

Traversatul pâraielor este întotdeauna o misiune 
buclucaşă. Aproape de misiune, indienii Shawnee m-au 
ajutat în timp ce James l-a ajutat pe A.J. Copiii şi cu mine 
am trecut uşor, cu toate că o zi întreagă mi-a stat inima în 
gât. 

Franklin Sinnott are două căruțe, una pentru familie 
şi provizii, şi alta încărcată cu bunurile pe care vrea să le 
vândă în Oregon. Pe una o conduce chiar el, iar pe 
nevastă-sa Paralee a pus-o să o conducă pe cealaltă. E 
speriată de asta, şi pe bună dreptate. Nu se prea pricepe la 
aşa ceva şi e Foarte Fragilă. Când am ajuns la Wakarusa, a 
ieşit din rând şi a aşteptat. Franklin a urlat la ea îngrozitor, 
dar ea n-a mai vrut să se ducă după el şi să-l urmeze. N-a 
mai vrut să se urnească din loc. A trebuit să se întoarcă el şi 
să treacă chiar el căruța dincolo. Micuța Patricia a ţipat 
după mama ei tot drumul peste râu. Paralee a trecut dincolo 


într-o canoe cu un indian Shawnee. 

Am traversat Kansasul şi am urmat Little Blue pentru 
trei zile. James îl lasă pe Joshua să conducă căruța. Sunt 
recunoscătoare. E mai uşor pentru trupul acesta să umbli 
pe jos. 

Cineva cu o căruță mică ne-a urmat toată ziua, ieri şi 
azi. MacLeod a zis că probabil e Mormon şi s-a dus să 
vorbească cu el. Văd lumina unui foc în depărtare. 

Artemesia şi Athena Hendershott l-au invitat pe 
Kavanaugh să ia cina cu ele. Sunt nişte doamne foarte 
drăguțe. Poate că i-ar plăcea vreuna din ele. Apollo ar fi 
încântat să-şi vadă una din surori măritată. 

John MacLeod s-a întors şi i-a spus lui James că eo 
femeie acolo afară. I-a spus că e nebună şi că ar trebui să se 
întoarcă, dar ea a zis că-i o țară liberă şi că poate merge 
unde-i place. 

Nu înțeleg de ce ar alege o femeie să se ducă în 
Oregon, darămite să se mai ostenească atât să ajungă acolo. 

Mă întreb cine o fi şi de ce e atât de Hotărâtă să lase 
lumea Civilizată înapoia ei. 

James a spus că femeia care ne urmează e 
franțuzoaică şi e din New Orleans, şi că n-am ce vorbi cu ea. 
L-am întrebat de ce, şi el n-a vrut să-mi spună. l-am spus 
că o să vorbesc cu cine-mi place dar el a spus că numai să 
îndrăznesc. L-am întrebat cum de ştie el atât de multe 
despre ea, şi mi-a spus că lui i-a zis Kavanaugh. l-am spus 
că e rândul lui să stea de strajă şi că e timpul să se ducă. 
Ruckel Buckeye şi Apollo Hendershott sunt de asemenea de 
serviciu deseară. Kavanaugh ne-a spus de la bun început că 
indienilor le plac proviziile noastre şi că trebuie să stăm cu 
ochii în patru. James a plecat atât de furios de la foc, de nu 
cred că o să aibă probleme să stea treaz la noapte. 

Am ajuns la Alcove Springs. Acolo erau atât de multe 
căruțe, încât parcă am fi ajuns înapoi în Independence. Vom 


pleca mâine să găsim un loc de păscut mai bun pentru 
animale. Mi-am petrecut după-amiaza spălând haine. 

Aud scripcile cum cântă în aerul nopții. James vrea să 
meargă la dans. N-a zis-o, dar îmi dau seama după cum dă 
din picior. Se tot uită la mine şi ar vrea să zic eu ceva. 

Aş vrea eu să-i zic ceva, dar nu prea cred că i-ar place 
să audă ce am eu de zis. 


CAPITOLUL 14 


Interfonul de pe biroul Sierrei ţârâi. Acționă butonul. 
Da, Ariene? 

— Ai un apel pe linia doi. 

— Mulţumesc. Sierra apăsă butonul, crezând că era 
consilierul de care încercase să dea. Sierra Madrid, la 
telefon. 

— Sunt Alex. 

Inima îi stătu în loc, apoi se prăbuşi în gol când trecu 
direct la subiect. 

— Casa e a ta. Avocatul meu spune că fac o greşeală, 
dar vreau să rămână la tine. Am pus deja să se schimbe 
actul de proprietate pe numele tău. La fel şi BMW-ul pe 
care-l conduci. O să-ți trimit documentele oficiale prin poştă 
într-o zi sau două. 

Vocea îi era atât de rece, încât degetele ei deveniră ca 
gheaţa în jurul receptorului. 

— Te simţi absolvit acum? Crezi că dacă-mi dai casa şi 
maşina mie, totul este în regulă? 

— Cred că sunt mai mult decât corect. 

— Corect? Simți cum i se pune um nod în gât. 
Niciodată nu mi-am dat seama că ai considerat că adulterul 
şi abandonul sunt corecte. 

— De îndată ce îți angajezi un avocat putem stabili 
toate detaliile divorțului. Cu cât mai repede, cu atât mai 
uşor pentru noi toți. 

Nu avea nicio intenție să-i uşureze situaţia. 
Tremurând, îşi puse mâna peste ochi. 

— Nu divorțez de tine, Alex. Ți-am spus asta deja. El 
înjură în spaniolă. 

— Nu mă întorc la tine, Sierra. Ai face bine să înţelegi 
asta aici şi acum. Vreau să fiu singur! 

— Păi eşti deja singur. Doar că nu ai documentele 


legale să o dovedeşti. Şi nu le vei obţine niciodată. Trânti 
telefonul la loc. 

Tremura violent, iar inima îi bubuia în piept. Îşi lipi 
pumnii încleştați de ochi şi încercă să îşi îngroape toate 
sentimentele adânc în sufletul ei. 

— Eşti bine? spuse Ron din prag. 

Ea nu-i răspunse. Respirând rar, îşi îngropă 
sentimentele ei tot mai adânc, până când se simți rece şi se 
făcu linişte în interior. Nu-şi mai simțea nici măcar inima 
bătând. 

— Da, spuse ea, şi îi întoarse spatele, găsind locul în 
programul pe care tocmai o dactilografia pentru săptămâna 
viitoare. 

Ron veni la biroul ei şi apăsă butonul interfonului. 

— Reţine toate telefoanele până îţi spun eu, Ariene. 
Sierra şi cu mine trebuie să intrăm într-o şedinţă. Dădu 
drumul butonului, îşi puse mâinile pe spătarul scaunului 
Sierrei şi îl îndepărtă la peste jumătate de metru de birou. 
Haide să discutăm despre ce se petrece acum. 

Ea nu se urni; era mai bine dacă stătea cu spatele la 
el. 

— Aş prefera să nu vorbesc despre asta. 

— Dacă mai aduni ceva în interiorul tău, o să 
explodezi. 

— Am vorbit despre asta. 

— Da, cu Marcia, spuse el simplu. Nu cred că ea te 
ajută prea mult. 

— Şi alte câteva persoane. 

— Meredith? 

— Am discutat situația şi cu avocatul ei, recunoscu 
Sierra. Alex nu poate obține divorțul, nu fără acordul meu, 
şi eu nu am de gând să fiu vreodată de acord cu asta. 

— Ai slăbit în ultima lună, Sierra. Arăţi ca şi când n-ai 
prea dormit. 


— Mulţumesc, Ron. Chiar aveam nevoie să aud asta, 
spuse ea, şi privi în altă parte. Carolyn venise din nou în 
patul ei noaptea trecută. În ultimul timp venea în fiecare 
noapte, trezindu-se plângând dintr-un coşmar. 

Îi simţi mâna pe umăr. 

— Îmi pasă de tine, Sierra. Urăsc să văd cum suferi. 
Blândeţea din tonul lui o ameţi de-a dreptul. 

— Nu cred că există altă cale. 

— Vreau să te ajut. 

Poate că trebuia să mai vorbească şi cu altcineva în 
afară de Marcia. Întotdeauna era atât de plină de idei, cum 
să-l silească pe Alex să se întoarcă acasă şi să-şi asume 
rolul său de soț şi tată — idei despre care Sierra ştia că erau 
doar o pierdere de vreme. Manipularea nu funcționa cu 
Alex. 

Nu era pentru prima oară când Ron îi oferea umărul 
lui să plângă pe el. Ezitase să-i accepte oferta, nedorind 
să-şi aducă problemele la lucru. Dar oare nu o făcea deja? 
Lui Ron îi păsa de ea. Dumnezeu ştia, avea nevoie de cineva 
căruia să-i pese. Lui Alex cu siguranţă nu-i păsa. 

— Haide, spuse Ron. 

Oftând greu, se ridică şi-l urmă în biroul lui. El 
închise uşa după ea. 

— Nu te-a sunat oare cineva de la şcoală azi de 
dimineață? întrebă Ron în timp ce-i umplu o cană cu cafea 
şi i-o întinse. 

— Clanton iarăşi s-a bătut cu cineva, spuse ea, 
acceptând cana din mâinile lui. Se aşeză în fotoliul din fața 
biroului său. 

Ron îşi turnă şi lui o cană de cafea şi se rezemă de 
birou în fața ei. 

— Asta-i a doua oară săptămâna asta, nu? 

— Consiliera de la şcoală ştie ce se întâmplă. Spune că 
îşi descarcă mânia. 


— Alex a discutat cu el? Ea râse batjocoritor. 

— Şi de-ar încerca, Clanton n-ar vorbi cu el. 

— De ce nu? 

Ea scutură din cap. 

— Le-am spus copiilor de ce a plecat Alex. Prima oară 
când a sunat, a răspuns Clanton şi i-a spus că-l urăşte şi că 
nu mai vrea să-l vadă niciodată. Alex a dorit să vorbească cu 
Carolyn, dar ea plângea prea tare ca să poată să vorbească 
cu el. Îşi luă cana de cafea cu ambele mâini, dorindu-şi să 
simtă suficient căldura acesteia şi să se oprească din 
tremurat. Alex a dat vina pe mine, desigur. Trase încet aer 
în piept, încercând să-şi controleze vocea. A spus că eu am 
întărâtat copiii împotriva lui. 

— ŞI tu ce i-ai spus? 

— Nu mi-a dat nicio şansă să spun nimic. După ce 
şi-a spus povestea, a închis. Alex o înjurase în spaniolă 
înainte de asta. Tot ce am făcut a fost să le spun adevărul. 
Ce altceva aş fi putut spune când m-au întrebat de ce n-a 
venit tatăl lor acasă de trei zile? Le-am spus că tatăl lor s-a 
hotărât să trăiască cu o altă femeie. Asta e adevărul. Le-am 
spus că asta nu înseamnă că nu-i mai iubeşte pe ei. Ci că 
nu mă mai iubeşte pe mine. Aş vrea să ştiu cum altfel ar fi 
trebuit să le dau vestea. 

— Stai uşor, spuse Ron zâmbindu-i cu compasiune. 
Nu te critic. 

— Îmi pare rău, dar m-am săturat să-l mai aud pe 
Alex cum mă învinuieşte pe mine pentru toate. Spune că 
toate problemele pe care le au copiii acum sunt din vina 
mea. El e cel care are o aventură. El e cel care ne-a 
abandonat familia. Şi cu toate astea, toate sunt din vina 
mea. 

— E firesc să vrei să dai vina pe altcineva. 

La fel cum îl învinovățea şi ea pe Alex? Oare asta voia 
să spună? Ea-şi lipi buzele strâns. Ei bine, nu era oare vina 


lui Alex? Dacă nu ar fi părăsit-o pe ea şi copiii şi nu s-ar fi 
mutat la amanta lui, totul ar fi în regulă. 

Spune adevărul, Sierra. 

Faţa îi ardea când simți dojana uitată. Ori de câte ori 
ea sau Mike încercaseră să se justifice de ceva ce făcuseră 
când erau copii, mama se uita întotdeauna în ochii lor şi 
spunea cuvintele acelea, încetişor... 

Spune adevărul... 

Adevărul. Lucrurile nu mai fuseseră în regulă între ea 
şi Alex de multă, multă vreme. Ştia asta, dar în acelaşi timp 
ştia că nu era pregătită să se confrunte cu asta. Îşi reorientă 
rapid toate gândurile din direcția aceea şi le concentră 
asupra copiilor. 

— Nu sunt sigură ce să mă fac cu Clanton. A ajuns în 
biroul directorului de patru ori în ultimele două săptămâni, 
şi carnetul lui de note e un dezastru. S-a lăsat de baseball 
fără ca măcar să-mi spună. Când l-am întrebat de ce, mi-a 
spus că nu-l mai interesează. Înainte îl adora, Ron. Acum, 
nu mai face nimic altceva decât să stea în camera lui şi să 
se joace jocuri video. 

— Dar Carolyn? 

— Ea este exact opusul. Clanton îmi spune în fiecare 
zi că n-are teme, în timp ce ea lucrează la temele pentru 
acasă ceasuri întregi. Deunăzi a fost devastată când a greşit 
un cuvânt la testul de ortografie. 

— Mai are coşmaruri? Sierra încuviință din cap. 

— Noaptea trecută a avut unul. A venit în camera mea 
la ora unu dimineața, plângând şi spunând că a visat că am 
murit într-un accident de maşină. 

— Sărmanul copil. 

— Marcia spune că e teamă că şi-ar putea pierde 
amândoi părinţii. Cum Alex a plecat, se teme că mi s-ar 
putea întâmpla şi mie ceva. 

— Marcia petrece destul de mult timp primind 


consiliere din partea unui expert, spuse Ron zâmbind uşor. 
Ascultă, cred că toți aveţi nevoie de o pauză. Ce-ar fi să iei 
copiii şi să veniți cu mine la Catalina sâmbătă? 

Surprinsă de invitaţia lui, îşi ridică ochii la el. 

— Catalina? 

— Va fi o vreme superbă pentru yachting. 

— Yachting? 

— Da, yachting. Nu te uita aşa nesigură. Mă pricep la 
asta. Am navigat până în Fiji de unu singur când aveam 
douăzeci şi trei de ani. 

— N-am ştiut, spuse ea de dragul conversaţiei. Mintea 
îi lucra amețitor. Se simți uşor inconfortabil, dar nu putu 
spune de ce. Obrajii i se îmbujorară când se simți privită în 
continuare de el. 

— Nu sugeram nimic necuviincios, spuse el, sincer. 
Acum se făcu roşie ca focul la față. 

— O, ştiam asta! spuse ea repede. Dar... 

— Dar ce? 

— Eşti şeful meu. El strânse din buze. 

— Dar sunt şi prietenul tău. Se îndreptă de spate şi îşi 
înconjură biroul, aşezându-se pe scaunul său de birou. Se 
întrebă dacă simțise că avea nevoie de distanţă între ei 
pentru a se simți din nou relaxată în prezența lui. O să-i rog 
şi pe Marcia şi pe Tom să vină cu copiii lor, spuse el. Au fost 
şi ei cu mine la Catalina de câteva ori până acum. Pamela şi 
Reed se pricep de minune la navigaţie. Îi pot învăţa şi pe 
Clanton şi pe Carolyn cum se manevrează funiile. 

Sierra schiță un zâmbet. 

— Va fi o mare uşurare să nu mai stăm prin casă tot 
weekendul, gândindu-mă obsesiv la Alex şi Elizabeth 
Longford. De îndată ce o spuse, îşi dori să nu o fi făcut. 
Cumva, faptul că le alăturase numele cu voce tare o umplu 
din nou de ruşine şi de umilință. Simţi că avea să plângă, şi 
privi repede în altă parte. Cred că şi copiii s-ar bucura de 


asta, spuse ea când îşi regăsi stăpânirea de sine. 

— Bun. Vin să te iau sâmbătă la ora cinci. 

— Nu-i puțin cam târziu? întrebă ea, în timp ce se 
ridică şi-i luă cana goală. Avea să le spele în bucătărioara 
din capătul holului. Nu vom avea decât câteva ceasuri 
înainte să se lase seara. 

El râse. 

— Ora cinci dimineața, Sierra. 

— Cred că glumeşti! 

— Şi încă sunt blând cu tine. De obicei îmi place să 
pornesc devreme pe apă. Îi voi spune Marciei să te sune. Îţi 
poate spune ea cu ce să te îmbraci. 


A plouat toată ziua. 

Aphie McKenzie a născut un băiețel în timpul 
călătoriei. Drumul era noroios şi animalele trăgeau greu. lar 
zeâlțâitul i-a îngreunat starea lui Aphie. Nu-i o fată 
puternică, şi a fost o Naştere Grea, şi ea e într-o stare foarte 
proastă. Ploua cu găleata peste noi în timp ce o ajutam. Doc 
Murphy a făcut ce a putut mai bine. Oren i-a dat copilul lui 
Winifred Holtz să-l alăpteze. 

Nellie se roagă fierbinte pentru Aphie, dar eu una nu 
cred că o să o ajute asta prea mult. 

Am avut o săptămână de vreme bună. Niciodată nu 
mi-am închipuit să fie preeria atât de nemărginită şi de 
frumoasă. Se întinde cât văd cu doi ochi şi nu se zăreşte 
niciun copac pe nicăieri. larba verde se unduieşte în vânt, şi 
este pretutindeni, şi flori sălbatice cresc peste tot şi 
alcătuiesc petece de culoare din toate culorile curcubeului 
până în zare. Distanţa cea mare mă sperie. Parcă nu se mai 
termină. 

Râul Platte este în fața noastră. Am auzit multe despre 
râul acesta mare ce curge în linie dreaptă de la răsărit la 
apus. E atât de maronie de-ai zice că curge de jos în sus. Pe 


insulele din mijlocul lui cresc sălcii şi bumbac. Avem nevoie 
de vreascuri pentru foc. James şi câțiva dintre ceilalți 
bărbați au trecut dincolo după nişte lemne. Alţii se descurcă 
cu ce au. Werner Hoffman a ars ieri cufărul plin cu cărți 
gotice al soţiei lui. Ea plânge încă după el. Nu a mângâiat-o 
deloc faptul că Cal Chaffey a stricat un birou din lemn de 
mahon care era în familia lui de mai bine de o sută de ani. 
Bunicul lui l-a adus cu vaporul tocmai din Anglia. 

Binger Siddons a găsit un pian care a fost aruncat pe 
traseu. Athena Hendershott l-a rugat să o lase să cânte 
înainte ca bărbaţii să se năpustească cu topoarele pe el. L-a 
făcut să cânte de-ai fi zis că ai ajuns în rai. Cal Chaffey i s-a 
alăturat cu muzicuța lui. Eu am cântat The Orphan Gir şi 
Sweet Charlotte. James a întrebat-o dacă ştie să cânte Are 
You Stil / Mad at Me, Darling, şi ea ştia. Nu mi s-a părut 
nostim deloc. Atehna a cântat până a apus soarele şi după 
aceea i-a lăsat pe bărbați să-l facă țăndări. Kaiser 
Vandervert a plâns când a lovit pianul cu toporul. 

Ne-am oprit la noul Fort Childs. A fost numit în 
cinstea Colonelului Thomas Childs. Unii cred că fortul ar 
trebui numit Fort Kearny în cinstea Generalului Stephen 
Watts Kearny şi după celălalt fort care era pe Table Creek. 
Mie una nu-mi prea pasă după cine a fost numit sau unde a 
fost înainte. Mă bucur că vechiul Fort Kearny a fost mutat 
aici de pe Table Creek şi că mai avem parte de puțină 
Civilizație înainte să intrăm în Marele Deşert American, 
unde numai Dumnezeu ştie ce ne mai aşteaptă. 

Sunt insule mari în centrul Platoului şi peste 170 de 
soldați ce lucrează asiduu la fort. Câteva adăposturi din 
pământ sunt gata. Preţurile la târgul de licitații sunt mari. 
Soldaţii fac cărămizi din argilă şi peste tot se taie şi se 
megştereşte. 

Indienii sunt aici în număr mare. Kavanaugh a spus 
că au venit să facă negoţ. Au case conice zidite în jurul unui 


stâlp, pe pari. Kavanaugh a spus că ei îşi pot demonta 
wigwamurile şi să fie gata de drum mai repede decât îşi 
putea înhăma James perechile de boi. Zicea că indienii 
locuiesc în felul acesta pentru că urmăresc bizonii. Am spus 
că aici nu este niciun bizon, iar el mi-a spus că vor fi o 
mulțime destul de curând. 

Joshua a fost foarte interesat de indieni. Kavanaugh a 
spus că tocmai trecem prin ţara lor şi mâncăm mâncarea lor 
şi nu le dăm nimic în schimb. Va veni curând o zi când ei 
nu vor mai fi primitori de oaspeți. 

James a găsit un pat sculptat şi l-a făcut bucățele 
pentru foc. Nu m-am putut abține să nu mă gândesc cine o 
fi dormit în el. Avea un căpătâi lat, sculptat tot cu frunze şi 
lujeri. Ce păcat să ardem un obiect atât de scump, dar 
trebuie să mâncăm şi avem nevoie de foc la care să gătim. 

Beth şi scumpa mea Deborah tocmai mi-au adus un 
braț de flori de câmp. Amândouă au moştenit dragostea de 
flori a Mamei. Beth e ocupată să împletească coronițe 
pentru părul nostru. Copiii par să creadă că suntem într-un 
picnic care nu se mai termină! Sunt atât de obosită când 
apune soarele că abia mai pot lega două cuvinte. James a 
spus că azi am făcut 18 mile. Parcă ar fi 100 când ne oprim 
să înnoptăm, dar el e mulțumit. Spune că dacă păstrăm 
ritmul ăsta, o să ajungem în Oregon cu destul de mult timp 
înainte să vină iarna. 

Mi-e dor de o baie. Acum o săptămână eram udă 
leoarcă de ploaie şi fusta mi-era toată plină de noroi. Acum 
pielea mi-e aspră şi mă mănâncă de la praful ce-mi ajunge 
şi sub rochie. Pantofii au început să mi se uzeze. Mi-e dor de 
ziua de duminică pentru că atunci vom avea o zi de odihnă. 
Virgil Boon a fost cel care a predicat ultima oară. Nu am fost 
de acord cu niciun cuvânt din câte a spus, dar a fost 
distractiv să-l ascult. 

Sărmana şi micuța Aphie McKenzie a murit noaptea 


trecută. Oren este devastat. 

Bărbaţii i-au săpat un mormânt chiar în mijlocul 
drumului să treacă căruțele peste el. Kavanaugh a spus că 
în felul ăsta niciun lup nu-i va simți mirosul, şi nici indienii 
nu vor vedea vreun semn al mormântului. Mă întristează că 
nu va rămâne niciun însemn care să-i poarte numele, dar 
mi s-a părut şi mai îngrozitor gândul că lupii ar putea-o 
scoate afară şi să o devoreze, sau că Indienii ar putea-o 
despuia de rochia frumoasă de mireasă în care a insistat 
Oren că trebuia să-şi întâlnească ea Creatorul. 

Oren are abia nouăsprezece ani. James spune că o 
să-i treacă, dar eu îmi fac griji pentru el. Nu-i pasă câtuşi de 
puţin de fiul lui. L-am rugat pe James să fie cu ochii pe 
Oren. James a spus că o face bucuros, câtă vreme vorbesc 
cu el. I-am spus că aş vorbi şi cu diavolul în persoană dacă 
s-ar asigura că băiatul acela nu se spânzură de primul 
copac pe care-l întâlneşte. 

Băieţelului pare să-i meargă bine în grija lui Winifred. 

Ea are o mulțime de lapte şi o inimă mare. Poate că o 
să-i dea şi un nume. 

Nu am mai văzut focul franțuzoaicei arzând în ultimele 
două nopți. L-am întrebat pe MacLeod ce s-a ales de ea. A 
spus că nu ştie. Sper numai că nu au pus indienii mâna pe 
ea. 

Nu mi-am imaginat niciodată că o să apuc eu ziua 
când voi găti la focul făcut din bălegar de animal. N-am 
văzut încă niciun bizon, dar le ardem balega şi suntem 
mulțumitori că o avem. Kavanaugh a spus că „rahatul” de 
bizon e combustibil bun, şi are dreptate. Focul e bun şi nu 
miroase deloc. Joshua a împuşcat doi iepuri. l-am jupuit şi 
i-am fript. Scânteile care s-au înălțat din foc i-au dat gust de 
piper. Harlan Doane a murit azi. S-a întâmplat chiar înainte 
de pauza noastră obişnuită de la prânz. Era arşiță şi moțăia. 
A căzut de pe băncuţa înaltă de pe căruţă şi şi-a rupt gâtul. 


Nimeni nu a ştiut nimic de ce s-a întâmplat până n-a 
început Nellie să țipe. 

Tot ce-am putut face a fost să o ţin pe Nellie în braţe şi 
să plâng împreună cu ea. Nu am ştiut ce să spun să o 
consolez. Dacă aş fi avut o vorbă înțeleaptă, n-aş fi putut să 
o spun. Joshua stă şi se reazemă de roata de la căruţă şi nu 
zice nimic. Harlan a fost cel mai bun prieten al lui. 

Pe drum, moartea vine dintr-odată şi năprasnic. 

Mi-e aşa de teamă că i-aş putea pierde pe unul dintre 
ai mei. 

Azi dimineață am ajuns la South Platte. Kavanaugh 
s-a dus înaintea căruțelor şi a bătut pari lungi să marcheze 
drumul. Ruckel a spus că ştie un loc mai bun de trecut, şi 
aproape şi-a pierdut căruța în nisipurile mişcătoare. 
MacLeod a strigat aşa de tare, era atât de nervos încât cred 
că l-au auzit şi în Galena. A zis că data viitoare aveau să-l 
lase pe Ruckel în apă şi nu-şi vor mai risca viața şi 
picioarele pentru un nebun care nu voia să-i asculte pe cei 
cu mai multă experiență. 

Kavanaugh s-a întors să călătorească împreună cu noi 
pe drum. L-a pus pe James să adape animalele înainte să 
pornim mai departe. A spus să nu le lăsăm să se oprească 
deloc, că de nu, căruța s-ar putea scufunda în nisip. Poate 
că Platte nu e prea adânc, dar e înşelător. 

Am reuşit să trecem cu toţii fără nicio pierdere. Nellie 
I-a mulțumit lui Dumnezeu când am ajuns de cealaltă parte. 

Beth şi cu mine i-am doftoricit pe unul dintre boii 
noştri în timpul pauzei de după-masă. Sărmanul dobitoc era 
tot rănit de la hamuri iar rana era plină de ouă de muşte şi 
de viermi. Am curățit-o şi am pus nişte slănină de pe şuncă 
în rană. MacLeod a spus că asta va alina rana şi nu va mai 
lăsa nici hamurile să o frece mai departe. Beth a umblat pe 
jos pe lângă dobitoc, până ne-am oprit pentru înnoptat. 
Sărmanul animal pare mai bine în seara asta. 


Am avut o furtună straşnică noaptea trecută, cu 
tunete şi fulgere. Copiii plângeau toți şi nu se mai opreau. A 
fulgerat atât de aproape de noi de puteai simți miros de 
Hades. 

Şi apoi am auzit un sunet ca un tunet ce nu se mai 
termina. Pământul a început să se cutremure. Kavanaugh a 
venit repede călare şi le-a strigat tuturor bărbaților să-şi ia 
puştile. O turmă de bizoni speriaţi veneau drept înspre noi. 

Nu am mai văzut niciodată în viața mea atâtea 
animale. Erau atât de numeroase ca stelele pe cer. 
Kavanaugh s-a dus călare cu James şi cu alți şase bărbați şi 
au tras cu puştile în turma de bizoni. Asta a fost acum 
câteva ore, şi de atunci, bizonii tot fug pe lângă noi. S-a 
lăsat seara de un ceas. Sunetul copitelor e asurzitor. Nu 
reuşesc să-mi stăpânesc mâna de la bubuitul de afară, şi de 
la bubuitul inimii mele. 

Joshua vrea să se ducă cu bărbaţii, dar eu nu îl las. 
Acum e supărat pe mine. l-am spus că trebuie să rămână 
cu mine. A întrebat de ce, şi eu i-am spus că trebuia să aibă 
grijă de noi. Nu-i încântat. MacLeod e aici. 

Adevărul e că mi-e frică de faptul că ar putea fi 
omorât. E destul de rău că trebuie să-mi fac griji de James 
ca să nu trebuiască să mă mai întreb şi despre ce se 
întâmplă cu fiul meu. 

Bărbaţii au fost ocupați toată ziua, măcelărind bizonii 
ce au fost doborâţi din turmă. Nu au omorât prea mulți 
pentru că au tras în aer de cele mai multe ori, să-i țină 
departe. I-am spus lui Joshua că dacă vrea, poate să se 
ducă să-i ajute pe bărbați, dar el mi-a întors spatele, 
bosumflat. Kavanaugh a adus o cocoaşă şi o limbă, şi niscai 
oase cu măduvă pentru noi. Carnea a fost foarte fragedă şi 
gustoasă. Mi-a spus să frig oasele, şi aşa am făcut, şi am 
descoperit că măduva e delicioasă. Kavanaugh a fost bun cu 
noi. Pare să aibă grijă de familia mea cu mai mare grijă 


decât de ceilalți. Lui James îi place. Joshua crede că e al 
doilea după însuşi Dumnezeu Cel Atotputernic. Întotdeauna 
îl pofteşte pe Kavanaugh să ia cina cu noi, şi atunci îi pune 
o sută de întrebări. 

Kavanaugh a spus că indienii nu irosesc nimic. Ei 
folosesc pieile de bizon ca să-şi construiască corturile lor. 
Carnea o mănâncă. A tăiat nişte pătrate din piele şi i-a 
arătat lui James cum să învelească cu ele copitele boilor. 
Beth e încântată. Animalele noastre au acum papuci în 
picioare! Mi-ar prinde bine şi mie o pereche nouă, dar voi 
aştepta până ajungem la Fort Laramie. 

Înainte să plece de la focul nostru, Kavanaugh a stat 
de vorbă cu James departe de foc. Nu au vrut să-i aud. Ştiu 
destul după câte văd la ei ca să-mi dau seama că au dublat 
străjile. James a pus şaua pe unul din cai şi l-a priponit de 
partea din spate a căruței acum câteva minute. 

Se aşteaptă la necazuri. 

Azi au venit indienii Sioux. Doi dintre ei aveau nişte 
coifuri de război magnifice. Eu una aproape am murit de 
spaimă atunci când i-am văzut că se apropie călare de noi. 
MacLeod a dat alarma şi ne-am aşezat căruțele în cerc. 
Bărbaţii au luat poziţii defensive, în timp ce Kavanaugh s-a 
dus călare să vorbească cu ei. Eram convinsă că aveau să-l 
omoare, dar el nu a arătat nicio frică față de ei, şi le-a vorbit 
de la depărtare. Joshua a spus că cei tineri şi curajoşi sunt 
periculoşi pentru că ei trebuie să atace şi să învingă un 
duşman pentru a li se acorda un loc în sfatul tribului. L-am 
întrebat de unde ştia el atât de multe despre asta, şi mi-a 
spus că i-a povestit Kavanaugh. îl citează pe Kavanaugh de 
parcă ai zice că-i Biblia însăşi, în toate privințele. Joshua a 
spus că Kavanaugh i-a zis că indienii din preerie sunt doar 
rareori în relații de pace cu vecinii lor. Asta mi-a luat şi 
ultima fărâmă de linişte pe care o mai aveam. 

Kavanaugh i-a adus pe indieni în tabăra noastră. Nu 


am mai văzut niciodată nişte fețe atât de fioroase. 
Kavanaugh a spus că noi traversăm pământurile lor şi le 
mâncăm carnea bizonilor lor. 

Lui Joshua nici că-i pasă de frica şi de avertismentele 
mele. M-a ignorat şi s-a dus drept la Kavanaugh. Şi ca şi 
când asta n-ar fi fost îndeajuns, i-a mai invitat şi pe indienii 
Sioux să vină să ia cina cu noi, la focul nostru! M-am temut 
că nu avea să le placă mâncarea gătită de mine. Dar lor nu 
le-a prea păsat de mâncare. De părul meu roşu au fost 
impresionați. Joshua mi-a spus să-mi scot boneta şi să-mi 
las părul pe spate, ca să-l vadă. Pentru ce, am vrut eu să 
ştiu. Să vadă dacă ar da bine pentru un scalp? James a râs 
şi a spus că am o gură pe măsura părului meu. Kavanaugh 
le-a tradus tot indienilor, ca nu cumva să creadă că James 
râde de ei. Eram atât de furioasă, că mi-am lăsat părul pe 
spate. Părea să le placă foarte mult culoarea lui. Aşa că am 
tăiat şase şuvițe din el şi am dat câte una fiecăruia dintre 
cei şase curajoşi. Kavanaugh le-a spus că e o doctorie 
puternică. Sper că sunt mulțumiți cu cât le-am dat, şi că 
n-or să se întoarcă după tot restul! MacLeod le-a făcut 
cadou nişte pături, zahăr şi tabac din magazin, pe care 
compania îl cumpărase tocmai pentru astfel de scopuri. 
Indienii Sioux au părut mulțumiți de plată şi au plecat. 

Joshua mi-a spus că indienii îşi câştigă fiecare pană 
din coifurile lor de război prin uciderea unui duşman. Ce mă 
bucur că nu mi-a spus asta mai devreme! 

MacLeod a pus străji în plus în jurul căruțelor cu 
provizii. Eu stau cu ochii pe copiii mei. Vreau ca fiecare din 
ei să fie sub ochii mei şi în apropiere. Am auzit că indienii 
preferă să fure copii mai mult decât un cal sau un catâr şi 
Beth şi Deborah au amândouă culoarea părului ca al meu. 

Kavanaugh mi-a spus cel mai îngrijorător lucru 
aseară. A spus că unul din indieni a întrebat câţi cai ar vrea 
James pentru mine. L-am întrebat câţi a cerut. Suficienți ca 


ei să nu-şi poată permite, mi-a spus el. De asemenea mi-a 
spus să nu mă aventurez prea departe pe câmp. 

Nu sunt sigură cât de serios a vorbit, dar n-o să risc. 
James va fi surprins când o să mă culc lângă el la noapte. 
Va fi pentru prima oară că o voi face de când am plecat de 
acasă. 

Azi am pierdut două căruțe. 

Am urcat uşor pe un deal din California, până în 
vârful unui platou. Kavanaugh şi MacLeod ne-au avertizat 
că urmează o coborâre grea, dar nimeni nu se aştepta să 
urmeze o vale atât de abruptă. Stoluri de păsări cădeau şi se 
ridicau pe aripile vântului. Când am văzut dealul acela, 
mi-am dorit să fi avut aripi şi să o iau în zbor în jos. Dar 
bărbații au construit un troliu şi au coborât căruțele una 
câte una. 

Paul Colvigne a fost muşcat de şarpe înainte ca prima 
căruță să ajungă jos. Evenimentul acesta a fost semnul că 
alte catastrofe urmau să se întâmple. Funiile n-au reuşit să 
țină căruța lui Matthew Odell şi aceasta s-a prăbuşit până 
jos, şi a făcut o mizerie pe cinste acolo. Zgomotul acela a 
speriat caii. Şi cum ne era norocul, Less Moore era 
răspunzător să aibă grijă de ei. Dar el se pricepe mai bine la 
cărți de joc decât la cai. Joshua şi alți patru sunt încă pe 
afară, încercând să-i adune. 

E aproape seară şi bărbaţii coboară căruța lui Stern 
Janssen. E ultima. Restul dintre noi am întins tabăra într-o 
văgăună, cu multe guri de foc şi apă bună. Am pregătit cina 
şi am întins rufe pe căruță la uscat. Nu prea bate vântul 
aici, ceea ce e o uşurare după ultimele câteva zile sus în 
preerie. Sunt obosită de tot praful din ochi şi din gură şi de 
sub haine. 

Ăsta a fost numai un deal, şi încă avem de trecut 
Rocky Mountains. 

S-a întors Joshua. A spus că au găsit toți caii afară de 


trei. Cei mai Buni. Arăbescul pur-sânge al lui Sinnott nu a 
fost găsit. Va fi supărat foc pentru pierderea calului său. 
Ceilalți doi erau cai cumpăraţi de companie. Kavanaugh a 
spus că indienii Arapahoe sunt acum ceva mai bogaţi 
datorită prostiei noastre. 

Cornul de cerb pe care i l-a dat Doc lui Paul nu i-a 
făcut niciun bine. Aşa că Kavanaugh a pregătit o 
cataplasmă indigo pentru el. A zis că asta folosesc indienii 
ca să tragă veninul şarpelui care-i muşcă. Dar probabil e 
prea târziu. Paul bate câmpii şi nu se simte bine deloc. l-am 
dat nişte whisky să-i uşurez durerea. 

Când a răsărit soarele, l-am îngropat pe Paul Colvigne. 
Compania a votat să-i dea averea lui Matthew Odell. 


CAPITOLUL 15 


Sierra şedea cu picioarele goale atârnând peste 
marginea yachtului lui Ron, în timp ce-i privea pe Clanton şi 
pe Carolyn înotând prin lagună, împreună cu Pamela şi 
Med. Era o zi desăvârşită de început de vară, cu soarele sus, 
deasupra capului, şi nicio urmă de nor pe cerul azuriu. Privi 
înapoi spre uscat şi văzu norul de smoyl ce plutea deasupra 
regiunii metropolitane a Los Angelesului... Aici îşi putea 
umple plămânii cu aer proaspăt de mare. 

— E ca-n rai, nu? spuse Marcia cu un oftat satisfăcut 
în timp ce zăcea întinsă savurând soarele pe unul din 
şezlongurile de pe punte. 

— Hmmmm, făcu Sierra visătoare. Oare cât timp 
trecuse de când îi auzise pe Clanton şi pe Carolyn râzând 
sau îi văzuse să se simtă atât de bine? Clanton încerca să-l 
prindă pe Ron. De fiecare dată când ajungea aproape, Ron 
se făcea nevăzut sub apă, şi ieşea din nou departe de el. Cei 
patru copii încercau să lucreze împreună, şi cu toate acestea 
nu reuşeau cu niciun chip să-l prindă. 

— Nu-mi mai lipseşte nimic decât ceva de mâncare, 
spuse Marcia. 

Sierra îşi întoarse capul. Se întinse să se prindă de 
balustradă, dădu să se ridice. 

— Dacă îi supraveghezi tu puţin pe copii, eu o să... 

— O, nu, nu, spuse Marcia, aranjându-şi ochelarii de 
soare când se ridică în picioare. Mă ocup eu să pregătesc 
prânzul. Tu stai unde eşti. Nu este destul loc în cambuză 
pentru doi oameni. Şi-apoi, Ron nu ne-a lăsat prea multe de 
făcut. A sunat la o firmă de catering. Tot ce ne-a rămas 
nouă de făcut este să îndepărtăm folia de plastic. Rămâi aici 
şi savurează soarele. Îşi luă un halat flauşat ce-i ajungea 
până pe coapse şi abia dacă-i acoperea bikiniul. Tom poate 
să ne dea o mână de ajutor cu copiii. Îi aruncă pălăria cu 


care îşi acoperise fața. Bodogănind supărat de lumina ce-l 
orbise, se trezi brusc din somn. Am spus că poți să ne dai o 
mână de ajutor şi să supraveghezi puţin copiii, repetă 
Marcia. Eu cobor în cambuză. 

— Da, da, spuse el. 

— Culcă-te la loc, Tom, râse Sierra. am eu grijă de ei. 

— Mersi, spuse el, şi se lăsă înapoi pe spate, luându-şi 
pălăria şi punându-şi-o la loc pe faţă. 

Ron urcă ceva mai târziu pe scara ce o agățase pe 
lateral după ce aruncase ancora. Scuturându-şi părul 
blond, începu să suie pe punte. Sierra nu se putu abține să 
nu observe că avea un trup desăvârşit. Îşi întoarse repede 
privirea, rămânând cu ochii pe copii. 

— Te arzi, spuse Ron, uscându-se cu prosopul la 
câțiva paşi mai încolo de ea. 

— Mi-am pus loțiune protectoare. 

— Probabil că ţi-ai spălat-o când ai făcut turul acela 
de două minute în apă, spuse el zâmbind cu gura până la 
urechi. 

Două minute în apa rece a Pacificului fusese tot ce 
avusese nevoie pentru a şti că prefera totuşi să se prăjească 
pe punte. 

— Ai nevoie de încă o porție. Ron desfăcu capacul 
loţiunii pe care Marcia o lăsase lângă şezlongul ei. Îşi turnă 
puţină loţiune în palmă, îşi frecă palmele între ele şi se lăsă 
jos în spatele ei. Parfum de cocos şi fructe tropicale îi îmbătă 
simțurile când începu să îi maseze loțiunea pe piele. Unde 
ţi-e pălăria? o întrebă el în timp ce degetele lui puternice îi 
frământau umerii. 

— Cred că am lăsat-o jos. 

— Neascultare intenționată. Îşi luă prosopul pe care-l 
atârnase după gât şi îi acoperi capul cu el. Nu vreau să te 
alegi cu vreo insolație de la prima ieşire pe apă cu mine. 

Râzând, îl ridică puţin ca să poată vedea. 


— Eşti mai rău decât o mamă, Ron. 

El îi aruncă coada împletită în spic peste umărul drept 
şi termină să-i ungă tot spatele şi umerii cu loțiune de plajă. 

— Te simți bine, nu-i aşa? 

— Foarte. 

Mâinile lui începură să se mişte mai încet. Îi simţi 
degetele mari urmărindu-i coloana de jos în sus. 

— Îmi place să te văd zâmbind şi să o faci din toată 
inima spuse el. Îşi luă mâinile de pe spatele ei, şi se ridică în 
picioare. 

Marcia îl chemă pe Tom şi începu să îi dea mâncarea 
pe punte din cală. Era un platou mare cu tot felul de legume 
tăiate şi un sos, altul cu sandvişuri, castroane cu salată de 
cartofi, cu salată de fructe, şi pungi cu chipsuri. 

— Cum facem cu băuturile? strigă ea de jos. 

Tom deschise lada cu gheaţă pe care o amenajaseră pe 
punte când porniseră la drum. 

— Ne-ar prinde bine mai multe sticle cu vin spumant. 
Din restul avem de-ajuns. 

Ron fluieră şuierător, atrăgând atenţia celor patru 
copii, care continuau să se bălăcească prin apele lagunei. 

— Îi e foame vreunuia dintre voi? 

Patru voci chiuiră scurt Da, şi porniră înot spre vas. 

— Ai face bine să-ţi iei ce doreşti înainte să ajungă ei 
aici, spuse Marcia. E ceva cu înotul şi în aerul sărat care 
pare să le tripleze pofta de mâncare. 

Râzând, Sierra se ridică de la locul ei. Singurul care 
nu servi nimic fu Ron. Îi făcu semn să înceapă să mănânce, 
în timp ce el îi supraveghea pe copii, care se apropiau ca 
nişte baracude înfometate. 

Clanton reuşi să ajungă primul sus pe punte. 
Dârdâind, îşi aruncă un prosop pe el. Luă o farfurie şi o 
încărcă cu două sandvişuri şi două linguri sănătoase de 
salată de cartofi. Cu o sticlă cu suc sub braţ, luă o pungă cu 


chipsuri şi se îndreptă spre prora. Reed, Carolyn şi Pamela 
năvăliră şi ei pe punte, şi se năpustiră asupra mâncării. 

Ron izbucni în râs. 

— E ca şi când ai vedea rechinii înfometați cum se 
năpustesc asupra prăzii. 

— Ia şi nişte legume, Reed. 

— Haide, mamă. 

— Ai auzit ce-am zis. 

Îmbufnat, Reed luă două fâşii de morcov şi câteva 
tulpini de ţelină, şi le puse pe farfuria sa înainte să se 
îndrepte spre prora. 

Scuturând din cap, Marcia se uită la fiica ei şi observă 
că aceasta era pe punctul să-şi ia o mână de chipsuri. 

— Pamela, spuse ea, pe un ton îngrijorat. Ştii prea 
bine ce efect au grăsimile asupra complexului tău. Nu, mai 
bine ia nişte salată de fructe. 

Cu obrajii roşii de ruşine, Pamela îşi lăsă farfuria din 
mână şi fugi în cală. 

— O, pentru numele lui Dumnezeu! spuse Marcia 
stânjenită. Nu ştiu ce-i cu ea în ultima vreme. 

— Ce să fie oare? Cu buzele strânse, Tom se aplecă şi 
scoase o altă sticlă cu vin spumant din lada cu gheaţă. 

Marcia ridică din sprâncene. 

— Ai băut deja patru, Tom. 

— Bun, atunci înseamnă că acum sunt cinci. Tom se 
îndreptă spre şezlongul său de pe punte. 

Marcia rămase privind în urma lui consternată. Îşi 
drese glasul încet, apoi privi înapoi spre Ron şi Sierra. 

— Ei bine, cred că aş face bine să cobor să văd de ce 
s-a mai supărat Pamela de data asta. Îi zâmbi 
fermecătorului Ron şi adăugă în şoaptă: Vrei să vezi te rog 
de Tom? 

— Dar e om mare, Marcia. 

— Da, dar cred că a băut destul, tu nu crezi? 


Sierra observă că de îndată ce Marcia dispăru în cală, 
Reed aruncă toate feliile de legume în apă şi îşi înfundă 
mâna în punga de chipsuri pe care o luase Clanton. 

Ea şi Sierra mâncară împreună în tăcere, povestind 
despre Outreach şi despre copiii pe care-i ajutau. Tom 
adormi în şezlongul său în timp ce băieții cotrobăiau 
printr-o ladă impermeabilă în care Ron adunase o rezervă de 
jocuri. Carolyn şedea pe marginea punţii, bălăngănindu-şi 
picioarele, aşteptând-o pe Pamela să apară din cală. Când 
îşi făcu aceasta apariția, avea fața umflată de plâns. 

— Mama spune că are o durere îngrozitoare de cap, 
spuse ea de parcă ar fi fost o poezie repetată de multe ori. Îşi 
luă farfuria şi îşi puse cuminte o lingură mică de salată de 
fructe înainte să se ducă la prora lângă Carolyn. 

Sierra cobori în cală şi o găsi pe Marcia scotocind prin 
sacoşa ei. 

— Ştiu că mi le-am adus, spuse ea frustrată. Răsturnă 
întregul ei conținut pe canapeaua fixată într-o nişă, 
răsfirând totul, continuându-şi căutările. Oftând apoi 
uşurată, alese un recipient micuț pentru medicamente şi-i 
deşurubă capacul. Scoase două capsule, închise recipientul 
la loc şi-l aruncă înapoi pe canapea. Îşi zvârli capsulele în 
gură şi se duse în bucătărioară. Sierra auzi fâsâitul apei 
tonice pe care şi-o turnă într-un pahar. 

— Nu ştiu ce să mă fac cu fata asta, spuse Marcia din 
bucătărie. Sierra auzi sunetul înfundat pe care-l făcu 
paharul când îl puse pe bufet. Nu încerc decât să o protejez. 
Copiii pot fi atât de îngrozitori cu cineva gras şi plin de 
coşuri. Se întoarse în cameră şi se aşeză pe canapea. Începu 
să-şi adune şi să-şi arunce apoi toate lucrurile înapoi în 
sacoşă. Interpretează greşit tot ce-i spun. Uneori cred că o 
face intenționat, doar ca să mă simt eu prost. Fie asta, fie-i 
o proastă. 

Îşi lăsă sacoşa să-i cadă pe jos, se aplecă înainte, cu 


coatele pe genunchi, în timp ce-şi frământa tâmplele. 

— Şi acum mai e şi durerea asta de cap... 

— Să-ţi pregătesc o compresă cu apă rece? spuse 
Sierra, fiindu-i milă de ea. 

— Te rog, spuse ea, şi se întinse pe canapea. 

Sierra se duse în bucătărie şi umezi un prosop de 
bucătărie pentru ea. 

— Mulţumesc, spuse Marcia şi şi-l lipi de ochi şi de 
frunte. Vrei să-i spui te rog lui Tom că nu mă simt bine? 
Cred că am făcut o mică insolație. 

— Spune-i să se culce, spuse Tom când îi transmise 
Sierra mesajul. Căscând, îşi trase din nou pălăria peste 
ochi. Evident, nu avea nici cea mai mică intenție să coboare 
în cală să discute cu soţia lui. 

Ron se duse în locul lui şi discută cu Marcia în timp ce 
copiii se duseră din nou să înoate. Sierra se rezemă de 
balustradă lângă prora şi rămase privindu-i. 

Când Ron îşi făcu din nou apariția pe punte, îi zâmbi 
puțin întristat şi scutură din cap. 

— Îmi pare rău că te-am părăsit. 

Sierra savura singurătatea. Se simți vinovată că 
problemele Marciei o făcură să se simtă mai puțin ea însăşi 
falimentară. Întotdeauna avusese impresia că familia 
Marciei era perfectă. Ştia, desigur, că existau momente de 
tensiune. Care familie nu avea şi astfel de momente? Dar 
ceea ce văzuse astăzi îi arătase clar că lumea nu era lipsită 
de griji nici în Camelot. 

— Se simte mai bine? 

— O să rămână în cală şi o să se odihnească pe drum 
înapoi. Ron fluieră tare, atrăgând atenția copiilor. Haideţi, 
îmbarcarea copii. Ridicăm ancora în jumătate de oră. 

Toţi patru copiii îşi manifestară dezacordul expresiv şi 
se întoarseră la jocul lor. 

Sub tutela lui, copiii, cu asistența lui Tom, reuşiră să 


mânuiască funiile. Când vântul umflă pânzele, yachtul țâşni 
pe ape, spre cheile de la Long Beach. Când ajunseră 
aproape, lăsară velele, iar Ron folosi motorul spre a-i aduce 
până pe docuri. 

— Am avut un timp minunat, Ron, spuse Marcia, 
sărutându-l pe obraz în timp ce copiii îşi adunau lucrurile. 
În timp ce Tom dădea mâna cu el, Marcia se întoarse spre 
Sierra şi o îmbrăţişă. Îmi pare rău de scena pe care am 
făcut-o în cală, spuse ea, sărutând-o pe obraz. Te sun 
mâine. Sierra o văzu luându-şi cheile de la maşină din mâna 
lui Tom când se îndreptară spre parcare. 

Ron îi duse pe Sierra şi pe copii la un restaurant 
scump cu specialități marine. Râse când Clanton şi Carolyn 
îşi comandară hamburgeri. La cină, povesti despre 
croazierele pe care le făcuse în Mările Sudului şi petrecuse 
doi ani explorând insule care abia dacă erau un punct pe 
hartă. Clanton era fascinat; Carolyn, tăcută. 

Se făcuse târziu când Ron trase în cele din urmă 
maşina în fața casei Sierrei. Ei îi părea rău că ziua se 
sfârşise. Copiii adormiseră pe bancheta din spate a 
Mercedesului cu care îi aduse el. Nu rezistară decât 
cincisprezece minute de la restaurant, după care ațipiseră şi 
îi lăsaseră pe ea şi Ron să povestească singuri. Şi aşa şi 
făcură, despre toate cele, de la călătoriile ei la faptul că ea 
crescuse într-un oraş provincial micuţ, la prejudecățile 
rasiale, la avansarea pe plan social, educație şi importanța 
familiei. El era fiul unic al unui om de afaceri grec şi a unei 
actrițe suedeze. Mama lui murise într-un accident de 
maşină pe când el avea doar paisprezece ani. 

— Tata n-a depăşit niciodată moartea ei, spuse el 
încet. Acum s-a dus şi el. Eu sunt singurul din familie care 
mi-a mai rămas. Şi mă trezesc mereu tânjind după o familie. 
Îi zâmbi în întuneric. Toate la timpul lui Dumnezeu, spuse 
el. 


Sierra nu se putu abține să nu simtă o undă de 
gelozie. Femeia cu care avea să se căsătorească avea să fie 
cu adevărat norocoasă. Nu ştia pe cineva atât de sensibil şi 
de atent cu cei din jur cum era Ron Peirozo. 

El opri motorul, apoi se uită înapoi pe bancheta din 
spate. Chicoti. 

— Dacă ai vreo roabă în garaj, ţi-i car eu mai departe. 
Sierra râse. 

— S-ar putea să fiu nevoită să-ți accept oferta. Se 
întinse peste scaunul din față şi îi bătu uşor pe fiecare din 
ei. Haideţi, somnoroşilor. Am ajuns acasă. 

În timp ce descuia uşa de la intrare, îi auzea pe copii 
mulțumindu-i lui Ron pentru faptul că-i dusese în excursie 
cu yachtul. Clanton întrebă dacă puteau merge şi altă dată. 

— Sigur, spuse Ron, cu mâna pe umărul lui. les cât 
pot de des când e atât de frumoasă vremea. 

În timp ce copii îşi luau sacoşele şi se îndreptau pe hol 
spre camerele lor, Ron se întoarse din nou spre ea. Gura i se 
strânse uşor când se întinse şi îi atinse obrajii cu 
încheieturile degetelor. 

— Ai prins puţină culoare azi. 

Ron ştia întotdeauna ce să spună ca să o facă să se 
simtă mai bine cu privire la propria persoană. 

— S-ar putea să încep să arăt în sfârşit ca o femeie 
sudică, din California, zâmbise, atrasă de el. 

— Arăţi foarte bine exact aşa cum eşti, Sierra. 

Nu ar fi putut spune nimic mai frumos. Rănită şi 
dărâmată după abandonul lui Alex, se vedea un faliment 
complet ca soție, ca mamă şi ca femeie. Privind acum în 
ochii lui Ron, vedea că el o prețuia. Dorea să-i mulțumească 
pentru tot - pentru că-i dusese în excursia pe apă, pentru 
că împărtăşise atât de mult din sine cu ea, pentru că 
ascultase, pentru că îi păsa. Se simțea mai aproape de el 
decât se simţise de cineva de multă, multă vreme. 


Un fior inexplicabil de alarmă îi încordă nervii, când îşi 
dădu seama. 

Ochii lui scăpărară, şi căldura care o cuprinse avea 
puțin de-a face cu insolaţia. 

El făcu un pas înapoi. 

— Ne vedem luni dimineață, spuse el, cu un zâmbet 
relaxat dar şi tandru totodată. Închise uşa după sine când 
ieşi. 

Tulburată, Sierra se încruntă, derutată de ceea ce 
simțea. Ce fusese asta? Era atât de disperată să se simtă 
din nou ca o femeie, încât ajungea să-şi imagineze că un om 
ca Ronal Peirozo ar fi fost atras de ea? Ridicol! Sărmanul om 
nu fusese decât amabil şi încercase să se poarte ca un 
adevărat prieten. Nu avea niciun motiv să creadă că era mai 
mult de atât. 

Se îndreptă spre uşă şi o deschise. 

— Ron! 

El se opri la jumătatea drumului spre alee. 

— Mulţumesc, spuse ea, zâmbind. 

— Pentru nimic. 

Simțindu-se puţin mai bine, rămase în prag, până 
când se sui el în Mercedesul său. Îi făcu cu mâna când 
dispăru după curbă. 

Închise uşa şi trase siguranţa. Îşi adună lucrurile şi se 
îndreptă pe hol să le ureze noapte bună copiilor, înainte să 
facă şi ea un duş şi să se ducă la culcare. 


Deborah are febră şi se plânge că o doare burtica. 

Am întrebat-o dacă a mâncat ceva pe drum, dar ea a 
spus că nu. A durut-o de multe ori burtica atunci când 
mânca prea mulți fragi. Durerea e mai intensă în partea 
dreaptă. Am culcat-o în căruță, unde e mai puțin praf, şi 
stau lângă ea, până o mai lasă frigurile. Reese Murphy vine 
să vadă de ea din când în când. 


Mi-e atât de frică, şi nu ştiu de ce mi-e mai tare frică. 
La început, am crezut că doar mânia mă chinuie. Greşeam. 
Era şi teamă. Când eram acasă ştiam cu ce mă lupt. Ştiam 
cum arată vrăjmaşul meu. Aici, nu ştiu de la o zi la alta 
unde paşte pericolul. Ar putea fi o cădere de pe băncuța 
vizitiului sau un şarpe. Ar putea fi indienii sau vreo boală. 
Sau să mori de oboseală. Dar cu toate că sunt obosită, ştiu 
că bărbații sunt şi mai şi. Ei sunt cei care trec căruțele 
peste râuri. Ei sunt cei care coboară căruțele pe văile 
abrupte. Ei sunt cei care sapă mormintele. Dar tot bărbaţii 
sunt cei care visează la Oregon. De parcă Raiul însuşi i-ar 
dojeni şi acum trebuie să trecem mai întâi toți prin iad. 

Aphie McKenzie, Harlan Doane, Paul Colvigne. Trei au 
murit deja. Mă gândesc la călătoria cea grea şi la câte alte 
căruțe vor trece peste oamenii aceştia deosebiți, fără să ştie 
vreodată că au existat. Câţi vom mai îngropa înainte să 
ajungem la destinație? 

Mi-e frică pentru copilul meu. 

Azi-noapte am visat-o pe Mătuşa Martha. Părea să fie 
atât de aproape. Am stat de vorbă cum obişnuiam să facem. 
Am plâns când m-am trezit. O fi murit? De asta oi fi visat-o? 
De asta mi s-o fi părut atât de aproape? Oh, ce bine ar fi fost 
să fi fost acum aici cu mine. Gândul că s-ar putea să nu o 
mai văd niciodată îmi face inima grea şi gâtul uscat. Când 
m-a alungat tata de acasă, ea m-a primit şi m-a iubit. Când 
l-am respins pe Thomas, ea a continuat să mă iubească. 
Chiar şi când am spus că nu mai cred în Dumnezeu, ea nu 
m-a părăsit. A plâns, dar nu mi-a întors spatele. A spus că 
mă iubeşte, orice-ar fi. Nu am mai cunoscut niciodată un alt 
om atât de bun şi de amabil şi de statornic. 

Ea a spus că o să se roage pentru mine în fiecare zi. 

Ştiu că e o femeie de cuvânt. Mă gândesc în fiecare zi 
la ea şi simt că poate măcar în gând avem o legătură una cu 
cealaltă. 


Mi-aş dori acum să-i pot cere să înalțe rugăciuni spre 
Dumnezeu pentru micuța mea Deborah. Dumnezeu ar 
asculta-o pe ea. 

Micuța şi scumpa noastră Deborah s-a stins din viața 
aceasta. Doc Murphy nu i-a fost de niciun ajutor. Şi nici 
Kavanaugh n-a putut s-o ajute, cu toate leacurile lui 
indiene. Sper că viața de dincolo e mai de preț. S-a stins 
noaptea trecută, în timp ce soarele apunea peste falezele ce 
se ridică înalte deasupra noastră. Par ca nişte ruine antice 
ale unui oraş cândva falnic. Mă voi gândi la ea că se joacă 
acolo sus cu îngerii. 

Nu pot să plâng. Nu-mi permit să plâng. Dacă încep, 
n-o să mă mai pot opri. 


CAPITOLUL 16 


Telefonul de pe biroul Sierrei țârâi. Răsfoind prin 
caietul ei, ridică receptorul. 

— Bună ziua, Los Angeles Outreach, spuse ea amabil, 
sperând că Ariene avea să se întoarcă curând de la 
programarea ei la dentist. Telefonul nu mai contenise să 
sune de când plecase ea, iar Ron era destul de presant să-şi 
termine documentele pe care dorea să i le dicteze. 

— Sierra, sunt Audra...”. — Uimită murmură un bună 
inofensiv, urmat însă rapid de o stare de irascibilitate 
intensă. Ce-i trebuia ăsteia? 

— Ce mai faci? Ce mai făcea? 

— Păi cam aşa cum te-ai aştepta. 

— N-ai vrea să luăm prânzul împreună? 

— Nu prea cred, spuse Sierra scorțoasă, surprinsă că 
femeia mai avea tupeul să o invite. Despre ce aveau să 
discute? Despre shopping? Despre actele caritabile ale 
Audrei sau despre spectacolele pe care le văzuse? Beyond 
Tomorrow? Alex şi Elizabeth Longford? 

— Chiar ai de gând să dai cu piciorul la tot? spuse 
Audra. Sierra simți cum ia foc. 

— Poftim? 

Cât tupeu putea să aibă! 

— Căsnicia ta. Chiar ai de gând să renunțţi aşa uşor? 

— Nu cred că te priveşte. 

— Steve m-a rugat să te sun. 

— Şi ce mă interesează pe mine? 

— Deci cam asta e conversaţia rezonabilă pe care o pot 
avea cu tine! În tonul Audrei Sierra simţi suficientă furie, 
cât să nu poată pune receptorul în furcă. Crezi că vreunul 
din noi e fericit cu situația asta? Mi se face greață! Şi la fel şi 
lui Steve şi lui Matt. E cel mai îngrozitor lucru care se poate 
întâmpla într-un birou. 


Şi ce dacă! 

— Care-i problema? Are de suferit munca voastră? 

— Poți spune şi aşa. Toţi au de suferit. 

— Poate că ar trebui să vorbeşti cu Elizabeth despre 
asta. 

— Dar nu Elizabeth este problema! 

— La revedere. 

Sierra trânti receptorul în furcă, tremurând de furie. 
Nu trecură zece secunde şi sună din nou. Trase încet aer în 
piept, se sili să rămână calmă şi profesionistă. 

— Bună ziua, Los Angeles Outreach. 

— Bine, asta a fost o copilărie, spuse Audra. Dar la o 
adică, nu tocmai la asta te pricepi tu cel mai bine, Sierra? 

Sierra îşi simţi inima bătându-i cu putere în piept. Îi 
venea să închidă din nou, dar exact asta se aştepta şi Audra 
din partea ei să facă. Ultimul lucru pe care avea de gând 
Sierra să-l facă era ceea ce se aştepta sau îşi dorea Audra 
din partea ei. Îşi luă un creion şi începu să bată în carnetul 
de notițe, încercând să se liniştească, hotărâtă să aştepte 
până termina cealaltă conversaţia. 

Audra oftă. 

— Ar fi trebuit să ştiu că nu vei fi dispusă să asculti. 
I-am spus că nu avea niciun rost să încerc să discut cu tine. 
Ai fost ostilă din prima clipă când te-am întâlnit. Fiecare 
tentativă pe care am făcut-o să-ți fiu prietenă s-a lovit de un 
zid de gheață. Întotdeauna te-ai purtat de parcă aş fi fost 
insuficientă pentru tine. N-ai făcut nimic altceva decât să 
mă critici pe mine şi pe toți ceilalți de la Beyond Tomorrow 
încă din prima zi când ai venit. Şi de ce? Pentru că erai atât 
de hotărâtă să rămâi în colțişorul tău strâmt şi confortabil! 
De trei ani te urmăresc cum îți plângi de milă şi îți cânți în 
strună. Şi am avut ce privi, Sierra. Un adevărat spectacol! 
Nici nu pot enumera dățile când mi-a venit să te zgâlțâi de 
să-ți clănțănească dinții în gură! 


L-ai făcut pe Alex să se simtă vinovat pentru toate, 
mai ales pentru crima că-şi folosea talentele. Doamne 
fereşte să fie fericit în ceea ce face! Niciodată nu te-ai gândit 
să-l feliciți pentru ceea ce a realizat. Îți cumpără o casă. Îţi 
cumpără o maşină. Ai fost vreodată recunoscătoare pentru 
ceva din ce a făcut? Ai observat măcar o dată cât de disperat 
era să te facă fericită? Ai respins tot ce a făcut care nu te-a 
pus pe tine în lumina reflectoarelor. Ai respins însăşi ceea ce 
este el. Şi te miri că omul ăsta se duce după o altă femeie! 

Sierra se simți încremenită de şoc, la auzul cuvintelor 
Audrei. Nu reuşea să se gândească la niciun cuvânt pe care 
i l-ar fi putut spune acesteia drept apărare. 

Audra oftă prelung. 

— Am jurat că n-o să-mi pierd cumpătul, dar uite că 
n-am reuşit. Asta e. Te-am sunat să-ți dau câteva sfaturi, 
Sierra. Uite aici unul. Maturizează-te odată! Sierra auzi 
clicul când Audra puse receptorul în furcă. împietrită, puse 
la rândul ei receptorul la locul lui. Ron stătea în prag. O 
privea cu acelaşi sentiment pe față pe care-l simţea şi ea. 

— De ce continui să te opui? spuse el încetişor. 

Ea dădu să îi spună că telefonul nu fusese de la Alex, 
dar el veni la biroul ei. 

— Nu-l mai iubeşti, Sierra. 

Oare? Chiar încetase oare să-l mai iubească pe Alex? 
Nu reuşi să se gândească la asta. îl iubea de când se ştia. 

Ron se aplecă şi îşi puse o mână ferm peste a ei. 

— Oferă-i divorțul, Sierra. Nu ai nevoie de el. Ochii lui 
erau pătrunzători, iar sentimentele lui clare şi puternice, 
atât de clare încât nu putea spune că nu a înțeles ce-i 
spunea el de fapt. 

— M-am întors, spuse Ariene din uşa ce dădea spre 
coridor. Zâmbetul ei se stinse când văzu mâna lui Ron peste 
mâna Sierrei. Expresia Arlenei îi trăda şocul şi stânjeneala 
când se uită de la unul la celălalt. Mă scuzațţi, spuse ea, iar 


întrebarea tulburătoare îi stătea evident întipărită în priviri. 
N-am vrut să deranjez... 

— Nu ne-ai deranjat, spuse Sierra, smulgându-şi 
mâna de sub mâna lui Ron. Începu să-şi facă de lucru, 
smulgând unul din sertarele cu dosare. Doar că tocmai am 
primit un telefon supărător, spuse ea, luându-şi poşeta. 

— Sierra, spuse Ron, cu un ton grăitor. Stai o clipă. 
Haide să discutăm... 

— Trebuie să plec, spuse ea, ocolindu-l. Nu îl putea 
privi în ochi. Ariene făcu un pas îndărăt ca să poată ieşi în 
coridor. 

— Te pot ajuta cu ceva? întrebă Ariene, urmând-o. Nu 
cred că ar trebui să te urci la volan când eşti atât de 
supărată. 

— O să fiu bine. Serios. Deschise uşa din sticlă de la 
intrare pe care erau desenate cuvintele Los Angeles 
Outreach cu litere negre groase, îşi făcu de lucru cu cheile în 
timp ce traversă parcarea spre maşina ei. Cadoul de ziua ei 
de la Alex. Cuvintele Audrei continuau să-i răsune în urechi. 
Găsi cheia potrivită şi deschise portiera. Alunecă pe scaunul 
ei, trânti portiera, porni motorul, plecă în marşarier, apoi în 
viteza întâia. Se luptă să tragă aer în piept, fără să se 
sinchisească să arunce o privire în oglinda retrovizoare 
înainte să iasă din parcare. Cineva o claxona nervos chiar 
din spate. 

Trecu pe galben, apoi viră într-o stradă principală şi se 
îndreptă spre ieşirea la autostradă. BMW-ul ei scrâşni cu 
putere când intră pe rampă. Alt claxon, dar plângea prea 
tare ca să mai observe şi asta. Se strecură între două maşini 
de pe banda a doua, apoi intră pe a treia, accelerând şi mai 
tare, după care țâşni pe banda de mare viteză. 

— O, Doamne, spuse ea, ţinându-se cu putere de 
volan. O, Doamne, Dumnezeule! N-am vrut să încure 
lucrurile atât de rău! Suspinând greu, acționă brusc frânele, 


pentru a nu plonja cu totul în Mercedesul din fața ei. Se 
strecură imediat prin dreapta acestuia, îl depăşi şi țâşni 
înapoi pe banda de mare viteză. 

Unde se ducea? 

Dar conta? 

Conducea de parcă era gata să se arunce de pe o 
stâncă. Care era cea mai apropiată? Mulholland Drive? 
Poate că erau mai potrivite canioanele de pe drumul spre 
Malibu. 

Ar fi vrut să se ducă la mama ei, dar îşi aminti cu un 
junghi dureros că mama ei era moartă. Avea nevoie de Alex. 
Nu, nu de Alex. Nici el nu mai era. 

— Iisuse, o, lisuse, suspină ea, în timp ce lacrimile îi 
curgeau în neştire. Ar fi vrut să arunce totul la picioarele Lui 
şi să renunţe la toată zbaterea. Dar cum ar fi putut-o face? 
Ce drept avea ea să îi ceară ajutorul lui Dumnezeu acum? O, 
Iisuse, ce pot face? 

Auzi o sirenă în urma ci, dar nu-i dădu nicio atenţie, 
nu până când maşina în alb şi negru a patrulei de poliție se 
alinie lângă ea, cu girofarul pornit. Inima i se opri când îl 
văzu pe ofițer făcându-i semn cu degetul să tragă pe 
dreapta. 

— Minunat! Exact ce-mi lipsea! 

El încetini, şi opri apoi în spatele ei. Celelalte maşini 
din trafic îi făcură loc când începu să se retragă pe dreapta, 
bandă după bandă, până când ajunse chiar lângă parapetul 
din dreapta. Încetini până opri, parcă şi opri motorul. Apoi, 
ținându-se strâns de volan, îşi lăsă fruntea pe el şi suspină. 

Ofițerul îi bătu în geam. Trebui să rotească din cheie 
înainte să-l poată cobori. Vacarmul maşinilor din trafic era 
asurzitor. Doar maşinile de pe prima bandă încetiniseră 
mult. Suficient ca toți să apuce să o vadă bine în timp ce 
treceau prin dreptul ei. 

Oare se poate muri de ruşine? 


Lăsându-se încet jos, ofițerul o privi în față. 

— Îmi pare rău pentru viteză, spuse ea, în timp ce 
lacrimile continuau să-i curgă pe obraji. Începu să sughițe, 
ceea ce făcu totul mult mai rău. Probabil acum credea că 
era vreo bețivană ceva, sau o plângăcioasă. 

— Permisul de conducere şi actele maşinii, vă rog. 

Scotocind prin poşetă, îşi găsi permisul. Actele maşinii 
erau în torpedo. De îndată ce i le întinse, el făcu un pas 
înapoi, lăsându-şi mâna relaxată într-o doară pe patul 
revolverului de la brâu. Oare i se părea că era periculoasă? 

— leşiți din maşină vă rog, doamnă Madrid. 

— N-am băut. V-o jur. Nu am de-a face cu drogurile 
sau cu armele de foc... 

— Coborâţi din maşină, doamnă Madrid. 

Ea ascultă, încercând să se stăpânească în timp ce 
cobori din maşină. Nu se putea opri din plâns. Când ofițerul 
o apucă ferm de sub cot după ce-şi închise portiera, se 
întrebă ce-o fi gândit despre ea că intenționa să facă. Să 
încerce să fugă? Şi unde s-ar fi putut duce? Prin boscheți? 
Sau oare era iederă ceea ce creştea pe marginea autostrăzii? 
Nu-şi dădea seama printre lacrimi. Era ceva verde, în orice 
caz. 

Sierra îşi şi imagina titlurile din ziare: „O femeie a avut 
o cădere nervoasă pe autostrada Hollywood”. 

Se şi vedea luată de la scena faptei cu cătuşele la 
mâini. 

Hohoti şi mai tare. 

Deschizând uşa din spate a maşinii de patrulare, 
polițistul îi spuse să urce. Se gândise că lucrurile aveau să 
se înrăutățească, dar acum, o mai şi aresta pe deasupra şi o 
ducea drept la închisoare pentru condus fără discernământ! 
se gândi să o ia la fugă în trafic şi să termine odată cu toate. 
Degetele ofițerului o ţinură şi mai bine, de parcă i-ar fi citit 
gândurile şi nu ar fi avut de gând să-i dea drumul atât de 


uşor. 

— Urcațţi în maşină, doamnă. 

Gândurile ei o luară razna de îndată ce se trezi pe 
bancheta din spate. Cine avea să-i plătească cauțiunea? 
Nu-l putea suna pe Ron. Cine avea să se îngrijească de copii 
cât timp se afla ea la închisoare? Alex? O, nu Elizabeth 
Longford! 

Aplecându-se înainte, îşi îngropă fața în mâini şi 
începu să sughițe şi mai rău, când ofițerul se aşeză pe 
scaunul din față şi se întinse după stația sa de 
emisie-recepțţie. El îi declară numele şi alte câteva cifre, apoi 
puse staţia la loc. În timp ce aşteptă un răspuns, o puse să 
sufle în etilotest. 

— După aparatul meu, ați mers cu 152 de km la oră, 
spuse el, notându-şi rezultatul testului pe clip-bordul său. 

— Îmi pare rău, bâigui ea. Am avut o zi foarte proastă. 
Ofiţerul îşi lăsă ochelarii de soare jos de pe ochi, şi o privi pe 
deasupra lor. 

— Ştiu, gemu ea. Probabil ați auzit scuza asta de un 
milion de ori, dar e adevărat. Şi atunci se descărcă de toate. 
Îi povesti despre felul în care se îngrijise de mama ei în 
ultimele ei luni de boală, şi cât de dor îi era de ea. Îi povesti 
despre faptul că Alex o părăsise în favoarea altei femei în 
ziua când se întorsese din California de nord. Îi povesti 
despre Clanton care începuse să se bată la şcoală, şi despre 
Carolyn care lucra frenetic pentru a lua numai note foarte 
mari. Îi povesti despre Audra care o sunase şi o acuzase că 
ar fi fost singura vinovată de toate. 

— Ron a fost ultima picătură, spuse ea, trăgându-şi 
nasul. 

El nu o întrebă cine era Ron. De fapt, nu spusese 
absolut nimic. Doar o privise şi o ascultase cu privirea aceea 
încruntată. 

Dar ce folos? Polițistul de pe autostradă ştia că nu era 


beată, dar reuşise probabil să-l convingă că era nebună. 

Oare avea să sune după o ambulanţă şi să o ducă de 
acolo într-o cămaşă de forță? Şi unde aveau să o ducă de 
acolo? La Bellevue? Şi unde era de fapt Bellevue? Radioul 
său foşni. Luă stația. Simți o oarecare uşurare când auzi 
informaţia transmisă prin stație. Cel puţin acum ştia că nu 
mai luase nicio amendă şi niciun avertisment. Nu era 
înarmată sau periculoasă, doar dacă nu cumva o putea 
acuza de faptul că zburase pe lângă maşina lui de patrulă. 

Scotocind prin poşeta ei, încercă să dea de o batistă, 
mormăind pe sub mustață când nu găsi niciuna. Îi curgea 
nasul. Şi ochii. Toată fața îi era o inundație totală. 
Disperată, îşi scoase carnetul de notițe, smulse o pagină din 
el, şi îşi suflă nasul în ea. 

Făcând o grimasă, polițistul scoase o batistă curată 
din buzunarul său şi i-o întinse în spate, pe deasupra 
spătarului. 

— Mersi, bâigui ea, tamponându-şi ochii, îşi suflă 
nasul. Dădu să-i întindă batista înapoi. 

El strâmbă uşor din gură. 

— Nu, lăsaţi, o puteți păstra. Ea se roşi. 

— O să o spăl şi v-o returnez. Poate că va lucra la 
departamentul de spălătorie în închisoare. Sau avea să facă 
plăcuțe de înmatriculare? Se simţi mai bine pentru că 
reuşise să se descarce de toate câte se întâmplaseră în 
ultimele câteva luni, dar se îndoi că aceasta avea să-i 
atenueze întrucâtva consecințele pentru faptul că gonise pe 
autostradă ca un liliac abia scăpat din Hades. Ar fi putut 
ucide pe cineva, ca să nu mai vorbim că şi-ar fi putut pune 
capăt propriei vieți. Acum puteţi să mă duceți la secție. 

El îşi lăsă din nou ochelarii jos pe vârful nasului. 

— Să vă duc la secție? 

— La mititica. Gura lui se strâmbă. 

— Nu vă duc la mititica, doamnă Madrid. Dar m-am 


gândit că e mai bine să vă liniştiți mai întâi înainte să vă las 
din nou să conduceţi pe autostradă. 

— Dar o să-mi dați totuşi o amendă. 

— Da, doamnă. O să vă dau o amendă. Îi întinse 
carnetul şi îi dădu un pix. Oftând greu, ea îşi semnă numele 
în partea de jos şi i-l întinse înapoi. El scoase o copie 
galbenă a amenzii şi i-o întinse. Îmi pare rău că vă 
înrăutățesc suferința. 

Ea oftă. 

— Prima mea amendă, spuse ea, privind-o 
nemulțumită. Şi avea să o coste o groază de bani. O 
împături şi o vâri în poşetă. 

— Vă simțiți mai bine acum? Ea oftă nesigur şi zâmbi. 

— Da, dar asta nu contează. N-o să mai depăşesc 90 
de km pe oră, vă promit. 

— Bun. O studie încă o vreme, apoi ieşi din maşina de 
patrulare. Îi deschise portiera din spate, îi întinse mâna şi o 
ajută să coboare. 

Îşi puse poşeta pe umăr, şi-şi ridică privirea la el. Era 
tânăr, probabil că nu avea mai mult de treizeci şi cinci de 
ani. Avea o privire plăcută. 

— Ştiţi ce făceam atunci când ați apărut lângă mine, 
domnule ofițer? Mă rugam. Pentru o intervenție divină. 

Scuturând din cap, se îndreptă înapoi spre maşina ei. 

Tocmai vârâse cheia în contact, când polițistul veni 
din nou la geamul ei. Îi întinse o bucată mică de hârtie albă, 
împăturită în jumătate. 

— Eu şi soția mea vă vom aştepta pe trepte la zece 
fără un sfert. Aduceţi-i şi pe copii. O, şi intrați cu grijă în 
trafic, doamnă Madrid, îmi voi porni girofarul şi vă voi face 
loc să intrați. 

— Mulţumesc, spuse ea puţin derutată. îl privi în 
oglinda laterală în timp ce se întorcea la maşina lui. 

Deschise biletul şi citi numele şi adresa unei biserici. 


Drumul este evident marcat înainte de nişte 
stânci uriaşe. 

Am trecut acum o zi pe lângă una care arăta ca o 
judecătorie cu o închisoare alături. Cea din fața noastră 
arată ca o pâlnie uriaşă aşezată cu capul în jos în mijlocul 
preeriei. 

Am înghițit praf toată ziua. A fost rândul nostru să 
stăm în spate. Mâine vom sta în față. 

Avem apă şi iarbă din belşug. Avem şi țânțari. 

Azi am stat de vorbă cu Oren McKenzie. Vorbea iarăşi 
despre Aphie şi plângea la fiecare cuvânt pe care-l scotea. 
Mi-am pierdut răbdarea cu el şi i-am spus că nu-i singurul 
care a pierdut pe cineva drag. l-am spus că Aphie ar fi 
ruşinată de felul în care nu se mai opreşte din văicăreală. A 
fost o fată bună şi sensibilă, şi nu ar avea o părere prea 
bună despre el dacă ar şti că nici nu se obosise să-i dea 
fiului său un nume! l-am spus că nu înțeleg cât de rău se 
simte şi că nu de înțelegere avea nevoie. Ci de un şut 
sănătos în dos. 

Când Oren a plecat de la focul nostru, James s-a uitat 
la mine şi a zis — E uimitor, Mary Kathryn, cum vezi tu atât 
de bine păcatele altora, şi propriile tale păcate nu le vezi 
deloc. L-am întrebat ce vrea să spună. A spus că Oren o 
plângea pe soția pe care o pierduse, şi că nu plânsese decât 
de câteva săptămâni, pe când eu plângeam deja de luni de 
zile că nu mi se făcuse pe plac. A spus - Nu ştii decât o 
parte din durerea lui, nu o cunoşti pe toată. A spus că-mi 
închid urechile la tot ce nu-mi place. l-am spus că greşea. El 
a spus - i-ai închis urechile față de mine încă înainte să 
scot prima vorbă despre Oregon şi de ce trebuia să mă duc. 
A spus - Niciodată nu te-ai gândit că drumul acesta era spre 
binele tău! 

L-am întrebat ce lucru bun era în moartea lui 


Deborah. I-am spus că ar fi trebuit să rămânem în Illinois. 
El a spus că îşi dorea să mă fi lăsat acolo. A spus că prefera 
să îl asculte pe Oren văicărindu-se decât să îmi mai audă 
cârcotelile interminabile. David Alexander McKenzie a fost 
botezat de tatăl lui seara trecută şi mi-e ruşine de mor. 
James are dreptate. l-am spus lui Oren că nu avusesem 
niciun drept să-i vorbesc aşa cum o făcusem. Mi-a mulțumit 
pentru îndrăzneala mea. Niciodată nu-şi ţinuse în brațe fiul 
înainte de ziua asta, şi faptul că-l luase în brațe îi uşurase 
durerea de a o fi pierdut pe Aphie. A spus că David semăna 
cu ea. 

Niciodată nu m-am gândit că l-aş putea pierde pe 
James la fel de uşor cum am pierdut-o pe fiica mea sau cum 
Oren a pierdut-o pe scumpa lui soție. Viaţa e atât de plină 
de incertitudini. Nu ştiu unde s-a dus James să-şi petreacă 
noaptea. 

Când s-a întors azi dimineață, i-am spus că îmi pare 
rău. Dar n-a contat — zidul pe care l-am înălțat eu rămâne în 
continuare între noi. 

Kavanaugh a văzut bizoni pe celălalt mal al 
Platte-ului, spre nord. Joshua a insistat să meargă la 
vânătoare cu bărbaţii. N-a vrut să plece deloc urechea la 
toate temerile mele. S-a întors de puţin timp. Fără să spună 
vreo vorbă, a descălecat de pe calul lui, a făcut câțiva paşi şi 
s-a prăbuşit cu fața în jos în aşternutul lui. Era atât de plin 
de sânge de am crezut că a fost împuşcat, şi l-am despuiat 
ca pe un bebeluş, să văd dacă era rănit. Nu o să-mi 
mulțumească atunci când o să afle. Kavanaugh a sosit chiar 
în acele momente şi a râs. Mie nu mi s-a părut nostim şi 
i-am spus-o. A spus că Joshua e nevătămat. L-am întrebat 
ce a făcut cu băiatul meu de era atât de plin de sânge. A 
spus că l-a pus pe Joshua să se îmbrace cu ceea ce vânase. 
A spus că băiatul trebuia să învețe că vânătoarea nu era 
doar sărbătoare. Ci şi muncă serioasă. 


Şi de-i țineam hainele la înmoi o lună întreagă, şi tot 
nu i-aş fi putut scoate toate petele. 

Azi facem o pauză de prânz mai lungă decât de obicei 
pentru că este o căldură îngrozitoare. Ţara pe care o 
traversăm este fertilă în stânci şi pelin, şi cam nimic altceva. 
Unele dintre dobitoace s-au îmbolnăvit de atâta căldură. 

MacLeod a spus că peste o oră pornim din loc, şi vom 
merge până după lăsarea serii. Vom fi norocoşi dacă facem 
15 mile azi. 

Joshua a împuşcat doi iepuri. Voi face tocană din ei la 
cină. 

Kaiser Vandervert le-a dat whisky boilor săi. Asta pare 
să-i învioreze. De-am fi avut şi noi ceva whisky, aş fi băut şi 
eu puţin. 

Am traversat fluviul Laramie azi dimineață şi am 
ridicat tabăra la fort. Sunt indieni prin preajmă. Kavanaugh 
a spus că sunt Cheyenne. Sunt oameni bine îmbrăcați în 
piele, ca şi Kavanaugh, şi poartă lanțuri din colți de urşi la 
gât şi pene de vultur. Şeful e un tip atrăgător. Joshua e 
impresionat de ei. Kavanaugh îi cunoaşte bine şi le vorbeşte 
limba. L-a luat pe Joshua cu el când s-a dus să vorbească 
cu ei. Când s-a întors, a spus că au venit la fort să negocieze 
piei şi blănuri de bizon pe tabac, zahăr şi pături. Noi nu mai 
avem zahăr sau pături de dat. 

În seara asta soldaţii ne-au invitat la o seară de dans 
în fort. Bărbaţii au tras la sorți să vadă cine să rămână la 
căruțe să le păzească. Ruckel Buckeye, Wells Doane, Oren 
McKenzie, Ernest Holtz şi Werner Hoffman au pierdut. 
Artemesia nu se simte bine, aşa că va rămâne şi ea la 
căruțe. Nellie a spus că nimic nu ar putea-o ține departe. 

James a spus că el nu se duce. Ştie cât de mult îmi 
place să dansez. Ăsta e doar modul prin care mă 
pedepseşte. 

James vorbeşte din nou cu mine. Nu mă aşteptam să 


mă ierte cel puţin încă cinci sute de mile, la cât de multe 
mile mi-a trebuit mie să-mi vină mințile la cap. Când mi-a 
spus că nu vrea să se ducă la dans aseară, am ştiut că de 
fapt voia să spună că nu vrea să se ducă la dans cu mine. 
l-am spus că n-am nimic împotrivă, aşa că m-am dus 
singură. Oricum nu prea ai parte de multă distracție pe 
traseu, ca să dai cu piciorul la o Oportunitate ce ţi se iveşte 
doar pentru că bărbatul ţi-e bosumflat. James a venit şi el 
mai târziu. Sigur, nu a dansat cu mine pentru că era 
supărat în continuare. Am avut o mulțime de parteneri 
dintre soldați, şi pe MacLeod, şi câțiva dintre ceilalți bărbați 
care călătoresc cu noi. Am dansat chiar şi cu Oren 
McKenzie. Nu m-am mai distrat atât de bine de când m-am 
logodit cu Thomas Atwood Houghton şi am ajuns să fiu 
socotită Companie Acceptabilă în Galena. James a intervenit 
când Locotenentul Heywood dansa deja a treia oară cu 
mine. A spus că nu se cădea pentru mine să mai dansez cu 
soldatul acela încă o dată. L-am întrebat dacă lui i se cădea 
să danseze de patru ori cu Nellie. A spus că Nellie e fată 
cumsecade şi măritată. I-am spus că şi eu sunt cumsecade 
şi măritată, chiar dacă soțul meu nu pare să bage de seamă. 
M-a târât afară după el. 

I-am spus — Ce crezi că faci, James Farr? Nu vreau să 
plec. Mă distram. 

A spus să tac din gură, şi m-a sărutat aşa cum o făcea 
cândva. Ne-am dus pe lângă copacii de lângă fluviu. Mă 
bucur că nu s-a stins încă focul din el sau din mine. Mă 
simțeam moale înăuntru şi am spus - Mă bucur că m-ai 
iertat, James Farr. 

Pe drum înapoi, James a spus - Nu mai ţi-e dor de 
casă, nu-i aşa, Mary Kathryn? l-am spus că aş minți dacă 
aş spune că nu mi-e dor de Mătuşa Martha şi de tot restul. 
Aş minți şi dacă aş spune că sunt încântată de întorsătura 
pe care au luat-o lucrurile la fermă. l-am spus că îi accept 


decizia şi că n-o să mai CÂRCOTESC. Vom aştepta şi vom 
vedea ce ne aşteaptă în Oregon. 

James a spus că lucrurile vor fi clare când vom ajunge 
în Oregon. lar apoi a spus cu jumătate de voce — sau poate 
California. Am spus - Ce vrei să spui de California? A spus 
că s-a gândit că Oregon va ajunge prea aglomerat în câțiva 
ani, la cât de multă lume mergea acolo, şi că poate ar trebui 
să ne gândim mai degrabă la California. Nu am putut 
respira ca să-i spun ceva, dar el a continuat rapid să-mi 
spună că discutau şi alții despre asta. Eu am spus — cum ar 
fi? Mi-a spus că Ernst Holtz, Wells Doane, Binger Siddons şi 
Stern Janssen au discutat despre asta. Mă întreb dacă 
Nellie ştie ce are de gând Wells. 

James a spus că Kavanaugh spunea că n-a văzut 
niciodată Oceanul Pacific şi că-şi dorea să-l vadă. Doamne, 
Dumnezeule, am spus. Ăsta chiar e un motiv foarte bun să 
te duci undeva. Doar pentru că n-ai mai fost niciodată acolo. 
Şi s-o ţii tot aşa până ajungi la capătul pământului, până 
vezi toate locurile! Iar apoi vei vrea să ajungi în China! 

James a spus - ia mai taci odată, Mary Kathryn - dar 
eu mai aveam de spus. Aşa că m-a sărutat din nou. M-a 
sărutat atât de apăsat şi atât de prelung că am uitat de ce 
fusesem supărată, până acum, când îmi aştern gândurile în 
jurnal. Când ne-am întors cu toţii la căruțele noastre după 
seara de dans, i-am culcat pe copii în cort, ca eu şi James 
să putem dormi împreună sub căruță. Am dormit noaptea 
trecută ca două linguri într-un sertar, aşa cum obişnuiam 
înainte. 

Nu am o casă sau pământ. Dar îl am iarăşi pe James 
al meu şi pe copii. Ei sunt casa mea, şi-mi ajunge. 

Azi am coborât toţi pe stâncile de calcar. James nu 
ştie cum să scrie. Aşa că i-am sculptat numele lângă numele 
meu, apoi am scris Henry, Beth şi Matthew dedesubt. La 
urmă am scris Deborah şi am pus o cruce alături de ea. Nu 


va fi uitată. 

Joshua mi-a ignorat strigătele şi s-a cocoțat sus de tot 
să-şi scrie numele. Eram convinsă că avea să cadă, dar el 
nici gând n-avea să asculte şi să coboare. Kavanaugh a zis 
că băiatul are piciorul sigur ca al unui țap de munte. 

Joshua a devenit atât de dificil în ultima vreme. Simt 
cum se depărtează tot mai mult de mine şi de James şi e tot 
mai atras de Kavanaugh. Kavanaugh îl încurajează. Mi-a 
spus chiar deunăzi că n-a fost mult mai mare decât Joshua 
când a plecat de acasă şi s-a dus prima oară în vest. L-am 
întrebat de ce a plecat atât de devreme. Tot ce a spus atunci 
a fost că a avut motivele lui. 

Eu nu sunt pregătită să-mi las fiul să plece. 

James nu s-a dezlipit de lângă mine toată ziua azi. 
Ne-am plimbat împreună în timp ce Joshua a condus 
căruța. Cât de dor mi-a fost să povestesc cu James. E atât 
de plin de vise. Niciodată nu m-am gândit că vreuna din ele 
avea să devină realitate, înainte de visul acesta de a porni în 
vest. Vom vedea ce se va alege de celelalte. 

Câtă vreme îl am pe James, sunt în siguranţă şi 
fericită. 

E îngrozitor de cald. Praful ne îngroapă pe toți. 
Pământul e nisipos şi le îngreunează boilor mersul. Beth e 
bolnavă. Am încropit un pat pentru ea în căruță, şi acum 
doarme. Am rugat-o pe Nellie să se roage pentru ea. 

Dunham Banks s-a rănit rău azi. Un şarpe cu clopoței 
a speriat caii. Calul lui l-a zvârlit din şa şi s-a lovit la cap 
într-o piatră. Doc Reese a zis că nu prea are şanse. Celia a 
amenajat o iesle şi i-a pus pe doi oameni să o ajute să 
amenajeze un hamac imens în căruța ei. Micuța Hortense şi 
Dunham s-au legănat amândoi toată ziua cât a mânat ea 
boii. Celia e o fată extraordinară cu capul pe umeri. Şi va 
avea nevoie de amândouă aceste calități pentru drumul lung 
ce ne mai stă înainte. 


Suntem Chinuiţi de Tragedii. Micuța Patricia Sinnott a 
plecat să se plimbe în seara asta şi nu o mai găsim. Paralee 
e îngrozită de teamă că poate au răpit-o indienii. Frank 
Sinnott, Jame şi alți patru bărbați au ieşit să o caute pe 
micuța Patty. Eu i-am ţinut pe copiii mei lângă foc, unde-i 
pot supraveghea. Joshua nu-i încântat deloc că trebuie să 
stea aici, să ne păzească. A spus că ar putea călări după 
Kavanaugh. Cercetaşul cu siguranţă că ştie ce are de făcut. 
I-am spus că Kavanaugh şi Ruckel Buckeye s-au dus la 
vânat, şi că nu putem spune în ce direcție au luat-o. 

Kavanaugh şi Ruckel s-au întors şi au ieşit din nou cu 
bărbaţii. Au căutat-o toată ziua pe micuța Patty şi nu au 
găsit nici urmă de copilă. MacLeod spune că nu mai putem 
zăbovi încă o zi aici. Paralee spune că nu pleacă de aici fără 
fetița ei. Franklin a spus că e vina ei că s-a pierdut copila. A 
fost un lucru îngrozitor de crud pe care la spus, şi nu prea 
diferit de ce i-am spus eu lui James acum nu demult. Mi se 
face rău când mă gândesc. Fiul lui Sinnott e de la prima lui 
nevastă care a murit. Paralee e a doua lui nevastă. Mi-a 
spus acum câteva seri că Franklin a investit toți banii pe 
care i-a moştenit ea în ceea ce căra în cele două căruțe. Doi 
dintre boii lui au murit deja de la cărat povara aceea. Mi se 
pare că Franklin Sinnott îşi face mai mare griji să-şi ducă 
bunurile în Oregon decât pentru faptul că a pierdut-o pe 
micuța Patty în sălbăticie. 

Azi am parcurs 20 de mile. Paralee nu a ieşit din 
căruța ei toată după-amiaza. Toţi s-au gândit că suferea în 
tăcere. Nu au ştiut decât atunci când ne-am oprit să 
înnoptăm că Franklin a legat-o ca să nu se poată elibera, şi 
i-a băgat un căluş în gură, ca să nu poată țipa. MacLeod e 
gata să-l lege pe om, acum că ştie ce a făcut el cu 
nevastă-sa. Franklin insistă că a făcut-o spre binele ei. A 
spus că altfel ar fi luat-o la fugă, căutând-o pe micuța Patty. 
Kavanaugh le-a spus ieri lui Franklin şi lui Paralee că 


indienii Cheyenne nu o au pe micuța lor. Eu şedeam în 
căruța mea şi am plâns. Ceea ce n-a spus m-a îndurerat aşa 
de tare. Micuța Patricia Sinnott e moartă. Toţi ştiu, în afară 
de Paralee. Nopțile sunt friguroase, iar zilele fierbinți şi 
uscate. Copilul nu avea nici pătură, nici apă. Şi sunt coioți, 
şi pume, şi urşi grizzly, şi lupi pe-acolo. Niciun copil de trei 
ani nu ar fi putut supravieţui o singură noapte afară. 

Nellie m-a rugat să mă rog cu ea ca micuța Patty să fie 
luată acasă în cer repede, şi să nu fi suferit mult. Am spus 
că nu-mi amintesc de vreo dată când Dumnezeu să fi auzit 
ceva din ce-i spusesem. Ultima oară când am încercat a fost 
pentru Deborah, şi se ştie ce a ieşit din asta. Nellie a fost 
şocată şi a spus - Dumnezeu te iubeşte, Mary Kathryn Fart, 
şi trebuie să crezi asta. l-am spus că Dumnezeu îi iubeşte 
doar pe cei pe care doreşte să-i iubească, iar cu nu mă 
număr printre aleşii Lui. l-am spus că asta era în regulă, 
pentru că nici eu nu-L iubesc pe El. 

Nu am vrut să o fac să plângă. 

Ne-am oprit lângă o stâncă uriaşă care arată ca o 
țestoasă uriaşă. Aproape toți şi-au sculptat numele pe ea. 
Chiar şi eu. Joshua şi alți câțiva s-au cățărat până sus. 

Devils Gate nu e departe de aici. Joshua a călărit până 
acolo pentru a observa mai îndeaproape. Eu o văd destul de 
bine chiar de unde şed şi scriu în jurnal. Arată ca un topor 
uriaş care a străpuns muntele de piatră, pentru a lăsa 
Sweetwater River să curgă prin el. Şi apa este într-adevăr 
dulce după Platte cel noroios. Are un gust atât de bun. Vom 
urma cursul râului spre vest. 

James a trebuit să-l împuşte pe unul dintre boii 
noştri, pentru că suferea îngrozitor. Beth plânge după el. 
M-a întrebat de ce trebuie să moară totul. Nu am avut un 
răspuns prea bun pentru ea. Nellie şedea împreună cu noi 
şi i-a spus că moartea este doar o uşă prin care credincioşii 
trec pentru a fi cu lisus. Cuvintele ei nu au reuşit să o 


binedispună pe Beth şi nici pe mine. De ce trebuie să 
vorbească mereu despre lisus? Cuvintele ei nu fac altceva 
decât să işte o mulțime de întrebări în mine, şi o durere în 
inimă. Beth a spus că Old Tom nu a fost decât un bou, şi 
cum ar putea el şti ce să creadă. Nellie a ştiut cum să-i 
risipească îndoielile. Beth a spus că nu era corect ca 
oamenii să ajungă în ceruri, iar animalele nu, pentru că 
animalele sunt mai drăguțe decât mulți oameni. Are 
dreptate cu asta, dar nu am putut-o lăsa să gândească aşa. 
Un copil are nevoie de puţină speranţă în lumea asta. 

I-am spus lui Beth că Mătuşa Martha îmi citea odată 
despre ceruri şi îmi amintesc că mi-a spus că leul va locui 
împreună cu mielul. Nellie a spus că e adevărat. S-a uitat în 
Biblia ei şi a găsit imediat exact pasajul. Şi i-am spus că îmi 
amintesc când Mătuşa Martha îmi citea că lisus nu ar călări 
pe spinarea unui cal. Nellie a găsit şi acel pasaj. l-am spus 
lui Beth că în cer cu siguranță vor fi animale, pentru ca 
toate acestea să se poată petrece. Leii şi mieii, şi caii poate, 
a spus Beth. A vrut să ştie dacă Werner Hoffman avea să-şi 
mai revadă câinele în ceruri. l-am spus că sunt şanse, 
numai să reuşească el să ajungă acolo. 

Azi l-am îngropat pe Dunham Banks. Celia nu a vrut 
să-l lase să fie îngropat în mijlocul drumului. Bărbaţii au 
săpat cât au putut de adânc, dar trecem printr-o zonă foarte 
pietroasă. MacLeod a spus câte ceva despre el. Celia i-a 
dat-o pe micuța Hortense lui Beth să o ţină, şi s-a apucat să 
adune pietre să  îngrămădească peste mormântul 
sărmanului Dunham. Am ajutat-o până când a reuşit să 
termine. La fel şi Nellie. 

Acum e întuneric, iar Celia încă şade lângă mormânt. 


CAPITOLUL 17 


Sierra îl recunoscu pe polițistul de pe autostradă, cu 
toate că era îmbrăcat într-un costum de duminică, şi nu 
într-o uniformă neagră. Aştepta pe treptele din faţa bisericii, 
exact aşa cum spusese că avea să facă, iar lângă el se afla o 
tânără cu un copilaş în braţe. El îi zâmbi când o văzu. 

— Fiți politicoşi, le spuse Sierra propriilor copii, care 
stăteau morocănoşi lângă ea, stânjeniţi de faptul că fuseseră 
târâți la biserică. Tatăl lor nu-i dusese la Mesă de mai mult 
de trei ori în trei ani. De fapt, ultima oară când fuseseră 
într-o biserică fusese la serviciul de înmormântare al bunicii 
lor. 

— Bine-aţi venit, doamnă Madrid, spuse ofițerul, 
întinzându-i mâna. Am omis să vă împărtăşesc numele 
meu. Eu sunt Dennis O'Malley, iar aceasta este soția mea, 
Noreen. lar țâncul pe care-l ţine în braţe e fiul nostru, Sean. 
În timp ce oamenii îi ocoleau pentru a intra în biserică, 
Sierra se prezentă pe sine şi pe copiii ei. În loc să fie enervaţi 
de faptul că le blocau o parte din scări, oamenii le zâmbeau 
călduros. 

În ultimele zile, de când avusese experiența aceea pe 
autostradă, avea un sentiment tot mai intens de... ceva. 
Toată durerea, toată exasperarea o lăsaseră secătuită. 
Goală. Ajunsese la capătul puterilor, la capătul abilităților ei 
de a face față dezastrului care devenise viața ei. Şi cu toate 
astea, spre marea ei surprindere, nu era deprimată, 
deznădăjduită sau altfel cum se aşteptase să fie. În schimb, 
se simțea... călăuzită — de parcă o mână blândă se odihnea 
pe umărul ei şi o conducea. Cu dragoste. Ştia a cui atingere 
o percepea. O auzise pe mama ei vorbind despre „prezența 
lui Dumnezeu” de mai multe ori decât şi-ar fi dorit să 
asculte. Dar acum înțelegea mai bine. Nu ştia exact ce 
însemna totul, dar era pregătită. Petrecuse suficient de mult 


timp cu ea însăşi, încercând să înțeleagă de una singură 
lucrurile, şi uite unde ajunsese. Acum îşi dorea răspunsuri. 
Răspunsuri reale. 

Şi dintr-un motiv anume, simţea o siguranţă că acesta 
era locul unde avea să le găsească. 

Familia O'Malley îi îndemnă să intre în biserică şi 
aleseră o bancă mai în spate. Clanton se aşeză lângă Sierra, 
bombănind un „Ce plictiseală” printre dinți. Carolyn şedea 
pe cealaltă parte a ei. Dennis era cel mai aproape de 
culoarul central, în timp ce Noreen şedea în capătul 
îndepărtat al băncii, lângă Carolyn şi lângă culoarul lateral. 

— În caz că trebuie să plec, spuse ea zâmbind. Uneori 
Sean se trezeşte şi i se face foame. E micut, dar face mare 
gălăgie. Ochii ei albaştri erau plini de căldură. Când văzu 
privirea lui Carolyn, îi zâmbi. Nu vrei să-l ţii puțin? 

— Pot? 

Oamenii din rândul din față se întoarseră spre ei. 
Dennis le făcu prezentările. Toţi erau aşa de prietenoşi. 
Păreau fericiți să-i vadă pe Sierra şi copiii, şi avu un 
sentiment ciudat al apartenenței, ca şi când în sfârşit ar fi 
ajuns acasă. Sentimentul deveni şi mai pregnant când 
începu serviciul divin. Totul era atât de familiar, şi cu toate 
astea atât de diferit. Nu era pentru prima oară când auzea 
ceea ce spuse pastorul. Auzise Evanghelia de la mama ei de 
când fusese suficient de mare ca să-şi aducă aminte. Totuşi, 
acum, în mod inexplicabil, totul căpăta un înțeles. Umplu 
toate golurile din viața ei. Oh! îşi simți ea sufletul oftând. 
Ohhhh. 

Pastorul predică, iar cuvintele o străpunseră. Gâtul i 
se strânse, în timp ce inima i se deschise larg. Însetată după 
atâta rătăcire în pustie, acum sorbea din apa vie a 
Cuvântului. 

— De ce plângi? o întrebă Clanton în şoaptă, stânjenit 
şi îngrijorat totodată. 


Ea ridică din umeri, zâmbindu-i. Nu avea timp să-i 
explice cum se simțea. Legată. O parte a ceva imens şi 
copleşitor. Întreagă. Încercă să-şi stăpânească lacrimile, dar 
ele continuau să-i curgă, precum un balsam vindecător. 
Simti durerea revărsându-se peste şi prin ea, umplând-o şi 
aducând odată cu sine o foame adâncă de Domnul. Şi odată 
cu aceasta veni şi speranța şi reasigurarea că totul avea să 
se rezolve. 

Iartă-mă, Tată, căci am păcătuit față de Tine. Mea 
culpa, mea culpa. O, Doamne! O, Doamne! 

Cum era cu putinţă ca azi să se simtă atât de vie, când 
cu doar două zile înainte îşi dorise să moară? 

Adunarea se ridică să cânte, şi ea se ridică odată cu ei, 
răsfoind prin cartea de cântări şi murmurând cuvintele în 
şoaptă când emoţiile o gâtuiau. Nu putea citi cuvintele şi 
nici să scoată vreun sunet, dar nu conta. Inima ei cânta. 
Carolyn stătea alături de ea, părând că uitase totul, 
fascinată de copilul Sean care se afla acum în brațele mamei 
lui, în timp ce Clanton, de cealaltă parte a ei, comenta, 
convins că ea-şi pierdea mințile. Ea râse uşor şi îl cuprinse 
cu brațul pe după umeri. 

— Te iubesc, spuse ea în şoaptă. 

— Haide să plecăm, îi şuieră el drept răspuns. 

— Nu, rămânem. Pentru totdeauna. 

Dennis fu cel care împărți pâinea la Cină. Ea-i zâmbi, 
amintindu-şi ce-i spusese când traficul continua să 
gonească pe lângă ei pe Hollywood Freeway. Ştiţi ce făceam 
când ați oprit lângă mine, domnule ofițer? Mă rugam. Cam 
aşa arată o intervenţie divină. 

Dumnezeu intervenise, într-adevăr. Providenţial. O 
oprise cu un scrâşnet de roți pe autostrada şerpuitoare a 
Los Angelesului, şi nu-i îngăduise să se arunce de pe cea 
mai apropiată stâncă. Şi o făcuse pentru că o iubea şi nu 
era dispus să-i dea drumul. 


Aproape izbucni în râs când îşi dădu seama de toate 
astea, simțindu-se copleşită de bucurie. Stătuse pe un teren 
sfânt, şi nici măcar nu conştientizase! 

— Binecuvântat să fie Domnul. O, suflete al meu, şi cu 
tot ce este în mine, binecuvântează-i numele preasfânt... 
cântă întreaga adunare, iar ea cântă împreună cu ei, 
nereuşind să-şi amintească un moment când să se mai fi 
simţit atât de fericită. 

— Doamne, cât mă bucur că s-a terminat odată, făcu 
Clanton pe drum spre casă. 

— Ai face bine să te obişnuieşti cu asta. Ne întoarcem. 

— O, ce bine! făcu Carolyn. 

Se alese cu o privire grăitoare din partea fratelui ei. 
Vrei să o vezi pe mama că începe din nou să hohotească? 
Sierra îi zâmbi. 

— O să încerc să mă abțin. 

Întinsă în patul ei noaptea aceea, Sierra ştiu că 
trebuia să facă câteva schimbări radicale în viața ei. 
Schimbări imediate. Odată, nu mai putea lucra pentru Ron, 
nu când ştia ce simţea el față de ea. Îşi dădu seama că 
propriile ei sentimente față de el erau  derutante, 
întotdeauna îl considerase deosebit de atrăgător. De câteva 
ori se gândise chiar cât de mult mai frumoasă ar fi fost viața 
ei dacă ar fi fost căsătorită cu Ron, şi nu cu Alex. Şi asta o 
făcu să se oprească. 

Acum era mult prea vulnerabilă pentru a gândi 
rațional. Cum Alex era plecat, ea era în nevoie. Se temea de 
atât de multe lucruri. Ron era puternic şi încrezător. Ar fi 
fost mult prea uşor să se întoarcă spre el pentru a căuta 
consolare. lar cerşitul consolării o putea duce la o aventură. 

Era căsătorită încă. Trebuia să-şi amintească asta, în 
ciuda circumstanțelor actuale. La bine şi la rău, Alex era 
soțul ei. Până la moarte. Chiar acum, îşi închipui că Alex îi 
dorea moartea. Nu că ei i-ar fi fost el foarte drag în 


momentele acestea. Dar sentimentele nu schimbau cu nimic 
starea de fapt a lucrurilor. 

Nu voia să se gândească acum la Alex. Nu o putea face 
şi totodată să continue să simtă acel sentiment de confort şi 
de neprihănire pe care le experimentase azi dimineaţă. 

— Nu vă îngrijorați pentru ziua de mâine, citise în 
dimineața aceea pastorul, şi iată cum începuse din nou să 
se gândească obsesiv la asta. Nu putea face nimic cu privire 
la Alex sau la căsătoria lor. Dar putea face ceva în privința ei 
şi a propriilor circumstanțe. 

Ron păru bolnav când veni la lucru luni dimineață. 
Ochii îi erau încercănați. 

— Putem sta puţin de vorbă? spuse ea înainte ca el să 
intre în biroul lui. Se opri, şi apoi o privi cu ochii goi. Ea nu 
trebui să spună nicio vorbă. El ştia deja. 

— Te-ai hotărât să-ți dai demisia. Ea roşi. 

— Îmi pare rău. Voi rămâne până când vei găsi o 
înlocuitoare. 

— Şi să te simți inconfortabil în fiecare minut, spuse 
el, mohorât. Cât de ciudat era că omul acesta, după doar 
câteva luni, o cunoştea mai bine decât părea să o cunoască 
Alex după treisprezece ani de căsătorie. 

— Am ştiut de când ai plecat vineri că asta se va 
întâmpla. Am vorbit cu Judy. Poate să vină în locul tău 
până când reuşim să găsim o înlocuitoare permanentă. Tu 
ce-o să faci? 

— Nu sunt sigură încă. Cred că o să vând casa. Nici 
nu se gândise la asta până în clipa aceea. 

— Te duci acasă în Healdsburg? 

— Nu, spuse ea, surprinzându-se pe sine din nou. Nu 
sunt sigură ce voi face. Nici măcar nu m-am gândit încă la 
asta. 

— Nu ţi-ai dat seama niciodată ce simt pentru tine, 
nu? 


— Oarecum, dar m-am gândit că sunt impresiile mele. 

— Ar fi trebuit să mai aştept puţin. 

Ea-i întâlni privirea, cu ochii plini de compasiune. 

— N-ar fi fost nicio diferență, Ron. 

— Ar fi fost cu totul altceva. 

Privind în adâncul albastru al ochilor lui, ştiu că avea 
dreptate. Îți mulțumesc, Doamne, rosti ea în inima ei. Îţi 
mulțumesc pentru că Ron a aşteptat. Îți mulțumesc că ne-ai 
scutit pe mine şi pe Ron de ceva ce ar fi fost o greşeală 
îngrozitoare. Şi, Te rog, iartă-mă. În timp ce eu aruncam cu 
pietre în Alex, mă rostogoleam singură în abis. 

— Sunt căsătorită, Ron. 

— Până când Alex găseşte o soluție să iasă din 
povestea asta. 

Cuvintele lui o durură, pentru că ştia că Alex făcea tot 
ce-i stătea în puteri să ajungă la acel final. De fiecare dată 
când vorbea cu ea, simțea nevoia de a atinge două subiecte: 
Nu se mai întorcea la ea, şi nu o mai iubea. 

Pe fața lui Ron se citi regretul. 

— Nu am spus-o ca să te rănesc, Sierra. 

— Ştiu, dar tot mă răneşte. 

— O să te sun când se sfârşeşte tot. Intră în biroul său 
şi închise uşa după sine. 

După ce-şi adună lucrurile, Sierra plecă. În drum spre 
ieşire, îi oferi lui Ariene iedera ei şi o îmbrățişă. 

În loc să se ducă acasă, se duse la mall. Îşi cumpără 
un capuccino, se aşeză pe o bancă lângă o ferigă mare şi se 
uită la furnicarul de oameni care erau acolo la cumpărături. 
Se gândi că avea calificarea de a se considera o funcționară, 
dar oare asta îşi dorea să facă? Alex îi trimitea câte un cec 
odată pe lună, care să-i acopere cheltuielile, şi de fiecare 
dată când deschidea plicul, se pierdea când îi vedea 
semnătura fermă. Cumva, în inima ei, ştia că cecul acela o 
silea să accepte pierderea. 


Niciodată în viața ei nu se susținuse singură. Tată, 
oare pot face asta? rosti ea în rugăciune, simțindu-se 
copleşită. 

Cere şi ți se va da, fiica Mea. 

Se simți cuprinsă de siguranță, şi se lăsă pe spate, 
sorbind din cappuccino. Îi spusese lui Ron că avea să scoată 
casa la vânzare. Nu ştia de ce spusese asta atunci, dar 
acum că apucase să se gândească mai bine la ea, i se părea 
o idee bună. Dacă rămânea unde era, era clar că nu avea să 
reuşească niciodată să se descurce financiar de una 
singură. Cheltuielile cu casa erau destul de mari, dar dacă 
mai punea şi cheltuielile pentru BMW şi şcoala privată a 
copiilor ei, suma depăşea cu mult orice aşteptări de salariu 
pe care le-ar fi putut avea. 

Sierra se şi vedea trăindu-şi viața lângă cutia poştală, 
aşteptând orice bănuț pe care se îndura Alex să i-l trimită. 
Îşi imagina resentimentele lui. Îşi adora copiii, şi nu 
precupeţea niciun bănuţ când venea vorba de ei, dar orice 
penny pe care i-l trimitea ei drept ajutor era cu totul altceva. 

Îşi petrecu ziua prin mall, plimbându-se de colo-colo, 
gânditoare. Când luă copiii de la şcoală, îi duse la 
restaurantul lor favorit de fast-food. 

— M-am hotărât să vând casa, le spuse ea, ştiind că 
anunțul ei venea brusc, dar nu reuşise să găsească nicio 
altă cale mai bună de a le da vestea deciziei pe care o luase. 

— Ne ducem acasă în Windsor? întrebă Clanton. 

— Nu. Vom căuta prin San Fernando Valley şi vom 
vedea dacă găsim ceva aproape de biserică. S-ar putea chiar 
să căutăm un apartament. Este un complex chiar pe stradă. 
Am văzut şi o piscină şi terenuri de tenis. Va trebui să 
vedem ce ne putem permite. 

— Putem merge mai departe la aceeaşi şcoală? întrebă 
Carolyn. 

— Nu, scumpo. E mult prea scump. Nu voia să-i ceară 


lui Alex mai mulți bani decât îi ceruse deja. E mai bine să 
mergeţi într-o şcoală din cartier. 

— Deci nu o să o mai întâlnesc pe Pamela? 

— Poţi să te întâlneşti cu Pamela ori de câte ori cădem 
de acord, şi o poți suna ori de câte ori doreşti. 

Sierra se rugă în seara aceea, speriată de viteza cu 
care se schimba viața ei, dar de dimineaţă făcu un pas prin 
credință şi o sună pe Roberta Folse. Îi explicase faptul că 
Alex îi lăsase casa pe numele ei înainte să o părăsească. 
Roberta fu plină de compasiune, dar o avertiză să nu 
aştepte niciun fel de profit. 

— Nu ai locuit suficient de mult în casa aceasta ca să 
îi creşteți valoarea, Sierra. 

— Am decorat-o. Poate că asta va ajuta. 

— Vom avea noroc dacă reuşiți să vă scoateţi 
investiția. Apoi, va trebui să plăteşti impozit pe profit din tot 
ce obţii, dacă nu reinvesteşti în ceva echivalent sau de 
valoare mai mare în următoarele optsprezece luni. Există 
vreo şansă ca Alex să se întoarcă la tine? 

— Nu. 

— Dacă continuă să plătească ratele, ai ieşi în avantaj 
dacă ai rămâne unde eşti. Eu mă bucur de comisionul meu, 
Sierra, dar nu pe spatele tău. De ce nu stai să te mai 
gândeşti câteva zile şi mă suni peste o săptămână sau 
două? 

Sierra mai aşteptă câteva zile. Se rugă pentru asta. 
Vorbi cu Dennis şi Noreen şi le ceru părerea. Răspunsul 
părea limpede. Trebuia să se descurce de una singură, să se 
încreadă în Domnul şi să înceteze să mai depindă de Alex. O 
sună din nou pe Roberta. Roberta veni după-amiaza 
următoare. 

— Oo, măiculiță! spuse ea când intră în casă. Dar nu 
mi-ai spus că Bruce Davies v-a decorat livingul. 

Remarca Robertei îi spulberă Sierrei orice îndoieli pe 


care le avusese vreodată cu privire la amprenta pe care o 
lăsa Bruce Davies pe tot ce făcea. 

— Nu doar livingul, Roberta. Toată casa. 

— Toată casa? 

— Da. 

— Cred că v-a costat o avere. Roberta se aşeză pe 
canapeaua din piele maro închis şi-şi lăsă geanta diplomat 
cu grijă pe masa cu tăblia din sticlă. 

Sierra făcu o grimasă, când o observă pe Roberta 
privind perplexă la peretele acoperit cu o frescă. Era unul 
din motivele din care obişnuia să evite livingul. 

— E unul din jocurile video ale lui Alex, spuse ea. 

— Aş fi jurat că e cineva acolo care se uită la mine. 

— Este. De fapt, dacă te uiţi suficient de mult timp, vei 
descoperi şase bărbați şi o femeie ascunzându-se în jungla 
aceea. Se numeşte Camouflage. Dacă închizi luminile, ochii 
le luminează în roşu. 

— Şi cât aţi investit în decorarea casei? Sierra îi spuse. 

— Vom mai adăuga zece mii la asta şi să vedem ce se 
întâmplă. 

Roberta o sună sâmbătă dimineaţă. 

— Ai grijă să te uiţi mâine dimineaţă în Los Angeles 
Times. Sierra uită, până când intră Carolyn în cameră a 
doua zi dimineaţă în timp ce-şi usca părul. 

— E tati la telefon, spuse ea şi-i întinse receptorul 
telefonului portabil. 

Surprinsă, Sierra stinse uscătorul de păr şi luă 
receptorul, întrebându-se cum de o suna atât de devreme 
duminică dimineața. 

— Da? 

— Casa aceea de pe coperta secțiunii de imobiliare 
este casa noastră? Simţea limpede furia lui de pe fir. Numai 
că nu-i topea receptorul în mână. Simți cum se răscoleşte. 
Aproape că-i aminti faptul că-i cedase casa, aşa că nu mai 


era casa lor. Era casa ei. În schimb, reuşi să-i spună uşor: 

— Da, este. 

— Ce-ţi închipui că faci? 

— Nu pot rămâne aici, Alex. E prea... 

— N-o să vinzi casa asta. 

— Trebuie să mă mut, Alex. M-am gândit la toate şi... 

— Unde trebuie să te muţi? se răsti el la ea. La 
Healdsburg, ca să nu-mi mai văd copiii niciodată! Peste 
cadavrul meu, Sierra! M-ai auzit? O înjură în spaniolă. 
Folosi un cuvânt atât de murdar, încât simţi cum roşeşte. 

— Te-am auzit, Alex, dar nu... 

Nu-i oferi şansa de a ajunge mai departe de atât. 
Înjurând din nou, îi aruncă aceleaşi acuzaţii pe care i le 
zvârlise şi Audra cu câteva săptămâni înainte, doar că mai 
adăugase şi câteva învinuiri personale şi private. Dacă 
cuvintele Audrei o şocară, ale lui Alex o dărâmară şi o 
răniră. Voia să o anihileze, şi se descurca de minune. 
Vorbea în spaniolă, ceea ce nu făcea decât să înrăutățească 
totul. Nu vorbea în spaniolă decât atunci când nu îşi putea 
stăpâni emoţiile. Din nefericire, înțelegea absolut fiecare 
cuvânt pe care i-l spunea el. 

— Mi-am sunat avocatul, spuse el, revenind la o 
engleză scorțoasă. O să mă lupt cu tine, Sierra. Nu contează 
cât mă costă, nu te las să pleci cu copiii mei. M-am săturat 
de povestea asta. M-am săturat de tine. Îi spuse că n-avea 
decât să-şi ţină respirația până când îngheţa Hadesul, 
înainte să mai vadă vreo leţcaie de la el. E destul de rău că 
Clanton nu mai vrea să vorbească cu mine. Acum îţi 
închipui că poți pune patru sute de mile între mine şi fiica 
mea! 

Luă aer, şi în puţinul timp pe care-l avu, Sierra spuse 
cu un calm incredibil: 

— Nu plecăm în nord, Alex. 

— Atunci unde? La est? La New York, poate? Asta e la 


trei mii de mile de aici, în loc de patru sute. Sau Hawaii. 
Exact. Hawaii. Asta e. Atunci vom avea oceanul între noi. 

Furia lui se năpusti peste ea ca o tornadă peste un 
mal părăginit. 

— Sper să pot cumpăra o locuință în Northridge. 
Tăcere. 

Se privi în oglindă şi se întrebă cam de cât machiaj 
avea să fie nevoie pentru a pune ceva culoare pe fața aceea 
străină. Îşi întoarse privirea şi înghiţi greu înainte să încerce 
să spună ceva. 

— Trebuie să închid acum, spuse ea încet, încercând 
să-şi stăpânească vocea. Serviciul divin la biserică începe în 
mai puţin de o oră. Luă încet aer, înfrângându-şi nevoia de 
a plânge. Plânsese destul în ultimii câțiva ani. Găleţi de 
lacrimi. De obicei singură. Alex, îți promit că vei şti tot ce 
facem. Clanton şi Carolyn nu vor fi niciodată departe de 
tine. Îţi promit asta. 

Apăsând butonul, puse receptorul pe  etajeră. 
Îngreţoşată, se gândi să se întoarcă în pat şi să-şi tragă 
plapuma peste cap. Dar la ce bun? 

De trei ani te urmăresc cum îţi plângi de milă şi îți cânți 
în strună. Şi am avut ce privi, Sierra. Un adevărat spectacol! 

Cutremurându-se, se întoarse cu gândul la Dennis şi 
la Noreen, şi la o duzină de alți oameni care o primeau 
călduros pe ea şi pe copiii ei în fiecare duminică. Avea de 
ales. Putea sta acasă şi să facă exact ce se aştepta Audra şi 
Alex din partea ei, sau putea să se termine de pregătit şi să 
se ducă la biserică. Putea învăța ceva şi, cu ajutorul lui 
Dumnezeu, să înceapă să-şi repună viaţa în ordine. 

Casa se vându în prima săptămână. La prețul cerut. 

După ce trecură cele treizeci de zile de rigoare, Sierra 
îşi primi cecul pe care era înscris o sumă ce-i părea de-a 
dreptul obscenă. Dar suma scăzu rapid când îi trimise 
jumătate lui Alex, plăti 20 de procente din prețul unei 


locuințe mult mai modeste, cu trei dormitoare, din 
Northridge, şi plăti taxele cuvenite ei pe profit din ceea ce-i 
rămăsese. 

Dacă n-ar fi avut suma pe care o moştenise, aproape 
că nu s-ar fi calificat pentru un împrumut. După cum se 
părea, majoritatea averii ei era legată în casa de pe 
Matheson Street din Healdsburg. 

Telefonul sună în timp ce Sierra se afla în bucătărie, 
împachetând totul în cutii. Ori de câte ori putea, evita să 
răspundă la telefon. Alex sunase de câteva ori în luna care 
trecuse. Din fericire, de fiecare dată Carolyn se năpustise la 
telefon când îl auzise sunând, sperând că era tatăl ei. Din 
acelaşi motiv, Clanton nu răspundea niciodată. Carolyn 
petrecea două sâmbete pe lună cu Alex, dar niciodată nu 
povestea nimic despre felul în care-şi petreceau ziua 
împreună. lar Sierra nu o întreba nimic. 

— E tati, spuse Carolyn în timp ce-i întindea telefonul 
portabil. Vrea să vorbească cu tine. Sierrei în veni să plângă 
când îi citi atâta speranţă în ochi. 

— Mulţumesc, dragă. Luă telefonul, ştiind exact de ce 
sunase. Nu mai vorbise cu el de când o blagoslovise pentru 
faptul că scosese casa la vânzare, şi conversaţia aceasta nu 
avea să fie mai plăcută. 

— De ce mi-ai trimis cecul ăsta? întrebă Alex aprins. 
Inima ei sări din loc când îi auzi vocea. 

— E jumătatea ta din prețul cu care s-a vândut casa. 

— Dar ţi-am cedat casa ţie. Ai uitat? Părea amărât din 
pricina asta. 

— N-am uitat, dar nu m-am simțit bine să păstrez toți 
banii aceia. 

— Asta-i mare noutate. Până acum nu te-a deranjat 
deloc să-mi păstrezi banii. De ce te-ai schimbat acum? Şi 
dacă tot suntem la subiectul ăsta, de ce mi-ai trimis cecul 
înapoi săptămâna trecută? 


— Pentru că ai spus că n-o să-mi mai dai niciodată 
nicio lețcaie, şi m-am gândit să te ajut să-ţi ţii cuvântul. 

El îi aruncă un cuvânt scurt, murdar. 

— Şi ce ai de gând să faci, Sierra? îi pui pe copii să 
mănânce la misiunea din cartier? 

— Am o slujbă. 

— Da, sigur. Lucrezi pentru Ron Peirozo la Los Angeles 
Outreach. Nu-mi închipui că te plăteşte cine ştie ce. 

— Nu mai lucrez acolo. 

— Te-a concediat, hm? Ei bine, şase luni e ceva, 
presupun. E mai mult decât orice altă slujbă pe care ai 
avut-o în toată viaţa ta. 

Exasperată la maxim de sarcasmul lui şi de aerul lui 
superior, îi veni să-i arunce tot adevărul în față. Am plecat 
pentru că Ron e îndrăgostit de mine şi pentru că vrea să te 
uit, să te las baltă la fel cum m-ai lăsat tu pe mine! El vrea să 
fie cu mine! El vrea să se căsătorească cu mine, Alex. E 
milionar, şi mă doreşte pe mine! Am plecat pentru că aşa era 
drept, nu că ți-arpăsa de asta! 

Dar nu spuse nimic. Oricum n-ar fi crezut-o. Pe cât de 
mult o ura, i s-ar fi părut imposibil ca vreun alt bărbat să o 
găsească interesantă sau atractivă. Şi nu avea de gând să se 
umilească într-atât încât să încerce să-l convingă de asta. 

Ce aşteaptă Domnul de la tine? 

Acum auzea versetul, la fel de limpede cum îl auzise şi 
duminică atunci când îl citise pastorul — şi gândurile i se 
opriră brusc din alergarea lor. Ce cerea Domnul? Dreptate, 
milă, smerenie... şi iat-o pe ea, apucând din nou pe cărarea 
familiară a amărăciunii şi auto-compătimirii. 

Trase încet aer în piept. Doamne, eu l-am rănit. Ştiu că 
am făcut-o. Te rog, iartă-mă. Nu pot să-i spun acum cât de 
rău îmi pare, pentru că nu o să mă asculte, dar Tu ştii ce 
simt. Ştii ce am făcut eu ca să pornesc războiul ăsta. Nu 
vreau să mai fiu parte din asta. 


— Deci, ce ai de gând să faci? se răsti Alex la ea când 
ea nu-i răspunse la ultima lui insultă. 

— O să fiu secretară la o agenţie imobiliară. 

— N-o să rezişti decât cel mult două săptămâni. 

— Să fie asta oare o estimare a abilităților mele, sau 
vrei să-mi spui cât de mare plictiseală e în domeniul ăsta? 
spuse ea, încercând să îşi mențină tonul relaxat. 

— Ia ghici. 

Nu putea fi mai clar de atât. 

— O să-ţi trimit alt cec, Sierra. Ai face bine să îl 
păstrezi. O să ai nevoie de el. 

Se simți cuprinsă de o furie aprigă, ce-i surclasa 
durerea şi îi înnegura judecata. 

— Ştii ceva, Alex? Am o idee mai bună. Auzi, nu-mi 
mai trimite cecul ăla. Mănâncă-ţi-l! Cuvintele îi ieşiră pe 
gură înainte să-şi dea seama ce face. Îi părăsiră buzele, 
luându-şi zborul din inima ei şi avântându-se ca nişte 
vulturi în aerul încărcat, şi-apoi ciocănind-o în cap. Trânti 
receptorul, mai furioasă acum pe propria ei lipsă de control 
decât pe râsetele batjocoritoare ale lui Alex. 

Când primi un cec în poştă două zile mai târziu, îl 
primi într-un plic la a cărui adresă de expeditor scria 
Madrid / Longford. Făcu plicul bucățele cu cec cu tot, şi le 
aruncă la toaletă, după care trase apa. Mai bine ajungea să 
cerşească la colțul străzii, cu o plăcuță după gât pe care 
scria Nu am casă şi Mi-e foame înainte să mai accepte vreun 
cent de la Alejandro Luis Madrid. 

Mândria îşi avea locul ei, nu? Ce auzise la ultimul 
studiu biblic? Că cine nu lucrează, nu mănâncă. Ei bine, ea 
avea să lucreze şi să mănânce. Şi la fel şi copiii ei. Şi banii 
pe care-i trimitea Alex pentru copii aveau să intre în 
fondurile lor pentru facultate. 

Dennis şi alți câțiva bărbați din biserică o ajutară să 
se mute în noul apartament. Complexul era foarte aproape 


de biserică, iar Dennis îl invită pe Clanton să se joace 
baseball după ce terminară de descărcat lucrurile lor din 
camioane. 

— Avem o echipă, dar ne lipsesc câțiva oameni. Crezi 
că ne-ai putea da o mână de ajutor? 

— Sigur. Floare la ureche! Clanton i se părea mai 
dornic decât îl văzuse Sierra de multă vreme. 

— De îndată ce reuşim să ducem toate lucrurile în 
casă, ne ducem la teren. Pot să stea până la nouă, mamă? o 
întrebă Dennis, făcându-i cu ochiul dintr-un capăt al 
canapelei pe care tocmai o căra. 

— Va trebui să îi dau mai întâi ceva de mâncare. 

— Putem merge la McDonald's. 

— Super! spuse Clanton, înainte ca ea să apuce să 
răspundă. Lăsă să-i cadă cutia pe care o căra pe măsuţa de 
cafea şi fugi afară după alta. 

— Mamă! strigă Carolyn în timp ce venea în fugă, cu 
fața încântată. Susan locuieşte aici. Susan de la biserică! 
Locuieşte în apartamentul de sub noi. Uite! Chiar acolo. Îţi 
vine să crezi? Pot să mă duc să mă joc cu ea? Te rog. 

Mama lui Susan, Frances, veni şi ea o oră mai târziu. 
Clanton şi bărbaţii plecară, lăsând-o pe Sierra înconjurată 
de cutii. Frances se uită lung la haosul de acolo. 

— Ce-ar fi să vii să iei cina cu noi? 

Dezvelind o farfurie din nişte ziare, Sierra o puse 
alături de celelalte în bufetul zidit în perete. Îşi îndepărtă 
câteva şuvițe umede de păr de pe față şi privi în jur la toate 
cutiile împachetate, la cufărul lui Mary Kathryn, la 
mobilierul aruncat peste tot, şi nicăieri în mod aparte. Avea 
să-i ia toată noaptea să termine pe jumătate cu 
despachetatul. 

— Crede-mă, râse Frances. O să fie tot aici când te 
întorci. Susan şi cu mine te putem ajuta. 

Pe când Sierra îşi terminase de mâncat porția de 


spaghete, Frances o convinsese să intre în cor. 

— Totul se leagă perfect, spuse Frances. Ne întâlnim 
în aceeaşi seară ca şi tinerii. Putem merge cu copiii, stăm la 
repetiții, apoi venim toți acasă la ora nouă. 

— Şi dacă nu sunt în stare să cânt? întrebă Sierra 
râzând. 

— Atunci va trebui să scoţi strigăte de bucurie! 

Telefonul suna când descuie uşa de la intrare şi 
aprinse luminile mai târziu în aceeaşi seară. Carolyn fugi în 
bucătărie şi răspunse. Sierra îşi dădu seama după privirea 
de pe faţa fiicei ei că era Alex. O privi pe Carolyn sărind pe 
un scaun în timp ce începu să-i povestească tatălui ei tot ce 
se întâmplase în ziua aceea. Părea atât de fericită şi 
încântată. 

— O, şi mama a intrat în cor. O să aibă repetiții în 
aceeaşi seară în care mă duc cu Susan la întâlnirea 
tinerilor. Susan? E o prietenă de la biserică. Ascultă o clipă, 
iar încântarea i se mai domoli puțin. Nu-i aici, tati. Se joacă 
baseball cu domnul O'Malley. Dennis e atât de drăguţ! 
Conduce grupul de tineri şi e polițist pe autostradă. A 
întâlnit-o pe mama când a tras-o pe dreapta pe autostradă 
pentru că a depăşit viteza. Ar trebui să-l vezi pe bebeluşul 
lui. Sean e atât de scump, şi Noreen mă lasă să-l ţin în braţe 
la biserică. 

Sierra intră în dormitorul lui Carolyn. Şi ea care 
intenționase să țină unele lucruri pentru ei, se gândi ea, 
scoțând cearşafuri dintr-o cutie. Făcu patul lui Carolyn şi se 
duse apoi în camera lui Clanton, şi-i pregăti şi lui patul. 
Carolyn vorbea încă la telefon când Sierra intră în propriul 
ei dormitor şi începu să-şi facă patul, cel în care dormise în 
toți anii ei ca tânără fată acasă în Healdsburg. Netezi 
plapuma şi bătu pernele. Rezemându-se de piciorul patului, 
privi în jur prin cameră. 

Trebuise să se dezbare de patul matrimonial pe care-l 


împărțise cu Alex. După ce măsurase dormitorul principal, 
realizase că ar fi încăput înăuntru, dar nu i-ar mai fi rămas 
loc pentru aproape nimic altceva. Îi fusese greu să renunțe 
la el. Îi spusese Marciei despre asta la ultima lor convorbire 
telefonică, iar două zile mai târziu o sunase fratele ei care îi 
spusese că-i trimite patul ei cu baldachin de acasă. 

Atinse cuvertura dantelată pe care i-o croşetase mama 
ei; avusese nevoie de un an încheiat să o termine. Sierra îşi 
aminti bucuria pe care o simţise când deschisese cutia cea 
mare în dimineața de Crăciun şi găsi dantela printre câteva 
hârtii creponate şi parfumate cu levănţțică. Avea şaisprezece 
ani şi era îndrăgostită nebuneşte de Alex. 

Ochii i se umplură cu lacrimi. Cât de multe nopți 
stătuse întinsă în patul acesta, visând la vremea când avea 
să fie căsătorită cu Alejandro Luis Madrid? El fusese 
Făt-Frumosul ei. Zece ani ştiuse cum era să fii iubită şi 
satisfăcută de un bărbat pasional. Zece ani de paradis, 
urmaţi de trei ani de coborâre spre iad. 

Doamne, iartă-mă, se rugă ea, ştiind că ea fusese cea 
care făcuse primul pas în jos. 

Se auzi soneria de la intrare. 

— Mamă! Poți să deschizi tu? strigă Carolyn, deloc 
dispusă să renunţe la telefon. 

Când deschise uşa, Sierra îl descoperi în fața ei pe 
Clanton, tot plin de pete verzi de iarbă şi pământ, din cap şi 
până în picioare, şi cu un zâmbet până la urechi. 

— Am făcut un home run, mamă! Doamne, ar fi trebuit 
să vezi mingea aia cum a zburat! 

Dennis era în spatele lui, părând mulțumit. 

— N-ar fi fost un home run dacă nu m-aş fi împiedicat 
în propriile picioare, spuse el ironic, şi dacă n-ai fi fugit şi tu 
ca un iepure. 

— Sâmbătă jucăm împotriva bisericii baptiste, spuse 
Clanton, intrând în sufragerie şi aruncându-şi mănuşa 


murdară pe un morman de haine curate care încă nu 
fuseseră puse la loc. Eu joc pe post de shortstop. 

— Parcă trebuia să-i ceri voie mamei tale, spuse 
Dennis, zburându-i şapca de pe cap. Ai uitat? 

— Mamă, am voie? întrebă zâmbind Clanton. Ea râse. 

— Da, ai voie. 

Carolyn alunecă jos de pe scaunul de bucătărie. 

— Tati vrea să vorbească cu tine, spuse ea, 
întinzându-i receptorul lui Clanton. 

Expresia de pe fața lui Clanton se schimbă 
instantaneu. Rămase privind telefonul de parcă ar fi fost o 
gânganie pe care îi venea să o strivească. 

— Spune-i că tocmai fac duş! spuse el suficient de tare 
cât să-l audă Alex, după care porni pe coridor spre baie. 
Intră în baie şi trânti uşa după sine. Sierra auzi clicul 
zăvorului când se încuie în baie. 

Dennis îi aruncă o privire posomorâtă în timp ce 
Carolyn îi transmitea mesajul tatălui ei. 

— Văd că avem ceva de lucru aici, spuse el încetişor. 
Aruncă şapca lui Clanton pe un scaun. 

— O grămadă. 

— Aş face bine să ajung acasă înainte ca Noreen să 
trimită vreo maşină de poliție pe urmele mele. Sierra îl 
conduse la uşă şi-i mulțumi pentru că-l implicase şi pe 
Clanton în antrenamentul de baseball al adulţilor. 

— E un copil minunat, Sierra, spuse Dennis. 

— E un copil furios. 

— Şi are toate motivele să fie. De multe ori nu stă în 
puterile noastre să iertăm pe cineva care ne-a greşit. Va 
trebui să cerem ajutorul lui Dumnezeu. 

Cuvinte la care trebuia să se gândească şi ea, îi trecu 
prin minte în timp ce închidea uşa. 

Încercă să stea de vorbă cu Clanton când acesta se sui 
în pat. 


— Vrei te rog să vorbeşti cu tata data viitoare când o 
să sune? 

— De ce ar trebui să vorbesc cu el? 

— Pentru că mi-ar fi mie mult mai uşor, sperând că 
argumentul ei era acceptat de el. El crede că eu te-am 
întărâtat împotriva lui. 

— O să vorbesc cu el, spuse Clanton, iar ochii îi 
scăpărau de aceeaşi furie pe care o văzuse în ochii lui Alex 
ultima dată când vorbise cu ea față în față, înainte să plece 
de acasă. O să-i spun că-i un... 

Ea-i lipi uşor degetele de buze, pentru a-i curma 
torentul de cuvinte  necuviincioase. Evident, Clanton 
moştenise câteva dintre defectele ei, cât şi câteva dintre ale 
lui Alex. 

— Te rog, îi spuse ea în şoaptă. Eu nu sunt chiar 
nevinovată în povestea asta, Clanton. Încearcă să înţelegi 
asta. Îşi muşcă buza încercând să-l facă să înţeleagă. Dacă 
plângea, nu avea decât să înrăutățească lucrurile. Îl 
mângâie tandru pe obraz. Tata te iubeşte foarte mult. 

El strânse din dinți. 

— Dacă m-ar fi iubit, n-ar fi plecat, spuse el, şi se 
întoarse pe o parte, cu spatele la ea, să nu-i mai poată vedea 
fața. Nici nu trebuia să i-o vadă. Inima şi-o simțea ca o 
minge fierbinte de durere în piept. 

— Plecarea lui n-a avut nicio legătură cu tine, dragă. 
Am fost atât de supărată că a trebuit să ne mutăm, şi m-am 
răzbunat pe tati. Şi până la urmă, el s-a săturat. 

El îşi întoarse încet capul, şi se uită la ea. 

— Îl iubeşti încă? 

Ochii i se umplură de lacrimi, dar zâmbi, 
îndepărtându-i părul înapoi de pe frunte. Păr negru ca al lui 
Alex. 

— E tatăl tău, scumpule. Cum aş putea să nu-l 
iubesc? îl luă de mână. Ceea ce a făcut el nu e drept, 


Clanton, dar şi eu am greşit. Dacă privesc înapoi, văd atât 
de multe privinţe în care am greşit. 

— Tu n-ai greşit niciodată cu nimic 

— Ba da. Mi-am dorit ca lucrurile să fie aşa cum vreau 
eu. îl mângâie pe obraz, îndurerată de durerea pe care i-o 
citea în ochi. Ura şi dragostea erau atât de strâns înlănțuite. 
Dacă nu-l poți ierta pentru tine, dragule, ai putea să-l ierți 
pentru mine? 

Clanton se întoarse din nou cu spatele la ea. 
Întotdeauna fusese atât de încăpățânat. Exact ca Alex. 

Cu inima grea, se ridică şi îi aranjă pătura în jurul 
umerilor. 

— Te iubesc, Clanton. Se aplecă şi-l sărută pe tâmplă. 
Şi tatăl tău la fel. 


Suntem pe vârful Rocky mountains. 

Nici măcar n-am ştiut asta până n-am băgat de seamă 
că apa curge spre apus. Suişul a fost aşa de lent şi de 
treptat, iar apoi întinderea aceea înaintea ochilor, de numai 
aşa am ştiut că am ajuns în vârful unui munte înalt. Dar 
am avut o zi lungă şi grea de călătorie. 

Kavanaugh şi Joshua au împuşcat trei antilope. Avem 
mâncare bună. Sunt atât de mândră de el! 

Am traversat Big Sandy şi ne-am lăsat boii să se 
odihnească. Am spălat rufe. Artemesia mi s-a alăturat la 
râu. Era o femeie solidă când am pornit, iar acum e atât de 
slabă de o ia vântul. Ea zice că se simte mult mai bine. Dar 
nu se vede. 

Săptămâna trecută a fost o săptămână grea, am trecut 
prin dealuri întunecate şi prăpăstii adânci, şi trecători 
înguste. Am traversat pâraie şi am reparat căruțe defecte. 
Unul dintre boi a murit noaptea trecută şi lupii nu au mai 
contenit cu urlatul lor. N-am prea dormit. În seara asta e 
mult mai bine, nu avem parte decât de bâzâitul ţânţarilor şi 


de ciondăneala lui Henry şi Matthew. O să stau puţin şi o să 
scriu câte ceva, că de nu cred că îi ating. 

Beth s-a simţit din nou mai rău azi. Frigurile o lasă, şi 
o iau iară. l-am dat nişte chinină şi am culcat-o pentru 
noapte. 

Azi port mocasini noi şi sunt mulțumită de cum se 
simt în picioare. Pantofii mei s-au uzat de tot, şi acum 
Henry s-a încălțat cu bocancii mei. Kavanaugh s-a târguit 
cu o bătrână Cheyenne pentru ei, apoi i-a dat lui James să 
mi-i dea. James i-a oferit un dolar pe ei, dar el n-a vrut să-l 
accepte. A spus că e plata pentru cinele pe care le-a primit 
la noi. 

James i-a trimis pe băieți la culcare. E plăcut aşa 
linişte, cum ţârâie greierii şi cerul e atât de plin de stele. 
James a fost primul de strajă noaptea asta. 

Cal Chaffey cântă iarăşi la muzicuța lui. În seara asta 
e un cântec de jale. Lupii sunt încântați. Cântă şi ei cu el. 

Paralee Sinnott a explodat azi. 

Nu se simțea bine de dimineaţă, dar Franklin tot a 
pus-o să mâne căruța. A ieşit de două ori din şir. Spre 
capătul zilei era ultima, înghițind la praf cu nemiluita. Pe 
când a ajuns şi ea, noi deja ne opriserăm pentru pauza de 
masă. Când a ajuns, Franklin a întrebat-o unde era fiul lui 
şi ea i-a spus că l-a împuşcat undeva pe drum şi l-a lăsat 
acolo mort. Franklin Sinnott a încălecat imediat şi a gonit 
cât a putut de repede, să-l caute. Imediat ce s-a făcut el 
nevăzut, Paralee a coborât din căruță calmă nevoie mare şi a 
dat foc căruței lui pline cu mărfuri de vânzare. S-a aprins 
atât de repede că a trebuit să tragem cele mai apropiate 
două căruțe din cerc, ca să nu se aprindă şi ele. Paralee 
stătea acolo pur şi simplu cu brațele încrucişate, şi s-a uitat 
cum s-a făcut totul scrum. 

Franklin s-a întors repede când a văzut fumul. Când a 
văzut ce a făcut ea, a descălecat de pe calul lui ca un apucat 


şi a lovit-o de două ori înainte ca MacLeod să îl îndepărteze 
de ea. Franklin a zăcut acolo plângându-şi nasul rupt şi fiul 
mort şi urlându-i mereu că-i o femeie nebună. 

Chiar atunci tânărul Frank a sosit călare, cu o sfoară 
plină de păstrăvi legată la şa. A spus că Paralee l-a trimis la 
pescuit. 

Am tăbărât la Soda Springs şi vom sta până luni aici. 
Toţi au băut din izvor. Unora le place apa aşa cum e. Mie nu 
mi-a prea plăcut până n-am pus puțin zahăr în ea. Atunci a 
fost destul de bună. 

Toţi suntem frânți de oboseală. A fost greu să tragem 
căruțele prin munți şi să traversăm pâraie în şir. Avem 
multă iarbă şi lemne aici. Kavanaugh l-a dus pe Joshua la 
vânătoare. James e nervos. A avut nevoie de Joshua să-l 
ajute să repare căruța, dar Joshua a plecat înainte să ştim 
că se duce la vânătoare. Joshua preferă mai degrabă să 
călărească şi să vâneze cu Kavanaugh decât să conducă 
căruța noastră sau să o repare. Aşa că ne-au ajutat Hank şi 
Matthew. 

Aici e frumos. Aş fi mulțumită să ne oprim şi să ne 
ducem traiul aici. James a spus că o să-mi placă în 
California şi mai mult. 

Sunt năpădită de tristețe. Când vom porni poimâine, 
va trebui să apucăm pe drumul ce duce spre California. 
Majoritatea se vor îndrepta spre Oregon. Sunt mulțumitor 
că Wells şi Nellie vin cu noi. Nellie mi-e ca o soră şi îmi 
aminteşte de Mătuşa Martha. 

Oren McKenzie şi Celia Banks au bătut palma. Celia a 
semănat o idee în capul lui Oren, iar el a fost de acord cu 
ea. Ea are destul lapte pentru micuțul David, iar ea şi 
micuța ei, Hortense, au nevoie de un bărbat care să o ajute 
să lucreze pământul pe care-l va pretinde când va ajunge în 
Oregon. Nu se vor lua decât după ce vor avea pământul lor. 
Odată ce-şi vor primi cei 160 de acri fiecare, se vor lua şi vor 


avea 320 de acri împreună. E o fată deşteaptă. 

Winifred Holy jeleşte ceva de groază. Îl iubeşte pe 
micuțul David de parcă ar fi al ei. Celia a plâns cu ea şi i-a 
spus că nu o să i-l ia decât după ce se reglează toate în 
Oregon. 

Azi dimineață, MacLeod a preluat conducerea 
căruțelor spre nord, spre Snake River. Noi şi familia Doane, 
Stern Janssen, Ernst Holtz şi Binger Siddons am luat-o spre 
miazăzi, la aceeaşi răscruce. Nellie a plâns toată ziua. 
Plângea încă atunci când m-am aşezat să scriu în jurnalul 
meu. Ells îi tot spune că drumul spre California va fi mai 
uşor, dar îmi dau seama după atitudinea lui Kavanaugh că 
nu va fi aşa. Robert şi LeRoy sunt fericiți că nu s-au 
despărțit de Henry şi de Matthew. Beth e supărată că n-o să 
o mai vadă pe micuța Hortense. Aproape că i-am spus că voi 
naşte eu un copil în primăvară, dar după aceea m-am 
gândit că e mai bine să nu-i spun. Mă simt rău şi s-ar putea 
să-l pierd. Şi ar trebui să-i spun mai întâi lui James, înainte 
de a spune oricui altcuiva. 

Kavanaugh vine cu noi în California. Mă bucur de 
compania lui. A spus că el n-a mai fost pe-aici până acum, 
dar a auzit multe de locurile astea. A spus că următoarele 
opt sute de mile vor fi mai grele decât orice altă porțiune 
prin care am călătorit până acum. 

James spune că asta înseamnă că vor veni mai puțini 
într-acolo. 

Am traversat Raft River şi am ajuns până în City of 
Rocks. Aici vom poposi o zi înainte să ne continuăm drumul. 
Beth şi cu mine am inventat un joc, să vedem cine 
descoperă mai multe imagini în formațiunile stâncoase. 
Unele sunt înalte de sute de picioare. Am descoperit forme 
de țestoase şi iepuri. Henry ne-a indicat un grup de stânci 
care arată ca un vultur. 

Joshua a spus că nu-l interesează jocurile de copii şi a 


plecat călare. Acum văd că s-a cățărat pe o stâncă şi-şi scrie 
numele cu unsoare de roți, sus de tot să-l vadă toți. Am tras 
din greu de când am plecat din City of Rocks. Kavanaugh a 
spus că Humboldt Wells e încă la o zi depărtare. 

Îmi doresc să ne fi dus înspre Oregon. 

Facem pauză de prânz trei ore în cele mai fierbinți 
ceasuri din zi, şi apoi călătorim până la apusul soarelui. 
Praful a fost îngrozitor. Încercăm să ne răspândim în 
evantai, dar vântul ne împiedică să scăpăm de el. Nellie e 
bolnavă de la praful alcalin. Sunt atât de arsă de soare că 
arăt ca o indiancă. 

Copiii mă tot bat la cap să le spun cât mai e până 
ajungem în California. James şi-a pierdut cumpătul şi a 
spus că vom ajunge acolo când ajungem, şi dacă mai 
întreabă o dată, o să-şi scoată cureaua la ei. Nu mai are 
răbdare cu Căldura asta şi cu Munca Grea. Drumul e 
istovitor. 

Cred că îşi doreşte şi el să ne fi dus în Oregon. 

Am mers azi pe drumuri de munte, şi am ajuns la 
Thousand Spring Valley. Am tăbărât lângă ape bune. 
Joshua a dus caii la iarbă grasă. Henry s-a dus cu el să 
secere nişte iarbă pe care să o luăm cu noi. Sunt prea 
obosită să scriu acum mai mult. 

Suntem aşezaţi la Humboldt Wells. Vom rămâne o zi 
în plus aici. Animalele au nevoie de odihnă. La fel şi noi toți. 
larbă şi apă sunt din belşug. E frumos aici şi avem şi 
umbră. 

Kavanaugh nu ne spune prea multe cu privire la ce ne 
aşteaptă. Tăcerea lui mă tulbură. Dacă ar fi uşor, ne-ar 
spune. Vara zace greu pe umerii noştri. 

Joshua m-a întrebat cine e tatăl lui. l-am spus că 
James, dar el a spus că vrea să ştie cine e tatăl lui Adevărat. 
L-am întrebat de ce vrea să ştie, şi mi-a spus că se gândeşte 
de multă vreme la asta. Mi-a spus că ştie de la Clovis că el 


era cu mine când am venit să locuiesc la Mătuşa Martha. 
l-am spus că James era singurul tată pe care l-a avut 
vreodată. N-a fost mulțumit. A spus că un bărbat trebuie să 
ştie din cine se trage. Aşa că i-am spus că fratele meu 
Matthew McMurray a fost însurat cu Sally Mae Grayson şi 
că e copilul ei. A vrut să ştie ce s-a întâmplat cu ea şi i-am 
spus că a murit după ce l-a născut. Apoi a vrut să ştie ce 
s-a întâmplat cu tatăl lui. I-am spus că a murit şi el. A vrut 
să ştie cum, şi l-am întrebat că ce mai contează. E mort. 
Joshua s-a înfuriat şi a vrut să ştie de ce mi-e atât de greu 
să-i spun adevărul. I-am spus că nu l-am mințit niciodată, 
nici pe el, nici pe altcineva. l-am spus că era greu să vorbesc 
despre oameni pe care i-am iubit şi care nu mai sunt. l-am 
spus că trecutul oricum nu mai contează pentru că e la fel 
de mult fiul meu cum e şi Henry şi Matthew. A spus că nu-i 
adevărat. N-aş fi crezut că nişte vorbe pot să doară atât de 
rău. l-am spus că l-am iubit din clipa când l-am ajutat să 
vină pe lume. 

După aceea n-a mai întrebat nimic. Doar s-a uitat la 
mine ca şi când ar fi ştiut că mai era ceva ce nu-i spuneam. 

Joshua a pornit călare înainte. Îmi fac griji pentru el. 
James a spus că era un băiat cu bun-simt şi că va avea grijă 
Kavanaugh de el. Dar eu îmi fac griji din alte motive. 

Stern Janssen şi-a pierdut azi o roată. Lemnul s-a 
uscat atât de tare, încât pur şi simplu şi-a pierdut spiţele. 
James îl ajută s-o repare. Au scos toate roțile şi le țin la 
muiat peste noapte în Humboldt. 

Joshua nu s-a întors. Kavanaugh a spus că l-a văzut, 
că e bine dar că nu e încă pregătit să se întoarcă. 

Ne-am obişnuit să ne strângem să mâncăm împreună. 
Nellie nu s-a simțit bine, aşa că am gătit eu. Bărbații îmi 
dau ce îmi trebuie din proviziile lor, pentru a pregăti 
mâncarea pentru noi toți. În timp ce eu gătesc, Nellie citeşte 
din Biblia ei, iar bărbaţii fac reparaţiile care sunt necesare la 


căruțe. Copiii sunt mult prea obosiţi şi arțăgoşi pentru a da 
de necazuri. 

Joshua a omorât doi şerpi cu clopoței înainte să 
dezlege boii de la jug. Kavanaugh a spus că sunt buni de 
mâncat. l-am spus că n-are decât să şi-i frigă şi să-i 
mănânce pe amândoi, după mine. Exact asta a şi făcut, iar 
Joshua i s-a alăturat. 

Boii erau prea istoviți să se mai sperie de şerpi, dar 
Beth e în căruţă şi va rămâne probabil acolo până ajungem 
în California. S-ar putea să mă duc lângă ea. Băieţii dorm 
sub căruță împreună cu James. 

Am mâncat păstrăvi la cină. Binger a prins suficient 
peşte cât să ne ajungă la toți. 

Joshua e de strajă la noapte cu Wells. 

Am trecut pe lângă alte vite moarte pe drum. Folosim 
pelin drept vreascuri de foc. 

Kavanaugh spune că mai este o companie de căruțe 
înaintea noastră, la vreo douăsprezece mile. Mă bucur să 
ştiu că sunt alții înaintea noastră, şi că supraviețuiesc. 

Am mai trecut pe lângă doi boi morți azi. Nisipul e 
adânc şi îngreunează mult mersul dobitoacelor noastre. 

Wells s-a împotmolit azi şi a trebuit să ne folosim de 
boii noştri ca să-l scoatem. Iarba e foarte puţină, dar apă e 
din belşug. Pe cer s-au adunat norii. Aud duduitul tunetelor 
în depărtare. 

Ar fi bine dacă am putea să luăm o pauză când e 
arşița mai mare. 

Boii noştri au mirosit apa şi au luat-o razna încercând 
să ajungă la ea. Am reuşit să-i stăpânim pe toți, în afară de 
unul, iar acesta a băut din apa alcalină. James şi cu mine 
l-am doftoricit. James a ținut animalul în timp ce eu i-am 
turnat unsoare pe gât. Beth are acum grijă de el şi se roagă 
să supraviețuiască. 

Vaca de lapte a secat. S-ar putea să trebuiască să o 


folosesc să tragă dacă pierdem celălalt bou. Mă aştept la 
asta, pentru că am trecut pe lângă o duzină de leşuri în 
ultimele patru zile. 

Am trecut pe lângă un mormânt azi. Tobias 
Wentworth. 

Binger a mai pierdut un bou. 

Nellie a spus că rătăcim ca israeliții în pustie. Ţinutul 
e dur, iar arşița neînduplecată. Pornim din loc de cum se 
luminează de zi şi ne oprim când soarele suie sus pe cer. 
Aşteptăm câteva ceasuri în puțina umbră pe care o găsim pe 
drum, apoi continuăm până la apus. Dar chiar şi atunci e 
atât de greu, încât uneori îmi vine să mă întind şi să mor, şi 
să termin odată. 

Poate că suntem ca şi israeliții. Dumnezeu i-a lăsat să 
moară chiar la intrare în Ţara Promisă. 

Humboldt a secat de-a binelea. Kavanaugh tocmai 
ne-a spus că ne aşteaptă patruzeci de mile de deşert. 

Nu-mi pot imagina că voi supraviețui. 

Căruța lui Stern Janssen era atât de adânc 
împotmolită în nisip, încât a trebuit să dezlege boii şi să o 
lase baltă. Am scos trei boi, dar celălalt pur şi simplu s-a 
întins şi a murit. 

Lui Nellie i-i atât de rău de căldură, încât călătoreşte 
în interiorul căruței. Lui Wells i-i frică de faptul că ar putea 
muri. 

Dacă deşertul ăsta nu ne omoară pe toți, munții din 
fața noastră cu siguranță o vor face. 


CAPITOLUL 18 


Sierra îşi luă avânt cu bâta de baseball şi simți din 
plin impactul dur al mingii. Aruncă bâta din mână şi fugi 
spre prima bază. 

— Haide! Fugi! strigă antrenorul de la bază, 
îndemnând-o. 

— Fugi, Sierra! Fugi! strigară şi ceilalți din public, în 
timp ce trecu de a doua bază. 

— Haide, mamă! urlă şi Clanton, sărind în sus, pe 
lângă a treia bază şi făcându-i cu mâna. Haide! Haide! 

Atinse baza a treia şi porni în goană spre baza întâi. Al 
doilea om de la bază prinse mingea la mijlocul terenului şi 
se pregătea să o zvârle spre baza întâi. Ştia că nu avea nicio 
şansă să ajungă acolo înaintea mingii. 

— O, Doamne, ajută-mă! spuse ea. Clanton nu avea să 
i-o ierte cu niciun chip dacă nu reuşea. Pentru a da tot ce 
putea, țâşni înainte, ajungând în ultima clipă, chiar în 
momentul în care prinzătorul prinse mingea. Ea se năpusti 
asupra lui, făcându-l să cadă secerat. Mingea se lovi de 
casca ei când el se prăbuşi grămadă peste ea. 

— Uite-aşa se face! spuse Dennis râzând când veni în 
fugă spre ea, din poziţia sa ca antrenor. 

Ea şi prinzătorul se desprinseră unul de altul cu greu. 

—  Unde-ţi imaginezi că suntem noi acum? La 
Campionatul Mondial? Sau la Wrestling profesionist, poate? 

Rostogolindu-se pe burtă, se ridică în patru labe. 

— Îmi pare rău, Harry. Eşti bine? 

— O să fiu peste un minut, spuse el, aruncându-se pe 
spate, cu braţele şi picioarele răsfirate. 

— Nu-ţi face tu griji de Harry. Dennis zâmbi, ridicând 
mâna spre ea. E mai puternic decât pare. Doar că-i place să 
intre în jocul tău. 

Harry îşi înălță capul de jos şi mârâi. 


— Tu ai învățat-o să plonjeze, nu, O'Malley? 

— Tata m-a învăţat, îl informă Sierra, râzând. Se 
scutură în timp ce toată echipa o înconjură şi începură să o 
scuture de praf cu căştile şi s-o bată pe spate felicitând-o. 

Harry se sculă şi-şi scoase casca de prinzător. 

— Îţi spun, ar trebui să existe o regulă care să nu vă 
permită să vă zvârliți prezbiterii pe jos ca popicele. 

— Haide Harry! strigară toți. 

În timp ce Sierra se îndreptă spre bancă împreună cu 
coechipierii ei, o auzi pe Carolyn strigând-o. 

— Mamă! Mamă! Se întoarse, făcu câțiva paşi îndărăt 
şi îi făcu cu mâna. Inima îi tresări când îl descoperi pe Alex 
şezând pe bancă lângă Carolyn. De unde mai apăruse şi el 
acolo? 

Ultima repriză a meciului trecu ca prin ceață. Nu se 
mai putea concentra. Nu-l mai văzuse pe Alex de şase luni şi 
nu mai vorbise cu el de două. Inima îi bubuia în piept. 
Palmele îi transpirau. 

Se simți cuprinsă de ruşine. Nu putea veni la 
apartament, nu? Nu. Sigur că nu. Venise la meciul de 
baseball arătând de parcă tocmai ar fi coborât din 
Gentleman's Quarterly şi să o vadă pe ea în blugii ei uzați şi 
toată murdară de iarbă şi pământ. Nemachiată. Cu părul 
nearanjat. Cu murdărie sub unghii şi prin dinți după ce 
plonjase pe burtă. Momentul perfect. Îşi suflă o şuviță de 
păr din ochi. 

— Eşti bine? o întrebă Dennis, punându-şi mâna 
peste a ei. 

— Alex e aici. 

— Mă întrebam eu cine e cel care şade lângă Carolyn. 

— Ai observat oare când a sosit? 

— Cu vreo două minute înainte să îţi vină rândul. 

— Minunat, mormăi ea, gândindu-se cum trebuia să fi 
arătat când se aruncase asupra sărmanului bătrânel Harry 


şi-l zvârlise la pământ. 

Dennis se uită spre public. 

— Clanton ştia că vine? 

— Nici eu n-am ştiut că vine. Trase aer adânc în piept, 
pufăind prin buzele făcute pungă, încercând să-şi 
liniştească pulsul ce îi gonea nebuneşte. Dă-mi una dacă 
mă vezi că plâng, Dennis. Loveşte-mă tare. 

— Numai să începi să plângi, şi te lovesc de nu te vezi. 
Ea râse. 

Toată echipa se adună într-un cerc şi chiuiră de 
bucurie, în cinstea luteranilor, echipa pentru care jucaseră. 

— Am pierdut doar la diferență de două puncte, spuse 
Clanton când Sierra îşi puse braţul pe după umerii lui. Îi 
ajungem noi... 

Ştiu în clipa aceea că-l zărise pe tatăl lui. Tot corpul i 
se încordă. 

— E în regulă, spuse ea încetişor. 

Alex o ţinea pe Carolyn de mână când veni spre ei. îl 
privea direct pe fiul lui în față. Nici măcar cu o privire nu o 
onoră pe ea. 

Sierra observă faptul că slăbise, dar apoi, la fel se 
întâmplase şi cu ea în ultimele şase luni. Aproape şapte 
kilograme, de fapt. Din fericire, toate de unde trebuia. 

— Mă duc să-l ajut pe Dennis să strângă 
echipamentele, spuse Clanton şi dădu să plece. 

Ea-l apucă de mânecă. 

— Ba nu te duci nicăieri. 

— Nu am nimic să-i spun. 

— Atunci va trebui să stai să asculți. 

Alex privi de la unul la celălalt când veni mai aproape. 
Era greu să-ți scape faptul că ea şi fiul ei aveau o mică 
divergență de opinie. Atunci se uită la ea, cu ochii înguşti şi 
suspicioşi. Ce-şi imagina că făcea ea? Când se opri în fața 
lor, se uită de sus la părul ei umed, la tricoul şi pantalonii ei 


prăfuiți, şi apoi în jos la tenişii ei uzați. Faţa i se aprinse. Un 
colț al gurii lui se ridică uşor. 

— Bună lovitură. 

— Mersi, reuşi ea cu greu să spună, simțindu-se 
desființată. După ce terminase cu politețurile, se uită la fiul 
său. 

— Ai jucat bine pe teren, fiule. Când Clanton nu spuse 
nimic, văzu cum un muşchi se încordează pe fața lui Alex. 
Dar nu era furie. Ci se simțea rănit. Părea mai vulnerabil 
decât îl văzuse vreodată. 

Doamne, Te rog, nu-l lăsa pe Clanton să spună nimic 
răutăcios. Te rog. 

Clanton nu spuse absolut nimic. Ci pur şi simplu 
stătea lângă ea, rigid şi tăcut, campionul ei. 

— Ce spui dacă te duc la un hamburger? spuse Alex. 
Clanton pufni uşor, ridicându-şi privirea la tatăl său. 

— Mergem cu echipa să mâncăm pizza, spuse el rece 
şi privi în altă parte. 

— De ce nu vii cu noi? spuse Sierra impulsiv. 

Clanton îi aruncă o privire care ar fi reuşit să uşte şi 
un stejar. 

— El nu joacă baseball, spuse Clanton. Se uită din 
nou la Alex. Se joacă doar cu alte femei. 

Fața lui Alex se făcu purpurie. 

Sierra nu ştia dacă era stânjenit sau dacă era gata să 
explodeze de furie. 

— Ce nesimtit eşti, Clanton! sări Carolyn, căreia îi 
tremura gura. 

— Taci din gură! Ce ştii tu? 

— Ştiu mai multe ca tine! spuse ea, iar ochii ei albaştri 
se umplură de lacrimi. Elizabeth a spus... Se opri, pălind la 
privirea de pe fața lui Clanton. 

— Iuda ce eşti! 

Sierra simți cum tot sângele i se scurge din față. Deci 


acolo o ducea Alex pe fiica lor sâmbăta? în excursii cu 
amanta lui? Clanton făcu un pas mai aproape de sora lui. 

— De ce nu te muţi tu cu e, tu... 

— Destul, Clanton, spuse Alex, cu o voce crispată. 
Abia dacă o onoră pe Sierra cu o privire, şi ea se bucură 
chiar şi numai de atât. Ultimul lucru pe care şi-l mai dorea 
acum era să vadă cât de mult o durea să ştie că Carolyn îşi 
petrecea timpul cu Elizabeth Longford. 

— Ai face mai bine să înveți să accepți lucrurile aşa 
cum sunt. 

— Ba nu trebuie să accept absolut nimic, şi cu atât 
mai puțin pe tine. Eşti un trădător şi un mincinos, şi mi-aş 
dori să te ştiu mort, pe tine şi pe prietena ta! O luă la fugă 
peste terenul de baseball spre Dennis şi ceilalți coechipieri 
ai săi. 

— Mamă? spuse Carolyn, în timp ce îi curgeau 
lacrimile pe obraji. 

— Mă duc după el, spuse ea încet, dornică să scape 
înainte să facă ceva sau să spună ceva ce să regrete mai 
apoi. Se îndreptă spre coechipierii ei, înghițindu-şi lacrimile 
fierbinţi care o înecau. 

— Mamă! ţipă Carolyn. Dădu să fugă după Sierra, dar 
mâna lui Alex o ţinea. Dă-mi drumul! spuse ea, hohotind, şi 
se smulse de lângă tatăl ei, fugind acum după Sierra. Eşti 
supărată pe mine, mamă? Lacrimile îi şiroiau pe obraji. Mă 
urăşti? 

— Nu, spuse Sierra îngenunchind lângă ea şi 
strângând-o în braţe. O mângâie pe păr şi o sărută în vârful 
capului. Doar îmi doresc să fi fost totul altfel, atâta tot. 

— Nu am vrut să te rănesc. Doar că am vorbit odată 
cu ea. Eu... 

— Şşşş... Te iubesc foarte mult, şi nimic nu va 
schimba niciodată asta. O atinse pe bărbie pe fiica ei şi îi 
zâmbi nesigur. Du-te şi simte-te bine cu tatăl tău, iar eu voi 


sta de vorbă cu Clanton. Ne vedem mai târziu acasă. O 
sărută. 

— Clanton e atât de rău. 

— Nu, scumpo. E rănit. Oamenii spun lucruri 
îngrozitoare când sunt răniți. La fel ca ea. La fel ca Alex. 
Sărmanul Clanton. Ce şanse avea să se poarte mai bine 
decât o făcuseră ei doi? Spune-i tatălui tău cât de mult îl 
iubeşti. Are nevoie să o audă. Haide, du-te. 

— Sierra, o strigă Alex. Aşteaptă puțin. Recunoscu 
tonul acela şi-şi dori să nu se mai oprească din mers. Dacă 
nu ar fi fost ceea ce tocmai îi spusese lui Carolyn, ar fi 
tăiat-o la fugă. Fierbea în interior, iar stomacul i se strânse, 
în timp ce ochii o ardeau de atâtea lacrimi nevărsate. Nu 
avea nevoie acum de o prelegere din partea lui Alex cu 
privire la ce mamă jalnică era sau ce soție jalnică fusese. 

El se uită la ea, şi văzu ceva scăpărând în ochii lui. 

— Unde se duce echipa? Ne întâlnim acolo cu voi. 

Nu se oprea din răutăți. Şi nici nu avea unde să se 
ascundă să plângă cum trebuie. 

— La trei străzi mai încolo de centrul comercial, spuse 
ea, silindu-se să vorbească normal. O să fac ce pot, Alex, dar 
nu-ți pot promite... Scutură din cap şi îi întoarse spatele, 
resemnându-se la o seară dureroasă. 

Dennis discutase deja îndelung cu Clanton, înainte să 
ajungă în holul pizzeriei. Ştia cum se simțea Clanton; 
propriul său tată le părăsise familia când era doar un 
adolescent. 

— L-am mai văzut odată după ce a plecat şi i-am spus 
că-l uram. Niciodată nu l-am mai văzut după aceea. A murit 
când aveam douăzeci şi trei de ani. 

Sierra îşi dădu seama cât de greu îi cădea această 
mărturisire lui Dennis, precum şi impactul pe care-l avu 
asupra lui Clanton. 

— A rănit-o pe mama, spuse Clanton. De fiecare dată 


când sună, o răneşte. 

Sierra clipi repede, alungându-şi lacrimile. 

— Şi eu l-am rănit, Clanton. 

— Dar nu aşa cum a făcut-o el. Clanton se silea să-şi 
stăpânească emoțiile, sfâşiat între dragostea şi loialitatea 
față de ea, şi dragostea față de tatăl său. 

Dennis îşi puse mâna pe umărul lui Clanton. 

— Tatăl tău îşi face rău în primul rând lui însuşi. E 
departe de tine şi de sora ta. Îți aminteşti despre ce vorbeam 
zilele trecute la întâlnirea de tineret? Toţi păcătuim. Nimeni 
nu e desăvârşit. Şi niciun păcat nu e mai mare decât altul. 
Atunci când crezi în lisus, îți mărturiseşti păcatul şi te 
pocăieşti de el, iar El te curățeşte. El te pune pe drumul cel 
bun. Ce se întâmplă atunci când nu ai credința aceea care 
să te susțină? Nu mai eşti conectat la dragoste. 

— El nu e pocăit, spuse Clanton. 

— Tu eşti? 

Clanton se luptă să-şi rețină lacrimile. 

— Dar el încă trăieşte cu ea! 

— Iar tu încă te ţii de mânia ta faţă de el. Îţi doreşti 
să-l ştii mort. Clanton se aplecă înainte şi plânse, bâiguind 
vorbe fără sens. 

Dennis îl prinse de cap şi-l trase la pieptul lui. 

— Aruncă tot asupra Domnului, Clanton. Nu face 
aceeaşi greşeală pe care am făcut-o eu. Şi acum mă 
urmăreşte. 

Se uită la Sierra, iar ea îi văzu lacrimi în ochi. De 
asemenea ştia că fiul ei avea nevoie de timp singur cu acest 
om al lui Dumnezeu. 

— Ne vedem înăuntru, spuse ea, şi-l atinse pe fiul ei, 
după care cobori din maşină. Ştia că Clanton avea să se 
deschidă mai mult fără ca ea să fie de față. 

Îl zări pe Alex de îndată ce intră în pizzerie; instinctul 
ei era încă funcţional. Îi simțea prezenţa oriunde-ar fi fost. 


Şedea cu Carolyn într-un separeu din spate. Voia să se 
prefacă că nu-i văzuse şi să se ducă la ceilalți. Ultimul lucru 
pe care dorea acum să-l facă era să vorbească cu Alex sau 
să se gândească la Carolyn care îşi clădea o relație cu o 
viitoare mamă vitregă. 

Alex o privea, şi ştiu că nu avea să rezolve nimic decât 
i-ar fi întețit furia dacă îl lăsa să îşi frământe minţile cu 
privire la unde se afla Clanton. 

Cineva o chemă pe nume. Privi spre ei, silindu-se să 
zâmbească, şi le făcu cu mâna. 

— Vin imediat. Unele lucruri trebuiau să aştepte. 
Trebuia să-l liniştească pe Alex mai întâi. Se duse la masa 
lor şi îi zâmbi lui Carolyn. Aţi comandat deja pizza? 

— Pepperoni! spuse ea zâmbind şi sorbi din sucul ei. 
Sierra îl privi pe Alex. 

— Dennis stă de vorbă cu Clanton. Vin şi ei imediat. 
Ochii lui îi întâlniră pe ai săi, şi-i simţi durerea. Ce 
nenorocire făcuseră din viața lor — şi îi târâseră pe copii în 
tăvălug, odată cu ei. Dacă nu se rezolvă deseară, vom mai 
încerca, bine, Alex? Nu îi întoarce spatele. Te rog. 

Din nou, privirea aceea pe care nu i-o putea descifra. 

— Nu o să-i întorc spatele, spuse el sec. 

Zâmbind nesigură, plecă de la masa lor şi se alătură 
celorlalți. Când intră şi Clanton, Carolyn plecă de lângă tatăl 
ei, lăsându-l să vorbească singur cu el. Veni direct la Sierra. 

— Tati a spus că ne duce la film şi apoi să luăm cina. 
Continuă să sporovăiască vrute şi nevrute despre tatăl ei, în 
timp ce Sierra îl urmărea pe Dennis şi pe Clanton care se 
aşezară împreună în separeu, împreună cu Alex. 

Dennis zâmbi şi mai vorbi câteva minute, fără îndoială 
încerca să îşi pună tovarăşii de masă într-o stare mai 
relaxată. Alex îi răspunse ceva. îl văzu zâmbind. Era ciudat 
cât de mult o durea asta. Când Dennis îi lăsă singuri, Alex 
se uită la fiul său şi începu să vorbească. Vorbi multă 


vreme. Clanton stătea tăcut, privind ţintă la paharul gol de 
suc al lui Carolyn. După o vreme, Alex nu mai spuse nimic. 
Rămase şezând, privind la fiul lui, cu durere şi regret 
întipărite în noile riduri ce-i apăruseră în jurul ochilor. Mai 
adăugă câteva cuvinte. În momentul acela Clanton se ridică 
şi plecă de la masa lui. Alex îşi trecu o mână prin păr şi privi 
în altă parte. 

Pentru prima oară de când o părăsise, Sierra simți 
compasiune pentru soțul ei. 

Carolyn plecă împreună cu tatăl ei. Clanton îşi petrecu 
cea mai mare parte a serii discutând cu Dennis. Noreen veni 
şi se aşeză lângă Sierra. 

— Copiii văd lucrurile în alb şi negru, spuse Noreen. 
Bine şi rău. Corect şi greşit. Sunt atât de sensibili la lucruri 
de felul acesta. Cu cât cresc, cu atât încep să vadă şi 
nuanțele de gri pe care le vedem noi. 

— Nu ştiu ce să fac. Atât de multe din ce se întâmplă 
acum sunt din vina mea. Vrea să divorțeze de mine. 

Noreen îşi puse mâna peste a ei. 

— Îl iubeşti încă? Sierra râse trist. 

— Sunt îndrăgostită de Alex de când mă ştiu, şi 
probabil că-l voi iubi până voi muri. Dar asta nu schimbă 
lucrurile, nu? A spus că s-a săturat de mine şi că e 
îndrăgostit de altcineva. A făcut tot posibilul să mă facă să 
fiu de acord cu divorțul. La început, cred că am refuzat 
pentru că voiam să-l rănesc cel puțin la fel de mult cât mă 
rănea şi el pe mine. După aceea a fost încăpățânare curată. 
Dar acum? Nu mai ştiu. Pur şi simplu nu mai ştiu. 

Noreen o strânse de mână. 

— Nu ştiu dacă asta te va ajuta sau nu, dar părinții 
mei s-au certat tot timpul când eram mică. Obişnuiam să 
adorm plângând, pentru că-i auzeam cum ţipă unul la 
celălalt. Spuneau că rămân împreună de dragul nostru, 
pentru mine şi fratele meu. lar eu îmi doream să divorțeze 


odată. 

— Au divorțat? 

— Nu. Niciodată. Sunt tot împreună, şi continuă să se 
certe. Acum au alte scuze, şi continuă să-i stânjenească pe 
toți cei care ajung la trei metri de ei. Nu mă duc acasă prea 
des. 

Sierra îşi aminti de certurile avute cu Alex. Nu țipaseră 
unul la celălalt, dar războiul rece continua luni de zile. Şi 
care fusese prețul pe care trebui să-l plătească copiii lor? Ea 
fusese atât de prinsă de propria durere, încât fusese oarbă 
față de durerea lor. Şi a lui Alex. 

Cuvintele Audrei îi reveniră în minte, urmărind-o. De 
trei ani te urmăresc cum îți plângi de milă şi îți cânți în 
strună. Şi am avut ce privi, Sierra. Un adevărat spectacol! 

Sierra îşi închise ochii. Doamne, iartă-mă. Avea 
dreptate. M-am comportat atât de rău, Doamne. Ce pot face 
acum să îndrept lucrurile? Cum pot corecta? 

Iar răspunsul veni, copleşind-o de durere. 

Lasă-l să plece. 

Clanton îi spuse că-l durea stomacul, şi plecară acasă 
devreme. În timp ce el făcu o baie prelungită, ea şedea în 
living, rugându-se. Ştia ce avea de făcut. Când îl duse pe 
Clanton la culcare, îi îndepărtă părul negru de pe frunte. 

— Te iubesc atât de mult, şi îmi pare rău de cât de rău 
am dat-o în bară. 

— N-ai dat-o. 

— O, Clanton, sunt atât de multe lucruri pe care tu nu 
le înţelegi. Am insistat. Am insistat atât de mult după ce 
mi-am dorit eu. Niciodată nu m-am oprit să mă gândesc la 
ce avea nevoie tatăl tău. Te rog, să nu faci acelaşi lucru. Vei 
sfârşi pierzându-l la fel cum l-am pierdut eu. Are nevoie de 
tine, Clanton. Are nevoie să te poată iubi. 

— Dar tu, mamă? 

— Eu te am pe tine şi pe Carolyn. Îl am pe Michael şi 


familia lui. îl am pe Domnul. Dar ce are tatăl tău, Clanton? 
Şi eu sunt într-un fel de vină pentru asta. Vreau să uşurez 
lucrurile pentru noi toți. 

Mai discutară încă un ceas, iar Clanton căzu de acord 
să stea de vorbă cu tatăl lui data viitoare când avea să sune 
din nou. Uşurată, Sierra făcu un duş prelungit şi se 
schimbă într-o pereche de colanți negri şi o tunică lungă, 
verde-muşchi. Îşi peria părul când sună soneria la uşă. 

Sub lumina de pe verandă stătea Alex, cu fiica lor 
adormită tun în braţe. 

— Unde-i camera ei? 

— A doua uşă pe dreapta, pe coridor înainte, spuse ea, 
şi făcu un pas înapoi. îl privi cum o purtă pe Carolyn pe 
coridor. Ea-l urmă, stingând lumina. Dădu aşternuturile la 
o parte. Alex o aşeză pe Carolyn uşor în pat, ca să nu o 
trezească. Îi dezlegă şireturile de la pantofi şi o descălță. 
Sierra ieşi din cameră chiar în timp ce el o acoperea cu 
plapuma pe fiica lui şi o săruta de noapte bună. 

Inima îi bubuia tare când Alex intră în living. El privi 
în jur. 

— N-ai adus nimic din mobilierul cel nou cu tine. 

Nu putea spune nimic din tonul lui, dar atunci se 
gândi că poate el şi-ar fi dorit să păstreze ceva din lucrurile 
pe care i le adusese Bruce Davies în casa pe care o 
împărțiseră împreună. Văzu din nou o greşeală cumplită la 
ea, un alt gest egoist din partea ei. 

— Roberta mi-a sugerat să vând... Scutură din cap, 
stânjenită. Nu putea da vina pe Roberta. Fusese de fapt 
decizia ei, un alt gest de sfidare. Îmi pare rău, Alex. 
Niciodată nu m-am gândit să te întreb dacă nu cumva îţi 
doreai ceva din mobilierul pe care Bruce Davies... 

— N-am spus că-mi doream, spuse el abrupt. Îşi 
întoarse privirea de la ea, şi-şi roti privirea prin living. Îmi 
aminteşte de casa din Windsor. 


Cuvintele lui îi reveniră în minte, chinuind-o: Există 
un mod corect şi unul incorect de a decora o casă. Privi în jur, 
încercând să vadă lucrurile din perspectiva lui. Păstrase 
canapeaua pe care o cumpăraseră în primul lor an de 
căsătorie, cu toate că o retapițase luna trecută cu catifea 
reiată verde. Pernele viu colorate le găsise într-un magazin 
cu obiecte de import, la reducere. Încă avea masa din lemn 
cu capete metalice. Pe ea pusese o farfurie din cristal, plină 
cu pietrele pe care le culeseseră copiii dintr-o vizită recentă 
pe malul apei. Vechile lămpi de alamă pe care Alex le 
considerase ridicole, şedeau pe măsuţele moderne pe care le 
pusese la ambele capete ale canapelei. Le lustruise de 
străluceau acum auriu, şi le cumpărase abajururi noi. În 
colț, lângă geamul din față, stătea o ferigă înaltă, sănătoasă. 

Era cât se putea de departe de genul de decorațiuni 
gen Bruce Davies. Nimic nu se potrivea cu nimic, dar 
cumva, tot amestecul de stiluri îi făcea pe toți cei care intrau 
să se simtă confortabil. Cel puţin aşa spuneau toţi cei care 
intrau în casa ei. Doi dintre ei chiar o rugaseră să-i ajute 
să-şi decoreze casele. 

Dar cum îl făcea pe Alex să se simtă? 

— Ai vrea să-ți fac nişte cafea? spuse ea, negăsind ce 
altceva să spună. 

— E puţin cam târziu pentru cafea. 

Era puțin cam târziu pentru orice. Renunţând, 
încuviință din cap abătută. 

— Presupun că ai dreptate. Luă un plic alb prelung de 
pe bufetul din bucătărie. Am avut o discuţie lungă cu 
Clanton în seara asta, după ce am ajuns acasă. Cred că 
acum înțelege lucrurile ceva mai bine. 

— Ce înţelege? întrebă Alex, întunecat. 

— Că destrămarea căsniciei noastre nu este doar din 
vina ta. Va vorbi cu tine data viitoare când vei suna. Trase 
aer în piept, făcu câțiva paşi în direcția lui şi îi întinse 


plicul. 

Ochii lui se făcură mici, dar îl luă de la ea. 

— Ce-i asta? 

— Hârtiile de divorț pe care mi le-ai dat. Le-am semnat 
în seara asta. Îţi vei primi divorțul, Alex. Nu mă mai lupt cu 
tine. Nu îşi dădu seama cât aveau să o coste cuvintele 
acestea, şi nici nu se aşteptase la privirea pe care i-o zări în 
ochi. Nu era uşurat. În timp ce o privi cercetător în faţă, ea 
fu nevoită să-şi folosească fiecare fărâmă de voință pentru 
a-şi reține lacrimile şi pentru a părea calmă şi deschisă. 

O, Doamne, fii cu mine. Tu eşti locul meu de scăpare. Tu 
eşti scutul meu, ajutorul meu care nu mă părăseşti în vreme 
de necaz. Dar asta mă doare mai rău decât aş fi crezut că 
este cu putință. 

— De ce acum? o întrebă Alex răguşit. 

— Pentru că e timpul. Un timp pentru toate. Un timp 
pentru iubire. Un timp pentru despărțire. Un timp pentru 
a-şi vedea mai departe de viața ei şi a-i permite lui Alex să 
meargă mai departe cu viața lui. Ar fi fost mai uşor pentru 
toți dacă aş fi făcut aşa cum mi-ai cerut de la bun început. 
M-am agăţat de supărarea mea. Şi de speranțele mele false. 
Acum ştiu că n-am reuşit altceva decât să înrăutăţesc totul. 
Pentru toți. 

El o privi multă vreme. 

— Te-ai schimbat. 

— Sper. 

El îşi vâri plicul în buzunarul interior de la haină. 
Niciodată nu-l văzuse atât de posomorât. Dădu să spună 
ceva, dar scutură apoi din cap. Se duse la uşă, o deschise şi 
ieşi fără să mai spună o vorbă. Ea închise uşa încetişor în 
urma lui şi se rezemă cu fruntea de ea. 

O să mă încred în Tine, Doamne, indiferent cât de 
dureros va fi. O să mă încred în Tine. 

Când sună următoarea dată Alex, răspunse Clanton. 


Alex veni şi-l luă sâmbătă, şi-şi petrecură toată ziua 
împreună, prima zi de când plecase Alex. 


Ne-am aşezat în Racktown3! impreună cu alte 
douăzeci de căruțe. 

Aici este apă şi animalele au păşune bună. James mă 
lasă să mă ocup de împrospătarea proviziilor noastre, în 
timp ce el vede de căruță. Şi îmi spăl rufele. Locul ăsta îşi 
are numele după toate hainele atârnate prin tufişuri. Chiar 
şi indispensabili. E o privelişte pe cinste! 

Familia Randolph pornesc mâine în susul râului 
Truckee. Sunt dornici să ajungă la Sutter's Fort. Ei răspund 
chemării lui Sutter pentru a se aşeza acolo. Câţiva dintre 
bărbați sunt fermieri din Ohio. Potcovarul care e cu ei ne-a 
reparat fiarele de la căruţă şi ne-a vândut câteva piroane în 
plus. 

Speram că vom călători cu familia Randolph. Mi se 
pare că eu cât suntem mai mulți oameni, cu atât sunt mai 
puţine riscuri de a da de bucluc, dar James nu gândeşte la 
fel. El vrea să aştepte şi să le dea timp boilor să se îngraşe 
înainte să luăm cu asalt munții Sierra. Ceilalți sunt de 
acord. Kavanaugh nu s-a pronunţat nici într-un fel. Cred că 
ar spune ceva dacă i s-ar părea o idee proastă. Aşa că sunt 
puţin consolată. Joshua e furios. E dornic să vadă ce e 
dincolo de munți. Cred că e bine că mai aşteptăm o zi sau 
două. Până atunci va fi şi Nellie mai în putere. Încă o zi în 
deşertul acela şi am fi fost îngropați acolo. Nellie mi-a zis să 
mă rog pentru ea. Tot ce am putut face a fost să îi iau mâna 
şi să spun Dumnezeu să ne ajute. A părut mulțumită şi cu 
atât. Îmi tot aminteşte că Dumnezeu ne-a ajutat până aici. 
lar eu îi tot spun că încă n-am ajuns la capătul călătoriei 


31 Oraşul zdrenţelor (n.trad.). 


noastre. 

Boii noştri s-au înfruptat pe cinste aici. James seceră 
iarbă şi o leagă snopi pentru hrana lor. A fost bine că a 
făcut asta când am fost pe malul Humboldtului, că altfel 
animalele nu ar fi rezistat ultimele patruzeci de mile. 

Mi-am ridicat privirile spre munți, şi mă întreb dacă 
vom reuşi să trecem înainte să ne lovească iarna. Şeful 
partidei Randolph ne-a spus să nu aşteptăm mai mult de o 
săptămână. A spus că o partidă a trecut acum doi ani 
munții şi au fost prinşi de zăpezile de iarnă. Majoritatea 
dintre ei au murit şi cei care nu au murit, au ajuns să se 
mănânce între ei. După ce am auzit povestea asta, eram 
gata să strâng toate lucrurile noastre şi să pornesc imediat 
la drum. 

Kavanaugh a călărit înainte pentru a găsi o rută mai 
uşoară peste munți. 

Joshua s-a dus cu el. Sunt plecați de patru zile. Mi-e 
frică să nu li se fi întâmplat ceva. James spune că vom 
urma drumul spre stânga față de partida Randolph, până 
aflăm alte veşti. 

E greu. Am traversat Truckee de patru ori, iar acum 
trebuie să dezmembrăm căruța şi să o cărăm bucăți pe 
munte. Binger şi-a fracturat două coaste când s-a dislocat 
un troliu, dar n-am pierdut căruța lui. Avem o mulțime de 
lemne de foc. Aerul e rece noaptea, iar zilele au început să 
se scurteze. Joshua ne ține cu mâncare proaspătă. A 
împuşcat o căprioară. Am întins bucăți de carne pe căruță 
la uscat în timp ce călătorim. 

Noaptea trecută am auzit cel mai înspăimântător 
zgomot din câte există. Kavanaugh a spus că era o puma. 
L-am întrebat ce este o puma, iar el mi-a spus că e un leu 
de munte. James a zărit un urs care trecea prin poiană azi 
dimineaţă. Ştiam că era ceva, pentru că boii au început să 
se foiască. Kavanaugh s-a pus între căruţe şi urs, şi îşi avea 


iataganul pregătit. Fiara uriaşă s-a ridicat în două labe şi a 
adulmecat vântul. Sunt recunoscătoare că nu i-a dat prin 
cap să se apropie de noi. 

Kavanaugh tocmai mi-a spus să-mi strâng pastrama 
dacă nu vreau să se întoarcă ursul după ea. Aşa am făcut. 

James stă de pază. Stern va prelua paza peste două 
ore. Copiii sunt culcaţți sub căruţă şi dorm adânc. Eu nu pot 
închide un ochi de frica ursului aceluia. 

A trecut atât de mult timp de când m-am simțit ultima 
oară în siguranță. Ultima oară pe care mi-o amintesc era 
atunci când eram copil şi mama trăia încă şi era sănătoasă. 
Niciodată n-am cunoscut pericolele din jurul meu cât a trăit 
ea. Ei nu-i era prea frică nici atunci când se războiau 
indienii Sioux şi Fox. Întotdeauna spunea că Dumnezeu e 
cu noi. Îmi amintesc că-i auzeam pe oameni vorbind despre 
Black Hawk, dar mie nu mi-a fost frică niciodată. Ştiam că 
Mama şi Papa aveau să aibă grijă de mine. Şi ştiam că şi 
Dumnezeu avea grijă. Toate astea s-au schimbat atunci 
când a murit Mama. Familia McMurray a luat-o razna. 

Uneori mă trezesc întrebându-mă cum s-o fi simțit 
Mama să trăiască atât de departe de Galena şi de scumpa ei 
soră. A pierdut trei copii la ferma aceea. Eram prea mică 
să-mi amintesc cum au murit sau când. Dar îmi amintesc 
crucile. Mama nu a vorbit niciodată despre ei mai mult 
decât să-mi spună că într-o bună zi aveam să întâlnesc 
două surioare şi un frățior în ceruri. Mi-o amintesc pe 
Mama vorbind şi despre Mătuşa Martha, dar nu-mi pot 
aminti nici o singură dată când să fi pomenit de viața pe 
care o trăise în Galena. Şi probabil că fusese o viață 
fermecătoare, cu întâlniri la biserică, şi seri de cusut 
quilturi, şi ceaiuri de după-masa. Nu vorbea niciodată prea 
multe despre bunica şi despre bunicul, în afară de faptul că 
amândoi crezuseră în lisus şi că erau în ceruri, şi că aveam 
să-i întâlnesc într-o bună zi. Mătuşa Martha mi-a spus că 


bunicul meu şi-a câştigat traiul ca topitor, şi că Bunica a 
fost o creştină exemplară. A murit de ftizie exact ca Mama, 
iar bunicul a murit de friguri la creier. 

Niciodată nu m-am gândit să întreb mai multe. Eram 
atât de tânără, şi nimic nu părea să conteze. 

Acum am o sută de întrebări, şi nu voi cunoaşte 
niciodată răspunsul la majoritatea dintre întrebările pe care 
le am. 

Vremea se face rece. Beth a făcut din nou febră. Îmi 
doresc ca Doc să fi fost aici şi să-mi spună ce să fac. Nu 
vreau să o pierd şi pe ea cum am pierdut-o pe micuța mea 
Deborah. 

Beth pare să fie mai bine. Azi a nins. Nu s-a pus pe 
pământul din jurul nostru, dar tot ne-am făcut griji. Vedem 
munții albi deasupra noastră. Nu am văzut niciodată ceva 
atât de maiestuos şi de frumos, dar în acelaşi timp atât de 
înspăimântător. Kavanaugh a spus că trebuie să ne 
străduim mai tare şi să ajungem la poale înainte ca zăpezile 
să coboare. 

James s-a îmbolnăvit de friguri de munte. Matthew şi 
cu mine mânăm căruța în timp ce Hank are grijă de puţinele 
animale care ne-au mai rămas, iar Beth se îngrijeşte de tatăl 
ei. Nellie e slăbită de dizenterie. 

Kavanaugh l-a trimis pe Joshua înainte, cu Binger 
Siddons şi Ernst Holtz. Ei se mişcă mai repede fără noi şi ne 
pot furniza ajutor. 

Nu m-am putut abţine să nu plâng când l-am văzut pe 
Joshua călărind înainte, până se făcu nevăzut. E tot mai 
departe de mine cu fiecare nouă zi, şi nu ştiu cum să-l țin 
lângă mine. James spune că trebuie să-i dau drumul 
băiatului. Mintea mea ştie asta, dar inima mea îmi spune 
altceva. 

Eram de vârsta lui atunci când Sally Mae l-a adus pe 
lume. A murit fără ca măcar să se uite la el. Toată viața lui 


eu îl iubisem. Într-un mod ciudat, e în mai mare măsură 
parte din mine decât propriii mei copii. Poate că tocmai de 
aceea îl iubesc atât, pentru că a trebuit să mă lupt atât de 
asiduu să-l mențin în viață. Uneori îl visez cum zace în 
sângele mamei lui, plângând. L-am luat atunci la inima 
mea, şi îl voi purta acolo câte zile voi mai avea. 

El s-a agăţat de viață atunci când mamei lui nu-i păsa 
şi când tatăl lui îl voia mort. Acum e înfometat după mai 
multă viață, şi mă tem să-i dau drumul ca să o descopere. 
Lucrul de care mă tem cel mai mult e că va încăleca într-o 
bună zi şi va călări aiurea şi nu-l voi mai vedea niciodată. 
Exact cum a făcut Matthew. 

Kavanaugh m-a atins noaptea trecută. A fost doar o 
atingere în treacăt a mâinii lui peste părul meu, în timp ce 
şedeam la gura focului, făcându-mi griji pentru James. Ştiu 
că nu a vrut să ştiu că m-a atins. Dar totuşi am simțit-o. Şi 
am simțit anumite lucruri pe care nu le pot descrie. 

Nu mi-am ridicat privirea la el, speriată de ce aveam 
să văd în ochii lui, sau de ce putea vedea el în ochii mei. 

M-am întrebat uneori de ce o fi fost de acord să ne fie 
călăuză nouă, şi apoi de ce s-a hotărât să vină împreună cu 
noi în California. Acum ştiu. Poate că am ştiut din clipa 
când s-a uitat la mine în băcănia aceea din Independence, şi 
nu am vrut să o recunosc. 

Şi James o ştie şi el, că altfel n-ar fi spus că dacă 
moare el, eu o să fiu în siguranţă cu Kavanaugh. 

James doarme mai bine de când l-au lăsat frigurile şi 
eu sunt mult mai uşurată, cu toate că încă îmi fac griji 
pentru el. Îşi recapătă încet puterile. Beth se simte mai bine 
decât tatăl ei. Aerul de munte pare să-i prindă bine. Azi a 
cules flori şi mi-a împletit o coroniță. E un copil scump şi 
gânditor, care vrea întotdeauna să le facă tuturor pe plac. 
Ea a avut grijă de Deborah. Acum pare să aibă grijă de 
mine. 


Lui Matthew îi place să spună poveşti. Se pricepe la 
asta. Va fi fericit când vom ajunge la pământul nostru şi va 
putea scormoni prin cufărul pe care mi l-a cumpărat 
Mătuşa Martha. Cărţile lui sunt acolo. 

Nellie mă lasă să citesc din Biblia ei seara. Se face 
gălăgie la început, pentru că toți vor să le citesc povestirea 
lor preferată. Lui Beth îi place cel mai mult povestea lui Rut. 
Preferata lui Nellie este cartea Estera. Băieţii preferă să le 
citesc despre bătăliile împăratului David. Lui Wells îi place 
povestea lui Ghedeon. Spune că dovedeşte modul în care 
Dumnezeu poate lua un fermier laş şi să-l transforme 
într-un războinic curajos, capabil să salveze un popor întreg 
de la nimicire. James spune că îi place pur şi simplu să mă 
asculte cum citesc, înainte ni se întinde o vale imensă şi o 
țară ce pare bogată şi verde de atâta ploi. Joshua s-a întors 
la noi şi spune că mai avem trei zile până la Sutter's Fort 

Suntem recunoscători că am ajuns aproape la capătul 
călătoriei noastre. 

Am avut o surpriză fericită atunci când am ajuns la 
Sutter's Fort. Virgil Boon şi Ruckel Buckeye sunt aici. Au 
avut o controversă cu MacLeod şi au părăsit grupul la Fort 
Hall. Au urmat Snake-ul spre sud şi apoi Humboldtul pe 
aceeaşi rută ca şi noi, dar ei au ales ruta Carson River prin 
munți. Au spus că au trecut pe lângă unul din cele mai 
frumoase lacuri create de Dumnezeu. Au ajuns la fort cu 
două zile înaintea noastră. 

Wells şi Nellie vor pleca spre nord de Sutter's Fort. Vor 
trece mâine râul cu feribotul. 

Sunt atât de întristată. Mă gândeam că vom trăi lângă 
familia Doane, care au devenit nişte prieteni atât de 
minunaţi pentru noi. Dar James mi-a spus azi dimineaţă că 
s-a hotărât că noi ne vom îndrepta direct spre Pacific. Sutter 
a cumpărat Fort Ross de la ruşi şi spune că țara e bogată 
acolo pentru fermieri. 


Dacă o fi vreun vas ancorat în port, cu siguranță 
bărbatul meu va dori să se îmbarce la bordul lui şi să 
pornească pe ape până vom ajunge în China! Şi dacă va face 
aşa, va pleca singur. Azi ne-am luat rămas bun de la familia 
Doane. Am plâns toată ziua. James nu vorbeşte mult. E 
înțelept să tacă din gură. 

Joshua şi Kavanaugh au plecat înainte să vadă 
întinderea țării. 

Azi am văzut indieni. Sunt de acelaşi fel ca şi cei care 
lucrează la Sutter's Fort. Strângeau grâne şi rădăcini prin 
mlaştini. 

Vântul şi ploaia sunt reci ca gheața. Am trecut peste 
câteva dealuri şi am ajuns într-o altă vale. Ne-au întâmpinat 
mexicani care au spus că țara este a lui Mariano Vallejo. Au 
spus că suntem bineveniți să iernăm la ferma lui. James îi 
asigură că nu făceau decât să traverseze țara lor şi le 
mulțumi pentru invitația lor prietenoasă. Le-a spus că ne 
îndreptăm spre nord, până dăm peste Russian River. l-a 
întrebat pe unde se trece uşor şi i-au spus. Sutter ne-a spus 
că râul va fi destul de scăzut şi că vom trece cu uşurinţă 
dacă ajungem înainte să înceapă ploile. Joshua s-a dus 
înainte să vadă dacă e aşa. 

Russian River e larg, dar nu e prea adânc de trecut. La 
o zi după ce am trecut, s-au rupt norii şi de atunci plouă 
rău de tot. Râul s-a umflat atât de repede de nu mi-a venit 
să cred. Nellie spunea că Dumnezeu a fost cu noi şi că de 
asta am reuşit să trecem. 

Matthew e bolnav de friguri. Şi eu sunt puţin atinsă de 
ele. 

Cu fiecare zi e tot mai greu. 

lernăm într-o vale la nord-vest de Russian River. 
Russian Fort e încă la câteva zile depărtare, dar eu nu mai 
pot merge mai departe. Mi-a fost rău în căruţă din ziua când 
s-a luat hotărârea să rămânem aici. Am avut nişte crampe 


atât de rele de am fost sigură că o să pierd copilul. Ne-am 
oprit în miezul zilei ca să mă lase să mă odihnesc. Când am 
pornit de dimineaţă, a fost un pocnet şi căruța a căzut. lar 
când s-a prăbuşit, s-au rupt două roți. 

Ni s-a rupt osia şi ne lipsesc două piroane. James şi 
copiii le-au căutat toată ziua, dar nu le-au putut găsi, şi nu 
avem nicio rezervă. 

Nu am spus-o, dar sunt uşurată că nu mai putem 
merge mai departe. De nu s-ar fi rupt osia, am fi încă pe 
drum. E ca o boală în James. Crede că dincolo de următorul 
munte va fi mai bine decât aici. E o ţară bună, cu multă 
cherestea pentru construit şi o mulțime de apă. Ce altceva 
îşi mai doreşte? 

Kavanaugh a plecat. El şi James s-au certat. Aproape 
că s-a lăsat cu bătaie. Totul a început de la faptul că James 
a vrut să mergem mai departe până la Fort Ross. Era gata 
să lăsăm căruța baltă şi să cărăm singuri bagajele restul 
drumului, dar Kavanaugh n-a vrut să-l lase. A spus - Mary 
Kathryn a ajuns cât a putut de departe, omule. Tu chiar nu 
ai ochi în cap? Atunci James s-a făcut tot roşu la față şi i-a 
spus că asta nu-l priveşte pe el. Kavanaugh a spus că poate 
are dreptate, dar că era vremea să construiască un adăpost 
şi să aştepte trecerea iernii. James l-a acuzat că a umblat la 
căruță. Kavanaugh n-a spus nimic la asta. James i-a 
poruncit să plece. Şi a plecat. A încălecat pe calul lui şi a 
dispărut fără să-şi ia vreun rămas bun. 

Mă întreb dacă a făcut ce a spus James. Dacă da, îi 
sunt recunoscătoare. Copilul ăsta mă sleieşte de puteri ca 
niciunul înainte de el. Încă o zi şi l-aş fi pierdut, şi poate că 
aş fi murit şi eu. 

James vorbeşte despre construirea unei căsuțe. Va fi 
muncă grea, dar sunt dornică să am din nou un acoperiş 
deasupra capului. Nu vreau să-mi nasc copilul ăsta într-o 
căruță acoperită. 


Mă simt mult mai puternică. Ce minune este pentru 
trup să stai într-un loc. James vorbeşte încă despre plecare 
pe când se naşte copilul. Sper că se va răzgândi. 

Îi tot spun că pământul de aici e gras şi negru, cu o 
mulțime de râme şi puţine pietre. Nu vom găsi un loc mai 
bun să ne construim casa. James a început să dezmembreze 
căruța ca să construiască două căruțe mai mici, ca şi cele 
pe care le folosesc mormonii. A spus că avem încă două roți 
bune, şi nu mai este atât de mult de cărat. Cred că voi 
umbla din nou. 

Nu mai plecăm nicăieri. Se pare că vom muri cu toții 
aici. Unul câte unul. James e mort. Nu ştiu ce să fac. 

Nu înțeleg nimic. Nici măcar nu pot să gândesc 
limpede. Dumnezeule, de ce mă urăşti atât de rău? 


CAPITOLUL 19 


— Aştept pe cineva, îi spuse Sierra chelneriței. Un 
pahar de apă e suficient până va sosi şi ea. Dacă Audra va 
avea de gând să apară. 

Îi luase aproape două zile Sierrei să îşi ia inima în 
dinți şi să o sune pe Audra, şi apoi să o invite la cină. Se 
aşteptase ca Audra să o refuze sau să spună ceva dureros, 
dar ea spuse: 

— Unde? 

Sierra nu se aşteptase la asta. 

— Oriunde ti-ar plăcea ţie. 

— La club. Ora unu, joi. E bine pentru tine? 

— Unsprezece şi jumătate ar fi bine pentru mine. Voi fi 
în pauza mea de masă. 

— Bun, spuse ea sec. Voi fi acolo. 

Sierra ajunse devreme, şi o descoperi pe Meredith 
şezând singură în lounge. I se alătură câteva minute, 
aducându-și aminte de trecut şi punându-se la punct cu 
ultimele noutăți. 

— Acum suntem trei, spuse Meredith când Sierra îi 
spuse că ea şi Alex divorțau. Eric m-a părăsit pentru un 
model mai tânăr şi mai bogat, iar Lorraine a divorțat în 
sfârşit de Frank. Din fericire, şi-a angajat un avocat de 
primă clasă. Acum e într-o călătorie în Marea Caraibelor. Şi 
ghici cine plăteşte pentru asta? 

— Ce mai face Ashley? o întrebă Sierra, părând 
întristată să audă atât de multe veşti triste. 

— E bulimică. S-a prăbuşit acum câteva săptămâni şi 
acum face consiliere. Arată de parcă ar fi supraviețuitoare a 
Holocaustului. 

Când mai erau câteva minute până trebuia să ajungă 
Audra, Sierra îşi scrie noua adresă şi noul ei număr de 
telefon. 


— Te rog, sună-mă. M-aş bucura să vii să iei cina cu 
noi. Lunea şi vinerea sunt cele mai potrivite pentru mine. 
Alege-ţi o dată şi anunță-mă. 

Meredith o privi cu un zâmbet amuzat. 

— Să ştii că s-ar putea să-ți fac o surpriză şi să-ți 
accept invitația. Sierra se plecă şi o sărută pe obraz. 

Tocmai întreba de rezervarea făcută când sosi Audra. 
Roşindu-se, îi întinse mâna. 

— Bună, Audra. 

După o scurtă ezitare, Audra dădu mâna cu ea. 

— Mă bucur să te văd, Sierra. 

— Masa e pregătită, doamnă Madrid. Pe aici, vă rog. 

Se aşezară la o masă retrasă, între ferigi. Sierra îi 
rugase să le rezerve o masă privată şi îi oferise tânărului un 
bacşiş serios pentru a se asigura că o şi primea. Audra nu 
mai spuse nimic după ce comandă vin alb. Sierra îşi 
comandă o limonadă cu rime. Poate că asta avea să-i 
liniştească puţin stomacul. 

Luă aer în piept, suflă încet şi-şi ridică creştetul. 

— Am avut mult timp să mă gândesc la toate, Audra. 
Ai avut dreptate în toate privințele. Şi nu în ultimul rând, ai 
avut dreptate în privința modului în care m-am purtat cu 
tine. Am vrut să-mi cer iertare personal. 

Audra o privi multă vreme cu ochi mari. 

— Ei bine... spuse ea încet. Am venit pregătită să mă 
apăr. M-am gândit la tot ce ţi-am spus de o sută de ori în 
ultimele câteva zile. De-mi spuneai o singură vorbă de 
condamnare, te-aş fi țintuit la perete. Şi uită-te la tine, mi-ai 
luat tot avântul. Îşi înălță paharul cu vin. Felicitări. 

Sierra nu ştiu ce să zică de vorbele ei. Ştiuse că 
întâlnirea lor avea să fie dificilă. Încleştându-şi mâinile între 
ele, se pregăti pentru orice avea să-i spună Audra. Rămase 
tăcută şi ascultă gata să suporte orice consecinţă. 

Audra râse fără niciun umor. 


— Eu sunt snoabă, Sierra. Sunt o parvenită. Singurul 
lucru pe care mi l-am dorit întotdeauna - şi am găsit că este 
cu totul imposibil — a fost să mă adaptez. Singura persoană 
din lumea asta care mă iubeşte cu adevărat este Stephen. 
Dumnezeu ştie de ce. Încă de când eram copil, am avut un 
talent aparte: să sperii oamenii. 

Începu să îşi facă de lucru cu tacâmurile din argint, 
iar apoi, de parcă ar fi făcut o gafă teribilă, îşi puse mâinile 
în poală. Privi în cealaltă parte a mesei, direct în ochii 
Sierrei, şi îşi înfipse bărbia înainte. 

— Uneori, vedeam pe fața ta o privire care mă făcea să 
mă fac mică în interior. Atunci când am fost la Rodeo Drive, 
spre exemplu, când mi-am cumpărat rochia aceea ridicol de 
scumpă şi te-am întrebat de ce nu-ţi cumperi şi tu ceva. Nici 
măcar nu ştiu de ce am făcut-o. Ca să te pun la punct, cred. 
Dar tu te-ai uitat la mine, şi pentru o clipă, m-am văzut prin 
ochii tăi. Şi n-a fost frumos ce-am văzut. Mâna îi tremura 
uşor când îşi luă din nou paharul cu vin alb în mână. Aşa 
că, vreau să-mi cer şi eu iertare de la tine, Sierra. Suntem 
chit? 

Sierra simți dintr-odată un val de căldură față de 
femeia aceasta în care văzuse întotdeauna un vrăjmaş. 
Zărise o frântură din nesiguranța Audrei şi din singurătatea 
ei, şi o duru pentru ea. Îşi ridică şi ea paharul cu limonadă 
şi zâmbi. 

— Cred că ne-am putea împăca mai bine de atât, 
Audra. Am putea fi prietene. 

Când Audra spuse că Alex şi Elizabeth nu păreau să 
se împace, Sierra o rugă să considere subiectul Alex tabu. 

— S-a terminat, Audra. S-a schimbat, e alt om. Mă 
doare să vorbesc despre el. 

— Nu se termină până nu divorțați. 

— Am semnat hârtiile de divorț săptămâna trecută. Nu 
mai e decât o chestiune de timp. 


O privire ciudată apăru pe fața Audrei. Pentru o clipă, 
păru disperată să-i ofere un sfat. Apoi, dând dovadă de o 
sensibilitate extraordinară, schimbă subiectul. 

Se despărțiră amical. Audra spuse că data viitoare 
avea să facă cinste cu cina. 

— Te invit la La Serre. 

— Ba nu, spuse Sierra râzând. Unul din lucrurile care 
mă deranja cel mai tare era faptul că ştiam că nu aveam 
să-ți pot răspunde niciodată pe măsură. Aşa că dacă vrei 
poți să-mi faci cinste data viitoare, dar după aceea ne vom 
duce la Dutch sau oriunde altundeva unde să-şi poată 
permite orice om să mănânce, sau nu mai mergem nicăieri. 

— O, în regulă, spuse Audra, prefăcându-se 
stânjenită. 

Sierra se întoarse la lucru simțindu-se bine dispusă. 
Se dusese la acest prânz aşteptându-se ca Audra să o 
întâmpine cu dispreţ şi condamnare. În schimb, sfârşise 
prin a avea o nouă prietenă, una pe care ar fi putut-o avea 
şi acum trei ani, dacă nu ar fi fost atât de concentrată pe 
propria persoană. 

Când ajunse acasă, copiii erau deja acolo, Clanton îşi 
făcea tema la matematică la masa din bucătărie, în timp ce 
Carolyn povestea la telefon cu Pamela. 

— Marcia te salută, mamă. 

— Salut-o şi pe ea din partea mea şi aminteşte-i că 
sâmbătă mergem împreună la cumpărături. Alex se ducea 
din nou cu Clanton la Magic Mountain. Vinerea după-masă 
o lua pe Carolyn şi-şi petrecea seara cu ea. 

Lăsându-şi poşeta pe bufet în bucătărie, Sierra se 
aşeză pe unul din scaunele din bucătărie şi se apucă să-şi 
deschidă corespondenţa. În tot teancul era un catalog cu 
cursuri de la un colegiu local. Răsfoindu-l, găsi câteva 
cursuri de business care o puteau ajuta la locul ei de 
muncă. Cu toate că erau practice, nu erau la fel de 


interesante ca şi cursul intitulat „Decoraţiuni creative cu 
buget limitat”. 

Chicoti. Ei, în sfârşit un curs care părea ca făcut 
pentru ea. Dar deja terminase cu toate decoraţiunile pe care 
şi le putea permite pe moment, şi mai avea câteva proiecte 
care aşteptau să fie finalizate. Vechiul scrin care aparținuse 
părinților lui Alex era desfăcut şi gata de vopsit, şi avea deja 
materialul cu care voia să îmbrace fotoliile. De asemenea 
cumpărase vopselele acrilice pentru a începe cu modelul de 
flori şi frunze pe care dorea să-l picteze în dormitorul lui 
Carolyn. 

Aruncând catalogul deoparte, luă factura pentru 
asigurarea maşinii ei. Cum îşi schimbase BMW-ul pe un 
Saturn, ratele îi scăzuseră simțitor. 

Carolyn închise telefonul şi cobori de pe scaun, după 
care deschise frigiderul. 

— Mi-e foame. Ce mâncăm la cină? Sierra zâmbi. 

— Ce ziceți de macaroane cu brânză şi crenvurşti, să 
mai schimbăm puțin meniul? 

— O, mamă. Nu putem comanda nişte mâncare 
chinezească în seara asta? 

— Nu seara asta, scumpo, spuse ea, deschizând o 
scrisoare de la părinţii lui Alex. Le scria o dată pe 
săptămână, cum făcuse întotdeauna. O invitau pe ea şi 
copiii să-şi petreacă sărbătoarea de Thanhgiving cu ei. 
Marcia menționase cu tact faptul că Alex plănuia să se ducă 
în Est anul acesta. Când termină de citit scrisoarea, o lăsă 
la vedere, să o poată citi şi copiii. 

Era drum lung până la Healdsburg, dar era timpul. Nu 
mai fusese acasă de când murise mama ei. Telefonul sună 
din nou. 

— E pentru tine, mamă. Ea luă receptorul în mână. 

— Alo? 

— Marcia mi-a spus că ai semnat hârtiile de divorț. 


Inima ei tresări la auzul vocii lui Ron. 

— Ce repede umblă vorba, spuse ea, rămânând 
relaxată. 

— Am auzit în aceeaşi zi în care a aflat-o şi Marcia. 
Am aşteptat până acum ca să apuci să te obişnuieşti tu cu 
ideea. 

Se ridică de pe scaun şi puse ceainicul pe foc. Audra 
susținea că nu se compara nimic cu o ceaşcă de ceai de 
plante pentru a linişti nişte nervi încordați. Ron o întrebă de 
copii şi de noua ei locuinţă. Nu trebui să-l întrebe de unde-i 
avea numărul de telefon. Probabil că Marcia i-l oferise cu 
trei săptămâni înainte, odată cu veştile despre divorț. 

— Te întâlneşti des cu Alex? 

— Când trece pe aici să-i ia pe vreunul din copii sau 
pe amândoi, spuse ea, simțindu-i grija ce i-o purta. Era 
suficient de atent să nu o întrebe dacă Alex intenționa să se 
căsătorească cu Elizabeth Longford. 

Ron îi spuse că micuțul lui Judy umbla deja în patru 
labe şi că Ariene îşi luase două săptămâni de concediu în 
Baja. 

— S-a întors bronzată şi neobrăzată. 

Sierra râse. Uitase cât de mult îi plăcea să stea de 
vorbă cu el. Se relaxă, şi-l întrebă de câțiva dintre 
adolescenţii cu care lucrase când era la Outreach. El îi spuse 
că unul din ei se întorsese la liceu, iar cealaltă fată se 
mutase în Kansas să locuiască cu bunica ei. O mai puse la 
curent cu alții câțiva care intraseră între timp în program. 
Povestiră mai bine de un ceas, înainte ca Ron să spună: 

— Mi-ar plăcea să luăm cina împreună vineri seara, şi 
cu vorbele sale reuşi să spulbere orice sentiment de 
securitate şi relaxare din Sierra. 

— Nu ştiu, Ron. Nu sunt sigură că sunt pregătită. 

— Te invit la cină, Sierra. Nu te cer în căsătorie. 

— Ştiu, dar am sentimentul că una ar putea duce la 


cealaltă. El râse uşor. 

— Asta-i franc. Oare chiar atât de transparent sunt? 

— Ai fost deschis şi onest, Ron. Eu am fost oarbă şi 
proastă. 

— Încercai să-ţi ţii viața legată. 

— Încerc încă. 

— Bine-ai venit printre oameni, spuse el. Uite, dacă îţi 
promit că nici nu încerc să te țin de mână următoarele şase 
luni? Doar dacă îmi permiţi tu s-o fac, desigur. 

Ea râse. 

— Ar fi aşa o uşurare să nu mai trebuiască să mă lupt 
cu bărbaţii, spuse ea răguşită. El o mai tachină vreo cinci 
minute, reuşind s-o facă să îşi uite îngrijorările, pentru a i le 
spulbera cu totul mai apoi. Dă-mi puţin timp să mă gândesc 
la asta, spuse ea în cele din urmă, observând felul în care o 
priveau copiii. Ştiau că nu vorbea cu tatăl lor la telefon. 

— Te sun vineri. 

Era destul de sigură că Ron ştia că serile de vineri şi 
sâmbetele erau momentele lui Alex cu copiii şi timpul ei de a 
fi singură şi de a se gândi la toate. Marcia ştia, şi se pare că 
tot ce ştia ea, ştia şi Ron. 

— Cine a fost? întrebă Clanton când puse receptorul 
în furcă. 

— Ron Peirozo. 

— Hei! Mergem din nou cu yachtul? 

Se uită la cei doi copii ai ei şi văzu că ideea asta nu 
părea să-i deranjeze câtuşi de puțin. 

— Poate. 


M-am tot gândit iar şi iar la asta. 

Vreau să înțeleg ce s-o fi putut întâmpla. James a 
spus că se duce pe râu în jos să încerce să prindă nişte 
peşte pentru cină. Când nu se întorsese încă deşi apusese 
soarele, l-am trimis pe Hank după el. Hank s-a întors țipând 


că Papa era în pârâu şi nu se putea ridica. Era mort când 
am ajuns la el. 

Ne-am chinuit amândoi să-l scoatem pe James la mal. 
Era alb şi umflat, şi avea o tăietură pe frunte. Probabil că a 
alunecat pe o piatră, a căzut şi s-a lovit la cap. Probabil că 
şi-a pierdut cunoştinţa. Cum altfel s-ar fi putut îneca într-o 
apă de-o şchioapă? 

Ce s-a întâmplat mă chinuie. Nu mă pot gândi la 
nimic decât la Lucrul îngrozitor pe care i l-am făcut lui 
James. 

A trebuit să mă folosesc de cal să trag trupul lui 
James până acasă. L-am spălat şi l-am îmbrăcat în haine 
curate, şi l-am pregătit de îngropăciune. Eram atât de 
obosită când am terminat, că nu am mai putut face nimic 
până dimineață. 

Joshua a săpat groapa, dar a fost nevoie de noi toți 
să-l purtăm şi să-l târâm totodată pe James până la locul 
lui de veci. Ştiam că avea să fie un lucru înspăimântător să-l 
băgăm acolo, şi n-am vrut să vadă copiii aşa ceva. Mai rău 
decât orice, nu puteam lăsa pătura pe James. Nu aveam 
pături de rezervă, şi iarna era pe noi. Aşa că i-am spus lui 
Joshua să-i ducă înapoi la căruță. 

L-am dezvelit pe James din pătură şi s-a rostogolit în 
groapă cu o bufnitură groaznică. lar apoi l-am blestemat. 
Eram atât de furioasă pe el că a trebuit să o fac. L-am 
blestemat pentru că a murit şi ne-a părăsit. L-am blestemat 
şi am plâns şi l-am acoperit cu pământ. 

lar acum, nu mă pot opri să mă gândesc la el cum stă 
acolo jos, în frig. 

Cum m-ai putut lăsa aşa, James? Cum ai putut să mă 
aduci pe mine şi pe copiii noştri la două mii de mile şi după 
aceea să mori chiar la capătul drumului? Ar fi trebuit să o 
ascult pe Mătuşa Martha şi să mă mărit cu Thomas Atwood 
Houghton. Aş fi trăit într-o casă frumoasă şi caldă, cu o 


mulțime de mâncare. Copiii mei ar fi trăit la căldură, ar fi 
fost sătui şi în siguranţă. 

Nici măcar nu ţi-a trecut vreodată prin cap să ne 
construieşti o casă, iar acum suntem părăsiți aici în 
sălbăticie, dârdâind de frig în ce-a mai rămas din căruța 
noastră. Niciodată nu te-ai gândit cât de puţine provizii 
ne-au mai rămas şi că iarna e pe noi. Nu te-ai putut opri din 
foamea ta după Vest, nu-i aşa, James? A trebuit să te tot 
întrebi ce-o fi după următorul deal. Niciodată nu ţi-ai bătut 
capul cu ce-o să se aleagă de noi dacă ţi se întâmplă ceva! Şi 
ce se va alege de copiii noştri dacă mor în timp ce nasc 
copilul ăsta pe care l-ai pus în mine? 

Te urăsc, James Addison Farr. Şi sper să putrezeşti în 
iad pentru tot ce ne-ai făcut. 

Nu vorbeam serios. Sunt atât de speriată, James. 

Ce-o să mă fac eu fără tine? Unde o să mă duc să 
găsesc ajutor? Cum o să supraviețuim în sălbăticia asta? 

Este o tăcere cumplită fără tine, şi o durere în inimă 
care e tot mai grea cu fiecare zi. 

Era mai bine de muream eu. Tu ai fi ştiut cum să-i ţii 
pe ceilalți în viață. 

Am folosit ultima bucată de carne de porc de la 
saramură şi ultimul rest de făină pe care-l aveam în 
dimineața asta. Ploaie greu peste noi. Frigul mi-a intrat în 
oase. Joshua spune că ar trebui să mergem la Fort. Eu sunt 
prea bolnavă ca să pot merge. l-am spus să ia copiii şi să se 
ducă. 

În seara asta am mâncat ultimele boabe de fasole. 
Joshua va pleca mâine dimineață spre Fort Ross. Hank, 
Matthew şi Beth nu vor să plece de lângă mine. Joshua va 
călări spre vest, până va ajunge la ocean, iar apoi va apuca 
spre miazănoapte. Călăreşte pe calul lui James şi pe al lui 
cară bagajele. l-am dat toți banii care ne-au mai rămas 
pentru provizii. Sunt ultimii bani din ce mi-a dat Mătuşa 


Martha. 

Doamne, Te rog, ajută-l să găsească drumul până 
acolo, şi apoi înapoi la noi. 

Joshua e plecat de patru zile. Nu mai avem nici 
mâncare, nici muniție. Peştele nu muşcă. 

Dumnezeule, n-o să-ți mai cer ajutorul. Dar Te rog 
ajută-i pe copiii mei. 

Probabil că veghezi asupra noastră, Doamne. Nu pot 
să-mi închipui alte motive din care s-au întâmplat aceste 
Evenimente ciudate. 

O ursoaică grizzly a apărut în poiana noastră. l-am 
chemat imediat pe copii. Băieţii au reuşit să ajungă la 
căruță, dar Beth a încremenit. l-am spus să fugă, dar era 
prea speriată să se mai mişte cu demonul acela feminin ce 
se îndrepta drept spre ea şi scotea nişte răcnete de-ai fi spus 
că vin tocmai din iad. Nu am încetat să gândesc rațional 
nicio clipă. Doar am început să alerg spre ea şi să mă rog. O, 
Doamne, mă rugam eu. Cu voce tare. Cuvintele îmi ieşeau 
uite aşa de pe buze, cuprinsă de o Groază fără margini. Nu 
m-am mai rugat aşa de când s-a îmbolnăvit Mama. 

Şi mi-ai răspuns! Mi-ai spus să-i cânt fiarei aceleia din 
iad, şi aşa am făcut. O, aşa am făcut! Cred că înnebunisem 
de groază, dar am făcut-o oricum. Îmi amintesc acum că 
MacLeod le-a spus odată oamenilor care păzeau animalele 
să cânte animalelor în timpul unei furtuni. Şi noi eram în 
mijlocul unei furtuni, ploua tare, tuna şi fulgera, iar Fiara 
aceea Groaznică venea repede din pădure. Am cântat atât de 
tare de cred că s-a răsucit şi James în mormânt. Am cântat 
tot ce mi-a venit în minte, în mare parte imnuri pe care le 
cânta Mătuşa Martha la pian şi pe care m-a învățat Mama 
să le cânt. Imnuri pe care nu le-am mai cântat de ani de 
zile. Mi le-am amintit. Ursoaica s-a ridicat în două labe la 
doar douăzeci şi ceva de picioare de noi. Eram sigură că 
eram toți ca şi morți. Ursoaica aceea era hotărâtă să ne facă 


pe toți bucăţi, şi iată-mă acolo cu Beth ascunsă după mine, 
cântând ca o femeie ce-şi ieşise din minți. 

Dar ursoaica aceea s-a oprit! O, Doamne, chiar s-a 
oprit. S-a lăsat jos şi şi-a ridicat capul, şi s-a uitat la mine. 
Nu m-am uitat în ochii ei, ci în sus spre cer, cântând cât mă 
țineau puterile. Fiara a început să-şi mişte capul într-o 
parte şi-n alta. Mi-a fost teamă că o să mă lase vocea, dar 
nu m-a lăsat. Cuvintele îmi tot veneau, unul după celălalt. 
lar ursoaica stătea acolo şi a ascultat atâta vreme de am 
crezut că o să încărunțesc de tot! După aceea s-a întors şi a 
dispărut în pădure, liniştită şi tăcută. 

M-am lăsat în genunchi şi am râs şi am plâns şi am 
strâns-o pe Beth la piept. Ea a zis - Mamă, a fost o minune. 
Şi tot ce am putut eu spune a fost - Da, O Minune 
Binecuvântată. 

M-am simțit schimbată pe dinăuntru. Ceva parcă s-a 
prăbuşit sau s-a deschis, sau cam aşa ceva. 

O, Iisuse, Exişti! Mama a avut totuşi dreptate. 


CAPITOLUL 20 


Sierra adorase întotdeauna să se plimbe toamna pe 
Matheson Street. Copacii erau portocalii şi aurii, cu o briză 
uşor răcoroasă, iar aerul curat. Îi dusese pe copii jos la 
Piaza şi le cumpărase gogoşi de la chioşc în timp ce se 
plimbară pe acolo, uitându-se prin vitrine. 

Acum, urcând treptele vechii case, simți din nou o 
împunsătură dureroasă. Când intraseră aseară pe alee, se 
aşteptase să intre într-o casă rece, goală. Dar cineva 
aprinsese centrala. În sufragerie ardea foculcu grilajul pus 
şi lemne în coş. În bucătărie era un vas din sticlă 
termorezistentă cu enchiladas şi un bilet de la mama lui 
Alex. 

Abia aşteptăm să vă întâlnim mâine pe tine şi pe nepoții 
noştri. Luăm prânzul la ora trei împreună. Cu dragoste, Maria 
şi Luis. 

Îi sună, să îi anunţe că ea şi copiii sosiseră cu bine şi 
să le mulțumească pentru grija cu care-i aşteptaseră. 

— Fratele tău ne-a dat cheia, spuse Maria. Am lăsat-o 
sub preşul de pe veranda din spate. 

Îl sunase pe fratele ei pentru a-l anunţa pe el şi pe 
Melissa că sosiseră. 

— Venim pe la voi mâine dimineaţă, spuse Mike. E 
ceva ce vreau să discut cu tine. E important. 

— La ce oră? 

— La unsprezece. Trebuie să ajungem la părinții 
Melissei pentru cină. Va trebui să pornim la drum pe la unu 
ca să ajungem la ei la timp. 

— Unsprezece e bine. 

Ea şi copiii tocmai se dezbrăcaseră de hainele lor când 
Mike deschise uşa şi familia lui năvăli în casă. Pentru câteva 
minute, tot ce mai auzi Sierra erau vocile încântate ale 
verişorilor care se reîntâlniseră. O sărută pe nepoata şi pe 


nepotul ei, şi îi anunţă că adusese o pungă plină cu gogoşi 
de la chioşc. 

Mike trecu direct la subiect. 

— Este o familie care vrea să cumpere casa şi să o 
transforme într-o pensiune. 

Sierra simți cum i se strânge stomacul. 

— Să cumpere casa? 

— Căutau de mai bine de un an o proprietate în zonă. 
Şi le-a plăcut casa asta. Se pare că s-au oprit odată, iar 
mama i-a poftit înăuntru la cafea şi fursecuri. Le-a oferit un 
tur al casei, dar le-a spus că deocamdată nu era interesată 
să vândă. Le-a spus să se întoarcă peste un an sau doi. lar 
ei i-au urmat sfatul şi s-au întors acum o săptămână. Când 
au aflat că mama a murit, au dat de mine prin pastorul de 
la biserică. 

— Le-ai spus că nu vrem să vindem? îl întrebă Sierra. 

Mike şi Melissa schimbară o privire. El luă loc şi se 
aplecă uşor înainte, cu mâinile împreunate între genunchi. 

— Nu, nu le-am spus. Am vrut să vorbesc mai întâi cu 
tine. 

— Credeam că-ţi place şi ţie casa la fel de mult cum 
îmi place şi mie. 

— Îmi place, surioară, dar am deja o casă a mea în 
Ukiah. Afacerea mea e acolo. Dacă ar fi să vând tot şi să mă 
mut, m-aş duce mai în nord, spre Garberville. Sau în 
Oregon. Nu am bani să-mi permit să mă agăț de locul acesta 
din motive sentimentale. 

Sierra se ridică şi se duse spre şemineu. Îşi trecu 
degetele peste raftul prăfuit de deasupra acestuia, şi se uită 
la vechiul ceas Seth Thomas de pe raft. Se oprise de câteva 
luni. Chiar şi cu şemineul aprins, în casă era un uşor miros 
stătut, de loc nelocuit. 

— Singura alternativă ar fi să închiriem locul, dar nu 
vreau să fac nici asta. Nu am auzit decât poveşti de groază 


de la prietenii care şi-au închiriat proprietăţile şi s-au trezit 
cu lucruri distruse complet. După cum e legea, cineva se 
poate muta în casa ta şi să o facă una cu pământul, înainte 
să-i poţi arunca afară. 

Melissa se ridică în picioare. 

— Mă duc să pregătesc nişte cafea, spuse ea încetişor 
şi ieşi din cameră. Sierra ştia că cumnata ei le transmitea 
astfel amândurora că ea nu intenţiona să-i influențeze 
nicicum în decizia lor. Depindea exclusiv de ei doi ce urmau 
să facă cu casa. 

Familia ei locuia în Sonoma County de peste o sută de 
ani. Mary Kathryn McMurray fusese prima care îşi înfipsese 
rădăcinile în solul fertil care era acum acoperit de o puzderie 
de case de catalog. A, da, Mary Kathryn McMurray, care 
venise cu toată nerăbdarea şi bucuria pe care le simţise şi 
ea când o mutase Alex în Los Angeles! 

— Vrei tu casa, surioară? 

O, Doamne, chiar trebuie să renunţ la casa mea? Ştii 
cât de mult iubesc casa asta. Ce vrei să fac? 

Din nou, răspunsul veni clar. Dă-i drumul. 

— Sierra? 

Ea-şi rezemă capul de marginea raftului. Ce 
alternative erau? 

— Oricât de mult mi-aş dori-o, nu mi-o permit. Nu 
mi-au rămas destui bani din moştenire ca să-ți cumpăr 
partea din ea, şi mai sunt şi taxele. Ea-şi lăsă mâinile jos şi 
se întoarse. Şi tocmai mi-am cumpărat apartamentul. Aş 
ieşi în pierdere dacă aş încerca să vând acum, după cum 
merg lucrurile pe piața imobiliară. Tocmai de asta l-am şi 
găsit la aşa un preț bun. Şi apoi, dacă vând, m-aş trezi aici 
fără loc de muncă. 

— Vrei casa? o întrebă el din nou. 

Ştia că fratele ei avea să găsească vreo uşiță pentru a-i 
uşura lucrurile, chiar şi cu prețul pierderii financiare a 


familiei Sale. 

— Vreau ce e mai bine pentru noi toţi, spuse ea 
încetişor. 

— ŞI ce crezi că înseamnă asta? 

Ea se sili să zâmbească, de dragul lui. 

— Ce fel de oameni sunt cei din familia asta? 

Uşurarea se întinse pe fața fratelui ei, încât ştiu exact 
ce-şi dorea el. Să nu mai aibă poveri de purtat. Şi oare-l 
putea învinui? Ea era cea care locuia în Los Angeles, prea 
departe pentru a interveni şi fără a putea contribui la 
întreținerea casei. El fusese cel care se îngrijise de tot de 
când murise mama lor. 

— Sunt oameni drăguți, la patruzeci de ani, stabili 
financiar. Au trăit în San Jose în ultimii douăzeci şi doi de 
ani. Au doi copii, un băiat şi o fată. Băiatul e la un colegiu 
biblic, studiază să devină pastor. Fiica lor e căsătorită şi e 
însărcinată. Hobbyul lui Jack este tâmplăria, iar al Rekăi — 
grădinăritul. 

Sierra se gândi la halul în care ajunsese grădina din 
spatele casei. Avea să fie bine să apară cineva care să o 
îngrijească din nou cu dragoste şi să o facă să înflorească. 
Nu-i invitase mama ei pe aceşti oameni la cafea şi fursecuri 
şi nu le oferise chiar ea un tur al casei? Nu fusese ea cea 
care-i chemase peste un an sau doi? Ştiuse că pe atunci nu 
avea să mai fie în viață. Atunci înțelese deplin, şi se simți 
sufocată de lacrimi. 

— E ca şi când mama a legat toate capetele firelor, nu? 
spuse ea zâmbind. 

— Mda, spuse Mike, cu vocea sugrumată de emoție. 

— Deci, spuse ea mai relaxată acum, ai numărul lor 
de telefon? El încuviință din cap. 

— De ce nu-i suni şi îi întrebi dacă nu vor să vină 
sâmbătă până aici şi să stăm atunci de vorbă. 

El râse, cu ochii umezi. 


— Sigur. 

Se gândi îndelung dacă să le spună Mariei şi lui Luis a 
doua zi. Erau deja destul de supăraţi de căsnicia 
destrămată a lui Alex, fără să le mai întețească grijile de a 
nu-şi mai vedea nepoţii niciodată. Un singur cuvânt despre 
vinderea casei de pe Matheson Street şi toată sărbătoarea de 
Thanksgiving avea să fie distrusă pentru Maria, care locuia 
cu copiii şi nepoții ei. 

O duzină de copii se fugăreau prin casă când ajunse şi 
Sierra. Clanton şi Carolyn renunțară la orice reţinere şi li se 
alăturară la joacă, îşi amintiră spaniola pe care o ştiau, 
apucându-se să sporovăiască în spaniolă de parcă ar fi 
vorbit-o toată ziua acasă. 

Luis o strânse cu putere în brațe când intră în casă, 
apoi o sărută pe amândoi obrajii. Nu-l mai văzuse de când o 
părăsise Alex, iar salutul său de întâmpinare îi puse un nod 
în gât. Maria era chiar în spatele lui, plângând şi vorbind în 
spaniolă cu mare viteză. 

Fraţii şi surorile lui Alex o tratară cu aceeaşi căldură 
cu care o trataseră dintotdeauna. Fratele lui mai mare, 
Miguel, un negustor de vinuri la una din podgoriile din 
Sonoma, chiar flirta cu neruşinare cu ea. Sora ei, Alma, îi 
şopti că Alex o adusese pe Elizabeth Longford acasă pentru 
câteva zile să-i cunoască familia. 

— Papa nici nu i-a lăsat să stea aici. I-a spus lui Alex 
că n-are decât să o ducă la motel, dar că el nu-i lăsa să 
doarmă împreună sub acoperişul casei lui. Alex a închiriat 
un apartament la Doubletree. Ea a refuzat să se mai 
întoarcă cu el a doua zi. Alex şi Papa s-au certat. El a sunat 
şi a vorbit cu Mama, dar nu cred că a mai vorbit cu Papa de 
atunci încoace. 

Bunicul. Tatăl. Fiul. 

Sierra schimbă subiectul, dar numele lui Alex 
continua să fie adus în discuție. Şi atunci sună. Vorbi cu 


mama lui. Apoi vorbi cu Clanton şi Carolyn. Papa ieşi să se 
plimbe. Când se întorsese, Alex îşi încheiase demult 
convorbirea. Tot restul serii, îl simțea pe Luis privind-o. Şi 
Maria la fel. 

Doamne, cât de mult îi rănim pe alţii fără ca măcar să 
ne gândim. Credem că putem lua o decizie fără săfrângern 
inima altora în două. 

Sierra îi luă pe Clanton şi pe Carolyn deoparte când 
prinse ocazia. 

— Ce-ar fi să veniți şi să staţi câteva săptămâni cu 
bunicii voştri vara viitoare? După răspunsurile lor 
înflăcărate, ştiu că le putea propune ideea lui Luis şi Mariei. 
Prinse ocazia în timp ce o ajută pe Maria la spălatul vaselor 
şi apoi la punerea lor la loc. 

— Aţi vrea tu şi Luis să-i primiți pe Clanton şi pe 
Carolyn câteva săptămâni la voi, în vacanța de vara viitoare? 

Maria începu să plângă. 

— Si, si, spuse ea. Cât mai des cu putință. Ce zici de 
Crăciun? Sierra o cuprinse în brațe. 

— De Crăciun nu putem veni, mamă. Vom participa la 
un spectacol de Crăciun la biserică. De Paşti. Vom veni de 
Paşti, dacă sunteți de acord. 

— Si. Să veniți de Paşti. 

Majoritatea rudelor ei deja se duseseră acasă la Santa 
Rosa sau la Cloverdale sau în Zona Golfului, unde locuiau. 
Clanton şi Carolyn au fost ultimii din generația mai tânără 
care rămaseră în casa mică, drăguță de țară, de pe marginea 
podeoriei. 

— Familia se destramă, spuse Maria, înlăcrimată pe 
măsură ce toți plecau. Alex în Connecticut... 

— Mamă! şuieră Luis şi îi aruncă Sierrei o privire prin 
care se scuza. 

— E în regulă, Papa, spuse Sierra, încercând să le 
uşureze disconfortul. Ştiu despre asta. Copiii îi spuneau tot, 


chiar şi atunci când îşi dorea să nu o facă. 

Luis o conduse la maşină. 

— Când plecați tu şi ninos? 

— Duminică dimineaţă. Devreme. Avem un drum lung 
înaintea noastră. 

— Mă duc la Mesa de ora şase. Părea dintr-odată 
bătrân - bătrân şi rănit — şi ea-l iubi şi mai mult. 

Îl sărută pe obraz. 

— Ne întâlnim acolo. 

Îi cuprinse obrazul cu mâna. 

— Fiul meu e un prost. 

Ochii Sierrei se umplură de lacrimi. 

— Nu, Papa. Eu am fost o proastă. 


Scumpe Doamne, de la ursoaica aceea incoace mă 
tot gândesc. 

Şi m-am uitat şi mi-am dat seama că văd lucrurile 
altfel acum decât înainte. E ca şi când ceva s-ar fi schimbat 
în mine. Parcă totul din jurul meu îmi strigă că Eşti aici. 
Ţi-ai pus amprenta pe tot ce ai creat. O şi aud pe Mama 
acum multă vreme cum arăta la flori şi la copaci şi la păsări 
şi la animale şi îmi spunea cum sunt toate daruri de la Tine. 
Mi-a spus odată că Tu ai decorat lumea din adâncul mărilor 
şi până la ceruri, doar pentru noi. 

Poate că greşesc, dar nu cred că ai făcut toate astea 
doar pentru plăcerea noastră. Cred acum că le-ai creat ca să 
te putem vedea pe Tine. 

Acum văd altfel lucrurile, Doamne, şi îmi petrec o 
bună parte din zi sugrumată de durerea pricinuită de 
lucrurile grele pe care le-am spus despre Tine. 

Azi a plouat şi m-am tot gândit cum spală ploaia totul 
şi cum face totul curat şi cum soarbe pământul din ea şi 
devine astfel fertil. Mătuşa Martha obişnuia să vorbească 
atât de mult despre Cuvânt ca fiind o sabie cu două tăişuri 


care ne convinge de păcatele noastre pentru ca să ni le 
putem mărturisi şi să îți putem cere iertare, şi apoi să 
putem primi Harul şi îndurarea Ta. Partea eu pentru ca să 
nu am băgat-o de seamă. Acum parcă îmi răsună în urechi 
zi şi noapte. 

Şi mă gândeam la timp. Presupun că Tu nu ai nevoie 
de timp, cum eşti Dumnezeu, dar eu mă bucur că am mai 
mult timp. 

Ceața de noaptea trecută mi-a amintit cât de 
înnegurată mi-a fost gândirea cu privire la Tine, Iisuse. 

Puteam simți Temerile apăsătoare care m-au însoțit de 
atâta vreme, cum se lăsau din nou peste mine ca pătura 
aceea umedă şi cenuşie. Am fost trează aproape toată 
noaptea, făcându-mi griji de atâtea lucruri. lar apoi a venit 
Dimineaţa, colorată în trandafiriu şi oranj, şi m-a lăsat cu 
suflarea tăiată, şi înspăimântată de ea. Cum m-am putut 
gândi la moarte şi la copiii mei murind de foame înaintea 
unei asemenea Slăvi? 

Un somn sănătos noaptea este un lucru prețios. 
Doamne uneori sunt atât de obosită că jinduiesc după 
odihnă, şi mă cufund într-un tărâm pufos unde chiar şi 
pământul cel tare mi se pare un pat de puf. Poate că în 
seara asta va fi aşa cum Ți-am spus că a fost în mintea mea. 

Cred că dacă mi-ai auzit rugăciunea legată de ursoaica 
aceea, Doamne, poţi să mă auzi şi cu rugăciunea asta. Ni-i 
foame, lisuse. Ne-am hrănit cu doi peşti pe care i-a pescuit 
Hank azi, şi îți sunt recunoscătoare pentru ei. Dar nu-i 
destul să ne ţină în viață. Deci, Te rog din nou să ne salvezi 
de la moarte. Te rog, Doamne, ajută-ne din nou, sau vom 
muri de foame la fel ca sărmanii aceia care nu au reuşit să 
iasă din munți. 


CAPITOLUL 21 


— Ce s-a întâmplat? întrebă Sierra când Clanton 
descuie uşa şi intră la ora trei după-masă în casă, în loc să 
vină acasă la zece seara, ora obişnuită la care-l aducea Alex 
acasă. 

— M-a adus acasă, spuse el, lăsându-şi rucsacul pe 
balansoarul pe care tocmai se odihnise ea. 

— V-aţi certat? 

— Nu cu el. 

Privirea disprețuitoare de pe fața lui şi umflătura de la 
ochiul lui stâng îi strânse stomacul. îl lovise Alex? 

— I-ai spus ceva lui Elizabeth? 

— Da, s-ar putea spune şi aşa, dar mai întâi mi-a 
spus ea ceva. 

— Ce? 

— Mi-a spus să duc gunoiul, spuse el pufnind. Da, 
exact, ca şi când eu aş locui acolo toată săptămâna. l-am 
spus că n-are decât să-şi ducă singură gunoiul. Nu sunt 
sluga ei. Atunci a început să-mi predice că ea trebuia să 
renunțe la fiecare sâmbătă cu Alex ca să poată el să şi-o 
petreacă cu fiul lui dificil şi mucos. 

Simţea cum o cuprinde furia şi se luptă din răsputeri 
să-şi păstreze calmul. 

— Chiar astea au fost cuvintele ei? 

Elizabeth lucra cu Alex în fiecare zi din săptămână. Îşi 
petrecea fiecare noapte în patul lui. îl avea cu totul numai 
pentru sine duminicile. Şi se plângea pentru o amărâtă de zi 
din săptămână pe care şi-o petrecea cu cei doi copii ai săi? 
Tu n-ai făcut la fel? 

— Aproximativ, spuse Clanton, privind-o ciudat când o 
văzu tresărind. Mi-a spus „corcitură”. Şi atunci i-am spus şi 
eu ce-i ea. 

— O, Doamne, murmură Sierra şi se prăbuşi pe 


canapea. Cum i-ai spus? 

— Ştii cum i-am spus. Am spus-o în spaniolă, dar cred 
că a prins ideea. Ce-ai fi vrut să fac? S-a luat de tine. Ochii îi 
scăpărau. A spus că motivul din cauza căruia a plecat tati a 
fost pentru că erai o casnică obtuză, fără creier şi fără clasă. 
Şi după câte se vede, şi eu îţi calc pe urme. Aşa că i-am 
spus şi eu că nu-i cu nimic mai bună decât o curvă 
ordinară, doar că e ceva mai scumpă. Atunci m-a lovit peste 
față şi mi-a spus „țăran mexican needucat şi spurcat la 

gură”. 

Ochii lui îşi pierdură scăpărarea de furie şi îi trădară 
durerea. 

— N-am văzut că tati era în pragul uşii. Niciodată nu 
l-am văzut atât de furios. Mi-a spus să-mi strâng lucrurile. 
Că mă duce acasă. Şi ea stătea acolo, smiorcăindu-se. 

Sierra simţea cu el. Îşi amintea cum arăta Alex în ziua 
când plecase. Niciodată nu cunoscuse un bărbat ai cărui 
ochi să fie atât de pătimaşi şi de reci în acelaşi timp. 

— El ţi-a spus ceva pe drum spre casă? 

— Nimic, spuse el încetişor. Se întoarse puţin cu 
spatele spre ea, dar ea-i zărise deja lacrimile. Mă duc în 
camera mea. 

Sierrei îi venea să-l sune pe Alex şi să-i spună cam ce 
credea ea despre tot acest fiasco. Îi venea să o ducă pe 
Elizabeth Longford la un zid şi să o execute. 

Tăran mexican? 

Doamne, nenoroceşte-o! Ilartă-mi mânia, Tată, dar îmi 
vine să-i smulg inima din piept! 

Dacă nu făcea ceva, exploda. 

— Clanton, ies puţin să mă plimb. Mă întorc imediat. 

Plimbarea i se preschimbă rapid în alergare, iar pe 
când se întoarse acasă, sudoarea şiroia pe ea, plămânii o 
dureau, iar inima îi bubuia ca o tobă de război. Se aplecă 
deasupra chiuvetei de la bucătărie, gâfâind greu, şi-şi udă 


fața înfierbântată cu apă. Sorbi câteva guri de apă. Sună 
telefonul. 

Înşfăcă prosopul de bucătărie de pe mânerul 
cuptorului şi îşi uscă mâinile. Telefonul țârâi din nou. Dacă 
era vreun reprezentant de vânzări, aveau să-şi dorească să fi 
ales alt număr. Dar după cum se dovedi, nici n-apucă să 
spună bine un „alo”, pentru că Alex se şi năpusti cu 
ordinele. 

— Dă-mi-l pe Clanton la telefon. 

Doamne! Ajută-mă! Dacă poți să mă linişteşti, fă-o 
repede! 

— De ce? întrebă ea încordată. Nu era gata să-l dea 
din nou pe fiul ei pe mâinile lui Alex. Şi nu avea să fie gata 
multă vreme de aici înainte. 

— De ce gâfâi în halul ăsta? 

— Pentru că am ieşit să alerg puţin, da? Şi am alergat! 
Aveam de ales între asta sau să cumpăr o mitralieră şi să 
împuşc doi oameni! Trânti receptorul în furcă. 

Ţârâi din nou. Strânse din dinți. Se întoarse, şi-şi 
surprinse fața în geamul cuptorului cu microunde montat la 
înălțime. Uimitor! Nu-i ieşea fum pe urechi, dar arăta 
suficient de înfocată să facă spume la gură. 

Clanton ieşi din dormitorul său. 

— Nu răspunzi, mamă? Poate că e tata. 

— Chiar tata este. Dacă vrei să vorbeşti cu el, 
răspunde tu, pentru că dacă o fac eu, o să-i spun unde să 
se ducă, el şi... şi muierea aia cu care trăieşte. Țâşni înainte 
pe hol şi năvăli în dormitorul ei. 

Telefonul se opri din țârâit. Auzea vocea lui Clanton, 
vorbind înăbuşit, speriat, punându-şi inima cu totul în 
mâinile lui Alex. Nu spuse mai mult decât salt. Aparent, 
Alex voia să fie singurul care să vorbească. Îşi încleştă 
mâinile, ispitită să ridice receptorul de la celălalt telefon şi 
să le asculte conversaţia. În schimb, se aşeză pe pat şi se 


rugă printre dinți. 

Trăsneşte-i Doamne. Cască pământul înaintea lor şi 
înghite-i! 

Alex şi Clanton nu vorbiră mult. 

Aşteptându-se să trebuiască acum să-i oblojească 
rănile, Sierra ieşi şi-l găsi pe fiul ei scormonind prin frigider. 

— Ce a spus? întrebă ea, mirată să-l vadă că îi e 
foame. Ei îi trecea întotdeauna pofta de mâncare după o 
ceartă mai serioasă. 

Clanton se îndreptă de spate, cu o cutie de lapte într-o 
mână şi o caserolă cu enchiladas de casă reci în cealaltă. 

— A spus că nu-i supărat pe mine, dar că o să treacă 
o săptămână sau două până ne putem întâlni din nou. 

— Şi? 

— Şi asta-i tot. El ridică din umeri, puse laptele pe 
bufet şi băgă toată caserola în cuptorul cu microunde. 

Sierra primi veşti de la Audra înainte să mai sune 
Alex. 

— A părăsit-o. 

— Poftim? făcu Sierra, uimită. Audra nici măcar nu se 
prezentase înainte să-i ofere veştile. 

— Alex a părăsit-o pe Elizabeth, spuse ea. Şi-a strâns 
toate lucrurile şi a plecat de la ea sâmbăta trecută. Au avut 
o ceartă imensă pe un ştiu ce temă, şi asta după ce Vezuviul 
a erupt în Connecticut. 

Ce se întâmplase în Connecticut? Nici nu apucă să o 
întrebe pe Audra, când aceasta şi izbucni. 

— Alex a venit luni dimineaţa la lucru supărat foc şi 
i-a spus lui Steve să găsească pe altcineva să-l ajute la 
birou. Pe ea nu mai vrea s-o vadă la o distanță mai mică de 
trei metri de el. Ea a venit o oră mai târziu. Steve a vorbit 
puţin cu ea. N-a vrut să-mi spună ce şi-au spus, altceva 
decât că ea şi-a dat demisia şi a plecat. 

— Unde locuieşte Alex? 


— Într-un hotel din Beverly Hills, cred. Vrei numărul 
lui? Aş putea să fac rost de el, dacă vrei. 

Sierra se gândi o clipă la oferta ei. 

— Nu. O să sune el când e pregătit. l-a spus lui 
Clanton, va lua legătura cu el şi cu Carolyn într-o 
săptămână sau două. 

— Nu vrei să vorbeşti cu el? 

— Am spus deja destul. Ca de obicei. 

Alex nu sună. Dar veni în vizită. Nu într-o seară de 
vineri, ci într-o sâmbătă, în timp ce afară ploua cu găleata. 
Auzi soneria şi pe Carolyn şi pe Clanton vorbind cu cineva. 
Ştiau că nu aveau voie să lase străini în casă, aşa că se 
gândi că era vreunul dintre prietenii lor care venise pe la ei, 
sau vecina ei, Frances, cu vreo altă delicatesă pe care o 
încropise ca experiment pentru cursul ei de 
bucătar-gourmet. 

— Excelent. 

Inima îi tresări când îi auzi vocea. Din fericire, era bine 
împlântată pe scară, adăugând ultimele tuşe de auriu acrilic 
pe modelul cu floarea soarelui pe care şi-l desenase pe 
pereții dormitorului ei. Terminase cu jumătate din model în 
ultimele două săptămâni. 

Se uită peste umăr şi-l văzu pe Alex rezemându-se de 
tocul uşii, privind-o. 

— Nu mă aşteptam să vii. 

Uimitor cât de calmă putea să-i fie vocea. 

— Ştiu. O măsură cu privirea. 

Oftând în inima ei, îşi întoarse privirea în altă parte. 
Ultimul lucru de care avea acum nevoie era disprețul lui. De 
ce trebuia întotdeauna să o surprindă tocmai când arăta ca 
cineva care se îmbrăca numai cu haine de mâna a treia? îşi 
îndepărtă o şuviță de păr din ochi, întrebându-se cam câtă 
vopsea avea mânjită pe față. Avea cel puţin o duzină de pete 
pe tricoul ei de vopsit, iar blugii ei tăiaţi trebuiau să ajungă 


la gunoi de ani de zile. Avea o gaură suficient de mare sub 
buzunarul din dreapta din spate, că îi putea vedea lenjeria 
înflorată pe care o purta pe dedesubt. 

— Îi duci pe copii undeva? întrebă ea, prefăcându-se 
indiferentă. Poate că într-o bună zi inima ei nu mai avea să-i 
sară imediat în gât de îndată ce-l vedea. 

Când el nu spuse nimic, se întoarse să-l privească şi-l 
descoperi privind la patul ei cu baldachin. Simţi cum se 
roşeşte la față când o privi din nou. 

— Ce-ai făcut cu patul nostru? 

— L-am vândut. 

Oare îl văzuse tresărind, sau numai i se păruse? Privi 
în jur prin cameră. 

— Presupun că oricum nu ar fi încăput aici. Privirea i 
se opri brusc la vechiul lui scrin pe care-l renovase. El îl 
dusese în garaj după ce Bruce Davies terminase de decorat 
casa lor, intenționând de fapt să-l arunce la gunoi. Plecase 
înainte să apuce să o facă. 

Ceva îi scăpără în priviri când îşi întoarse din nou 
ochii la ea, privind-o în ochi doar pentru o fracțiune de 
secundă. 

— Trebuie să vorbesc cu tine, spuse el mohorât şi ieşi. 

Ea-şi închise ochii pentru o clipă, apoi îşi adună 
pensulele, îşi aranjă şevaletul şi cobori de pe scară. Lăsă 
totul jos pe cârpa pe care o întinsese şi intră în baie să se 
spele pe mâini. Privindu-se în oglindă, descoperi câteva 
şuvițe de păr blond-nisipiu încârlionțate în toate direcțiile. 
Avea o pată de verde pe un obraz şi puțin maro pe nas. Luă 
săpunul şi un prosopel de baie şi începu să-şi frece fața. 
După ce termină, se gândi să se schimbe în haine curate, 
dar renunță apoi la idee. Îşi trecu degetele prin păr, şi-şi 
împleti rapid o coadă în spic. 

Când intră în living, îl găsi pe Alex uitându-se la 
quiltul lui Mary Kathryn, pe care-l pusese pe perete. Audra o 


dusese la un muzeu în urmă cu câteva săptămâni, şi văzuse 
un quilt montat la fel. Îi plăcuse efectul creat, şi se întorsese 
imediat acasă, îşi cumpărase nişte material cu care făcuse 
un manşon, apoi cumpără o şină de draperii din lemn. 
Audra fusese impresionată când văzuse ce făcuse Sierra. Ba 
mai mult, petrecuseră apoi mai bine de oră povestind despre 
quiltul acela. 

— A fost al lui Mary Kathryn McMurray, îi spuse lui 
Alex. A fost o rudă de-a mea care a traversat toată țara cu 
un convoi de căruțe. S-a aşezat în Sonoma County în 1848. 
Cufărul ăsta din capătul canapelei a fost al ei. 

Acum servea drept măsuţă laterală. Tresări când îşi 
dădu seama că lămpile vechi din alamă pe care Alex le ura 
atât se aflau pe cufăr. Sigur, îi atrăseseră acum atenţia lor. 

El nu scoase nicio vorbă. Apartamentul urla de linişte. 
Se încruntă, când îşi dădu seama ce nu era în regulă. 

— Unde-s copiii? 

— l-am rugat să îşi facă puţin de lucru pe undeva. 
Clanton a spus că se duce să joace biliard la club, iar 
Carolyn a spus că nu te superi dacă se duce până la Susan. 

Se umplu imediat de furie. Ce motiv ar fi avut să 
trimită copiii de acasă altul decât acela că intenționa să-i 
spună ceva ce ştia că nu avea să-i placă? Ce-i mai trebuia 
acum? 

O, Doamne, copiii! 

— Nu te uita aşa la mine, Sierra. 

— Aşa cum? 

— Ca o căprioară sub lumina reflectoarelor. Nu am de 
gând să te lovesc. 

Ea se întoarse şi se duse în bucătărie. 

— Vrei cafea? Mintea îi lucra febril. Nici nu băgase de 
seamă dacă spusese da sau nu. Îşi dorea acum să fi citit 
hârtiile de divorț cu mai mare atenţie. Ce spunea acolo 
despre custodia copiilor? 


— Nu mai sunt cu Elizabeth. 

— Mi-a spus Audra. Îşi făcu de lucru prin bufet, 
căutând cafeaua şi hârtia de filtru. 

— Audra? Credeam că nici nu mai vorbeşti cu ea. 

— Ne întâlnim să luăm masa împreună tot la câteva 
săptămâni. 

— De când? întrebă el surprins. Ea măsură cafeaua. 

— De când am luat prânzul cu ea şi mi-am cerut 
iertare. 

Alex veni în bucătărie şi se aşeză de cealaltă parte a 
mesei pe care serveau micul dejun. îl simțea cum o privea. 
Ca pe un gândac sub lupă. Turnă apă în automatul de 
cafea, refuzând să-l privească la rândul ei. 

— Despre ce povestiți tu şi Audra? întrebă el prudent. 

— Nu vorbim despre tine, Alex. Aceasta a fost una din 
primele reguli de bază pe care le-am impus eu. Ridică din 
umeri. Săptămâna trecută a încălcat-o. 

— Ţi-a spus ce s-a întâmplat? 

— A spus că Elizabeth şi-a dat demisia şi a plecat 
înapoi în Est. 

— M-am mutat după mica altercaţie cu Clanton. 

— Putem să vorbim despre altceva, te rog? spuse ea, 
nesimțindu-se deloc în largul ei. Nu voia să-l audă povestind 
despre aventura lui cu Elizabeth Longford. Nu voia să audă 
despre frângerea inimii lui. Nu voia să audă cât de greu îi 
era acum. Voia să treacă odată la subiect, şi după aceea să 
plece, ca să poată respira din nou în voie. 

— Vreau să petrec mai mult timp cu copiii. Acum 
i-acum, se gândi ea. 

— Tremuri, spuse el încet. 

— Nu-ţi dau custodia, Alex. Indiferent ce scrie în 
hârtiile pe care ţi le-am semnat şi ţi le-am trimis. Nu... 

El ridică mâinile înaintea lui. 

— Relaxează-te. Nu-ţi cer asta. N-aş putea. Sunt 


fericiţi cu tine. Îmi doresc doar... Vocea i se frânse, şi înjură 
încetişor, trecându-şi mâinile prin păr. O privi din nou, iar 
ea observă ridurile fine din jurul ochilor şi gurii lui, durerea 
neprefăcută din ochii lui. Îmi doresc doar o şansă să fac din 
nou parte din viața lor. Câteva ceasuri vinerea cu Carolyn şi 
câteva sâmbătă cu Clanton nu sunt suficiente. 

Aproape îi reaminti că era deja mai mult decât 
obişnuia să petreacă cu ei înainte să o părăsească şi să se 
mute cu Elizabeth. 

Doamne, ajută-mă să tac. Fă-mi vorbele dulci. Ajută-mă 
să văd lucrurile din perspectiva lui mai clar şi cu mai multă 
compasiune decât o făceam înainte. Dă-mi ochii Tăi, Tată. 

Alex o privi în faţă când ea nu spuse nimic. Îi întoarse 
spatele, luă două căni de pe etajeră şi le umplu cu cafea. 
Nu-l invită înapoi în living. Îi plăcea să aibă masa de dejun 
între ei. 

— Mulţumesc, spuse el plat, şi-şi puse mâinile în jurul 
cănii, de parcă ar fi vrut să şi le încălzească. Nu-şi amintea 
să-l mai fi văzut vreodată emoționat. 

— Poţi să-i vezi pe copii ori de câte ori doreşti, Alex. 
Câtă vreme nu-i împiedici să-şi vadă mai departe de 
activităţile în care sunt implicați. 

— Cum ar fi? spuse el, încruntându-se uşor. 

— Amândoi merg la grupul de tineri de la biserică 
miercurea seara. 

— Ce biserică? 

Problema religiei nu fusese niciodată de importanță 
pentru niciunul din ei. Acum, era de o importanță 
covârşitoare pentru ea. 

— Biserica unde jucăm baseball. Se gândi o clipă, 
tulburat. 

— Mama a spus că te-ai dus la Mesă cu tata. 

— Copiii au participat la cateheză în Windsor. 

— Ştiu. Se mai duc? 


O, Doamne, ajută-mă. Nu vreau să încep un război cu 
Alex, dar îmi doresc ca cei doi copii ai mei să aibă o relație 
personală cu Tine. Nu vreau să fie legați de un preot sau să 
fie înrobiţi de vinovăţie sau penitente. 

— Nu, spuse ea, cuprinzându-şi acum propria cană în 
mâini, la fel cum făcuse şi el. Suntem fericiți la biserica 
asta, Alex. 

— Nu crezi că Dumnezeu este într-o biserică catolică? 

Simți greutatea tradiției familiei Madrid în spatele 
întrebării lui. Erau copiii lui. 

— Cred că Dumnezeu este peste tot unde alege El să 
fie, Alex. Catolic sau protestant, nu prea contează. Când 
stau cu tatăl şi mama ta, ştiu că ei îl iubesc pe Domnul la 
fel de mult ca şi mine. L-au iubit de mai mult timp şi mai 
fierbinte decât mine. Dar biserica aceasta este locul unde 
mi-am găsit drumul spre casă, Alex. Este locul unde copiii 
învață semnificația dragostei lui Cristos. Oamenii aceştia nu 
ne sunt doar prieteni. Sunt ca o familie pentru noi. În 
special Dennis. De n-ar fi fost el, eu eram moartă, iar 
Clanton n-ar vorbi nici acum cu tine. 

El se încruntă, fixând-o cu privirea. 

— Ce vrei să spui cu moartă? 

Ea zâmbi, scuturând din cap amintindu-şi. 

— Să spunem că mergeam într-o zi cu viteză puţin 
prea mare pe autostradă, când Dennis m-a tras pe dreapta. 
E polițist pe autostradă. El mi-a dat prima şi sper şi ultima 
amendă pentru depăşirea vitezei. 

El o privi, intens, întrebător. 

— Îmi pare rău, Sierra. Ştia că se referea la tot. 

— Nu trebuie să-ţi fie. E cel mai bun lucru care mi se 
putea întâmpla. Dacă n-ar fi cunoscut cea mai adâncă vale 
din viața ei, oare ar fi înțeles vreodată cât de mare nevoie are 
de Domnul? Ar fi ajuns vreodată un pământ fertil pentru 
semințele ce fuseseră semănate în viața ei de o duzină de 


oameni diferiți? Ar fi ajuns vreodată să înțeleagă dragostea 
lui lisus pentru ea? 

Alex se ridică şi plecă de la masă. îl privi plimbându-se 
prin living. 

Se opri din nou în fața quiltului şi îşi frecă ceafa cu 
mâna. Întotdeauna făcea aşa când era epuizat sau deprimat 
cu privire la ceva. În primii lor ani de căsătorie, ea-i masa 
umerii şi îi spunea cât de mult îl iubea. Adesea, sfârşeau 
apoi în pat împreună, uitând de tot în afară de plăcerea pe 
care o aveau unul în celălalt. 

Pielea i se încălzi, când îşi aminti. 

Era mai bine să nu se mai gândească la vremurile 
acelea. 

— Ce-ai spune dacă mi-aş închiria şi eu un 
apartament în complexul acesta? 

Inima i se opri în loc. 

— Poftim? spuse ea abia auzit. Alex se întoarse şi se 
uită la ea. 

— Am spus, ce-ai spune dacă mi-aş închiria şi eu un 
apartament în complexul acesta? 

Îi recunoscu privirea. Hotărâre fermă, neînduplecată. 

— Tu vrei să locuieşti într-un apartament? Nu-i venea 
să creadă nici că-i trecuse una ca asta prin cap. Nici nu 
voise să se căsătorească cu ea până nu găsise o căsuță mică 
de închiriat pentru ei. Nu vreau să am niciun zid în comun cu 
altcineva, îi declarase el atunci. Ea ar fi locuit şi într-o 
cocioabă, numai să fie cu el. 

Ochii lui nu o slăbiră nicio clipă când spuse: 

— Este un apartament de închiriat. Vreau să vorbesc 
mai întâi cu tine înainte să semnez hârtiile. 

— Ai jurat întotdeauna că nu vei locui într-un 
apartament. Alex se uită în jur prin living. 

— E mai mare decât mă aşteptam, şi nu am auzit 
niciun zgomot cât am stat aici azi. 


— Vecinii mei lucrează. 

Nu că făceau prea multă gălăgie când erau acasă. 

— Deci nu eşti de acord. 

— N-am spus asta. Eu... îşi închise gura, 
hotărându-se să se gândească înainte să mai spună ceva. 
Simți o undă de panică. O durea de câte ori îl vedea. Oare 
avea acum să-l vadă în fiecare zi? Şi dacă îşi găsea vreo altă 
femeie pe care să o aducă să locuiască cu el? Sau începea să 
se întâlnească cu una din cele zece femei atrăgătoare care 
locuiau în complex? Sau... 

O sută de posibilități dureroase îi vâjâiau prin minte, 
copleşind-o de durere. Dar dacă... dar dacă... dar dacă...? 

Alex se aşeză din nou pe scaun şi îşi împreună mâinile 
relaxat pe masă. 

— Vreau să împart din nou cu tine responsabilitatea 
copiilor. Vreau să am eu grijă de ei când vei vrea să ieşi 
undeva. 

— Să ies? 

Adică să aibă întâlniri? Oare spera să o ajute să se 
recăsătorească? Ron ar fi fost încântat să afle asta. 

— Clanton spunea că vrei să te înscrii la un curs la 
colegiu, dar nu voiai să-i laşi singuri acasă mai mult decât 
trebuie neapărat, acum că lucrezi. Dacă aş locui la câteva 
uşi de tine, ai putea lăsa copiii la mine. 

— Era un curs de după-masă, Alex. Lucram. 

— Nu trebuie să lucrezi. 

— Ba da, trebuie. Ochii lui se întunecară. 

— Nu şi dacă începi să accepți banii pe care ţi-i trimit, 
în loc să faci nu ştiu ce cu cecurile. 

— Adică să trăiesc din mila ta? Nu, mulțumesc. De 
fiecare dată când îmi trimiți un cec din acelea, îl voi face 
bucăți şi-l voi arunca în toaletă. 

— De ce trebuie să fii atât de încăpățânată? 

— I-auzi cine vorbeşte. Încercă să se liniştească. Alex, 


am văzut ce face o astfel de viață dintr-o femeie. Unele din 
ele nu mai pot fără banii aceia. Sau simt că merită tot mai 
mult. Cresc cheltuielile pe facturi. Răzbunare meschină. 
Vrei să-ți atârn de gât ca o piatră de moară tot restul vieții 
tale? Pensia alimentară e la fel de rea ca şi ajutorul social, şi 
nu vreau să-mi pierd chiar tot respectul față de mine în 
povestea asta. Poate că nu mai locuiesc în cartierul elegant 
unde locuiam înainte, dar mă descurc singură. Sunt fericită 
aici, şi îmi plătesc singură facturile. 

— Ar trebui să contribui şi eu, să te ajut. Am fost 
căsătoriți treisprezece ani. 

— Am fost căsătoriți, şi poţi socoti că toate datoriile 
ti-au fost şterse. 

Dădu să spună ceva, dar apoi se opri. Oftând greu, îşi 
trecu mâna prin păr. 

— Uite, ştiu că faci asta din cauza vorbelor pe care ți 
le-am spus în ziua aceea când te-am sunat după ce am 
văzut casa la rubrica de imobiliare. Te-am rănit. Dios, dar 
nu crezi că ştiu asta? 

— Poate că la început despre asta a fost vorba, spuse 
ea sinceră, dar nu mai e cazul. Îşi acoperi faţa, trase aer 
adânc în piept, apoi expiră prelung, încercând să-şi 
stăpânească sentimentele. Îşi lăsă mâinile în poală şi-l privi 
în ochi. Ai adus vorba de bani, Alex, şi văd roşu înaintea 
ochilor. A fost unul din subiectele pe care le-ai folosit mereu 
în certurile noastre. 

— Am şi eu subiectele mele sensibile, spuse el, cu 
privirea pătimaşă. Unul din ele este faptul că nu vrei să 
accepți niciun fel de ajutor din partea mea. Înainte obişnuiai 
să te bazezi pe mine, Sierra. 

— Da, aşa e. Şi uite unde ne-a dus asta, spuse ea, 
simțind că-i venea dintr-odată să plângă. Înghiţi şi-şi lipi 
buzele strâns, încercând să se gândească la nişte cuvinte 
suficient de blânde, dar şi ferme totodată, care să-i explice 


poziția. Ai fost foarte generos cu ajutorul oferit copiilor, Alex, 
şi-ţi sunt recunoscătoare. Haide să ne mulțumim cu atât. 

— Foloseşti vreun ban din ei? o întrebă el cu amar. 

Simți cum se aprinde. Oare o acuza acum de faptul 
că-i irosea banii? 

— l-am pus în nişte conturi de economii, spuse ea, 
rănită şi furioasă. O parte o folosesc pentru haine. Am un 
registru cu fiecare cent pe care l-am primit de la tine pentru 
ei. 

— Sunt convins, dar cum rămâne cu şcoala privată? 
De ce nu mai sunt acolo? 

— Pentru că o urau! Pentru că Clanton a fost 
suspendat de două ori, iar Carolyn era aproape să facă ulcer 
încercând din răsputeri să ia numai zece pe linie. 

— De ce nu mi-ai spus ce se petrece? 

— Şi dacă ţi-aş fi spus? Ce-ai fi făcut? 

— Aş fi încercat să-i ajut! 

Ea-l privi cercetător în ochi, întrebându-se dacă aşa ar 
fi făcut cu adevărat. 

— Tu ce credeai că aş fi făcut, Sierra? 

Ea-şi muşcă buza şi nu spuse nimic. Fusese atât de 
convinsă că avea să o acuze de faptul că era o mamă jalnică, 
la fel cum o acuzase că fusese o soție jalnică. Se temuse să 
i-o spună, ruşinată că nu reuşea să rezolve lucrurile de una 
singură. 

— Vorbeşte cu mine, Sierra. 

— Acum nu mai contează. Pe atunci erai ocupat. 
Obrajii lui prinseră culoare şi privirea îi deveni încordată. 

— Acum nu sunt ocupat. O să lucrez mult mai puțin 
la birou. Am discutat deja despre asta cu Steve. A strâns 
deja banii pentru echipamente. S-a făcut deja şi comanda. 
Tot ce îmi mai lipseşte este un loc unde să-mi instalez totul. 

De ce nu făcuse aceleaşi aranjamente acum un an? 
Poate că le-ar fi salvat căsnicia. 


Ea-şi surprinse direcția în care apucaseră gândurile ei 
şi se opri. Dacă îl condamna pe el, trebuia să se condamne 
şi pe sine. Fiecare are partea lui de vină. lar acum îşi vedea 
propriile greşeli cu o limpezime chinuitoare. 

— O să fac lucrurile uşoare pentru noi, Sierra. Un 
simplu da sau nu. Da: semnez chiria. Nu: nu o semnez. 

Vru să spună nu. Vru să evite şi mai multă durere. 
Vru să evite să-l mai vadă cu alte femei. Vru să evite să-l 
mai vadă vreodată. Ştia că era imposibil. Şi dacă spunea nu, 
cum aveau să se simtă copiii atunci când aveau să afle? 
Furioşi? Trădaţi? Ei îl iubeau. Îşi doreau să-şi vadă tatăl cât 
mai mult cu putință. Cum putea fi atât de egoistă şi să le 
nege dreptul ăsta? Şi-apoi, aveau nevoie de el. 

— Nu le-am spus nimic copiilor, spuse el încetişor, şi 
nici nu le voi spune nimic, dacă răspunsul tău e nu. 

Fu mişcată de sensibilitatea lui. Era unul din lucrurile 
care o făcuseră să se îndrăgostească de el de la bun început; 
asta, şi atitudinea lui de macho, cum o spusese odată tatăl 
său. 

— Prea bine, semnează. 

Ochii lui negri scăpărară într-un mod familiar ei, 
înainte să privească în altă parte. 

— Pot folosi puţin telefonul tău? Ea se încruntă uşor, 
stingherită. 

— E acolo. 

Scoase o carte de vizită din buzunarul de la cămaşă, 
nu pierdu nicio clipă formând numărul. 

— Cu Roberta Folse, vă rog. Roberta? Alex Madrid. 
Răspunsul e da. Cât de repede te poți ocupa de detalii? 
Bine. Se uită la ceas. Ne întâlnim acolo în circa treizeci de 
minute. Lăsă receptorul să-i cadă în furcă. 

Îşi întoarse capul şi-i zâmbi. Stomacul ei se strânse la 
fel cum o făcuse întâia oară când o privise. 

— Gracias, spuse el. Las cosas seram masfaciles. 


Se sili să-i zâmbească la rândul ei, gândindu-se cât de 
mult greşea el. Lucrurile nu aveau să fie cu nimic mai 
uşoare. Sau cel puţin nu pentru ea. 

— O să-i sun pe copii mai târziu deseară. Între timp, 
poți să le spui că mă mut la unu-şaisprezece miercuri 
dimineață devreme. 

După ce plecă, ea gemu tare şi-şi îngropă capul pe 
brațe. 

— O, Doamne, va fi de o sută de ori mai rău decât 
m-am gândit. Alex avea să locuiască la doar trei uşi distanță 
de ei. 


Nu m-am aşteptat niciodată ca tu să trimiţi un păgân 
drept răspuns la rugăciunile mele. 

Dar presupun că Tu faci lucrurile aşa cum îţi place. 

Azi a venit un indian la marginea poienii noastre. Beth 
l-a văzut prima şi s-a gândit că era un cerb ce arăta destul 
de ciudat. Ei bine, eu mi-am dat seama că nu era niciun fel 
de cerb, ci un bărbat îmbrăcat în piei şi o mască dintr-un 
cap de cerb. Avea un arc şi săgeți şi stătea acolo, uitându-se 
țintă la noi. Hank a fost gata să pună mâna pe puşcă, dar 
eu am spus că ar trebui să aşteptăm să vedem ce avea de 
gând să facă. Şi-apoi, la ce bun o puşcă dacă n-aveai 
muniție pentru ea. 

Mi-am amintit ce ne-a spus Kavanaugh despre ţinutul 
indienilor şi cum ar trebui să le oferim în schimb ceva 
pentru că ne oferă privilegiul de a trece prin ţinuturile lor. Ei 
bine, noi nu mai mergem nicăieri, Doamne. Aşa că m-am 
întrebat la ce s-o fi gândind indianul acela cum stătea acolo, 
uitându-se la noi. M-am întrebat dacă nu cumva o fi 
supărat că ne-am aşezat în valea asta frumoasă a lui fără 
să-i cerem mai întâi voie. Aşa că le-am spus copiilor să 
rămână în căruţă în timp ce eu m-am dus să văd dacă pot 
face pace cu el. Ştiu câteva semne după ce l-am urmărit pe 


Kavanaugh. 

Nu i-am putut oferi indianului nicio îmbucătură de 
mâncare, pentru că nici noi nu aveam ce mânca. Indianul 
era mic de statură, vânjos, iar părul şi ochii îi erau negri. Nu 
am reuşit să-i ghicesc vârsta. Nu a înțeles ce încerc să-i 
spun cu fluturatul meu din mâini, aşa că i-am oferit 
singurul lucru cu adevărat valoros pe care-l dețin - 
frumosul medalion în formă de cruce pe care mi l-a dat 
Mătuşa Martha când am plecat din Galena. A fost destul de 
mulțumit de darul meu, dar nu a ştiut cum să îl desfacă. 
L-am ajutat. S-a făcut nevăzut în păduri şi m-am gândit că 
acesta avea să fie sfârşitul poveştii. Dar nu a fost. 

S-a întors mai târziu cărând o căprioară mică, 
proaspăt ucisă. A pus-o la picioarele mele şi mi-a făcut 
limpede că era un cadou. Am plâns în timp ce i-am 
mulțumit. Înainte să plece de la noi, mi-a spus cum îl 
cheamă. Koxoenis. După gesturile şi mimica lui, cred că 
înseamnă Aducătorul de Carne. 

Plâng din nou. Sunt atât de nevrednică, şi cu toate 
astea Te-ai îngrijit de noi şi ne-ai dat carne, mie şi familiei 
mele. Deci până la urmă n-o să murim. Copiii dorm acum 
cu pântecele pline, pentru prima oară după multe, multe 
zile, şi trebuie să îți mulțumesc. L-ai trimis pe Koxoenis. 

Îmi pierdusem orice speranță, dar acum speranța a 
prins din nou viață în mine. Joshua s-a întors azi cu fasole, 
carne sărată de porc, făină, cafea şi praf de puşcă, alice şi 
gloanțe. Trăim în belşug. I-am povestit de Koxoenis. E foarte 
nerăbdător să-l întâlnească. L-am întrebat dacă l-a întâlnit 
pe Kavanaugh. Joshua a spus că nu. Unul din oameni a 
spus că l-a văzut pe Kavanaugh îndreptându-se spre nord, 
către Oregon. 

Koxoenis s-a întors azi. Am fost încântată să-l văd. A 
stat la marginea poienii până i-am făcut cu mâna şi l-am 
poftit să vină la noi. Cred că e timid. Joshua i-a făcut semne 


că e binevenit să ia cina cu noi. A mâncat puțin din pâinea 
noastră, şi n-a vrut să primească nici măcar o bucăţică cât 
de mică din vânatul pe care ni l-a adus. Când am terminat, 
ne-a făcut semn să-l urmăm. Nu a făcut mai mult de o sută 
de paşi de la focul nostru, când s-a folosit de un băț pe 
care-l ţinea în mână ca să smulgă nişte plante. Apoi mi le-a 
dat şi mi-a făcut semne că rădăcinile şi frunzele sunt bune 
de mâncat. Cu un zâmbet sfios, a fugit înapoi în pădure. 

În tot acest timp era cât pe aici să murim de foame, iar 
mâncarea era la doar o aruncătură de băț de noi. 

Doamne, am Probleme Groaznice cu Joshua. E Pornit 
să facă Ceva! Tot spune că se duce să-l caute pe Koxoenis 
sau să se ducă la Sutter's Fort sau în jos la Monterey. Vrea 
să-şi vadă de drumul lui, oricare o fi acela. Nu e băiatul pe 
care-l cunosc, şi nu e nici bărbatul care cred eu că poate 
ajunge. E o mare pacoste în viața mea. 

M-a făcut să mă gândesc ce mare Pacoste am fost şi 
eu pentru Tine. 

Îmi pare Foarte Rău, Doamne. 

Îmi amintesc cât de plin de Mânie erai față de Israeliţii 
aceia pe care i-ai scos din Egipt. Ei se tot văicăreau şi tot 
cârteau şi se plângeau, la fel cum face şi Joshua acum. Şi 
cum făceam şi eu înainte de Ziua Ursoaicei. Îmi amintesc şi 
cum ai vrut să îi ştergi pe toți acei israeliți de pe fața 
pământului, dar Moise Te-a implorat să nu o faci. 

Ei bine, Doamne, ştiu cum trebuie să te fi simtit, 
pentru că şi mie mi-a venit azi să-l şterg pe Joshua de pe 
fața pământului. M-a înfuriat atât de rău că tremuram 
toată. Am spus lucruri pe care nu ar fi trebuit să le spun. 
Dar poate a fost mai bine aşa decât ce voiam eu să fac. 
Doamne, dacă aş fi avut un toiag, l-aş fi bătut mărcu el. 
Nici el nu a fost prea fericit de mine. 

Cum poți iubi pe cineva atât de mult şi cu toate astea 
să te înfurii atât de rău încât să ajungi să-ți doreşti să-l 


omori? Acum paisprezece ani i-am salvat viața. lar azi sunt 
atât de supărată că aş fi gata să i-o iau. 

Joshua nu ne este de prea mare ajutor, lisuse. El ar 
prefera să fie mai degrabă în satul lui Koxoenis şi să le 
înveţe deprinderile, decât să stea aici cu noi şi să ne ajute în 
felul nostru de viețuire. 

Vrei Te rog să faci ceva în privința asta, lisuse? 

Îl las pe mâna Ta, pentru că altfel jur că băiatul ăsta 
nu apucă primăvara. 

Koxoenis s-a întors azi. A fost curios să vadă căruța. 
Mă întreb în ce fel de casă locuieşte el. I-am arătat interiorul 
locuinței noastre sărăcăcioase. Apoi i-am oferit o fiertură de 
peşte, pâine şi cafea. Le-am spus copiilor că ar fi interesant 
să vedem unde şi cum locuia el. Joshua a spus că se va 
duce cu el şi va afla. l-am spus că dacă Koxoenis nu are 
nimic împotrivă, n-are decât. Joshua a vorbit prin semne cu 
el şi apoi au plecat împreună. Au fost plecați toată ziua, dar 
nu am nicio teamă că fiul meu ar putea păți ceva. Tu l-ai 
trimis pe Koxoenis la noi şi s-a dovedit un prieten bun şi 
generos cu noi. Cred că Joshua va avea multe lucruri 
interesante de povestit când se întoarce. 

Joshua a spus că Koxoenis locuieşte într-un sat aflat 
la câteva mile la sud-vest de noi. A spus că ceilalți au fost 
speriaţi când au ajuns acolo, şi au vorbit foarte răstit cu 
Koxoenis pentru că l-a adus şi pe el. Presupun că pe bună 
dreptate. Când mă gândesc la felul groaznic în care au fost 
tratați indienii la Sutter's Fort, mă cutremur. Sutter le-a dat 
să mănânce în troace, de parcă ar fi fost animale, şi i-a 
folosit pe post de sclavi. 

Joshua a spus că Koxoenis are o nevastă şi doi copii 
mici care aleargă goi puşcă pe unde le place. A spus că 
locuința lui e făcută din piei, pari legaţi şi lut, şi e 
impermeabil şi cald înăuntru. Nevasta lui găteşte un fel de 
terci pe care-l face din ghinde pe care le fierbe într-un coş, 


pe pietre fierbinți! Şeful are un hambar mare cu tot soiul de 
feluri de mâncare, şi le dă cu generozitate oamenilor. 

Koxoenis i-a arătat lui Joshua alte lucruri bune de 
mâncat şi care cresc în jurul nostru. Joshua a spus că o 
să-i învețe pe Hank, pe Matthew şi pe Beth cum să găsească 
plantele acelea, de îndată ce se luminează de zi. 

Joshua şi Hank au săpat toată ziua. Joshua a spus că 
oamenii lui Koxoenis sapă o groapă de două picioare, şi 
deasupra acestei gropi îşi construiesc după aceea locuința. 
Poate construi o casă ca asta în câteva zile, dar i-ar lua 
săptămâni de zile să construiască o casă. Acoperişul căruței 
noastre e uzat şi nu ne mai apără de ploaie. Avem nevoie de 
o locuinţă unde să fim feriți de ploaia rece din California. 

Joshua a ridicat o construcție din pari peste groapă şi 
a acoperit-o cu piei. I-a pus pe băieți şi pe Beth să frământe 
lutul. Din fericire, am avut două zile de vreme bună. lar 
norii plutesc deasupra pământului ca o pătură. 

Acum trăim într-un adăpost la fel ca şi Koxoenis şi 
oamenii lui. Mă întreb ce-ar spune Mătuşa Martha despre 
mine, că trăiesc ca sălbaticii. Trebuie să recunosc că trăim 
mult mai bine în adăpostul ăsta decât în căruța noastră. 
Ne-am mutat chiar când au început ploile, şi înăuntru e 
uscat şi cald. 

Îți mulţumim, Doamne, pentru că ne-ai dat din nou 
un acoperiş deasupra capului. 


CAPITOLUL 22 


Copiii îi raportau totul Sierrei, fie că voia să audă, fie 
că nu. 

— Tati a închiriat nişte mobilă, spuse Clanton după 
prima lui vizită. Are o canapea nouă şi câteva balansoare. A 
cumpărat un echipament pe un perete întreg, cu un 
televizor cu ecran imens şi aparate audio, şi ar trebui să-i 
vezi calculatoarele! 

Carolyn fu mai impresionată de şoarecii albi pe care-i 
cumpărase pentru ea şi pe care-i ținea la el acasă. 

— Sunt atât de drăguți, mamă. Le-am spus Piersicel şi 
Caimac. Sunt amândoi băieței. Aşa că nu o să avem pui. 

— Ei, asta-i o veste bună. 

— Şi are şi un acvariu. Unul mic, pentru câțiva 
peştişori aurii. Fiţe. 

Clanton şi Carolyn începură să-şi petreacă tot mai 
mult timp cu Alex. Veneau de la şcoală, îmbucau nişte 
snacksuri, îi ofereau câteva noutăți, îşi făceau temele în 
viteză, apoi dispăreau în apartamentul lui. Începu să-şi 
dorească să fi spus nu. Îi era dor de sunetul vocilor lor, chiar 
şi de momentele stridente când se ciorovăiau. Uneori era 
frustrată pe cât de dornici erau să fie cu el, şi după aceea se 
simțea de fiecare dată vinovată. Uneori se simțea îndurerată 
de atâta singurătate. 

E păcat, Doamne? Tu ar trebui să-mi fi de-ajuns. Te 
iubesc. Sincer. Ajută-mă să accept toate schimbările acestea 
şi să nu fiu invidioasă şi nemulțumită. Ajută-mă să ştiu în 
inima mea că Tu îmi eşti suficient. Ajută-mă să mă odihnesc 
în Tine. 

Corul o ajuta. În serile acelea, se ducea împreună cu 
copiii la biserică, şi apoi ieşeau la o cafenea pentru un 
desert de seară. Duminica era o zi prețioasă din săptămână, 
pentru că avea copiii în întregime doar pentru ea. Se duceau 


la biserică dimineața devreme, şi nu se mai întorceau acasă 
până cel devreme la ora unu după-amiază. După un prânz 
târziu, se întorcea înapoi la biserică cu ei, ca să poată 
participa la activităţile tinerilor, iar ea să poată lua parte la 
studiul biblic de seară. 

Treptat, se simți tot mai puțin singură. Folosea timpul 
în care copiii erau plecați ca să studieze şi să termine toate 
micile proiecte pe care şi le plănuise, dar nu apucase 
niciodată să le şi pună în practică. Deschidea radioul şi 
asculta un post creştin de muzică rock contemporană, liberă 
să cânte fără să o audă nimeni altul în afară de Domnul. 

Crăciunul se apropia cu paşi repezi. În loc să se simtă 
bucuroasă, se simțea deprimată. Toate cumpărăturile erau 
făcute, pachetele erau legate şi ascunse în dulapul ei din 
dormitor, şi pe sub pat. Copiii ştiau să nu se apuce să mai 
caute prin camera ei după Thanksgiving. Începuse să scrie 
felicitări de Crăciun din prima săptămână a lunii decembrie, 
şi se apucase şi de câteva scrisori. Întotdeauna le scria 
tuturor. Era un moment din an când îşi putea relua 
legăturile cu toţi prietenii şi rudele, şi să-i pună la curent cu 
ultimele noutăți. 

Ron o sună din nou. 

— Pari puţin abătută. 

— Scriu scrisori de Crăciun, şi întotdeauna mă simt 
puţin deprimată când trebuie să scriu iar şi iar lucruri de 
genul „Mama a murit de cancer, şi am divorțat de Alex”. 
Exact veştile fericite pe care-şi doresc prietenii să le citească 
de Crăciun. 

— Te-ar ajuta o propunere să te mai bine dispui 
puţin? Buzele îi tresăriră 

— Depinde. 

— Ceva foarte onorabil, te asigur. Organizez o 
petrecere de strângere de fonduri de Crăciun la Hyatt 
Regency, şi am o nevoie disperată de o gazdă arătoasă. 


— Să servească băuturi şi aperitive? 

— Nu. Să stea alături de mine şi să întâmpine 
musafirii, genul de musafiri care au foarte mulți bani şi care 
adoră să doneze pentru o cauză bună cum este Los Angeles 
Outreach. 

— Vor fi şi ceva staruri de cinema pe acolo? îl întrebă 
ea tachinându-l. 

— Câţiva. 

— Glumegşti! 

— Să înțeleg deci că s-ar putea să fii interesată. Ea se 
prefăcu a ezita. 

— Păi, nu ştiu. Mel Gibson vine? 

— Nu. 

— Atunci nu... 

— Te implor. Ea râse. 

— Mi-ar plăcea să te pot ajuta, şi ştii asta. Cât de bine 
îmbrăcată ar trebui să fiu eu? 

— Foarte. Eu voi purta smoching. 

Ron îi dădu toate detaliile. Avea să o ia devreme. 
Petrecerea includea un dineu complet şi o seară de dans. 

— Se va prelungi până în zori, o avertiză el. Clanton 
tocmai ieşea pe uşă când închise telefonul. 

— Dragă, ai putea să-i spui tatălui tău că vreau să 
vorbesc cu el? E important. 

Telefonul sună după câteva minute. 

— Ce s-a întâmplat? întrebă Alex. 

— Ar putea copiii să rămână peste noapte la tine, pe 
21 decembrie? 

— Să rămână peste noapte? Dar tu unde te duci? 

— La o petrecere de strângere de fonduri cu Ron. A 
spus că se va face târziu până voi ajunge acasă. 

— N-am paturi în plus. Părea atât de distant. 

— Poate că îţi pot eu împrumuta nişte saci de dormit. 
Poate că îşi făcuse alte planuri, unele despre care nu-şi 


dorea să ştie ea. Lasă, nu-i nimic, Alex. Ar fi trebuit să mă 
gândesc la asta înainte să te rog. Carolyn îşi dorea oricum 
să-şi petreacă o noapte la Susan, iar Clanton se poate duce 
oricând la... 

— Vin să stau cu ei la tine, spuse el hotărât. Găsim 
ceva distractiv de făcut seara, şi te aştept până te întorci. 

— O să se facă foarte târziu, Alex. 

— Ai o canapea confortabilă. 

— Eşti sigur? Nu părea încântat deloc de toată treaba. 

— Da, sunt sigur. 

Oftând greu, Sierra o sună pe Audra şi-i spuse că 
fusese invitată la o petrecere formală de strângere de fonduri 
şi că urma să joace rolul de gazdă. 

— Am nevoie de o rochie. 

— Cât poţi cheltui? 

— Nici să nu te gândeşti la Rodeo Drive. 

— Ce mărime porți? Când Sierra îi spuse mărimea, ea 
spuse: Minunat. Îţi împrumut una din rochiile mele. Poţi 
veni până la mine? 

Pe când ajunse Sierra la ea, Audra îi şi alesese rochia 
pe care se gândea că ar trebui să o poarte Sierra. După ce 
văzu şi altele, Sierra trebui să recunoască faptul că îi plăcea 
cel mai mult cea pe care o alesese Audra la început. Era o 
rochie de catifea roşie-vişinie, care îi venea ca turnată. 

— Am cumpărat-o pentru o petrecere de Crăciun de 
acum patru ani şi n-am purtat-o niciodată, recunoscu 
Audra, admirând-o pe Sierra. Picioarele mele sunt ceva mai 
lungi decât ale tale, dar ştiu exact de unde îţi poţi lua o 
pereche de pantofi din satin care să meargă perfect, şi îi poţi 
vopsi să se potrivească, spuse ea în timp ce luă un colier 
superb ale cărui pietre scăpărau ca diamantele. 

— Nu sunt reale, nu? spuse Sierra, atingându-le. 

— Zirconiu. Haide, nu transpira aşa. Îi întinse doi 
cercei asortați, apoi o ajută să-şi prindă şi brățara. Făcu un 


pas înapoi, şi o măsură cu privirea. 

— Perfect. Arată mai bine pe tine decât pe mine. Se 
întoarse spre dulapul ei şi reveni cu o haină de blană. 

— Nici să nu te gândeşti! spuse Sierra, făcând un pas 
înapoi. Categoric nu, Audra. Dacă pățeşte ceva sau o pierd, 
mă sinucid. 

— Credeam că ai ceva de spus despre micuţele 
animale care au fost nevoite să-şi dea viața pentru haina 
asta. 

— Ei bine, şi asta, spuse Sierra, făcând un calcul 
rapid. Era nevoie de o mulțime de nurci micuţe şi drăguțe 
pentru blana asta. 

— Exact asta i-am spus şi eu lui Steve, dar bărbaţii nu 
se gândesc la astfel de lucruri când încearcă să arate lumii 
cât de mare le e succesul. O duse înapoi în dulap. O port la 
operă din când în când, doar ca să nu se supere el. Acolo nu 
mă hărțuieşte nimeni. O, excelent! Ştiam că am cumpărat 
ceva cu rochia asta. Se întoarse cu o capă din catifea roşie, 
cu căptuşeală din satin. O petrecu pe după umerii Sierrei şi 
făcu un pas înapoi. la uită-te la tine. 

Sierra se privi, şi rămase cu gura căscată. Nu mai 
semăna deloc cu ea, ci cu cineva care tocmai coborâse 
dintr-o poveste. 

— Îmi amintesc când mă simțeam aşa în copilărie 
când mă îmbrăcam în haine de oameni mari în pod, 
împreună cu prietena mea cea mai bună. Râzând, o privi pe 
Audra în oglindă. Ce crezi? 

— Cred că arăţi fantastic. Alex ştie că participi la 
petrecerea asta împreună cu Ron Peirozo? 

— El va fi babysitterul meu. 

Alex veni devreme în seara petrecerii. Îi spusese că 
Ron urma să o ia la cinci, iar el ajunse cu o oră mai 
devreme. 

— Mamă, a venit tati. 


— Întreabă-l dacă vrea nişte suc, dragă. Vin şi eu mai 
târziu. Emoţionată şi nerăbdătoare, se îmbăiase deja şi 
acum îşi aranja părul într-o împletitură uşoară, în spic. Se 
machiase uşor, apoi se tamponă cu puțin Shalimar32 înainte 
să îşi ia rochia pe ea. Se încălță cu pantofii din satin roşu, 
apoi îşi puse bijuteriile. Termină cu o jumătate de oră 
înainte să apară Ron. 

— Mamă, ce frumoasă eşti! exclamă Carolyn când 
intră în living. Sierra zâmbi, fericită că cel puţin o persoană 
din cameră observase schimbarea. Alex o privea cu ochii 
mari. Nu spunea nimic. La ce se gândea ea, că el avea să 
rămână cu gura căscată şi cu limba pe afară? îşi puse capa 
cu grijă pe spătarul unui scaun. 

— Unde-i Clanton? întrebă ea în timp ce-şi puse 
deasupra capei mănuşile şi o poşetă roşie acoperită cu 
mărgele pe care o găsise Audra. 

— La Brady, spuse Carolyn. Acesta era un prieten pe 
care Clanton îl întâlnise la biserică şi care locuia în acelaşi 
complex cu ei. A spus că vine acasă în câteva minute. 
împrumută un joc video. Alea-s diamante, mamă? 

— Nu, dragă. N-aş scoate niciun deget afară din casă 
dacă ar fi. Carolyn se uită la tatăl ei. 

— Nu crezi că e frumoasă, tati? 

Roşind, Sierra evită să-l privească pe Alex în ochi. 

— Si, su mama estă muy hermosa, spuse el încetişor. 

Inima ei tresări când se uită la el. Îl privi în ochi, şi 
văzu că rostise fiecare cuvânt cât se poate de serios. 

Carolyn îşi luă rucsacul şi se îndreptă spre dormitorul 
ei. Sierra se întoarse, încordată. 


32 Unul dintre cele mai bine vândute parfumuri din lume, cu note 
citric-florale, creat în 1925 de Guerlain drept tribut adus legendarei 
poveşti de dragoste dintre împăratul Şahjahan şi Mumtaj Mahal 
(n.trad.). 


— Unde te duci, dragă? Carolyn se uită la tatăl ei. 

— Am nişte teme de făcut. 

— În seara asta? 

— Numai câteva. Tati ne duce pe Clanton şi pe mine la 
Magic Mountain. Cred că trebuie să fac şi o baie. 

Sierra îşi întoarse privirea la Alex şi văzu un zâmbet 
trist pe buzele lui. 

— Acum câteva zile s-a uitat la Parent Trap*. Ea-şi 
duse mâna la stomac. 

— Minunat, spuse ea mohorât. El îi observă gestul. 

— Ai emoții? 

— Puțin. Nu atât pentru că ieşea cu Ron, cât pentru 
privirea pe care o zărise în ochii lui Alex. Oftă şi înconjură 
un scaun pentru a se aşeza. Masa din lemn cu capete 
metalice se afla între ei. Îi plăcea să aibă ceva între ei. 

Ochii lui Alex se îngustară uşor. 

— Cât de mult îți place tipul ăsta? Tipul ăsta? 

— Ron e unul din cei mai buni prieteni ai mei. 

— El ce simte pentru tine? Roşi. 

— De ce mă întrebi? 

— Ţi-ai dat demisia şi nu ai mai lucrat pentru el. Sunt 
curios de ce. Aproape că-i spuse că nu-l privea. 
Gândindu-se la propriul lui comportament, avea un tupeu 
cât casa să o întrebe astfel de lucruri. În schimb, îşi potoli 
furia şi se hotări să fie sinceră. 

— Am plecat fiindcă ştiam că dacă rămân, puteam 
sfârşi într-o relaţie cu el. 

Ochii lui Alex se întunecară, nu de supărare, ci de 


33 Capcană pentru părinţi” — comedie romantică care prezintă povestea a 
două gemene care în urma divorțului părinţilor lor sunt separate la 
naştere, ajungând fiecare la câte unul dintre părinți, complotând mai 
apoi când se reîntâlnesc într-o tabără de vară, să-i readucă pe cei doi 
împreună (n. trad). 


durere. 

— La fel ca mine. 

— Nu vreau să vorbesc despre relația ta cu Elizabeth, 
Alex. 

— Nici eu. Vreau să vorbim despre tine. 

— Ce anume vrei să vorbim despre mine? 

— Pari... radioasă, spuse el greu. Eşti îndrăgostită de 
tipul ăsta? Iarăşi, acelaşi ton. O ispitea? 

— Am fost îndrăgostită de tine, Alex, spuse ea înainte 
să se gândească ce spune. Făcu o pauză, încercând să-şi 
liniştească respirațţiile. Situaţia asta era imposibilă! Nu cred 
că voi mai simți vreodată aşa ceva pentru altcineva. Şi dacă 
da, aş fugi cât aş putea de departe de omul acela. 

— La fel cum ai fugit de Peirozo. 

Ea simți cum o podidesc lacrimile şi se luptă să nu le 
dea curs. 

—  Încerci intenționat să-mi strici seara, Alex? Îmi 
place de Ron. E plăcut şi mă face să mă simt bine. Mă bucur 
de seara asta. Niciodată nu am participat la nimic de felul 
acesta. Nu vreau decât să mă simt bine. Nu crezi că am 
dreptul la asta? 

— Nu plânge, spuse Alex blând. Nu te întrebam ca 
să-ți stric seara, Sierra. 

— Atunci de ce mă întrebi? 

— Pentru că nu vreau să te văd rănită. 

Pufni într-un râs batjocoritor. Nu mai auzise o scuză 
atât de lamentabilă în toată viața ei. Mai ales din partea lui. 

— Tu m-ai rănit, Alex. Ron nu are genul acela de 
influență asupra mea. 

El se aplecă înainte spre ea, cu ochii pătrunzători, 
sfredelitori. 

— Nu ieşi cu el în seara asta. 

Privind în adâncul acelor ochi negri, îşi aminti tot 
trecutul lor. Ştiu de ce o avertiza. Atunci când fuseseră 


tineri şi atât de îndrăgostiți, când sentimentele ei tindeau să 
sară calul, să întreacă mărimea unei probleme, reale sau 
imaginare, Alex fusese cel care o ţinuse în frâu şi îi stăvilise 
pasiunea. 

— Nu mai trebuie să te îngrijeşti de mine, Alex. Nu 
mai sunt în grija ta de peste opt luni. 

De ce trebuiau să aducă cuvintele acelea o privire atât 
de îndurerată şi de îngrijorată în ochii lui? Se simți 
provocată să îl liniştească şi îi oferi un zâmbet tandru. 

— Mi-a spus cineva să mă maturizez. M-am maturizat. 
Se auzi soneria la uşă. 

Un muşchi pe fața lui tresări şi se ridică în picioare. 

— Îi spun că nu te simţi bine. Se ridică şi ea în 
picioare. 

— Ba nu, n-ai să faci asta. Adevărul era că nu se 
simţea prea bine, dar nu avea nicio intenţie să-l lase baltă 
pe Ron. Petrecerea asta de strângere de fonduri era mult 
prea importantă pentru el şi munca lui. Mă simt bine, Alex. 

— Eşti palidă. Îşi întoarse capul repede, pentru că 
cineva tocmai descuia uşa cu cheia. Ce-ai făcut? I-ai dat o 
cheie? 

— Hei, mamă! spuse Clanton, năvălind în casă. Nu-l 
laşi pe Ron să intre? rămase privind-o cu ochi mari. Wow! 

— Mai spune-o odată, spuse Ron din spatele lui. Nici 
măcar nu-l băgă în seamă pe Alex. Nu ar fi putut afişa o 
admirație mai fățişă, şi care reuşi să facă mult mai mult 
decât să-i ridice moralul. Clanton trecu în grabă pe lângă 
ea, să-şi arunce echipamentul de fotbal în dormitorul său. 

— Mă laşi fără suflare, Sierra, spuse Ron, 
aplecându-se spre ea s-o sărute uşor pe obraz. Simţi o 
uşoară tristețe pentru că complimentul făcut de el nu reuşi 
să aibă decât o mică parte din efectul vorbelor lui Alex. 
Când Ron se îndreptă, văzu cum expresia feței lui se 
posomori uşor şi ştiu că-l zărise pe fostul ei soț. Ea-l luă 


intenționat de mână. 

— Ron, ţi-l prezint pe Alex. Alex, aş dori să-l cunoşti 
pe Ron Peirozo, un scump prieten al meu. 

Ron îi întinse mâna. Alex ezită preț de o fracțiune de 
secundă, după care şi-o întinse şi el pe a sa. Sierra ştia că 
în alte condiţii s-ar fi înțeles foarte bine. Probabil că ar fi 
putut fi chiar prieteni. Doar că în acest moment, ea era 
singurul lor punct comun - şi nu unul care să-i aducă 
împreună. 

Dând drumul mâinii lui Ron, îşi luă poşeta şi 
mănuşile. El luă capa cea roşie şi i-o puse pe umeri. Mâinile 
sale o prinseră uşor de braţe, trăgând-o uşor spre el. 

— Eşti gata? 

Alex îi înțelese gestul şi-şi îndesă mâinile adânc în 
buzunare. 

— Să aveţi o seară frumoasă. 

Sierra se îndreptă împreună cu Ron spre uşă. Ron îl 
salută pe Alex cu o înclinare a capului în timp ce-i deschise 
uşa, lăsând-o să iasă. 

— Mi-a părut bine, Alex. 

— Mda, şi mie. 

Ea nu privi înapoi. Nu îndrăznea. 

Ron nu-l mai pomeni pe Alex, şi nici ea. El folosi 
timpul în care se îndreptau cu maşina spre centrul Los 
Angelesului spre a o pune la curent cu programele aflate în 
derulare la Los Angeles Outreach. 

— Oamenii îți vor pune întrebări, spuse el, şi se 
asigură că ea ştia tot ce era de ştiut. 

În timp ce stătea alături de Ron şi întâmpina musafirii 
care soseau, recunoscu numeroase fețe şi nume. Câţiva 
zăboviră deasupra mâinii ei, făcându-i complimente de tot 
felul. Ron o tachină cu privire la asta la cină, când tocmai li 
se serveau nişte costițe de clasă. 

— Ar fi trebuit să-mi aduc biciul să ţin fiarele acelea la 


distanță. Era mândră de Ron şi impresionată de el în timp 
ce el se afla pe podium şi le ură tuturor un impecabil şi 
relaxat bun-venit şi făcu prezentările. Era atât de în largul 
lui în fața acestei mulțimi reprezentată de elita socială, cum 
era şi cu copiii pe care-i găsea în ghetouri şi pe sub 
pasarele. Ştia că cei care-l ascultau aveau să fie foarte 
dornici să-l susțină în ceea ce făcea. Era sincer, zelos şi 
făcea treabă bună. Tinerii şi tinerele care serveau erau toți 
„absolvenţi” ai programului. 

— Vorbiţi cu ei, ei vă vor spune care e diferența pe 
care Outreach a făcut-o în vieţile lor. Domnul ne-a 
binecuvântat ca să-i putem şi noi binecuvânta pe alții... 

Când formația începu să cânte, Ron o conduse pe 
ringul de dans. 

— Am primit deja câteva oferte care ne vor acoperi 
cheltuielile pe următoarele luni, spuse el, strângând-o la 
pieptul său. Simţi căldura mâinii lui pe spate şi atingerea 
coapselor lui. Era un dansator bun, care se mişca uşor şi cu 
graţie, conducând-o cu pricepere. Se simțea în siguranţă şi 
protejată în braţele lui. 

După primul dans, ea avu alți câțiva parteneri, toți 
interesați să audă de Los Angeles Outreach şi Ron Peirozo. 
Câţiva o întrebară despre relația dintre ei doi. Alți câțiva 
doriseră să se apropie suficient de mult de ea pentru a-i face 
o invitație de a se întâlni în altă situație. Era flatată, dar 
neinteresată. 

Ron mai dansă de câteva ori cu ea şi o înțepă 
neîndurător. 

— Mă gândeam că-ți vei da duhul în fața şarmului 
acelui actor, spuse el, înclinându-şi capul spre un star de 
cinema cu care dansase de câteva ori. 

— Glumeşti? 

— Te-am văzut clătinându-te când te-a luat de mână. 

— Asta a fost înainte să petrec cinci minute cu el. 


Individul acela nu-i cu nimic mai bun decât un Don Juan de 
cartier. M-a întrebat dacă nu vreau să-mi petrec un 
weekend cu el în Hawaii. Îţi vine să crezi? 

— Îmi vine să cred. Am avut şi eu câteva gânduri 
destul de imorale în ce te priveşte în seara asta. Vii cu mine 
cu yachtul? 

— Încetează, Peirozo. 

El râse. 

— Îl vezi pe gentlemanul de colo, care tocmai stă de 
vorbă cu Ariene? Tocmai m-a întrebat dacă eşti într-o relație 
stabilă. 

— Spune-i că da. 

— Deja i-am spus asta. Se aplecă spre ea şi o sărută 
pe gât. Alex obişnuia să o sărute în acelaşi loc. La el, o astfel 
de sărutare reuşise să o încălzească în tot trupul, şi să-i 
înmoaie genunchii. La Ron, nu simți nimic în afară de 
căldura plăcută a buzelor lui. 

Vorbi cu atât de multă lume, că le pierdu numărul. 
Dansă până o dureau picioarele, şi savură fiecare minut al 
acestei seri. Pe drum înapoi spre Northridge, Ron vorbi 
despre donațiile pe care le primiseră, şi ce aveau să însemne 
ele pentru programele în derulare. Scoseseră suficienți bani 
într-o seară cât să acopere cheltuielile fundației pentru tot 
anul următor. 

Intră în parcarea de la Haven şi opri motorul 
Mercedesului său. Se întoarse spre ea, zâmbind. 

— Te-ai simţit bine în seara asta? 

— Minunat, spuse ea, somnoroasă. Seara nu se culca 
niciodată după unsprezece jumătate, iar acum era deja 
aproape ora două dimineața. Simţți atingerea uşoară a 
degetelor sale şi îl privi în ochi. Citi în ei o căldură şi dorință 
fățişe. Pentru o clipă, se întrebă cum ar fi fost să fie iubită 
de Ron. 

— Mai bine intru, spuse ea încetişor. 


Atent față de sentimentele ei, Ron îi atinse obrazul 
uşor şi apoi cobori din maşină. O înconjură şi apoi îi 
deschise uşa, oferindu-i mâna drept sprijin când cobori. 
Nu-şi spuseră nimic când se îndreptară pe aleea ce ducea la 
apartamentul ei. Lumina de pe verandă era aprinsă. Se 
întrebă dacă Alex dormea pe canapea. 

Se întoarse spre Ron, îi mulțumi pentru seara 
frumoasă. 

— Oricând, spuse el, aplecându-se să o sărute pe 
obraz. Mulțumindu-i încă o dată, îşi scoase cheia din poşeta 
cu mărgele şi descuie uşa. Privind peste umăr, zâmbi. 

— Noapte bună, spuse Ron şi se îndreptă înapoi pe 
alee spre maşina sa. 

Fără a se uita în living, Sierra încuie uşa încetişor. 

— Cum a fost? sări Alex, închizând jurnalul lui Mary 
Kathryn şi aruncându-l într-o doară pe masa din lemn cu 
capete metalice. 

Sunetul vocii lui şi bubuitul jurnalului o făcură să 
tresară. 

— Minunat, spuse ea, întorcându-se spre el. Cum a 
fost seara ta? 

— Bueno. Se ridică. Nu părea obosit deloc. Ochii îi 
erau clari şi treji. Am ieşit şi am mâncat în oraş, după aceea 
am închiriat câteva filme. 

— Sună bine. Stomacul i se încordă când văzu privirea 
de pe fața lui. Era furios, cu toate că nu ştia de ce. Şi nici 
nu avea de gând să întrebe. Bine, mulțumesc pentru că ai 
avut grijă de copii pentru mine. Îţi sunt recunoscătoare. 

— Sigur. 

— Îmi pare rău că e atât de târziu. 

— Ai spus că se va face târziu. Traversă livingul şi se 
opri în fața ei. O încruntare uşoară îi umplu de riduri 
fruntea, când o privi atent, studiindu-i fața. Cred că e mai 
bine să plec acum. 


— Da, spuse ea, simțind dintr-odată că nu are aer. 
Cred că da. Privi în jur. Ţi-ai adus o jachetă cu tine? 

— Nu. Buzele i se arcuiră în zâmbetul acela senzual 
care o cucerise când avea şaisprezece ani. Avea şi acum 
acelaşi efect. Îţi faci griji că m-aş putea răci de aici până la 
apartamentul meu? Nu stau decât la trei uşi distanţă. 

— Cred că ţi-e destul de cald. Deschise uşa. Noapte 
bună, Alex. El se opri în uşă şi privi înapoi spre ea. 

— Te-a sărutat de noapte bună? Ea se roşi. 

— Nu că te priveşte, dar nu, nu m-a sărutat de noapte 
bună. Făcu un pas înapoi, intrând în casă, îşi puse mâna pe 
după capul ei şi o trase dintr-odată spre el. Nu apucă să-şi 
vină în fire, că el se şi aplecă şi îşi lipi buzele hotărât de ale 
ei, într-un sărut brutal, pătimaş. Îi dădu drumul la fel de 
brusc cum o şi apucase, zâmbind ironic. 

— Arătai ca şi când aveai nevoie de un sărut, spuse el 
aspru. Sierra făcu un pas înapoi de la el, în timp ce inima îi 
bătea cu putere în urechi. 

Ochii lui se întunecară în timp ce continua să o 
privească în ochi. Făcu încă un pas spre ea. 

— Şi aşa arăţi în continuare. 

— Nu, şopti ea cuprinsă de disperare. 

Dar el nu o ascultă. După ce închise uşa cu piciorul, 
Alex o apucă şi o trase la pieptul său. Îşi plecă fruntea şi o 
sărută din nou, cu acelaşi efect devastator pe care-l simţise 
prima oară pe veranda de pe Matheson Street, cu atât de 
mulți ani în urmă. O sărută de parcă nu ar mai fi vrut să îi 
dea drumul vreodată... 

Pentru o clipă i se opuse. El îşi strecură degetele prin 
părul ei, până când reuşi să i-l desfacă tot, şi-l lăsă să i se 
reverse pe umeri şi pe spate. Continuă să o sărute până 
când simți că tot în interiorul ei începu să se topească şi să 
se cutremure. 

Dragostea ei şi lunile lungi de celibat şi singurătatea 


luptau împotriva ei. Dorința trupească o domina acum. 
Amintiri dulci îi pulsau prin trup. 

O, Doamne! O, Doamne, aşa ai intenționat Tu să fie o 
relație între un soț şi soția lui! Soţ. 

Soţie. 

Cândva. 

În mijlocul furtunii de senzaţii minunate, se năpusti 
înainte o armată întreagă de îndoieli, ce-i năpădiră mintea 
înfierbântată, şi o înarmară cu arme devastatoare. 

Oare o ținuse şi pe Elizabeth Longford aşa? îi şoptise 
şi ei cuvinte incoerente în spaniolă la ureche în timp ce o 
atingea şi o mângâia aşa cum o atingea şi o mângâia acum 
pe ea? Era doar un înlocuitor? Disponibilă. Uşoară. O 
soluție rapidă acum că Elizabeth nu mai era. 

Şi atât de convenabil în acelaşi timp. La doar trei uşi 
distanță. 

— Nu plânge, Sierra, spuse Alex tremurat. Por favor, 
nu plânge. 

Dar ea nu se putea opri. Tot trupul îi pulsa după 
dorința de a fi cu el, în timp ce mintea ei îi fărâma inima în 
mii de cioburi. Se desprinse de el şi se retrase cât putu de 
departe de el, cu mâinile încleştate. Simţi cum strânsoarea 
mâinilor lui începu să slăbească şi plânse şi mai cu amar. 
Când se îndepărtă de ea, ea-şi îngropă fața în mână şi îi 
întoarse spatele, complet umilită. 

Dacă nu ştiuse cât de mult îl iubea încă, acum nu mai 
putea avea nicio îndoială. Probabil că simțea o satisfacție 
imensă să ştie cât de uşor era să-i dărâme zidurile şi să-i ia 
cu asalt citadela. 

Doamne, ce proastă pot fil 

— Sierra, îmi pare rău... spuse el sumbru. N-am vrut 
să... 

Când îşi puse mâinile pe umerii ei şi încercă să o tragă 
înapoi la pieptul său, ea se smulse departe de atingerea lui. 


— Pur şi simplu pleacă, Alex, spuse ea printre 
sughițuri. leşi din viața mea. 

Uşa se deschise încetişor, apoi se închise la loc. 

Ea urcă la etaj, plângând, şi se dezbrăcă de rochie. O 
puse cu grijă pe umeraş, în timp ce lacrimile îi şiroiau pe 
obraji. Îşi scoase bijuteriile şi le puse la loc în cutia de 
catifea. Se descălță de pantofii din satin roşu şi se dezbrăcă 
de lenjeria de corp, apoi porni apa de la duş, şi urcă în cadă. 
Rămase sub şuvoiul puternic de apă şi se lăsă năpădită de 
durere. 

Plângea încă atunci când se strecură în pat. Se 
ghemui pe o parte şi-şi acoperi capul cu o pernă. Tocmai 
reuşise să ațipească în momentul când sună telefonul. 
Ecranul ceasului îi arăta luminos ora trei şi patruzeci şi 
cinci. Ar fi vrut să ignore țârâitul nedorit, dar se temea să 
nu-i trezească pe copii. 

Era Alex, şi vorbea ciudat. Oare băuse? 

— Nu vreau să vorbesc cu tine, spuse ea, începând din 
nou să plângă. 

Dar el nu asculta. Vorbea în spaniolă, fără să aibă 
nicio logică. De obicei înțelegea bine spaniola, dar acum el 
vorbea atât de repede şi ea era atât de obosită, încât toate 
cuvintele păreau să se amestece între ele. Reuşi să 
recunoască câteva cuvinte familiare. Unul dintre ele era 
esposa. Soţie. 

Cât tupeu putea avea. 

— Ai divorțat de mine, Alex. Ai uitat? Lasă-mă în pace. 
Închise receptorul. Când telefonul țârâi din nou, îl smulse 
din priză. Acoperindu-şi capul, adormi plângând. 


Joshua s-a dus în sat de şase ori în ultima lună. 

Koxoenis îl face să se simtă bine-venit. La ultima lui 
vizită, Joshua l-a văzut pe Koxoenis făcând pregătiri pentru 
vânătoare. Koxoenis nu mai locuieşte cu soția lui şi nici 


măcar nu se mai uită la ea, dar îşi petrece cea mai mare 
parte din timp într-o afumătoare unde şi-a uns arcul şi 
săgețile cu măduvă de căprioară. Joshua spune că Koxoenis 
a stat de vorbă cu armele lui. De asemenea a băut o licoare 
urât mirositoare de la care i-a fost foarte rău după aceea. 
Poate că e un fel de ritual de purificare. După ce i-a trecut 
răul, şi-a frecat trupul şi sulița cu angelică şi cu alte ierburi. 

Joshua l-a urmat pe Koxoenis şi l-a privit. Spune că 
Koxoenis se pricepe atât de bine să imite mişcările unei 
căprioare că a putut deveni parte a unei turme ce păştea 
într-o seară într-o poiană. Animalele nici nu şi-au dat seama 
că se afla printre ele, până nu şi-a omorât prada. Înainte să 
jupoaie animalul, Koxoenis a îngenuncheat lângă el şi l-a 
mângâiat cu blândețe, vorbindu-i. Când carnea a fost 
pregătită pentru oameni, el nu s-a atins de nimic din ea. 

Joshua a învățat multe lucruri de preț de la Koxoenis 
şi de la oamenii lui. L-a învățat pe Hank cum să pregătească 
o capcană pentru peşti şi pe Matthew cum să întindă curse 
pentru iepuri. A ridicat diguri pe malul pârâului nostru şi a 
aruncat o rădăcină în apă. l-a ametit atât de tare pe peşti, 
că au început să plutească cu burțile în sus la suprafață. 
Am afumat atâta peşte într-unul din butoiaşele noastre cât 
să ne ajungă câteva săptămâni. 

Joshua i-a mai învățat pe Hank şi pe Matthew cum să 
facă nişte bolas folosind nervurile laterale ale frunzelor de 
iris sălbatic şi să lege apoi oase la fiecare capăt. Joshua 
spune că indienii folosesc aceste arme simple pentru a 
prinde prepelițe, iepuri sălbatici şi veverițe. Băieţii au 
exersat perseverent. Joshua spune că indienii nu sunt la fel 
de mofturoşi ca noi cu ce mănâncă, ci mănâncă şi şoareci 
de câmp, şerpi, şopârle şi viermi. Le-a încercat pe toate şi 
spune că sunt bune la gust. Eu nu sunt la fel de dornică de 
aventuri. 

Beth culege papură şi o descojeşte. Tulpinile sunt 


bune de mâncat. Mai sunt şi alte verdețuri bune de mâncat 
din belşug. Când va veni primăvara, vom avea mure şi 
zmeură. Cresc din belşug în jurul casei. 

Doamne, cât de îmbelşugat ai creat Tu întregul 
Pământ, ca şi Edenul. Nici nu trebuie să băgăm plugul în 
pământ ca să avem mâncare cu care să trăim. Dar o vom 
face, când o veni primăvara. 


CAPITOLUL 23 


— E bolnav, mamă, spuse Carolyn. 

Mahmur Mai degrabă, îi trecu Sierrei prin gând, dar nu 
spuse nimic. Şi ei îi bubuia capul din cauza lipsei de somn. 

— Nu mi-a răspuns la sonerie, aşa că am intrat, îi 
raportă Carolyn. E încă în pat mami. Tati nu e niciodată în 
pat aşa de târziu. 

Clanton o susținu. 

— N-ai putea să te duci să vezi puţin de el? 

— Aseară a rămas până târziu ca babysitter, s-au ați 
uitat? Are nevoie de somn. 

— Da, dar tu te-ai trezit deja, spuse Clanton. 

— N-ai putea să te duci numai să vezi dacă e în 
regulă? o imploră Carolyn. 

— Şi ce să fac? 

— Să suni un doctor, sau aşa ceva, sări şi Clanton. 

Ar fi vrut ea să facă ceva, dar după noaptea trecută se 
temea să mai ajungă mai aproape de şapte metri de el. 

— Te rog, făcu Carolyn. 

Se uită de la unul la altul la cei doi copii ai ei, şi îşi 
dădu seama că dacă nu făcea ceva, aveau să gândească 
despre ea că era o ipocrită creştină fără inimă şi indiferentă. 
Nu era chemată să-şi iubească vrăjmaşul? 

— O să-i duc nişte supă de pui, spuse ea, şi scoase un 
recipient din plastic din frigider. Frances îi adusese o portie, 
jurând că putea vindeca cu supa asta cam orice necaz din 
lume. 

Poate că putea sorbi chiar ea din supa asta şi să se 
roage să fie vindecată de Alejandro Luis Madrid. 

Clanton îi întinse cheia de la apartamentul lui Alex. 
Inima îi bătea în gât când descuie uşa şi intră. Locuinţa 
avea exact aceeaşi structură ca şi a ei, dar decorul era cât se 
poate de diferit. În living era o canapea din piele neagră şi o 


măsuță de cafea din sticlă. Lămpi moderne se aflau în toate 
colțurile camerei. Zidul era ticsit cu aparatură electronică: 
un televizor cu ecran lat, videorecorder, radio, combină cu 
CD şi casetofon, sisteme de jocuri şi un cvartet de boxe mici, 
dar indubitabil de mare putere, cocoțate pe nişte stative. 
Bucătăria era spartană, sterilă, cu excepţia automatului de 
cafea de lângă chiuvetă şi cuşca cu cei doi şoareci albi de pe 
barul destinat micului dejun. Nu prea erau multe în bufetul 
lui Alex, doar câteva oale şi tigăi în dulapul de jos. Cuptorul 
aragazului şi cuptorul cu microunde erau amândouă 
impecabil de curate. Sierra ştia că Alex nu le folosise 
niciodată. Deschise recipientul din plastic cu supă şi turnă 
o parte din conținutul acesteia într-o cană mare, adăugă 
puțină apă şi o introduse în cuptorul cu microunde. 
Curioasă, se uită sub chiuvetă. Găleata cu gunoi de sub ea 
era ticsită cu cutii goale de mâncare mexicană. Nu o să-mi 
pară rău de el! 

Urcă treptele spre dormitorul principal, şi-l găsi pe 
Alex întins lat pe spate, doar pe jumătate acoperit de 
plapuma viu colorată, cu design aztec. Tot ce văzu erau 
muşchii lui, pielea bronzată şi părul negru. Cu inima 
palpitându-i, îşi întoarse privirea şi zări puloverul pe care-l 
purtase cu o seară înainte. Era aruncat pe jos, întors pe 
dos. În preajmă erau şi blugii lui, tot întorşi pe dos, cu 
cureaua încă în găicile pantalonilor. Pantofii erau în celălalt 
capăt al camerei, iar deasupra lor se vedeau două urme 
zimțate rămase pe perete. 

Puse cana cu supă fierbinte pe măsuţța de lângă pat, şi 
ridică o sticlă goală de whisky. În toţi anii de când îl 
cunoştea pe Alex, nu-l văzuse niciodată bând mai mult 
decât un pahar din orice băutură alcoolică. Îi plăcea să-şi 
păstreze controlul. Se duse în baie şi aruncă sticla în coşul 
de gunoi. 

Când ieşi, îi luă cămaşa şi i-o întoarse pe față, o 


împături şi o puse pe scaunul lui. Făcu la fel cu pantalonii, 
scoțând şi cureaua şi aşezând-o rulată pe măsuţa de 
toaletă. 

Îşi luă inima în dinţi, se întoarse şi-l privi. Stomacul i 
se strânse când se apropie de pat şi privi în jos la el. Era 
atât de frumos, atât de desăvârşit. Purta lanţul cu cruciuliță 
de la mama lui. Inima i se strânse de milă şi tandrețe. Se 
încruntă uşor, şi observă că mai adăugase ceva la lanţul de 
aur, ceva ce-i dăduse chiar ea înapoi odată cu hârtiile de 
divorț pe care el dorise ca ea să le semneze. 

De ce purta verigheta ei la gât? 

— Alex? 

El gemu. Se foi, murmurând ceva în spaniolă şi-şi 
deschise ochii injectaţi. O privi de parcă nu şi-ar fi putut 
crede ochilor că ea era într-adevăr acolo. 

— Copiii cred că eşti pe moarte, spuse ea răguşit, 
înfrângându-şi impulsul de a-i îndepărta părul negru de pe 
frunte. 

Tresărind, se ridică cu greu în coate. 

— Aşa mă simt, spuse el hârâit. O privi din nou. Ea 
evită privirea lui pătrunzătoare. 

— Ţi-am adus nişte supă de pui, spuse ea, arătând cu 
capul spre măsuța de lângă pat, în timp ce se îndepărta de 
patul lui. 

— Sierra, n-am vrut să te rănesc aseară. Jur... 

— Ştiu. Haide să uităm de seara trecută. Nu trebuia 
să facă nimic să o rănească. Era rănită de fiecare dată când 
îl privea. Se întâmpla în mod firesc atunci când iubeai pe 
cineva, chiar şi după ce te înşela. 

Când se îndreptă spre uşă, Alex aruncă plapuma la o 
parte. 

— Nu pleca. Gemu de durere când se ridică în capul 
oaselor. Luându-şi capul în mâini, murmură încetişor în 
spaniolă. Trebuie să vorbesc cu tine. Dă-mi doar câteva 


minute să fac un duş. 

— Putem vorbi altă dată. Zâmbi uşor. Când te simți 
mai bine. Îşi smulse mâinile de la cap, şi o privi sumbru. 

— N-o să mă simt mai bine până nu vorbesc cu tine. 

Îşi imaginase că îi secaseră lacrimile, dar se trezi acum 
cu ochii plini de ele. 

— Poate că nu vreau să aud ce ai de spus. 

— Poate că nu vrei, spuse el, dar te rog să mă asculti, 
por favor. Când se ridică el din pat, ea-şi simți stomacul în 
gât. Uitase că obişnuia să doarmă în chiloți. Uitase o 
mulțime de lucruri care acum îi năvăliră în minte într-o 
fracțiune de secundă. 

— Bun. 

Ar fi fost de acord cu orice în clipa aceea, doar să 
poată ieşi din dormitor şi să fugă departe de el şi de 
sentimentele pe care le isca el în ea, fără nici cel mai mic 
efort din partea lui. 

— Aşteaptă-mă aici. 

— Te aştept jos. 

Căută prin bufetul lui până găsi cafeaua. Mâinile îi 
tremurau în timp ce o pregătea. Se aşteptase să aibă mai 
mult timp, dar el îşi făcu apariția după câteva minute, 
îmbrăcat în trening şi trecându-şi mâna prin părul ud. 
Arăta bine chiar şi în haine de casă. Privindu-l, se simți 
întristată. Niciodată nu avea să se vindece de el. Niciodată. 

— Gracias, spuse el când ea îi întinse o ceaşcă cu 
cafea fierbinte peste bar spre el. Simţea nevoia să aibă ceva 
interpus între ei, ceva care să-i umple lui mâinile, ceva care 
să-i dea o ocupație mâinilor ei. El sorbi din cafea. Ea avea 
senzația că el îşi adună puterile. Termină să-şi bea toată 
ceaşca cu cafea înainte să o privească. 

— Eşti încă soția mea. 

Ea simți sângele scurgându-i-se din față când se uită 
în ochii lui. O năpădi panica. 


— Ba nu, nu sunt. Am făcut aşa cum mi-ai cerut. Am 
semnat hârtiile. Ţi le-am dat aşa ca avocatul tău să... 

— Suntem căsătoriți încă, Sierra. 

— Poate. Pentru câteva luni, până se pronunţă 
divorțul definitiv. 

— Nimic nu e definitiv, şi nici nu va fi. Nu va exista 
niciun divorț, numai dacă nu înaintezi tu hârtiile împotriva 
mea. 

— Nu înțeleg, spuse ea derutată. Nu-i spusese el iar şi 
iar cât de mult îşi dorea divorțul? Am făcut aşa cum mi-ai 
cerut. 

— Da, dar eu m-am răzgândit. Nu i-am dat hârtiile de 
divorț avocatului meu. Le-am trecut prin tocătorul de hârtii 
la birou. 

— Ce-ai făcut? întrebă ea simțind cum o ia cu leşin. 

— Am distrus hârtiile de divorț. 

— Te-am auzit de prima dată, dar de ce? Numai ca să 
trebuiască să trecem iarăşi prin toată mizeria asta? 

— Nu ştiu de ce am făcut-o atunci, dar s-a dovedit a fi 
o idee bună. 

— 0... o idee bună? Oare îşi imagina acum că putea 
intra iarăşi în viața ei şi să ia lucrurile de unde le lăsaseră 
ultima oară? Sau să o ispitească în timp ce el îşi făcea de 
cap? îi venea să-i arunce cafeaua fierbinte în cap. În schimb, 
îşi trânti cana pe bar şi se îndreptă spre uşa de la intrare. 

Alex o prinse la jumătatea livingului şi o sili să se 
întoarcă cu faţa la el. 

— Niciodată n-am iubit-o pe Elizabeth aşa cum te 
iubesc pe tine, Sierra. Ştiam că mă îndrept spre dezastru de 
prima oară când am atins-o. 

Ea-l lovi, un croşeu de dreapta direct în maxilarul lui, 
făcându-l să se împleticească doi paşi înapoi. Se simți 
cuprinsă de furie şi durere, îşi pierdu controlul cu totul şi se 
năpusti din nou asupra lui. Ajungând la el, începu să-l 


lovească cu pumnii în piept, până îşi dădu seama că el nu 
face nimic, şi încasează loviturile ei fără împotrivire. 
Hohotind, îl îmbrânci brutal peste spătarul canapelei lui din 
piele. Apucând-o de spatele sveterului ei, o trase după sine. 
Se clătinară, se împiedicară unul de celălalt, şi se rostogoliră 
pe jos. 

— Nemernic ce eşti! Se strădui să se ridice în picioare, 
încercând să ajungă din nou la uşă. Dar Alex fu mai rapid. 
Sări peste canapea şi se puse în calea ei. 

Îşi ridică mâinile deasupra capului, oferindu-i-se. 

— Haide. Loveşte-mă mai departe. O merit. 

— Dă-te din calea mea! 

— N-am terminat. 

— Eu am terminat! 

— Eşti încă îndrăgostită de mine, Sierra. 

— Şi ce, o să-mi treacă! 

— Ba nu, n-o să-ți treacă. Şi nici mie n-o să-mi treacă. 

Niciodată. 

Ea suspină din nou. 

— Şi crezi că asta mă face să mă simt mai bine, să-mi 
spui că nici măcar n-ai iubit-o? Crezi că mă ajută să ştiu că 
ai dat cu piciorul la căsnicia noastră pentru o prostie? 

— N-a fost o prostie. 

— Nu vreau să aud nimic despre asta, Alex. Nu-mi da 
niciun fel de detalii picante. Pur şi simplu dispari din calea 
mea! 

— Sierra... 

— Lasă-mă! 

El o apucă de umeri. 

— Aventura mea cu Elizabeth a avut foarte mult de-a 
face cu ce-ai spus. Am vrut să simt că am dat lovitura. 
Educația nu mi-a fost suficientă. Nici banii. „Fiică a 
Revoluţiei Americane”, spuneai tu. Mai ştii? Un trofeu pe 
care-l puteam ţine sus înaintea lumii şi să le demonstrez că 


Alejandro Luis Madrid e mai mult decât un fiu de țărănoi 
mexican! Ochii îi erau umezi, tulburi. Mă cunoşteai mai bine 
decât mă cunoşteam eu însumi, Sierra. Dar totul s-a 
spulberat când am ajuns în Connecticut. Acolo m-am văzut 
exact aşa cum sunt, şi mi-a venit să vărs. 

— Să nu îndrăzneşti să-l numeşti pe tatăl tău țărănoi 
mexican! Fața lui se îmblânzi. 

— Te amo. Îi cuprinse faţa în mâini. Te amo 
muchisimo. 

De data asta îşi folosi genunchiul şi-l lovi cu putere 
sub centură. Îl împinse din faţa ei şi reuşi să ajungă la uşă. 

— N-o să te mai iubesc, Alex, spuse ea hohotind. Sufăr 
mult prea mult din cauza asta! 

Deschise uşa dintr-o smucitură şi fugi din casa lui. 


Se apropie ceasul când voi naşte. 

Greutatea copilului apasă tare. Am făcut pregătirile 
aşa cum m-am priceput şi i-am explicat lui Beth ce trebuie 
să facă să mă ajute. E mai mică decât eram eu când s-a 
născut Joshua, dar e o fată liniştită şi docilă şi o mare 
mângâiere pentru mine. Sper că va fi puternică, orice s-ar 
întâmpla. 

Doamne, mi-e teamă pentru toți copiii mei. Te rog, adu 
copilul acesta pe lume fără să mă iei pe mine din ea. 

Ştiu că Tu mi l-ai trimis pe Kavanaugh, Doamne, şi îţi 
mulțumesc pentru că a fost ascultător şi a ajuns la timp. 
Sunt convinsă că altfel aş fi murit. Joshua plecase să-l 
caute pe Koxoenis, şi să-l întrebe dacă nu m-ar putea ajuta 
soția lui. Mă rugam după salvare, când cineva a îndepărtat 
pielea ce ne serveşte drept intrare. Niciodată nu m-am 
bucurat aşa de mult când am văzut pe cineva cum m-am 
bucurat că-l văd pe Kavanaugh. Şi-a băgat cuțitul în foc şi 
după aceea m-a tăiat. Când a terminat, m-a ridicat în aşa fel 
încât şedeam pe vine. Copilul a venit repede şi uşor după 


aceea. Pe când au ajuns Koxoenis, soţia lui şi Joshua, noua 
mea copilă şi cu mine adormiserăm. 

Kavanaugh mi-a spus azi că n-o să mai plece decât 
dacă îi spun eu s-o facă. N-a spus mai mult de atât, dar am 
înțeles ce-a vrut să spună cu asta. Cred că am ştiut că m-a 
dorit din ziua când s-a uitat la mine, în băcănia din 
Independence. 

Pe micuța mea am numit-o America Farr. Beth e 
fascinată de ea şi mi-e de mare ajutor. Îmi revin greu şi sunt 
încă slăbită. Kavanaugh se poartă tandru cu mine şi e ferm 
în organizarea copiilor. Ei nu au nimic împotrivă, 
întotdeauna l-au admirat pe Kavanaugh. Mai ales Joshua, 
cu toate că acum simt o tensiune între ei. 

Kavanaugh ne construieşte o casă. I-a pus pe băieți să 
adune pietre pentru fundație, în timp ce el taie scândurile. 
Joshua n-a mai prea avut nimic de zis în ultima vreme. 
Ceva îl roade, şi nu vrea să zică ce. Hank şi Matthew şi Beth 
vorbesc cât e ziulica de lungă. 

Ploile au început să cadă de o săptămână şi nu s-au 
mai oprit de atunci, dar Kavanaugh şi băieții îşi văd mai 
departe de treabă. Fundaţia din piatră e gata şi au pus deja 
grinzile de talpă. Kavanaugh şi Joshua lucrează să îmbine 
buştenii care vor alcătui pereţii. 

Astă seară, stăm toți în jurul focului. Hank, Matthew 
şi Beth îşi fac lecţiile, în timp ce Kavanaugh ciopleşte în 
lemn. O să-i învețe pe băieți când îşi vor termina cititul şi 
exercițiile. Mă bucur că băieții mei nu se împotrivesc 
învățatului aşa cum au făcut frații mei. Probabil că seamănă 
cu Mama. Ştiu să citească şi să scrie mai bine decât au ştiut 
s-o facă tata şi frații mei vreodată, dar sunt departe de a fi 
Educaţi, după standardele Mătuşii Martha. Îmi doresc să nu 
fi fost atât de fără minte când am spus că nu vreau să am o 
Biblie a mea. 

Kavanaugh şi Joshua au avut o Ciocnire. Joshua s-a 


năpustit la Kavanaugh cu toată forța lui, dar Kavanaugh i-a 
parat loviturile din ambele părți. Am ţipat la ei să se 
oprească, dar Joshua nici n-a vrut să audă. Kavanaugh l-a 
dezechilibrat pe Joshua, după care l-a zvârlit la pământ, şi 
l-a țintuit acolo, după care a încercat să-l lămurească cu 
vorba bună. Dar Joshua nu avea niciun chef să-şi bage 
mințile la cap. Când i-a dat drumul Kavanaugh, Joshua a 
sărit şi l-a scuipat. Nu mi-a venit să cred că a făcut una ca 
asta, şi am crezut că fără doar şi poate o să-l ucidă 
Kavanaugh. N-a apucat să facă nimic, pentru că Joshua a 
încălecat pe calul lui şi a dispărut. Am fugit după el şi l-am 
întrebat ce s-a întâmplat, dar el n-a vrut să-mi spună. 
Plângea, şi a spus că atâta timp cât Kavanaugh nu pleacă, 
el nu se mai întoarce. 

Joshua e plecat de trei zile. Inima îmi suspină de nu 
pot nici mânca. Nu mi-au trebuit cinci minute să aflu ce l-a 
făcut pe Joshua să-şi iasă aşa din fire. Kavanaugh vrea să 
se însoare cu mine. l-a cerut permisiunea lui Joshua, 
pentru că s-a gândit că e întâiul meu născut. Joshua a spus 
că înțelege cum stau lucrurile, şi l-a acuzat că se foloseşte 
de el să se apropie de mine. 

Kavanaugh şi cu mine am avut mult timp să vorbim 
despre multe lucruri. Credeam că-mi voi petrece toată viața 
cu James. Nu mă aşteptam să-l pierd. Cu toate astea ştiu că 
nu pot să mă descurc de una singură aici. O femeie cu copii 
mici nu îşi poate construi o gospodărie şi să îşi lucreze 
pământul de una singură. Şi e cu neputinţă să mă întorc în 
Illinois. 

Ştiu şi că Joshua nu va mai rămâne multă vreme cu 
noi. lar plecarea lui de la noi nu va avea prea mult de-a face 
cu Kavanaugh, ci cu firea lui, cu toate că el se va împotrivi 
şi va fi suficient de încăpățânat să-l folosească pe 
Kavanaugh drept scuză. De fiecare dată când pleacă, 
Joshua stă ceva mai mult plecat. Are aceeaşi foame de a 


vedea lumea pe care o avea James. Mi-e teamă că foamea 
asta îl va hăitui mereu înaintea vântului, dacă nu se 
întâlneşte cu Cel Preaînalt şi îşi vine în fire. Mi-e greu destul 
când ştiu că James nu şi-a venit în fire până la capăt. 
Probabil că e în sângele familiei Farr şi McMurray să se 
împotrivească lui Dumnezeu şi la oricine altcineva. Fie 
găsim lumina, fie murim încercând să o găsim. 

Acum am o pace pe care nu mi-am imaginat niciodată 
că o pot avea, şi mă întreb adesea de ce m-oi fi împotrivit 
aşa să o primesc. Faptul că am venit la lumină nu înseamnă 
că mi-e uşor să-l privesc pe Joshua cum rătăceşte în 
întuneric. Dar nu par să reuşesc să-i atrag Atenţia 
povestindu-i despre Tine. Cred că nu mă pot aştepta să 
rezolv ceva cu vorbele. Mama şi Mătuşa Martha mi-au vorbit 
atâta şi parcă n-am văzut niciodată Adevărul în ceea ce 
spuneau ele. 

Am mai învățat câte ceva despre Kavanaugh în 
ultimele zile. Numele lui complet este Hamlet Bogan 
Kavanaugh. Are douăzeci şi opt de ani şi ştie să citească şi 
să scrie. S-a născut în Boston dintr-un tată de viță nobilă şi 
o mamă actriță, care s-a gândit că dacă-i dă numele unui 
personaj de-al lui Shakespeare, îi va conferi şi puţină 
demnitate cu asta. El nu dă doi bani pe numele pe carei 
le-a dat ea. În ciuda faptului că mama lui nu se căsătorise 
niciodată, s-a asigurat că tatăl lui îi plăteşte educația. Tatăl 
lui a fost de acord să-i plătească tutori, dacă îi promitea să-i 
dea pace. lar ea s-a ţinut de partea ei de înțelegere. 
Kavanaugh este numele mamei lui. A murit când el avea 
treisprezece ani. Atunci el s-a dus la tatăl lui, care i-a dat 
cinzeci de dolari şi i-a spus să dispară din Boston şi să nu 
mai calce pragul casei lui vreodată. Aşa a făcut, şi de atunci 
nu s-a mai întors niciodată acolo. 

I-am spus lui Kavanaugh că nu trebuia să-mi spună 
Lucruri atât de Personale, dar el a spus că ar trebui să ştiu 


că s-a născut ca un copil din flori, înainte să ne căsătorim şi 
să ne apucăm să facem copii împreună. M-am fâstâcit când 
a spus asta. Pare să se fi gândit la toate lucrurile în mintea 
lui, despre cum vor merge lucrurile între noi. L-am întrebat 
ce ar fi făcut dacă n-ar fi murit James într-o zi de joi. A spus 
că ar fi aşteptat atât cât ar fi fost nevoie. L-am întrebat câți 
copii speră să aibă. Atunci el a râs şi mi-a spus câte unul 
odată, Mary Kathryn, şi mi-a aruncat aşa o privire de am 
simţit-o până în degetele de la picioare. 

Acum a plecat, şi pot şi eu respira liberă, fără să îmi 
mai bată inima aşa de tare, de îmi ţiuie urechile. L-am 
trimis să plece ca să mă pot gândi la toate. Am fost 
surprinsă că n-a încercat să mă facă să mă răzgândesc de 
timpul acesta de solitudine. E un om puternic, mai puternic 
decât James în multe privințe. Dar în el nu este duritatea la 
care mă aşteptam. James s-a purtat bădăran cu mine. Era 
ceva sălbatic în el, care n-a putut fi niciodată îmblânzit. 
Acum mi se pare ciudat să mă gândesc la asta. James, 
fermierul, sălbaticul, şi Kavanaugh, omul de la munte, atât 
de potolit în interior. Cu toate veşmintele lui din piele şi 
părul lui lung, Kavanaugh este un gentleman care nu va 
profita de nimic. 

Nu vreau să fie aici când se va întoarce Joshua acasă. 
Eu şi fiul meu avem câteva lucruri de lămurit între noi 
înainte să-i pot spune da lui Kavanaugh. 

Doamne, nu-mi faci viața deloc uşoară, nu-i aşa? 

Joshua a plecat, iar eu şed aici şi mă întreb dacă l-oi 
mai vedea vreodată. Inima mă doare atât de tare, şi cu toate 
astea ştiam că se va ajunge la asta. M-am tot împotrivit 
două mii de mile, şi nu are niciun rost să mă mai 
împotrivesc. El crede că e bărbat şi şi-a pus în minte să se 
ducă pe drumul lui. Cel puţin acum nu mai crede că a fost 
folosit de Kavanaugh ca să se apropie de mine. Kavanaugh îl 
place pe Joshua pentru sine însuşi, şi îi înțelege neliniştea. 


Poate că faptul că ştie asta îl va face să se întoarcă din nou, 
într-o bună zi. N-a promis nimic. 

A spus că se va întoarce la Sutter's Fort, şi apoi spre 
nord, să vadă cum e în Oregon. După aceea, nu ştie unde se 
va îndrepta, şi nici ce va face. 

Am plâns când a plecat. M-am tot gândit la israeliții 
aceia care au rătăcit patruzeci de ani în sălbăticie şi care au 
murit lângă Tara Promisă, pentru că au fost atât de 
cârcotaşi. Numai de s-ar fi încrezut în Domnul, şi-ar fi trăit 
toată viața într-o țară în care curgea laptele şi mierea. 

Sper să nu-i ia lui Joshua atât de mult timp cât mi-a 
trebuit mie să-şi găsească drumul prin pustie la Tine. 

M-am tot gândit în ultima vreme la Mătuşa Martha. 
Uneori mă întreb dacă gândurile noastre se întâlnesc pe 
undeva la mijlocul acestor multe mile ce ne despart. l-am 
scris ieri o scrisoare lungă, dar nu ştiu când voi avea ocazia 
să i-o trimit. 

Cred că Kavanaugh s-a răzgândit şi nu mai vrea să se 
însoare cu o văduvă cu patru copii. E plecat de douăzeci şi 
trei de zile. 

Am început să ar. Hank şi Matthew mă ajută, în timp 
ce Beth are grijă de America. împreună vom avea o mică 
recoltă aici. 

E o Muncă îngrozitor de Grea, dar cred că mă descurc 
singură cu copiii. Avem destule de-ale gurii. Avem o casă 
unde suntem în siguranță şi uscați. Avem un pământ bun şi 
sămânță de semănat. Şi Te avem pe Tine, lisuse. Mătuşa 
Martha mi-a spus că totul este cu putință cu Dumnezeu. 
Aşa că Te rog să ne ajuţi în această Mare întreprindere. 
Suntem prinşi aici, Doamne. Ajută-ne să scoatem tot ce e 
mai bun din asta. 


CAPITOLUL 24 


Sierra nu-l văzu pe Alex a doua zi, şi el nu-i sună nici 
pe copii. Se gândi că avea legătură cu ce se întâmplase între 
ei, până când îi spuse Carolyn:! 

— l-am spus lui tati că participăm la spectacolul de 
Crăciun deseară. A spus că se duce la cumpărături de 
Crăciun. 

Apoi Clanton o întrebă ceva ce îi răscoli tot sufletul: 

— Poate tati să-şi petreacă Crăciunul cu noi? 

Sierra se înfurie. 

— Nu. Nu poate să-şi petreacă Crăciunul cu noi. 

— Dar o să fie singur, spuse Carolyn, evident 
tulburată de ideea aceasta. O să se simtă singur. N-am 
putea să-l invităm? Te rog? 

— Vorbim mai târziu despre asta, spuse ea, sperând 
între timp că Alex avea să fie călcat de vreun camion sau că 
aveau să-l răpească teroriştii. Deocamdată trebuie să 
ajungem la biserică şi să ne costumăm. 

În următoarele ceasuri se bucură de faptul că era 
prinsă în jocul de culise, şi în emoţiile pregătirilor de 
spectacol. Odată costumaţi, membrii corului se adunară şi 
se rugară ca interpretarea lor să fie mai mult decât un 
simplu spectacol. Se rugară pentru cântecele lor, să le 
deschidă inimile celor care ascultau muzica şi să le 
reamintească de naşterea lui Mesia. 

Odată ce programul începu, emoțiile i se stâmpărară. 
Repetaseră atât de mult, iar rolul ei se reducea la momentul 
când păşea pe o platformă pe care câțiva membri ai parohiei 
au construit-o pentru a extinde spaţiul destinat corului. Se 
lăsă în voia muzicii, cântând din toată inima, simțind 
bucuria poveştii de Crăciun şi a semnificației ei pentru 
lume. 

Iosif călători din oraşul Nazaret până în Galileea, 


dintr-o parte a bisericii, până în Iudeea, oraşul lui David 
numit Betleem, pe platforma unde se înscrise el şi tânăra lui 
soție, Maria, pentru recensământul roman poruncit de 
Quirinius, guvernatorul Siriei. 

— Şi s-a făcut că, pe când erau acolo, s-au împlinit 
zilele ca ea să nască. Şi a născut pe întâiul ei născut: şi L-a 
învelit în scutece şi L-a culcat într-o iesle, pentru că nu era 
loc pentru ei la han. 

Clanton era unul din tinerii păstori care îngenuncheau 
înaintea Îngerului Gabriel în timp ce acesta îşi cânta soloul, 
anunțând vestea cea bună a marii bucurii: „Căci astăzi în 
cetatea lui David vi s-a născut un Mântuitor, care este 
Cristos Domnul”. Corul celor mari li se alătura în timp ce 
mici lumini se aprinseră pe tavan, şi chiar atunci apăru şi 
noua stea strălucitoare pe „ceruri”. 

— Glorie lui Dumnezeu sus în ceruri şi pace pe 
pământ între oameni”. 

Odată cu Gabriel cântau acum şi o ceată cerească de 
copii înveşmântațţi în alb, cu aripioare şi halouri, iar vocile li 
se împleteau într-o dulce armonie. Printre ei se număra şi 
Carolyn. Muzica deveni din nou mai amplă, în timp ce corul 
adulților se alătură din nou vocilor copiilor. Inima Sierrei 
bătu mai tare odată cu crescendoul ce urmă, umplând 
biserica până în tavan cu sunete de laudă pentru Regele 
nou-născut. Jubilare! 

O, Iisuse, Iisuse, cât de mult îmi doresc să pot simţi 
bucuria aceasta în fiecare zi a anului. 

Tot trupul şi-l simţea viu şi cald, învăluit în dragoste şi 
încântare față de ziua de naştere a Domnului. Uită de orice 
altceva, mai ales de ceea ce aştepta Domnul de la ea. 

După spectacol se rugă pastorul, iar apoi se serviră 
răcoritoare în holul de la intrare. Ultima persoană pe care se 
aştepta să o întâlnească era Alex. Când îl zări stând în 
celălalt capăt al sălii, arătând atât de bine în pantaloni 


negri, cămaşă de firmă gri din mătase şi o haină sport 
neagră, îşi simți inima punându-i-se de-a curmezişul în gât. 
Vorbea cu Dennis; şi nu părea o simplă conversație. 

— Hei! Uite-l pe tata, spuse Clanton, continuând să-şi 
țină toiagul de păstor în mână. 

— Da, îl văd. Şobolanul. Urâciosul. 

Părăsind-o, Clanton îşi înfipse toiagul înainte, şi-l 
folosi spre a despărți marea de corişti şi de musafiri, pornit 
să ajungă la tatăl său. Carolyn îl descoperi curând la rândul 
ei pe Alex, şi alergă spre el în hainele ei vaporoase de înger. 

Trădători micuți. 

Sierra era încă furioasă pe ceea ce-i spusese Alex în 
apartamentul său. N-am iubit-o niciodată aşa cum te-am iubit 
pe tine. 

Da, sigur! Dacă o iubise atât de mult, de ce o 
părăsise? De ce îi spusese că o disprețuia şi că abia aştepta 
să divorțeze odată? De ce se uitase la ea ca şi când ar fi 
urât-o? 

Aşa cum te uiţi şi tu acum la el, preaiubita Mea? 

Se întoarse şi-şi alese un fursec de pe un platou 
imens. Cu ciocolată, preferatele ei. N-avea niciun gust. Toată 
bucuria pe care o simțise în urmă cu jumătate de oră în 
timp ce-i cânta osanale Domnului se evaporase, stinsă 
complet de resentimente şi supărare. 

Îmi distruge Crăciunul, Doamne. N-ai putea să-mi iei 
durerea asta pe care o simt ori de câte ori îl văd? M-a înşelat! 
Sau cel puțin ai putea să-i dai o boală îngrozitoare. 

— Tati a spus că pleacă mâine la San Francisco, spuse 
Clanton. Îşi petrece Crăciunul cu abuelo y abuela. 

Sierra se simți năpădită de amărăciune. Nici măcar 
n-avea atâta bun simț să stea acasă singur de Crăciun şi să 
sufere! Nu. Trebuia să se ducă la Healdsburg şi să se bucure 
de un Crăciun minunat cu Luis şi Maria. 

Desigur, uita cu desăvârşire faptul că ei o invitaseră şi 


pe ea să vină. 

Carolyn oftă expresiv. 

— Cât mi-aş dori să putem merge şi noi. 

La fel şi Sierra, dar nu avea de gând să o recunoască. 

— Ne ducem de Paşti. 

Era prea scump să plătească trei bilete până în nord la 
San Francisco. Mai rău, să trebuiască să-l vadă pe el de 
cealaltă parte a mesei la cină şi să mai facă față şi 
speranțţelor lui Lui's şi ale Mariei pe deasupra. 

Şi-apoi, nu-şi permitea acum să-şi ia concediu. 

Şi peste toate, era mult prea târziu să mai facă 
rezervări. Toate zborurile aveau biletele vândute cu mult 
timp înainte pentru Sărbători. 

Scuzele îi invadară mintea când aşteptă ca Alex să 
vină la ea să vorbească cu ea. Imaginea lui în genunchi îi 
dansau prin minte, dar el nu se apropie la mai puțin de 
douăzeci de paşi de ea. În schimb, plecă pe nesimţite, 
nebăgat în seamă. 

Când îşi dădu seama că plecase, îşi spuse că nu-i 
păsa. Dar în realitate, o enerva la culme. 

Telefonul țârâi de îndată ce intră pe uşă. 

— Te-ai mai liniştit? o întrebă Alex. 

— De ce-aş fi fost neliniştită? 

— Tu să-mi spui mie asta. 

Trânti receptorul în furcă, sperând că reuşea să-i 
spargă timpanul. Telefonul țârâi din nou. Înşfăcă receptorul, 
răcni: 

— Nu vreau să vorbesc cu tine. Nu vreau să te văd. Nu 
vreau să mai ştiu de tine. Vreau să uit că trăieşti pe aceeaşi 
planetă cu mine. 

— Crăciun fericit îți doresc şi eu ție! spuse Ron 
râzând. 

În momentul următor se făcu roşie ca racul. Îşi 
îngropă fața într-o mână, în timp ce se prăbuşi pe unul din 


scaunele înalte de la bar. 

— Ilartă-mă, te rog. Credeam că... 

— E Alex. Să înțeleg că vă vorbiţi din nou. Ea pufni 
deloc feminin. 

— Dacă vrei să-i spui aşa. Se auzi soneria de la uşă. 
Carolyn se năpusti să deschidă. Şi ghici cine stătea sub 
lumina de pe verandă, cu brațele încărcate de cadouri de 
Crăciun, toate împachetate profesionist? Nu putuse să se 
obosească să le împacheteze singur. 

Împachetatul cadourilor fusese întotdeauna partea ei, 
la fel ca şi felicitările de Crăciun şi cumpărăturile. Sierra 
şuieră când inspiră. 

— Trebuie să închid acum, Ron. Trebuie să găsesc 
nişte Raid pe aici. 

Alex nu rămase mult, şi după ce-i aruncă o scurtă 
privire, se concentră cu totul la copii. 

— Mă întorc pe 28 decembrie, spuse el, sărutând-o pe 
Carolyn. Vrei să mă conduci până afară? îl întrebă el pe 
Clanton. 

— Sigur. 

Când uşa se închise în spatele tatălui şi a fiului său, 
Carolyn se întoarse şi o privi drept în față. 

— Ăsta o să fie cel mai groaznic Crăciun din toată 
viața mea! Cu lacrimile şiroindu-i pe față, fugi în camera ei. 

Sierra avea un sentiment intens că nu avea să fie prea 
vesel nici pentru ea. 

Şi avu dreptate. 

În anii trecuţi, Alex se ocupase de curcan. Tatăl ei îl 
învățase ce avea de făcut. 

— E o tradiție în familia Clanton. Bărbaţii gătesc 
curcanul de 

Thanksgiving şi de Crăciun. 

Anul acesta pregăti singură curcanul, şi se dovedi 
uscat ca un os. Sosul ajută puţin, dar nu cine ştie ce. 


Clanton şi Carolyn nu se plânseră, dar îşi dădu seama că ar 
fi preferat un Mickey D în locul eforturilor ei festive. Cea mai 
bună parte la curcanul ei era pielea. 

De îndată ce toate vasele au fost aranjate în maşina de 
spălat vasele, împărțiră cadourile. Copiii erau evident mai 
încântați de cadourile primite de la Alex decât de ceea ce le 
cumpărase ea. Cine i-ar fi putut învinui? Cadourile lui erau 
uşuratice, ale ei practice. 

Alese un program cu colinde la radio, dar totul suna 
plat şi deprimant. Când nu fumega de supărare, suferea de 
singurătate, se gândea la Alex care râdea şi se distra cu 
tatăl şi cu mama lui, cu surorile şi fraţii lui, cu nepoții şi 
nepoatele lui, cu verişorii lui, cu verii de-al doilea, de-al 
treilea. Vecinii probabil li se alăturaseră şi ei, pentru 
Dumnezeu! 

Toată seara, îşi aminti de Crăciunurile din trecut. În 
timp ce copiii se jucau, ea şedea şi se uita la televizor. Rula 
Povestea de Crăciun a lui Dickens. Se identifică cu Scrooge. 
Apoi, ca să se binedispună de tot, urmări It sa Wonderful 
Life. Ajunse până la partea unde George Bailey se pregătea 
să sară de pe pod, şi-acolo îl stinse. 

Sunt creştină născută din nou, Doamne, şi acesta este 
cel mai groaznic Crăciun din viaţa mea! 

Tu cine zici că sunt Eu, preaiubita Mea? 

Domnul. Eşti Domnul. 

Atunci ascultă-Mă. 

— Te doare capul, mami? o întrebă Carolyn, coborând 
treptele şi văzând-o cum îşi masa tâmplele. 

O durea capul, inima, sufletul tot. 

Ultimul lucru pe care îşi dorise Sierra să-l audă 
duminică dimineață era o predică pe tema iertării. 
Lepădarea lui Petru. lisus cunoscuse slăbiciunea ucenicului 
Său. îl avertizase pe Petru. „Duhul e plin de râvnă, dar 
trupul este neputincios”. Ştiuse de asemenea şi faptul că 


Petru avea să se pocăiască. „După ce te vei întoarce la 
Dumnezeu...” 

La fel cum spunea şi Alex că îi părea rău, că o iubea. 

Nu pot, Doamne. Nu-l pot ierta şi apoi să văd cum o ia 
iarăşi de la început! 

Dar cuvintele de la amvon continuau să-i bată la 
zidurile inimii ei. „Dacă Mă iubeşti, vei ţine poruncile Mele... 
dragostea nu ține socoteala greşelii... dragostea acoperă 
totul, crede totul, nădăjduieşte totul, suferă totul”. 

Sierra îşi amintea mereu privirea de pe fața lui Alex 
atunci când îi spusese că nu mai voia să-l iubească. Suferea 
prea mult. Era adevărat, dar nu conta. Îl iubea indiferent 
dacă şi-o dorea sau nu. Cu toate astea, ce fel de dragoste 
sfâşia un om pe dinăuntru? 

Nu mai înțelegea nimic, şi mai puțin decât orice 
altceva, războiul între sentimente ce se dădea în ea. Tot 
timpul se gândise că nu mai exista nicio şansă de 
reconciliere. Se gândise că Alex o ura. În sfârşit reuşise să 
vadă partea ei de vină la destrămarea căsniciei ei. Îşi 
acceptase vina. 

Acum, el voia iertare... iar ea voia răzbunare. 

Tulburată, în timp ce conştiinţa ei continua să o 
zgândărească, îşi închise ochii strâns. 

Eu nu sunt ca Tine, lisuse. 

— Putem totul prin Cristos care ne întăreşte, tocmai 
rosti pastorul. 

Eu nu mă simt tare, Doamne. Singurele lucruri solide pe 
care le simt sunt supărare şi durere. Cum să uit ce mi-a 
făcut? Cum să încetez să mă mai gândesc la el împreună cu 
cealaltă femeie? Cum să mai pot avea încredere din nou în el? 

— Tot ce este adevărat, tot ce este vrednic de cinste, 
tot ce este drept, tot ce este curat... aceea să vă 
însuflețească 

Aşa cum a făcut el, Doamne? 


Aşa cum faci tu, preaiubita mea. 

Îi venea să fugă din biserică. Nu voia să audă cuvinte 
care-i deschideau ochii la propriile ei păcate; voia să arate 
cu degetul spre Alex. Venise ca să fie înnoită, înălțată, 
luminată. Nu venise ca să fie condamnată. 

Dacă Mă iubeşti, veiţine poruncile Mele. Iubiţi-vă 
unii pe alții aşa cum v-am iubit Eu. 

Îi venea să strige în gura mare: Doamne, chiar trebuie 
să îmi deschizi din nou rana? Chiar trebuie să-mi presari sare 
pe ea? 

— Orice faceți, faceți din toată inima, ca pentru 
Domnul, spuse pastorul, continuându-şi mesajul. 

Ea se făcu mică. Ce făcea ea de fapt? 

Cum putea să continue să fie supărată pe Alex şi să-şi 
spună în continuare creştină? Cum se putea aştepta să 
simtă bucurie şi pace în viața ei când se agăța de răni din 
trecut şi de teama de durere din viitor? Riscul era cel care o 
paraliza. Unde erau garanţiile unui final fericit? 

Nu am ce căuta în împărăţia Ta, Doamne. Nu sunt ca 
niciunul din oamenii aceştia cumsecade din jurul meu. 

Ce-ar fi gândit ei despre ea dacă ar fi ştiut că îl luase 
pe Alex la pumni nu odată, ci de vreo şase ori de fapt, cu tot 
ce făcuse? Şi că apoi îi aplicase un genunchi unde-l durea 
mai tare. Dar ce conta ce-ar fi gândit ei. Dumnezeu chiar 
văzuse toate astea! 

Se simţi năpădită de ruşine, iar fața i se aprinse. 

O, Doamne, mi-am pierdut capul. Tot ce mai puteam 
gândi era faptul că m-a părăsit. Mi-a spus că s-a săturat de 
mine. A spus că vrea să iasă din căsnicia noastră. A fost 
greu, dar l-am lăsat să plece. I-am dat hârtiile pe care şi le-a 
dorit. Am ascultat ce au avut de spus Dennis şi ceilalți despre 
a-l lăsa pe un necredincios să iasă din căsătorie. Şi acum 
vine şi îmi spune că n-a iubit-o niciodată aşa cum mă iubeşte 
pe mine. Cum să-l cred? Cum să am iarăşi încredere în el? Nu 


sunt destul de puternică să mai trec odată prin durerea asta. 
Nu sunt suficient de puternică să trec nici acum prin asta. 

N-o să-ți dau să duci mai mult decât poți. 

De ce nu mă simt consolată de asta, lisuse? 

Se duse acasă cu copiii şi le pregăti câteva sandvişuri 
cu parizer şi supă de roşii pentru prânz. Alex se întorcea 
acasă peste câteva zile. Mintea îi vuia de gânduri 
conflictuale. Ar fi vrut să ierte şi să uite, dar se temea de cât 
aveau s-o coste amândouă. 

— Poate că sună tati, spuse Carolyn. 

— Nu sună niciodată duminica, spuse Clanton printre 
îmbucături de sandviş. 

Sierra ştia că el avea să participe la Mesă împreună cu 
părinţii lui azi. Dar când era aici, ce făcea? 

Şi de ce-şi îngăduia să se gândească iarăşi la şarpele 
acela? 

Ea şi copiii se întoarseră la biserică după-amiaza, şi 
primi o nouă lecție nimicitoare în timpul studiului biblic de 
seară. Subiectul era îndreptățirea de sine. Cuvântul era o 
sabie cu două tăişuri, iar ea acum se afla în cădere liberă 
de-a lungul tăişului ei. 

N-ai putea să-mi uşurezi puțin starea, Doamne? Chiar 
trebuie să foloseşti barosul? 

leşi din sală înainte să se termine studiul şi găsi un 
loc unde să poată fi singură într-o sală destinată mămicilor 
care-şi alăptau copiii. Se aşeză să-şi lingă rănile într-un 
balansoar, încuiată în tăcere, până când avea să se termine 
grupul de tineret şi avea să fie timpul să se întâlnească cu 
Clanton şi Carolyn. 

Alex cobora pe aleea ce ducea spre apartamentul ei 
tocmai când ajunse acasă împreună cu copiii. Ar fi trebuit 
să ştie. 

— Tati! strigă Carolyn şi fugi la el. Clanton o urmă 
îndeaproape. Cei trei schimbară câteva vorbe, apoi se 


îndreptară spre ea. Niciodată nu se mai simțise atât de 
singură, atât de izolată. 

— Aţi mâncat? întrebă el. 

— Încă nu, spuse Clanton. Eu unul sunt lihnit. 

— Ce-ar fi să vă scot pe toți la pizza? 

— Şi pe mama? întrebă Carolyn, încântată de idee. 

— Şi pe mama, spuse Alex privind-o. 

Ea ştia că el ar fi înțeles dacă ea ar fi spus nu. Nu s-ar 
fi împotrivit şi nici n-ar fi încercat să o facă să se 
răzgândească. Ştia că şi copiii aveau să înțeleagă. Tocmai 
asta era problema. Se simțea descoperită şi neînsemnată. 
Cât de mari le erau speranțele. N-ar fi trebuit să fie la fel şi 
ale ei? 

— Ar fi frumos, spuse ea, coborându-şi privirea de la 
el. O făcea de dragul copiilor. 

Nu renunţase la Mercedesul lui. Îi deschise portiera în 
timp ce Clanton şi Carolyn se înghesuiră pe bancheta din 
spate. Când ajunseră la pizzerie, Alex comandă o pizza 
uriaşă şi o sticlă de suc, în timp ce ea şi copiii ocupară un 
separeu. Când Alex li se alătură, le întinse o mână întreagă 
de mărunțiş pentru jocurile video care erau aliniate la 
perete. În timp ce ei o zbughiră de acolo, el se strecură pe 
locul din fața ei. 

— În sfârşit, suntem numai noi doi, spuse el, şi un 
zâmbet trist îi apăru pe buze. Localul era plin de oameni 
care-şi luau cina în oraş duminică seara. 

Ea-i zâmbi la rândul ei, cuprinsă de durere. De ce era 
atât de mult mai uşor să-şi menţină furia când era distanță 
între ei? Acum, cum şedea acolo, în faţa lui, nu mai reuşea 
să şi-o susțină. 1 se topea în ciuda hotărârii ei, lăsând-o cu 
un sentiment de vulnerabilitate care o speria mai presus de 
cuvinte. 

— Am crezut că nu te întorci până în douăzeci şi opt. 

— N-am mai putut aştepta. Ea nu întrebă ce anume. 


— Nu au mers lucrurile bine cu părinții tăi? 

— Papa a început iarăşi să vorbească cu mine. Am 
avut o discuţie lungă. Mi-ai pregătit drumul. Ochii i se 
întunecară. Vorbeam serios ce spuneam zilele trecute, 
Sierra. Te amo. Vreau să fim din nou împreună. 

— Nu-mi lua învoirea drept de la sine înțeleasă. 

— N-o fac. Nu crezi că... 

— Nu vreau să vorbim aici, Alex, spuse ea 
întorcându-şi privirea, podidind-o lacrimile. Nu pot. 

— Yo comprendo, spuse el încetişor. Mâncăm şi îi 
ducem pe copii acasă. După ce se culcă deseară, ne putem 
duce la mine. 

— Sub nicio formă. Nu vreau să fiu singură cu tine. 

— Nu ai încredere în mine? 

Ar fi vrut ca întrebarea să-i sune uşor, seducător, dar 
ea-l privi drept în ochi. 

— Ar trebui să am? 

Văzu imediat că săgeata ei îşi atinse ţinta şi i se făcu 
imediat ruşine. lartă, spunea Domnul iar ea numai ce-l 
împunsese pe Alex cu un pumnal ascuţit. Plecându-şi 
privirile la mâinile ei, aproape vedea sângele de pe ele şi-i 
veni să plângă. Singura cale prin care se putea gândi să 
îndrepte lucrurile era să fie sinceră. 

— Ştiu unde am ajunge, Alex, iar sexul nu ne va 
rezolva problemele. 

— Asta te-a costat, spuse el sugrumat. 

— E adevărat, nu? 

— Ar putea uşura tensiunea dintre noi. 

— Şi să tulbure şi mai mult situaţia. Vedea acum atât 
de clar cât de des folosiseră relațiile fizice pentru a depăşi 
probleme care produceau fisuri în relaţia lor, în loc să facă 
un pas în spate, să analizeze, să asculte, să repare, şi să-şi 
continue împreună drumul mai departe. Dacă avem de gând 
să ne împăcăm, trebuie să zidim o fundaţie solidă de data 


asta. 

— De data asta? Nu-i dragostea îndeajuns? 

— Ba da, dacă este dragoste adevărată. 

Cuvintele ei îl răniră evident, dar ea nu putea da 
înapoi acum. Când o privi cercetător, simți că el îi căuta 
slăbiciunile. 

Doamne, ajută-mă să rămân fermă. Arată-mi ce am de 
făcut. îl iubesc, dar nu vreau să renunţ la sufletul meu pentru 
el. 

Alex se încruntă uşor, perplex. 

— OK, spuse el încetişor. Vom rămâne la tine. 

— Nu. Vom începe prin a vorbi la telefon. 

Avea nevoie de spațiu între ei. Luase mult prea multe 
decizii pe baza sentimentelor ei, şi uite unde o adusese asta! 

Domnul spunea să îți înnoieşti mintea, iar ea exact 
asta intenționa să facă. Având o oarecare distanță între ei, 
îşi putea menţine mintea limpede să poată gândi. 

Un lucru îl ştia deja. Era nevoie de Dumnezeu să fie 
iarăşi împreună şi căsnicia lor să funcționeze. 


Kavanaugh s-a întors. 

Am fost atât de uşurată să-l văd cum traversează 
câmpul călare. A fost plecat atât de mult timp că mă şi 
gândeam deja că-i veniseră mințile la cap. A spus că nu s-a 
răzgândit în nicio privință, dar s-a gândit că eu aveam 
nevoie de timp să mă obişnuiesc cu ideea de a avea un alt 
soț. A spus că a călărit la Yerba Buena şi apoi la Monterey. 
A cumpărat o verighetă acolo de la un meşter în giuvaiere. 
Pe drum spre miazănoapte, a întâlnit alți colonişti. Cinci 
familii şi-au luat pământ la est de noi, lângă Russian River. 
Cât timp a fost Kavanaugh acolo, făcând cunoştinţă cu toți, 
un bărbat s-a întors de la Sutter's Fort şi a spus că a auzit 
zvonuri că s-a găsit aur pe un filon la o moară de pe 
American River. Doi dintre bărbați au fii care se vor întoarce 


să afle dacă e adevărat. 

Kavanaugh a spus că unul din oamenii din noua 
aşezare a spus că putea ţine ceremonia de căsătorie pentru 
noi. Are o Carte de Rugăciuni şi este scrisă acolo şi slujba de 
cununie. 

Kavanaugh şi cu mine suntem cununați. Lester şi 
Charlotte Burrell au dat o petrecere pentru noi după 
ceremonie. Au participat douăzeci şi şapte de oameni, toți 
străini, care ne-au devenit curând prieteni. Am avut şi 
muzică! Un bărbat a cântat la scripcă, iar altul la muzicuţă. 
Am dansat până m-au durut picioarele. Sunt oameni buni, 
primitori de oaspeţi şi au fost foarte bucuroşi să ne 
organizeze o petrecere de nuntă cum se cuvine. De când am 
trecut munţii Sierra Nevada, mă simt pentru prima oară 
acasă aici, în California. 

M-am gândit să cos un quilt de nuntă pentru mine şi 
Kavanaugh, ca să nu trebuiască să ne învelim cu pătura lui 
James. Aşa că m-am dus la cufărul meu şi am scos toate 
bucăţile de material pe care mi le-au dăruit doamnele de la 
clubul de cusut quilturi. Sub ele am găsit o tavă frumoasă 
din lemn, şi sub ea o Minunată Surpriză. Mătuşa Martha 
mi-a împachetat frumoasa ei rochie galbenă şi şalul alb din 
dantelă. Când le-am scos din cufăr, am găsit între faldurile 
lor Biblia ei. 

Am şezut plângând lângă ele multă vreme, stând şi 
mângâind pielea cea neagră. Legătura e roasă de la mâinile 
ei pline de dragoste, şi doar atingând-o şi mă şi simt mai 
aproape de ea. Îmi amintesc toate ceasurile pe care le-a 
petrecut citind-o. Când am deschis-o, am găsit biletul de la 
ea. 

În seara asta citesc pentru prima oară din Biblia 
Mătuşii Martha. Am început cu Geneza şi o vom citi toată 
până la capăt. După ce am terminat povestea creației, am 
stat cu toții la poveşti. 


Copiii sunt acum în pat, iar Kavanaugh a ieşit să vadă 
de animale şi să facă o baie în pârâu înainte să vină la 
culcare. Am răsfoit prin Biblia Mătuşii Martha. Mă simt 
aproape de ea, cu Biblia în mâinile mele. A scris rugăciuni şi 
notițe pe marginile paginilor. Versetele preferate sunt 
subliniate. Presate printre paginile ei sunt surprize care-mi 
amintesc de primăvară şi de Mama, şi de zilele de demult 
din Galena - o floare aurie de Smyrnium olusatrum, o stea 
căzătoare din hârtie de culoarea levănțicii, pătlagină indiană 
albă, flori galben-oranj de coreopsis, ruji purpurii, susane cu 
ochi negri, flori galbene de piciorul cocoşului, ochiul-boului 
albastru, o floare roz-purpurie de liatris şi phlox violet de 
mlaştină. 

Doamne, binecuvânteaz-o şi apăr-o întotdeauna. 


PARTEA A PATRA 
RECONCILIEREA 


CAPITOLUL 25 


Alex suna în fiecare seară la zece şi un sfert. Carolyn 
era întotdeauna deja în pat la ora nouă, în timp ce Clanton 
îşi târa picioarele cumva până la zece. O singură conversație 
cu tatăl lui fu de-ajuns să-l determine să coopereze. 

În fiecare seară suna telefonul, iar inima Sierrei 
tresărea. Lua aer adânc în piept şi răspundea în timp ce se 
aşeza pe un scaun în bucătărie. Alex vorbea în cea mai mare 
parte a timpului, în timp ce ea mâzgălea câte ceva pe un 
carnet, pentru a-şi ţine cumva în frâu nervozitatea. În timp 
ce ea îşi reținea sentimentele, Alex începu să se deschidă. 
Conversaţiile deveniră chinuitoare şi cu o notă de confesare. 
Ultimul lucru despre care voia să audă era relația lui cu 
Elizabeth, dar el avea nevoie să se descarce. 

— Ea a plecat de pe coasta de est din nevoia de 
independenţă, îi spuse el. A fost atrasă de mine pentru că 
eram opusul genului de bărbat cu care-şi dorea tatăl ei să o 
căsătorească. Nu că s-ar fi gândit vreodată la căsătorie. 

Sierra îşi dădea seama cum evoluaseră lucrurile. 
Munca îi adusese împreună. Elizabeth fusese desemnată să 
lucreze îndeaproape cu Alex. Alex era un bărbat 
charismatic, pasional, genial şi incitant. În timp ce Sierra se 
certa cu el acasă, Elizabeth îl aştepta la birou, gata să-l 
consoleze şi să simtă cu el, gata să îl zidească şi nu să-l 
dărâme. 

El începu apoi să petreacă tot mai multe ceasuri la 
birou. Începură să servească prânzul împreună, apoi cina. 
Câteva pahare de băutură conduseră la mai mult. Apoi 
apăru vinovăția, şi singurul mod de a scăpa de ea era să dea 


vina pe altcineva. Sierra ştia că ea devenise ținta perfectă. 
Ea singură se adusese în postura ce-i pregătea căderea, prin 
propriul ei comportament copilăresc din lunile dinainte ca 
Elizabeth Longford să intre pe scenă. Dacă nu ar fi fost 
Elizabeth, ar fi fost o alta. 

— Ce s-a întâmplat când te-ai dus în est cu ea? 

— Cum adică? 

— Audra a spus ceva despre un fiasco în Connecticut. 

— Poţi să-i spui şi aşa. Am avut un schimb de cuvinte 
eu şi tatăl ei. Cam acelaşi gen de discuţie pe care am avut-o 
şi cu tatăl tău. Mai ţii minte ce s-a întâmplat? 

— Da. În cele din urmă aţi devenit foarte buni prieteni. 

Fusese nevoie de câţiva ani, însă Alex şi tatăl ei 
deveniseră apropiaţi. Pe când murise tatăl ei, devenise eroul 
lui Alex, pe al doilea loc după ea însăşi şi Luis. 

— Nu, spuse Alex. Nu la asta mă refer. Mai ţii minte ce 
ai făcut tu? Ai coborât scările şi ai stat lângă mine. Ai spus 
că mă iubeşti. Ai făcut o declarație, tare şi răspicată. Ai fost 
gata să te lupţi pentru noi, indiferent cât te-ar fi costat asta, 
chiar dacă te-ar fi separat de părinții tăi. El pufni acum 
ironic. Elizabeth m-a aruncat în gura lupilor şi apoi s-a 
retras să privească cine câştigă. 

În loc să o facă să se simtă mai bine, cuvintele lui o 
făcură să se întrebe dacă lucrurile ar fi arătat altfel dacă 
Elizabeth ar fi fost puțin mai înțeleaptă sau dacă l-ar fi iubit 
ceva mai mult pe Alex. 

— Nu tăcea acum, Sierra. Încerc să-ţi spun că am 
văzut cum era. A fost nevoie de episodul din Connecticut ca 
să înțeleg ce făcea. Nu mă iubea, şi nici eu n-o iubeam pe 
ea. Ne foloseam unul de celălalt. S-a folosit de mine 
împotriva tatălui ei. lar eu am folosit-o împotriva ta. 

— Dacă ai ştiut toate astea, cum de n-ai plecat mai 
repede de la ea? 

E] tăcu o clipă. 


— Mândria. 

— Fii sincer, Alex. Obosise să se tot răstignească între 
doi tâlhari: regretul pentru ziua de ieri, şi teama pentru ziua 
de mâine. Avea nevoie să audă adevărul din gura lui, 
indiferent cât de tare avea s-o doară. Nu puteau zidi pe 
nimic altceva. Îți promit că nu îţi voi închide telefonul în 
nas, orice-ai spune acum. 

— Bine, spuse el greu, evident deloc dornic să îi 
împărtăşească ceea ce urma să spună. N-am fost sigur că 
vreau să mă întorc la tine. 

Ei bine, cel puțin acum ştia că nu-i mai ascundea 
nimic, înghițindu-şi durerea, îl întrebă: 

— Şi ce te-a făcut să te răzgândeşti? 

— Când ai spus că nu-mi vei lua niciodată copiii de la 
mine, m-ai făcut să încremenesc. Mă aşteptam din partea ta 
să joci murdar. 

Şi de ce să se fi aşteptat la altceva? Fusese 
revendicativă, criticându-l şi plângându-se de mutarea lor 
aici. După trei ani de astfel de comportament, de ce să se fi 
aşteptat el din partea ei să fie corectă când venea vorba de 
divorț? 

— În cele din urmă mi-am dat seama că eu eram cel 
care jucam murdar, spuse el. Şi apoi a fost ziua când te-am 
văzut jucând baseball. Râse cu poftă. Când se termină 
meciul acela, mă întrebam cum de te-am părăsit, oare? 

— Pentru că am marcat un punct? spuse ea, zâmbind 
trist când continuă să mâzgălească pe carnet. 

— Nu, pentru că nu te mai văzusem râzând de luni de 
zile. Arătai iarăşi tânără şi fericită, aşa cum erai când am 
început să ieşim împreună. M-ai lăsat cu suflarea tăiată. Am 
şezut acolo privindu-te şi mi-am amintit de vremurile bune. 
Mi s-a făcut greață, întrebându-mă ce s-a întâmplat cu noi. 

Şi aşa continuară. Alex suna, ea asculta — şi învăța. Pe 
măsură ce trecură zilele, ea-şi părăsi scaunul şi se tolăni pe 


canapea, cu picioarele ridicate pe vechea masă din lemn cu 
capete metalice. 

— Dacă vom fi iarăşi împreună, ce ai de gând să faci 
cu tot echipamentul acela stereo şi restul electronicelor pe 
care le ai în living? Şi cu canapeaua aia oribilă neagră? îl 
întrebă ea. 

— Ce te face să crezi că vom locui în apartamentul 
tău? 

Şi atunci căzu pe gânduri. Chiar, unde aveau să 
locuiască? Cum aveau să-şi reunească din nou stilurile de 
viață? Sierra începu să-şi dea seama cât de puţine lucruri 
aveau în comun. 

Doamne, cum o să facem relația noastră să 
funcţioneze? 

Petrecea cât putea de mult timp citind din Biblie şi 
gândindu-se la toate lucrurile. Din nou, învățase: Nu te 
îngrijora de nimic. Fii mulțumitoare. Du lucrurile încâlcite 
din viața ta una câte una înaintea Domnului. Trebuia să-şi 
ațintească ochii la lisus în mod constant, pentru a reuşi să 
depăşească toate lucrurile cu Cristos, în El, în loc să se lase 
năpădită de vechile resentimente, dureri şi temeri. 

Sentimentele ei începură să se schimbe pe măsură ce 
Alex continua să vorbească. Furia se risipi în cele din urmă, 
şi compasiunea se strecură în sufletul ei, nu doar pentru 
Alex, ci şi pentru Elizabeth Longford. Ştia de la Audra că 
Elizabeth se mutase înapoi în Connecticut. Atunci când Alex 
plecase, viața ei se năruise. Dorinţa ei de independenţă de 
tatăl ei i se spărsese în față. 

— Ne-a sunat să ne spună că se mărită, spuse Audra. 

Sierra îi spuse asta şi lui Alex, verificându-i reacția pe 
care se aştepta să o aibă, mai bine acum decât mai târziu, 
dacă voia să se răzgândească cu privire la direcţia în care se 
îndreptau. 

— Am auzit. Răspunsul lui fu liniştit, neutru. 


— De la Audra? 

— Nu. A sunat Elizabeth când am fost la birou 
săptămâna trecută. Ea mi-a spus. 

Sierra simți cum i se strânse stomacul. Nu se gândise 
că el păstrase legătura cu ea. 

— E singura dată când am vorbit cu ea de când a 
plecat, spuse Alex, părând să-i citească gândurile. L-am 
întâlnit pe cel cu care se căsătoreşte cât timp am fost în 
Connecticut, continuă el. A fost cândva logodită cu el, şi 
apoi s-au despărțit. E absolvent de Harvard, avocat. Bogat. 
Legăturile dintre familiile lor se întind până la părinții 
fondatori. E alegerea tatălui ei. Râse oarecum sarcastic. Şi 
închipuie-ți, l-am simpatizat. Când am lăsat toate celelalte la 
o parte, am descoperit că e chiar un tip decent şi simpatic. 

Sierra îşi luă inima în dinți. 

— Poate că Elizabeth te-a sunat sperând că o vei face 
să se răzgândească. 

— M-am gândit şi eu la asta, spuse el blând. De asta 
i-am spus că fac tot ce-mi stă în putință să mă împac cu 
soția mea. 

Sierra îşi închise ochii, imaginându-şi cât de mult ar fi 
durut-o pe ea să fi fost în locul lui Elizabeth. 

— Şi ea ce a spus, Alex? 

— A spus că-i pare rău. 

Sierrei i se făcu milă de Elizabeth. Urmase sfatul lui 
Dennis şi se ruga în fiecare zi câteva minute pentru 
Elizabeth Longford. În timp, i se risipise toată animozitatea. 
Acum se ruga, în timpul conversației pe care o avea cu soțul 
ei care o părăsise. 

— Sierra? Vorbeşte cu mine. Urlă la mine. Spune ceva. 

— Niciodată nu ne dăm seama cât de mulți oameni 
rănim prin acţiunile noastre, nu-i aşa, Alex? E ca o reacție 
în lanț. Am fost atât de supărată pe tine când am venit aici. 
Niciodată nu am stat să aflu ce îţi doreşti tu sau de ceai tu 


nevoie. N-am fost interesată decât de ce aveam eu nevoie. 
Te-am rănit atât de mult, şi de aici am rănit-o şi pe 
Elizabeth. 

— Tu n-ai avut nicio legătură cu Elizabeth. 

— Ba da, am avut. Dacă aş fi fost soția care ar fi 
trebuit să fiu, nu te-ai fi uitat niciodată la ea. Aşa că 
împărtăşesc vina împreună cu tine pentru durerea ei. 

El spuse ceva în spaniolă. 

— Îmi aminteşti de mama ta. 

Ochii i se umplură de lacrimi, dar şi le înghiţi repede. 
Nu exista compliment mai scump pe care să i-l fi putut face 
el. 

— Încă mi-e dor de ea. Uneori văd ceva sau citesc ceva 
ce ştiu că ar fi făcut-o să râdă, apoi iau telefonul să o sun. 
Şi ajung la jumătatea numărului înainte să-mi amintesc că 
ea nu mai este. 

— Ar fi trebuit să fiu alături de tine, spuse el răguşit. 

În schimb, fusese cu Elizabeth. Clipind repede pentru 
a-şi alunga lacrimile, Sierra nu spuse nimic. O durea gâtul. 
Oare avea să scape vreodată de durerea asta? 

— Încercam să găsesc o cale de ieşire din... începu 
Alex, încetişor. 

— Din căsnicia noastră. 

— Nu. Din ceea ce se întâmpla între mine şi Elizabeth. 
Sentimentele de vinovăţie mă devorau de viu. Ştiam că ai 
nevoie de mine, dar nu reuşeam să accept asta sau să dau 
ochii cu tine. Nu puteam da ochii nici cu mama ta. Eram 
convinsă că ar fi ştiut din clipa când s-ar fi uitat la mine că 
ceva nu era în regulă. Apoi Papa mi-a ținut o predică la 
telefon. Ştiam că avea dreptate, dar nu îmi plăcea să mi se 
spună ce am de făcut. Pe când am ajuns acolo, eram bine 
turat şi pregătit de luptă. Aveam tot felul de scuze şi 
argumente. Papa şi cu mine ne-am certat după 
înmormântare. A spus că îi era ruşine de felul în care mă 


purtam cu tine. lar scrisoarea pe care mi-a scris-o mama ta 
a fost picătura care a umplut paharul. A trebuit să plec de 
acolo. 

— Ce ţi-a scris? 

— A spus că ştia din prima clipă când ne-a văzut 
împreună că sunt bărbatul potrivit pentru tine. Nu mai 
spuse nimic o vreme, apoi continuă cu vocea sugrumată. A 
spus că mă iubea şi că era mândră că eram fiul ei. 

Continuară să discute până după miezul nopții, ceea 
ce o făcu pe Sierra să se scoale cu ochii încețoşați a doua zi 
de dimineață pentru a merge la serviciu. După ce-şi termină 
treburile, veni acasă, pregăti cina pentru copii, şi se întinse 
pe canapea pentru a citi din Biblie. O treziră Carolyn şi 
Clanton la zece. 

— Ne ducem la culcare, mamă, spuse Clanton. 

Încercând să se concentreze la epuizarea ei, Sierra se 
ridică în şezut. 

— N-am vrut să adorm. Cât e ceasul? 

— Tati a sunat mai devreme, spuse Carolyn. Spunea 
că o să te sune la zece jumătate. Se sărutară de noapte 
bună şi ea cobori la parter. 

În timp ce aştepta să sune telefonul, rămase privind la 
quiltul lui Mary Kathryn. Atunci îşi dădu seama că nu doar 
sentimentele ei i se schimbau, ci şi modul de a vedea 
lucrurile. Se gândi la primele ei luni pline de entuziasm de 
după ce deveni creştină. După ce i se spusese despre lisus 
în copilărie, înțelesese în sfârşit pentru sine cine era lisus. 
Creator, Răscumpărător, Dumnezeu Atotputernic, Rege al 
Regilor, Domn al Domnilor. lar momentul în care înțelesese 
aceasta era comparabil cu o explozie atomică. O lumină albă 
intensă o orbise puţină vreme. Fusese atât de prinsă de 
subita luminare a minții ei şi a inimii ei față de Cristos, că 
nu văzuse nimic altceva cu claritate. Nu se uitase la nimic 
altceva. Nu ştiuse decât un singur lucru: lisus o iubea. Alex 


nu o iubea, dar Domnul da. După luni întregi de tulburare 
şi suferință, ajunsese să se simtă fericită. Se simțise plină 
de speranță. În mijlocul tuturor lucrurilor, se simţise în 
siguranţă. 

Apoi Alex reintrase în viața ei, zguduindu-i din nou 
fundaţia. În sfârşit se obişnuise să fie fără el; Ron aştepta în 
culise, gata să păşească pe scenă. Lucra, se întreținea 
singură, era responsabilă. Copiii erau bine acomodațţi cu 
noua lor şcoală, implicaţi în biserică. Clanton nu se mai 
bătea. Carolyn nu mai avea obsesii legate de note. 

De ce acum, Doamne? strigase ea la El. De ce nu 
puteau rămâne lucrurile aşa cum erau? De ce nu putea 
rămâne Alex departe de viața ei, aşa cum spusese că şi-o 
dorea? 

Dar viziunea ei începuse să se ajusteze la lumină. 
Părea că în fiecare nouă zi reuşea să vadă viața — pe sine — 
tot mai clar, prin Scriptură, rugăciune şi umblarea ei zilnică 
cu lisus. Putea vedea până în colțurile prăfuite, murdare şi 
secrete colțuri din viaţa ei. Cristos adusese totul la lumină. 

Dureros, limpede, îşi văzu partea ei din jocul pasional. 
Fu cuprinsă de groază când îşi recunoscu păcate din trecut 
şi din prezent în care căzuse din obişnuință, păcate ascunse 
cu care se temea să se confrunte. Alex nu era singurul 
vinovat. Ea stătea despuiată în fața oglinzii, văzându-se pe 
sine aşa cum fusese: copilăroasă, egocentrată, plină de 
autocompătimire, acuzatoare, cârcotaşă. 

Mai bine să locuieşti într-un colț pe acoperiş, decât cu o 
nevastă gâlcevitoare într-o casă mare. 

Îi era ruşine şi suferea, dar în mod ciudat, un 
sentiment de pace o cuprinse după ce se auto-examină. Îşi 
aminti de mama ei în pod, de geamul deschis, de aerul 
proaspăt ce intra în timp ce ea ştergea totul de praf, mătura 
şi separa gunoiul de comori. 

O, Doamne lisuse, fă asta în viața mea. Te rog. Mă 


cunoşti mai bine decât mă cunosc eu însămi. Deschide-mi 
uşile şi ferestrele şi lasă-ţi Duhul Tău Sfânt să facă curat prin 
mine. Eşti binevenit în casa mea. Vino la mine, în holul şi în 
livingul meu. Păşeşte prin coridoare şi prin bucătărie. Fii cu 
mine în dormitor şi în baie. Treci prin fiecare dulap, fiecare 
sertar, de la fundaţie şi până în podul vieţii mele. Sunt a Ta, 
Tată. Rămâi cu mine pentru totdeauna, lisuse, Te rog 
îndepărtează totul din mine ce nu Te glorifică pe Tine. Fă-mă 
vasul Tău. 

O, Doamne, Tu eşti Dumnezeul meu. Pe Tine Te doresc. 
Sufletul meu însetează şi înfometează după Tine. Trupul meu 
tânjeşte după tine, ca un pământ uscat după o ploaie bogată. 
Dragostea ta e mai scumpă decât viaţa însăşi. 

— Te îndrăgosteşti din nou? o întrebă Alex încetişor 
târziu în seara aceea, după ce discutaseră preț de două ore. 

Cu ochii închişi, cu capul rezemat de spătarul 
canapelei, zâmbi. 

— Da. 

Dar nu de Alex — pe el nu încetase să-l iubească 
niciodată. Se îndrăgostea de lisus. 


Azi l-am găsit pe dragul nostru Koxoenis împuşcat 
lângă malurile pârâului nostru. 

Doamne, cine ar putea ucide un om atât de blând care 
n-a făcut nimic decât să arate bunătate şi ospitalitate 
altora? Kavanaugh crede că Koxoenis a fost grav rănit şi a 
încercat să ajungă la noi pentru ajutor. Mă simt cuprinsă de 
durere când mă gândesc cât trebuie să fi suferit. O, 
Doamne, dacă l-am fi găsit mai repede. Kavanaugh spune că 
rana lui era mortală şi că nu l-am fi putut scăpa, dar cel 
puţin l-am fi putut mângâia în ultimele lui ceasuri pe 
pământ. L-am fi putut ţine la piept şi să ne rugăm pentru el. 

Kavanaugh l-a dus pe Koxoenis acasă la noi. L-am 
spălat şi l-am învelit cu o pătură şi l-am îngropat alături de 


James. 

Doamne, sunt atât de îndurerată. Te rog, nu-i ţine la 
socoteală lui Koxoenis că eu n-am ştiut cum să-i spun de 
Tine. Am încercat atât de mult de fiecare dată când a venit 
la noi în vizită, dar limbajul semnelor lasă atât de multe 
lucruri nespuse. El nu m-a înțeles, şi eu n-am ştiut cum să 
îi explic. lar acum, e pierdut pentru vecie. 

Tată, Te rog dă-mi voie să vorbesc în numele lui. 
Koxoenis a fost bun şi generos, şi ascultător de voia Ta. Ţi-a 
auzit vocea în ziua aceea când noi eram atât de înfometați. A 
venit la noi şi ne-a dăruit carne. Ne-a arătat mâncarea pe 
care Tu ai semănat-o în jurul nostru. El l-a învățat pe 
Joshua cum să ne construiască un adăpost, ca să ne fie 
cald şi să nu stăm în umezeală în lunile reci de iarnă. Ela 
fost primul şi cel mai scump prieten al nostru, şi cu toate că 
nu Te-a cunoscut, Doamne, cred în inima mea că era copilul 
Tău în duhul lui. Niciodată n-am cunoscut un om mai blând 
şi mai iubitor. 

Te rog, Doamne, fii îndurător şi adu-l pe Koxoenis în 
împărăția Ta. 

Azi, Beth şi cu mine am cules flori şi le-am dus pe 
dâmbul micut unde i-am îngropat pe James şi pe Koxoenis. 
Dar când am ajuns acolo, am găsit mormântul lui Koxoenis 
gol. Crucea pe care i-am făcut-o zăcea pe grămada 
proaspătă de pământ şi pe ea era un coş Pomo drept dar. E 
cel mai frumos lucru pe care l-am văzut vreodată, cu un 
model împletit cu pene roşii, galbene şi verzi, şi mărgeluțe 
mărunte. În jurul gurii sunt nişte pene mici şi negre de 
prepeliță moțată. 

Am pus coşul pe raftul nostru de deasupra căminului 
şi ne vom aminti de preaiubitul nostru prieten şi de oamenii 
lui de fiecare dată când ne vom uita la el. 

Ieri, Kavanaugh a adus provizii din aşezarea de lângă 
râu. Beth şi cu mine ne-am dus azi până în satul lui 


Koxoenis, să le ducem plăcinte cu mere soției şi copiilor lui, 
dar când am ajuns acolo, toți erau plecați. Niciun foc nu 
ardea. Niciun fum nu ieşea din afumătoare. Nicio femeie nu 
lucra la piatra de moară să zdrobească ghindă. Satul era 
părăsit şi pustiu. 

Kavanaugh a spus că Indienii se mută acolo unde este 
mâncare. El crede că satul acesta s-ar putea să fie locuința 
lor de iarnă. Primăvara şi vara şi-o petrec probabil în altă 
parte. Bănuţii pe care-i poartă oamenii lor sunt făcuți din 
scoici. Aşa că mă gândesc că oamenii petrec un timp lângă 
ocean. Poate că acum sunt acolo. 

Am aflat de la Joshua că oamenii lui Koxoenis 
mănâncă peşte, ghindă, fructe de dafin californian 3%, 
castane porceşti şi un amestec de semințe şi grâne prăjite şi 
măcinate între pietrele de moară, şi apoi cernute. Ei îi spun 
pinole. Acum că a venit primăvara, totul e verde şi creşte din 
belşug. Probabil că există o sută de plante diferite bune de 
mâncat pe care noi nu le-am descoperit încă. lar când vine 
vara, se coc merele, zmeura şi murele. Vor fi mai gustoase 
decât cele uscate pe care le înmoi ca să fac plăcinte. 

Sper că-i vom vedea din nou pe oamenii lui Koxoenis 
când o veni toamna, dar inima mea îmi spune că n-o să 
avem noi norocul ăsta. 

Doamne, Te rog fii cu ei şi apără-i de rele. 


34 În original pepperwoodnut, fruct asemănător cu avocado al copacului 
Umbellularia californica renumit pentru frunzele aromate de forma 
dafinului şi lemnului de esenţă tare, foarte apreciat pe plan mondial 
pentru calitățile sale de excepţie (n.trad.). 


CAPITOLUL 26 


— Trandafiri roşii, mamă! strigă Carolyn de la intrare. 
Vino să vezi! 

Sierra cobori pe trepte şi rămase cu gura căscată când 
văzu arajamentul care tocmai era adus în apartament. 

— Pe masa din living e bine, doamnă? întrebă curierul. 
Era tânăr, cu un tricou pe care scria „Dumnezeu a vorbit şi 
BANG totul a fost făcut”, părul lung şi negru şi un singur 
cercel într-o ureche. 

— Da e bine acolo. 

Când puse aranjamentul pe masă, îi zâmbi cu 
subînțeles. 

— Cineva e fie pălit de dragoste, fie în mare belea. 

Ea pufni în râs. Pălit era un cuvânt atât de antic ca să 
iasă din gura unui asemenea tânăr. 

— Aşteaptă o clipă, spuse ea, şi îi dădu o bancnotă de 
zece dolari bacşiş. Găsi un cartonaş ascuns între bobocii de 
trandafiri şi frunzele de ferigă. Happy Valentine Day. Te 
iubesc, Alex. Douăzeci şi patru de trandafiri roşii într-o vază 
de cristal. 

Ea-l sună. 

— Mulţumesc pentru trandafiri. 

— Ce-ai zice să ieşim cu copiii în oraş deseară? Luăm 
cina şi vizionăm un film. Ea zâmbi. 

— Îmi place cum sună. 

— Ce-ar fi să-i lăsăm pe ei să şadă în primul rând, iar 
noi ne aşezăm în ultimul rând, cum făceam pe vremuri? 

Ea râse. 

— Ce-ar fi să şedem toți în mijloc, împreună? 

Petrecură o seară minunată împreună. După cum se 
dovedi, Clanton şi Carolyn o implorară să rămână în față, 
iar ea şi Alex se aşezară în mijloc. La început, Alex nu o 
atinse. Stăteau unul lângă celălalt, amândoi privind la 


ecranul imens, cu personajele Disney făcând tot felul de 
giumbuşlucuri, amândoi încordaţi ca două ceasuri la doi 
dolari bucata. La jumătatea filmului, Alex o luă de mână. 
Când ea nu încercă să-şi retragă mâna, el se relaxă. 

— Nu îl inviți înăuntru? o întrebă Carolyn când 
ajunseră la locuinţa lor. 

— Vreau să-i arăt noul meu joc, spuse Clanton aluziv. 

Sierra se uită de la unul la altul, şi ştiu ce sperau 
copiii ei. Cum le putea explica faptul că nu era pregătită? 

— Altă dată, spuse Alex, venindu-i în ajutor. Făcu un 
pas în spate. 

— Mamă, se văicări Carolyn, privind-o implorator. 

— E în regulă, Alex, spuse ea. Intră. O să pregătesc 
nişte cidru fierbinte pentru noi toți, până te uiţi la jocul lui 
Clanton. 

Era în bucătărie, adăugând bucăți de scorţişoară în 
cidrul aburind când se întoarse Alex. 

— Vin şi copiii? întrebă ea, privind spre scări. 

— Se joacă un joc video. 

— Carolyn? 

Niciodată nu o interesaseră până atunci jocurile video. 
El ridică din umeri. 

— Pari neliniştită. 

— Sunt puţin, spuse ea, râzând sfioasă. Ce-ar fi să 
luăm loc în living? îi întinse o cană cu cidru fierbinte, luă 
una pentru sine şi se îndreptă înainte spre canapeaua pe 
care o recondiționase, se aşeză într-un capăt al ei, 
ridicându-şi picioarele ghemuite sub ea. 

Niciunul nu ştia ce să spună, pentru a pune capăt 
tensiunii. Îşi aminti alte nopți petrecute pe canapeaua 
aceasta. Tăcerea îi întindea nervii. 

— Te obişnuieşti până la urmă, nu? spuse Alex greu. 

— Cu ce? 

— Să te doresc atât. Şi să ştii că şi tu mă doreşti, la 


rândul tău. 

O privi, fără să-i ascundă nimic. 

Inima Sierrei începu să bată cu putere. Alex îşi puse 
cana de cidru fierbinte pe masa veche din lemn şi se ridică 
în picioare. Ea-şi ridică privirea la el, temându-se că avea să 
o sărute şi să înceapă ceva ce nu-i putea permite să ducă 
până la capăt. Sau mai rău, avea să plece. 

Expresia lui se îmblânzi. 

— Oricât mi-aş dori-o, nu o să te zoresc. 

— Nu încerc să fiu dificilă, Alex. 

— Yo se. Trebuie să înveți să ai iarăşi încredere în 
mine. Ea îşi plecă privirea în cana ei cu cidru. 

— Aşa de multe mi s-au întâmplat anul trecut. M-am 
schimbat în moduri în care nu cred că înţelegi. Se uită din 
nou la el. Domnul este centrul vieții mele acum. Nu mă pot 
întoarce... 

— Dennis şi cu mine am discutat despre asta. Era 
surprinsă. 

— Serios? Ştia că Dennis nu avea nevoie de multe: el 
prezenta 

Evanghelia din trei mişcări. 

— Particip la Mesă, Sierra. Am fost în fiecare duminică 
de când m-am mutat aici. Îşi întoarse privirea, frecându-şi 
ceafa. M-am gândit că era timpul să mărturisesc şi mi-am 
ispăşit păcatele. Dennis vorbeşte de har, dar există şi 
dreptate. 

Ea-şi lăsă cana pe masă şi se ridică. 

— Te iert, Alex. 

El o privi cu ochii umezi. 

— Ştiam asta când ai spus că vrei să vorbim, dar nu 
pot să trec peste asta. Am făcut nişte jurăminte, querida. Nu 
contează că au fost la Reno şi nu într-o biserică. Le-aş fi 
putut rosti într-o parcare şi tot aş fi ştiut că vorbesc 
înaintea lui Dumnezeu. Ultimul lucru la care m-am gândit 


că-l voi face vreodată a fost că voi comite adulter. Şi apoi 
asta am făcut. Niciodată nu m-am gândit că voi fi capabil să 
te rănesc. Şi apoi am făcut şi asta. Deliberat. De fiecare dată 
când aveam ocazia. 

Îi venea să-l cuprindă în braţe, dar el se îndepărtă 
uşor de ea, lăsând o distanță mai mare între ei. Era chinuit 
de vinovăţie. Îi cunoştea privirea aceea. De asemenea ştia că 
voia să-i mai spună ceva - ceva ce nu avea să-i placă. 
Muşchii stomacului i se încordară. Nu mai vreau, Doamne. 
Te rog, ajunge. 

— Părintele O'Shea m-a întrebat dacă mi-am făcut un 
test sanguin. 

Sierra simți cum tot sângele i se scurge din față. Clipi. 

— Mda, cam aşa m-am simțit şi eu, cum arăţi tu 
acum, spuse el mohorât. Nici eu nu m-am gândit niciodată 
la asta. Nu până când n-a pomenit-o un preot celibatar. Am 
sunat-o pe Elizabeth şi i-am pus câteva întrebări pe față. 
N-a fost prea bucuroasă să îmi răspundă la ele, dar a fost 
sinceră. Ştiam că n-am fost primul în viața ei. Dar nu ştiam 
câți. Ştii ce spun, Sierra? înţelegi? 

— Da. 

— A mai fost cu cinci alți bărbați, unul la liceu, doi la 
colegiu, unul după, şi individul cu care se căsătoreşte. A 
spus că nu crede că există vreo şansă ca vreunul din ei să 
fie HIV-pozitiv, dar nu are de unde să ştie, nu? Ochii îi erau 
chinuiți. Nu mă pot abţine să nu mă gândesc la asta. Ochii 
îi erau plini de lacrimi. Tu ai venit la mine ca fecioară. Nici 
măcar n-ai sărutat alt băiat înainte de mine. 

— Aşa, şi acum vrei să-mi spui că eşti...? Nu-şi putu 
încheia întrebarea. 

— Nu. Am făcut patru teste în ultimele câteva luni. 
Toate negative, dar cine ştie? Oare ni se spune adevărul în 
privința asta? Veni la ea şi îi cuprinse fața în mâini. În timp 
ce o mângâia pe față, ochii i se umplură de lacrimi şi 


suferință. Cum aş putea face din nou dragoste cu tine fără 
să mă întreb dacă nu cumva te ucid prin asta? 

— O, Alex, spuse ea în şoaptă, şi-şi lipi mâna de 
pieptul lui. Îi simţi inima bătându-i mai repede; iar inima ei 
intră în acelaşi ritm. 

E] îi luă mâna şi i-o îndepărtă de la sine. 

— Am fost aproape să nu îți spun, zise el răguşit, dar 
aveai dreptul să ştii. E alt lucru la care poate va trebui să te 
gândeşti înainte să iei o decizie, nu? Se îndepărtă de ea. 

Ştiu că se îndrepta spre ieşire. 

— Alex... 

— Te sun, spuse el sugrumat. Fără să privească 
înapoi, deschise uşa şi ieşi. 


Au trecut trei ani de când n-am mai scris nimic în 
jurnalul acesta. 

Ne-am petrecut serile citind Biblia Mătuşii Martha. Am 
aflat cine l-a ucis pe preaiubitul nostru Koxoenis, şi aproape 
că mi-a frânt inima. Poate că n-aş fi aflat-o niciodată dacă 
nu aş fi observat crucea de ametist pe care o purta Charlotte 
Burrell la serviciul de Crăciun. Inima mi-a stat în loc când 
am văzut-o la gâtul său, şi am crezut că o să mă sufoc, şi că 
sigur n-o să mai pot vorbi. Eram atât de supărată, că mi-a 
venit să-i smulg medalionul de la gât, dar Tu m-ai oprit. Ea 
m-a întrebat ce s-a întâmplat. De îndată ce m-a întrebat, am 
ştiut că pot totuşi vorbi. 

Nu am întrebat-o de cruciuliță. În schimb, am făcut ce 
mi-ai pus Tu în minte. l-am povestit de prima noastră iarnă 
în California şi cum am fi murit cu siguranţă de foame dacă 
nu ar fi fost bunătatea unui Indian Pomo numit Koxoenis. 
Lester ni s-a alăturat în timp ce îi povesteam eu Charlottei 
de dragul nostru prieten. Le-am spus cum ne-a dăruit 
Koxoenis carne şi cum l-a primit pe Joshua în casa lui, şi în 
satul lui, şi l-a învățat cum să întindă capcane de peşti şi să 


facă un adăpost care să ne ţină la căldură şi la loc uscat în 
lunile reci şi umede de iarnă. Am spus că a fost aproape un 
exemplu al dragostei lui Dumnezeu cum n-am mai văzut în 
toată viața mea, şi un adevărat răspuns la o rugăciune pe 
care am înălțat-o la disperare. Le-am spus că singurul dar 
pe care i l-am putut oferi a fost o cruce de ametist cu un 
lănţişor de aur, exact ca cel pe care-l purta Charlotte. 

Lester a pălit. Toată fața i s-a albit şi s-a umplut apoi 
de pete. M-am gândit că o să moară chiar acolo. A spus că-i 
părea rău. A spus că atunci când l-a văzut pe indian cu 
arcul şi săgețile lui, s-a gândit că era o amenințare şi l-a 
împuşcat. I-a luat crucea pentru că s-a gândit că Koxoenis 
cu siguranță omorâse un colonist alb şi i-o furase. Charlotte 
era prea ruşinată ca să mai spună ceva. Mi-a dat 
medalionul înapoi şi n-a putut scoate nicio vorbă. 

Acum mă doare mai mult pentru Lester şi pentru 
Charlotte decât pentru Koxoenis. Ei vor trăi cu această vină 
în inimile lor anii ce vor urma. Le-am spus că eu îi iert şi că 
îi ierți şi Tu. Dar nu ştiu dacă asta i-o fi făcut să se simtă 
mai bine pentru faptul că au luat viața unui om nevinovat. 

O, Doamne, cât de multe lucruri am făcut fără să mă 
gândesc care este prețul pentru alții. 

Ham are acum un fiu. Niciodată nu am văzut un 
bărbat atât de obsedat de un copil. Stă lângă leagăn şi se 
uită la Micah, uneori şi un ceas sau mai bine. Când se 
trezeşte Micah noaptea, Ham îl aduce în patul meu şi se uită 
cum îl alăptez. Uneori mă deranjează. Noaptea trecută 
spunea cât d binecuvântată este o femeie. Când l-am 
întrebat de ce, a spus că o femeie simte cum creşte un copil 
în pântecul ei, şi după aceea, după ce-l naşte, îi asigură 
hrană chiar cu trupul ei. Niciun bărbat nu poate 
experimenta vreodată aşa ceva. 

James n-a vorbit în toată viața lui aşa. 

Ce fel de om mi-ai dat, Doamne? 


Niciodată n-am crezut că voi putea iubi un om atât de 
mult, încât inima ni se va frânge de fiecare dată când îl 
privesc — şi aşa este. De James m-am îndrăgostit de prima 
dată când l-an văzut, cu toate acestea omul acesta fioros şi 
necizelat este cel care a devenit o parte din mine. M-am 
gândit mult la asta în ultimul timp. Mă gândesc la asta 
pentru că James a păstrat o parte din el pentru sine. 
Kavanaugh se dăruieşte în întregime. James tânjea după 
mai mult decât îi puteam oferi eu. Kavanaugh e atât de plin 
de dragoste, încât se revarsă din el spre mine şi spre copiii 
mei. James a riscat totul pentru a-şi atinge visul. 
Kavanaugh ar fi gata să-şi dea viața pentru noi. James m-a 
atins şi am simţit cum ard. Când mă atinge Kavanaugh, mă 
simt ca în rai. 

Doamne, ajută-mă să fiu o soție potrivită pentru el. 
Merită tot ce-i mai bun. 

Recoltele sunt bogate. La fel ca toate. l-am spus lui 
Ham că sunt din nou grea. La început a fost tulburat, şi m-a 
întrebat dacă e bine pentru mine să am atât de curând încă 
un copil. Nu m-am putut abține să nu râd. E puţin cam 
târziu să-şi mai bată acum capul cu astfel de lucruri. 

Doamne, îți mulțumesc. lar dacă nu Te superi că 
îndrăznesc una ca asta, Te-aş ruga să fie fetiță de data asta. 

Doamne scump, uneori inima mi-e atât de plină de 
dragoste pentru Tine că îmi simt gâtul sugrumat de durere. 
Nu prea mă pricep cu copiii, ştiu. Nu sunt ca Mama sau ca 
Mătuşa Martha. 

Mama obişnuia să se roage rugăciuni de mulțumire în 
poiană şi să-ți cânte. Spunea că sunt psalmi pământeşti 
pretutindeni în jurul nostru care îți dau laudă şi e atât de 
frumos să ne alăturăm şi noi lor. Cum eu nu mă prea pricep 
la cântat, sper că vei înțelege că sunt recunoscătoare pentru 
atât de multe lucruri. 

Lacrimile, balsam mângâietor şi curățător. Potire de 


belşug şi durere. Frigul mă face să preţuiesc căldura. 
Bălegarul, cu toate că nu ştiu dacă îţi va face plăcere că o 
spun. Dar Doamne, când o împrăştiem pe țărână unde am 
semănat sămânță proaspătă, înmulțeşte recolta. La fel ca şi 
necazurile din viața mea, Doamne. Nefericirea şi nenorocirea 
m-au făcut să vin la Tine, iar acum nu mai vreau să plec 
vreodată. 

Îți sunt mulțumitoare pentru bucăţile de material pe 
care mi le-au dat de la clubul de cusut quilturi — tesute şi 
plăsmuite la fel cum m-ai țesut şi m-ai plăsmuit Tu în 
pântecul mamei mele. La fel cum mi-ai plăsmuit copiii mei. 
Îţi sunt mulțumitoare pentru noul nostru cămin care ne dă 
căldură, lumină, şi ne strânge laolaltă. 

Praful! Particule mărunte ce dansează în lumină. 
De-aş putea dansa şi eu aşa pentru Tine în lumina zilei, în 
loc să mă ascund prin pădure, pentru că ultima oară când 
am făcut-o, copiii mei au crezut că mi-am ieşit din minți. 

Sunt atât de bucuroasă de lumânări, pentru că aşa 
pot vedea să scriu. Tu eşti candela mea, Doamne, şi-mi 
luminezi calea de ieşire din mijlocul întunericului. Îţi sunt 
mulțumitoare pentru grăuncioarele de aur pe care le-a adus 
Kavanaugh acasă ieri, curate şi netede, la fel cum ar trebui 
să fie inima mea. Doamne, aşa să mă faci. Îţi mulțumesc 
pentru Apa Bună pe care o avem. Îmi stâmpără setea 
trupului şi-mi aminteşte că Tu eşti Apa Vie pentru suflet. 

Chiar şi Aerul pe care-l respir, Iisuse. Nu-l pot vedea, 
dar e acolo, mişcându-se şi atât de necesar mie să mă țină 
în viață. La fel ca Tine. Şi Florile. Nu am văzut niciodată 
atâtea culori şi feluri de flori câte ai împrăştiat Tu pe coline. 
Chiar şi Cerurile Cenuşii sunt un lucru bun de la Tine, 
pentru că ele mă fac să tânjesc după lumina soarelui. 
Semințele îmi arată moartea şi învierea. 

Nu ştiu dacă eşti de acord cu mine când spun asta, 
Doamne, dar sunt recunoscătoare cu felul în care mă simt 


atunci când mă cunoaşte Kavanaugh. Nici chiar cu James 
n-am simțit explozia aceasta de foc şi lumină în interiorul 
meu, ca o ploaie de stele. 

Să fie oare doar o frântură din felul în care va fi să fim 
într-o comuniune deplină cu Tine, Iisuse? Oare ne arăţi în 
parte ca să tânjim după întreg? îmi amintesc că Mătuşa 
Martha mi-a citit odată că dacă îl vezi în față pe Dumnezeu 
trebuie să mori. Cu toate astea, uneori fiecare fibră din mine 
tânjeşte să fie în ceruri cu Tine, în timp ce îmi doresc 
fierbinte să fiu aici şi să trăiesc până voi ajunge o bătrână 
amărâtă, care să fie înconjurată de copiii şi nepoţii ei. Nu 
înțeleg toate câte se schimbă în interiorul meu. 

Sierra ținu cu mare grijă şi tandrețe jurnalul uzat, în 
timp ce lacrimile îi şiroiau pe față. Frumoasa scrisoare a lui 
Mary Kathryn către Dumnezeu era ultima ei completare în 
jurnal. Când întoarse ultima pagină, găsi un plic lipit cu 
grijă de coperta interioară. În plic se găsea o singură coală 
de hârtie. Recunoscu scrisul curat, îngrijit al mamei ei. 


Dragă Sierra, 

Nu avem alte jurnale ale lui Mary Kathryn McMurray 
care să fi rămas în posesia noastră. Dacă or fi fost şi altele 
după acesta, îmi pare rău să spun că s-au pierdut ori au fost 
transmise mai departe pe altă filieră de familie cu care nu 
suntem în legătură. Ştim din consemnările familiei noastre că 
Mary Kathryn şi Hamlet Bogan Kavanaugh au avut opt copii 
împreună şi au trăit până la o vârstă înaintată. Toate datele 
pe care le avem ne-au revenit prin strămoaşa tatălui tău, 
America Farr, ultimul copil al lui Mary Kathryn cu James 
Addison Farr. James a fost stră-stră-stră-bunicul tău. 

Mike are toate hârtiile de familie, dacă eşti interesată 
să vezi toate detaliile. 

Te iubesc. 

Mama 


PS. Am parcurs totul cu mare grijă, dar nu am putut 
găsi nicio altă mențiune despre Joshua. 


CAPITOLUL 27 


Sierra şedea privind quiltul lui Mary Kathryn. Alex nu 
o mai o sunase de câteva zile. Ştia că îi dădea timpul 
necesar pentru a digera tot ce-i spusese, iar ea se gândise la 
tot. Îşi luase câteva zile libere de la lucru pentru a fi singură 
şi pentru a-şi pune ordine în gânduri. În timp ce copiii erau 
la şcoală, se plimbase prin mall şi şezuse la cafenea. Mai 
târziu, şezuse în ungherul ei din bucătărie, citind în Biblie şi 
rugându-se. Nu primi nicio soluție. 

Ce mi-ar plăcea să îmi dai răspunsurile scrise cu litere 
luminoase, Doamne, ce ar trebui să fac? 

Când se duse la culcare devreme, nu reuşi să 
adoarmă, aşa că acum şedea pe canapea şi se uita la quiltul 
lui Mary Kathryn McMurray. 

Tu ce-ai face, Mary Kathryn? L-ai împuşca? L-ai ierta şi 
l-ai primi înapoi? 

Viața Sierrei se schimbase atât de mult. Era atât de 
bucuroasă de schimbări, atât de confortabilă cu ele. Alex nu 
avea decât să-i întoarcă viața pe dos din nou, ca să nu mai 
vorbim de riscurile pe care le implicau încercările de a face 
din nou căsnicia lor să funcționeze. Nu îşi făcea griji de HIV, 
aşa cum îşi făcea Alex. Era mai îngrijorată de riscurile 
emoționale, temerile inerente de a-l iubi din nou, aşa cum 
făcuse cândva. Alex fusese centrul universului ei. 

Iisuse, Tu eşti centrul vieții mele acum. Oare va fi Alex 
încântat de schimbările din viața mea? 

Abia dacă atinseseră subiectul credinței în timpul 
lungilor lor discuţii de seară. În realitate se temuse să atingă 
subiectul acesta cu el. Mersul la biserică nu fusese 
niciodată o rutină în viața lor mai mult decât să participe la 
Mesă cu părinţii lui, în anumite ocazii speciale. Oare 
înțelegea Alex cât de imPortant era lisus pentru ea acum, că 
avea nevoie de Domnul mai mmult decât avea nevoie de el? 


îl dorea pe Alex. îl dorea ca el să-i împărtăşească viața întru 
totul. Dacă ar şti că Cristos nu avea loc în viața lui, cum se 
putea împăca cu el fără să-şi compromită noua credință? 

Am trăit cu el treisprezece ani Doamne, şi nu ştiu ce 
crede. Sinceră să fiu, nu prea ştiu mai nimic despre gândurile 
tainice ale inimii lui. Întotdeauna m-au interesat doar ale 
mele. 

O, Doamne, de ce suntem atât de mândri şi de nebuni? 
De ce nu ascultăm înainte să dăm ochi cu dezastrul, şi apoi 
venim plângând acasă la Tine, dorindu-ne să fim reparaţi de 
Tine! îl iubesc, Tată, dar să fie oare genul acesta de dragoste 
de-ajuns? Pentru a ne face căsătoria să funcţioneze? Avem 
atât de puține în comun? Niciodată nu mi-am dat seama de 
asta până acum. Venim din culturi diferite, din contexte 
sociale diferite, din religii diferite. El e genial, iar eu sunt 
mediocră. El a absolvit colegiul cu brio, iar eu abia am reuşit 
să îmi termin liceul şi să absolv câteva cursuri de afaceri. Lui 
îi place stilul ultramodern, iar mie îmi plac antichitățile şi 
floarea soarelui şi dantela. Doamne, lui îi place muzica anilor 
'70, iar eu nici nu pot s-o aud. Când mă gândesc la toate 
astea, mă apucă amețeala. Mă întreb cum de am rezistat atât 
de mult timp împreună. Viaţa noastră intimă era fantastică. 
Asta să fi fost? Pasiunea unul pentru celălalt ne-a ţinut 
împreună, Doamne? 

Obrajii i se îmbujorară când se trezi unde-i fugiseră 
gândurile. Era oare cuviincios să vorbească cu lisus despre 
astfel de lucruri? Dacă nu, spera că avea să o ierte. Dar nu 
avea la cine altul să se ducă, nu avea pe nimeni care să o 
înțeleagă din interior în afară. Cine altcineva putea face asta 
în afară de cel care o crease? 

În timp ce se ruga şi vorbea cu Dumnezeu, se lupta cu 
toate aceste întrebări. Oare îşi provocase singură căderea 
trăind într-o lume de domeniul fantasticului, fără să fie 
dispusă vreodată să-l vadă pe Alex aşa cum era? De asta 


funcționase mariajul lor atât de mult? 

Asta să fi fost, Doamne? Încă simt durere atunci când îl 
văd. Sunt creştină acum, şi cu toate astea tânjesc după el. Te 
iubesc, lisuse. Totul s-a schimbat, şi nu în ultimul rând chiar 
eu. Şi cu toate astea, continui să îl iubesc. 

Doamne, ce să fac? Care este voia Ta pentru mine în 
toată povestea asta? 

Se lăsă cu capul de spătarul canapelei şi îşi ridică 
privirea la quilt. 

Şi atunci înțelese. O lumină venită parcă de nicăieri, 
sau poate din interiorul ei. Şi odată cu ea, vocea plină de 
dragoste a lui Dumnezeu. 

Fii liniştită, preaiubito. Şi să ştii că Eu sunt Dumnezeu. 

Clipi, uimită, copleşită. Era chiar acolo, înaintea 
ochilor ei, doar că fusese prea oarbă să o vadă. Mesajul 
despre care mama ei spusese că avea să-l primească, sosise 
în sfârşit. Sierra se aplecă înainte, încet, şi studie quiltul şi 
înțelese. 

„Vine o zi când îl vei vedea ca o stea care va apărea 
dintr-odată pe cer. Şi ce zi minunată va fi aceea!” 

Sierra se ridică în picioare şi se duse la quilt, zâmbind 
cuprinsă de uimire, atingând cu degetul firul stacojiu care 
ținea toate bucățile împreună, şi care făceau întreaga 
imagine a fi un întreg, o capodoperă incredibil de frumoasă. 

— O, Doamne... şopti ea sugrumată. Cum putuse fi 
atât de oarbă? 

Cine sunt Eu, preaiubito? 

— Tu eşti Dumnezeu. Cel Atotputernic. 

Sierra plânse de bucurie în timp ce iluminarea părea 
să-i facă sângele să-i zburde. 

Răspunzând unui impuls, îl sună pe Alex. 

— Sierra, spuse ea răguşit. 

— Ce s-a întâmplat, querida? 

Îl trezise. Uitându-se la ceasul de pe peretele din 


bucătărie, făcu o grimasă. Nici nu se gândise cât putea fi 
ora. 

— Nimic. Copiii sunt bine. Eu sunt bine. 

— Ceva tot s-a întâmplat. Ce anume? 

Oare să-i spună să se culce la loc? Inima îi bătea 
nebuneşte, iar sufletul îi cânta laude Domnului. 

— Ai putea veni până aici? 

— Si 

Nici măcar nu o întrebase cât era ora. Când închise 
telefonul, îşi trecu mâinile prin păr. Era unu şi un sfert 
după miezul nopții! Oare ce-o fi gândit el? Stânjenită, îl 
sună din nou pentru a-şi cere scuze şi să-i spună că 
descoperirea ei putea aştepta până dimineaţă. 

Poate că trebuia să aştepte până avea mai mult timp 
să se gândească. Oare avea să înțeleagă, dacă încerca chiar 
să-i explice acum încântarea febrilă a descoperirii? O 
cuprinse îndoiala. Poate că reacționa exagerat. Poate că era 
exagerat de sentimentală. Poate că imaginaţia i-o luase 
razna. 

O, Doamne. O, Doamne. 

Alex nu răspunse. Înainte să apuce să pună receptorul 
înapoi în furcă, auzi un ciocănit la uşă. 

Luând adânc aer în piept, Sierra deschise. Inima îi 
tresări când dădu cu ochii de soţul ei. Îşi luase pantalonii 
lui uzați de trening şi stătea desculț în fața ei, cu părul 
negru ciufulit. Părea îngrijorat. 

— Îmi pare rău, Alex. Nici măcar nu m-am uitat la 
ceas să văd cât e ora. 

— Acum sunt treaz, spuse el în timp ce intra. 

— O să spui că sunt nebună, dar vreau să-ți arăt ceva. 

O, Doamne, ajută-l să vadă. Ajută-l să înțeleagă. 
Ajută-ne! Fii tu liantul care să ne ţină împreună de data asta. 

Alex o urmă în living, privind în jurul său, căutând 
ceva care să fie deplasat de la locul său. Niciun cutremur nu 


avusese loc. Nicio bucată de tavan care să se fi prăvălit 
peste ea. Nimic neobişnuit. O privi întrebător, uluit. 

Ea îşi ridică privirea spre quit. 

— Întrebarea n-a fost niciodată dacă, ci când, spuse 
ea, mai mult pentru sine decât lui. 

— Când ce? 

Ea-i zâmbi. 

— Spune că fiecare genunchi se va pleca şi fiecare 
limbă va mărturisi că lisus Cristos e Domn. Deci întrebarea 
este dacă aruncăm totul înaintea Domnului, sau dacă îl 
determinăm să ne dezbrace de toate lucrurile înainte să 
înțelegem că El este în control. 

Alex scutură din cap. 

— Nu ştiu despre ce vorbeşti, querida. 

— Ia loc împreună cu mine, te rog, Alex. Am ceva 
foarte important să te întreb. Se întoarse cu fața la el, în 
timp ce şedeau împreună pe canapea. 

— Asta e cea mai importantă întrebare pe care ţi-o voi 
pune vreodată. Cine este Iisus pentru tine? 

Surprins, o privi cercetător în ochi. 

— Fiul lui Dumnezeu, Creator, Tată, Mântuitor. 

Ochii ei se umplură de lacrimi de mulțumire. 

— Deci crezi. 

— Si, amor mio. De când eram mic. Niciodată nu am 
vrut să fac din asta o problemă pentru tine. Familia ta... a 
mea... impossible... yo comprendo. lar apoi, când am plecat 
de la tine, m-am gândit că şi tu I-ai întors spatele. Nu 
credeam că El avea să mă ierte, că putea să... 

Vocea i se frânse, iar Sierra simți cum gâtul i se 
strânge de lacrimi văzându-i adâncul disperării lui. El îi 
întâlni privirea. 

— Dar a făcut-o, querida. Dennis m-a ajutat să văd 
asta. Dumnezeu m-a iertat - El m-a restaurat pentru Sine. 
Şi de asta nu voi renunța la noi. Dacă El poate să ierte, ne 


poate ajuta şi pe noi să facem aşijderea. 

Se simţi năpădită de uşurare, dar şi de bucurie în 
acelaşi timp. Îşi ridică privirea spre guilt. 

— Dumnezeu Atotputernic, Creator, Domn. El e Alfa şi 
Omega. Mary Kathryn McMurray a ajuns să înțeleagă. A 
făcut quiltul acesta ca şi alții să înțeleagă la rândul lor. Eu 
am fost atât de oarbă. 

O, minune a minunilor. 

Alex o atinse, o simplă atingere a degetelor, nesigură, 
mângâietoare. 

— De ce plângi? 

— Pentru că El e suveran, Alex. Cred că pur şi simplu 
nu înțelegeam ce înseamnă asta. Am tot sucit lucrurile pe o 
parte şi pe alta, încercând să-mi dau seama cum să le 
rezolv, cum să le fac corect, cum să mă asigur că totul va 
lucra aşa cum trebuie să lucreze. lar apoi în seara asta, în 
timp ce mă uitam la quit, mi-am dat seama că nu sunt 
deloc eu în control. Dumnezeu este. Întotdeauna a fost. El e 
Dumnezeu cel Atotputernic. 

Privi la quiltul lui Mary Kathryn. 

— Ea a ştiut, Alex. A fost nevoie de durerea inimii ei şi 
de o tragedie ca ochii ei să fie în sfârşit deschişi, dar în final, 
a ştiut şi a pus-o aici în quiltul ei, ca să vadă toţi care au 
ochi să o vadă. 

Seamăn atât de mult cu ea, Doamne. Încăpăţânată, 
arogantă, şi Tu m-ai iubit prin toate. Îți mulțumesc pentru 
răbdarea pe care ai avut-o cu mine. 

Alex se uită la quilt, încruntându-se. Când îşi întoarse 
din nou privirea la ea, Sierra văzu că el se întreba dacă nu 
cumva îşi pierduse mințile. Se ridică şi se duse la quilt. 

— Am observat firul stacojiu de la bun început când 
am scos împreună cu Mama quiltul din cufărul cel vechi din 
pod. Doar că nu am înțeles până în seara asta de ce a ales 
Mary Kathryn tocmai culoarea asta. Tu vezi cum sare în 


ochi? Vezi cum ține toate bucățile împreună, Alex? Mary 
Kathryn a făcut fiecare bloc separat, de-a lungul anilor. 
Fiecare arată ceva semnificativ care s-a întâmplat în viața ei: 
tragedii, naşteri, schimbări în viaţa ei, transformări. Şi aici, 
în capăt, e zidul de piatră cu coarda aceea roşie ce atârnă 
dintr-o fereastră deschisă. Asta nu am înțeles-o niciodată. 
Se opri înaintea quiltului, urmărind o porțiune brodată cu 
struguri şi frunze de viță de vie. Scuturând din cap, se 
întoarse şi-l privi, cu inima plină de dragoste. 

— l-am citit jurnalul, tot, de câteva ori, şi nu am 
înțeles niciodată de ce a făcut zidul acela ca ultim bloc. Nu a 
pomenit niciodată de vreun zid în jurnalul ei. În seara asta, 
am înţeles. E zidul lui Rahav. 

— Rahav? 

— Rahav, prostituata care a ascuns iscoadele 
israeliților care au venit la Ierihon. Moise murise, iar 
israeliții au intrat în Canaan pentru a lua în stăpânire Ţara 
Promisă. Iosua a trimis iscoade la Ierihon, şi Rahav i-a 
primit în casa ei. Era o prostituată care trăise o viață de 
păcat şi neascultare, şi cu toate astea, la un moment dat, 
şi-a riscat viața pentru a-i apăra pe oamenii ăştia şi i-a 
ascuns de cei care-i căutau, pentru că a crezut în 
Dumnezeul lor. Avea credință, şi a acționat în baza ei. 
Iscoadele i-au spus să atârne firul stacojiu în geam, şi chiar 
dacă toți ceilalți din Ierihon aveau să fie trecuți prin sabie, 
niciunul din casa ei nu avea să piară. Şi şi-au ţinut 
cuvântul. Ea s-a căsătorit cu Salmon şi este pomenită în 
genealogia lui lisus Cristos. 

Îşi ridică privirea din nou spre quilt. 

— Dar e mai mult decât atât. Stacojiul este un simbol 
şi pentru lisus, şi pentru moartea Lui pe cruce. Stacojiul 
este un simbol şi pentru sângele pe care l-a vărsat pentru 
noi, ca să fim răscumpărațţi. El a fost acolo înainte de toate 
lucrurile. Credinţa este cheia. 


— Deci stacojiul este un simbol pentru credință? 

— Nu, nu pentru credință. Mary Kathryn s-a războit 
cu Dumnezeu. La începutul jurnalului ei, era furioasă şi L-a 
respins. După aceea, abia dacă-L pomenea într-o lumină 
favorabilă - şi asta până mult mai târziu. Nu a fost 
credincioasă deloc. Într-un anume sens, a fost exact ca 
Rahav, prostituându-se cu alți zei, într-o țară străină. Casa 
şi ţara ei au însemnat pentru ea mai mult decât orice 
altceva. Apoi a fost soțul ei şi copiii ei. Şi cu fiecare nouă 
pierdere suferită, Dumnezeu a fost acolo alături de ea. Dar 
ea n-a înțeles asta decât la sfârşit. Asta semnifică firul 
acesta stacojiu. De asta a pus zidul acela în ultimul bloc. 
Geamul e deschis, iar funia stacojie ce atârnă la geam şi 
apoi ţâşneşte în sus, legând toate lucrurile împreună. 
Dumnezeu a fost acolo toată viața ei. El a purtat-o prin 
toate. 

Râse uşor, umplută de uşurare şi bucurie. 

— Uită-te la cusături, Alex. Frunze de viță şi struguri, 
lanţuri, porumbei, cruci, ramuri de măslin - atâta meşteşug 
şi frumusețe. Atunci când a făcut acest bloc al quiltului, a 
făcut-o cu o dragoste plină de pasiune pentru Mântuitorul 
ei. Şi-a dat seama că tot ce i s-a întâmplat în viață a fost 
prin voia lui Dumnezeu. Şi în final, a capitulat. A crezut. Şi 
pentru că a crezut, Dumnezeu i-a deschis ochii ca să poată 
privi înapoi şi să înțeleagă modul în care El a fost intim 
implicat în toate. Moarte. Naştere. Foc. Dezmoştenire. 
Dragoste. Trădare. Pierdere. Dumnezeu i-a îngăduit să 
treacă prin toate acestea, pentru ca să vină la El. Odată ce a 
făcut-o, a văzut minunea din fiecare eveniment. 

Se întoarse şi se aşeză din nou alături de Alex. 

— Lucrurile care s-au întâmplat în viața noastră au 
fost îngăduite pentru că Domnul vrea să ne atragă la El. 
Luăm decizii şi facem tot felul de lucruri, credem că suntem 
în control, dar de fapt nu suntem niciodată. Dumnezeu e în 


control. E o aroganță şi o mândrie să credem că noi ne 
guvernăm singuri viețile. E o iluzie. Nu suntem niciodată 
capabili să orchestrăm nimic. Dumnezeu deține controlul. 

Îşi puse mâna pe genunchiul lui. 

— Credeam că tu eşti în controlul vieții mele, Alex. 
Când m-ai adus în California de sud, m-am simțit lipsită de 
putere. Eram supărată şi speriată. M-am răzvrătit. Nici 
măcar o clipă nu m-am gândit să mă întorc la Domnul. 
M-am adresat prietenelor, şi vieţile lor erau țăndări. M-am 
adresat mamei mele, şi ea mi-a fost luată. Am vrut să mă 
întorc la tine, dar apoi ai plecat şi tu. Dumnezeu a ajuns în 
sfârşit la mine pe autostrada Hollywoodului. Râse printre 
lacrimi. Tărâmul sfânt pentru mine a fost o bucată de 
macadam din Los Angeles County. 

El îi şterse lacrimile de pe obraji, privind-o cu 
tandrețe. Ea-şi dorea mai mult ca orice altceva ca el să 
înțeleagă. 

— O, Alex, nu înţelegi? Niciodată n-aş fi avut nevoie de 
lisus dacă aş fi avut controlul. Tot ce s-a întâmplat - toată 
durerea - El a preschimbat-o în bine. A slujit scopului Său. 
M-a adus la El. 

Îi acoperi mâna cu a ei. 

— Dacă n-ai fi plecat de la mine, schimbarea nu ar fi 
avut loc niciodată. Îi mulțumesc lui Dumnezeu pentru toate. 
Îi mulţumesc cu fiecare fibră a fiinţei mele, Alex. Toată 
durerea a fost o binecuvântare. Nu m-am îndrăgostit de tine 
din greşeală. A fost planul lui Dumnezeu. Acum ştiu că El 
ne atrage la Sine, toată viața noastră. Dacă-L lăsăm să ne 
atragă. Unii dintre noi suntem atât de încăpățânați încât e 
nevoie de mult timp ca să-i vedem planul la lucru. 

Iar unii nu o fac niciodată, nu, Doamne? 

Îi tinu mâna între mâinile ei şi îl privi în ochi. 

— lisus e în centrul ființei mele, a celei ce sunt acum, 
Alex. Nu mă mai pot întoarce. 


— Nici nu ţi-aş cere să renunti la El, querida. Îţi cer 
doar să îmi dai mie voie să intru. 

Inima Sierrei se topi. Dumnezeu i-l dăruise pe acest 
bărbat cu un scop. Se căsătorise cu Alex ca o fată neatinsă, 
îndrăgostită până peste cap de el. Era încă măritată cu el, îl 
iubea în continuare. Diferența acum era aceea, că acum ea 
era una cu Cristos, unită cu Dumnezeul Cel Atotputernic. 
lar cu Dumnezeu, toate erau cu putinţă. 

— Nu avem de fapt nimic în comun, noi doi, nu? spuse 
ea încetişor. În afară de lisus. El e tărâmul nostru comun, 
Alex. El ne-a adus împreună, şi El ne va ţine uniți, dacă 
facem din El temelia noastră. 

Nu mai trebuie să-mi fac griji de „ce-va-fi-dacă”. Nu 
mai am nevoie să am răspunsuri pentru tot. Nu trebuie să 
am totul plănuit dinainte în mintea mea înainte să o pot lua 
de la capăt. Nici tu, preaiubitule. Trebuie doar să ne 
apropiem tot mai mult de lisus. Trebuie să avem încredere 
în planurile Lui pentru noi. Trebuie să învăţăm de la El. Şi 
trebuie să trecem să facem primul pas prin credință. 

Ea-i atinse fața cu tandrețe, simțind linia fermă a 
maxilarului său. 

— O, dragostea mea, dacă facem din apropierea de 
lisus scopul nostru în viaţă, cum am putea să nu ne 
apropiem totodată tot mai mult unul de celălalt? 

Acoperindu-i mâna, Alex îşi întoarse capul şi o sărută 
în palmă. 

— Mi querida, te amo muchisimo. Eşti atât de frumoasă 
în ochii mei, mi amor. Ochii lui negri se umplură de lacrimi. 
Te rog să mă ierți pentru durerea pe care ţi-am pricinuit-o. 

— Şi tu pe mine, Alejandro. 

O, Doamne, iartă-mă pentru durerea pe care Ti-am 
produs-o ţie prin încăpățânarea mea. Te iubesc, Iisuse. 

Se duse firesc în brațele lui Alex, rezemându-şi capul 
la pieptul lui. Îi auzea bătăile regulate, rapizi ale inimii. 


— Încă avem multe de lucrat împreună. 

Ea râse şi inhală mireasma dragă a trupului său, 
familiară şi bărbătească. 

O, dragostea mea. Fii ca o gazelă pe munții de 
mirodenii. M-am trezit. Fii cu noi, Doamne. Fă din relația 
noastră un triunghi al dragostei, unul sfânt care să dureze 
toată viața, şi chiar mai apoi. 

Alex făcu un pas înapoi. 

— Să începem cu începutul. 

Îi dădu drumul, îşi scoase lănțişorul de aur cu 
crucifixul primit de la mama lui şi cu verigheta ei de sub 
sveter. Deschise închizătoarea, şi le lăsă pe amândouă să-i 
alunece în palmă. Atunci o privi, cu o întrebare limpede în 
ochii săi. Nu mai lua nimic de la sine înțeles de data asta. 

Zâmbind, Sierra îi întinse mâna ei stângă. 

— Dios, te doy mi gracias y mi vida, şopti el uşurat şi 
plin de mulțumire. Încordarea se risipi, iar bucuria îi 
cuprinse ochii negri, când îi strecură verigheta din aur 
înapoi pe deget. Luându-i mâna într-a sa, se ridică în 
picioare. 

Cu paisprezece ani în urmă, stătuseră ca şi acum unul 
în fața celuilalt, cu viitorul înaintea lor. Cuprinzându-i fața 
în mâini, Alejandro Luis Madrid o sărută pe Sierra Clanton 
Madrid cu reverență, înaintea Domnului. 

— Niciun om să nu despartă ceea ce a unit 
Dumnezeu, murmură el. 

Îşi petrecu brațele pe după gâtul lui, şi-l sărută la 
rândul ei. 

O, Tată, ne desfătăm în Tine. Îţi proslăvim Numele! 

Modelează-ne Tu şifă-ne una cu Tine. 


Sperăm că ţi-a făcut plăcere lecturarea acestei cărți. 
Pentru detalii suplimentare şi alte apariţii editoriale ale 
scriitoarei Francine Rivers, dar nu numai, pe care le găsiți la 
Editura Scriptum, vezi paginile de final şi accesează librăria 
virtuală de la adresa www.scriptum.ro 


Dragă cititorule, 

Sperăm că ţi-a plăcut această poveste ce transcende 
timpul, această poveste despre relațiile de familie şi despre 
credincioşia lui Dumnezeu. Credincioşia Lui în mijlocul 
falimentelor noastre, vindecarea lui în frângerea noastră, şi 
timpul lui pentru restaurare. 

Bucăţile de material neregulate pot părea lipsite de 
valoare la o singură privire, dar când două mâini iubitoare le 
prind laolaltă, cu un fir strălucitor, ele devin o moştenire 
scumpă. La fel este cu familiile noastre şi cu vieţile noastre. 
Ceea ce noi vedem drept frângere, faliment şi disperare, 
Dumnezeu va folosi pentru a ne curăți. El va ţese cu 
strălucitorul fir stacojiu al dragostei Sale pentru a ne creşte 
credința noastră în El „...”. (Efeseni 2:10) 

Fie ca următorul ghid de discuții să vă ajute să 
descoperiți firul stacojiu pe care Dumnezeu îl țese în viața 
voastră pentru a vă pregăti pentru veşnicie. 

A voastră, Peggy Lynch 


1. După părerea ta, care a fost cauza / cauzele 
problemelor de familie cu care s-au confruntat Sierra şi 
Alex? Cum au contribuit fiecare dintre ei la apariţia 
propriilor lor probleme? Ce eforturi au fost întreprinse 
pentru a rezolva neînțelegerile? 

2. Comparaţi-le pe Sierra şi Mary Kathryn. În ce fel 
seamănă cele două personaje? Prin ce anume se deosebesc? 
Cum le-au fost afectate relaţiile de abilitatea lor de a 
comunica? 

Întrebări şi discuţii 

Omul are bucurie să dea un răspuns cu gura lui, şi ce 
bună este o vorbă spusă la vreme potrivită! Proverbe 15.23 

4. Comparaţi-l pe Alex cu James. Care au fost 
complexele lor de inferioritate? Şi cum le-a afectat acest mod 
de gândire propriile decizii şi alegeri? 

5. Ce complexe de inferioritate motivează propriile tale 
decizii? 

3. Cum îţi califici propriile tale abilități de 
comunicare? 

Un om este prețuit după măsura priceperii lui, dar cel cu 
inima stricată este disprețuit. Proverbe 12.18 

Frica de oameni este o cursă, dar cel ce se încrede în 
Domnul n-are de ce să se teamă. Proverbe 29.25 

Tigaia lămureşte argintul, şi cuptorul lămureşte aurul; 
dar Cel ce încearcă inimile, este Domnul. Proverbe 17.3 

6. În ce privințe seamănă Ron Peirozo cu Kavanaugh? 
în ce privințe sunt ei diferiți de Alex şi James? Ce anume îi 
face de dorit pe primii doi? 

Cel încet la mânie prețuieşte mai mult decât un viteaz, 
şi cine este stăpân pe sine prețuieşte mai mult decât cine 
cucereşte cetăţi. Proverbe 16.32 

Mândria unui om îl coboară, dar cine este smerit cu 
duhul capătă cinste. Proverbe 29.23 


7. Pe cine a folosit Dumnezeu spre a-i atrage atenția 
Sierrei? Care a fost răspunsul ei? Pe cine a folosit 
Dumnezeu în cazul lui Mary Kathryn şi care a fost 
răspunsul ei? 

Întrebări şi discuţii 

10. Când priveşti în urmă la viața ta, cum te-a atras 
Dumnezeu la Sine? Cum şi-a demonstrat El credincioşia 
față de tine în mijlocul eşecurilor şi al înfrângerii? Poţi vedea 
firul stacojiu al dragostei pregătindu-te pentru eternitate? 

8. Cum a folosit Dumnezeu oamenii din viața ta 
pentru a te atrage la Sine? Ce acțiuni ai întreprins drept 
răspuns? 

Prietenul adevărat iubeşte oricând, şi în nenorocire 
ajunge ca un frate. Proverbe 17.17 

Smeriţi-vă înaintea Domnului, şi El vă va înălța. lacov 
4. 

9. Discutați credincioşia lui Dumnezeu față de Alex şi 
Sierra. În ce moduri şi-a demonstrat Dumnezeu credincioşia 
față de Mary Kathrim şi Kavanaugh? 

Adu-ți aminte, Doamne, de îndurarea şi bunătatea Ta; 
căci sunt veşnice. Psalmul 25.6 

De altă parte, ştim că Dumnezeu lucrează prin toate 
lucrurile spre binele celor ce-L iubesc, şi anume spre binele 
celor ce sunt chemați după planul Său. Căci (...) i-a cunoscut 
mai dinainte... şi pe aceia pe care i-a chemat, i-a şi socotit 
neprihăniţi; iar pe aceia pe care i-a socotit neprihăniţi, i-a şi 
proslăvit. Romani 8:28-30 


